
TARA MUNCHKIN 


PROLOG 


Timp de mulţi ani, James Madison a deţinut titlul de cel mai 
scund președinte american din toate timpurile, având doar un 
metru șaizeci și doi. Apoi, președintele Green i-a bătut recordul. 
Pauline Green avea un metru cincizeci. Ei îi plăcea să sublinieze 
că Madison îl învinsese pe DeWitt Clinton, care avea un metru 
nouăzeci. 

Ea își amânase de două ori vizita în ţinutul Munchkin. Fusese 
programată câte o dată în fiecare an în care deținuse funcţia, 
dar întotdeauna apărea ceva mult mai important de făcut. De 
data asta, a treia oară, simțea că trebuie să meargă. Era o 
dimineață plăcută de septembrie, în cel de-al treilea an al 
mandatului ei. 

Exerciţiul era o repetiţie pentru Concept Drill, folosit pentru 
familiarizarea personajelor importante din guvern cu ceea ce 
trebuiau să facă în caz de urgenţă. Pretinzând că Statele Unite 
se aflau sub atac, ea ieșea rapid din Biroul Oval pe peluza din 
sud a Casei Albe. 

În grabă, în urma ei, veneau câteva persoane-cheie, care se 
aflau rareori departe de ea: consilierul de securitate naţională, 
secretarul principal, doi paznici din serviciul secret și un tânăr 
căpitan din armată, care ducea o valiză din piele, numită 
mingea de fotbal atomică, ce conţinea tot ceea ce avea nevoie 
ca să declanșeze un război nuclear. 

Elicopterul ei făcea parte dintr-o flotă și, indiferent la bordul 
căruia se afla, acesta se numea Marine One. Ca întotdeauna, un 
infanterist de marină, îmbrăcat în uniformă albastră, stătea în 
poziție de drepţi când se apropia președintele și urca ușor pe 
trepte. 

Prima dată când Pauline zburase cu un elicopter, cu vreo 
douăzeci și cinci de ani în urmă, fusese o experiență neplăcută, 
își amintea ea, mai ales din cauza scaunelor metalice, tari, dintr- 
un interior aglomerat și atât de zgomotos, încât era imposibil să 

vorbești cu cineva. Acesta era diferit. Interiorul aeronavei era 
precum cel al unui avion cu reacţie privat, cu scaune 
confortabile, tapiţate cu piele crem, cu aer condiţionat și o mică 
toaletă. 

Consilierul de securitate naţională, Gus Blake, se așeză alături 
de ea. General în retragere, Blake era un bărbat masiv, afro- 
american, cu pielea de culoare închisă și cu părul scurt, 
grizonant. Emana un aer reconfortant de forţă. La cincizeci și 
cinci de ani, era cu cinci ani mai în vârstă decât Pauline. Fusese 
un membru esenţial al echipei ei pentru campania de alegeri 
prezidenţiale, iar acum era cel mai apropiat coleg al său. 

— Multumesc pentru că faci asta, spuse el în timp ce decolau. 
Știu că nu-ţi doreai. 

Avea dreptate. Ei îi displăcea diversiunea și se simțea 
nerăbdătoare să se termine totul mai repede. 

— Una dintre acele corvezi care trebuie îndeplinite, spuse ea. 

Fu o călătorie scurtă. În timp ce elicopterul cobora, ea își 
verifică înfățișarea într-o oglindă de buzunar. Părul ei scurt și 
blond era coafat îngrijit, iar machiajul era lejer. Ochii ei căprui și 
frumoși arătau compasiunea pe care o simţea adesea, deși 
buzele ei se puteau strânge într-o linie dreaptă, care o făcea să 
pară de o hotărâre lipsită de mustrări de conștiință. Inchise 
oglinda cu un pocnet. 

Aterizară lângă un complex de depozite din Maryland. Oficial, 
locul era numit Facilitatea nr. 2 pentru depozitarea surplusului 
arhivelor guvernului Statelor Unite, dar cei câţiva oameni care îi 
cunoșteau adevărata destinaţie îl numeau Țara Munchkin, după 
locul în care se dusese Dorothy în timpul tornadei, în Vrăjitorul 
din Oz. 

Țara Munchkin era secretă. Toată lumea știa despre 
complexul Raven Rock din Colorado, buncărul nuclear subteran 
în care conducătorii militari planificau operaţiunile în timpul unui 
război nuclear. Deși era un obiectiv important, nu era locul în 
care se ducea președintele. Mulţi oameni cunoșteau și faptul că 
sub aripa estică a Casei Albe se afla centrul prezidențial 
operaţional de urgenţă, folosit în cazul unor crize precum cea 
din 11 septembrie. Oricum, acela nu era proiectat pentru 
utilizarea postapocaliptică pe termen lung. 

Țara Munchkin putea să susţină în viaţă sute de oameni, timp 
de un an. 

Președintele Green fu întâmpinat de generalul Whitfield. 
Apropiindu-se de șaizeci de ani, generalul era un tip grăsun cu 
faţa rotundă, cu maniere plăcute și o lipsă evidentă a 
agresivităţii militare. Pauline era destul de convinsă că el n-ar fi 
fost deloc în măsură să omoare eventuali dușmani - ceea ce 
era, până la urmă, menirea soldaţilor. Lipsa lui de înclinații 
războinice era motivul pentru care ajunsese în acest post. 

Aceasta era o instalaţie de depozitare autentică, iar diverse 
semne dirijau livrările spre o rampă de descărcare. Whitfield 
conduse grupul printr-o mică ușă laterală și, de acolo, atmosfera 
se schimbă întru totul. 

Întâlniră o ușă dublă, masivă, care ar fi părut potrivită chiar și 
pentru o închisoare de maximă securitate. 

Camera din spatele acesteia părea sufocantă. Avea tavanul 
jos, iar pereţii păreau foarte apropiaţi, de parcă ar fi avut o 
grosime de câţiva metri. Aerul avea un gust de stătut. 

— Această cameră antiexplozie există, în principal, pentru 
protejarea ascensoarelor, spuse Whitfield. 

Când intrară în ascensor, Pauline își pierdu rapid senzaţia de 
nerăbdare generată de convingerea că participa la un exercițiu 
ce nu prea era necesar. Începea să pară totul de rău augur. 

Whitfield spuse: 

— Cu permisiunea dumneavoastră, doamnă președinte, vom 
merge până la capăt și ne vom întoarce. 

— E în regulă, mulțumesc, generale. 

In timp ce ascensorul cobora, el spuse cu mândrie: 

— Doamnă, această instalaţie vă oferă protecţie sută la sută 
în cazul în care Statele Unite ar suferi una dintre următoarele 
probleme: o epidemie; un dezastru natural de calibrul unui mare 
meteorit care lovește Pământul; revolte și tulburări civile 
majore; o invazie reușită cu forțe militare convenționale; un atac 
cibernetic sau un război nuclear. 

Dacă menţionarea acestei liste de potenţiale catastrofe avea 
menirea să o liniștească pe Pauline, efectul nu fu cel scontat. Îi 
amintea că sfârșitul civilizaţiei era posibil și că ar fi putut să fie 
nevoită să se adăpostească în acea văgăună din pământ, ca să 
încerce să salveze rămășițele rasei umane. 

Se gândi că ar fi preferat totuși să moară la suprafaţă. 

Ascensorul cobori rapid și, după o vreme, începu să 
încetinească. Apoi, când se opri, în sfârșit, Whitfield spuse: 

— În cazul unor probleme la ascensor, există o scară. 

Era o ironie, iar membrii mai tineri ai grupului râseră, 
gândindu-se la cât de multe trepte ar fi trebuit să fie; dar 
Pauline își aminti cât de mult timp le luase oamenilor să coboare 
pe scări la World Trade Center și nu schiță niciun zâmbet. Nici 
Gus, observă ea. 

Pereţii erau vopsiți într-un verde odihnitor, într-un alb cremos 
liniștitor și într-un roz șters, relaxant, dar locul rămânea tot un 
buncăr subteran. Senzaţia sinistră îi rămase inclusiv când i se 
prezentară apartamentul prezidenţial, cazarma, cu rândurile 
sale de paturi, spitalul, sala de gimnastică, supermarketul și 
cafeneaua. 

Sala operativă era o replică a celei aflate la subsolul Casei 
Albe, având o masă lungă în centru și scaune pe margine, 
pentru aghiotanţi. Pe pereţi se aflau ecrane mari. 

— Putem furniza toate datele vizuale pe care le primiţi la Casa 
Albă, la fel de repede, spuse Whitfield. Putem privi orice oraș din 
lume, prin spargerea sistemului camerelor de supraveghere a 
traficului și al celor de securitate. Avem acces la radarul militar 
în timp real. Fotografiile din satelit au nevoie de câteva ore ca 
să ajungă pe Pământ, după cum știți, dar le primim în același 
timp cu Pentagonul. Putem prinde orice post de televiziune, 
ceea ce poate să fie util în acele rare ocazii în care CNN-ul sau 
Al-Jazeera dau peste o poveste, înaintea serviciilor de securitate. 
Și vom avea o echipă de lingviști, care să ne ofere subtitrări 
instantanee, pentru orice program într-o limbă străină. 

Etajul tehnic dispunea de un generator cu un rezervor de 
motorină de dimensiunile unui lac, de un sistem de încălzire și 
răcire și de un rezervor de apă de nouăsprezece milioane de 
metri cubi, alimentat de un izvor subteran. Pauline nu era în 
mod special claustrofobă, dar se simțea copleșită de ideea de a 
fi blocată acolo, în timp ce lumea exterioară era devastată. 
Deveni conștientă de propria ei respiraţie. 

De parcă i-ar fi citit gândurile, Whitfield zise: 

— Aprovizionarea cu aer se face de afară, printr-un set de 
filtre antiexplozie care pot reţine contaminarea din aer, 
indiferent că este chimică, biologică sau radioactivă. 

Bine, se gândi Pauline, dar ce se întâmplă cu milioanele de 
oameni de la suprafaţă, care nu sunt protejaţi? 

La finalul turului, Whitfield spuse: 

— Doamnă președinte, biroul dumneavoastră ne-a anunţat că 
nu doriţi să luaţi masa înainte de plecare, dar am pregătit câte 
ceva, în caz că vă răzgândiţi. 

Întotdeauna se întâmpla astfel. Tuturor le plăcea ideea unei 
conversații informale, de o oră sau cam așa, cu președintele. 
Simţi un impuls de simpatie pentru Whitfield, blocat aici, sub 
pământ, în acest post important, dar nevăzut, și-și reprimă 
această nevoie, ca întotdeauna, pentru a urma programul. 

Pauline pierdea rareori vremea mâncând cu alte persoane în 
afară de familia ei. Ţinea întruniri la care se schimbau informaţii 
și se luau decizii, apoi trecea la următoarea întâlnire. Redusese 
numărul de banchete oficiale la care participa președintele. 
„Sunt conducătorul lumii libere, spusese ea. De ce mi-aș petrece 
trei ore discutând cu regele Belgiei?” 

Acum zise: 

— Foarte amabil din partea dumitale, generale, dar trebuie să 
mă întorc la Casa Albă. 

Întoarsă în elicopter, își fixă centura de siguranţă, apoi scoase 
din buzunar un container de plastic de mărimea unui mic 
portofel. Acesta era cunoscut drept Biscuitul. Putea fi deschis 
doar prin spargerea plasticului, în interior se afla un card cu o 
serie de litere și de cifre: codurile pentru autorizarea atacurilor 
nucleare. Președintele trebuia să poarte Biscuitul întreaga zi cu 
el și să-l păstreze la capul patului toată noaptea. 

Observând ce făcea, Gus spuse: 

— Slavă Domnului că Războiul Rece s-a terminat! 

— Locul acela înfiorător mi-a amintit că încă trăim pe muchie, 
răspunse ea. 

— Trebuie doar să ne asigurăm că nu va fi niciodată folosit. 

lar Pauline, mai mult decât oricine altcineva de pe lume, avea 
această responsabilitate. Uneori, simţea povara de pe umerii ei. 
lar astăzi era foarte grea. 

— Dacă voi mai ajunge vreodată în Țara Munchkin, spuse ea, 
va fi pentru că am eșuat. 


VP-8 


DEFCON 5 


Cea mai de jos stare de alertă 


CAPITOLUL 1 


Văzută dintr-un avion, mașina ar fi putut părea un gândac 
lent, care se târa pe o plajă nesfârșită, cu soarele strălucind pe 
blindajul negru, lustruit. De fapt, mergea cu cincizeci de 
kilometri pe oră, viteza maximă care era sigură pe un drum cu 
găuri și crăpături neașteptate. Nimeni nu dorea să facă o pană 
de cauciuc în deșertul Sahara. 

Drumul ducea spre nord, prin deșert, de la N'Djamena, 
capitala statului Ciad, până la lacul Ciad, cea mai mare oază din 
Sahara. Peisajul consta într-o terasă lungă și plată de stâncă și 
nisip, cu câteva tufișuri uscate de un galben palid și pietre mici, 
împrăștiate la întâmplare, în aceeași nuanţă de gălbui. Era totul 
la fel de mohorât ca un peisaj lunar. 

Deșertul părea la fel de deprimant precum spaţiul cosmic, se 
gândea Tamara Levit, iar mașina, o navă cosmică. Dacă vreun 
lucru mergea prost la costumul ei spaţial, putea să moară. 
Comparaţia era fantezistă și o făcu să zâmbească. Dar, chiar și 
așa, aruncă o privire în spatele mașinii, unde se aflau două 
damigene mari din plastic, cu apă, care ar fi putut să-i ţină pe 
toți în viaţă în caz de urgență, până când, probabil, ajungea 
ajutorul. 

Mașina era americană. Era proiectată pentru teren dificil, 
având gardă la sol mare și reductor. Ferestrele erau fumurii, iar 
Tamara purta ochelari de soare, dar, chiar și așa, lumina 
strălucea puternic pe drumul de beton și îi rănea ochii. 

Toţi cei patru oameni din mașină purtau ochelari de soare. 
Şoferul, Ali, era un localnic, născut și crescut acolo, în Ciad. In 
oraș purta jeanși și tricou, dar în ziua aceea purta o robă lungă 

până în pământ, numită galabiya, și o eșarfă lată de bumbac 
înfășurată în jurul capului, îmbrăcăminte tradiţională pentru 
protejarea împotriva soarelui nemilos. 

Alături de Ali, în faţă, se afla un soldat american - caporalul 
Peter Ackerman. Arma acestuia, ţinută lejer pe genunchi, era din 
dotarea standard a armatei americane, o carabină ușoară, cu 
țeava scurtă. Caporalul avea în jur de douăzeci de ani, fiind unul 
dintre acei tineri care păreau să debordeze de o amabilitate 
veselă. Tamarei, care avea aproape treizeci de ani, îi părea 
ridicol de tânăr pentru a purta o armă mortală. Dar lui nu-i 
lipsea încrederea - odată chiar avusese tupeul să-i ceară o 
întâlnire. 

— Îmi place de tine, Pete, dar ești mult prea tânăr pentru 
mine, îi spusese ea. 

Alături de Tamara, pe bancheta din spate, se afla Tabdar 
„Tab” Sadoul, un atașat al misiunii Uniunii Europene la 
N'Djamena. Părul castaniu și lucios al lui Tab era lung, cum era 
la modă, dar altfel arăta ca un director de companie în timpul 
liber, purtând pantaloni kaki și o cămașă albastră precum cerul, 
cu nasturi până jos, cu mânecile suflecate, lăsându-i la vedere 
încheieturile închise la culoare. 

Ea era atașat la ambasada americană din N'Djamena și purta 
hainele ei de muncă obișnuite - o rochie cu mâneci lungi peste 
pantaloni -, în timp ce părul negru îi era legat într-o eșarfă. Era 
o îmbrăcăminte practică și nu ofensa pe nimeni, iar cu ochii ei 
căprui și tenul măsliniu, nici nu arăta a cetățean străin. Intr-o 
tară cu o criminalitate ridicată, cum era Ciadul, era mai sigur să 
nu ieși în evidenţă, mai ales pentru o femeie. 

Tamara ţinea un ochi la kilometraj. Se aflau pe drum de vreo 
două ore, dar se apropiau acum de destinaţia lor. Tamara era 
încordată din cauza întâlnirii care-i aștepta. Multe lucruri 
depindeau de ea, inclusiv cariera ei. 

— Povestea noastră de acoperire este o misiune de 
documentare, spuse ea. Știi multe despre lac? 

— Destule, cred, răspunse Tab. Râul Chari izvorăște din Africa 
Centrală, curge cale de două sute șaptezeci de kilometri și se 
varsă aici. Lacul Ciad susține câteva milioane de persoane din 
patru ţări: Niger, Nigeria, Camerun și Ciad. Sunt mici fermieri, 
crescători de vite și pescari. Peștele lor favorit este bibanul de 

Nil, care poate ajunge până la doi metri lungime și două sute de 
kilograme. 

Francezii care vorbeau engleza pronunţau întotdeauna 
cuvintele de parcă încercau să te atragă în pat, se gândi 
Tamara. Sau poate că asta făceau mereu. Spuse: 

— Presupun că acum, când nivelul apei este atât de scăzut, 
nu mai prind la fel de mult biban de Nil. 

— Ai dreptate. lar lacul acoperea douăzeci și cinci de mii de 
kilometri pătraţi, dar acum a ajuns la aproximativ o mie trei 
sute. Mulţi dintre acești oameni sunt în pragul foametei. 

— Ce crezi despre planul chinezesc? 

— Un canal lung de două mii cinci sute de kilometri, care să 
aducă apă din râul Congo? Președintele Ciadului este interesat 
de el, ceea ce nu e deloc surprinzător. S-ar putea chiar să se 
realizeze - chinezii fac lucruri uluitoare -, dar nu va fi ieftin și nu 
se va întâmpla prea curând. 

Investițiile Chinei în Africa erau privite de șefii Tamarei, de la 
Washington, și de cei ai lui Tab, de la Paris, cu același amestec 
de admiraţie uluită și neîncredere profundă. Beijingul cheltuia 
miliarde și făcea lucrurile să se întâmple, dar ce urmăreau 
chinezii, de fapt? 

Cu coada ochiului, Tamara observă în depărtare o strălucire, 
un licăr precum cel al unei raze de soare pe oglinda apei. 

— Ne apropiem de lac? îl întrebă ea pe Tab. Sau este un 
miraj? 

— Ar trebui să fim aproape, răspunse el. 

— Ai grijă la virajul la stânga, îi spuse ea lui Ali, apoi repetă în 
arabă. 

Atât Tamara, cât și Tab vorbeau fluent araba și franceza, cele 
două limbi principale din Ciad. 

— Le voilà, îi răspunse Ali în franceză. lată-l! 

Mașina încetini în timp ce se apropia de o intersecţie marcată 
doar cu un morman de pietre. _ 

leșiră de pe drum pe o pistă care traversa nisipul pietros. In 
unele locuri, aceasta era greu de distins faţă de deșertul din jur, 
dar Ali părea încrezător. În depărtare, Tamara întrezărea petice 
de verdeață șterse de ceața arșiţei, probabil copaci și tufișuri 
care creșteau pe lângă apă. 

Alături de drum, Tamara observă scheletul unei camionete 
Peugeot, abandonată de mult, o carcasă ruginită fără roți sau 

geamuri; și, curând, apărură și alte semne ale activităţii umane: 
o cămilă legată de un tufiș, un câine maidanez cu un șobolan în 
gură, cutii de bere, cauciucuri uzate și plastice rupte, 
împrăștiate prin întreaga zonă. 

Trecură de un petic vegetal, cu plante ordonate în rânduri 
drepte, irigate de un bărbat cu o stropitoare, apoi ajunseră într- 
un sat - cincizeci sau șaizeci de case împrăștiate la întâmplare, 
fără un model al străzilor. Cele mai multe locuinţe erau 
tradiționalele colibe cu o singură cameră, cu pereți circulari din 
cărămidă și cu acoperișuri înalte, ascuţite, din frunze de 
palmier. Ali conducea încet, cu viteza minimă, strecurând 
mașina printre case și evitând copiii desculți, caprele și focurile 
de gătit de afară. 

Apoi opri mașina și spuse: 

— Nous sommes arrivés. Am ajuns. 

Tamara răspunse: 

— Pete, vrei, te rog, să pui carabina pe podea? Vrem să 
arătăm ca niște studenți ecologişti. 

— Sigur, doamnă Levit. 

Își așeză arma la picioare, cu încărcătorul ascuns sub scaun. 

— Acesta era un sat pescăresc prosper, dar privește cât de 
departe este apa acum - un kilometru și jumătate, cel puţin! 
spuse Tab. 

Așezarea era sfâșietor de săracă, cel mai sărac loc pe care-l 
văzuse vreodată Tamara. Se afla la marginea unei plaje plate, 
lungi, care probabil că se aflase sub apă pe vremuri. Morile de 
vânt care pompaseră apa pe câmpuri se înălţau acum departe 
de lac, abandonate, cu pânzele rotindu-se inutil. O turmă de oi 
slabe păștea într-un petic de tufișuri, supravegheate de o fetiță 
cu un băț în mână. Tamara putea să vadă lacul strălucind în 
depărtare. Palmieri de raffia și tufișuri moshi creșteau pe malul 
apropiat. Mici insulițe punctau lacul. Tamara știa că insula cea 
mai mare servea drept ascunzătoare pentru bandele teroriste 
care îi chinuiau pe locuitori, furând puţinul pe care-l aveau și 
bătând pe oricine încerca să-i oprească. Oamenii care erau deja 
într-o situaţie precară deveneau săraci lipiţi. 

— Ştii ce fac oamenii aceia în lac? zise Tab. 

Câteva femei stăteau în picioare în apa puţin adâncă, 
adunând ceva în niște boluri, și Tamara știu răspunsul la 
întrebarea lui Tab. 

— Culeg alge comestibile de la suprafaţă. Noi le numim 
spirulină, dar cuvântul este dihe. Le filtrează și apoi le usucă la 
soare. 

— Ai încercat? 

Ea încuviinţă din cap. 

— Au un gust îngrozitor, dar, aparent, sunt hrănitoare. Le poți 
cumpăra din magazinele cu mâncare bio. 

— Nu par să facă parte dintre lucrurile care să stârnească 
poftele culinare ale unui francez. 

— Cred că nu. 

Tamara deschise ușa și ieși afară. Dincolo de aerul condiţionat 
al mașinii, atmosfera o lovi ca o arsură. Își trase eșarfa mai în 
faţă, pe cap, ca să-i umbrească faţa. Apoi făcu o fotografie a 
plajei cu telefonul. 

Tab ieși la rândul său din mașină, punându-și pe cap o pălărie 
de paie cu boruri largi, și se duse lângă ea. Pălăria nu i se 
potrivea - de fapt, arăta puţin comic -, dar lui nu părea să-i 
pese. Era bine îmbrăcat, dar mai mult practic. Ei îi plăcea asta. 

Amândoi studiară satul. Printre case se aflau loturi cultivate, 
străbătute de canale de irigaţii. Apa trebuia adusă de departe, 
înţelese Tamara, care se gândi cu deprimare că femeile erau 
cele care o cărau. Un bărbat îmbrăcat în galabiya părea să 
vândă ţigări, discutând amabil cu bărbaţii și flirtând puţin cu 
femeile. Tamara recunoscu pachetul alb, având capul unui sfinx 
de culoare aurie: era o marcă egipteană de ţigări, numită 
Cleopatra, cea mai populară din Africa. Probabil că ţigările erau 
trecute prin contrabandă sau furate. În faţa caselor erau parcate 
câteva motociclete și scutere cu motor, precum și un 
Volkswagen Beetle foarte vechi. În ţara aceea, motocicleta era 
cel mai popular mijloc de transport individual. Tamara mai făcu 
o serie de fotografii. i 

Transpiraţia i se scurgea pe corp, pe sub haine. Işi șterse 
fruntea cu capătul eșarfei de bumbac. Tab scoase o batistă 
roșie, cu buline albe, și se șterse pe sub gulerul cămășii. 

— Jumătate dintre aceste case sunt neocupate, zise el. 

Tamara privi mai atent și observă că unele dintre clădiri erau 
în descompunere. Existau găuri în acoperișurile din frunze de 
palmier și unele dintre cărămizile de chirpici se fărâmiţau. 

— Multe persoane au părăsit zona asta, spuse Tab. Presupun 
că toţi cei care au avut unde să se ducă au plecat. Dar sunt 

câteva milioane care au rămas. Tot acest loc este o zonă de 
dezastru. 

— Și nu doar aici, nu-i așa? spuse Tamara. Acest proces, 
deșertificarea zonelor de la sud de Sahara, se întâmplă în toată 
Africa, de la Marea Roșie până la Oceanul Atlantic. 

— În franceză numim această regiune /e Sahel. 

— Este același cuvânt și în engleză, Sahel. Ea aruncă o privire 
înapoi spre mașină. Motorul încă funcţiona. Presupun că Ali și 
Pete vor rămâne la aer condiţionat. 

— Dacă sunt în toate minţile, da... Tab părea îngrijorat. Nu-l 
văd pe omul nostru, adăugă el. 

Tamara era și ea îngrijorată. Putea să fie mort. Dar spuse pe 
un ton calm: 

— Instrucţiunile noastre precizează că el trebuie să ne 
găsească. Între timp, trebuie să rămânem în pielea personajelor 
noastre, așa că hai să ne bălăcim și să aruncăm o privire în jur. 

— Ce? 

— Hai să mergem să ne uităm prin jur! 

— Dar ce-ai spus înainte? Să ne bălăcim? 

— Îmi pare rău. E argoul de Chicago. 

— S-ar putea să fiu singurul francez care cunoaște această 
expresie, zise el rânjind. Dar, mai întâi, ar trebui să le facem o 
vizită de curtoazie bătrânilor satului. 

— De ce nu faci tu asta? Oricum ei nu observă niciodată o 
femeie. 

— Sigur. 

Tab plecă, iar Tamara rămase să se plimbe prin jur, încercând 
să rămână netulburată, făcând fotografii și discutând cu oamenii 
în arabă. Cei mai mulţi săteni fie cultivau o mică bucată de 
pământ, fie aveau câteva oi sau o vacă. O femeie se ocupa cu 
împletirea plaselor, dar rămăseseră prea puţini pescari; un 
bărbat avea un cuptor și făcea oale, dar puţini oameni aveau 
bani ca să le cumpere. Toţi erau, mai mult sau mai puțin, 
disperaţi. 

O structură șubredă, cu patru stâlpi ce susțineau o reţea de 
nuiele, servea drept uscător de haine, iar o femeie tânără 
întindea rufele, urmărită de un băiat de vreo doi ani. Hainele ei 
erau în nuanțele vii de portocaliu și de galben pe care oamenii 
din Ciad le iubeau. După ce atârnă și ultimul obiect, își puse 
copilul pe șold și începu să îi vorbească Tamarei într-o franceză 

îngrijită, de școlăriţă, cu un puternic accent arab; apoi o invită în 
casa ei. 

Numele femeii era Kiah, iar fiul ei era Naji; era văduvă, îi 
spuse ea. Arăta de vreo douăzeci de ani; era izbitor de 
frumoasă, cu sprâncene negre, pomeţi îndrăzneţi și un nas 
sarazin, curbat. Privirea din ochii ei întunecaţi sugera hotărâre și 
forță. „Ar putea să fie interesantă”, se gândi Tamara. 

O urmă pe Kiah pe sub intrarea joasă, arcuită, scoțându-și 
ochelarii de soare când trecu de la strălucirea de afară la umbra 
adâncă din interior. Coliba era întunecoasă și parfumată. 
Tamara simţi un covor greu sub picioare și miros de scorțișoară 
și turmeric. Când ochii i se adaptară, observă niște mese joase, 
două coșuri de depozitare și câteva perne pe podea, dar nimic 
care să poată fi catalogat drept mobilă obișnuită, fără scaune 
sau dulapuri. Într-o parte se aflau două saltele de paie și pânză 
pentru dormit și o grămadă ordonată de pături groase de lână, 
cu dungi strălucitoare roșii și albastre, pentru nopţile reci din 
deșert. 

Cei mai mulţi americani ar fi considerat casa ei disperat de 
săracă, dar Tamara știa că aceasta era nu doar confortabilă, ci 
și o idee mai înstărită decât cele mai multe. Kiah păru mândră 
când îi oferi o sticlă din berea locală, numită Gala, pe care o 
răcise într-un bol cu apă. Tamara se gândi că ar fi fost un gest 
politicos să-i accepte ospitalitatea - și, oricum, era însetată. 

O pictură de pe un perete a Fecioarei Maria, într-o ramă 
ieftină, indica faptul că femeia era creștină, așa cum erau circa 
patruzeci de procente din populaţia Ciadului. Tamara o întrebă: 

— Ai fost la o școală ţinută de călugăriţe, presupun. Așa ai 
învăţat franceza? 

— Da. 

— O vorbești foarte bine. 

Asta nu era chiar adevărat, dar Tamara voia să fie amabilă. 

Kiah o invită să se așeze pe covor. Înainte să facă asta, 
Tamara se întoarse la ușă și aruncă o privire neliniștită afară, 
strângându-și ochii în fața strălucirii bruște. Privi spre mașină. 
Vânzătorul de ţigări se apleca peste fereastra laterală a 
șoferului, cu un cartuș de Cleopatra în mână. Il văzu pe Ali în 
spatele ferestrei, cu eșarfa înfășurată în jurul capului, făcând un 
gest disprețuitor de concediere cu degetele, evident fără să 
dorească să cumpere ţigări ieftine. Apoi vânzătorul spuse ceva 

care schimbă dramatic atitudinea lui Ali. Acesta sări imediat din 
mașină, având aerul că-și cere scuze, și deschise ușa din spate. 
Vânzătorul intră în mașină și Ali închise portiera. 

„Deci acesta este, se gândi Tamara. Ei bine, deghizarea este, 
cu siguranță, eficientă. Pe mine m-a prostit.” 

Se simţi ușurată. Cel puţin era în viaţă. 

Privi în jur. Niciunul dintre localnicii aflaţi în jur nu-l observase 
pe vânzător intrând în mașină. Acum era în afara vederii, ascuns 
în spatele geamurilor fumurii. 

Tamara clătină satisfăcută din cap și intră din nou în casa lui 
Kiah. 

Femeia o întrebă: 

— E adevărat că toate femeile albe au câte șapte rochii, câte 
una pentru fiecare zi, și o servitoare care să le spele? 

Tamara decise să-i răspundă în arabă, pentru că franceza lui 
Kiah ar fi putut să nu fie suficient de bună. După ce se gândi o 
clipă, spuse: 

— Multe femei americane și europene au o mulţime de haine. 
Numărul acestora depinde de cât de bogată sau săracă este 
femeia. Șapte rochii nu ar fi ceva neobișnuit. O femeie săracă 
poate să aibă doar două sau trei. O femeie bogată ar putea să 
aibă cincizeci. 

— Și toate au servitoare? 

— Familiile sărace nu au servitoare. O femeie cu o slujbă bine 
plătită, cum ar fi un doctor sau un avocat, are, de obicei, pe 
cineva care să se ocupe de curăţenia casei. Familiile bogate au 
multe servitoare. De ce vrei să știi toate astea? 

— Mă gândesc să plec să locuiesc în Franţa. 

Tamara presupusese asta. 

— Spune-mi de ce. 

Kiah făcu o pauză, adunându-și gândurile, și îi oferi în tăcere 
Tamarei o altă sticlă de bere. Tamara scutură din cap. Avea 
nevoie să rămână atentă. 

Kiah răspunse: 

— Bărbatul meu, Salim, a fost pescar și avea propria barcă. 
leșea cu alţi trei sau patru bărbaţi și împărțeau captura, dar 
Salim lua jumătate, pentru că era barca lui și pentru că știa 
unde se găsea peștele. Din motivul ăsta, nouă ne mergea mai 
bine decât majorităţii vecinilor noștri. 

Își ridică fruntea cu mândrie. 

— Ce s-a întâmplat? întrebă Tamara. 

— Intr-o zi, jihadiștii au venit să-i ia captura lui Salim. El ar fi 
trebuit să-i lase să o ia. Dar prinsese un biban de Nil și a refuzat 
să le permită să-l ia. Așa că l-au ucis și l-au luat oricum. 

Stăpânirea de sine a lui Kiah dispăruse cu totul, iar faţa ei 
nobilă se contorsionase de durere. Făcu o pauză, stăpânindu-și 
emoţiile. 

— Prietenii mi-au adus trupul lui. 

Tamara era furioasă, dar nu surprinsă. Jihadiștii erau teroriști 
islamiști, dar și gangsteri criminali. Cele două lucruri mergeau 
împreună. lar ei îi prădau pe unii dintre cei mai săraci oameni 
din lume. Asta o înnebunea. 

Kiah continuă: 

— Când am fost nevoită să-mi îngrop bărbatul, m-am întrebat 
ce ar trebui să fac. Nu puteam să navighez cu barca, nu știam 
unde să găsesc pește și, chiar dacă aș fi putut să fac aceste 
lucruri, bărbaţii nu m-ar fi acceptat drept conducătorul lor. Așa 
că am vândut barca. Pentru o clipă, căpătă un aer sălbatic. Apoi 
continuă: Unii au încercat să o obțină pentru mai puţin decât 
valora, dar n-aș fi făcut afaceri cu ei. 

Tamara începea să simtă în Kiah miezul unei hotărâri de oțel. 

Când continuă, în vocea femeii se simţi o notă de disperare: 

— Dar banii de pe barcă nu vor dura la nesfârșit. 

Tamara știa că familia era extrem de importantă în ţara 
aceea. 

— Și părinţii tăi? o întrebă ea. 

— Părinţii mei au murit. Fraţii mei au plecat în Sudan - 
lucrează pe o plantație de cafea de acolo. Salim a avut o soră, 
iar soţul ei mi-a spus că, dacă îi vând barca ieftin, va avea 
întotdeauna grijă de mine și de Naji, zise ea ridicând din umeri. 

— N-ai avut încredere în el, spuse Tamara. 

— Nu doream să-mi vând barca pentru o promisiune. 

„Hotărâtă și deloc proastă”, se gândi Tamara. 

Kiah adăugă: 

— Acum, rudele mele prin alianţă mă urăsc. 

— Așa că vrei să pleci în Europa - ilegal. 

— Oamenii fac asta tot timpul, spuse Kiah. 

Asta era adevărat. Pe măsură ce deșertul se întindea spre 
sud, sute de mii de oameni disperaţi părăseau Sahelul în 

căutare de muncă, iar mulţi încercau periculoasa călătorie spre 
sudul Europei. 

— Este scump, continuă ea, dar banii de pe barcă vor plăti 
partea mea. 

Banii nu erau adevărata problemă. Tamara simțea din vocea 
lui Kiah că era speriată. 

Kiah adăugă: 

— De obicei se duc în Italia. Eu nu vorbesc italiana, dar am 
auzit că, odată ce ajungi în Italia, poţi să treci cu ușurință în 
Franța. E adevărat? 

— Da. 

Tamara se grăbea acum să se întoarcă la mașină, dar simţea 
că trebuia să răspundă întrebărilor lui Kiah. 

— Conduci mașina dincolo de frontieră. Sau iei un tren. Dar 
ceea ce plănuiești tu este teribil de periculos. Contrabandiștii de 
oameni sunt criminali. Ei ar putea, pur și simplu, să-ţi ia banii și 
să dispară. 

Kiah făcu o pauză, gândindu-se probabil la o cale prin care să- 
i explice viaţa ei acestei vizitatoare vestice privilegiate. După un 
moment, spuse: 

— Știu ce se întâmplă când nu există suficientă mâncare. Am 
văzut asta. Işi întoarse privirea, părând să-și amintească, și 
vocea ei deveni șoptită. Copilul devine mai slab, dar, la început, 
asta nu pare să fie foarte grav. Apoi se îmbolnăvește. la o boală 
pentru copii - pe care o fac atât de mulţi dintre ei -, îi apar pete 
sau îi curge nasul, sau face diaree... dar unui copil înfometat îi 
trebuie multă vreme ca să-și revină, apoi ia o altă boală. Este tot 
timpul obosit, încărunțește mult și nu prea se mai joacă, doar 
zace nemișcat și tușește. Și apoi, într-o zi, închide ochii și nu-i 
mai deschide niciodată. Și, uneori, mama este prea obosită ca 
să mai plângă. 

Tamara o privi printre lacrimile din ochi. 

— Îmi pare foarte rău, spuse ea. Îți doresc noroc. 

Kiah se învioră din nou. 

— Ai fost amabilă că mi-ai răspuns la întrebări. 

Tamara se ridică. a 

— Trebuie să plec, spuse ea pe un ton ciudat. Iți mulțumesc 
pentru bere. Și, te rog, încearcă să afli mai multe despre 
traficanţii de oameni înainte să le dai banii. 

Kiah zâmbi și încuviinţă din cap, răspunzând politicos la 
platitudinea rostită de Tamara. „Ea înţelege necesitatea de a fi 
atentă cu banii mai bine decât o voi înţelege eu vreodată”, se 
gândi Tamara cu regret. 

Apoi ieși afară și îl văzu pe Tab, care se întorcea la mașină. 
Era aproape ora prânzului și sătenii nu mai erau la vedere, 
intrând probabil în case, la adăpost de soare. Animalele își 
găsiseră umbră sub adăposturile improvizate, construite evident 
în acest scop. 

Când se apropie de Tab, observă o urmă ușoară de 
transpiraţie proaspătă pe pielea curată și simţi o urmă de aromă 
de santal. 

— El este în mașină, spuse ea. 

— Unde se ascundea? 

— Era vânzătorul de ţigări. 

— M-a păcălit. 

Ajunseră la mașină și urcară. Aerul condiţionat se simțea 
precum o briză din Marea Arctică. Tamara și Tab se așezară de 
ambele părţi ale vânzătorului de ţigări, care mirosea de parcă n- 
ar mai fi făcut un duș de multe zile. Ținea în mână un cartuș de 
țigări. 

Tamara nu se putu abține. 

— Deci, spuse ea, ai găsit Hufra? 

o... 

Vânzătorul de ţigări se numea Abdul John Haddad și avea 
douăzeci și cinci de ani. Se născuse în Liban și crescuse în New 
Jersey, fiind cetăţean american și agent al Agenţiei Centrale de 
Informaţii (CIA). 

În urmă cu patru zile, fusese în ţara vecină, Niger, conducând 
un Ford obosit, dar în condiţii mecanice bune, până în vârful 
unui deal lung din deșert, de deasupra orașului Maradi. 

Purta ghete cu talpa groasă. Acestea erau noi, dar fuseseră 
tratate astfel încât să pară vechi, având feţele uzate artificial și 
zgâriate, șireturile nepotrivite și pielea pătată cu grijă, ca să 
pară foarte deteriorată. Fiecare talpă groasă avea câte un 
compartiment ascuns. Unul era pentru un telefon de ultimă 
generaţie, iar celălalt pentru un dispozitiv care prindea un 
singur semnal special. Abdul purta în buzunar un telefon ieftin, 
ca diversiune. 

Dispozitivul era așezat acum pe scaunul de alături, iar el îl 
privea la fiecare câteva minute. Acesta confirma că 
transporturile de cocaină pe care le urmărise se opriseră undeva 
în faţa lor. Puteau să se fi oprit, de exemplu, într-o oază care 
avea o staţie de benzină. Dar Abdul spera că era o tabără care 
aparținea ISGS - Statul Islamic al Marii Sahare. 

CIA era mai interesată de teroriști decât de traficanţii de 
droguri, dar, în această parte a lumii, erau aceiași oameni: un 
lanț de grupuri locale, strâns asociate cu ISGS, care le finanțau 
activităţile politice prin afacerile gemene, profitabile, de trafic 
de droguri și trafic de persoane. Misiunea lui Abdul era să 
determine ruta pe care o foloseau drogurile, în speranţa că asta 
avea să-i ducă la ascunzătorile ISGS. 

Bărbatul despre care se credea că ar fi un personaj din 
conducerea ISGS - și unul dintre cei mai cruzi criminali în masă 
din lumea de azi - era cunoscut ca al-Farabi. Acesta era, 
aproape sigur, un pseudonim: al-Farabi era numele unui filosof 
din Evul Mediu. Conducătorul ISGS mai era numit și „Afganul”, 
pentru că era un veteran al războiului din Afganistan. Raza lui 
de operaţiuni era mare și, dacă rapoartele erau credibile, se 
spunea că, în timp ce-și avea baza în Afganistan, călătorise, prin 
Pakistan, în provincia rebelă chinezească Xinjiang, unde luase 
contact cu Partidul Independenţei din Turkistanul de Est, un 
grup terorist care încerca să obţină independenţa pentru etnicii 
uiguri, care erau predominant musulmani. 

Al-Farabi se afla acum undeva în Africa de Nord și, dacă Abdul 
ar fi reușit să-l găsească, acest lucru ar fi fost o lovitură aproape 
mortală pentru ISGS. 

Abdul studiase fotografii neclare făcute de la distanţă, desene 
realizate de artiști, compilaţii Photofit și descrieri scrise și se 
simţea sigur că l-ar fi recunoscut pe al-Farabi dacă l-ar fi văzut: 
un bărbat înalt, cu păr grizonant și barbă neagră, descris adesea 
ca având o privire pătrunzătoare și un aer de autoritate. Dacă 
Abdul ar fi reușit să ajungă suficient de aproape, ar fi putut să-i 
confirme identitatea după cea mai distinctivă trăsătură a sa: un 
glonţ american îi smulsese o jumătate din degetul mare al 
mâinii stângi, lăsându-i un ciot de care era, adesea, foarte 
mândru, spunându-le oamenilor că Dumnezeu îl protejase de 
moarte, dar, în același timp, îl avertizase să fie mai prudent. 

Orice s-ar fi întâmplat, Abdul nu trebuia să încerce să-l 
captureze pe al-Farabi, ci doar să-i afle localizarea și să 
raporteze. Se spunea că omul avea o ascunzătoare numită 
Hufra, care însemna „Gaura”, dar localizarea acesteia nu era 
cunoscută de nimeni din întreaga comunitate de informaţii din 
Vest. 

Abdul ajunse în vârful unei ridicături și încetini mașina, 
oprind-o pe partea cealaltă. 

În fața lui o pantă lungă cobora spre o câmpie largă ce 
tremura în aerul cald. Abdul își strânse ochii în faţa strălucirii: nu 
purta ochelari de soare, din cauză că localnicii îi considerau un 
fel de semn de bogăţie, iar el avea nevoie să arate ca unul 
dintre ei. În depărtare, la câţiva kilometri distanţă, i se păru că 
vede un sat. Întorcându-se în scaun, desfăcu un panou din 
portieră și scoase un binoclu de campanie. Apoi cobori din 
mașină. 

Lentilele transformară depărtarea într-un relief clar, iar ceea 
ce văzu îi făcu inima să bată mai repede. 

Era o așezare formată din corturi și colibe de lemn 
improvizate. Existau numeroase vehicule, cele mai multe dintre 
ele în adăposturi dărăpănate, care le fereau de camerele 
sateliților. Alte vehicule erau acoperite de prelate cu model de 
camuflaj pentru deșert și, după forma lor, ar fi putut să fie piese 
de artilerie instalate pe camioane. Câţiva palmieri indicau 
prezenţa unei surse de apă pe undeva, prin apropiere. 

Nu mai era niciun mister. Era o bază paramilitară. 

Și chiar una importantă, simţi el. Presupunea că găzduia 
câteva sute de oameni și, dacă avea dreptate în legătură cu 
artileria, acești oameni erau formidabil de bine înarmaţi. 

Ar fi putut să fie chiar legendara Hufra. 

Își ridică piciorul drept ca să scoată telefonul din gheată, dar, 
înainte să poată face asta, auzi în spatele lui zgomotul unui 
camion care se apropia rapid. 

De când părăsise drumul imaginar, nu mai văzuse niciun fel 
de trafic. Acesta era, aproape sigur, un vehicul al ISGS care se 
îndrepta spre tabără. 

Privi în jur. Nu exista niciun loc în care să se ascundă, ca să 
nu mai pomenim de mașină. De trei săptămâni risca să fie 
observat de oamenii pe care-i urmărea, iar acum acest lucru era 
pe cale să se întâmple. 

Avea o poveste pregătită. Tot ce putea face era să o spună și 
să spere. 

Aruncă o privire spre ceasul său ieftin: era ora două după- 
amiaza. Işi imagină că era mai puţin probabil ca jihadiștii să 
omoare un bărbat care-și făcea rugăciunile. 

Se mișcă rapid. Așeză binoclul în ascunzătoarea lui din 
spatele panoului ușii. Deschise portbagajul și scoase un vechi 
covor de rugăciune, apoi îl închise și întinse covorul pe pământ. 
Fusese crescut creștin, dar știa suficient de multe despre 
rugăciunile musulmane ca să se poată preface. 

A doua rugăciune a zilei se numea „zuhr” și era rostită după 
ce soarele trecea de zenit, ceea ce putea să însemne orice 
moment dintre miezul zilei și mijlocul după-amiezii. Se prosternă 
în poziţia corectă, atingând covorul cu nasul, palmele și 
degetele de la picioare. Apoi închise ochii. 

Camionul uruia din ce în ce mai aproape, urcând cu greu 
panta de pe partea îndepărtată a crestei. 

Abdul își aminti brusc de dispozitiv. Acesta se afla pe scaunul 
pasagerului. Injură: avea să îl dea de gol imediat. 

Sări în picioare, deschise brusc ușa pasagerului și smulse 
dispozitivul. Cu două degete, deschise capacul găurii din talpa 
bocancului drept. In grabă, scăpă dispozitivul pe nisip. II ridică și 
îl introduse în pantof. Inchise compartimentul și se grăbi să se 
întoarcă la covor. 

Îngenunche din nou. 

Cu coada ochiului, văzu camionul ivindu-se peste creastă și 
oprindu-se brusc lângă mașina lui. Inchise ochii. 

Nu cunoștea rugăciunile pe de rost, dar le auzise suficient de 
des ca să murmure o aproximare. 

Auzi cum se deschid și se închid ușile camionului, apoi niște 
pași grei care se apropiau. 

O voce spuse în arabă: 

— Ridică-te! 

Abdul deschise ochii. Erau doi bărbaţi. Unul ţinea o pușcă, iar 
celălalt avea un pistol băgat în toc. In spatele lor se afla o 
camionetă încărcată cu saci, care puteau să fie plini cu faină - 
mâncare pentru jihadiști, fără îndoială. 

Cel cu pușca era mai tânăr și avea o barbă aspră. Purta 
pantaloni de camuflaj și un hanorac albastru, care ar fi fost mai 
potrivit pentru o zi ploioasă din New York. Îl întrebă dur: 

— Cine ești? 

Abdul intră rapid în pielea personajului său, încercând să pară 
un vânzător ambulant. Zâmbi și spuse: 

— Prieteni, de ce deranjaţi un om de la rugăciuni? 

Vorbea fluent arabă comună, cu accent libanez: locuise în 
Beirut până la vârsta de șase ani, iar părinţii lui continuaseră să 
vorbească limba arabă acasă, chiar și după ce se mutaseră în 
Statele Unite. 

Bărbatul cu pistol avea părul încărunţit. Răspunse calm: 

— Îi cerem iertare lui Dumnezeu pentru că ţi-am întrerupt 
rugăciunile. Dar ce cauţi aici, pe acest drum din deșert? Unde te 
duci? 

— Vând ţigări, spuse Abdul. Nu vreţi să cumpăraţi câteva? 
Sunt la jumătate de preț. 

În cele mai multe ţări africane, un pachet de Cleopatra de 
douăzeci de ţigări costa echivalentul, în moneda locală, al unui 
dolar. Abdul le vindea la jumătate de preţ. 

Bărbatul mai tânăr deschise portbagajul mașinii lui Abdul, 
care era plin de cartușe de Cleopatra. 

— De unde le-ai luat? întrebă el. 

— De la un căpitan din armata sudaneză, numit Bilel. 

Era o poveste credibilă: toată lumea știa că ofițerii sudanezi 
erau corupți. 

Urmă o scurtă tăcere. Jihadistul mai în vârstă părea gânditor. 
Bărbatul mai tânăr arăta de parcă ar fi fost nerăbdător să-și 
folosească pușca, iar Abdul se întrebă dacă o folosise vreodată 
împotriva unei ființe umane. Dar bărbatul mai în vârstă era mai 
puţin nervos. El ar fi fost mai puţin grăbit să tragă, dar cu 
siguranţă mai precis. 

Abdul știa că însăși viața lui era în joc. Cei doi ar fi putut fie 
să-l creadă, fie să încerce să-l omoare. Dacă se ajungea la luptă, 
l-ar fi atacat mai întâi pe cel mai în vârstă. Cel tânăr avea să 
tragă, dar, probabil, avea să rateze. Totuși, de la distanţa aceea, 
era posibil să nu rateze. 

În cele din urmă, bărbatul mai în vârstă spuse: 

— Dar de ce ești aici? Unde crezi că te duci? ` 

— În fața noastră este un sat, nu-i așa? întrebă Abdul. Încă 
nu-l pot vedea, dar un bărbat de la cafenea mi-a spus că aș 
putea găsi clienți acolo. 

— Un bărbat de la cafenea... 

— Întotdeauna sunt în căutare de clienți. 

Bărbatul mai în vârstă îi spuse celui mai tânăr: 

— Percheziţionează-l! 

Bărbatul mai tânăr își atârnă pușca pe spate, ceea ce-i oferi 
lui Abdul un moment de ușurare. Dar bărbatul mai în vârstă 
scoase un pistol de 9 mm și îl puse la tâmpla lui Abdul, în timp 
ce acesta era percheziționat. 

Bărbatul mai tânăr găsi telefonul ieftin al lui Abdul și i-l dădu 
însoţitorului său. 

Acesta îl porni și apăsă încrezător pe butoane. Abdul 
presupunea că era în căutarea listei de contacte și a celei de 
apeluri recente. Ceea ce găsi susţinea acoperirea lui Abdul: 
hoteluri ieftine, ateliere de reparaţii auto, schimb valutar și vreo 
două curve. 

Bărbatul mai în vârstă spuse: 

— Verifică mașina. 

Abdul rămase în picioare, privind. Bărbatul începu cu 
portbagajul deschis. Scoase micul sac de voiaj al lui Abdul și îi 
goli conţinutul pe drum. Nu erau prea multe: un prosop, un 
Coran, câteva obiecte simple de toaletă, un încărcător pentru 
telefon. Apoi aruncă afară toate ţigările și ridică panoul de pe 
fund ca să descopere roata de rezervă și trusa de scule. Fără să 
pună nimic la loc, deschise ușile din spate. Băgă mâna între 
spătarul și șezutul banchetei și se aplecă să privească dedesubt. 

În faţă se uită sub panoul de bord, în interiorul torpedoului și 
în buzunarele ușilor. Observă panoul desprins de la ușa șoferului 
și îl scoase. 

— Binoclu, spuse el triumfător și Abdul simţi un fior de teamă. 

Binoclul nu era la fel de incriminant ca o armă, dar era scump 
- și pentru ce ar fi avut nevoie de el un vânzător de ţigări? 

— Foarte util în deșert, spuse Abdul, începând să se simtă 
disperat. Probabil că și voi aveţi unul. 

— Ăsta pare scump. Bărbatul în vârstă examină lentilele. 
Made in Kunming, citi el. Este chinezesc. 

— Exact, spuse Abdul. L-am luat de la căpitanul sudanez care 
mi-a vândut ţigările. A fost un chilipir. 

Din nou, povestea lui era plauzibilă. Forţele armate sudaneze 
cumpărau multe din China, care era cel mai mare partener 
comercial al ţării lor. O mare parte dintre echipamente ajungeau 
pe piața neagră. 

Bărbatul mai în vârstă spuse cu viclenie: 

— ÎI foloseai când am apărut noi? 

— Aveam de gând, dar după rugăciuni. Doream să știu cât de 
mare este satul. Ce crezi... cincizeci de oameni? O sută? 

Era o subestimare intenţionată, ca să lase impresia că nu se 
uitase. g 

— Nu contează, spuse bărbatul. Nu te duci acolo. li aruncă lui 
Abdul o privire lungă, intensă, încercând probabil să se 
hotărască dacă să-l creadă sau să-l omoare. Brusc, spuse: Unde 
ţi-e arma? 

— Armă? N-am nicio armă. 

Abdul nu purta armă. Armele de foc dădeau de gol un ofițer 
sub acoperire, mai des decât îi erau de folos, iar acesta era un 
exemplu dramatic. Dacă ar fi fost găsită o armă acum, ei ar fi 
fost convinși că Abdul nu era doar un nevinovat vânzător de 
țigări. 

— Deschide capota, îi spuse bărbatul mai în vârstă celui mai 
tânăr. 

El se supuse. Din câte știa Abdul, nu era nimic ascuns în 
compartimentul motorului. 

— Totul e curat, raportă el. 

— Nu pari prea speriat, îi spuse bărbatul mai în vârstă lui 
Abdul. Poţi să-ţi dai seama că suntem jihadiști. Ne-am putea 
hotări să te ucidem. 

Abdul îl privi înapoi, permițându-și un tremur ușor. 

— Inshallah, spuse el. Dacă asta este voia Domnului... 

Bărbatul încuviință din cap, părând să ia o decizie, apoi îi 
înapoie lui Abdul telefonul ieftin. 

— Întoarce mașina, îi spuse el. Du-te înapoi de unde ai venit! 

Abdul se decise să nu pară prea ușurat. 

— Dar eu speram să vând... Se prefăcu apoi că se gândește 
mai bine la protestul său. Ai vrea un cartuș? 

— Ca un dar? 

Abdul era tentat să accepte, dar personajul pe care-l juca n-ar 
fi fost atât de generos. _ 

— Sunt un om sărac, spuse el. Imi pare rău... 

— Pleacă înapoi, repetă jihadistul. 

Abdul ridică din umeri dezamăgit, prefăcându-se că renunţă la 
speranţa vânzărilor. 

— Cum dorești, zise el. 

Bărbatul îl chemă pe camaradul său și se întoarseră împreună 
la camion. 

Abdul începu să-și adune bunurile împrăștiate. 

Camionul se îndepărtă huruind. 

El îl privi cum dispare în deșert, apoi, în sfârșit, șopti în 
engleză: 

— lisuse, Maria și losif! A fost pe aproape. 

o... 

Tamara se înrolase în CIA datorită oamenilor precum Kiah. 

Credea din toată inima în libertate, democraţie și dreptate, 
dar aceste valori se aflau sub atac peste tot în lume, iar Kiah era 
una dintre victime. Tamara știa că trebuia să lupte pentru 
lucrurile pe care le preţuia. Adesea, se gândea la cuvintele unui 
cântec tradiţional: „Dacă ar fi să mor și sufletul meu ar fi 
pierdut, nu ar fi decât vina mea”. Fiecare era responsabil. Era un 
cântec religios creștin, iar Tamara era evreică, dar mesajul era 
pentru toată lumea. 

Aici, în Africa de Nord, forțele americane luptau împotriva 
teroriștilor, ale căror valori erau violenţa, bigotismul și teama. 
Bandele înarmate asociate cu Statul Islamic îi ucideau, răpeau și 
violau pe africanii a căror religie sau etnie nu se potrivea cu cea 
aprobată de lorzii războinici fundamentaliști. Violenţa lor și 
extinderea spre sud a deșertului Sahara determinau oamenii 
precum Kiah să-și riște viaţa, traversând Mediterana în bărcuțe 
gonflabile. 

Armata Statelor Unite, aliată cu armata franceză și cu 
armatele naţionale, ataca și distrugea taberele teroriștilor 
oricând le descoperea. 

Problema era să le descopere. 

Deșertul Sahara avea dimensiunile Statelor Unite. Și aici 
intervenea Tamara. CIA coopera și cu alte naţiuni, ca să le ofere 
informaţii armatelor care atacau. Tab era atașat acestei misiuni, 
dar, în realitate, era ofiţer al DGSE - Direction Generale de la 
Sécurité Exterieure -, care era echivalentul francez al CIA. Abdul 
făcea parte din același efort. 

Până acum, proiectul avusese prea puţin impact. Jihadiștii 
continuau să devasteze cea mai mare parte a Africii de Nord, 
mai mult sau mai puţin nederanjați. 

Tamara spera că Abdul avea să poată schimba asta. 

Ea nu-l mai întâlnise până atunci, deși vorbise cu el la telefon. 
Oricum, nu era prima dată când CIA trimisese un agent sub 
acoperire ca să spioneze taberele ISGS. Tamara îl cunoscuse pe 
predecesorul lui Abdul, Omar. Ea fusese cea care descoperise 
trupul lui Omar, un cadavru fără mâini și picioare, aruncat în 
deșert. Găsise mâinile și picioarele lipsă la câteva sute de metri 
distanţă. Atât de departe reușise să se târască pe coate și pe 
genunchi bărbatul aflat pe moarte, în timp ce sângera. Tamara 
știa că n-avea să poată niciodată să treacă peste asta. 

lar acum Abdul călca pe urmele lui Omar. 

Păstrase legătura cu el intermitent, de câte ori avea semnal la 
telefon. Apoi, în urmă cu două zile, sunase să îi spună că 
ajunsese în Ciad și că avea niște vești bune, pe care avea să le 
raporteze personal. Ceruse câteva provizii și le dăduse indicaţii 
precise despre localizarea lui. 

Și acum tocmai aflaseră ce făcuse. 

Tamara era electrizată, dar își ţinea încântarea sub control. 

— Ar putea să fie Hufra, spuse ea. Și, chiar dacă nu este, tot e 
o descoperire fantastică. Cinci sute de oameni, cu artilerie 
montată pe camioane? Este o instalaţie majoră! 

Abdul spuse: 

— Când veţi acționa? 

— Două zile, trei, cel mult, răspunse ea. Forţele armate ale 
Statelor Unite, Franţei și Nigerului vor nivela tabăra. Vor arde 
corturile și colibele, vor confisca armele și îi vor interoga pe 
jihadiștii care vor supraviețui bătăliei. Peste câteva zile, vântul 
va sufla cenușa, soarele va albi gunoiul, iar deșertul va începe 
să recucerească zona. 

Și Africa avea să fie puţin mai sigură pentru oameni ca Naji și 
Kiah. 

Abdul le dădu indicaţii precise despre tabără. 

Atât Tamara, cât și Tab aveau agendele pe genunchi și notară 
tot ceea ce le spuse el. Tamara era uluită. Abia dacă putea să 
digere faptul că vorbea cu un bărbat care își asumase 
asemenea riscuri pentru viaţa lui și care reușise o asemenea 
lovitură. În timp ce el vorbea și ea îşi lua notițe, se folosea de 
fiecare ocazie ca să-l studieze. Avea pielea întunecată, o barbă 
neagră, tunsă, și niște ochi căprui neobișnuit de deschiși, care 
aveau o privire de cremene. Faţa lui era încordată din cauza 
tensiunii și părea mai bătrân de douăzeci și cinci de ani. Era 

înalt și cu umerii largi: ea își aminti că, în timp ce urma cursurile 
Universităţii de Stat din New York, fusese luptător de arte 
marțiale combinate. 

Părea ciudat să fie și vânzător de ţigări. Bărbatul acela era 
abordabil, guraliv, discuta cu toată lumea, îi atingea pe bărbaţi 
pe braț, le făcea cu ochiul femeilor, le aprindea ţigările tuturor 
cu o brichetă roșie din plastic... Prin contrast, bărbatul acesta 
era discret și periculos. Simţi o ușoară frică faţă de el. 

El le dădu detalii complete despre ruta urmată de transportul 
de cocaină. Acesta trecuse prin mâinile mai multor bande și 
fusese transferat de trei ori în diferite vehicule. In afară de baza 
paramilitară, el mai localizase și două tabere mici, precum și 
câteva adrese din orașe ale grupurilor ISGS. 

— Asta este praf de aur, spuse Tab. 

Tamara era de acord. Rezultatele erau mai bune decât 
sperase ea și se simţea triumfătoare. 

— Bine, spuse Abdul pe un ton alert. Mi-aţi adus lucrurile? 

— Sigur. 

Ceruse bani, în monedele locale, pilule pentru afecțiunile 
gastrice, care îi afectau adesea pe vizitatori în Africa de Nord, o 
busolă simplă și un lucru care o nedumerise: un metru de fir de 
titan cu secțiune mică, prevăzut cu mânere de lemn la fiecare 
capăt, întregul ansamblu cusut în interiorul unei eșarfe de 
bumbac de felul celor purtate de bărbaţi, pe post de centură, 
peste roba tradiţională. Se întreba dacă el avea să explice asta. 

Îi dădu toate obiectele. El îi mulţumi, dar nu făcu niciun 
comentariu. Privi apoi în jur, studiind priveliștea în toate 
direcţiile. 

— Totul e liber, spuse el. Am terminat? 

Tamara se uită la Tab, care spuse: 

— Am terminat. 

— Ai primit tot ce ai nevoie, Abdul? întrebă Tamara. 

— Da, zise el deschizând ușa mașinii. 

— Noroc, spuse Tamara. 

Era o urare din inimă. 

— Bonne chance! adăugă Tab. 

Abdul își trase eșarfa în faţă, ca să-și ascundă figura, apoi ieși, 
închise ușa și porni spre sat cu cartușul de ţigări Cleopatra încă 
în mână. 

Tamara îl privi plecând și îi observă mersul. El nu pășea în 
felul în care o făceau cei mai mulţi bărbaţi americani, de parcă 
ar fi fost stăpânii locului. În schimb, părea să adopte un pas de 
deșert, ţinându-și faţa în jos și umbrită, făcând un efort minim 
ca să evite căldura. 

Ea era uluită de curajul lui. Se cutremura când se gândea la 
ce i s-ar fi putut întâmpla dacă ar fi fost prins. Decapitarea ar fi 
fost cea mai bună variantă la care putea spera. 

Când el dispăru din vedere, ea se aplecă în faţă și i se adresă 
lui Ali. 

— Yalla, spuse ea. Să mergem! 

Mașina părăsi satul și urmă poteca spre șosea, apoi viră spre 
sud, îndreptându-se înapoi spre N'Djamena. 

Tab își citea notele. 

— Este uluitor, spuse el. 

— Ar trebui să facem un raport comun, zise Tamara, gândind 
în avans. 

— E un plan bun. Haide să-l scriem împreună când ajungem 
înapoi, apoi îl putem înainta în două limbi simultan. 

Păreau să lucreze bine împreună, se gândi ea. Mulţi bărbaţi ar 
fi încercat să preia conducerea în dimineaţa aceea. Dar Tab nu 
încercase să domine conversaţia cu Abdul. Incepea să-l placă. 

Închise ochii. Încet, euforia ei se domolea. Se trezise 
devreme, iar drumul spre casă avea să dureze două sau trei ore. 
Pentru o vreme, nu văzu decât imagini ale satului fără nume pe 
care îl vizitaseră: casele din cărămizi de chirpici, pateticele 
grădini de legume, distanţa mare până la apă... Dar sforăitul 
motorului mașinii și zgomotul cauciucurilor îi aminteau de 
călătoriile lungi din copilărie, când mergeau cu Chevroletul 
familiei de la Chicago la St Louis ca să-și vadă bunicii și stătea 
prăbușită alături de fratele ei pe marea bancheta din spate; și, 
până la urmă, la fel ca atunci, începu să moțăie. 

Căzu într-un somn adânc și se trezi surprinsă când mașina 
frână brusc. Îl auzi pe Tab spunând „Putain”, ceea ce era 
expresia franţuzească pentru „Futu-i”. 

Observă că drumul din faţa lor era blocat de un camion parcat 
de-a latul. În jurul lui se aflau vreo șase bărbaţi, îmbrăcaţi în 
piese vechi de uniforme militare, amestecate cu altele din 
îmbrăcămintea tradițională: un veston militar cu un turban din 
bumbac, o robă lungă peste pantaloni militari. 

Erau paramilitari și toţi aveau arme de foc. 

Ali era obligat să oprească mașina. 

— Ce naiba? zise Tamara. 

— Asta este ceea ce guvernul numește un blocaj rutier 
improvizat, spuse Tab. Sunt soldaţi în retragere sau activi, care 
mai fac niște bani pe lângă. Este un șantaj. 

Tamara auzise de blocajele rutiere improvizate, dar asta era 
prima ei experienţă cu așa ceva. 

— Care e preţul? întrebă ea. 

— Suntem pe cale să aflăm. 

Unul dintre paramilitari se apropie de fereastra șoferului, 
țipând sălbatic. Ali cobori geamul și ţipă și el, în dialect. Pete își 
ridică de pe podea carabina, dar o ţinu jos, în poală. Bărbatul de 
la fereastră își flutură arma prin aer. 

Tab părea calm, dar Tamarei i se părea o situaţie explozivă. 

Un bărbat mai în vârstă, cu un chipiu militar și o cămașă de 
blugi găurită, îndreptă arma spre parbriz. 

Pete răspunse ducându-și carabina la umăr. 

— Ușor, Pete! zise Tab. 

— Nu voi trage primul, spuse Pete. 

Tab se întoarse peste scaunul din spate al mașinii și scoase 
un tricou dintr-o cutie de carton. Apoi ieși din mașină. 

Tamara spuse nervoasă: 

— Ce faci? 

Tab nu-i răspunse. 

Porni înainte, cu câteva arme îndreptate spre el, și Tamara își 
duse pumnul la gură. 

Dar Tab nu părea speriat. Se apropie de bărbatul în cămașă 
de blugi, care își aţinti arma direct spre pieptul lui Tab. 

Vorbind în arabă, Tab spuse: 

— Bună ziua, căpitane. Astăzi sunt cu străinii aceștia. Se 
prefăcea că este un fel de ghid sau de însoțitor. Te rog, permite- 
le să treacă! Apoi se întoarse spre mașină și strigă tot în arabă: 
Nu trageţi! Nu trageţi! Aceștia sunt fraţii mei! Trecând la 
engleză, adăugă: Pete, coboară arma! 

Reticent, Pete îndepărtă arma de la umăr și o ţinu în 
diagonală, peste piept. 

După o pauză, cămașa de blugi cobori arma. 

Tab îi dădu bărbatului tricoul, iar acesta îl desfăcu. Era 
albastru-închis, cu o dungă verticală roșie și una albă, iar după 

un moment de gândire, Tamara înţelese că era tricoul din 
echipamentul echipei Paris Saint-Germain, cea mai populară 
echipă de fotbal din Franţa. Bărbatul strălucea, extrem de 
încântat. 

Tamara se întrebase pentru ce adusese Tab cutia aceea de 
carton. Acum știa. 

Bărbatul își scoase cămașa veche și își trase tricoul cel nou 
peste cap. 

Atmosfera se schimbă. Soldaţii se adunară în jurul lui, 
admirând tricoul, apoi priviră în expectativă spre Tab. Acesta se 
întoarse la mașină și spuse: 

— Tamara, dă-mi, te rog, cutia! 

Ea se întinse în spate și ridică rapid cutia, apoi i-o dădu prin 
portiera deschisă. Tab le oferi tuturor câte un tricou. 

Toţi soldaţii păreau încântați, iar câţiva dintre ei îmbrăcară 
tricourile noi. 

Tab îi strânse mâna bărbatului pe care-l numise „căpitan”, 
apoi spuse: 

— Ma'a as-salaama, la revedere! 

Se întoarse la mașină ţinând cutia aproape goală, apoi se 
urcă, trânti ușa și spuse: 

— Pornește, Ali, dar încet. 

Mașina începu să se deplaseze încet înainte. Gangsterii fericiţi 
fluturară din mâini spre Ali, îndreptându-l spre o rută pregătită 
anterior, pe marginea drumului, care ocolea camionul parcat. Pe 
partea cealaltă, Ali viră din nou pe drum. 

Imediat ce cauciucurile atinseră suprafaţa de beton, Ali apăsă 
acceleraţia până la fund și mașina se îndepărtă mugind de 
blocajul rutier. 

Tab așeză cutia în spate. 

Tamara lăsă să-i scape un suspin lung de ușurare. Apoi se 
întoarse spre Tab și spuse: 

— Ai fost atât de calm! Nu ai fost speriat deloc? 

El scutură din cap. 

— Soldaţii sunt înfricoșători, dar, de obicei, nu omoară 
oameni. 

— E bine de știut, spuse Tamara. 


VP - 31 


CAPITOLUL 2 


Cu patru săptămâni în urmă, Abdul se afla la trei mii de 
kilometri distanţă, în ţara fără de lege din Africa de Vest, 
Guinea-Bissau, clasificată de Naţiunile Unite drept o ţară a 
drogurilor. Era un loc cald și umed, cu un sezon musonic de 
circa jumătate de an, în care turna și picura, iar aerul fierbea. 

Abdul se stabilise în capitală, în Bissau. Stătea într-o 
garsonieră care avea vedere spre docuri. Nu exista aer 
condiționat, iar cămașa i se lipea permanent de pielea 
transpirată. 

Însoţitorul său era Phil Doyle, cu douăzeci de ani mai în 
vârstă, un ofițer superior al CIA, un tip chel care purta șapcă de 
baseball. Doyle își avea baza la ambasada americană din Cairo, 
Egipt, și era responsabil pentru misiunea lui Abdul. 

Ambii bărbați foloseau binocluri. Camera era foarte 
întunecoasă. Dacă ar fi fost observați, ar fi fost torturați și uciși. 
În lumina care venea de afară, Abdul abia dacă putea zări 
mobila din jurul lor: o sofa, o măsuţă de cafea, un televizor. 

Lentilele lor erau concentrate asupra unei scene de la malul 
mării. Trei docheri lucrau din greu și transpirau abundent, 
dezbrăcaţi până la brâu, sub lumina electrică. Descărcau un 
container, ridicând sacii mari, confecţionaţi din polietilenă 
rezistentă, pe care îi transferau într-o furgonetă. 

Abdul vorbea cu voce joasă, deși nu era altcineva care să-l 
audă în afară de Doyle. 

— Cât cântăresc sacii aceia? 

— Douăzeci de kilograme, spuse Doyle cu un accent abrupt, 
de Boston. Aproape patruzeci și cinci de livre, la naiba! 

— Muncă grea pe vremea asta... 

— Pe orice vreme. 

Abdul se foi. 

— Nu pot citi ce este imprimat pe saci. 

— Scrie: „Atenţie - substanţe chimice periculoase”, în mai 
multe limbi. 

— Ai mai văzut sacii aceia și înainte. 

Doyle încuviinţă din cap. 

— Am privit cum erau încărcaţi în containerul acela de către o 
bandă care controlează portul Columbian Buenaventura. l-am 
urmărit peste Atlantic. De aici încolo îţi aparțin. 

— Presupun că eticheta nu greșește: cocaina pură este o 
substanţă chimică foarte periculoasă. 

— Poţi să pariezi! 

Furgoneta nu era suficient de mare ca să poată prelua 
întreaga încărcătură a unui container cu o dimensiune standard, 
dar Abdul presupunea că, de fapt, cocaina fusese doar o 
încărcătură parţială, probabil mascată într-un compartiment 
ascuns. 

Lucrul era supravegheat de un bărbat masiv, îmbrăcat într-o 
cămașă lungă, care număra și renumăra sacii întruna. Mai 
existau și trei paznici îmbrăcaţi în negru, care purtau arme de 
asalt. O limuzină aștepta în apropiere, cu motorul în funcţiune. 
La fiecare câteva minute, docherii se opreau să bea apă 
minerală din sticle uriașe de plastic. Abdul se întreba dacă 
aveau vreo idee despre valoarea încărcăturii pe care o 
manevrau. El presupunea că nu. Totuși, bărbatul care număra 
sacii știa. Și la fel de bine știa oricine s-ar fi aflat în limuzină. 

Doyle spuse: 

— În interiorul a trei dintre sacii aceia se află transmiţătoare 
radio miniaturizate - trei, pentru cazul în care unul sau doi saci 
ar fi furaţi sau îndepărtați în alt tip din livrare. Scoase din 
buzunar un dispozitiv negru și mic. Le pornești prin 
telecomandă, cu jucăria asta. Ecranul îţi arată cât de departe se 
află și în ce direcţie se îndreaptă. Nu uita să le oprești, ca să 
economisești bateriile transmiţătoarelor. Ai putea să rezolvi 
toată treaba asta cu un telefon, dar vei merge în locuri în care 
nu există acoperire, așa că trebuie să fie un semnal radio. 

— Am priceput. 

— Poţi să-i urmărești de la oarecare distanţă, dar, uneori, va 
trebui să te apropii. Misiunea ta este să identifici oamenii care 
se ocupă de încărcătură și locurile în care aceasta merge. 
Oamenii aceia sunt teroriști, iar locurile respective sunt 
ascunzătorile lor. Noi trebuie să aflăm câţi jihadiști sunt acolo și 
cât de bine înarmaţi sunt, astfel încât forțele noastre să știe la 
ce să se aștepte când intră acolo să-i lichideze pe nenorociţi. 

— Nu-ţi face griji, voi ajunge suficient de aproape. 

Rămaseră tăcuţi un minut sau două, apoi Doyle spuse: 

— Presupun că familia ta nu știe cu ce te ocupi. 

— Nu am familie, spuse Abdul. Părinţii mei sunt morţi, la fel și 
sora mea. Apoi arătă spre scena de la malul apei. Au terminat. 

Docherii închiseră containerul și camionul, trântind veseli 
ușile metalice, evident fără să vadă vreun motiv pentru care ar 
fi trebui să fie discreți și fără să se teamă de poliţie, care era, 
fără îndoială, bine plătită. Își aprinseră câte o ţigară și rămaseră 
prin preajmă, vorbind și râzând. Gardienii își puseră armele pe 
umeri și se alăturară conversaţiei. 

Şoferul limuzinei ieși și deschise ușa pasagerului. Bărbatul 
care apăru de pe scaunul din spate era îmbrăcat de parcă ar fi 
mers la un club de noapte, purtând un tricou pe sub haina tip 
smoching, care avea pe spate un desen auriu. Vorbi cu bărbatul 
în tricou lung, apoi își scoaseră amândoi telefoanele. 

Doyle spuse: 

— Chiar în momentul acesta, banii sunt transferați dintr-un 
cont bancar elvețian în altul. 

— Cât de mult? 

— Ceva în jur de douăzeci de milioane de dolari. 

Abdul fu surprins. 

— Chiar mai mult decât mă așteptam. 

— Va valora totul dublu dacă va ajunge la Tripoli, încă o dată 
dublu în Europa și din nou dublu pe străzi. 

Convorbirile telefonice se încheiară și cei doi bărbaţi își 
strânseră mâinile. Cel îmbrăcat în smoching scoase din mașină 
o pungă de plastic pe care scria „Dubai Duty Free” în engleză și 
în arabă. Părea să fie plină cu bancnote ambalate în teancuri 
legate cu bandă. Dădu câte un teanc fiecăruia dintre cei trei 
docheri și celor trei paznici. Oamenii erau numai zâmbet: 
evident, erau bine plătiţi. În cele din urmă, deschise portbagajul 
mașinii și îi oferi fiecăruia câte un cartuș de ţigări Cleopatra - un 
fel de bonus, presupunea Abdul. 

Apoi bărbatul dispăru în limuzina sa și aceasta plecă. Docherii 
și paznicii se îndepărtară. Camionul plin de cocaină se urni de 
pe loc. 

— Am plecat de aici, spuse Abdul. 

Doyle întinse mâna și Abdul i-o strânse. 

— Eşti un bărbat curajos, spuse Doyle. Mult noroc! 

Timp de câteva zile, Kiah se chinui gândindu-se la discuţia cu 
femeia albă. 

Pe când era fetiță, Kiah își imagina că toate femeile europene 
erau călugăriţe, întrucât călugărițele erau singurele femei albe 
pe care le văzuse. Prima dată când întâlnise o franțuzoaică 
obișnuită, care purta o rochie lungă până la genunchi, dresuri și 
o geantă de mână, fusese șocată de parcă ar fi văzut o fantomă. 

Dar acum era obișnuită cu ele și avea încredere instinctiv în 
Tamara, a cărei faţă era deschisă și sinceră, fără niciun pic de 
viclenie. 

Acum înțelegea că femeile europene bogate aveau multe 
feluri de slujbe și, astfel, nu aveau timp să își curețe propriile 
case, așa că plăteau menajere din Ciad și din alte ţări sărace, ca 
să se ocupe de treburile casnice. Kiah era încrezătoare. Exista 
un rol pentru ea în Franţa, o viaţă pe care putea să o trăiască, 
un mod în care putea să-și hrănească fiul. 

Kiah nu înţelegea de ce femeile bogate își doreau să fie 
doctori sau avocaţi. De ce nu-și petreceau timpul jucându-se 
alături de copiii lor și discutând cu prietenii lor? Incă avea multe 
de învăţat despre europeni. Dar știa lucrul cel mai important, 
respectiv că ei își doreau să angajeze oameni din înfometata 
Africă. 

In schimb, ceea ce îi spusese Tamara despre traficanţii de 
oameni fusese tocmai opusul încurajării. Ea păruse îngrozită. lar 
asta era ceea ce o făcea pe Kiah să se frământe. Nu putea să 
nege logica celor spuse de Tamara. Ea plănuia să se lase pe 
mâinile unor criminali: de ce n-ar jefui-o aceștia? 

Avea câteva minute să reflecteze la aceste probleme, în timp 
ce Naji își făcea somnul de după-amiază. Acum privea la el, 
dormind dezbrăcat pe un cearceaf de bumbac, liniștit și 
nepăsător față de grijile ei. Ea nu-și iubise părinţii - și nici măcar 
pe soţul ei - atât de mult cât îl iubea pe fiul său. Sentimentele ei 
pentru Naji copleșiseră toate celelalte emoţii și preluaseră 
controlul vieţii ei. Dar dragostea nu era suficientă. El avea 
nevoie de mâncare, de apă și de haine care să-i protejeze pielea 
moale de soarele arzător. Și era datoria ei să-i satisfacă aceste 
nevoi. Avea să-și riște viaţa în deșert. Dar el era atât de micuţ, 
de slab și de încrezător... 

Avea nevoie de ajutor. Putea să pornească în această 
călătorie periculoasă, dar nu singură. Ci cu un prieten cu care 
putea, eventual, să se descurce. 

În timp ce-l privea, Naji deschise ochii. El nu se trezea încet, 
așa cum făceau adulţii, ci dintr-odată. Se ridică în picioare, 
îndreptându-se spre Kiah, și spuse: 

— Leben. 

Lui îi plăcea această mâncare - orez gătit cu lapte bătut -, iar 
ea îi dădea întotdeauna, câte puţin, după ce se trezea din somn. 

În timp ce îl hrănea, se decise să discute cu vărul ei de-al 
doilea, Yusuf. Era de vârsta ei și locuia în satul vecin, la vreo 
câţiva kilometri distanţă, împreună cu soţia lui și fiica lor de 
aceeași vârstă cu Naji. Yusuf era oier, dar cea mai mare parte a 
turmei lui murise din cauza lipsei ierbii de păscut, iar acum se 
gândea și el să emigreze, înainte să-și termine toate economiile. 
Ea dorea să discute problema cu el. Dacă Yusuf se hotăra să 
plece, ea putea să călătorească împreună cu el și cu familia lui 
și să se simtă mult mai în siguranţă. 

Când Kiah termină să îl îmbrace pe Naji, era jumătatea după- 
amiezii și soarele trecuse de zenit. Işi aranjă copilul pe șold. Era 
puternică și încă putea să-l care pe distanţe considerabile, dar 
nu era sigură pentru câtă vreme avea să mai poată face asta. 
Mai devreme sau mai târziu, el ar fi devenit prea greu, iar când 
s-ar fi întâmplat asta, înaintarea lor ar fi fost mult mai lentă. 

Kiah urmă coasta pe marginea lacului, trecându-l pe Naji de 
pe un șold pe celălalt la fiecare câteva minute. Acum, când 
căldura zilei se terminase, oamenii ieșeau din nou la muncă: 
pescarii își reparau plasele și își ascuţeau cuţitele, copiii mânau 
turmele de capre și oi, iar femeile cărau apă în ulcelele 
tradiționale și în bidoane de plastic. 

La fel ca oricine altcineva, Kiah își ținea privirea îndreptată 
spre lac, pentru că nu se știa când jihadiștii deveneau înfometați 
și veneau să fure carne, faină și sare. Uneori, ei răpeau fete, mai 
ales fete creștine. Kiah își atinse crucea mică de argint pusă pe 
lanţ, pe care o purta pe sub rochie. 

După o oră, ajunse într-un sat asemănător cu al ei, cu 
excepția faptului că acesta avea un șir de șase case din beton, 


1 Produs tradiţional din lapte în Orientul Mijlociu și în nordul Africii, un fel de iaurt sau 
lapte bătut. (n.tr.). 

construite în vremuri mai bune. Acum, toate se sfărâmau, dar 
erau încă locuite. 

Casa lui Yusuf era asemănătoare cu a ei, fiind construită din 
cărămizi de chirpici și frunze de palmier. Ea se opri la ușă și 
strigă: 

— E cineva acasă? 

Yusuf îi recunoscu vocea și răspunse: 

— Intră, Kiah! 

Stătea așezat cu picioarele încrucișate, reparând o pană la un 
cauciuc de bicicletă, lipind un petic peste gaura din cameră. Era 
un bărbat micuț, cu o față veselă, nu la fel de autoritar ca alți 
bărbaţi. Îi zâmbi larg: era întotdeauna bucuros să o vadă pe 
Kiah. 

Soţia lui, Azra, îl hrănea pe copilul lor la piept. Zâmbetul ei nu 
era la fel de primitor. Avea o faţă subţire, cu un ten ciupit, dar 
acesta nu era singurul motiv pentru care părea neprimitoare. 
Adevărul era că Yusuf era prea atașat de verișoara lui, Kiah. De 
la moartea lui Salim, Yusuf avusese o atitudine protectoare, care 
îl făcea să-i atingă mâna deseori și să își pună brațul în jurul 
mijlocului ei ceva mai des decât era necesar. Kiah presupunea 
că el ar fi fost la fel de fericit să fie însurat și cu ea, nu doar cu 
Azra, iar Azra, probabil, îi împărtășea presupunerea. Poligamia 
era legală în Ciad și milioane de femei creștine și musulmane se 
regăseau în căsătorii poligame. 

Kiah nu făcuse nimic ca să încurajeze acest comportament al 
lui Yusuf, dar nici nu îl respinsese, pentru că avea cu adevărat 
nevoie de protecţie, iar el era singură ei rudă masculină din 
Ciad. Acum era îngrijorată că această tensiune în triunghi ar fi 
putut să-i amenințe planurile. 

Yusuf îi oferi o băutură dintr-un recipient de piatră cu lapte de 
oaie. Apoi turnă un pic într-un bol și îl împărţi cu Naji. 

— Am discutat cu o străină săptămâna trecută, spuse ea, în 
timp ce Naji sorbea din bol. O femeie albă americană, care a 
venit să întrebe despre micșorarea lacului. l-am pus câteva 
întrebări despre Europa. 

— A fost inteligent, rosti Yusuf. Ce ţi-a spus? 

— Că traficanţii de oameni sunt criminali și că ar putea să ne 
jefuiască. 

Yusuf ridică din umeri. 

— Am putea să fim jefuiţi chiar aici de jihadiști. 


VP - 37 


Azra interveni: 

— Dar e mai ușor să jefuiești oamenii acolo, în deșert. Poţi să- 
i lași, pur și simplu, să moară. 

— Ai dreptate, îi zise Yusuf soţiei sale. Spuneam doar că 
pericolul există peste tot. Vom muri aici, dacă nu vrem să 
plecăm. 

Yusuf părea nepăsător, ceea ce servea scopului lui Kiah. Ea își 
întări cuvintele adăugând: 

— Am fi mai în siguranță împreună, toţi cinci. 

— Desigur, spuse Yusuf. Eu voi avea grijă de toată lumea. 

Nu era ceea ce dorise să spună Kiah, dar nu-l contrazise. 

— Exact, spuse ea. 

— Am auzit că în Trei Palmieri este un om numit Hakim, zise 
Yusuf. 

Trei Palmieri era un mic orășel aflat la vreo cincisprezece 
kilometri distanţă. 

— Se spune că Hakim poate să ducă oamenii până în Italia. 

Pulsul lui Kiah se acceleră. Ea nu știuse nimic despre Hakim. 
Asta însemna că scăparea putea să fie mai aproape decât își 
închipuise. Dintr-odată, perspectiva devenea mult mai reală - și 
mai înspăimântătoare. Spuse: 

— Femeia albă mi-a zis că am putea să trecem cu ușurință din 
Italia în Franța. 

Copilul lui Azra, Danna, termină de supt. Azra șterse bărbia 
bebelușului cu mâneca și îl așeză în picioare. Danna se îndreptă 
spre Naji și cei doi copii începură să se joace unul lângă altul. 
Azra apucă un mic borcan cu ulei și se unse pe sfârcuri, apoi își 
aranjă corsajul rochiei. 

— Și câţi bani vrea Hakim? întrebă ea. 

— Preţul obișnuit este de două mii de dolari americani, zise 
Yusuf. 

— De persoană sau de familie? întrebă Azra. 

— Nu știu. 

— Și trebuie să plătim și pentru bebeluși? 

— Probabil că depinde de cât de mari sunt, dacă ocupă un loc 
sau nu. 

Kiah dispreţuia disputele fără dovezi. 

— Mă voi duce la Trei Palmieri ca să-l întreb, spuse ea 
nerăbdătoare. 

În orice caz, dorea să-l vadă pe Hakim cu ochii ei, să discute 
cu el și să înţeleagă ce fel de om era. Putea să meargă 
cincisprezece kilometri până la el și încă cincisprezece kilometri 
înapoi, într-o zi. 

— Lasă-l pe Naji cu mine, spuse Azra. Nu-l poţi purta tot 
drumul. 

Kiah se gândi că, probabil, ar putea, dacă ar fi fost nevoită, 
dar spuse: 

— Mulţumesc. Ar fi de mare ajutor. 

Ea și Azra aveau grijă adesea fiecare de copilul celeilalte. Lui 
Naji îi plăcea să vină acolo, să privească ce făcea Danna și să o 
imite. 

Yusuf spuse vioi: 

— Acum, dacă tot ai venit până aici, ai putea foarte bine să-ți 
petreci noaptea la noi și să pleci mâine, devreme. 

Era o idee înţeleaptă, dar Yusuf era prea dornic să doarmă în 
aceeași cameră cu Kiah, iar ea observă o scurtă încruntare pe 
faţa Azrei. 

— Nu, mulţumesc, trebuie să merg acasă, spuse ea 
diplomatic. Dar îl voi aduce pe Naji la prima oră a dimineţii. Se 
ridică și îl luă pe fiul ei. Mulţumesc pentru lapte, spuse ea. 
Domnul să fie cu voi, pe mâine! 

o... 

Opririle la staţiile de alimentare durau mai mult în Ciad decât 
în Statele Unite. Oamenii nu erau atât de grăbiţi să iasă din nou 
pe drum. Ei își verificau roţile, puneau ulei în motoare și își 
umpleau radiatoarele. Erau nevoiţi să fie precauţi: puteai să 
aștepți zile întregi pentru depanare pe marginea drumului. O 
staţie de benzină era și un loc de socializare. Șoferii discutau cu 
proprietarul și între ei, schimbând informaţii despre blocajele 
rutiere, convoaiele militare, jihadiști și furtunile de nisip. 

Abdul și Tamara conveniseră să se întâlnească pe un drum 
între N'Djamena și lacul Ciad. Abdul dorea să discute cu ea încă 
o dată, înainte să se îndrepte spre deșert, și prefera să nu 
folosească telefoanele sau mesajele, dacă puteau evita asta. 

Ajunse la staţia de benzină înaintea ei și îi vându o cutie 
întreagă de Cleopatra proprietarului. Avea capota mașinii 
ridicată și punea apă în rezervorul ștergătorului de parbriz când 
o altă mașină opri în staţie. Era condusă de un localnic, dar 

Tamara era pasagerul. În țara aceea, cei din personalul 
ambasadei nu călătoreau niciodată singuri, mai ales femeile. 

La prima vedere, ea putea să treacă drept o localnică, se 
gândi Abdul în timp ce ea cobora din mașină. Avea părul negru 
și ochii închiși la culoare și purta o rochie cu mâneci lungi peste 
pantaloni, plus o eșarfă pe cap. Oricum, un observator atent ar 
fi știut că este americancă, după felul încrezător în care mergea, 
după privirea directă și după felul în care i se adresa, ca unui 
egal. 

Abdul zâmbi. Era atrăgătoare și fermecătoare. El nu era 
interesat de ea din punct de vedere romantic - avusese o iubire 
nefericită în urmă cu câţiva ani și încă nu trecuse peste asta -, 
dar îi plăcea pofta ei de viaţă. 

Privi în jur. Biroul era o colibă din cărămizi de chirpici, în care 
proprietarul vindea mâncare și apă. O camionetă tocmai pleca. 
Nu mai era nimeni altcineva. 

Chiar și așa, Tamara juca la siguranţă și se prefăcea că nu îl 
cunoaște. Rămase în picioare, cu spatele la el, în timp ce șoferul 
ei umplea rezervorul. Apoi spuse încet: 

— leri am făcut un raid prin tabăra pe care ai descoperit-o în 
Niger. Militarii sunt triumfători: au distrus tabăra, au capturat 
tone de armament și au luat prizonieri pentru interogatorii. 

— Dar l-au capturat pe al-Farabi? 

— Nu. 

— Deci tabăra nu era Hufra. 

— Prizonierii o numesc al-Bustan. 

— Grădina, traduse Abdul. 

— Tot e un trofeu important, iar tu ești eroul momentului. 

Abdul nu era interesat să fie erou. Privind înainte, spuse: 

— Trebuie să-mi schimb tactica. 

— Okay..., zise ea întrebătoare. 

— O să fie dificil pentru mine să stau ascuns. Acum, traseul va 
fi prin nord, peste Sahara, până în Tripoli, iar de acolo peste 
Mediterana, până în cluburile de noapte din Europa. Intre locul 
acesta și coastă este, în cea mai mare parte, doar deșert pustiu, 
cu prea puţin trafic. 

Tamara aprobă din cap. 

— Deci este foarte probabil ca șoferul să te observe. 

— Ştii cum e pe aici: fără fum, fără ceaţă, fără poluare - într-o 
zi senină poţi să vezi pe kilometri întregi. Pe lângă asta, va 

trebui să mă opresc peste noapte în unele oaze, la fel ca 
vehiculele transportului - în deșert nu ai niciodată de ales. lar 
cele mai multe dintre aceste locuri sunt mici, prea mici ca să mă 
pot ascunde. Sunt obligat să mă las observat. 

— Avem o problemă, spuse Tamara cu îngrijorare. 

— Din fericire, o soluţie a apărut singură. În ultimele două zile, 
transportul a fost transferat din nou, de data asta într-un 
autobuz care transportă imigranţi ilegali. Nu e ceva neobișnuit - 
cele două tipuri de contrabandă se potrivesc bine și ambele sunt 
profitabile. 

— Tot ar putea să fie dificil să urmărești vehiculul fără să 
trezești suspiciuni. 

— Din cauza asta am să mă urc în autobuz. 

— Vei călători ca unul dintre emigranți? 

— Ăsta e planul meu. 

— E inteligent, zise Tamara. 

Abdul nu era prea sigur cum aveau să accepte Phil Doyle și 
șefii de la CIA aceste vești. Dar nu puteau face mare lucru în 
legătură cu asta. Ofiţerul din teren trebuia să acţioneze așa cum 
credea că era mai bine. 

Tamara îi puse apoi o întrebare practică. 

— Ce vei face cu mașina și cu toate ţigările astea? 

— Le vând, spuse el. Cineva va fi dispus să preia afacerea. Și 
nu voi ţine la un preț ridicat. 

— Am putea să vindem noi lucrurile pentru tine. 

— Nu, mulţumesc, e mai bine așa. Ar trebui să rămân în 
pielea personajului. Vânzarea va explica de unde am făcut rost 
de banii cu care îi voi plăti pe traficanţii de persoane. Asta îmi 
întărește povestea de acoperire. 

— Bine gândit. 

— Încă un lucru, spuse el. Mai mult sau mai puţin din 
întâmplare, am dat peste un ajutor util. Este un terorist 
dezamăgit din Kousseri, Camerun, chiar dincolo de podul de la 
N'Djamena. E la curent și este dispus să ne ofere informaţii. Ar 
trebui să-l testezi. 

— Dezamăgit? întrebă Tamara. 

— E un tânăr idealist care a văzut prea multe omoruri fără 
rost ca să mai creadă în Jihad. Nu ai nevoie să-i știi numele, dar 
el își spune Haroun. 

— Cum pot să-l contactez? 

— Va lua el legătura cu tine. Mesajul va menţiona un număr - 
opt kilometri sau cincisprezece dolari - și numărul va însemna 
ora la care va dori să te întâlnească, pe ceasul cu douăzeci și 
patru de ore, așa că cincisprezece dolari va însemna ora trei 
p.m. Locul pentru prima întâlnire va fi La Grande Marche. 

Tamara o cunoștea - toată lumea o cunoștea, de fapt. Era 
piaţa centrală din capitală. 

— La prima întâlnire puteţi să vă puneţi de acord asupra 
locului pentru următoarea. 

— Piaţa este uriașă, zise Tamara. Sunt sute de oameni de 
toate rasele. Cum ne vom recunoaște? 

Abdul băgă mâna în galabiya lui și scoase o eșarfă albastră cu 
un model distinctiv de cercuri portocalii. 

— Poartă asta, îi spuse el. El o va recunoaște. 

Tamara luă eșarfa. 

— Mulţumesc. 

— Cu plăcere. Gândurile lui Abdul reveniră apoi la raidul de la 
al-Bustan. Presupun că prizonierii au fost interogaţi în legătură 
cu al-Farabi. 

— Toţi au auzit de el, dar unul singur a pretins că l-a văzut 
personal. Ne-a confirmat descrierea obișnuită - păr grizonant, 
barbă neagră, degetul mare amputat. Prizonierul a făcut parte 
dintr-un grup din Mali care a fost antrenat de al-Farabi în 
confecționarea bombelor de amplasat la marginea drumului. 

Abdul încuviinţă din cap. 

— Mi-e teamă că este foarte credibil. Din puţinele lucruri pe 
care le știm, se pare că al-Farabi nu este interesat să pună toți 
jihadiștii africani să lucreze împreună - probabil se gândește că 
sunt mai în siguranță în grupuri separate și ar avea dreptate. 
Dar el dorește să-i înveţe să omoare cât mai mulţi oameni, cu 
mai multă eficiență. A dobândit o mulţime de cunoștințe tehnice 
în Afganistan, iar acum le împărtășește - de aici și cursul de 
pregătire. 

— Un tip deștept. 

Abdul spuse cu amărăciune: 

— Din cauza asta nu-l putem prinde. 

— Nu se poate ascunde de noi la nesfârșit. 

— Sper să fie așa. 

Tamara se întoarse cu faţa spre el, privindu-l cu atenţie, de 
parcă ar fi încercat să înțeleagă ceva. 

— Ce e? o întrebă el. 

— Tu chiar simţi asta. 

— Tu nu? 

— Nu în felul în care o faci tu. Îi susţinu privirea și adăugă: 
Ceva ţi s-a întâmplat. Ce a fost? 

— M-au avertizat în legătură cu asta, spuse el zâmbind. Mi-au 
spus că ai putea să fii puţin cam dură. 

— Imi pare rău, zise ea. Mi s-a spus că pun întrebări prea 
personale. Nu ești furios? 

— Va trebui să muncești mai mult ca să mă jignești. Închise 
capota motorului și adăugă: Mă duc să plătesc. 

Se îndreptă spre colibă. Tamara avea dreptate. Pentru el, asta 
nu era o slujbă, era o misiune. Nu era suficient doar să le 
producă pagube celor de la ISGS, așa cum făcuse cu informaţiile 
despre al-Bustan. Dorea să-i șteargă de pe faţa pământului. 
Complet. 

Plăti pentru benzină. 

— Ai nevoie de niște ţigări? glumi proprietarul. Foarte ieftin! 

— Nu fumez, spuse Abdul. 

Şoferul Tamarei intră în colibă după ce el plecă. Abdul se 
întoarse la mașina lui. Pentru câteva minute, o avea doar pentru 
el. li pusese o întrebare bună, se gândi el. Merita un răspuns. 

Așa că spuse: 

— Sora mea a murit. 

o... 

El avea șase ani, fiind aproape bărbat, se gândea el, iar ea 
era doar un bebeluș, având doar patru ani. Beirutul era singura 
lume pe care o cunoștea el pe atunci: căldură, praf, trafic și 
clădiri distruse de bombe, care împrăștiau moloz pe străzi. Abia 
mai târziu aflase că Beirutul nu era ceva normal, că viaţa nu era 
așa pentru cei mai mulți oameni. 

Locuiau într-un apartament de deasupra unei cafenele. În 
dormitorul din spatele clădirii, Abdul o învăța pe Nura să 
citească și să scrie. Stăteau așezați pe podea. Ea dorea să știe 
tot ceea ce știa el, iar lui îi plăcea să o învețe, pentru că asta îl 
făcea să se simtă înțelept și matur. 

Părinţii lor se aflau în camera de zi, care era în faţa clădirii, cu 
vedere spre stradă. Bunicii lor veniseră pentru o cafea, apoi mai 
apăruseră doi unchi și o mătușă, iar tatăl lui Abdul, care era 
patiserul-șef al cafenelei, făcuse halawet el jibn, rulouri cu 

brânză dulce, pentru oaspeţi. Abdul deja mâncase două și 
mama lui îi spusese: „Ajunge. O să ţi se facă rău”. 

Așa că îi zisese Nurei să meargă după alte câteva rulouri. 

Ea se grăbise să iasă, întotdeauna dornică să-i facă pe plac. 

Bubuitura fusese cel mai puternic zgomot pe care-l auzise 
vreodată Abdul. Imediat după aceea, lumea devenise complet 
tăcută și simţise că era ceva în neregulă cu urechile lui. 
Începuse să plângă. 

Alergase spre camera de zi, dar era un loc pe care nu-l mai 
văzuse niciodată. Îi luase multă vreme ca să înțeleagă că 
întregul zid exterior dispăruse, iar camera era deschisă. Era 
plină de praf și de miros de sânge. Unii dintre adulţi arătau de 
parcă ar fi ţipat, dar nu scoteau niciun sunet; de fapt, nu se 
auzea niciun fel de sunet. Ceilalţi zăceau pe podea, fără să se 
miște. 

Nura, de asemenea, zăcea nemișcată. 

Abdul nu putea să înţeleagă ce nu era în regulă cu ea. Se 
așezase în genunchi, îi apucase braţul inert și o scuturase, 
încercând să o trezească, deși părea imposibil ca ea să doarmă 
cu ochii larg deschiși. 

— Nura, strigase el. Nura, trezește-te! 

Își putea auzi propria voce, deși foarte vag; probabil că 
urechile lui își reveneau. 

Dintr-odată, mama lor se aflase acolo, luând-o pe Nura în 
brațe. O clipă mai târziu, Abdul se simţise ridicat de mâinile 
familiare ale tatălui său. Părinţii îi duseseră pe cei doi copii în 
dormitor și îi așezaseră cu blândeţțe pe paturile lor. 

— Abdul, cum te simţi? îl întrebase tatăl lor. Ești rănit? 

Abdul scuturase din cap. 

— Fără vânătăi? 

Tatăl lui trecuse o privire atentă peste el și păruse ușurat. 
Apoi se întorsese spre mama lui și amândoi se holbaseră la 
trupul nemișcat al Nurei. 

— Nu cred că respiră, spusese mama lui, începând să suspine. 

— Ce s-a întâmplat cu ea? întrebase Abdul. Vocea lui suna ca 
un schelălăit strident. Se simțea foarte speriat, dar nu știa de ce 
anume se temea. Adăugase: Ea nu vorbește. Dar are ochii 
deschişi! 

Tatăl lui îl luase în brațe. 

— Of, Abdul, fiul meu iubit, spusese el. Cred că fetița noastră 
e moartă. 

o... 

Fusese o mașină-capcană, aflase Abdul mulți ani mai târziu. 
Mașina fusese parcată lângă bordură, chiar în faţa ferestrei 
exterioare a camerei de zi. Tinta era cafeneaua, ai cărei patroni 
americani iubeau prăjiturile lor dulci. Cei din familia lui Abdul 
fuseseră doar victime colaterale. 

Responsabilitatea pentru atentat nu fusese stabilită niciodată. 

Familia reușise să se mute în Statele Unite, ceea ce era dificil, 
dar nu imposibil. Vărul tatălui său avea un restaurant libanez în 
Newark, așa că acesta avea o slujbă garantată acolo. Abdul 
mergea la școală cu un autobuz galben, înfofolit în eșarfe care 
să-l protejeze de vremea incredibil de rece, și descoperea că nu 
înţelegea niciun cuvânt din ce spuneau toţi ceilalţi. Dar 
americanii erau drăguţi cu toți copiii și îl ajutaseră, iar în curând 
reușise să vorbească engleza mai bine decât părinţii lui. 

Mama îi spusese că ar fi putut să aibă o altă surioară, dar anii 
trecuseră și asta nu se mai întâmplase niciodată. 

În mintea lui, trecutul era viu, își dădu seama în timp ce 
conducea printre dune. America nu era atât de diferită de Beirut 
- avea blocaje în trafic, clădiri de apartamente, cafenele și 
polițiști -, dar Sahara era într-adevăr un peisaj extraterestru, cu 
tufișurile sale ţepoase și arse de soare, care mureau de sete pe 
terenul arid. 

Trei Palmieri era un orășel mic. Avea o moschee și o biserică, 
o staţie de benzină cu un atelier de reparaţii și vreo șase 
magazine. Toate semnele erau în arabă - în afară de unul, pe 
care scria „Eglise de Saint Pierre”, adică biserica Sfântul Petru. 
În orașele din deșert nu existau străzi, dar aici casele erau 
construite în rânduri, cu pereți exteriori fără ferestre, care 
transformau drumurile murdare și prăfuite în coridoare. In ciuda 
îngustimii străzilor, mașinile erau parcate pe margine. În centru, 
în apropierea staţiei de benzină, se afla o cafenea, unde bărbaţii 
stăteau așezați, bând cafea și fumând la umbra a trei palmieri 
neobișnuit de înalţi; Abdul presupunea că aceștia erau copacii 
care dăduseră numele orașului. Barul era o extensie 
improvizată, sprijinită de faţada casei, având un acoperiș din 
frunze de palmier susținut instabil de câteva trunchiuri subţiri de 
copaci, grosolan finisate. 

Abdul își parcă mașina și verifică dispozitivul de urmărire. 
Transportul de cocaină se afla în același loc, la câţiva metri 
distanţă de el. 

leși din mașină, adulmecând miros de cafea. Scoase câteva 
cartușe de Cleopatra din portbagaj, apoi porni spre cafenea 
transformându-se pe loc în vânzătorul ambulant. 

Vându câteva pachete individuale înainte ca proprietarul 
cafenelei, un bărbat gras, cu o mustață uriașă, să înceapă să se 
plângă. După ce Abdul își exercită farmecul, omul cumpără un 
cartuș, apoi îi aduse lui Abdul o ceașcă de cafea. Abdul se așeză 
la o masă, sub palmieri, sorbind din cafeaua fierbinte și amară, 
și spuse: i 

— Trebuie să discut cu un bărbat numit Hakim. Il cunoşti? 

— Este un nume obişnuit, răspunse proprietarul evaziv, dar 
felul în care aruncă o privire gânditoare spre garajul de alături îl 
dădu de gol. 

Abdul continuă: 

— Este un bărbat foarte respectabil. 

Acesta era codul pentru un mare criminal. 

— Voi întreba vreo două persoane. 

Câteva minute mai târziu, proprietarul porni, cu un aer 
nevinovat care nu era prea convingător, spre atelierul de 
reparații. In scurtă vreme, un bărbat tânăr și supraponderal ieși 
din garaj și se îndreptă spre Abdul. Se deplasa precum o femeie 
însărcinată, cu picioarele depărtate, cu genunchii despărțiți, cu 
burta în faţă și capul pe spate. Avea părul negru și cârlionţat și o 
inutilă mustață mică, dar nu și barbă. Era îmbrăcat în haine 
sport vestice - un tricou polo verde, prea mare, pantaloni de 
alergare gri și jegoși -, dar în jurul gâtului purta un fel de colier 
voodoo. Avea pantofi de alergare, deși arăta de parcă n-ar mai fi 
alergat de ani buni. Când ajunse la o distanţă de la care putea fi 
auzit, Abdul zâmbi și îi oferi un cartuș de Cleopatra, la jumătate 
din preţul normal. 

Bărbatul îi ignoră oferta. 

— Cauţi pe cineva. 

Era o declaraţie, nu o întrebare: bărbaţii de genul acela urau 
să accepte că exista un lucru pe care nu-l știau. 

— Tu ești Hakim? întrebă Abdul. 

— Ai treburi cu el. 

Abdul era convins că bărbatul acela era Hakim. 

— la loc, haide să fim prietenoși! spuse el, deși Hakim era la 
fel de prietenos precum o tarantulă supradimensionată. 

Hakim flutură mâna spre proprietar, probabil ca să-i arate că 
dorea cafea, apoi se așeză la masa lui Abdul fără să vorbească. 

Abdul spuse: 

— Am făcut niște bani din vânzarea ţigărilor. 

Hakim nu răspunse. 

— Aş vrea să plec să trăiesc în Europa, continuă Abdul. 

Hakim încuviinţă din cap. 

— Ai bani, zise el. 

— Cât mă costă să plec în Europa? 

— Două mii de dolari americani de persoană - jumătate când 
te urci în autobuz, jumătate când ajungi în Libia. 

Era o sumă uriașă de bani, într-o ţară în care salariul mediu 
era în jur de cincisprezece dolari pe săptămână. Abdul simţi 
nevoia să se eschiveze. Dacă accepta prea ușor, Hakim ar fi 
putut să devină suspicios. 

— Nu sunt foarte sigur că am atât de mulţi bani. 

Hakim dădu din cap spre mașina lui Abdul. 

— Vinde-ţi mașina! 

Deci îl verificase pe Abdul mai devreme. Fără îndoială că 
proprietarul îi arătase dinainte mașina lui. 

— Sigur că o să-mi vând mașina înainte să plec, spuse Abdul. 
Dar va trebui să-i plătesc fratelui meu banii pe care mi i-a 
împrumutat când am cumpărat-o. 

— Preţul este două mii. 

— Dar Libia nu este Europa. Plata finală ar trebui să ţi-o 
datorez la sosire. 

— Cine ar mai plăti atunci? Oamenii ar fugi, pur și simplu. 

— Nu e prea convenabil. 

— Asta nu este o negociere. Ai încredere în mine sau rămâi 
acasă. 

Pe Abdul aproape că-l umflă râsul la ideea de a avea 
încredere în Hakim. 

— Bine, bine, spuse el. Pot să văd vehiculul cu care voi 
călători? 

Hakim ezită, apoi ridică din umeri. Fără să vorbească, se 
ridică și se îndreptă spre garaj. 

Abdul îl urmă. 

Intrară în clădire printr-o mică ușă laterală. Interiorul era 
luminat din tavan de niște luminatoare din plastic transparent. 
Pe pereţi se aflau scule, cauciucuri noi erau stivuite pe rafturi 
adânci și un miros de ulei de motor se simţea în aer. Într-un colţ, 
doi bărbaţi îmbrăcaţi în galabiya și cu eșarfe pe cap se uitau la 
un televizor, fumând plictisiţi. Pe o masă din apropierea lor erau 
două puști de asalt. Bărbaţii ridicară privirea, îl văzură pe Hakim 
și își îndreptară din nou atenţia spre televizor. 

— Ei sunt agenţii mei de pază, spuse Hakim. Oamenii încearcă 
să fure benzină. 

Erau jihadiști, nu agenţi de pază, iar atitudinea lor indiferentă 
sugera că Hakim nu era șeful lor. 

Abdul rămase în pielea personajului și îi întrebă vioi: 

— Nu vreţi să cumpăraţi niște ţigări la jumătate de preţ? Am 
Cleopatra. 

Ei își întoarseră privirea fără să vorbească. 

O mare parte din spaţiul garajului era ocupat de un mic 
autocar Mercedes, care putea transporta vreo patruzeci de 
persoane. infăţișarea acestuia nu era prea încurajatoare. Cu 
multă vreme în urmă, fusese albastru precum cerul, dar acum 
vopseaua sa veselă era pătată de rugină. Două roţi de rezervă 
erau legate de acoperiș, dar cauciucurile mașinii nu erau noi. 
Cele mai multe dintre ferestrele laterale își pierduseră sticla. 
Sau poate că era un lucru intenţionat: briza avea să îi ţină pe 
pasageri la răcoare. Abdul privi în interior și observă că tapiţeria 
era uzată, pătată și pe alocuri ruptă. Parbrizul era intact, dar 
parasolarul șoferului se slăbise și atârna într-un unghi ciudat. 

— Cât timp ne ia ca să ajungem la Tripoli, Hakim? întrebă 
Abdul. 

— Vei afla când vom ajunge acolo. 

— Nu știi? 

— Nu le spun niciodată oamenilor cât durează. Întotdeauna 
există întârzieri și atunci ei devin nerăbdători și furioși. E mai 
bine să fie surprinși și fericiţi când ajungem. 

— Preţul acoperă mâncarea și apa pe durata călătoriei? 

— Nevoile esenţiale sunt acoperite, inclusiv paturi la opririle 
de peste noapte. Luxul costă în plus. 

— Ce fel de lux poţi să oferi în mijlocul deșertului? 

— Vei vedea. 

Abdul dădu din cap spre gardienii jihadiști. 

— Vin și ei? 

— Ei ne vor proteja. 

„Pe noi și cocaina.” 

— Ce drum vom urma? 

— Pui prea multe întrebări. 

Abdul se gândi că îl presase suficient pe Hakim. 

— În regulă, dar trebuie să știu când plănuiești să plecăm. 

— Peste zece zile, începând de astăzi. 

— Atât de târziu! Pentru ce toată întârzierea? 

— Au fost probleme, zise Hakim devenind iritat. Ce-ţi pasă? 
Nu e treaba ta. Doar vino în ziua respectivă cu banii. 

Abdul presupunea că problemele aveau legătură cu atacul de 
la al-Bustan, care deranjase probabil și alte activităţi ale 
jihadiștilor, ai căror șefi fuseseră fie răniţi, fie uciși. 

— Ai dreptate, nu e treaba mea, spuse el împăciuitor. 

— Un bagaj de persoană, adăugă Hakim. Fără excepții. 

Abdul arătă spre autobuz. 

— Vehiculele astea au, de obicei, o cală de bagaje mare, 
precum și rafturi în interior. 

Hakim se înfurie. 

— O persoană, un bagaj! 

„Deci, se gândi Abdul, cocaina se află în cala pentru bagaje.” 

— Foarte bine, spuse el. Voi fi aici peste zece zile, începând 
de astăzi. 

— La prima oră a dimineţii! 

Abdul ieși. 

Hakim îi amintea de mafia din New Jersey: era supărăcios, 
agresiv și stupid. La fel ca un gangster american, Hakim se 
folosea de fanfaronadă și de ameninţarea cu violenţa, în loc să- 
și folosească creierul care îi lipsea. Unii dintre cei mai tâmpiţi 
dintre colegii de școală ai lui Abdul alunecaseră spre această 
lume. Abdul știa cum să trateze cu genul acesta de oameni. In 
orice caz, el nu trebuia să pară prea sigur pe sine. Juca un rol. 

Și, deși Hakim părea să fie un prost, gardienii lui păreau 
serioși. 

Abdul se întoarse la mașina sa, deschise portbagajul și puse 
înăuntru ţigările pe care nu le vânduse. Treaba lui din ziua 
aceea se terminase. Trebuia să meargă în oraș sau în sat, să 
mai vândă niște ţigări, ca să-și păstreze acoperirea și să 
găsească un loc în care să-și petreacă noaptea. Nu existau 

hoteluri, dar, de obicei, putea să găsească o familie dispusă să 
primească un străin pentru un anumit preţ. 

În timp ce închidea portbagajul, văzu o faţă pe care o 
recunoscu. O mai văzuse pe femeia aceasta și înainte, în satul în 
care se întâlnise cu Tamara și cu Tab; de fapt, Tamara intrase în 
casa ei. Şi-o amintea mai ales pentru că era atât de izbitoare, cu 
nasul său arcuit care-i accentua frumusețea. Acum, netezimile 
sculptate ale feţei ei erau atinse de oboseală. Picioarele ei 
frumoase, în șlapi de plastic, erau prăfuite și presupuse că 
venise pe jos până acolo, din satul ei, aflat la o distanţă de vreo 
cincisprezece kilometri. Se întrebă cu ce treabă venise. 

Se uită în altă parte, nedorind să-i întâlnească privirea. Era un 
reflex: un agent sub acoperire nu intenţiona să-și facă prieteni. 
Orice altceva în afară de o discuţie cu o cunoștință îndepărtată 
putea să conducă la întrebări periculoase: de unde ai venit, 
unde este familia ta, ce cauţi aici, în Ciad? Astfel de întrebări 
nevinovate îl obligau pe agent să spună minciuni, iar minciunile 
puteau să fie descoperite. Singura politică sigură era să nu-și 
facă prieteni. 

Dar ea îl recunoscu. 

— Marhaba, spuse ea. Bună ziua! 

Evident, era fericită să-l vadă. 

El nu dorea să atragă atenţia asupra sa, așa că spuse formal: 

— Salamo alayki! Pacea să fie cu tine! 

Ea se opri să stea de vorbă cu el și Abdul simţi o aromă vagă 
de scorţişoară și turmeric. Ea îi oferi un zâmbet larg, atrăgător, 
care-i făcu inima să aibă o sincopă. Nasul ei curbat avea ceva 
nobil. O femeie americană albă ar fi fost rușinată de un 
asemenea nas și l-ar fi retușat chirurgical, dacă ar fi avut banii 
necesari, se gândi el; dar la femeia aceasta arăta distins. 

— Eşti vânzătorul de ţigări, spuse ea. Ai fost în satul meu. 
Numele meu este Kiah. 

El rezistă impulsului de a se holba la ea. 

— Tocmai plecam, zise el rece, îndreptându-se spre ușa 
mașinii. 

Ea nu se descurajă ușor. 

— Cunoști un bărbat numit Hakim? 

El se opri cu mâna pe mânerul ușii și privi înapoi spre ea. 
Oboseala era doar superficială, observă el. În ochii ei întunecaţi, 

care îl priveau de sub umbra eșarfei, părea să existe o hotărâre 
oțelită. 

— De ce îl cauţi? 

— Mi s-a spus că poate ajuta oamenii să ajungă în Europa. 

De ce făcea această tânără femeie o astfel de investigaţie? 
Măcar avea banii? Abdul adoptă tonul condescendent al unui 
bărbat care sfătuiește o femeie naivă. 

— Ar trebui să lași asta în seama bărbatului tău. 

— Bărbatul meu este mort. La fel și tatăl meu. lar fraţii mei 
sunt în Sudan. 

Asta explica lucrurile. Era o văduvă singură. Avea un copil, își 
aminti el. În vremuri normale, ea s-ar fi putut mărita din nou, 
mai ales că era atât de drăguță, dar pe malurile tot mai 
restrânse ale lacului Ciad niciun bărbat n-ar fi dorit să-și asume 
povara unei femei cu un copil al altui bărbat. 

li admira curajul, dar, din păcate, ar fi putut să ajungă chiar și 
mai rău dacă ajungea pe mâinile lui Hakim. Era prea vulnerabilă. 
Hakim ar fi putut să-i ia toți banii, apoi să o înșele în vreun fel. 
Inima lui Abdul era de partea ei. 

Dar asta nu era treaba lui. „Nu fi prost!” își spuse în sinea lui. 
Nu putea să se împrietenească și să ajute o văduvă nefericită, 
chiar dacă era tânără și frumoasă - mai ales dacă era tânără și 
frumoasă. Așa că Abdul arătă, pur și simplu, spre garaj și zise: 

— Acolo. 

li întoarse spatele văduvei și deschise ușa mașinii. 

— Mulţumesc... Aș mai putea să-ți pun o întrebare? zise ea. 
Era greu de alungat. Fără să aștepte consimţământul lui, ea 
continuă: Știi câţi bani cere? 

Abdul nu dorea să răspundă, nici să se implice, dar nu putea 
să rămână indiferent la rugămintea ei. Oftă și cedă impulsului 
de a o ajuta - măcar atât cât să-i ofere o mică informaţie utilă. 
Se întoarse din nou spre ea și spuse: 

— Două mii de dolari americani. 

— Mulţumesc, răspunse ea, iar el avu impresia că doar îi 
confirmase ceva ce ea știa deja. 

Dar nu părea descurajată de sumă, observă el surprins. Deci 
avea banii. 

— Jumătate la plecare și jumătate la sosirea în Libia, adăugă 
el. 

— Oh, zise ea părând gânditoare: nu știuse despre rate. 

— El spune că suma include apa, mâncarea și cazarea, dar nu 
și luxul. Asta-i tot ce știu. 

— Îți sunt recunoscătoare pentru amabilitatea ta, zise ea. 

Îi oferi din nou zâmbetul acela, doar că, de data asta, exista o 
mică nuanţă de triumf în curbura buzelor ei. El înţelese că, în 
ciuda eforturilor sale, ea controlase întreaga conversaţie. Mai 
mult, ea obținuse cu blândeţe toate informaţiile de care avea 
nevoie. „A scos tot ce-i mai bun din mine”, se gândi el cu regret, 
când ea se întoarse dinspre el. Bine, bine... 

Apoi se urcă în mașină și închise ușa. 

Porni motorul și o privi cum merge pe lângă mesele de sub 
palmieri, traversează staţia de benzină și se duce la atelierul de 
reparații. 

Se întrebă dacă ea avea să se afle la bordul autobuzului peste 
zece zile. 

Băgă mașina în viteză și se îndepărtă. 

o... 

Era evident că vânzătorul de ţigări nu dorise să coopereze cu 
Kiah, dintr-un motiv al lui, și ea trebuise să se poarte rece și 
indiferent, dar, pe sub acea fațadă, ea bănuia că el avea un 
suflet bun, căci, până la urmă, răspunsese întrebărilor ei. li 
spusese unde să-l găsească pe Hakim, îi confirmase prețul și o 
informase că banii puteau fi plătiţi în două tranșe. Acum se 
simțea mai încrezătoare, pentru că nu mai era complet 
ignorantă. 

O nedumerea bărbatul acela. Acasă, în sat, păruse un 
vânzător ambulant tipic, gata să spună orice, să flateze, să 
flirteze și să rostească minciuni, doar ca să-i despartă pe 
oameni de banii lor. Dar astăzi nu mai existase nimic din 
bonomia aceea. Evident, era un rol. 

Kiah se duse la garajul din spatele staţiei de benzină. Afară 
erau parcate trei mașini, la care probabil se lucra, deși una 
dintre ele părea să nu mai fie reparabilă. Mai exista o piramidă 
de cauciucuri vechi, uzate. O ușă laterală a clădirii rămăsese 
deschisă. Kiah privi în interior și observă un mic autobuz, fără 
geam la ferestre. 

Acesta era vehiculul care avea să-i ducă pe oameni peste 
deșert? Kiah fu cuprinsă de teamă. Călătoria era lungă și 
oamenii puteau să moară. O pană putea să fie fatală. Trebuia să 
fii nebun fie doar și să te gândești la asta, își spuse în sinea ei. 

Un bărbat tânăr și grăsun, îmbrăcat în haine vestice jegoase, 
apăru la vedere. Ea observă colierul lui grigri, făcut din mărgele 
și pietre, unele dintre ele gravate probabil cu anumite cuvinte 
magice sau religioase. Se presupunea că îl protejează de rău și 
că provoacă suferință dușmanilor lui. 

El o privi de sus până jos cu o expresie lacomă. 

— Ce pot face pentru tine, viziune angelică? o întrebă el cu un 
rânjet. 

Ea știu imediat că trebuia să aibă grijă cum tratează cu el. 
Evident, el considera că era irezistibil pentru femei, în ciuda 
înfățișării sale respingătoare. Îi vorbi politicos, ascunzând 
disprețul pe care-l simțea. 

— Caut un domn numit Hakim. Tu ești acela, domnule? 

— Da, eu sunt Hakim, spuse el cu mândrie. Și toate astea sunt 
ale mele - staţia de benzină, atelierul de reparaţii și autobuzul. 

Ea arătă spre vehicul și zise. 

— Pot să întreb dacă acesta este mijlocul de transport care 
traversează deșertul? 

— E o mașină bună - tocmai i s-a făcut revizia și este în 
perfectă stare de funcţionare. Apoi își îngustă ochii. De ce 
întrebi despre deșert? 

— Sunt o văduvă care nu are mijloace de trai și vreau să 
ajung în Europa. 

Hakim deveni expansiv. ` 

— Voi avea eu grijă de tine, draga mea! Işi puse un braț pe 
după umerii ei. Dinspre subsuoara sa se ridica un miros 
neplăcut. Poţi să ai încredere în mine. 

Ea se îndepărtă, desprinzându-se de brațul lui. 

— Vărul meu Yusuf mă va însoți. 

— Excelent, spuse el, părând însă dezamăgit. 

— Cât costă? 

— Cât ai? 

— Nimic, minţi ea. Dar aș putea să împrumut niște bani. 

El nu o crezu. 

— Prețul este de patru mii de dolari americani. Trebuie să mă 
plătești acum, ca să te asiguri că vei avea un loc în autobuz. 

„El crede că sunt idioată”, își spuse în sinea ei. 

Era o senzație familiară. Atunci când vânduse barca, diverși 
bărbaţi încercaseră să o cumpere pe aproape nimic. Oricum, 
înţelesese rapid că era o greșeală să tratezi cu dispreţ o ofertă, 

indiferent cât de derizorie ar fi fost. Potenţialul cumpărător s-ar 
fi simţit ofensat să i se vorbească în felul acesta de către o 
femeie și ar fi plecat supărat. 

Așa că spuse: 

— Din păcate, nu am banii chiar acum. 

— Atunci, ai putea să fii lăsată în urmă. 

— lar Yusuf spunea că, în mod normal, prețul este de două 
mii. 

Hakim începea să se enerveze. 

— Poate că Yusuf ar trebui să te ducă la Tripoli, nu eu. Pare să 
știe totul. 

— Acum, când bărbatul meu este mort, Yusuf este capul 
familiei. Eu trebuie să ascult de el. 

Pentru Hakim, acesta era un adevăr evident. 

— Sigur că trebuie, acceptă el. El este bărbatul. 

— Mi-a spus să te întreb când te aștepți să plecăm. 

— Spune-i că peste zece zile începând de astăzi, în zori. 

— Vom fi trei adulți, inclusiv nevasta lui Yusuf. 

— Fără copii? 

— Eu am un fiu în vârstă de doi ani, iar Yusuf are o fiică de 
aceeași vârstă, dar ei nu vor avea nevoie de locuri. 

— Cer jumătate din preț pentru copiii care nu au nevoie de 
locuri. 

— Atunci, nu putem călători, spuse Kiah cu hotărâre. Se 
îndepărtă câţiva pași, ca și cum ar fi dorit să plece. Imi pare rău 
că ţi-am irosit vremea, domnule. Am putea să reuşim să 
adunăm șase mii, dacă ne împrumutăm de la toată familia, dar 
le vom lua tot ce au. 

Hakim văzu cum dispăreau șase mii de dolari și păru ceva mai 
puţin încrezător. 

— Păcat, spuse el. Dar de ce nu veniţi oricum în ziua stabilită? 
Dacă autobuzul nu este plin, aș putea să fac un preţ special. 

Era un impas, iar ea era obligată să-l accepte. 

Normal, Hakim își dorea să se ocupe toate locurile, ca să 
obţină suma maximă de bani. Cu patruzeci de pasageri, avea să 
adune optzeci de mii de dolari. Era o avere. Ea se întreba pe ce 
avea să-i cheltuiască. Dar probabil că trebuia să-i împartă cu 
alţii; el era doar o parte din organizaţie. 

Kiah era nevoită să-i accepte condiţiile; el se afla într-o poziţie 
mai puternică. 

— Foarte bine, spuse ea, apoi își aminti că trebuia să se 
poarte ca o biată femeie și spuse: Mulţumesc, domnule! 

Aflase informaţiile de care avea nevoie. Părăsi garajul și se 
așternu la lungul drum către casă. 

Hakim nu o surprinsese, dar, chiar și așa, discuţia lor o 
descurajase. Era evident că se simțea superior oricărei femei, 
dar asta nu era ceva neobișnuit. Oricum, avertismentul femeii 
americane fusese corect: Hakim era un criminal și nu puteai să 
ai încredere în el. Oamenii spuneau uneori că hoţii au un cod 
propriu al onoarei, dar Kiah nu credea asta. Un om ca Hakim ar 
fi minţit, ar fi înșelat și ar fi furat oricând ar fi putut să scape 
nepedepsit. Și ar fi putut comite crime și mai rele împotriva unei 
femei lipsite de apărare. 

S-ar fi aflat în autobuz împreună cu ceilalți, desigur, dar asta 
nu-i conferea prea multă liniște. Ceilalţi pasageri ar fi putut să 
fie și ei la fel de speriaţi sau disperaţi. Când o femeie era 
abuzată, oamenii priveau uneori în altă parte, găsindu-și scuze 
ca să nu se implice. 

Singura ei speranţă era Yusuf. El făcea parte din familie, iar 
onoarea îl obliga să o protejeze. Cu Azra acolo, ar fi fost un grup 
de trei adulţi, așa că nu erau chiar neajutoraţi. Adesea, chiar și 
bătăușii erau lași, iar Hakim ar fi putut să ezite să se angajeze 
într-o confruntare cu trei oameni. 

Cu ajutorul lui Yusuf și al Azrei, simțea că ar fi putut face față 
călătoriei. 

Când ajunse în satul lui Yusuf, după-amiaza devenise 
răcoroasă. O dureau picioarele, dar era plină de speranţă. Il 
îmbrăţișă pe Naji, care o sărută și se întoarse imediat să se 
joace cu Danna. Era vag dezamăgită că băiatului nu-i fusese mai 
dor de ea, dar era un semn bun care dovedea că petrecuse o zi 
bună și că se simţea în siguranţă. 

— Yusuf e plecat să vadă un berbec, dar nu va lipsi mult, îi 
spuse Azra. 

Din nou, era cam rezervată cu Kiah, nu ostilă, ci doar mai 
puţin prietenoasă decât înainte. 

Kiah se întrebă de ce dorea Yusuf să vadă un berbec, de 
vreme ce nu mai avea o turmă de oi care să rămână gestante, 
dar presupunea că el era încă interesat de munca asta, deși o 
lăsase. Era nerăbdătoare să le împărtășească tot ce aflase, dar 

se strădui să aibă răbdare. Cele două femei își supravegheam 
copiii la joacă până când apăru Yusuf, câteva minute mai târziu. 

Imediat ce el se așeză pe covor, Kiah spuse: 

— Hakim pleacă peste zece zile, începând de astăzi. Trebuie 
să fim la Trei Palmieri în zori, dacă vrem să mergem cu el. 

Era încântată, dar și speriată. Yusuf și Azra păreau mai calmi. 
Ea le povesti despre preţ și despre autobuz, apoi și despre 
disputa legată de taxele pentru copii. 

— Hakim nu este un om de încredere, le zise ea. Va trebui să 
avem grijă cum tratăm cu el. Dar cred că noi trei vom putea să 
ne descurcăm cu el. 

Yusuf, de obicei zâmbitor, părea acum gânditor, iar Azra evita 
privirea lui Kiah. Se întrebă dacă era ceva în neregulă. 

— Care-i problema? le spuse ea. 

Yusuf adoptă expresia unui bărbat care îi explica femeii sale 
secretele universului. 

— M-am gândit foarte mult la treaba asta, spuse el apăsat. 

Kiah avu un sentiment neplăcut. 

— Ceva îmi spune că lucrurile ar putea să se îmbunătățească 
aici, la lac, continuă el. 

Intenţionau să renunțe, înţelese Kiah cu disperare. 

— Cu banii pe care i-aș da ca să merg în Europa aș putea 
cumpăra o turmă bună de oi. 

„Şi să le priveşti pe toate cum mor, se gândi Kiah, la fel ca 
ultimele”. Dar rămase tăcută. 

El îi citi gândurile. 

— Există riscuri în ambele cazuri, desigur. Dar oile le înţeleg. 
Pe de altă parte, nu știu nimic despre Europa. 

Kiah se simțea trădată și ar fi dorit să-i disprețuiască 
lașitatea, dar se stăpâni. 

— Nu ești sigur, spuse ea. 

— Sunt sigur, răspunse el. Am decis să nu plec în momentul 
acesta. 

Azra luase decizia, presupunea Kiah. Ea nu fusese niciodată 
doritoare să emigreze și îl convinsese pe Yusuf să se 
răzgândească. 

lar Kiah rămăsese cu buza umflată. 

— Nu pot să plec fără voi, spuse ea. 

— Atunci, vom rămâne cu toţii aici și ne vom descurca într-un 
fel, răspunse Yusuf. 

Optimismul prostesc nu avea să salveze pe nimeni. Kiah fu pe 
cale să spună asta, dar se abţinu din nou. Nu era o idee bună să 
provoace un bărbat, când el își enunţase părerea într-un mod 
atât de oficial. 

Rămase tăcută preţ de un moment lung. Apoi, de dragul 
bunelor relații cu vărul ei, spuse: 

— Ei bine, atunci așa să fie. Se ridică și adăugă: Haide, Naji! E 
timpul să mergem acasă. Să-l care un kilometru și jumătate, 
până în satul lor, i se părea dintr-odată extrem de greu. 
Mulţumesc pentru că ai avut grijă de el, îi spuse ea Azrei. 

Apoi își luă rămas-bun. Târându-se de-a lungul țărmului, 
mutându-l pe Naji de pe un șold pe celălalt, privi în perspectivă 
momentul în care toți banii de pe barcă aveau să fie cheltuiţi. 
Oricât de economicos ar fi trăit, nu putea să se asigure că aveau 
să-i ajungă mai mult de doi sau trei ani. Unica ei șansă tocmai 
dispăruse. 

Dintr-odată, totul i se păru prea mult. Îl lăsă jos pe Naji, apoi 
se trânti și ea în nisip, privind peste apele puţin adânci spre 
insulițele mlăștinoase. Oriunde privea, nu vedea nicio speranţă. 

Își puse capul în mâini și spuse: 

— Ce am să mă fac? 


CAPITOLUL 3 


Vicepreședintele Milton Lapierre intră în Biroul Oval purtând 
un blazer albastru de cașmir, care părea britanic. Felul în care 
cădea pe el jacheta la două rânduri ajuta mult la camuflarea 
burţii lui ca de gravidă. Înalt și lent în mișcări, era contrastul 
perfect pentru micuța Pauline Green, care fusese campioană de 
gimnastică la Universitatea din Chicago și încă era subțire și în 
formă. 

De fapt, erau la fel de diferiţi cum fuseseră președintele 
Kennedy, intelectualul rasat din Boston, și vicepreședintele 
Lyndon Johnson, diamantul neșlefuit din Texas. Pauline era un 
republican moderat, conservator și flexibil; Milt era un bărbat 
alb din Georgia, care nu avea răbdare pentru compromisuri. 
Pauline nu-l plăcea pe Milt, dar acesta îi era util. El îi spunea ce 
gândea aripa de extremă dreapta a partidului, avertizând-o 

când era pe cale să facă un lucru ce avea să-i bage în bucluc, și 
o apăra în faţa mediilor de informare. 

Acum, el spuse: 

— James Moore are o idee nouă. 

Anul următor era an electoral, iar senatorul Moore ameninţa 
să o contreze pe Pauline pentru nominalizarea republicană. 
Crucialele alegeri primare din New Hampshire se aflau la doar 
cinci luni distanță. O provocare din interiorul propriului partid, 
faţă de un președinte în exerciţiu, era neobișnuită, dar nu 
complet necunoscută: Ronald Reagan o făcuse în 1976, 
confruntându-l pe Gerald Ford, și eșuase; Pat Buchanan îl 
contestase pe George H.W. Bush în 1991 și eșuase; dar Eugene 
McCarthy se descurcase atât de bine în faţa lui Lyndon Johnson, 
în 1968, încât Johnson se retrăsese din cursă. 

Moore chiar avea o șansă. Pauline câștigase ultimele alegeri 
prezidenţiale ca o reacţie la incompetență și rasism. 
„Conservatorism de bun-simţ” fusese sloganul ei: fără extreme, 
fără abuzuri, fără prejudecăţi. Susţinuse politica externă de risc 
minim, o activitate poliţienească redusă și un guvern cu taxe 
reduse. Dar milioane de votanţi încă visau la conducătorul 
macho cu gură mare, iar Moore le putea câștiga sprijinul. 

Pauline stătea în spatele faimosului birou Resolute, un dar din 
partea reginei Victoria, dar avea în faţă un computer 
ultramodern, de secol XXI. Ridică privirea spre Milt. 

— Ce mai e acum? 

— Ar vrea să interzică melodiile pop cu versuri obscene de la 
listarea în Billboard Hot Hundred. 

Din cealaltă parte a camerei se auzi un hohot de râs. Șeful de 
cabinet, Jacqueline Brody, era amuzată. Prietenă și aliată de 
multă vreme a lui Pauline, era o femeie atrăgătoare, de 
patruzeci și cinci de ani, cu maniere energice. Spuse: 

— Dacă n-ar exista Moore, ar fi zile întregi în care n-aș zâmbi 
deloc de la micul dejun până la ora de culcare. 

Milt se așeză în scaunul din faţa biroului. 

— Jacqueline poate crede că e amuzant, spuse el morocănos, 
dar multor oameni o să le placă această idee. 

— Știu, știu, acceptă Pauline. Nimic nu este prea ridicol pentru 
politica modernă. 

— Ce vei spune în legătură cu asta? 

— Nimic, dacă pot să evit să comentez. 

— Și dacă ţi se pune o întrebare directă? 

— Voi spune că muzica pe care o ascultă copiii nu ar trebui să 
aibă versuri murdare și că aș interzice-o, dacă aș fi președintele 
unei ţări totalitare, cum este China. 

— Deci îi compari pe Creștinii Americani cu gruparea 
comuniștilor chinezi. 

Pauline oftă. 

— Ai dreptate, este prea sarcastic. Ce sugerezi? 

— Fă apel la cântăreţi, la companiile de înregistrări și la 
stațiile radio, rugându-i să-și exercite influenţa bunului gust și să 
le reamintească asta tinerilor lor ascultători. Apoi, dacă trebuie, 
poţi să spui: „Dar cenzura nu este calea americană! 

— Asta nu va schimba nimic, în legătură cu nimic. 

— Nu, dar e în regulă atâta timp cât pari simpatizantă față de 
idee. 

Pauline privi cu admiraţie spre Milt. El nu era ușor de șocat, se 
gândi ea. Ar fi putut să-i pună întrebarea care se afla pe buzele 
ei? Ea credea că da. Spuse: 

— Câţi ani aveai când prietenii tăi începeau să spună „fut”? 

Milt ridică din umeri, deloc șocat. 

— Doisprezece, poate treisprezece. 

Pauline se întoarse spre Jacqueline. 

— Și tu? 

— Cam pe acolo. 

— Deci împotriva a ce îi protejăm pe copiii noștri? 

— Nu susțin că Moore are dreptate, răspunse Milt. Dar cred că 
este o ameninţare pentru tine. Și te numește liberal în aproape 
fiecare discurs. 

— Conservatorii deștepţi știu că nu poţi opri schimbarea, ci 
doar să o încetinești. În felul acesta, oamenii ar avea timp să se 
obișnuiască cu ideile noi și nu ai avea parte de reacţii furioase. 
Liberalii fac greșeala să ceară schimbări radicale acum, iar asta 
îi subminează. 

— Încearcă să pui asta pe un tricou. 

Era una dintre vorbele lui Milt, care era de părere că puţini 
votanți înțelegeau ceva nu putea fi cuprins într-o lozincă de pe 
un tricou. Faptul că Milt avea dreptate atât de des îl făcea să fie 
și mai insuportabil. 

— Vreau să câștig, Milt, spuse Pauline. 

— Și eu. 

— Stau la biroul ăsta de doi ani și jumătate și am sentimentul 
că abia dacă am reușit câte ceva. Mai vreau un mandat. 

— Foarte bine, doamnă președinte, spuse Jacqueline. ` 

Ușa se deschise și Lizzie Freeburg aruncă o privire înăuntru. In 
vârstă de treizeci de ani, cu o grămadă de păr creț, Lizzie era 
secretara-șefă. Spuse: 

— Consilierul pentru securitate națională este aici. 

— Bine, răspunse Pauline. 

Când intră, Gus Blake făcu imediat camera să pară mai mică. 
Gus și Milt se salutară din cap: nu se prea înțelegeau. 

Cei mai apropiați trei consilieri ai preşedintelui se aflau acum 
în aceeași cameră. Șeful de cabinet, consilierul de securitate 
națională și vicepreședintele aveau cu toții birourile la câțiva 
paşi distanță, pe acelaşi etaj, în aripa de vest, iar simpla 
apropiere fizică însemna că ei se vedeau mai des cu 
preşedintele decât oricine altcineva. 

Pauline îi spuse lui Gus: 

— Milt îmi povestea despre apelul lui James Moore pentru 
cenzurarea cântecelor pop. 

Gus arboră zâmbetul său fermecător. 

— Eşti conducătorul lumii libere și te îngrijorezi pentru 
cântecele pop? 

— Tocmai l-am întrebat pe Milt câţi ani avea când prietenii lui 
începeau să spună „fut”. A spus că avea doisprezece. Tu ce zici, 
Gus? 

Consilierul de securitate răspunse: 

— Eu m-am născut în South Central Los Angeles. Probabil a 
fost primul cuvânt pe care l-am rostit. 

Pauline râse și spuse: 

— Promit să nu te citez niciodată. 

— Doreai să discutăm despre al-Bustan. 

— Da. Haide să ne așezăm mai confortabil! 

Se ridică de la biroul ei. In centrul camerei, două canapele se 
aflau față în faţă, cu o masă de cafea între ele. Pauline se așeză. 
Milt și Jacqueline se așezară pe partea cealaltă, iar Gus alături 
de ea. 

Gus zise: 

— Sunt cele mai bune vești pe care le avem din regiune de 
multă vreme. Proiectul Cleopatra începe să producă. 

— Cleopatra? întrebă Milt. 

Gus părea nerăbdător. Milt nu era conștiincios în citirea 
informărilor. 

Dar Pauline era. Spuse: 

— CIA are un ofiţer sub acoperire care a adus informaţii de 
douăzeci și patru de carate despre baza ISGS din Niger. leri, o 
forță combinată de militari americani, francezi și locali a ras 
locul. Se află totul în documentele informării din această 
dimineaţă, dar poate că tu nu ai avut timp să le citești pe toate. 

— De ce i-am băgat în asta și pe francezi, pentru Dumnezeu? 
zise Milt. 

Gus îi aruncă o privire care spunea: „Tu chiar nu știi nimic?” 
Dar răspunse suficient de politicos: 

— Multe dintre acele ţări au fost colonii franceze. 

— Bine. 

Fiind femeie, Pauline se confrunta adesea cu sugestia că era 
prea moale, prea drăguță și prea empatică pentru a putea să fie 
Comandant Suprem al armatei Statelor Unite. 

— Voi anunţa eu însămi asta, spuse ea. James Moore are o 
gură mare când vorbește despre teroriști. Este momentul să 
arătăm oamenilor că președintele Green chiar îi omoară pe 
nenorociți. 

— Bună idee! 

Pauline se întoarse spre șeful de cabinet. 

— Jacqueline, vrei să-l rogi pe Sandip să aranjeze o conferinţă 
de presă? 

Sandip Chakraborty era directorul de comunicare. 

— E ca și aranjat, zise Jacqueline, apoi își privi ceasul. Era 
jumătatea după-amiezii. Sandip îţi va sugera să o fixezi mâine- 
dimineaţă, pentru o audienţă tv maximă. 

— Bine. 

Gus spuse: 

— Vreo două detalii care nu apar în informare, fiind doar din 
auzite... În primul rând, raidul a fost condus de colonelul Susan 
Marcus. 

— Operaţiunea a fost condusă de o femeie? 

Gus rânji. 

— Nu fi atât de neîncrezător! 

— Asta-i minunat. Acum pot spune: „Dacă este nevoie de 
forţă brută, aduceţi o femeie să facă ce trebuie”. 

— Vorbești despre colonelul Marcus, dar și despre tine. 

— Îmi place asta. 

— Informarea ta spune că armele teroriștilor erau un amestec 
de arme chinezești și nord-coreene. 

— De ce îi înarmează Beijingul pe oamenii ăștia? zise Milt. 
Credeam că chinezii îi urăsc pe musulmani. Nu-i închid ei în 
tabere de reeducare? 

— Nu este o chestiune ideologică, zise Pauline. Atât China, cât 
și Coreea de Nord fac o gramadă de bani din producţia și 
vânzarea de armament. 

— N-ar trebui să le vândă la ISGS. 

— Ei spun că nu o fac. Și există o piaţă second-hand 
înfloritoare. Pauline ridică din umeri. Ce poţi să faci? 

Gus o surprinse susținându-l pe Milt. 

— Vicepreşedintele are dreptate, doamnă președinte. Un alt 
lucru care nu se regăsește în informarea de azi-dimineaţă este 
că, pe lângă puști, teroriștii aveau trei Koksan M-1978 - piese de 
artilerie de câmp autopropulsată de 170 mm - montate pe 
șasiul tancului chinezesc Type 59. 

— lisuse! Astea nu se cumpără din piața de vechituri din 
Timbuktu! 

— Nu. 

Pauline era gânditoare. 

— Nu cred că putem lasa asta să treacă. Puștile sunt 
periculoase, dar lumea e plină de ele și nimeni nu poate 
controla piaţa. Dar artileria e ceva cu totul diferit. 

— Sunt de acord, spuse Gus, dar nu sunt sigur ce să facem în 
legătură cu asta. Producătorii americani de armament au nevoie 
de aprobare guvernamentală pentru vânzările la export - 
primesc în fiecare săptămână cererile lor pe biroul meu. Și alte 
ţări ar trebui să facă același lucru. Dar nu o fac. 

— Atunci, poate că îi putem încuraja. 

— Bine, zise Gus. La ce te gândești? 

— Putem propune o rezoluţie la Naţiunile Unite. 

Milt spuse disprețuitor: 

— ONU! Nu va face însă nimic bun. 

— Va pune reflectoarele pe China. Dezbaterea în sine ar 
putea să-i constrângă. 

Milt ridică mâinile în semn de predare. 

— În regulă. Vom folosi ONU ca să atragem atenţia asupra a 
ceea ce pun la cale chinezii. Așa o vom prezenta. 

Gus rosti: 

— Nu are niciun rost să propunem o rezoluţie a Consiliului de 
Securitate - chinezii vor opune doar vetoul lor -, așa că 
presupun că vorbim despre o rezoluţie a adunării generale. 

— Da, spuse Pauline, dar nu doar o vom propune. Va trebui să 
obținem sprijin din toată lumea. Ambasadorii Statelor Unite ar 
trebui să convingă guvernele pe lângă care sunt acreditaţi să 
susțină rezoluţia - dar în liniște, fără să-i avertizăm pe chinezi 
despre cât de serioși suntem. 

— Eu tot nu cred că asta va schimba comportamentul 
chinezilor, zise Milt. 

— Apoi putem să continuăm cu sancţiuni. Dar fiecare lucru la 
timpul lui. Avem nevoie de Chess în povestea asta. 

Chester Jackson era ministrul de externe. Biroul lui se afla la 
un kilometru și jumătate distanţă, în clădirea Ministerului de 
Externe. 

— Jacqueline, aranjează o întâlnire și, între timp, noi o vom 
mai întoarce puţin pe toate fețele. 

Lizzie băgă capul pe ușă. 

— Doamnă președinte, primul-domn a revenit la reședință. 

— Mulţumesc. 

Pauline încă nu se obișnuise cu modul de referire la bărbatul 
ei, numit acum primul-domn - suna comic. Se ridică și ceilalți 
făcură la fel. 

— Mulţumesc tuturor. 

Părăsi Biroul Oval, ieșind pe ușa care se deschidea spre 
colonada de vest. Urmată de doi bărbaţi din serviciul secret și 
de un căpitan din armată, merse în jurul a două laturi ale 
Grădinii de Trandafiri și intră în reședința sa. 

Era o clădire frumoasă, fabulos decorată și întreținută cu 
mare cheltuială, dar nu o simţise niciodată ca pe un cămin. Se 
gândea cu regret la casa de pe Capitol Hill pe care o lăsase în 
urmă, o clădire victoriană îngustă, din cărămidă roșie, cu 
camere mici și confortabile, pline de picturi și de cărţi. Avea 
canapele oarecum uzate, cu perne strălucitoare, un pat 
confortabil uriaș și o bucătărie învechită, în care Pauline știa 
exact unde se afla fiecare lucru. Pe hol își ţineau bicicletele, în 
spălătorie rachetele de tenis, iar o sticlă de ketchup se afla 
mereu pe bufetul din sufragerie. Uneori își dorea să nu o fi 
părăsit niciodată. 

Alergă în sus pe scări fără să se oprească să respire. La 
cincizeci de ani era încă agilă. Trecu de primul etaj, care era un 
spaţiu oficial, și ajunse la apartamentele familiei de la etajul al 
doilea. 

De pe palier privi spre Salonul de Est, locul favorit de pierdut 
vremea al tuturor celor din familie. Putea să-l vadă pe soţul ei 
așezat lângă marea fereastră arcuită, de unde se vedeau, peste 
aripa de est, 15" Street NW și Old Ebbitt Grill. Străbătu coridorul 
scurt spre camera mică, apoi se așeză alături de el pe 
canapeaua de catifea galbenă și îl sărută pe obraz. 

Gerry Green era cu zece ani mai în vârstă decât Pauline. Era 
înalt, cu părul argintiu și ochii albaștri, și purta un costum 
convenţional, gri-închis, cu o cămașă cu nasturi și o cravată cu 
model discret. Işi cumpăra toate hainele de la Brooks Brothers, 
deși și-ar fi putut permite să zboare la Londra și să-și comande 
hainele de pe Savile Row. 

Pauline îl întâlnise pe când se afla Facultatea de Drept de la 
Yale, iar el era un tânăr lector invitat, vorbind despre subiectul 
legii ca afacere. Pe atunci el avea treizeci și un pic de ani și era 
deja un personaj de succes, pe care femeile de la cursul lui îl 
considerau sexy. Dar mai trecuseră încă cincisprezece ani până 
ca ea să-l întâlnească din nou. Între timp, ea devenise deputat, 
iar el ajunsese partener senior la firma lui. 

Se curtaseră, se apropiaseră, apoi plecaseră într-o vacanţă la 
Paris. Perioada lor de început fusese încântătoare și romantică, 
dar Pauline știuse chiar de atunci că aveau să se bucure mai 
degrabă de o prietenie decât de o mare pasiune. Gerry era un 
amant bun, dar ea nu-și dorise niciodată să smulgă hainele de 
pe el cu dinţii. Era chipeș, inteligent și spiritual, iar ea se 
căsătorise cu el nu doar pentru toate acestea, ci și pentru că nu 
dorea să rămână singură. 

Când Pauline fusese aleasă președinte, el se retrăsese din 
practica legală și devenise șeful unei organizaţii naţionale de 
caritate, Fundaţia Americană pentru Educaţia Femeilor și a 
Fetelor, o slujbă parţială, neplătită, care-i permitea să-și joace 
rolul de prim-domn al naţiunii. 

Aveau o fată, Pippa, de paisprezece ani. Fata fusese 
întotdeauna bucuroasă să meargă la școală și era o elevă de 
nota zece, așa că fuseseră de-a dreptul uluiți când directorul le 

ceruse să vină la școală ca să discute despre comportamentul 
Pippei. 

Pauline și Gerry speculaseră pe marginea posibilei probleme. 
Amintindu-și de ea însăși la paisprezece ani, Pauline presupunea 
că Pippa ar fi putut să fi fost prinsă sărutând un băiat din clasa a 
zecea în spatele sălii de sport. În orice caz, era puţin probabil să 
fie ceva grav, se gândea ea. 

Pauline nu avea cum să meargă: ar fi ajuns totul în ziare. Și 
atunci, problemele Pippei, indiferent cât de obișnuite ar fi fost, 
ar fi devenit știri de prima pagină, iar sărmana fată s-ar fi aflat 
în centrul atenţiei naţionale. Cea mai fierbinte dorință a lui 
Pauline era un viitor strălucit pentru fiica ei și știa că la Casa 
Albă avea parte de un mediu nenatural în care să se maturizeze. 
Era hotărâtă să o ferească pe Pippa de cea mai dăunătoare 
atenție a mijloacelor de informare. Așa că Gerry se dusese 
singur, în liniște, în acea după-amiază, iar acum Pauline era 
nerăbdătoare să afle ce se întâmplase. 

— N-am întâlnit-o niciodată pe doamna Judd, spuse Pauline. 
Cum este? 

— Deșteaptă și cu suflet cald, răspunse Gerry. Exact 
combinaţia pe care o dorești de la un director de școală. 

— Cât de bătrână? 

— Patruzeci și ceva de ani. 

— Ce avea de spus? 

— O place pe Pippa și consideră că fiica noastră este un elev 
strălucit și un membru valoros al comunităţii școlare. Mă simt 
destul de mândru. 

Pauline ar fi dorit să spună: „Treci la subiect!” Dar știa că 
Gerry avea să își prezinte raportul într-o manieră logică, 
minuțioasă, începând cu începutul. Trei decenii ca avocat îl 
învăţaseră să aprecieze claritatea mai presus de orice altceva. 
Pauline își stăpâni nerăbdarea. 

El continuă: 

— Pippa a fost întotdeauna interesată de istorie, pe care o 
studia în profunzime, contribuind la discuţiile de la curs. Dar, în 
ultima vreme, contribuţiile ai au fost perturbatoare. 

— O, Dumnezeule! gemu Pauline. 

Lucrul acesta începea să-i sune ameninţător de familiar. 

— Atât de deranjantă, încât profesorul a fost nevoit să o 
scoată pe Pippa din sală de trei ori. 

Pauline încuviinţă din cap. 

— Și când asta se repetă de trei ori, cheamă părinţii. 

— Corect. 

— Ce perioadă a istoriei studiază clasa? 

— Mai multe, dar Pippa produce necazuri când se discută 
despre naziști. 

— Ea ce spune? 

— Pippa nu contestă interpretarea istoriei pe care o predă 
profesorul. Plângerile ei se referă la faptul că acest curs tratează 
subiectele greșite. Programa suferă de prejudecăţi rasiste, 
spune ea. 

— Știu încotro se îndreaptă asta. Dar continuă! 

— Cred că ar trebui să o convingem pe Pippa să depășească 
acest subiect de acum. 

— Bună idee! 

Pauline era pe punctul să se ridice ca să plece în căutarea 
fiicei ei, dar Gerry spuse: 

— Stai aici. Acordă-ţi un minut! Eşti persoana care lucrează 
cel mai mult din America. O caut eu pe Pippa. 

— Mulţumesc! 

Gerry ieși. ` 

Era atent, se gândi Pauline, recunoscătoare. In felul acesta își 
arăta iubirea. 

Plângerile Pippei trăseseră un semnal de alarmă pentru 
Pauline, căci își amintea cum își provoca și ea profesorii. 
Problema ei, pe vremea aceea, era că lecţiile se refereau doar la 
bărbaţi: bărbaţi președinți, bărbaţi generali, bărbaţi scriitori, 
bărbaţi muzicieni. Profesorul ei - un bărbat - argumentase 
prostește că asta se întâmpla din cauză că femeile nu prea 
contaseră în istorie. În momentul acela, tânăra Pauline se 
încinsese. 

Oricum, mai vârstnica Pauline nu putea lăsa dragostea și 
empatia să-i tulbure vederea. Pippa trebuia să învețe să nu lase 
o dispută să devină o luptă. Pauline trebuia să o conducă în 
direcţia bună cu grijă. Asemenea celor mai multe probleme 
politice, nici aceasta nu putea fi rezolvată prin forţă, ci doar prin 
finețe. 

Gerry reveni împreună cu Pippa. Ea era subţire și scundă 
pentru vârsta ei, la fel ca Pauline. Nu era drăguță în mod 
convenţional, având gura mare și bărbia lată, dar expresia unei 

personalităţi însorite radia de pe fața aceea comună, iar Pauline 
se simțea copleșită de dragoste de câte ori Pippa intra în 
încăpere. Uniforma ei școlară - o bluză largă și blugi albaștri - o 
făcea să pară destul de copilăroasă, dar Pauline știa că, sub 
această aparenţă, ea devenea rapid femeie. 

— Vino și stai lângă mine, dragă! îi spuse Pauline, iar când 
Pippa se așeză, își puse braţul în jurul umerilor mici ai fetei și o 
îmbrăţișă. Ştii cât de mult te iubim și, din motivul ăsta, trebuie 
să înţelegem ce se întâmplă la școală. 

Pippa părea defensivă. 

— Ce a spus doamna Judd? întrebă ea. 

— Uită de doamna Judd pentru o clipă! Doar spune-ne ce te 
deranjează! 

Pippa rămase tăcută pentru o clipă, așa că Pauline o încurajă. 

— E vorba despre lecţiile de istorie, nu-i așa? 

— Da. 

— Povestește-ne! 

— Am discutat despre naziști, despre câţi evrei au fost 
omorâţi. Am văzut fotografii ale lagărelor și ale camerelor de 
gazare. Am învățat diverse denumiri: Treblinka, Majdanek, 
Janowska. Dar ce se întâmplă cu oamenii pe care i-am 
exterminat noi? Când a debarcat Cristofor Columb, existau zece 
milioane de americani nativi, dar până la sfârșitul războaielor 
indiene mai rămăseseră doar un sfert de milion. Asta nu este 
holocaust? Am întrebat când vom învăţa despre masacrele de la 
Tallushatchee, Sand Creek, Wounded Knee. 

Pippa era sincer indignată. Pauline se așteptase la asta. Nu 
credea că Pippa avea să se prăbușească și să se scuze - cel 
puţin nu încă. 

— Asta pare o întrebare rezonabilă, spuse Pauline. Cum ţi-a 
răspuns profesorul? 

— Domnul Newbegin mi-a spus că nu știe când vom învăța 
despre astea. Așa că am întrebat: nu este mai important să 
cunoaștem atrocitățile comise de propria noastră ţară, înaintea 
celor comise de alţii? Cred că există chiar și în Biblie ceva 
despre asta. 

— Există, spuse Gerry, care avusese o educaţie religioasă. 
Este din predica de pe munte. Înainte să încerci să scoţi așchia 
din ochiul vecinului, asigură-te că tu nu ai o bârnă în ochi, care 

să-ţi obstrucţioneze vederea, sugera lisus. Și el spunea: „Voi, 
ipocriţilor”, ca să știm că vorbea serios. 

— Și ce a avut de spus domnul Newbegin în legătură cu asta? 
întrebă Pauline. 

— A zis că programa nu este stabilită de elevi. 

— Rușinos, spuse Pauline. S-a eschivat. 

— Exact. 

— Și cum ai ajuns să fii dată afară din clasă? 

— Am continuat să întreb, iar el s-a supărat. Mi-a spus că, 
dacă nu pot să stau jos și să ascult, ar trebui să părăsesc sala. 

Pippa ridică din umeri, de parcă ar fi spus că nu era mare 
lucru. 

— Dar doamna Judd mi-a spus că asta s-a întâmplat de trei 
ori, zise Gerry. Despre ce a fost vorba în a doua și a treia 
dispută? 

— Același lucru. Pe fața Pippei apăru o expresie de revoltă. 
Aveam dreptul la un răspuns! 

— Așadar, deși tu păreai să ai dreptatea de partea ta, 
rezultatul a fost că lecţiile au continuat la fel ca înainte, doar că 
tu nu te mai aflai în clasă? întrebă Pauline. 

— Și că sunt într-un mare rahat. 

Pauline se prefăcu a nu auzi înjurătura. 

— Privind înapoi, ce crezi despre felul în care ai gestionat 
povestea asta? 

— M-am ridicat pentru adevăr și am fost pedepsită. 

Nu acesta era răspunsul pe care-l căuta Pauline. Incercă din 
nou. 

— Te poţi gândi la câteva răspunsuri alternative care ar 
merita să fie încercate? 

— Să înghit și să închid gura? 

— Ai vrea să asculţi o sugestie? 

— Bine. 

— Încearcă să te gândești la o cale prin care clasa să poată 
învăța despre genocidul americanilor nativi și despre 
holocaustul nazist. 

— Dar el nu va... 

— Ai răbdare. Să presupunem că domnul Newbegin va fi de 
acord să le dedice ultima lecție din semestru americanilor nativi 
și că te va lăsa pe tine să faci prezentarea, care ar putea să fie 
urmată de o dezbatere în clasă. 

— Nu ar face niciodată așa ceva. 

— Ar putea. „O va face dacă îi voi cere eu”, se gândi Pauline, 
dar păstră asta pentru sine. Dacă nu, mă gândesc la altceva: 
școala nu are o societate de dezbateri? 

— Da. lar eu sunt în comitet. 

— Propune o moţiune despre războaiele indiene. Au fost 
pionierii vinovaţi de holocaust? Implică toată școala în această 
discuţie - inclusiv pe domnul Newbegin. Ai nevoie ca el să-ţi fie 
prieten, nu dușman. 

Pippa începea să pară interesată. 

— Bine, asta este o idee - o dezbatere. 

— Orice ai face, lucrează împreună cu doamna Judd și cu 
domnul Newbegin. Nu visezi la ceva și apoi sari la ei. Cu cât ei 
cred mai mult că este ideea lor, cu atât o vor susține mai tare. 

Pippa zâmbi. 

— Mă înveţi politică, mamă? 

— Poate. Dar mai este încă un lucru și probabil că nu-ţi va 
plăcea. 

— Ce anume? 

— Totul va merge mult mai ușor dacă începi prin a-ţi cere 
scuze de la domnul Newbegin pentru că i-ai perturbat lecţiile. 

— Chiar trebuie să fac asta? 

— Cred că trebuie, dragă. l-ai rănit mândria. 

— Sunt un copil! 

— Ceea ce face să fie și mai grav. Pune puţină alifie pe rana 
lui. Te vei bucura că ai făcut asta. 

— Pot să mă mai gândesc? 

— Sigur. Acum, du-te și spală-te, iar eu o sun pe doamna 


Judd. Pe urmă vom lua cina... Işi privi ceasul... peste 
cincisprezece minute. 

— În regulă. 

Pippa plecă. 


— Anunţ la bucătărie, zise Gerry, apoi plecă și el. 

Pauline ridică receptorul. 

— Te rog sun-o pe doamna Judd, directorul școlii Foggy 
Bottom Day, îi zise ea operatorului de la centrală. 

— Sigur, doamnă președinte. 

Personalul de la centrala Casei Albe era mândru de 
capacitatea de a găsi pe oricine, oriunde în lume. 

— Intenţionaţi să rămâneți în Salonul de Est pentru încă un 
minut sau cam așa ceva? 

— Da. 

— Mulţumesc, doamnă președinte. 

Pauline închise telefonul și Gerry reveni. 

— Ce crezi? îl întrebă Pauline. 

— Cred că ai gestionat foarte bine situaţia. Ai convins-o să 
facă pace, dar fără să fie furioasă pe tine. Ai fost abilă. 

„Și iubitoare”, se gândi Pauline cu o urmă de resentiment. 

— Crezi că am fost un pic prea rece? 

Gerry ridică din umeri. 

— Mă întreb ce spune asta despre locul în care se află Pippa 
acum, din punct de vedere emoţional. 

Pauline se agită, fără să înțeleagă cu adevărat ce încerca să 
spună Gerry; dar telefonul sună înainte ca ea să-i poată 
răspunde. 

— Am găsit-o pe doamna Judd, doamnă președinte. 

Pauline spuse: 

— Doamnă Judd, îmi pare rău că vă deranjez seara. 

Nu existau prea mulţi oameni pe lume care să se supere 
pentru faptul că fuseseră deranjaţi de președintele Statelor 
Unite, dar lui Pauline îi plăcea să fie politicoasă. 

— Vă rog, nu vă faceți griji, doamnă președinte. Sunt 
bucuroasă să vorbesc cu dumneavoastră, desigur. 

Vocea îi era joasă și prietenoasă, deși puţin îngrijorată - ceea 
ce nu era prea surprinzător pentru cineva care vorbea cu 
președintele. 

— Mai întâi vreau să vă mulțumesc pentru îngrijorarea pe 
care aţi arătat-o în legătură cu Pippa. Apreciez asta. 

— Cu plăcere, doamnă președinte. Asta e slujba noastră. 

— Pippa trebuie să înveţe că nu poate să preia controlul 
cursurilor, evident. Și cu siguranţă nu sun ca să mă plâng de 
domnul Newbegin. 

— Vă mulțumesc pentru asta. 

Doamna Judd începea să se relaxeze ușor. 

— Oricum, noi nu dorim să zdrobim idealismul Pippei. 

— Sigur că nu. 

— Am discutat cu ea și i-am recomandat cu putere să îi ceară 
scuze domnului Newbegin. 

— Cum a reacţionat la asta? 

— Se gândește. 

Doamna Judd râse. 

— Este chiar Pippa. 

Pauline râse și ea, simțind că stabilise o comunicare. Apoi 
spuse: 

— l-am sugerat Pippei să caute o cale de a-și exprima părerile 
fără să deranjeze cursurile. De exemplu, ar putea să propună o 
moţiune în societatea de dezbateri. 

— Ce idee bună! 

— Desigur, asta depinde de dumneata, dar sper că ești de 
acord cu principiul general. 

— Sunt de acord. 

— Și sper să o trimit pe Pippa la școală mâine-dimineaţă cu o 
atitudine mult mai conciliantă. 

— Mulţumesc, doamnă președinte. Apreciez asta. 

— La revedere, zise Pauline, apoi închise. 

— Bine lucrat, rosti Gerry. 

— Haide să luăm cina! 

Părăsiră camera și, traversând Sala Centrală și Salonul de 
Vest, se îndreptară spre sufrageria din partea de nord a clădirii, 
având două ferestre spre Pennsylvania Avenue și Lafayette 
Square. Pauline restaurase tapetul antic, care prezenta scene de 
bătălie din revoluţia americană, acoperit anterior de familia 
Clinton. 

Pippa intră în sufragerie având aerul unei persoane pedepsite. 

Cinele de familie aveau loc în camera aceea, de obicei pe la 
începutul serii. Mâncarea era întotdeauna simplă. În seara aceea 
aveau o salată, urmată de paste cu sos de roșii și de ananas 
proaspăt la desert. 

La finalul mesei, Pippa spuse: 

— In regulă, o să-i spun domnului Newbegin că îmi pare rău 
pentru că am fost așa o belea! 

— Bună decizie, zise Pauline. Îţi mulţumesc pentru că m-ai 
ascultat. 

Gerry spuse: 

— Poţi spune „pacoste 

— Ai dreptate, tati! 

După ce Pippa plecă, Pauline zise: 

— O să-mi beau cafeaua în aripa de vest. 

— Anunţ la bucătărie. 


mA 
| 


n loc de „belea”. 

— Ce vom face în seara asta? 

— Eu mai am o oră de lucru pentru fundaţie. Când Pippa își 
termină temele, probabil că ne vom uita la tv o vreme. 

— Minunat, zise ea sărutându-l. Ne vedem mai târziu. 

Apoi porni înapoi, de-a lungul colonadei, traversând Biroul 
Oval și ieșind pe partea cealaltă. Alături de Biroul Oval se afla 
camera de studiu, o mică încăpere informală, în care Pauline 
prefera să lucreze. Biroul Oval era o încăpere oficială, în care 
oamenii intrau și ieșeau tot timpul, dar când președintele se afla 
în camera de studiu, de cele mai multe ori era lăsat în pace și 
nimeni nu intra fără să bată la ușă și să aștepte răspunsul. 
Având un birou, două fotolii și un tv, camera era destul de 
înghesuită, dar lui Pauline îi plăcea - și mulţi dintre președinții 
anteriori simţiseră la fel. 

Își petrecu trei ore cu apeluri telefonice și pregătiri pentru 
treburile zilei următoare, apoi reveni în reședința familiei. Se 
duse direct în dormitorul principal. Gerry se afla deja în pat, 
îmbrăcat în pijamale, citind revista Foreign Affairs. În timp ce se 
dezbrăca, ea zise: 

— Îmi amintesc de când aveam paisprezece ani... Eram un 
diavol. Hormonii au mult de-a face cu asta. 

— S-ar putea să ai dreptate, spuse el fără să ridice privirea. 

Ea își dădea seama, din tonul lui, că încerca să sugereze 
exact opusul. 

— Ai o altă teorie? insistă ea. 

El nu răspunse direct la întrebarea ei. 

— Presupun că majoritatea copiilor din clasa ei trec prin 
schimbări hormonale. Dar Pippa este singura care acţionează. 

De fapt, ei nu știau dacă și ceilalţi din clasă se comportau 
necorespunzător, dar Pauline se abţinu să susţină un punct de 
vedere care nu avea importanţă. Cu blândeţe, adăugă: 

— Mă întreb de ce. 

Credea că știe răspunsul: Pippa semăna cu ea, un cruciat 
înnăscut. Dar așteptă părerea lui Gerry. 

El spuse: 

— La un copil de paisprezece ani, un comportament de felul 
acesta poate să fie un semn că, poate, ceva nu e în regulă. 

Pauline spuse răbdătoare: 

— Și ce crezi că nu e în regulă în viața Pippei? 

— S-ar putea să-și dorească mai multă atenție. 

— Serios? Te are pe tine, mă are pe mine, o are pe doamna 
Judd. Își vede bunicii. 

— Poate că nu o vede suficient pe mama ei. 

Pauline se gândi: „Deci e vina mea?” 

Sigur că nu petrecea suficient timp cu fiica ei. Nicio persoană 
cu o slujbă întreagă, solicitantă, nu putea să stea lângă copiii săi 
atât de mult cât și-ar fi dorit. Dar timpul petrecut cu Pippa era 
mereu de calitate. Remarca lui Gerry i se părea nedreaptă. 

Tocmai se dezbrăcase și nu se putu abtine să nu observe că 
Gerry nu o privise în timp ce făcea asta. Işi trase o cămașă de 
noapte peste cap și se băgă în pat lângă el. 

— Te gândești la asta de ceva vreme? zise ea. 

— Este doar o îngrijorare subterană, răspunse el. Nu 
intenţionam să te critic. 

„Dar ai făcut-o”, se gândi ea. 

E| lăsă revista și stinse lampa de la marginea patului. Apoi se 
aplecă și o sărută ușor. 

— Te iubesc, spuse el, noapte bună! 

— Noapte bună. Ea stinse lumina de pe partea ei. Și eu te 
iubesc. 

Avu nevoie de multă vreme ca să adoarmă. 


CAPITOLUL 4 


Tamara Levit lucra la ambasada americană din N'Djamena, 
într-unul dintre birourile care formau secţia CIA. Biroul ei se afla 
în zona comună: avea un grad prea mic ca să aibă un birou doar 
al său. Vorbise la telefon cu Abdul, care îi spusese că 
interacţionase cu traficantul de oameni numit Hakim și că avea 
să scrie un raport despre asta. Spre sfârșitul după-amiezii, ea și 
restul personalului fură convocați în sala de conferinţe. Șeful 
secției, Dexter Lewis, avea de făcut un anunţ. 

Dexter era un bărbat scund și musculos, cu un costum 
mototolit. Tamara îl considera inteligent și descurcăreţ, mai ales 
în operaţiunile care implicau înșelătorie, dar, pe de altă parte, 
credea că ar fi putut să fie necinstit și în viața de toate zilele. 
Dexter spuse: 

— Am obţinut o mare victorie și vreau să vă mulţumesc 
tuturor. Am aici un mesaj pe care aș vrea să vi-l citesc. Ținea în 
mână o singură foaie de hârtie. „Pentru colonelul Susan Marcus 
și echipa ei, precum și pentru Dexter Lewis și echipa sa de 
informaţii. Dragi colegi, este plăcerea mea să vă felicit pe toți 
pentru victoria de la al-Bustan. Aţi dat o lovitură esenţială terorii 
și aţi salvat multe vieţi, așa că sunt mândră de voi. A voastră cu 
sinceritate...” Făcu o pauză dramatică, apoi încheie: „ ... Pauline 
Green, președintele Statelor Unite”. 

Echipa adunată izbucni în urale și aplauze. Tamara simţi un 
val de mândrie. Făcuse mereu o treabă bună pentru agentie, 
dar era prima dată când fusese implicată într-o operaţiune 
importantă și era încântată că avusese atâta succes. 

Dar persoana care merita cel mai mult felicitările 
președintelui Green era Abdul. Tamara se întreba dacă 
președintele știa măcar numele lui. Probabil că nu. 

lar misiunea nu se terminase. Abdul era încă pe teren, încă 
riscându-și viaţa - ba chiar mai mult de atât - în timp ce îi 
spiona pe jihadiști. Uneori Tamara rămânea trează gândindu-se 
la el și la trupul mutilat al predecesorului său, Omar, al cărui 
sânge se scursese în nisip. 

După ce reveniră la birourile lor, Tamara își aminti de Pauline 
Green. Cu mult timp înainte ca Pauline să devină președinte, pe 
când participa la alegeri ca deputat de Chicago, Tamara fusese 
voluntar în organizarea campaniei electorale. Nu era 
republicană, dar o admira personal pe Pauline. Deveniseră 
destul de apropiate, crezuse Tamara, dar ataşamentele 
dezvoltate în timpul campaniilor electorale erau menite să fie 
temporare, la fel ca iubirile de pe navele de croazieră, iar 
prietenia lor nu continuase după ce Pauline fusese aleasă. 

În vara de după ce își obținuse diploma de master, Tamara 
fusese abordată de CIA. Nu fusese nimic spectaculos. O femeie 
o sunase și îi spusese: „Sunt recrutor pentru CIA și aș vrea să 
discut cu tine”. Tamara fusese angajată de direcţia de 
operaţiuni, ceea ce însemna că urma să lucreze sub acoperire. 
După informarea introductivă de la Langley, făcuse un curs de 
pregătire într-un loc pe care ei îl numeau Ferma. 

Cei mai mulți ofițeri CIA își petreceau întreaga carieră fără să 
folosească arma. Lucrau în Statele Unite sau în ambasadele bine 
păzite, așezați în fața monitoarelor, citind ziare străine, 


VP - 74 


verificând site-uri de pe internet, adunând informaţii și 
analizându-le semnificaţia. Dar existau unii care lucrau în ţări 
considerate periculoase sau ostile - sau ambele -, care umblau 
înarmați și, uneori, erau implicaţi în violenţe. 

Tamara nu era o fire slabă. Fusese căpitanul echipei feminine 
de hochei pe gheaţă a Universităţii din Chicago. Totuși, până 
când nu se alăturase agenţiei, nu avusese nimic de-a face cu 
armele de foc. Tatăl ei, profesor universitar, nu ţinuse niciodată 
o armă în mână. Mama ei aduna fonduri pentru un grup numit 
„Femeile împotriva violenţei cu arma”. Când fiecare stagiar 
primise câte un pistol automatic de 9 mm, Tamara fusese 
nevoită să-i privească pe ceilalţi ca să-și dea seama cum să 
scoată încărcătorul și tragă închizătorul. 

Oricum, fusese mulțumită să descopere, după ceva 
antrenament, că era un trăgător cu mult peste medie, cu orice 
fel de armă. 

Se decisese să nu le spună asta părinţilor ei. 

Ea înțelesese curând că agenţia nu se aștepta ca oricine să 
termine cursul de luptă. Antrenamentul făcea parte dintr-un 
proces de selecţie și o treime din grupul iniţial abandonase. Un 
bărbat foarte implicat se dovedise a fi complet îngrozit de 
violenţa fizică. La un exerciţiu simulat de ameninţare cu bombă, 
cu muniţie din bile de vopsea, tipul cu aspectul cel mai dur 
împușcase toți civilii. Unii dintre ei pur și simplu se scuzau și 
plecau acasă. 

Dar Tamara trecuse toate testele. 

Ciadul era prima ei misiune peste hotare. Nu era o agenție cu 
tensiune mare, cum erau cele din Moscova sau Peking, niciuna 
confortabilă, precum cele din Londra sau Paris, dar era 
importantă din cauza ISGS, iar Tamara fusese mulțumită și 
flatată să fie trimisă aici. lar acum trebuia să justifice încrederea 
agenţiei făcând o treabă bună. 

Doar faptul că făcea parte din echipa de sprijin a lui Abdul era 
un avantaj. Dacă el descoperea Hufra și pe al-Farabi, întreaga 
echipă avea să se scalde în glorie. 

Ziua de muncă se încheiase și, dincolo de ferestre, umbrele 
palmierilor se lungeau. Tamara plecă de la birou. Arșiţa zilei 
părea să se domolească. 

Ambasada americană din N'Djamena era un complex ce 
ocupa cinci hectare pe malul nordic al râului Chari. Se întindea 

pe un întreg cvartal din oraș, pe bulevardul Mobutu, la 
jumătatea drumului dintre Misiunea Catolică și Institutul 
Francez. Clădirile ambasadei erau noi și moderne, iar parcările 
erau umbrite de palmieri. Arăta precum sediul din Silicon Valley 
al unei companii high-tech foarte profitabile, un aspect care 
ascundea, în mod plăcut, mâna de fier a puterii militare 
americane. Dar securitatea era extrem de exigentă. Nimeni nu 
trecea de paznicii de la poartă fără a i se verifica întâlnirea, iar 
vizitatorii care ajungeau prea devreme erau obligaţi să aștepte 
în stradă până la momentul convenit. 

Tamara locuia în complex. Orașul din afara porţilor era 
considerat nesigur pentru americani, iar ea avea, împreună cu 
alţii, o garsonieră dintr-o clădire care găzduia personalul 
necăsătorit. 

În timp ce traversa complexul spre clădirile de apartamente, 
Tamara o întâlni pe tânăra soţie a ambasadorului. Shirley 
Collinsworth avea aproape treizeci de ani, la fel ca Tamara. Era 
îmbrăcată într-un costum roz, pe care l-ar fi putut purta mama 
Tamarei. Din cauza poziţiei ei, Shirley trebuia să pară mai 
convenţională decât era, dar, în sufletul ei, semăna mult cu 
Tamara și se împrieteniseră. 

Shirley părea fericită și Tamara o întrebă: 

— Pentru ce ești atât de încântată? 

— Nick a obţinut o mică victorie. 

Nicholas Collinsworth, ambasadorul, era mai vârstnic decât 
Shirley, având patruzeci de ani. 

— Tocmai a fost să-l vadă pe General. 

Președintele Ciadului, cunoscut drept Generalul, ajunsese la 
putere în urma unei lovituri de stat militare. Ciadul era o 
democrație falsă: deși se ţineau alegeri, președintele în funcţie 
câștiga întotdeauna. Orice politician din opoziţie care începea să 
câștige popularitate fie se trezea în pușcărie, fie suferea un 
accident fatal. Alegerile erau de fațadă: schimbările se 
petreceau doar prin violenţă. 

— Generalul l-a chemat pe Nick? o întrebă Tamara. 

Acesta era un detaliu important și genul de informaţie pe care 
un ofițer de spionaj dorea întotdeauna să-l știe. 

— Nu, Nick a solicitat să-l vadă. Președintele Green va 
propune o rezoluţie în adunarea generală a Organizaţiei 
Naţiunilor Unite și toţi ambasadorii trebuie să facă presiuni 

pentru sprijin. Apropo, asta nu este o informație publică, dar ţie 
pot să ţi-o spun, doar ești de la CIA. Oricum, Nick s-a dus la 
palatul prezidențial cu capul plin de informaţii și de cifre despre 
traficul de arme, sărmanul! Generalul l-a ascultat timp de vreo 
două minute, apoi a promis să susţină rezoluţia și a început să 
discute despre fotbal. Din acest motiv Nick este triumfător, iar 
eu sunt fericită. 

— Veşti bune! Încă o victorie! 

— E minoră comparativ cu al-Bustan, desigur. 

— Chiar și așa, voi doi organizaţi o petrecere? 

— Un pahar de șampanie poate... Aici primim marfă de 
calitate grație aliaţilor noștri francezi. Tu? 

— O să iau o cină festivă cu Tabdar Sadoul, omologul meu de 
la Direction Generale de Sécurité Extérieur. 

— ÎI cunosc pe Tab. Este arab - sau măcar parţial. 

— Francez algerian. 

— Eşti norocoasă. E sexy. Tot ce-i mai bun din întuneric și 
lumină. 

— Asta este un poem? 

— Byron. 

— Ei bine, doar vom lua cina. N-am să mă culc cu el. 

— Serios? Eu aș face-o! 

Tamara chicoti. 

— Vreau să spun, dacă n-aș fi fost măritată cu un bărbat 
minunat, desigur, adăugă Shirley. 

— Desigur. 

Shirley zâmbi. 

— Să te distrezi! spuse ea, apoi se îndepărtă. 

Tamara se îndreptă spre apartamentul ei. Ştia că Shirley 
glumea. Dacă ar fi intenţionat, în mod serios, să-și înșele 
bărbatul, n-ar fi glumit în legătură cu asta. 

Tamara avea o singură cameră, cu un pat, un birou, o 
canapea și un televizor. Era doar cu puţin mai confortabilă decât 
cea dintr-un cămin studenţesc. Ea o personalizase însă cu 
țesături locale, în nuanţe strălucitoare de portocaliu și indigo. 
Avea un raft de literatură arabă, o fotografie înrămată a 
părinţilor ei în ziua nunţii lor și o chitară, la care tot nu învățase 
să cânte. 

Făcu un duș, își uscă părul, se machie lejer, apoi se postă în 
fața șifonierului, gândindu-se cu ce să se îmbrace. Nu era o 

ocazie potrivită pentru uniforma ei de lucru, cu rochie lungă și 
pantaloni. 

Abia aștepta seara. Tab era un bărbat chipeș și fermecător, 
care o făcea să râdă. Işi dorea să arate cât de bine putea. Alese 
o rochie din bumbac, lungă până la genunchi, cu dungi subțiri, 
albastre și albe. Rochia avea mâneci scurte și era condamnată 
la uitare acolo, dar serile puteau oricum să fie reci, așa că își 
puse deasupra o jachetă albastră, ca să-și acopere brațele. 
Alese apoi niște pantofi din piele bleumarin: nu purta niciodată 
tocuri înalte. Când se privi în oglindă, costumaţia i se păru prea 
timidă, dar probabil că în Ciad era totuna. 

Apoi comandă o mașină. Ambasada folosea un serviciu ai 
cărui șoferi erau bine verificaţi. Când ieși afară ca să meargă la 
mașină, se lăsase seara. Ploile de vară se terminaseră și nu erau 
nori, așa că cerul era acoperit de stele. Era așteptată de un 
Peugeot compact, cu patru uși. In fața acestuia se afla limuzina 
ambasadei. 

In timp ce se apropia de mașină, îl observă pe Dexter venind 
din partea opusă, cu soția la braţ. Erau în haine de seară. 
Tamara își aminti că avea loc o recepţie la ambasada Africii de 
Sud. Limuzina era probabil pentru ei. 

— Salut, Dexter, spuse ea. Bună seara, doamnă Lewis, ce mai 
faceți? 

Daisy Lewis era drăguță, dar părea ușor intimidată. Dexter 
reușea să facă până și fracul să arate șifonat. 

— Salut, Tammy, răspunse el. 

Era singura persoană din lume care îi spunea Tammy. 

Ea rezistă tentaţiei de a-l corecta și, ducându-se în cu totul 
altă direcţie, spuse: 

— Mulţumesc că ai citit mesajul de la președintele Green. 
Cred că a prins foarte bine. Toată lumea a fost încântată. 

Ea îl acuza, în mod discret, că fusese un lingău. 

— Mă bucur că ai apreciat asta. O privi din cap până-n 
picioare și adăugă: Te-ai aranjat. Presupun că nu ești invitată la 
chermeza sud-africană. 

— Nu am eu norocul ăsta. 

Avea o poziţie prea neînsemnată pentru a fi invitată. 

— les doar la cină. 

Dexter o întrebă pe un ton tăios: 

— Cu cine? 

Un șef normal n-ar fi avut dreptul să pună o astfel de 
întrebare, dar la CIA regulile erau diferite. 

— Sărbătoresc afacerea de la al-Bustan cu Tabdar Sadoul de 
la DGSE. 

— Îl cunosc. Un tip serios. Dexter îi aruncă o privire dură. 
Chiar și așa, ţine minte că trebuie să mă informezi în legătură cu 
orice „contact apropiat și prelungit” cu un cetăţean străin, chiar 
și aliat. 

— Știu. 

Dexter continuă ca și cum ea n-ar fi fost de acord cu el. 

— Ar constitui un risc de securitate inacceptabil. 

Îi plăcea să-și sublinieze puterea, se gândi ea. Tamara prinse 
o privire de simpatie de la Daisy. „O sâcâie la fel și pe ea”, își 
spuse apoi. 

— Am înţeles, zise ea. 

— N-ar trebui să-ți amintesc eu asta, adăugă el. 

— Suntem doar colegi, Dexter, nu-ţi face griji! 

— E treaba mea să-mi fac griji. Deschise ușa limuzinei și 
adăugă: Doar ţine minte asta: un contact apropiat și prelungit 
înseamnă că un sex oral e în regulă, dar nu două. 

— Dexter! se indignă Daisy. 

El râse. 

— Intră în mașină, dragă! 

În timp ce limuzina se îndepărta, o mașină familială prăfuită 
ieși din parcare și o urmă: gărzile de corp ale lui Dexter. 

Tamara se urcă în mașina ei și îi dădu șoferului adresa. 

Nu avea ce să facă în legătură cu Dexter. Ar fi putut să 
discute cu Phil Doyle, ofițerul care superviza proiectul Abdul, 
care îi era superior lui Dexter; dar să te plângi superiorilor de 
șeful tău nu era o modalitate de a avansa, în nicio organizaţie. 

Orașul N'Djamena fusese proiectat de arhitecţi francezi, de pe 
vremea când se numea Fort Lamy și avea minunate bulevarde 
largi, în stil parizian. Mașina se grăbea spre Hotel Lamy, care 
făcea parte dintr-un mare lanţ hotelier american. Era locul cel 
mai potrivit pentru o seară elegantă, dar Tamara prefera 
restaurantele locale, care serveau mâncare africană, 
condimentată. 

— Să vă aștept la întoarcere? o întrebă șoferul. 

— Voi suna, spuse Tamara. 

Intră în măreţul hol placat cu marmură. Locul era împânzit de 
cei din elita bogată din Ciad. Țara nu avea ieșire la mare și era, 
în cea mai mare parte, deșertică, dar avea petrol. Chiar și așa 
însă, oamenii erau săraci. Ciadul era una dintre cele mai corupte 
țări din lume și toţi banii se duceau spre cei aflaţi la putere și 
prietenii lor. Care cheltuiau aici o bună parte din ei. 

Un zumzet de voie bună venea dinspre barul internaţional, 
aflat în apropierea holului. Tamara intră; ca să ajungi în 
restaurant, trebuia să traversezi barul. Petroliști vestici, 
comercianţi de bumbac și diplomaţi se amestecau cu politicieni 
și afaceriști din Ciad. Unele femei erau spectaculos de bine 
îmbrăcate. Astfel de locuri muriseră în timpul pandemiei, dar 
acesta își revenise și se îndrepta spre noi culmi. 

Fu salutată de un bărbat din Ciad, având în jur de șaizeci de 
ani. 

— Tamara! o strigă el. Exact persoana pe care îmi doream să 
o întâlnesc. Ce mai faci? 

Numele lui era Karim și era un personaj cu foarte multe relații. 
Era un prieten al Generalului și îl ajutase să ajungă la putere. 
Tamara îl cultiva pe Karim, considerându-l o sursă prețioasă de 
informaţii din interiorul palatului prezidenţial. Din fericire, el 
părea să aibă aceleași intenţii în privinţa ei. 

Karim purta un costum de afaceri lejer, gri, cu dungi fine, 
probabil cumpărat de la Paris. Cravata lui galbenă, din mătase, 
era perfect legată, iar părul rar îi era dat cu briantină. O sărută 
de două ori pe ambii obraji, patru săruturi în total, de parcă ar fi 
fost membri ai aceleiași familii franceze. El era un musulman 
devotat și un bărbat fericit în căsnicie, dar nutrea o tandrețe 
nevinovată pentru această fată americană, sigură de sine. 

— Sunt bucuroasă să te văd, Karim, spuse Tamara. Nu o 
întâlnise niciodată pe soţia lui, dar adăugă: Ce mai face familia? 

— Splendid, spuse el, chiar minunat. Nepoţii sunt pe drum de 
acum. 

— Asta este minunat. Ai spus că sperai să mă întâlnești. Pot 
să fac ceva pentru tine? 

— Da. Generalului i-ar plăcea să-i ofere soției ambasadorului 
vostru un dar pentru cea de-a treizecea aniversare. Știi cumva 
ce fel de parfum preferă? 

Tamara știa. 

— Doamna Collinsworth folosește Miss Dior. 

— Ah, perfect. Mulţumesc. 

— Dar, Karim, pot să-ţi spun ceva sincer? 

— Sigur! Suntem prieteni, nu-i așa? 

— Doamna Collinsworth este o femeie intelectuală, interesată 
de poezie. S-ar putea să nu fie foarte încântată de un parfum. 

— Oh... 

Karim era surprins de faptul că o femeie ar fi putut să nu-și 
dorească un parfum. 

— Pot să-ţi sugerez altceva? 

— Te rog! 

— Ce spui de o traducere în franceză sau în engleză a unuia 
dintre poeţii clasici arabi? Asta o va încânta mai mult decât 
parfumul. 

— Chiar așa? 

Karim încă se lupta cu ideea. 

— Poate al-Khansa. Numele însemna „gazelă”. Unul dintre 
puținii poeți... femei. Din câte am înţeles. 

Karim părea nedumerit. 

— Al-Khansa scria elegii pentru morţi. Puțin cam sumbru 
pentru o aniversare. 

— Nu-ţi face griji, doamna Collinsworth va fi încântată că 
Generalul știe despre dragostea ei pentru poezie. 

Figura lui Karim se lumină. 

— Da, desigur, asta ar fi flatant pentru o femeie. Mai mult 
decât un parfum. Acum înțeleg. 

— Mă bucur. 

— Mulţumesc, Tamara. Ești deșteaptă. Aruncă o privire spre 
bar. Ai dori ceva de băut? Un gin tonic? 

Ea ezită. Era interesată să-și consolideze relaţia cu Karim, dar 
nu dorea să-l lase pe Tab să aștepte. Trebuia să spună ceva ca 
să pară greu abordabilă. 

— Nu, mulțumesc, spuse ea hotărâtă. Mă întâlnesc cu un 
prieten la restaurant. 

— Atunci, poate ne întâlnim la o cafea într-o zi, curând? 

Tamara era încântată de invitaţie. 

— Ar fi minunat. 

— Pot să te sun? 

— Desigur. Ai numărul meu? 

— O să-l obţin de la poliţia secretă. 

Tamara nu era sigură dacă asta se dorea a fi o glumă. Se 
gândi că nu. Zâmbi și spuse: 

— Vorbim în curând. 

— Încântător! 

Se despărţiră, iar ea porni spre restaurantul Rive Gauche. 

Interiorul acestuia era mult mai liniștit. Chelnerii vorbeau 
încet, feţele de masă amortizau zgomotul tacâmurilor, iar clienţii 
își întrerupeau discuţiile în timp ce mâncau. 

Mâitre d'hôtel era francez, chelnerii erau arabi, iar 
debarasatorii care curăţau farfuriile murdare erau africani. 
Exista o discriminare rasială chiar și aici, se gândi Tamara. 

ÎI observă imediat pe Tab, care era așezat la o masă din 
apropierea unei ferestre cu draperie. El zâmbi și se ridică la 
apropierea ei. Purta un costum bleumarin, o cămașă albă, 
apretată, și o cravată cu dungi. Era o ţinută convenţională, dar 
el o purta cu stil. 

O sărută pe un obraz, apoi și pe celălalt, dar nu repetă gestul, 
demonstrând mai multă decenţă decât Karim. După ce se 
așezară, el spuse: 

— Luăm un pahar de șampanie? 

— Sigur. 

Ea îi făcu semn unui chelner și comandară. Dorea să 
demonstreze clar, atât lui Tab, cât și oricui altcuiva care-i 
privea, că nu era o cină romantică. 

— Deci... am câștigat! spuse Tab. 

— Prietenul nostru vânzător de ţigări e aur curat. 

Erau atenţi la ceea ce vorbeau, fără să menţioneze explicit 
tabăra al-Bustan sau pe Abdul, pentru eventualitatea în care ar 
fi existat un dispozitiv de înregistrare ascuns în mica vază cu 
frezii proaspete din centrul mesei. 

Sosi șampania și rămaseră tăcuţi până când chelnerul se 
îndepărtă. 

— Dar poate el să repete figura? spuse Tab după aceea. 

— Nu știu. Merge pe sârmă, la treizeci de metri deasupra 
solului, fără plasă de siguranţă. Nu-și poate permite niciun pas 
greșit. 

— Ai discutat cu el? 

— Astăzi. leri s-a întâlnit cu organizatorul excursiei, și-a 
anunţat interesul, a aflat preţul și a prezentat povestea de 
acoperire. 

— Și ei l-au crezut. 

— Aparent, nu au exprimat suspiciuni. Desigur, ei ar putea să 
se prefacă, să-l atragă într-o cursă. Nu știm asta și nici el nu 
știe. Tamara ridică paharul și spuse: Tot ce putem face este să-i 
urăm noroc. 

Tab răspunse serios: 

— Fie ca Dumnezeul lui să-l protejeze! 

Un chelner le aduse meniurile și ei le studiară în tăcere timp 
de câteva minute. Hotelul servea produse din bucătăria 
standard internaţională, cu câteva adaosuri africane. Tamara 
alese tagine, o friptură cu fructe uscate, gătită lent într-o oală 
de lut ars, cu un capac conic. Tab comandă rinichi de vițel în sos 
de muștar, un fel de mâncare preferat al francezilor. 

— Ai vrea niște vin? întrebă Tab. 

— Nu, mulțumesc. 

Tamarei îi plăcea alcoolul în cantități mici. Oricât ar fi agreat 
vinul și alcoolurile tari, ura să fie ameţită. Pierderea judecății o 
enerva. Asta o transforma într-o persoană obsedată de control? 
Probabil. 

— Dar tu poţi să bei, zise ea. 

— Nu. Pentru un francez, beau foarte puţin. 

Ea își dorea să ajungă să-l cunoască mai bine. 

— Spune-mi ceva despre tine ce nu știu, îi zise ea. 

— În regulă, răspunse el zâmbind. E o întrebare bună. Se 
gândi preț de un lung moment, apoi spuse: M-am născut într-o 
familie cu femei puternice. 

— Interesant. Continuă! 

— Cu ani în urmă, bunica mea a deschis un magazin universal 
într-o suburbie a Parisului, numită Clichy-sous-Bois. Incă îl 
conduce. Între timp, suburbia a devenit un cartier dur, dar ea 
refuză să se mute. Uluitor, nu a fost niciodată jefuită. 

— O femeie dură. 

— Mică și subţire, cu mâini aspre. Cu banii pe care i-a făcut cu 
magazinul, l-a trimis pe tatăl meu la facultate. Acum, el este în 
consiliul de administraţie al companiei petroliere franceze Total 
și conduce un Mercedes - sau, mai degrabă, șoferul lui îl 
conduce. 

— O mare realizare. 

— Cealaltă bunică a mea a devenit marchiză de Travers când 
s-a măritat cu bunicul meu, un aristocrat lefter, care avea o 

casă la țară. E greu să pierzi bani când produci șampanie, dar el 
a reușit. Soţia lui, bunica mea, a preluat afacerea și a redresat- 
o. Fata lui, mama mea, a extins-o în domeniul genților de voiaj și 
al bijuteriilor. Asta este compania pe care o conduce mama, cu 
o mână de fier. 

— Compania Travers? 

— Da. 

Tamara cunoștea marca, dar nu-și permitea niciunul dintre 
produsele respective. 

Mai erau și alte lucruri pe care ar fi dorit să le afle, dar între 
timp le sosise mâncarea și, pentru o vreme, vorbiră foarte puţin 
în timp ce mâncau. 

— Cum sunt rinichii? întrebă Tamara. 

— Delicioși. 

— N-am mâncat niciodată rinichi. 

— Vrei să guști? 

— Te rog! 

Ea îi întinse furculița ei. Tab o înfipse într-o bucată și îi dădu 
furculita înapoi. Rinichii aveau o aromă puternică. 

— Oho! O grămadă de muștar, spuse ea. 

— Așa îmi plac mie. Cum este tagine? 

— Bun. Vrei să guști? 

— Te rog! 

EI îi dădu furculiţa, iar ea i-o umplu și i-o dădu înapoi. 

— Nu e rău, spuse el. 

Să guste fiecare din mâncarea celuilalt era o treabă intimă, se 
gândi ea. Era genul de lucru la care te-ai putea aștepta la o 
întâlnire romantică. Dar asta era o întâlnire între colegi. Cel 
puţin, așa o vedea ea. Dar Tab cum o vedea? 

Tamara își luă curmale proaspete la desert, iar Tab își luă 
brânză. 

Cafeaua veni în cești minuscule și Tamara luă doar o 
sorbitură. Aici făceau o cafea tare. Ea tânjea după o cană mare 
de cafea slabă, americană. 

Reveni apoi la discuţia interesantă despre familia lui Tab. Știa 
că el avea descendență algeriană: 

— Bunica ta a venit din Algeria? 

— Nu. S-a născut la Thierville-sur-Meuse, unde există o bază 
militară importantă. Vezi tu, străbunicul meu a luptat în al 
Doilea Război Mondial, în faimoasa divizie a treia de infanterie 

algeriană; de fapt, a câștigat o medalie - Croix de Guerre. Încă 
era în armată când s-a născut bunica mea. Dar e momentul să 
aflu și eu câte ceva despre tine. 

— Eu nu pot să concurez cu descendența ta fascinantă, spuse 
Tamara. M-am născut într-o familie evreiască din Chicago. Tatăl 
meu este profesor de istorie și conduce o Toyota, nu un 
Mercedes. Mama mea este director de liceu. 

Și-i imagina pe amândoi, tatăl ei într-un costum de tweed și 
cu cravată de lână, mama ei scriind rapoarte cu ochelarii așezați 
pe vârful nasului. 

— Eu nu sunt religioasă, dar ei merg la o sinagogă liberală. 
Fratele meu, Simon, trăiește la Roma. 

El zâmbi. 

— Asta-i tot? 

Ea ezita să-i dezvăluie prea multe detalii intime. Trebuia să-și 
amintească de faptul că relația lor era de muncă. Incă nu era 
pregătită să-i povestească despre cele două căsătorii ale ei. 
Poate mai târziu. 

Ea scutură din cap. 

— Fără aristocrați, fără medalii, fără mărci de lux. O, 
așteaptă! Una dintre cărțile tatălui meu a fost un bestseller. Se 
numește Weveste/e pionierilor. Femeile la frontiera americană. 
S-a vândut într-un milion de exemplare. Am fost faimoși timp de 
aproape un an. 

— Și totuși, această familie americană pretins obișnuită te-a 
creat pe tine. 

Ea înţelegea că acesta era un compliment. Nu doar o 
lingușeală oarecare. El părea să creadă ceea ce spunea. 

Cina se terminase și era prea devreme ca să meargă acasă. 
Ea se surprinse pe sine când spuse: 

— Vrei să dansăm? 

La subsolul hotelului exista un club. Era serios în comparaţie 
cu cluburile din Chicago sau din Boston, dar era cel mai fierbinte 
loc din N'Djamena. 

Tab spuse: 

— Sigur. Sunt un dansator îngrozitor. Dar îmi place. 

— Îngrozitor? Cum așa? 

— Mi s-a spus că arăt prostește. 

Era greu să ţi-l imaginezi pe acest bărbat elegant și aranjat 
făcând ceva prostesc. Tamara abia aștepta să vadă asta. 


VP - 85 


Tab ceru nota și împărțiră plata. 

Coborâră apoi cu ascensorul. Inainte de deschiderea ușilor, 
auziră bubuitul seismic al tobelor și al bașilor, un sunet care o 
făcea întotdeauna pe Tamara să simtă mâncărimi în tălpi. Clubul 
era plin de tineri bogaţi din Ciad, îmbrăcaţi în haine strâmte. 
Fustele scurte ale fetelor făceau ca îmbrăcămintea Tamarei să 
pară pentru vârsta mijlocie. 

Tamara îl conduse pe Tab direct pe ringul de dans, mișcându- 
se în ritmul muzicii chiar dinainte să ajungă acolo. 

Tab era un dansator adorabil de nepriceput. Bratele și 
picioarele lui se agitau fără să ţină un anume ritm, dar era clar 
că el se bucura de asta. Tamarei îi plăcea să danseze cu el. 
Atmosfera relaxată și sexy a clubului îi introduse într-o dispoziție 
ușor amoroasă. 

După vreo oră, își luară câte o Coca-Cola și făcură o pauză. 
Tolănit pe o canapea din camera de relaxare, Tab spuse: 

— Ai încercat vreodată tescovină? 

— Ăsta e un drog? 

— E un brandy făcut din pielita strugurilor, după ce a fost 
stors sucul. A apărut ca o alternativă ieftină la coniac, dar a 
devenit o băutură în sine, foarte rafinată. Există chiar și 
tescovină de Champagne. 

— Lasă-mă să ghicesc! spuse Tamara. Ai o sticlă acasă. 

— Ești telepată. 

— Toate femeile sunt telepate. 

— Deci știi deja că vreau să te duc acasă pentru un păhărel 
de seară. 

Tamara era flatată. Se pare că el se hotărâse deja că relaţia 
lor putea fi mai mult decât una profesională. 

Dar ea nu se decisese. 

— Nu, mulţumesc, spuse ea. M-am simţit foarte bine, dar nu 
vreau să stau trează până târziu. 

— În regulă. 

După ce ieșiră, ea se simţi puţin deprimată, dorindu-și să nu fi 
refuzat oferta lui pentru un păhărel. 

EI îi ceru portarului să-i aducă mașina și se oferi să o conducă. 
Ea refuză și sună la serviciul de taximetre. 

În timp ce așteptau, ea spuse: 

— Mi-a plăcut să discut atât de mult cu tine. Am putea să mai 
luăm cina și altă dată? Cu sau fără o tescovină de Champagne 
după? 

— În regulă, zise el. 

— Data viitoare am putea să mergem într-un loc mai relaxat. 
Un restaurant ciadian poate. 

— Bună idee. Sună-mă! 

— În regulă. 

Mașina ei sosi și el îi deschise ușa. Atingându-i obrazul, spuse: 

— Noapte bună! 

— Somn ușor! 

Mașina o duse la ambasadă și se retrase în camera ei. 

In timp ce se dezbrăca, înţelese cât de mult îl plăcea pe Tab; 
apoi își aminti că era foarte nepricepută la bărbați. 

Se măritase cu Stephen pe când era încă la Universitatea din 
Chicago. Abia după ceremonie descoperise că jurămintele nu îl 
împiedicau să se culce cu alte femei, după cum avea chef, și se 
despărțiseră după șase luni. De atunci nu mai vorbise cu el și 
nici nu dorea să-l mai vadă vreodată. 

După Chicago, făcuse un master în relaţii internaţionale, 
specializându-se în Orientul Mijlociu, la universitatea din Paris 
numită Sciences Po. Acolo îl întâlnise, apoi se măritase cu 
Jonathan, american și el, care fusese un alt fel de greșeală. Era 
amabil, deștept și amuzant. Sexul fusese oarecum bizar, dar 
fuseseră fericiți împreună. În cele din urmă înţeleseseră 
amândoi că Jonathan era homosexual. Divorţaseră amiabil și ea 
era încă atașată de el. Vorbeau la telefon de trei sau de patru 
ori pe an. 

O parte din problema ei era că foarte mulţi bărbaţi erau atrași 
de ea. Era frumoasă, plină de viaţă și sexy, știa asta, și îi era 
ușor să atragă privirile bărbaţilor. Problema era că nu reușea să- 
și dea seama care dintre ei erau de calitate. 

Se băgă în pat și stinse lumina, încă gândindu-se la Tab. El 
arăta, cu siguranţă, foarte bine. Închise ochii și și-l imagină. Era 
înalt și subțire, cu un păr ce se cerea mângâiat și cu ochii căprui 
și adânci, în care dorea să privească întruna. Hainele păreau să 
se lipească de el în cel mai încântător mod, fie că era îmbrăcat 
în costum, ca în seara aceea, sau lejer. Tamara se întrebase 
cum de își permitea haine atât de bine croite, dar el tocmai îi 
explicase asta: familia lui era bogată. 


VP - 87 


Tamara nu avea încredere în bărbaţii arătoși. Stephen fusese 
chipeș. Puteau să fie orgolioși și egoiști. Se culcase odată cu un 
actor care spusese după aceea: „Cum a fost?” Tab ar fi putut să 
fie astfel, deși Tamara nu credea asta cu adevărat. 

Era el atât de bun pe cât părea sau avea să se dovedească o 
altă greșeală îngrozitoare de-a ei? Fusese de acord să-l vadă din 
nou și nu putea să pretindă că a doua întâlnire era doar de 
afaceri. „Probabil că voi afla”, se gândi ea; și, după aceea, 
încercă să adoarmă. 


CAPITOLUL 5 


Tamara înota în piscina ambasadei la prima oră a dimineţii, 
când soarele era încă jos, iar aerul era încă răcoros și fără praf. 
De obicei, era singură. Timp de o jumătate de oră, putea să se 
gândească la orice îi trecea prin cap: curajul lui Abdul, ostilitatea 
lui Dexter, atașamentul lui Karim și interesul nedisimulat al lui 
Tab față de ea. A doua zi urma să aibă a doua întâlnire cu Tab: o 
băutură în apartamentul lui și cina la restaurantul lui arăbesc 
favorit. 

Când ieși din apă, descoperi că Dexter stătea pe un șezlong 
de la marginea piscinei, privind-o. Se simţi iritată, mai ales când 
observă că se holba la costumul ei de baie. 

Își înfășură în jurul corpului un prosop și se simţi mai puţin 
vulnerabilă. 

— Am ceva ce vreau să verifici, îi spuse el. 

— În regulă. 

— Cunoști podul N'Gueli? 

— Sigur. 

Podul N'Gueli traversa râul Logone, care forma frontiera 
dintre Ciad și Camerun, așa că podul era un punct de trecere 
internaţional. Lega N'Djamena de orașul Kousséri din Camerun. 
De fapt, erau două poduri - un viaduct înalt pentru vehicule și 
un pod mai vechi, mai scund și mai îngust, folosit acum doar 
pentru pietoni. 

Tamara își puse mâna streașină la ochi și privi spre sud. 

— Aproape că ai putea să vezi podul de aici - se află la vreun 
kilometru și jumătate de aici, distanţă aeriană. 

— Este un post de frontieră, dar nu este strict păzit, continuă 
Dexter. Cele mai multe vehicule nu sunt oprite. Cât despre 
pietoni, toţi par să fie prieteni și rude ale grănicerilor. Doar albii 
sunt reţinuţi. Lor li se percepe o taxă de intrare sau de ieșire 
fictivă. Suma depinde de cât par de înstăriți, iar grănicerii 
acceptă doar numerar. Presupun că nu trebuie să-ţi desenez. 

— Nu. 

Tamara nu era surprinsă. Ciadul era celebru pentru corupţie. 
Dar asta nu era o problemă care să preocupe CIA. 

— De ce ne interesează? întrebă ea. 

— Un informator de-al meu îmi spune că jihadiștii preiau 
controlul podului pietonal. Și-au introdus pe tăcute oameni 
înarmaţi. Nu se deranjează cu localnicii, dar au preluat afacerea 
cu taxarea. Au mărit prețurile și împart câștigurile cu adevărații 
grăniceri, cărora nu le pasă. 

— Și nouă ne pasă? Asta pare să fie o treabă pentru poliţia 
locală. 

— Poţi să pariezi că ne pasă, presupunând că informatorul 
meu are dreptate. Nu mita este problema. ISGS dorește să 
controleze punctul de frontieră. 

Tamara nu era convinsă. Pentru ce ar fi dorit ISGS așa ceva? 
Ea nu vedea niciun avantaj pentru jihadiști. 

— Cât de credibil este informatorul tău? 

— E credibil. Dar, chiar și așa, trebuie să verificăm povestea. 
Vreau ca tu să mergi acolo și să arunci o privire. 

— În regulă. Voi avea nevoie de protecţie. 

— Mă îndoiesc. Dar ia doi soldaţi dacă asta te face să te simţi 
mai bine. 

— Voi discuta cu colonelul Marcus. 

Ea reveni în apartamentul ei, se îmbrăcă, apoi ieși în arșița 
dimineții. Militarii aveau propria lor clădire în complexul 
ambasadei. Tamara intră și găsi biroul lui Susan Marcus. Un 
asistent îi spuse să intre imediat - colonelul avea să ajungă într- 
un minut. 

Tamara privi prin cameră. Un perete era acoperit de hărți, 
care, puse cap la cap, formau o hartă la scară mare a întregii 
Africi de Nord. Pe o etichetă din mijlocul Nigerului scria „al- 
Bustan”. Pe peretele opus se afla un ecran mare. Nu existau 
fotografii de familie, ci doar două terminale de computer și un 
telefon. Un organizator de birou din plastic conţinea creioane, 

hârtie și etichete adezive. Tamara se gândi că doamna colonel 
Marcus trebuia să fie obsesiv de ordonată, fie hotărâtă să nu 
dezvăluie nimic personal despre ea - sau ambele. 

Colonelul Marcus făcea parte din ceea ce militarii numeau 
Eșalonul 2 al forței operative combinate pentru operaţiuni 
speciale sau, pe scurt, din forțele speciale. 

Susan intră un moment mai târziu. Avea părul scurt și un mod 
de a se purta vioi, la fel ca oricare alt ofițer al armatei pe care îl 
mai întâlnise Tamara. Purta o uniformă kaki și un chipiu ascuţit, 
care îi confereau un aer masculin, deși Tamara putea să vadă 
că, dincolo de toate acestea, era o femeie drăguță. Tamara 
înţelegea atât aspectul, cât și biroul: Susan avea nevoie să fie 
tratată ca un egal într-o lume a bărbaţilor și orice urmă de 
feminitate putea să fie folosită împotriva ei. 

Își scoase chipiul, apoi se așezară. Tamara spuse: 

— Tocmai m-am întâlnit cu Dexter. 

— Trebuie să fie mulțumit de munca ta cu Abdul. 

Tamara scutură din cap. 

— Nu prea mă place. 

— Așa auzisem și eu. Va trebui să înveţi arta de a-i face pe 
bărbaţi să creadă că orice succes li se datorează lor. 

Tamara chicoti, apoi spuse: 

— Totuși nu glumești, nu-i așa? 

— La dracu', nu! Cum crezi că am ajuns colonel? Lăsându-l 
întotdeauna pe șeful meu să-și aroge meritele. Ce a avut Dexter 
să-ţi spună astăzi? 

Tamara îi povesti despre podul N'Gueli. 

După ce termină, Susan începu să se agite: deschise gura 
pentru a spune ceva, ezită, apoi ridică un creion de pe o masă 
laterală și bătu cu el în biroul gol. 

— Ce e? o întrebă Tamara. 

— Nu știu. Cât de bun este informatorul lui Dexter? 

— Bun, spune el, dar nu atât de bun încât să nu avem nevoie 
să-i verificăm raportul. Tamara se simţea ușor iritată de 
nervozitatea lui Susan. Ce te deranjează? Eşti una dintre cele 
mai inteligente persoane de pe aici. Dacă nu ești mulțumită, aș 
vrea să știu de ce. 

— În regulă. Dexter spune că jihadiștii iau mită de la turiști - 
ceea ce înseamnă un mărunţiș - și dau jumătate înapoi 
grănicerilor, ceea ce înseamnă că profitul financiar este 

jumătate din mărunţiș. Adevăratul obiectiv este să facă ei asta, 
adică să obţină controlul unui post de frontieră strategic. 

— Știu la ce te gândești, spuse Tamara. Dar chiar merită 
efortul? 

— Gândește-te la câteva lucruri! Unu: imediat ce poliţia locală 
va înţelege ce se întâmplă, îi va îndepărta pe jihadiști de pe pod, 
ceea ce probabil că va face fără să transpire ceva. 

Tamara nu se gândise la acest aspect, dar acum încuviinţă 
din cap. 

— ISGS are controlul doar atâta vreme cât este tolerat - ceea 
ce, de fapt, nu înseamnă control. 

— Doi, continuă Susan. Podul este important doar dacă este 
iminentă o bătălie de vreun fel, de exemplu o încercare de 
lovitură de stat, cum a fost bătălia pentru N'Djamena, în 2008; 
ceea ce este improbabil acum, pentru că opoziţia față de 
General este slabă în momentul acesta. 

— Uniunea forțelor pentru democraţie și dezvoltare cu 
siguranţă nu se află în situaţia de a declanșa o revoluție. 

— Exact. Și trei: în eventualitatea improbabilă în care 
jihadiștilor li se permite să rămână acolo - și în cea și mai puţin 
probabilă în care UFDD este pe cale să declanșeze o lovitură 
împotriva Generalului -, podul ocupat este greșit. Podul rutier 
este cel esenţial. Acesta permite tancurilor și vehiculelor 
blindate pline de soldaţi să vină dintr-o ţară străină direct în 
capitală. Podul pietonal n-are nicio valoare. 

Analiza era foarte limpede. Susan avea o logică de otel. 
Tamara se întrebă de ce nu reușise să-și dea seama de toate 
astea ea însăși. Spuse slab: 

— Poate că este o chestiune de prestigiu. 

— Precum atingerea vârfurilor degetelor de la picioare. Nu-ţi 
folosește la nimic, dar o faci doar ca să dovedești că o poţi face. 
— Într-un fel, tot ceea ce fac jihadiștii este pentru prestigiu. 

— Hmm... Susan nu părea convinsă. În orice caz, ai nevoie de 
o gardă de corp ca măsură de prevedere. 

— Dexter nu crede asta, dar mi-a spus să iau doi soldaţi cu 
mine dacă asta mă face să mă simt mai bine. 

— Dexter e un cretin. Sunt jihadiști. Ai nevoie de protecţie. 

(E 

leșiră din complexul ambasadei în ziua următoare, exact când 

soarele se ridica pe deasupra clădirilor din cărămidă din partea 

de est a orașului. Susan insistase ca toți să poarte veste 
antiglont ușoare. Tamara purta o jachetă de blugi largă peste 
armura ei: mai târziu avea să se încingă. 

Mergeau cu două mașini. CIA avea un Peugeot break, crem, 
cu o vechime de trei ani, cu o aripă înfundată, folosit pentru 
operaţiuni discrete, pentru că semăna cu multe alte mașini care 
circulau prin oraș. Tamara o conducea, iar Susan se afla în 
dreapta, alături de ea. Mașina soldaţilor era condusă de Pete 
Ackerman, îndrăznețul tânăr de douăzeci de ani care, la un 
moment dat, îi ceruse o întâlnire Tamarei. Mașina nu era la fel 
de anonimă - era un SUV verde, cu ferestre întunecate, la care 
unii oameni s-ar fi uitat de două ori. Oricum, cu toţii își 
scoseseră șepcile și își așezaseră puștile pe podea, astfel că 
nimeni dintre cei care le aruncau o privire întâmplătoare prin 
parbriz nu ar fi realizat că erau soldați. 

Pe străzile liniștite, Tamara deschidea drumul tuturor, 
înaintând de-a lungul malului nordic al râului Chari. Apoi 
traversară podul, îndreptându-se spre suburbia vestică Walia. 
Drumul principal de aici ducea direct în punctul de trecere a 
frontierei. 

Tamara era agitată. Cu o noapte în urmă, rămăsese trează, 
gândindu-se la viaţa ei. Își petrecuse deja mai mult de doi ani în 
Ciad, adunând informaţii despre ISGS, dar munca ei se 
compunea întotdeauna din lucruri precum studierea fotografiilor 
din satelit ale oazelor îndepărtate, căutarea semnelor prezenţei 
unei forţe militare și altele asemenea. Încă nu intrase în contact 
direct cu oamenii al căror scop în viaţă era să omoare persoane 
ca ea. 

Purta o armă - un Glock mic, semiautomatic, de 9 mm - într-o 
teacă integrată în vestă. Ofițerii CIA aveau rareori parte de 
acţiune, chiar și în străinătate. Tamara absolvise cursul de arme 
de foc în fruntea clasei ei, dar nu trăsese niciodată cu arma în 
afara poligonului de antrenament. Ar fi fost mulțumită ca 
lucrurile să rămână așa. 

Precauţiile lui Susan însă o făceau să se îngrijoreze peste 
măsură. 

Între podurile gemene de peste râul Logone exista o distanţă 
de vreo cincizeci de metri, observă Tamara când ajunseră în 
raza vizuală, iar podul rutier era mai înalt. leși de pe drumul 
principal, luând-o pe un drum prăfuit. 

La douăzeci de metri distanță faţă de capătul podului 
pietonal, se aflau mai multe mașini parcate: un microbuz, care 
probabil aștepta să ducă oamenii în centrul orașului; două 
taxiuri cu o misiune similară; și câteva rable. Tamara conduse 
printre mașinile parcate și opri într-un loc din care avea o 
vedere clară spre ambele poduri. Lăsă motorul să meargă. 
Ceilalţi din echipă parcară alături de ea. 

La prima vedere, situaţia părea normală. Oamenii traversau 
podul pietonal, dinspre partea cameruneză, în flux constant, 
foarte puţini călătorind în direcţia cealaltă. Tamara știa că mulţi 
locuitori din Kousseri, micul oraș de pe malul celălalt, veneau la 
N'Djamena ca să muncească sau cu diverse afaceri. Unii veneau 
pe biciclete sau pe măgari, iar Tamara văzu chiar și o cămilă. 
Câțiva duceau produse în coșuri sau în cărucioare improvizate, 
îndreptându-se probabil spre pieţele din centrul orașului. În 
aceeași seară aveau să se întoarcă, iar fluxul urma să curgă în 
cealaltă direcţie. 

Se gândi la navetiștii de acasă, de pe Chicago Loop. În afară 
de haine, principala diferenţă era că la Chicago cu toţii se 
grăbeau, pe când aici păreau să aibă un alt ritm. 

Nimeni nu le punea întrebări oamenilor și nici nu le cerea 
pașapoartele. Existau puţine semne ale unei activităţi oficiale. O 
clădire mică și joasă ar fi putut să fie postul grănicerilor. La 
început, Tamara crezu că nu exista nicio barieră, dar, după un 
moment, observă o bucată lungă de lemn - trunchiul unui copac 
subţire - așezată pe pământ, alături de o pereche de suporţi, și 
presupuse că rolul acelui obstacol șubred era să poată fi ridicat 
rapid. 

„Acesta este Orașul Jucăriilor, se gândi ea. Ce caut eu aici, cu 
un pistol în jachetă?” 

După un moment, observă că nu toţi cei care se aflau acolo 
păreau să se deplaseze cu un scop. Doi bărbaţi, îmbrăcați în 
uniforme militare incomplete, se sprijineau de parapet în 
capătul apropiat, având amândoi pistoale în tecile de la brâu. 
Purtau pantaloni de camuflaj și cămăși civile cu mânecă scurtă, 
una albastră și cealaltă de un portocaliu strălucitor. Cel în 
portocaliu fuma, iar cel în albastru își lua micul dejun - o clătită 
rulată umplută. Amândoi priveau dezinteresaţi spre navetiști. 
Fumătorul aruncă o privire spre mașinile parcate, dar Tamara nu 
observă nicio reacție. 

Apoi, în sfârșit, văzu inamicul și simţi un fior de neliniște. Pe 
pod, la câţiva metri distanţă, se aflau doi bărbaţi cu un aer grav. 
Unul avea o curea peste umăr, de care atârna legănându-se un 
obiect acoperit cu un șal de bumbac - un capăt însă ieșea în 
afară și arăta precum gura ţevii unei puști. 

Celălalt se uita direct la mașina Tamarei. 

Brusc ea se simţi în mare pericol. 

Îi studie prin parbriz. Unul dintre bărbaţi era înalt, tras la faţă 
și cu fruntea înaltă. Poate că era doar imaginaţia ei, dar părea 
să aibă o expresie de hotărâre implacabilă. El nu le acorda 
niciun fel de atenţie oamenilor care viermuiau în jurul lui, de 
parcă ar fi fost insecte. Și el avea o armă, parţial învelită în 
pânză, de parcă nu i-ar fi păsat cu adevărat dacă oamenii o 
vedeau sau nu. 

În timp ce Tamara privea, bărbatul scoase un telefon, formă 
un număr și își duse aparatul la ureche. 

Tamara spuse: 

— Este un tip... 

— Îl văd, zise Susan de lângă ea. 

— La telefon. 

— Exact. 

— Dar cu cine vorbește? 

— Asta este o întrebare de șaizeci și patru de mii de dolari. 

Tamara se simţea ca o ţintă, mai ales că putea foarte ușor să 
fie împușcată prin parbriz. Distanţa era scurtă pentru o pușcă, 
iar ea era cât se poate de vizibilă; în plus, abia dacă putea să se 
miște în scaunul șoferului. Spuse: 

— Ar trebui să coborâm din mașină. 

— Eşti sigură? 

— Nu voi afla nimic aşezată aici. 

— În regulă. 

Coborâră amândouă. 

Tamara auzea traficul de pe podul superior, dar nu putea să 
vadă vehiculele. 

Susan se duse la mașina verde și discută cu echipa. Când 
reveni, spuse: 

— Le-am zis să rămână în mașină, ca să fim discreți, dar vor 
sări afară la orice semn de necaz. 

De undeva se auzi un strigăt: 

— Al-Bustan! 

Tamara privi în jur nedumerită. De unde venise și pentru ce ar 
fi strigat cineva cuvintele acelea? 

Și atunci se auziră primele împușcături. 

Mai întâi un sunet ca de tobă spartă, apoi un zgomot de sticlă 
fărâmiţată și, în sfârșit, un strigăt de durere. 

Fără să stea pe gânduri, Tamara se aruncă sub Peugeot. 

Susan făcu același lucru. 

Strigăte de groază se auziră dinspre oamenii care traversau 
podul. Privind în direcţia aceea, Tamara observă că toți încercau 
să alerge înapoi, de unde veniseră. Dar nu reuși să vadă cine 
trăgea. 

Bărbatul pe care îl supraveghease Tamara nu își scosese 
arma. Întinsă sub mașină, cu inima bubuind, Tamara spuse: 

— De unde dracu' a venit împușcătura aceea? 

Nesiguranţa o făcea să se simtă și mai speriată. 

— De deasupra, zise Susan. De pe podul rutier. 

Susan avea o vedere mai clară asupra podului înalt, când își 
sălta capul de pe partea ei, în timp ce Tamara putea să vadă 
podul pietonal fără să miște. 

— Gloanțele au spart parbrizul celeilalte mașini, continuă 
Susan. Cred că unul dintre băieți a fost lovit. 

— O, Hristoase, sper că e în regulă! 

Se auzi un alt geamăt de agonie, de data asta mai lung. 

— Nu pare mort, zise Susan privind spre dreapta ei. Îl trag sub 
mașină. Făcu o pauză. E caporalul Ackerman. 

— O, la dracu’, cum se simte? 

— Nu pot să spun. 

Apoi nu se mai auziră strigăte, ceea ce Tamara consideră a fi 
un semn rău. 

Susan privi din nou în afară, cu pistolul în mână. Trase o dată. 

— Prea departe, spuse ea cu frustrare. Pot să văd un bărbat 
care aţintește o armă peste parapetul podului rutier, dar nu-l 
pot lovi de la distanţa asta cu un nenorocit de pistol. 

Dinspre pod se auziră alte rafale, apoi o cacofonie 
îngrozitoare de sunete de geamuri sparte când gloanţele 
ciuruiră - acoperișul și ferestrele Peugeot-ului. Tamara se auzi 
ţipând. Își puse mâinile deasupra capului, conștientă că era un 
gest inutil, dar incapabilă să se împotrivească instinctului. 

Oricum, când rafala încetă, era neatinsă, la fel ca și Susan. 

— Trage de pe podul mai înalt, zise Susan. Acum ar fi 
momentul să-ţi scoţi arma, dacă ești pregătită. 

— O, fir-ar am uitat că am o armă! 

Tamara întinse mâna spre tocul atașat de vestă, sub braţul 
stâng. În același moment, soldaţii începură să tragă și ei. 

Tamara se întinse pe burtă, cu coatele sprijinite de pământ, 
având grijă să-și ţină degetele mari în faţă, ca să nu stea în 
calea închizătorului când acesta avea să sară în spate. Işi reglă 
pistolul Glock pe tragere foc cu foc - altfel, putea rămâne fără 
muniţie în doar câteva secunde. 

Soldaţii se opriră din tragere. Imediat urmă o a treia rafală 
dinspre pod, dar, de data asta, într-o fracțiune de secundă 
soldaţii răspunseră cu foc. 

Din poziţia în care se afla, Tamara nu putea să vadă podul 
mai înalt, așa că supraveghea podul pietonal. O mulțime de 
oameni alergau disperaţi dinspre capătul apropiat, unde se 
auzeau împușcăturile, îngrămădindu-se unii în alţii. Cei mai 
puţin îngroziţi, de la celălalt capăt, nu păreau să înţeleagă ce se 
întâmpla. Cei doi grăniceri îmbrăcaţi în pantaloni de camuflaj se 
aflau în spatele mulţimii și erau la fel de panicaţi precum civilii, 
bătându-i pe oamenii din faţa lor în încercarea de a avansa mai 
rapid. Tamara observă pe cineva sărind în râu și încercând să 
înoate spre malul celălalt. 

La capătul apropiat, îi văzu pe cei doi jihadiști coborând spre 
malul râului. În timp ce își îndrepta cătarea pistolului Glock spre 
ei, cei doi reușiră să se adăpostească sub pod. 

Când focurile de armă încetară, Susan spuse: 

— Cred că l-am lovit. Oricum, a dispărut. Oh, oh... a revenit... 
nu, ăsta este un alt tip, are altceva pe cap. Cum naiba sunt atât 
de mulţi acolo sus? 

În scurtul moment de tăcere, Tamara auzi din nou pe cineva 
strigând: „Al-Bustan!” 

Folosind aparatul de radio, Susan chemă întăriri urgente și o 
ambulanţă pentru Pete. 

Urmă un alt schimb de focuri între soldaţi și cei de pe podul 
mai înalt, dar ambele tabere aveau adăposturi bune și nimeni 
nu părea rănit. 

„Voi muri aici, se gândi Tamara, în timp ce stătea la pământ, 
neajutorată. Aș fi vrut să-l cunosc pe Tab ceva mai devreme. Cu 
vreo cinci ani în urmă”. 

Jihadistul cu faţa suptă reapăru pe malul râului în dreptul 
podului pietonal, acolo unde parapetul se termina, iar 
terasamentul podului se pierdea în pământul pietros la doar 
câţiva metri depărtare. Când își îndreptă cătarea spre el, 
bărbatul se aruncă la pământ, cu intenţia de a se așeza pe burtă 
și a-i ţinti cu grijă pe toţi cei întinși pe sub mașini. Tamara era 
convinsă că i-ar fi doborât fără nicio remușcare. 

Avea la dispoziţie doar o secundă sau două ca să acţioneze. 
Fără să stea pe gânduri, prinse faţa bărbatului în cătarea 
pistolului, privind prin crestătura din spate a înălţătorului și 
așezând punctul alb al cătării între ochii lui. Intr-un colț 
îndepărtat al minţii, apăru mirarea că era calmă. Teava 
pistolului ei urmări ușoara mișcare în jos a capului bărbatului, în 
timp ce se așeza pe pământ. Se mișcă rapid, dar fără grabă, 
conștientă, în timp ce făcea asta, că doar o tragere calmă și 
liniștită ar fi avut șanse de reușită. Când, în sfârșit, el își găsi o 
poziție bună și apucă pușca, ridicând ţeava, Tamara apăsă pe 
trăgaciul Glockului ei. 

Arma sări în sus, cum se întâmpla întotdeauna. Calmă, ea 
readuse ţeava în jos și ţinti din nou spre capul lui. Văzu că nu 
mai era nevoie de al doilea foc - capul bărbatului era zdrobit -, 
dar apăsă trăgaciul oricum și al doilea glonţ pătrunse în trupul 
nemișcat al bărbatului. 

O auzi pe Susan spunând: 

— Bună lovitură! 

Tamara se gândi: „Eu am fost? Tocmai am ucis un om?” 

Celălalt jihadist apăru undeva mai departe, în lungul malului 
râului, fugind cu pușca în mână. 

Tamara își schimbă poziţia, ca să poată vedea podul mai înalt, 
dar fără să-și dea seama dacă trăgătorii se mai aflau acolo sau 
nu. Auzi zgomotul camioanelor și al mașinilor care continuau să 
treacă. Auzi mugetul răgușit al unei motociclete de mare putere: 
dacă fuseseră doar doi trăgători, ar fi putut să fugă cu aceasta. 

Gândindu-se cam la același scenariu, Susan rosti la radio: 

— Înainte să intraţi pe podul pietonal, verificați podul rutier, în 
caz că trăgătorii ar mai fi pe acolo. Apoi le spuse soldaţilor de 
sub mașina verde: Rămâneţi unde sunteţi până aflăm dacă au 
plecat toți. 

Cei mai mulţi dintre navetiști ieșiseră deja de pe podul 
pietonal, ajungând pe malul celălalt. Tamara îi putea vedea pe 

unii dintre ei  îngrămădindu-se în jurul câtorva clădiri 
împrăștiate, privind pe după colţuri și așteptând să vadă ce 
avea să se întâmple în continuare. Cei doi grăniceri în cămăși 
strălucitoare apăruseră la capătul podului, dar ezitau să 
traverseze înapoi. 

Tamara începu să creadă că era posibil să se fi terminat totul, 
dar decise să rămână întinsă pe jos până când urma să fie 
convinsă că se putea deplasa în siguranţă. 

O ambulanţă militară americană apăru în viteză pe drumul de 
pământ și trase în spatele mașinii verzi. 

— Toate armele aţintite spre parapetul podului mai înalt! 
Acum! strigă Susan. 

Cei trei soldaţi teferi se rostogoliră de sub mașina lor și se 
adăpostiră în spatele celorlalte vehicule, aţintindu-și armele 
spre podul înalt. 

Doi paramedici săriră afară din ambulanţă. 

— Sub mașina verde! strigă Susan. Un bărbat cu răni de focuri 
de armă. 

Nimeni nu mai trase niciun foc. 

Paramedicii aduseră o targă. 

Tamara rămase în locul în care se afla, privindu-l pe jihadistul 
care alerga pe malul râului. Aproape că dispăruse din vedere și 
era de presupus că nu avea să se mai întoarcă. Cei doi grăniceri 
începură să traverseze podul cu precauţie, cu pistoalele scoase. 
Tamara murmură: 

— Mulţumim pentru ajutor, băieți! 

Aparatul de radio al lui Susan cârâi și Tamara auzi o voce 
distorsionată spunând: „Totul e liber pe podul rutier, colonele”. 

Tamara ezită. Era dispusă să-și riște viaţa acordând încredere 
unui mesaj radio neclar? 

„Sigur că da, își spuse în sinea ei. Sunt un profesionist”. 

Se rostogoli de sub mașină și se ridică în picioare. Se simţea 
fără vlagă și i-ar fi plăcut să stea jos, dar nu dorea să pară slabă 
în faţa soldaţilor. Se sprijini pentru o clipă de aripa Peugeot-ului, 
privind găurile de gloanţe. Ştia că unele tipuri de muniţie pentru 
puști puteau să străpungă întreaga mașină. Avusese noroc. 

Își aminti apoi că era agent de informaţii și că trebuia să 
adune orice urmă de informaţie disponibilă după acest incident. 
Îi spuse lui Susan: 

— Întreabă dacă există vreun cadavru pe podul rutier. 

Susan duse aparatul la gură și rosti întrebarea. 

— Fără cadavre, zise ea. Doar câteva pete de sânge. 

Unul sau mai mulţi oameni răniţi fuseseră deja duși de acolo, 
concluzionă Tamara. 

Rămânea doar cel pe care-l omorâse ea. 

Cu hotărâre, se îndreptă spre podul pietonal, simţindu-și 
picioarele mai puternice. Se duse până la cadavru. Nu exista 
nicio îndoială că jihadistul era mort, căci capul lui era zdrobit. 
Tamara luă arma din mâinile lui inerte - era scurtă și 
surprinzător de ușoară; era o pușcă de asalt, cu încărcător- 
banană. Pe partea stângă a ţevii exista o serie, în apropierea 
locului în care aceasta intra în corpul armei. Tamara recunoscu 
arma, care era produsă de Norinco, China North Industries 
Group Corporation, un producător de echipament militar al 
guvernului chinez. 

îndreptă arma spre pământ, trase în spate piedica 
încărcătorului şi extrase  încărcătorul-banană; apoi trase 
închizătorul și scoase glonțul de pe ţeavă. Puse încărcătorul și 
glonţul solitar în buzunarul jachetei, apoi duse arma descărcată 
la mașină. 

Când o văzu, Susan spuse: 

— Duci aia ca pe un câine mort... 

— Tocmai i-am smuls dinţii, spuse Tamara. 

Paramedicii încărcau targa în ambulanţă. Tamara realiză că 
nici măcar nu vorbise cu Pete și se grăbi într-acolo. 

Pete părea înfiorător de nemișcat. Se opri și spuse: 

— O, Doamne! 

Faţa lui Pete era palidă, iar ochii săi nemișcaţi erau fixaţi în 
sus. 

Un paramedic spuse: 

— Îmi pare rău, domnișoară... 

— Mi-a cerut o întâlnire odată, spuse Tamara cu lacrimi în 
ochi. l-am spus că este prea tânăr. Își șterse faţa cu mâneca, 
dar lacrimile continuau să curgă. Oh, Pete, spuse ea, privindu-i 
fața lipsită de viață. Imi pare atât de rău... 

o... 

Un operator de la centrală spuse: 

— Îl am pe linie pe tatăl caporalului Ackerman, doamnă 
președinte. Domnul Philip Ackerman. 

Pauline ura asta. De fiecare dată când trebuia să vorbească 
cu un părinte al cărui copil fusese ucis în serviciul forțelor 
armate, i se strângea inima. Era obligată să se gândească la 
cum s-ar fi simţit ea dacă Pippa ar fi murit. Era partea cea mai 
urâtă a slujbei ei. 

— Multumesc, îi spuse ea operatorului. Fă-mi legătura! 

O voce bărbătească gravă spuse: 

— Sunt Phil Ackerman. 

— Domnule Ackerman, sunt președintele Green. 

— Da, doamnă președinte... 

— Îmi pare foarte rău pentru pierderea dumneavoastră. 

— Mulţumesc. 

— Pete și-a dat viața, iar dumneata ţi-ai pierdut fiul, așa că 
vreau să știți că ţara vă este profund recunoscătoare pentru 
sacrificiul vostru. 

— Mulţumesc. 

— Cred că sunteţi pompier, domnule. 

— Așa este, doamnă. 

— Vă mulţumesc pentru că vă riscaţi viața pentru o cauză 
bună. 

— Da... 

— Nu vă pot ușura durerea, dar pot să vă spun că Pete s-a 
sacrificat pentru apărarea ţării noastre și a principiilor noastre 
cu privire la libertate și la dreptate. 

— Cred în asta. 

În vocea bărbatului se simţea o ezitare. 

Pauline consideră că era momentul să treacă mai departe. 

— Aș putea vorbi cu mama lui Pete? întrebă ea. 

Urmă o ezitare. 

— Este foarte supărată. 

— Cum dorește dumneaei. 

— Îmi face semn din cap că poate vorbi. 

— În regulă. 

O voce de femeie spuse: 

— Alo? 

— Doamnă Ackerman, sunt președintele. Îmi pare foarte rău 
pentru pierderea dumneavoastră. 

Pauline auzi un suspin și ochii i se umplură de lacrimi. 

În fundal, bărbatul ei rosti: 

— Nu vrei să-mi dai înapoi telefonul, dragă? 

Pauline continuă: 

— Doamnă Ackerman, fiul dumneavoastră a murit pentru o 
cauză extrem de importantă. 

— A murit în Africa, zise doamna Ackerman. 

— Da. Armata noastră de acolo... 

— Africa! De ce l-aţi trimis în Africa să moară? 

— În lumea aceasta mică... 

— A murit pentru Africa. Cui îi pasă de Africa? 

— Vă înţeleg emoţiile, doamnă Ackerman. Și eu sunt mamă... 

— Nu pot să cred că i-aţi irosit viaţa! 

Pauline ar fi vrut să spună: „Nici eu nu pot să cred, doamnă 
Ackerman, iar asta îmi sfâșie inima”. Dar rămase tăcută. 

După o pauză, Phil Ackerman reveni din nou la telefon. 

— Îmi pare rău pentru asta... 

— Nu e nevoie să vă scuzaţi, domnule. Soția dumneavoastră 
suferă îngrozitor. Are toată simpatia mea. 

— Mulţumesc, doamnă. 

— La revedere, domnule Ackerman. 

— La revedere, doamnă președinte. 

o... 

Informarea dură tot restul zilei. 

Armata sugera că toată povestea fusese o capcană: o 
informaţie falsă îi atrăsese la pod, unde fusese pregătită o 
ambuscadă. Susan Marcus era convinsă de asta. 

CIA nu era de acord cu această interpretare, care se reflecta 
neplăcut asupra lui Dexter. Asta presupunea faptul că el 
avusese încredere într-un informator care-l înșelase. Dimpotrivă, 
argumenta Dexter, fusese o informaţie autentică, iar jihadiștii de 
pe podul pietonal intraseră în panică atunci când armata sosise 
în forță și chemase întăriri. 

Pe la ora șase după-amiaza, Tamarei deja nu-i mai păsa care 
dintre versiuni era cea corectă. Se simţea pur și simplu zdrobită. 
Se întoarse în apartamentul ei cu gândul să se prăbușească în 
pat, dar știa că nu va putea să adoarmă. Continua să vadă cu 
ochii minţii trupul fără viaţă al lui Pete și faţa distrusă a 
bărbatului pe care-l omorâse. 

Nu voia să rămână singură. Apoi își aminti că avea o întâlnire 
cu Tab. Simţea instinctiv că el va ști ce să facă. Făcu un duș și 
îmbrăcă haine curate - jeanși, un tricou și un șal de bumbac ca 
decor -, apoi chemă o mașină. 

Tab locuia într-o clădire de apartamente din apropierea 
ambasadei franceze. Nu era prea elegantă și ea presupuse că el 
și-ar fi permis ceva mai bun, dar era obligat să folosească 
clădirile diplomatice, care puteau fi păzite și supravegheate. 

Când deschise ușa, el îi spuse: 

— Arăţi de parcă ai fi fost bătută! Intră și ia loc. 

— Am fost implicată într-un schimb de focuri, spuse ea. 

— La podul N'Gueli? Am auzit și noi despre asta. Ai fost acolo? 

— Da. Pete Ackerman a murit. 

EI îi luă braţul și o conduse spre canapea. 

— Sărmanul Pete! Și sărmana de tine! 

— Am omorât un om. 

— Dumnezeule! 

— Era un jihadist care părea gata să mă împuște. Nu-mi pare 
rău. Ea realiză că putea să-i spună lui Tab lucruri pe care nu 
fusese în stare să le spună la informare. Dar era o fiinţă umană, 
care într-o clipă se mișca, vorbea și gândea, pentru ca în 
următoarea, când eu am apăsat pe trăgaci, să fie mort - și nu 
pot să mi-l scot din cap. 

Pe masa de cafea se aflau o sticlă de vin deschisă și o frapieră 
cu gheață. El turnă vin într-un pahar și i-l dădu ei. Tamara luă o 
sorbitură și lăsă paharul jos. 

— Te deranjează dacă nu ieșim la cină? îl întrebă apoi. 

— Sigur că nu. O să anulez. 

— Mulţumesc. 

El luă telefonul și, în timp ce se pregătea să sune, ea privi în 
jur. Apartamentul era modest, dar mobilierul era scump, având 
fotolii adânci și moi și covoare groase. Un tv mare și un fel de 
staţie hi-fi sofisticată, dotată cu boxe supradimensionate, erau 
așezate pe podea. Paharul ei de vin era din cristal. 

Apoi îi atraseră atenţia două fotografii în rame în argint, aflate 
pe o masă laterală. Într-una apăreau un bărbat cu pielea 
închisă, îmbrăcat într-un costum de afaceri, și o femeie blondă 
șic, de vârstă mijlocie, fără îndoială părinţii lui Tab. In cealaltă 
apărea o femeie arabă micuță, cu aspect sălbatic, care stătea 
mândră în faţa unui magazin: asta trebuia să fie bunica lui din 
Clichy-sous-Bois. 

Când el termină convorbirea, ea spuse: 

— Vorbește-mi despre orice altceva. Cum erai în copilărie? 

El zâmbi. 

—Am mers la o școală bilingvă, numită Ermitage 
International. Am fost un elev bun, dar uneori mai intram în 
buclucuri. 

— Cum adică? Ce făceai? 

— O, chestiile obișnuite... Într-o zi am fumat un joint chiar 
înainte de ora de matematică. Profesorul nu putea să înțeleagă 
de ce, brusc, devenisem complet stupid. El credea că făceam 
asta ca să-i fac pe ceilalţi să râdă. Un fel de clovnerie. 

— Ce altceva? 

— Am intrat într-o trupă rock. Desigur că aveam un nume 
american: The Boogie Kings. 

— Eraţi buni de ceva? 

— Nu. Am fost concediat imediat după primul nostru 
spectacol. Felul în care băteam la tobe era cam la fel cu cel în 
care dansez. 

Ea chicoti, pentru prima oară după împușcături. 

— După ce am plecat eu, trupa a mers mai bine, zise el. 

— Ai avut iubite? 

— Era o școală mixtă, așa că... da. 

Ea observă o umbră îndepărtată în ochii lui. 

— De cine îţi amintești? 

El păru jenat. 

— 0... 

— Nu trebuie să-mi spui. Nu vreau să fiu băgăcioasă. 

— Nu mă deranjează, dar, dacă îţi spun, ar putea să pară că 
mă laud. 

— Spune-mi oricum. 

— Era profesoara de engleză. ` 

Tamara chicoti - a doua oară. Incepea să se simtă mai 
normală. 

— Cum era? 

— Avea în jur de douăzeci și cinci de ani. Drăguţă, blondă. 
Obișnuiam să ne sărutăm în depozitul de rechizite. 

— Doar vă sărutaţi? 

— Nu, nu doar atât. 

— Băiat rău! 

— Eram nebun după ea. Doream să fug de la școală și să zbor 
la Las Vegas, ca să ne căsătorim. 

— Cum s-a terminat? 

— Ea a primit o slujbă la o altă școală și a dispărut din viaţa 
mea. Am avut inima zdrobită. Dar disperarea nu ţine mult când 
ai șaptesprezece ani. 

— O evadare norocoasă? 

— O, da. Era minunată, dar, ascultă, trebuie să te 
îndrăgostești și să suferi de mai multe ori până când înţelegi cu 
adevărat ce cauţi. 

Ea încuviință din cap. Era destul de înţelept, se gândi ea. 

— Știu ce vrei să spui. 

— Și tu? 

Ea spuse dintr-o suflare: 

— Am fost măritată de două ori. 

— Nu mă așteptam la asta! Zâmbi și asprimea expresiei lui 
dispăru. Spune-mi mai multe - dacă simţi că vrei. 

Ea voia. Era bucuroasă să i se reamintească în acel moment 
că existau și alte lucruri importante în viaţă în afară de arme și 
omoruri. 

— Stephen a fost doar o greșeală de adolescentă, spuse ea. 
Ne-am căsătorit în primul meu an de facultate și ne-am 
despărțit înainte de vacanţa de vară. N-am mai vorbit cu el de 
mulţi ani și nu mai știu unde locuiește. 

— Cam atât despre Stephen, spuse Tab. Dacă te consolează 
cu ceva, cam același lucru simt și eu în legătură cu o fată 
numită Anne-Marie. Totuși, eu nu m-am însurat cu ea. 
Povestește-mi despre numărul doi. 

— Jonathan a fost ceva serios. Am fost împreună timp de 
patru ani. Ne iubeam unul pe altul și, într-un fel, încă ne iubim. 

Ea făcu o pauză, gândindu-se. 

Tab așteptă răbdător câteva momente, apoi o îmboldi cu 
blândețe: 

— Ce a mers prost? 

— Jonathan este homosexual. 

— 0... E straniu. 

— Eu n-am știut asta la început, evident, și presupun că nici el 
n-a știut, deși, la sfârșit, a admis că întotdeauna fusese nesigur. 

— Dar v-aţi despărțit prieteni. 

— Nu ne-am despărțit complet. Incă suntem apropiaţi - sau 
atât cât poţi să fii de apropiat de cineva care locuiește la mii de 
kilometri depărtare. 

— Dar sunteţi divorțaţi? întrebă el. 

Dintr-un oarecare motiv, părea să fie important pentru el. 

— Da, suntem divorțați, spuse ea ferm. Acum el este însurat 
cu un bărbat, adăugă ea, apoi se gândi că ar fi vrut să afle mai 
multe despre el. Tu ai fost vreodată însurat? Trebuie să ai... cât, 
vreo treizeci și cinci de ani? 

— Treizeci și patru. Și nu, n-am fost niciodată însurat. 

— Dar trebuie să fi avut măcar o relaţie de dragoste serioasă 
după profesoara de engleză. 

— Adevărat. 

— De ce nu te-ai însurat? 

— Hm, cred că experienţele mele au fost cam la fel ca ale 
tale, doar că eu nu am legat nodul, în fapt, niciodată. Am avut 
aventuri de o noapte și două femei cu adevărat minunate, cu 
care am avut relaţii care au durat multă vreme... dar nu pentru 
totdeauna. 

Tamara mai sorbi din paharul cu vin. Era delicios, observă ea. 

Tab începea să-și deschidă sufletul în faţa ei, iar ea își dorea 
cu disperare ca el să continue. Morţii din dimineața aceea încă 
zăboveau pe undeva, în străfundurile minţii ei, ca niște fantome 
care așteptau să sară la ea, dar această discuţie era 
reconfortantă. 

— Povestește-mi despre una dintre aceste femei minunate, 
zise ea. Te rog! 

— În regulă. Am locuit împreună cu Odette timp de trei ani, la 
Paris. Ea este lingvist - vorbește mai multe limbi - și își câștigă 
existența din traduceri, de obicei din rusă în franceză. E chiar o 
femeie inteligentă. 

— ȘI...? 

— Când am fost transferat aici, i-am cerut să se mărite cu 
mine și să vină aici. 

— O, deci chiar a fost serios. 

Tamara se simţea, de fapt, îngrozită pentru că el mersese 
atât de departe, încât să o ceară de soție. „Un sentiment 
stupid”, își spuse în sinea ei. 

— Serios din partea mea, cel puţin. Ea ar fi putut să continue 
cu traducerile aici, în Ciad - oricum se face totul de la distanţă. 
Dar a spus nu. Bine, i-am zis, haide să ne căsătorim și eu refuz 
detașarea. Și atunci ea mi-a spus că oricum nu dorea să se 
mărite. 

— Ah... 


VP - 105 


El ridică din umeri neconvingător. 

— Eu eram mai serios decât ea și am descoperit asta pe o 
cale mai grea. 

El doar se prefăcea nepăsător. Tamara își dădea seama că 
fusese foarte rănit și ar fi vrut să-l strângă în brațe. 

El făcu un gest de distanţare. 

— Destul cu misterele străvechi! spuse apoi. Vrei ceva de 
mâncare? 

— Da, zise ea. Nu mi-a fost foame toată ziua, dar acum sunt 
lihnită. 

— Haide să vedem dacă există ceva în frigider! 

Ea îl urmă în mica bucătărie. El deschise ușa frigiderului și 
spuse: 

— Ouă, roșii, un cartof mare și o jumătate de ceapă. 

— Vrei să ieșim? îl întrebă ea. 

Spera ca el să refuze: nu se simțea pregătită pentru un 
restaurant. 

— La naiba, nu, spuse el. Avem aici cât pentru un banchet. 

El tăie cartoful în cuburi și îl puse la fiert, apoi făcu o salată cu 
roșii și ceapă; după aceea bătu ouăle și făcu o omletă. Se 
așezară pe tabureți la masa din bucătărie și Tab mai turnă puţin 
vin alb. 

Chiar avea dreptate, era un banchet. 

După aceea, ea realiză că se simţea din nou umană. 

— Presupun că ar trebui să plec, spuse ea reticentă. 

Deja se gândea că, atunci când avea să se bage în pat, 
singură, în apartamentul ei, fantomele aveau să iasă din nou la 
iveală, lăsând-o fără apărare. 

— Nu trebuie să pleci, îi spuse el. 

— Nu știu... 

— Știu la ce te gândești. 

— Ştii? 

— Dă-mi voie să-ţi spun doar că, orice ai dori, eu sunt de 
acord. 

— Nu vreau să dorm singură la noapte. 

— Atunci, dormi cu mine. 

— Dar nu am chef de sex. 

— Nici nu credeam că ai avea. 

— Ești sigur că e în regulă? Fără săruturi sau altceva? Vrei 
doar să mă ţii în brațe în timp ce eu adorm? 

— Mi-ar plăcea să fac asta. 
Și asta făcu. 


CAPITOLUL 6 


În dimineaţa aceea, aerul era respirabil la Beijing. Fata de la 
meteo spusese acest lucru, iar Chang Kai avea încredere în ea, 
așa că se îmbrăcă în echipament de ciclist. | se confirmă 
prognoza odată cu prima respiraţie, atunci când păși afară din 
clădire. Totuși, își puse masca pe faţă înainte de a se urca pe 
mașinăria lui. 

Avea o bicicletă de stradă Fuji-ta, cu un cadru ușor din aliaj de 
aluminiu și cu furca din faţă din fibră de carbon. Când pornea, 
părea să nu cântărească mai mult decât o pereche de pantofi. 

Să meargă la lucru pe bicicletă era singura formă de exercițiu 
fizic pentru care Kai avea loc în programul său. In colosalele 
ambuteiaje din traficul din Beijing, acest lucru însemna că nu-i 
lua mai mult timp decât dacă mergea cu mașina, așa că nu 
pierdea nimic din ziua de lucru. 

Kai avea nevoie de exercițiu fizic. Avea patruzeci și cinci de 
ani, iar soţia lui, Tao Ting, avea treizeci. El era subţire, în formă 
și mai înalt decât media, dar era permanent conștient de 
diferenţa de cincisprezece ani și simţea că avea datoria de a fi 
la fel de agil și în formă ca Ting. 

Strada pe care locuia era o arteră principală ce avea culoare 
dedicate pentru biciclete, ca să separe miile de cicliști de sutele 
de mii de mașini. O mulţime de oameni circulau pe bicicletă: 
muncitori, elevi, mesageri cu sau fără uniformă, chiar și femei în 
fuste la modă, care mergeau la serviciu. Ca să vireze de pe 
strada principală pe una laterală, Kai trebuia să se strecoare 
printre camioane și limuzine, taxiurile cu margini galbene și 
autobuzele cu acoperiș roșu. 

În timp ce alerga prin trafic, se gândea cu dragoste la Ting. Ea 
era actriță. Era frumoasă și seducătoare și jumătate din bărbații 
din China erau îndrăgostiţi de ea. Kai și Ting erau căsătoriţi de 
cinci ani, iar el încă era nebun după ea. 

Tatăl lui nu era de acord. Pentru Chang Jianjun, oamenii care 
apăreau la televizor erau superficiali și frivoli, cu excepția 

politicienilor, care iluminau masele. El își dorise pentru Kai să se 
însoare cu un om de știință sau cu un inginer. 

Mama lui Kai era la fel de conservatoare, dar nu la fel de 
dogmatică. „Dacă ajungi să o cunoști suficient de bine încât 
toate defectele și slăbiciunile ei să-ţi fie cunoscute și tu tot o 
iubeşti, atunci poţi să fii sigur că este dragoste adevărată, 
spusese ea. Asta simt eu pentru tatăl tău”. 

Mergând pe bicicletă spre districtul Haidian, aflat în partea de 
nord-vest a orașului, ajunse într-un campus extins, din 
apropierea Palatului de Vară. Acesta era cartierul general al 
Ministerului Securităţii Statului - în mandarină, Guojia Anquan 
Bu sau Guoanbu, pe scurt. Era organizaţia de spionaj 
responsabilă atât pentru serviciul de informaţii externe, cât și 
pentru cel de informaţii interne. 

Kai își parcă mașinăria într-un stativ pentru biciclete. Încă 
respirând cu greu și transpirând după efort, intră în cea mai 
înaltă dintre clădirile din campus. Pe cât de important era 
ministerul, pe atât de sărăcăcios era holul, mobilat cu piese 
demodate, din vremurile lui Mao. Portarul înclină din cap cu 
respect. Kai era ministrul adjunct pentru informaţii externe, fiind 
însărcinat cu jumătate dintre activităţile de informaţii externe 
ale Chinei. El și ministrul adjunct pentru informaţii interne erau 
egali și îi raportau totul ministrului pentru securitate. 

Kai era prea tânăr pentru un post atât de important. Însă era 
extraordinar de strălucit. După ce studiase istoria la 
Universitatea din Peking - care avea cel mai prestigios 
departament de istorie din China -, obținuse un doctorat în 
istorie americană la Princeton. Însă nu doar graţie minţii sale 
avansase atât de rapid. Familia lui era cel puţin la fel de 
importantă. Străbunicul său participase la legendarul Marș Lung 
al lui Mao Zedong. Bunica lui fusese ambasadorul Chinei în 
Cuba. Tatăl său era, în acel moment, vicepreședintele comisiei 
pentru securitate naţională, comitetul care lua toate deciziile 
importante în materie de politică externă și de securitate. 

Pe scurt, Kai făcea parte din nomenclatura comunistă. Exista 
o denumire populară pentru oamenii ca el, copiii celor puternici: 
era un prinţișor, tai zi dang, o sintagmă ce nu era rostită cu voce 
tare, dar care era șoptită în liniște, între prieteni. 

Era o denumire peiorativă, însă Kai era hotărât să-și 
folosească poziţia în folosul ţării sale - și își reamintea acest 

jurământ în fiecare zi, de câte ori intra în cartierul general al 
Guoanbu. 

Pe când erau săraci și slabi, chinezii se consideraseră mereu 
în pericol. Greșiseră. Pe atunci, nimeni nu dorise să-i șteargă de 
pe faţa pământului. Acum însă, China era pe cale să devină cea 
mai bogată și mai puternică ţară din lume. Avea cea mai 
numeroasă și mai inteligentă populaţie și nu exista niciun motiv 
pentru care să nu fie și cea mai avansată. Așa că se afla într-un 
mare pericol. Oamenii care conduseseră lumea timp de secole - 
europenii și americanii - erau îngroziți. Ei vedeau dominaţia 
lumii scăpându-le printre degete în fiecare zi. Așa că trebuiau să 
distrugă China sau să se lase distruși. Nimic n-avea să îi 
oprească. 

Și exista un exemplu îngrozitor. Comuniștii ruși, inspirați de 
aceeași filosofie marxistă care condusese revoluția chineză, se 
luptaseră ca Rusia să devină cea mai puternică ţară din lume - 
și fuseseră doborâţi, ajungând rapid într-o prăbușire seismică. 
Kai, la fel ca oricare altă persoană din pătura superioară a 
guvernului, era obsedat de prăbușirea Uniunii Sovietice și 
îngrozit că același lucru i s-ar fi putut întâmpla și Chinei. 

Și aceasta era motivaţia ambițiilor sale. El dorea să ajungă 
președinte, pentru a se asigura că ţara lui avea să se ridice la 
nivelul destinului ei. 

Și asta nu pentru că se considera cea mai inteligentă 
persoană din China. La universitate, întâlnise matematicieni și 
oameni de știință cu mult mai deștepţi decât el. Ci pentru că 
nimeni nu era mai capabil decât el să conducă țara spre 
îndeplinirea aspirațiilor sale. El n-ar fi spus niciodată asta cu 
voce tare, nici măcar lui Ting, pentru că oricine ar fi considerat 
asta o aroganță. Dar el credea în secret în acest lucru și era 
hotărât să-l dovedească. 

Singurul mod în care putea să abordeze această sarcină 
uriașă era să o împartă în părţi controlabile, iar cea mai mică 
provocare căreia trebuia să-i facă faţă în ziua aceea era 
rezoluția Naţiunilor Unite referitoare la comerțul cu armament, 
propusă de Statele Unite. 

Țări precum Germania și Marea Britanie ar fi susţinut din 
obișnuinţă rezoluția Statelor Unite; alţii, precum Coreea de Nord 
și Iranul, aveau să i se opună în același fel, automat; dar 
rezultatul urma să depindă de numeroasele ţări nealiniate. Cu o 

zi în urmă, Kai aflase că ambasadorii americani din mai multe 
țări din lumea a treia presaseră guvernele ţărilor în care se aflau 
să susțină rezoluţia. Kai presupunea că președintele Green 
desfășura în tăcere un masiv efort diplomatic. Așa că le 
ordonase echipelor de informații ale Guoanbu din toate țările 
neutre să afle imediat dacă guvernul respectiv fusese influenţat 
și în ce măsură. 

Rezultatele acestei anchete ar fi trebuit să se afle deja pe 
biroul lui. 

leși din ascensor la ultimul etaj. Acolo se aflau trei birouri 
principale, care le aparţineau ministrului și celor doi miniștri 
adjuncţi. Toţi trei dispuneau de personal de sprijin în încăperile 
alăturate. Sub acest nivel, cartierul general al organizaţiei 
fusese împărţit în departamente geografice, numite birouri - 
biroul Statele Unite, biroul Japonia -, și în divizii tehnice, ca de 
pildă divizia de transmisiuni sau divizia pentru război cibernetic. 

Kai se îndreptă spre propria serie de birouri, salutând 
secretarele și asistenții pe măsură ce trecea. Mesele de lucru și 
scaunele erau utilitare, făcute din placaj laminat și din metal 
vopsit, dar computerele și telefoanele erau de ultimă generaţie. 
Pe propriul birou se afla un teanc ordonat de mesaje de la șefii 
secțiilor Guoanbu din ambasadele din întreaga lume, care 
răspunseseră la solicitările lui de ieri. 

Inainte să le citească, se duse în baia personală, își scoase 
hainele de ciclism și făcu un duș. Tinea acolo un costum gri- 
închis, confecţionat pentru el de un croitor din Beijing care se 
pregătise la Napoli și care știa să obţină un aspect modern și 
relaxat. Işi adusese în rucsac o cămașă albă curată și o cravată 
roșie ca vinul. Se îmbrăcă rapid și ieși pregătit pentru o nouă zi 
de muncă. 

După cum se temea, mesajele dovedeau că Ministerul de 
Externe american desfășurase o campanie de presiune discretă, 
energică și cuprinzătoare, cu un succes considerabil. Kai ajunse 
la concluzia alarmantă că rezoluţia de la ONU a președintelui 
Green era pe cale să treacă. Fu bucuros că observase asta. 

ONU avea prea puţină putere pentru a-și pune în aplicare 
hotărârile, dar rezoluția era simbolică. Dacă trecea, avea să fie 
folosită de Washington pentru o propagandă antichinezească. 
Prin contrast, blocarea ei ar fi însemnat un impuls pentru China. 

Kai ridică teancul de hârtii și traversă holul spre birourile 
ministrului. Trecu prin spaţiul deschis de birouri până când 
ajunse în camera secretarei personale a ministrului și spuse: 

— Este liber pentru ceva urgent? 

Femeia ridică telefonul și întrebă. După un moment, spuse: 

— Ministrul adjunct Li jiankang se află acolo, dar poţi intra. 

Kai fu mirat. Ar fi preferat să-l vadă pe ministru singur, dar 
acum nu mai putea să dea înapoi. 

— Mulţumesc, spuse el, apoi intră. 

Ministrul securității era Fu Chuyu, un bărbat în jur de șaizeci și 
cinci de ani, membru marcant și de încredere al Partidului 
Comunist din China. Biroul lui era liber, în afara unui pachet de 
țigări auriu, marca Double Happiness, a unei brichete ieftine de 
plastic și a unei scrumiere realizate dintr-un obuz militar. 
Scrumiera era deja pe jumătate plină, iar pe marginea ei 
fumega o ţigară aprinsă. 

— Bună dimineaţa, domnule! spuse Kai. Vă mulţumesc pentru 
că m-aţi primit atât de repede. 

Apoi privi spre celălalt ocupant al camerei, Li Jiankang. Kai nu 
spuse nimic, dar expresia lui întreba: „Ce caută el aici?” 

Fu își ridică ţigara, trase din ea, suflă fumul, apoi spuse: 

— Li și cu mine doar stăteam de vorbă... Spune-mi pentru ce 
doreai să mă vezi. 

Kai îi povesti despre rezoluția ONU. 

Fu părea grav. 

— Asta este o problemă, spuse el, dar nu-i mulțumi lui Kai. 

— Mă bucur că am aflat atât de devreme, zise Kai, ca să 
sublinieze faptul că el trăsese semnalul de alarmă înaintea 
tuturor. Eu cred că încă mai este timp să punem lucrurile la 
punct. 

— Trebuie să discutăm asta cu ministrul de externe. Fu își 
privi ceasul. Problema este că trebuie să zbor la Shanghai chiar 
acum. 

— Aș fi fericit să-l informez eu pe ministrul de externe, 
domnule, spuse Kai. 

Fu ezită. Probabil că nu dorea ca el să discute direct cu 
ministrul: asta îl plasa pe Kai la un nivel prea înalt. Partea 
neplăcută atunci când erai prinţișor era faptul că ceilalți îți 
purtau pică. Fu îl favoriza pe Li, care era un tradiţionalist, la fel 

ca el. Dar nu putea să anuleze călătoria la Shanghai doar ca să-l 
împiedice pe Kai să discute cu ministrul de externe. 

Reticent, Fu spuse: 

— Foarte bine. 

Kai se întoarse să plece, dar Fu îl opri. 

— Înainte să pleci... 

— Domnule? 

— la loc! 

Kai se așeză, având un sentiment neplăcut. 

Fu se întoarse spre Li. 

— Poate că ar fi bine să-i spui lui Chang Kai ceea ce mi-ai 
spus mie acum câteva minute. 

Li nu era cu mult mai tânăr decât ministrul; și el, ca și 
ministrul, era fumător. Ambii bărbaţi aveau părul tuns în stilul lui 
Mao, des în creștet și pe laterale, dar foarte scurt. Purtau 
costume comune și ţțepene, preferate de toți comuniștii 
tradiționaliști. Kai nu avea nicio îndoială că amândoi îl priveau 
ca pe un tânăr radical periculos, care trebuia să fie ţinut sub 
control de către bărbaţii mai vârstnici și mai experimentați. 

— Am primit un raport de la studiourile Beautiful Films, spuse 
Li. 

Kai simţi o gheară rece în inimă. Slujba lui Li era să îi 
monitorizeze pe cetăţenii chinezi nemulţumiţi și se părea că 
descoperise unul la locul de muncă al lui Ting. Kai era aproape 
sigur că era cineva apropiat de Ting, dacă nu chiar de el însuși. 
Ea nu era subversivă; de fapt, nici nu era prea interesată de 
politică. Dar era neglijentă și, uneori, spunea tot ce-i trecea prin 
cap, fără să se mai gândească. 

Practic, Li ajungea la Kai prin soţia lui. Mulţi bărbaţi ar fi 
considerat că era rușinos să ataci un alt bărbat ameninţându-i 
familia, dar serviciul secret chinez nu ezitase niciodată. Și era 
eficient. Kai putea să facă faţă unui atac asupra lui însuși, dar nu 
putea să o vadă pe Ting suferind din cauza lui. 

Li continuă: 

— Au existat discuţii critice la adresa partidului. 

Kai încercă să nu lase să i se vadă disperarea. 

— Ințeleg, spuse el cu o voce neutră. 

— Îmi pare rău să spun că soţia ta, Tao Ting, a participat la 
unele dintre acestea. 

Kai îndreptă o privire plină de ură și dispreţ spre Li, căruia clar 
nu-i părea rău, fiind cel puţin încântat să o acuze pe Ting. 

Lucrul acesta ar fi putut să fie rezolvat altfel. Un lucru 
camaraderesc din partea lui Li ar fi fost să-i spună lui Kai despre 
această problemă în liniște, în particular. In schimb, el alesese 
să se ducă la ministru, provocând pagube maxime. Era o 
acțiune de ostilitate pură. 

Kai își spunea că astfel de tactici subversive erau armele 
oamenilor care știau că nu se puteau ridica pe merit. Dar asta 
era o slabă consolare. Pur și simplu simţea că i se făcea rău. 

— Este o treabă gravă, zise Fu. Tao Ting poate să fie foarte 
influentă. Probabil este mai cunoscută chiar și decât mine. 

„Sigur că este, prostule, se gândi Kai. Ea este o vedetă, iar tu 
ești un bătrân birocrat îngust la minte. Femeile doresc să o 
imite. Nimeni nu vrea să fie ca tine”. 

Fu continuă: 

— Soţia mea se uită la toate episoadele din Dragoste la palat. 
Pare să le acorde mai multă atenţie decât știrilor. 

Părea clar nemulțumit de acest lucru. 

Kai nu era surprins. Și mama lui urmărea serialul, dar numai 
când tatăl său era plecat de acasă. 

Kai încercă să se adune. Cu oarecare efort, rămase politicos și 
netulburat. 

— Mulţumesc, Li, spuse el. Mă bucur că m-ai informat despre 
aceste acuzații. 

Accentuă în mod deosebit cuvântul „acuzaţii”. Fără să nege 
direct ceea ce spusese Li, el îi reamintea lui Fu că astfel de 
rapoarte nu erau întotdeauna adevărate. 

Li părea nemulţumit de implicaţii, dar rămase tăcut. 

— Spune-mi, continuă Kai, cine a întocmit acest raport? 

— Oficialul cel mai mare în grad al Partidului Comunist de la 
studiouri, spuse Li cu promptitudine. 

Acesta era un răspuns evaziv: toate rapoartele de acest fel 
veneau de la oficiali comuniști. Kai ar fi dorit să afle sursa 
iniţială. Dar nu îl provocă pe Li. În schimb, se întoarse spre Fu. 

— Ai vrea să discut cu Ting despre asta în liniște, înainte ca 
puterea ministerului să fie oficial implicată? 

Li se zbârli. 

— Subversiunea este investigată de departamentul intern, nu 
de familiile persoanelor acuzate, spuse el pe un ton de 
demnitate rănită. 

Dar ministrul părea să ezite. 

— O anumită libertate este normală în astfel de cazuri, spuse 
el. Nu dorim ca persoanele cunoscute să fie aduse în dizgrație 
fără să fie necesar. Nu face niciun bine partidului. Se întoarse 
spre Kai. Vezi ce poţi să afli! 

— Mulţumesc. 

— Dar grăbește-te! Să-mi raportezi în douăzeci și patru de 
ore. 

— Da, domnule ministru! 

Kai se ridică în picioare și porni vioi spre ușă. Li nu îl urmă. El 
avea să rămână în urmă și să toarne și mai multă otravă în 
urechea ministrului, fără nicio îndoială. Dar Kai nu putea să facă 
nimic în legătură cu asta, așa că ieși. 

Avea nevoie să discute cu Ting cât de repede posibil, dar, 
spre frustrarea lui, acum trebuia să și-o scoată din minte. Mai 
întâi trebuia să se ocupe de problema de la ONU. Intors în biroul 
lui, o chemă pe secretara-șefă, Peng Yawen, o femeie vioaie, de 
vârstă mijlocie, cu părul alb și scurt și cu ochelari. 

— Sună la biroul ministrului de externe, îi ordonă Kai. Spune 
că aș dori să mă întâlnesc cu el, să-i transmit câteva informaţii 
urgente. În orice moment al zilei de azi care îi convine. 

— Da, domnule. 

Kai nu putea să facă nicio mișcare până când nu afla ce urma 
să se întâmple. Studiourile Beautiful Films nu se aflau departe 
de cartierul general al Guoanbu, dar Ministerul de Externe se 
afla la kilometri distanţă, peste oraș, în districtul Chaoyang, 
unde își aveau sediile multe dintre ambasadele și companiile 
străine. Dacă traficul era prost, călătoria putea să dureze o oră 
sau mai mult. 

Agitat, privi pe fereastră, peste acoperișurile felurite, cu 
antenele lor pentru satelit și transmiţătoarele radio, spre 
autostrada care cotea pe lângă sediul campusului Guoanbu. 
Traficul părea normal, dar se putea schimba rapid. 

Din fericire, Ministerul de Externe răspunse rapid mesajului 
său. 

— Te așteaptă la ora douăsprezece, îi spuse Peng Yawen. 

Kai își privi ceasul: putea să ajungă confortabil. Yawen 
adăugă: 

— L-am sunat pe Călugăr. Ar trebui să fie în față până când 
ajungi la parter. 

Şoferul lui Kai chelise de tânăr și fusese poreclit Heshang - 
Călugărul. 

Kai îndesă mesajele de la ambasade într-un dosar și cobori cu 
liftul. 

Mașina lui începu să se târască prin centrul orașului Beijing. 
Ar fi putut să ajungă mai repede cu bicicleta. Pe drum, simţea că 
fierbe din cauza rezoluţiei ONU, dar gândurile lui continuau să 
se îndrepte spre grijile legate de Ting. Oare ce spusese? Se 
strădui să revină la problemele pe care le generaseră 
americanii. Avea nevoie să-i ofere o soluţie ministrului de 
externe. În cele din urmă se gândi la ceva și, până când ajunse 
la nr. 2 pe Chaoyangmen Nandajie, avea deja un plan. 

Ministerul de Externe era o clădire înaltă, frumoasă, cu o 
fațadă curbată. Holul luxos strălucea. Intenţia fusese ca acesta 
să-i impresioneze pe vizitatorii străini, spre deosebire de sediul 
Guoanbu, care nu primea vizitatori niciodată. 

Kai fu condus spre ascensor, apoi până la biroul ministrului, 
care era, dacă asta era posibil, chiar și mai luxos decât holul. Pe 
biroul lui - o masă de scris ce aparținuse unui învăţat din timpul 
dinastiei Ming - se înălța o vază din porțelan, în alb și albastru, 
despre care Kai credea că ar fi putut să fie din aceeași perioadă 
și, prin urmare, nepreţuită. 

Wu Bai era un bon viveur amabil, al cărui scop, în politică și în 
viaţă, era să evite necazurile. Înalt și chipeș, purta un costum cu 
dungi albe, care părea confecţionat la Londra. Secretarele lui îl 
adorau, dar colegii îl considerau de categorie ușoară. Kai era de 
părere că Wu Bai constituia un avantaj. Conducătorilor străini le 
plăcea șarmul lui și îl întâmpinau cu o căldură pe care n-ar fi 
arătat-o niciodată față de politicienii chinezi înguști la minte, în 
genul ministrului securităţii, Fu Chuyu. 

— Intră, Kai, îi spuse Wu Bai amabil. Mă bucur să te văd. Ce 
mai face mama ta? Mă îndrăgostisem de ea pe când eram tineri, 
știi, înainte să-l întâlnească pe tatăl tău. 

Wu Bai îi spunea uneori astfel de lucruri mamei lui Kai și o 
făcea să chicotească precum o fetiţă. 

— E foarte bine, mă bucur să spun asta. La fel și tata. 


VP - 115 


— O, asta știu. Mă întâlnesc cu tatăl tău tot timpul, desigur - 
sunt în comisia pentru securitate naţională împreună cu el. la 
loc! Care-i treaba cu Naţiunile Unite? 

— Am mirosit ceva ieri și mi s-a confirmat peste noapte - așa 
că m-am gândit că ar fi bine să vă informez imediat. 

Pentru Kai era întotdeauna oportun să le sublinieze miniștrilor 
că el era cel care le aducea ultimele vești fierbinţi. Acum, el 
repetă ceea ce îi spusese mai devreme ministrului securităţii. 

— Pare că americanii au făcut un efort uriaș, zise Wu Bai, 
agitându-se dezaprobator. Sunt surprins că oamenii mei nu au 
prins de veste. 

— Ca să fiu corect, ei nu au resursele de care dispun eu. Noi 
ne concentrăm pe tot ceea ce este secret - asta e treaba 
noastră. 

— Americanii ăștia! exclamă Wu. Ei știu că noi îi urâm pe 
teroriștii musulmani la fel de mult ca ei. Chiar mai mult. 

— Mult mai mult. 

— Cei mai mari producători de necazuri ai noștri sunt 
musulmanii din regiunea Xinjiang. 

— Sunt de acord. 

Wu Bai ridică din umeri ca să-și îndepărteze indignarea. 

— Dar ce vom face în legătură cu asta? E o problemă 
importantă. 

— Am putea să milităm împotriva campaniei diplomatice 
americane. Ambasadorii noștri pot încerca să schimbe părerea 
ţărilor neutre. 

— Putem, desigur, spuse Wu Bai cu îndoială. Doar că 
președinților și prim-miniștrilor nu le place să își ia promisiunile 
înapoi. Îi face să pară slabi. 

— AȘ putea să fac o sugestie? 

— Te rog! 

— Multe dintre ţările neutre de al căror sprijin avem nevoie 
sunt locuri în care guvernul chinez face investiţii masive - 
efectiv, miliarde de dolari. Am putea să-i amenințăm că ne 
retragem din proiectele respective. Vrei un aeroport nou, o cale 
ferată, o uzină petrochimică? Atunci, votează cu noi - sau du-te 
să-i ceri bani președintelui Green! 

Wu Bai se încruntă. 

— N-am vrea să punem în practică ameninţarea aceasta. Nu 
ne vom schilodi programul de investiţii de dragul unei rezoluții 
enervante a Naţiunilor Unite. 

— Nu, dar simpla ameninţare ar putea să funcţioneze. Sau, 
dacă este necesar, am putea să ne retragem simbolic din unul 
sau două proiecte minore. Oricum, putem oricând să le 
repornim ulterior. Dar vestea că o școală și un pod au fost 
anulate o să-i sperie pe cei care așteaptă o autostradă și o 
rafinărie. 

Wu Bai părea gânditor. 

— Asta ar putea să funcţioneze. Ameninţări mari, susținute de 
una sau de două retrageri simbolice, care pot să fie reluate 
ulterior. Își privi ceasul. În după-amiaza asta mă întâlnesc cu 
președintele. O să-i explic asta. Cred că o să-i placă ideea. 

Kai credea același lucru. În manevrele legate de alegerea 
noului conducător chinez - mai secrete și mai bizantine decât 
cele pentru alegerea Papei -, președintele Chen Haoran le 
lăsase tradiţionaliștilor impresia că se afla de partea lor, dar de 
când devenise conducător, el luase, în general, decizii 
pragmatice. 

Kai se ridică în picioare. 

— Mulţumesc, domnule! Cele mai bune urări doamnei Wu! 

— Mă voi asigura că le primește. 

Kai plecă. 

Ajuns din nou în holul luxos, o sună pe Peng Yawen. Ea îi 
transmise câteva mesaje, dar niciunul nu-i solicita o atenţie 
imediată. Simţea că făcuse o treabă bună pentru țară în 
dimineaţa aceea și că se putea ocupa acum de o problemă 
personală. Părăsi clădirea și îi spuse Călugărului să-l ducă la 
studiourile Beautiful Films. 

Era o călătorie lungă, până dincolo de oraș - aproape cât 
drumul înapoi la Guoanbu. În tot acest timp, se gândi la Ting. 
Era îndrăgostit nebunește de ea, dar, uneori, ea îl bulversa și, 
ocazional - ca acum -, îl stingherea. Se îndrăgostise de ea 
pentru că era fermecat de stilul de viaţă liber și ușuratic al 
oamenilor din lumea filmului. Îi plăceau deschiderea lor și lipsa 
lor de inhibiţii. Întotdeauna glumeau, mai ales când venea vorba 
de sex. Dar simţea și un impuls contrar, care era la fel de 
puternic: el tânjea după o familie tradiţională chineză. Nu 

îndrăznise să-i menţioneze asta lui Ting, dar își dorea ca ea să 
accepte să aibă un copil. 

Era ceva despre care Ting nu vorbise niciodată. Ea adora să 
fie adorată. Îi plăcea când oameni necunoscuţi o abordau ca să-i 
ceară un autograf. Le sorbea complimentele și se hrănea cu 
încântarea pe care i-o arătau ei, doar pentru că se întâlneau cu 
ea. Și îi plăceau banii. Avea mașini sport și camere pline de 
haine frumoase, precum și o casă de vacanţă pe insula 
Gulangyu, din Xiamen, la aproape două mii de kilometri de aerul 
poluat din Beijing. 

Dar nu arăta nicio intenţie de a se retrage sau de a deveni 
mamă. 

lar nevoia devenea urgentă. Având peste treizeci de ani, 
devenea tot mai greu pentru ea să conceapă un copil. Când se 
gândea la asta, Kai simţea doar panică. 

În ziua aceea nu avea să pomenească asta. Exista o problemă 
mult mai urgentă. 

O mică mulţime de fani - majoritatea femei - aștepta în fața 
studiourilor; erau toate cu carnetele de autografe în mâini, 
observă Kai când mașina lui se apropia. Șoferul lui vorbi cu 
paznicul, timp în care femeile se holbară în interiorul mașinii, în 
speranţa că aveau să recunoască o vedetă; când îl vedeau pe 
Kai, întorceau privirile dezamăgite. Bariera se ridică și mașina 
rulă înăuntru. 

Călugărul cunoștea bine drumul ce șerpuia printre clădirile 
industriale urâte. Era începutul după-amiezii și unii oameni, 
aflaţi într-o pauză de prânz târzie, încă discutau: lucrătorii din 
domeniul filmului nu se puteau baza niciodată pe ore de masă 
regulate. Kai văzu un supererou sorbind tăieţei dintr-un castron 
de plastic, o prinţesă medievală fumând o ţigară și patru 
călugări budiști jucând poker în jurul unei mese. Mașina trecu pe 
lângă câteva platouri exterioare: o secţiune din Marele Zid, din 
lemn vopsit, susţinut de schele metalice moderne, fațada clădirii 
Orașului Interzis și intrarea într-o secţie de poliție din orașul New 
York, completată de semnul pe care scria: „Secţia 78” Aici putea 
fi realizată orice fantezie. Lui Kai îi plăcea locul. 

Călugărul parcă în faţa unei clădiri cu aspect de depozit, cu o 
ușă mică, identificată printr-un mic semn scris de mână care 
spunea: „Dragoste la palat”. Cu greu ar fi putut să arate mai 
puţin a palat. Kai intră. 

Era obișnuit cu labirintul de coridoare, vestiare, garderobe 
pentru costume, studiouri de machiaj și coafură și depozite de 
echipamente electrice. Tehnicieni în jeanși și cu căști pe urechi îl 
salutau amabil: toţi îl cunoșteau pe norocosul soț al vedetei. 

Află că Ting era la probele de sunet. Urmând o împletitură de 
cabluri groase prin spatele unei construcţii înalte de decor, 
ajunse la o ușă, unde o lumină roșie interzicea intrarea. Kai știa 
că putea să ignore semnul dacă păstra liniștea, așa că se 
strecură înăuntru. Marea încăpere era tăcută. 

Acţiunea serialului se petrecea la începutul secolului al 
optsprezecelea, înaintea Primului Război al Opiului, care marca 
distrugerea dinastiei Qing. Oamenii o considerau o epocă de 
aur, în care învățătura, rafinamentul și bogăţia civilizaţiei 
tradiționale chinezești erau inegalabile. Era o mentalitate 
similară celei în care francezii se gândeau la Versailles și la 
curtea Regelui Soare sau celei în care rușii vedeau strălucirea 
orașului St Petersburg înainte de revoluţie. 

Kai recunoscu decorul, care reprezenta camera de recepții a 
împăratului. Exista un tron sub un coviltir cu draperii și, în 
spatele acestuia, o frescă cu păuni și cu o vegetaţie fantastică. 
Decorul lăsa impresia unei bogății enorme, până când priveai 
mai de aproape și observai țesătura ieftină și lemnul gol, pe 
care camera nu le dezvăluia. 

Serialul era o saga de familie, dispreţuitor numită o „dramă cu 
idoli” de către oamenii cu pretenţii nobile. Ting era concubina 
favorită a împăratului. Acum se afla pe platou, cu un machiaj 
intens, ce presupunea o pudră albă și un ruj strălucitor. Avea o 
coafură elaborată, împănată cu bijuterii - false, desigur. Rochia 
ei se presupunea a fi din mătase de culoarea fildeșului, splendid 
brodată cu flori și păsări în zbor, deși în realitate era dintr-o 
celofibră cu imprimeuri. Avea o talie minusculă, așa cum era și 
în realitate, iar micimea ei era exagerată de o inflorescență 
mare. 

Infăţișarea ei era inocentă și prețioasă, ca a unui obiect din 
porțelan. Atractivitatea personajului provenea din faptul că ea 
nu era chiar atât de inocentă și de pură precum părea - nici pe 
departe. Putea să fie îngrozitor de răzbunătoare, nemilos de 
crudă și exploziv de sexy. Publicul o iubea. 

Ting era marea rivală a principalei soţii a împăratului, care nu 
se afla pe platou. Dar împăratul era așezat pe tronul său, 

îmbrăcat cu o haină portocalie din mătase, cu mâneci largi, 
peste o lenjerie multicoloră, asemenea unei rochii, lungă până în 
pământ. Purta un basc, cu o mică ţeapă, și avea o mustață 
căzută. Rolul era interpretat de Wen Jin, un actor înalt, cu un aer 
romantic, care furase inimile a milioane de femei chineze. 

Ting era furioasă și îl mustra pe împărat; ţinea capul înclinat 
și din ochii ei fulgera sfidarea. În felul acesta, ea părea 
supranatural de atrăgătoare. Kai nu prea putea să înțeleagă ce 
spunea, pentru că încăperea era mare, iar ea vorbea pe tonuri 
joase. Ea îi explicase că ţipatul nu dădea bine la televizor și că 
microfoanele puteau să culeagă cu ușurință injuriile ei șoptite. 

Împăratul era când împăciuitor, când sever, dar reacţiona 
întotdeauna la acţiunile ei, preluând rareori iniţiativa, lucru în 
legătură cu care actorul se plângea adesea. In sfârșit, ea îl 
sărută. Audienţa abia aștepta astfel de scene, care nu se 
întâmplau prea des: televiziunea chineză era mult mai pudică 
decât echivalentul său american. 

Sărutul fu tandru și prelung, ceea ce ar fi putut să-l facă pe 
Kai gelos dacă nu ar fi știut că Wen Jin era sută la sută 
homosexual. Dură un timp nerealist de lung, apoi regizorul, o 
femeie, strigă în engleză „Cut!” și toată lumea se relaxă. 

Ting și Jin se îndepărtară imediat unul de celălalt. Ting își 
tamponă buzele cu o batistă, despre care Kai știa că era un 
șerveţel dezinfectant. Se îndreptă spre ea. Ting zâmbi surprinsă 
și îl îmbrățișă. 

El nu se îndoise niciodată de dragostea ei, dar, când era 
întâmpinat în acest fel, se simţea încurajat. Evident, ea era 
încântată să-l vadă, deși luaseră micul dejun împreună cu doar 
câteva ore în urmă. 

— Îmi pare rău pentru sărut, spuse ea. Știi că nu mi-a plăcut... 

— Nici chiar cu bărbatul ăla chipeș? 

— Jin nu e chipeș, e drăguţ. Tu ești chipeș, dragul meu! 

Kai râse. 

— Într-un fel aspru, poate, dacă lumina nu e prea bună. 

Ea râse și zise: 

— Hai în cabina mea! Am o pauză. Trebuie să înlocuiască 
decorul cu cel pentru dormitor. 

Ținându-l de mână, ea îl conduse până la cabina ei, apoi 
intrară și ea închise ușa. Era o cameră mică, mohorâtă, dar Ting 

o luminase cu lucrurile ei: câteva afișe pe perete, rafturi cu cărti, 
o orhidee într-un ghiveci, o fotografie înrămată a mamei ei. 

leși repede din rochia ei și se așeză, doar în sutien și în chiloţii 
ei de secolul douăzeci și unu. Kai zâmbi de plăcere văzând 
această imagine. 

— Incă o scenă și cred că am încheiat ziua, spuse Ting. 
Regizorul ăsta termină treburile rapid. 

— Cum reușește să facă asta? 

— Ştie ce vrea și are un plan. Dar ne muncește din greu. Abia 
aștept o seară acasă. 

— Ai uitat, spuse Kai cu regret. Asta este seara în care luăm 
cina cu părinţii mei. 

Ting se posomori. 

— Așa este. 

— O să anulez dacă ești obosită. 

— Nu. Figura lui Ting se schimbă și Kai știu că ea juca un rol, 
înfruntând curajoasă dezamăgirea. Mama ta trebuie să fi 
pregătit un banchet. 

— Nu mă deranjează, sincer să fiu. 

— Știu, dar chiar vreau să fiu în relaţii bune cu părinţii tăi. Ei 
sunt importanţi pentru tine, așa că sunt importanţi și pentru 
mine. Nu-ţi face griji! Mergem. 

— Mulţumesc. 

— Faci atât de multe pentru mine... Ești stânca de stabilitate 
din viaţa mea. Dezaprobarea tatălui tău este un preţ mult prea 
mic pentru asta. 

— Cred că tatăl meu te place în secret, în sufletul lui. Trebuie 
doar să-și păstreze faţada de puritanism sever. lar mama nici 
măcar nu se mai preface că nu te place. 

— O să-l cuceresc și pe tatăl tău până la urmă. Ce te aduce pe 
aici în după-amiaza asta? Nu sunt prea multe de făcut la 
Guoanbu? Americanii sunt înţelegători și ajută China? Pacea 
mondială este iminentă? 

— AŞ vrea eu. Avem o mică problemă. Cineva a spus că tu 
critici Partidul Comunist. 

— O, pentru numele Cerului, ce idee tâmpită! 

— Desigur. Dar raportul a ajuns la Li Jiankang și, normal, el 
vrea să scoată cât mai multe foloase din asta, ca să mă 
rănească pe mine. Când se va retrage ministrul - ceea ce nu se 

va întâmpla peste prea multă vreme -, Li va dori postul lui, în 
timp ce toți ceilalţi vor vrea ca eu să-l obțin. 

— O, dragul meu, îmi pare atât de rău! 

— Deci... ești investigată. 

— Știu cine m-a acuzat. Este Jin. E atât de gelos! Când a 
început serialul ăsta, el trebuia să fie vedeta. Dar acum eu sunt 
mai populară, iar el mă urăște. 

— Există vreo bază pentru acuzaţiile acestea? 

— O, cine știe? Cunoști oamenii din lumea filmului... sunt tot 
timpul cu gura plină, mai ales la bar, după ce strângem totul. 
Probabil că cineva a spus despre China că nu este o democraţie, 
iar eu am aprobat din cap. 

Kai oftă. Era perfect posibil. Ca toate agenţiile de securitate, 
Guoanbu credea cu tărie că nu exista fum fără foc. Oamenii 
răutăcioși se puteau folosi de asta ca să le facă probleme 
dușmanilor lor. Era precum acuzația de vrăjitorie din vremurile 
de demult: de îndată ce acuzaţia era făcută, era ușor să găsești 
ceva ce arăta a dovadă. Nimeni nu era cu adevărat nevinovat. 

Oricum, știrea că Jin era, probabil, responsabil, îi oferea 
muniţie lui Kai. 

Se auzi o bătaie în ușă și Ting strigă: 

— Intră! 

Directorul de platou, un tânăr care purta un tricou al echipei 
de fotbal Manchester United, privi înăuntru și spuse: 

— Te așteptăm, Ting! 

Nici el și nici Ting nu păreau să fie conștienți de faptul că ea 
era pe jumătate dezbrăcată. Kai descoperise că așa stăteau 
lucrurile la studiouri: totul era liber și ușor. Considera acest lucru 
cu totul fermecător. 

Directorul de platou plecă și Kai o ajută pe Ting să intre din 
nou în rochia ei. Apoi o sărută și spuse: 

— Ne vedem acasă. 

Ting plecă și Kai porni spre clădirea administraţiei, 
îndreptându-se spre biroul Partidului Comunist. 

Orice întreprindere din China se afla sub umbrela unui grup al 
Partidului Comunist, care îi supraveghea atent activităţile; orice 
avea de-a face cu mijloacele de informare se bucura de o 
atenție deosebită. Partidul citea fiecare scenariu și verifica 
fiecare actor. Producătorilor le plăceau dramele istorice, pentru 
că tot ceea ce se întâmplase cu secole în urmă avea prea puţine 

implicaţii politice în prezent, așa că era mai puţin probabil să fie 
interpretat într-un fel anume. 

Kai se duse la biroul lui Wang Bowen, secretarul organizaţiei 
de partid de acolo. 

Camera era dominată de un mare portret al președintelui 
Chen, care purta un costum întunecat și avea părul pieptănat cu 
atenţie, arătând la fel ca portretele altor o mie de activiști 
superiori chinezi. Pe birou se afla o altă fotografie a lui Chen, de 
data asta în timp ce îi strângea mâna lui Wang. 

Wang era un bărbat neimpresionant, de treizeci și ceva de 
ani, cu manșetele murdare și un început de chelie. Activiștii din 
umbră aveau tendința de a fi mai pricepuţi la politică decât la 
afaceri. Chiar și așa, aveau o oarecare putere și trebuiau să fie 
împăcaţi, la fel ca zeii răzbunători. Deciziile lor greșite puteau să 
fie dezastruoase. Wang era arogant cu actorii și cu tehnicienii, îi 
spusese Ting. 

Pe de altă parte, și Kai era puternic. Era un prinţișor. 
Funcţionarii comuniști erau adesea agresivi, dar trebuiau să fie 
servili în fața superiorilor lor din partid. Wang începu să-l 
lingușească. 

— Intră, Chang Kai, ia loc, e o plăcere să te întâlnesc, sper că 
ești bine! 

— Foarte bine, mulţumesc. Am trecut să o văd pe Ting și mă 
gândeam că ar trebui să discut și cu tine, dacă tot sunt aici. 
Doar între noi... înţelegi. 

— Desigur, spuse Wang, părând încântat. 

Era flatat de faptul că el dorea să i se confeseze. 

Abordarea lui Kai nu avea să presupună apărarea lui Ting. 
Acest gest ar fi fost văzut ca o acceptare a vinovăţiei. Așa că o 
luă pe o altă direcţie. 

— Probabil că nu te preocupă micile bârfe de pe platouri, 
Wang Bowen, începu el. Desigur, aceste bârfe erau exact lucrul 
care îl preocupa pe Wang. Dar ar putea să-ţi fie de ajutor să afli 
că Wen Jin e bolnav de gelozie pe Ting. 

— Am auzit ceva în sensul ăsta, spuse Wang, fără să fie 
dispus să-și admită ignoranţa. 

— Eşti bine informat. Deci știi că, atunci când Jin a primit rolul 
împăratului din Dragoste la palat, i s-a spus că el va fi vedeta 
spectacolului, dar acum, desigur că Ting l-a întrecut în 
popularitate. 

— Da. 

— Menţionez asta pentru că investigația Guoanbu va ajunge, 
probabil, la concluzia că acuzaţiile lui Jin sunt motivate de 
rivalitatea personală și sunt, altfel, nefondate. Mă gândeam că 
te-ar ajuta să fii prevenit. Asta era o minciună. Ting te place, 
continuă el. Asta era o minciună și mai mare. Nu vrem ca acest 
lucru să se întoarcă împotriva ta. 

Acum Wang părea speriat. 

— Sunt obligat să iau în serios rapoartele, protestă el. 

— Desigur. Asta e slujba ta. Noi, la Guoanbu, înţelegem asta. 
Doar vreau să nu fii luat prin surprindere. Ai putea să-l 
chestionezi din nou pe Jin și să scrii o mică adăugire la raport, în 
care să menţionezi că animozitatea profesională ar putea să fie 
un factor. 

— Ah, bună idee! Da. 

— Desigur, nu e treaba mea să intervin. Dar Dragoste la palat 
are un succes atât de mare, e un serial atât de iubit de oameni, 
încât ar fi o tragedie ca vreo umbră să planeze asupra lui - fără 
să fie nevoie. 

— O, sunt de acord! 

Kai se ridică în picioare. 

— N-ar trebui să mai zăbovesc. Ca întotdeauna, sunt multe 
lucruri de făcut. Sunt sigur că și tu ești ocupat. 

— Așa este, într-adevăr, răspunse Wang privind în jurul 
camerei, în care nu se vedea nicio urmă de muncă de vreun fel. 

— La revedere, tovarășe, spuse Kai. Mă bucur că am avut 
această discuţie! 

o... 

Părinţii lui Kai locuiau într-o clădire spațioasă cu două etaje, 
aflată pe o mică parcelă de pământ, în noua suburbie 
aglomerată a oamenilor bogaţi ai clasei de mijloc superioare. 
Vecinii lor erau oficiali guvernamentali de vârf, oameni de 
afaceri de succes, ofițeri superiori ai armatei și manageri de top 
din marile întreprinderi. Tatăl lui Kai, Chang Jianjun, susținuse 
întotdeauna că el n-avea să aibă nevoie niciodată de o casă mai 
mare decât apartamentul înghesuit, cu trei camere, în care 
crescuse Kai; dar, până la urmă, cedase în faţa soției lui, Fan Yu 
- sau poate doar se folosise de ea ca o scuză pentru faptul că se 
răzgândise. 

Kai nu și-ar fi dorit niciodată să locuiască într-un cartier atât 
de plictisitor. Apartamentul său avea tot ce-i trebuia și nu era 
nevoit să-și piardă vremea cu grădina. Toate lucrurile se 
întâmplau în oraș: guvernarea, afacerile și cultura. In suburbii nu 
era nimic de făcut, iar naveta dura mult. 

În mașină, pe drum, Kai îi spuse lui Ting: 

— Mâine-dimineață am să-i spun ministrului securităţii că 
informaţia despre tine provine de la un rival invidios, iar Wang 
va confirma acest lucru, așa că investigația va fi anulată. 

— Mulţumesc, dragul meu. Îmi pare rău că a trebuit să-ţi faci 
griji pentru asta. 

— Astfel de lucruri se întâmplă, dar poate, pe viitor, vei fi mai 
discretă cu ceea ce spui și cu ceea ce încuviințezi din cap. 

— Voi fi, promit. 

Vila era plină de aroma unei cine condimentate. Jianjun nu 
ajunsese acasă încă, așa că Ting și Kai se așezară pe niște 
tabureţi din bucătăria modernă, în timp ce Yu gătea. Mama lui 
Kai avea șaizeci și cinci de ani și era o femeie măruntă, cu fața 
ridată și cu șuvițe argintii în părul negru. Discutară despre serial 
și Yu spuse: 

— Împăratul o place pe soţia lui principală fiindcă râde și 
vorbește dulce, dar are și o parte întunecată. 

Ting era obișnuită cu oamenii care discutau despre 
personajele de ficţiune de parcă ar fi fost adevărate. 

— El n-ar trebui să aibă încredere în ea, spuse. Este interesată 
doar de sine. 

Yu așeză o farfurie cu gogoși de caracatiță, învelite în foițe 
subțiri ca hârtia. 

— Ca să vă ţină de foame până când ajunge tatăl tău, spuse 
ea, iar Kai se înfipse în ele. 

Ting luă una din politețe, căci avea nevoie să-și păstreze talia 
subţire pentru rochiile unei concubine din secolul al 
optsprezecelea. 

Jianjun intră. Era scund și musculos, ca un boxer de categorie 
ușoară și avea dinţii îngălbeniţi de la fumat. O sărută pe Yu, îi 
salută pe Kai și pe Ting, apoi scoase patru pahare mici și o sticlă 
de baijiu, o tărie limpede ca votca, cea mai populară băutură 
alcoolică din China. Kai ar fi preferat Jack Daniel's cu gheaţă, dar 
nu spuse asta, iar tatăl lui nu-l întrebă. 

Jianjun turnă băutura și împărţi paharele în jur. Apoi îl ridică 
pe al său și spuse: 

— Bine aţi venit! 

Kai luă o sorbitură. Mama lui atinse băutura cu buzele, 
prefăcându-se că bea, ca să nu-l jignească pe soțul ei. Ting, 
căreia îi plăcea, își goli paharul. 

Yu i se supunea lui Jianjun aproape tot timpul, dar, din când în 
când, spunea ceva tăios, pe un anumit ton, iar Jianjun era redus 
la tăcere. Ting considera amuzant acest lucru. 

Jianjun umplu din nou paharul lui Ting și pe al său, apoi spuse: 

— Pentru nepoți! 

Inima lui Kai începu să bubuie. Deci asta avea să fie tema 
serii. Jianjun își dorea un nepot și se considera îndreptăţit să 
insiste. Kai își dorea și el ca Ting să aibă un copil, dar nu acesta 
era modul de a aborda problema. Ea nu avea să se lase 
terorizată pe acest subiect de tatăl lui sau de oricine altcineva. 
Kai era hotărât să nu se certe din cauza asta. 

— Acum, dragul meu, lasă-i în pace pe săracii copii! interveni 
Yu. Întrucât nu folosea vocea sa specială, Jianjun o ignoră. 

— Trebuie să ai treizeci de ani de acum, îi spuse el lui Ting. 
Nu lăsa asta până va fi prea târziu! 

Ting zâmbi, fără să spună nimic. 

— China are nevoie de mai mulţi băieţi deștepţi cum e Kai, 
insistă Jianjun. 

— Sau de fete deștepte, sugeră Ting. 

Dar Jianjun își dorea un nepot. 

— Sunt convins că lui Kai i-ar plăcea un fiu, spuse el. 

Yu luă un vas cu aburi de pe foc, apoi umplu un coș cu 
placinte bao bun și i-l dădu soţului ei. 

— Pune astea pe masă, te rog! spuse ea. 

Apoi umplu repede un platou cu carne de porc prăjită cu piper 
verde, un altul cu pastă de fasole făcută în casă și un bol cu 
orez. Jianjun își mai turnă baijiu pentru el însuși; ceilalţi refuzară. 
Deși mânca foarte puţin, Ting îi spuse lui Yu: 

— Faci cele mai bune plăcinte pe care le-am gustat vreodată, 
mamă. 

— Mulţumesc, dragă! 

Ca să-l îndepărteze pe Jianjun de subiectul nepoților, Kai îi 
povesti despre rezoluţia de la ONU a președintelui Green și 

despre competiția diplomatică pentru voturi. Jianjun avea un aer 
dispreţuitor. 

— ONU nu face nicio diferenţă reală, spuse el. 

Tradiţionaliștii considerau că un conflict nu era niciodată 
rezolvat cu adevărat decât prin luptă. Mao spusese că puterea 
venea de pe ţeava unei puști. 

— Este bine ca tinerii să fie idealiști, continuă el, cu toată 
condescendenţța la care era îndreptăţit un tată chinez. 

— Ce drăguţ din partea ta să spui asta, zise Kai. 

Sarcasmul trecu pe deasupra capului tatălui său. Jianjun 
continuă: 

— Într-un fel sau altul, vom fi nevoiţi să rupem inelul de oţel al 
americanilor. 

— Ce este inelul de oţel, tată? întrebă Ting. 

— Americanii ne înconjoară. Au trupe în Japonia, Coreea de 
Sud, Guam, Singapore și Australia. La fel de bine, Filipinele și 
Vietnamul sunt prieteni ai Statelor Unite. Americanii au făcut 
același lucru cu Uniunea Sovietică - au numit asta „îndiguire”. 
Și, în cele din urmă, revoluţia rusă a fost strangulată. Noi trebuie 
să evităm soarta sovieticilor, dar nu vom face asta la ONU. Mai 
devreme sau mai târziu, va trebui să zdrobim inelul. 

Kai era de acord cu analiza tatălui său, dar avea o soluție 
alternativă. 

— Da, Washingtonului i-ar plăcea să ne distrugă, dar 
americanii nu înseamnă întreaga lume. Noi facem alianțe și 
afaceri pe tot globul. Tot mai multe ţări văd că prietenia cu 
China este în interesul lor, indiferent cât de mult enervează 
acest lucru Statele Unite. Noi schimbăm dinamica. Lupta dintre 
Statele Unite și China nu trebuie să fie rezolvată printr-o luptă 
de gladiatori, de tip învingătorul ia totul. E mai bine să te plasezi 
într-o poziţie în care războiul să nu fie necesar. Lasă inelul de 
fier să ruginească și să se sfărâme! 

Jianjun însă era de neclintit. 

— Un vis nebunesc. Nicio cantitate de investiţii în țările din 
lumea a treia nu-i va schimba pe americani. Ei ne urăsc și vor să 
ne radă. 

Kai încercă o altă abordare. 

— Calea chinezească este aceea de a evita confruntarea 
atunci când este posibil. Nu spunea Sun-Tzu că arta supremă a 
războiului este să-ți învingi inamicul fără să te lupţi cu el? 

— A, încerci să folosești credinţa mea în tradiţie... împotriva 
mea! Dar nu va funcţiona. Întotdeauna trebuie să fim pregătiţi 
pentru război. 

Kai înțelese că devenea frustrat și enervat. Ting observă acest 
lucru și îi puse o mână pe braț ca să i-l reţină. El nu-și dădu 
seama. Dispreţuitor, spuse: 

— Și tu crezi că putem să învingem forţa copleșitoare a 
Statelor Unite, tată? 

— Poate că ar trebui să discutăm despre altceva, spuse Yu. 

Jianjun o ignoră. 

— Armata noastră este de zece ori mai puternică decât a fost. 
Îmbunătăţirile... 

Kai îl întrerupse: 

— Dar cine va câștiga? 

— Noile noastre rachete cu focoase multiple, care ţintesc ţinte 
diferite... 

— Dar cine va câștiga? 

Jianjun lovi cu pumnul în masă, făcând vesela să zdrăngăne. 

— Avem bombele nucleare necesare ca să devastăm orașele 
americane! 

— A, spuse Kai, lăsându-se pe spate. Deci ajungem la un 
război nuclear foarte rapid. 

Acum și Jianjun era furios. 

— China nu va folosi niciodată prima armele nucleare. Dar, ca 
să evităm distrugerea totală a Chinei, da! 

— Și la ce ne va folosi asta? 

— Nu ne vom întoarce niciodată la epoca umilinţei)! 

— Și în ce împrejurări, precis, i-ai recomanda tu, tată, în 
calitate de vicepreşedinte al comisiei pentru securitatea 
naţională, președintelui să atace Statele Unite cu arme nucleare 
- conștient de faptul că anihilarea va urma aproape cu 
siguranţă? 

— În două situaţii, răspunse Jianjun. Una: când agresiunea 
americană ameninţă existenţa, suveranitatea sau integritatea 
Republicii Populare Chineze. Doi: când nici diplomaţia și nici 
armamentul convenţional nu sunt capabile să contracareze 
această ameninţare. 

— Tu chiar crezi asta, spuse Kai. 

— Da. 

Yu îi spuse lui Jianjun: 

— Sunt sigură că ai dreptate, dragă. Ridică din nou coșul cu 
pâine. Mai ia o plăcintă! spuse ea. 


CAPITOLUL 7 


Kiah își aducea rufele de pe malul lacului, ţinând un coș pe un 
șold și pe Naji pe celălalt, când un mare Mercedes negru intră în 
sat. 

Toată lumea era uluită. Putea să treacă și un an fără vreo 
vizită a unui străin, iar acum aveau două într-o săptămână. 
Toate femeile ieșeau din case ca să privească. 

Parbrizul reflecta soarele ca un disc arzător. Mașina se opri 
pentru ca șoferul să discute cu un bărbat din sat care plivea o 
parcelă cu ceapă. Apoi se îndreptă spre casa lui Abdullah, cel 
mai important dintre bătrâni. Abdullah ieși din casă și șoferul 
deschise ușa din spate. Era evident că vizitatorul avea bune 
maniere și hotărâse să discute cu bătrânii satului înainte de 
orice altceva. După câteva minute, Abdullah ieși din mașină cu 
un aer mulțumit și se întoarse în casa lui. Kiah presupunea că 
primise niște bani. 

Mașina reveni în centrul satului. 

Şoferul, care purta pantaloni călcaţi și o cămașă albă, curată, 
cobori și ocoli mașina. Apoi deschise ușa din spate, dezvăluind o 
tapiţerie din piele cafenie. 

Femeia care ieși din mașină părea să aibă în jur de cincizeci 
de ani. Avea pielea întunecată, dar purta haine europene 
scumpe: o rochie care îi accentua silueta, pantofi cu tocuri 
înalte, o pălărie cu boruri largi care-i umbrea fața și o poșetă. 
Nicio femeie din sat nu avusese vreodată o poșetă. 

Şoferul apăsă un buton și ușa se închise cu un băzâit electric. 

Femeile mai în vârstă din sat se uitau de la distanţă, dar 
femeile tinere se înghesuiră în jurul vizitatoarei. Fetele 
adolescente, cu picioarele goale și rochiile lor terfelite, se uitau 
cu invidie la hainele ei. 

Femeia scoase din poșetă un pachet de ţigări Cleopatra și o 
brichetă. Își puse o ţigară între buze și o aprinse, apoi inhală 
adânc. 

Era întruchiparea rafinamentului. 

Suflă un fum, apoi arătă spre o fată înaltă, cu pielea de 
culoarea cafelei cu lapte. 

Femeile mai în vârstă se apropiară suficient de mult încât să 
audă ce se spunea. 

— Numele meu este Fatima, spuse vizitatoarea în arabă. Tu 
cum te numești? 

— Zariah. 

— Un nume frumos pentru o fată frumoasă. 

Ceilalţi copii chicotiră, dar era adevărat: Zariah era izbitoare. 

Fatima continuă: 

— Știi să scrii și să citești? 

Zariah răspunse cu mândrie: 

— Am fost la școala de călugăriţe. 

— Mama ta este pe aici? 

Mama lui Zariah, Noor, păși în faţă, cu un cocoșel sub braț. 
Creștea găini și, fără îndoială, luase pasărea cea mai valoroasă 
ca să o ţină în siguranţă departe de roțile mașinii. Pasărea era 
țâfnoasă și indignată - și la fel era și Noor. 

— Ce treabă ai cu fata mea? întrebă ea. 

Fatima ignoră ostilitatea și răspunse pe un ton plăcut: 

— Câţi ani are fata ta frumoasă? 

— Șaisprezece. 

— Bine. 

— Ce-i așa de bine? 

— Am un restaurant în N'Djamena, pe bulevardul Charles de 
Gaulle. Am nevoie de chelneriţe. Fatima adoptă un ton vioi, plin 
de sinceritate. Trebuie să fie suficient de inteligente ca să preia 
comenzile de mâncare și de băutură fără să facă greșeli, dar și 
tinere și drăguţe, pentru că asta este ceea ce își doresc clienții. 

Mulțimea devenea tot mai interesată. Kiah și celelalte mame 
se apropiară. Kiah sesiză o aromă, de parcă cineva ar fi deschis 
o cutie de dulciuri, și înţelese că parfumul venea de la Fatima. 
Deși părea o creatură dintr-o poveste populară, se afla acolo ca 
să ofere ceva pământean și foarte căutat: o slujbă. 

— Și ce se întâmplă dacă clienţii nu vorbesc arabă? întrebă 
Kiah. 

Fatima o privi intens, evaluând-o. 

— Pot să întreb cum te numești, tânără doamnă? 

— Eu sunt Kiah. 

— Ei bine, Kiah, am descoperit că fetele deștepte pot să 
înveţe rapid denumirile mâncărurilor pe care le servesc în 
franceză și în engleză. 

Kiah încuviință din cap. 

— Desigur. Nu trebuie să fie prea multe. 

Fatima o privi gânditoare pentru un moment, apoi se întoarse 
din nou spre Noor. 

— Nu aș angaja niciodată o fată fără permisiunea mamei ei. Și 
eu sunt mamă - și chiar bunică. 

Noor părea mai puţin ostilă. 

Kiah puse o altă întrebare. 

— Cât se plătește? 

— Fetele primesc toate mesele și uniformele și un loc în care 
să doarmă. Pot să facă până la cincizeci de dolari americani pe 
săptămână din bacșișuri. 

— Cincizeci de dolari! exclamă Noor. 

Era de trei ori mai mult decât salariul normal. Bacșișurile 
puteau să varieze, toată lumea știa asta, dar chiar și jumătate 
din suma aceea era foarte mult pentru o săptămână de cărat 
pahare și farfurii. 

— Deci fără salariu? întrebă Kiah. 

Fatima păru iritată. 

— Corect. 

Kiah se întreba dacă putea să aibă încredere în Fatima. Era 
femeie, ceea ce era în favoarea ei, dar nu era un argument 
decisiv. Fără îndoială că prezenta un tablou atractiv al slujbei pe 
care o oferea, dar asta era ceva normal și nu o transforma într-o 
mincinoasă. Lui Kiah îi plăceau discursul deschis și farmecul 
neîndoielnic, dar, sub toate acestea, detecta o vână puternică și 
nemiloasă care o făcea să fie dificilă. 

Chiar și așa, le invidia pe fetele singure. Ele puteau scăpa din 
satul de la malul lacului, ca să-și croiască o viață nouă la oraș. 
Işi dorea să poată face și ea același lucru. Se gândea că ar fi 
putut să fie o chelneriță foarte bună. Și ar fi fost salvată de 
alegerea îngrozitoare între Hakim și sărăcie. 

Doar că ea avea un copil. Nici nu se putea gândi la o viaţă 
fără Naji. Il iubea prea mult. 

Zariah întrebă cu interes: 

— Cum arată uniforma? 

— Haine europene, spuse Fatima. O fustă roșie, o bluză albă 
și o eșarfă roșie cu buline albe. Fetele scoteau sunete de 
apreciere și Fatima adăugă: Da, este foarte drăguță. 

Noor îi adresă o întrebare de mamă. 

— Cine se ocupă de fetele astea tinere? 

Era evident că fetele de șaisprezece ani aveau nevoie de 
supraveghere. 

— Ele locuiesc într-o casă mică, în spatele restaurantului, și o 
doamnă care se numește Amat al-Yasu are grijă de ele. 

Era interesant, se gândi Kiah. Numele supraveghetoarei era 
arab creștin. 

— Ești creștină, Fatima? întrebă ea. 

— Da, dar angajaţii mei sunt amestecați. Eşti interesată să 
lucrezi pentru mine, Kiah? 

— Nu pot. Aruncă o privire spre Naji, care se afla în braţele ei, 
privind-o fascinat pe Fatima. N-aș putea să-mi părăsesc 
băieţelul. 

— Este minunat. Cum se numește? 

— Naji. 

— Trebuie să aibă... cât, doi ani? 

— Da. 

— Și tatăl lui este chipeș? 

Chipul lui Salim fulgeră în memoria lui Kiah: pielea întunecată 
de soare, părul negru ud de picături, pliurile din jurul ochilor din 
cauza privitului în apă, în căutarea peștilor... Amintirea 
neașteptată o umplu de o tristețe bruscă. 

— Sunt văduvă. 

— Îmi pare rău. Viaţa trebuie să fie grea. 

— E adevărat. 

— Dar tot poţi să fii chelneriţă. Două dintre fetele mele au 
bebeluși. 

Inima lui Kiah se opri. 

— Dar cum este posibil? 

— Își petrec toată ziua alături de copiii lor. Restaurantul se 
deschide seara, iar doamna Amat al-Yasu are grijă de copii în 
timp ce mamele lucrează. 

Kiah era uluită: presupusese din start că nu era eligibilă. 
Acum, brusc, i se deschidea o perspectivă nouă. Işi simţi inima 
luând-o la goană. Era încântată, dar intimidată. În toată viaţa ei 
fusese la oraș doar de câteva ori, iar acum i se cerea să se mute 

acolo, să locuiască acolo... Singurele restaurante în care intrase 
vreodată erau micile cafenele precum cea din Trei Palmieri, dar 
slujba care i se oferise era într-un loc ce părea înfricoșător de 
luxos. Era capabilă de o asemenea schimbare majoră? Avea 
curajul necesar pentru asta? 

— Trebuie să mă gândesc, spuse ea. 

Noor adresă o altă întrebare de mamă: 

— Fetele acelea care au copii... ce e cu bărbaţii lor? 

— Una este văduvă, precum Kiah. Cealaltă - îmi pare rău să o 
spun - a fost destul de proastă încât să se ofere unui bărbat 
care a fugit. 

Mamele înțelegeau. Erau un grup conservator, dar fuseseră 
fete frivole pe vremuri. 

— Gândește-te la asta! spuse Fatima. Nu te grăbi! Mai am de 
vizitat și alte sate. O să trec din nou pe aici la întoarcere. Zariah 
și Kiah, dacă vreţi să lucraţi pentru mine, să fiți gata pe la 
mijlocul după-amiezii. 

— Trebuie să plecăm azi? întrebă Kiah. 

Se gândise că avea timp să cântărească oferta timp de o 
săptămână sau două, nu doar câteva ore. 

— Astăzi, repetă Fatima. 

Kiah era din nou înspăimântată. 

O altă fată spuse: 

— Dar ce zici despre noi, celelalte? 

— Poate după ce mai crește-ţi, răspunse Fatima. 

Kiah știa că adevăratul motiv era că fetele celelalte nu erau 
destul de drăguțe. : 

Fatima se întoarse la mașină și șoferul îi deschise ușa. Inainte 
să urce, aruncă ce mai rămăsese din ţigară și o strivi. Intreaga 
conversaţie durase doar cât avusese nevoie să-și fumeze ţigara. 
Se așeză în mașină și se aplecă în afară. 

— Hotărâţi-vă! spuse ea. Ne vedem mai târziu. 

Șoferul închise ușa. 

Sătenii priviră mașina îndepărtându-se. 

Kiah o întrebă pe Zariah: 

— Tu ce crezi? Să mergem la N'Djamena cu Fatima? 

— Dacă mă lasă mama, da! 

Ochii lui Zariah străluceau de speranţă și entuziasm. 

Kiah era doar cu patru ani mai în vârstă decât ea, dar 
diferenţa părea mult mai mare. Kiah avea un copil pentru care 
își făcea griji și era mult mai conștientă de pericole. 

Apoi se gândi la Hakim, la tricoul lui murdar și la mărgelele 
talisman... Era greu să aleagă între Fatima și Hakim, deși nu 
erau prea multe la care să se gândească. 

Zariah spuse: 

— Dar tu, Kiah? Vei pleca cu Fatima în după-amiaza asta? 

Kiah ezită preț de o clipă, apoi spuse: 

— Da. Apoi adăugă: Desigur. 

o... 

Restaurantul avea un nume englezesc, Bourbon Street, 
anunțat afară cu neoane roșii. In după-amiaza aceea, târziu, 
Kiah ajunse acolo în Mercedesul Fatimei, împreună cu Zariah și 
cu alte două fete pe care nu le cunoștea. Intrară într-un hol cu 
un covor gros și cu pereţii zugrăviți în culoarea blândă a 
orhideelor albe. Era chiar mai luxos decât își imaginase Kiah. 
Consideră că era încurajator. 

Fetele scoteau sunete de uimire și de încântare, iar Fatima 
spuse: 

— Bucuraţi-vă! Asta este ultima oară când intraţi pe ușa din 
fată. Există o intrare pentru angajaţi în spate. 

În hol se aflau doi bărbaţi masivi, în costume negre, care nu 
făceau nimic, și Kiah presupuse că erau agenți de pază. 

Sala principală era mare. De-a lungul unei laturi se afla un bar 
lung, cu mai multe sticle decât văzuse Kiah vreodată într-un 
singur loc. Ce putea să se afle în toate sticlele acelea? Existau 
șaizeci de mese sau mai multe. Pe partea opusă barului se afla 
o scenă, cu o cortină roșie. Kiah nu avea habar că restaurantele 
puteau să prezinte și spectacole. Podeaua era acoperită cu 
covoare, în afara unui mic cerc cu parchet de lemn, din fața 
scenei, despre care Kiah pricepu că trebuia să fie pentru dans. 

Vreo zece bărbaţi sorbeau din diverse băuturi și două fete îi 
serveau, dar, altfel, locul era gol și Kiah presupuse că abia se 
deschisese. Uniformele în roșu și alb erau la modă, deși ea era 
șocată de cât de scurte erau fustele. Fatima le prezentă pe 
fetele noi chelnerițelor, care se îngrămădiră peste Naji, și 
barmanului, care era un tip tăios. In bucătărie, șase bucătari 
erau ocupați să curețe și să taie legumele, ca să prepare sosuri. 

Spaţiul părea prea mic pentru a găti mâncare suficientă pentru 
toate acele mese. 

În capătul îndepărtat, coridorul ducea spre o serie de camere 
mici, fiecare cu câte o masă, scaune și o canapea lungă. 

— Clienţii plătesc mai mult pentru o cameră privată, spuse 
Fatima. 

Kiah se întrebă de ce ar fi plătit cineva mai mult ca să ia cina 
separat. 

Era uluită de dimensiunile întreprinderii - Fatima trebuia să fie 
foarte deșteaptă ca să o conducă. Kiah se întreba dacă avea un 
bărbat care să o ajute. 

Trecură printr-o mică zonă pentru angajaţi, cu mai multe 
cuiere pentru haine, apoi ieșiră pe ușa personalului. Dincolo de 
curte se afla o clădire din beton, cu două etaje, vopsită în alb și 
cu obloane albastre. O femeie mai în vârstă era așezată afară și 
se bucura de răcoarea serii. Se ridică în picioare când se apropie 
Fatima. 

— Aceasta este doamna Amat al-Yasu, zise Fatima. Dar toată 
lumea îi spune Jadda. 

Era denumirea populară pentru „dădacă”. Era o femeie mică 
și plinuţă, dar privirea ei o făcea pe Kiah să aibă senzația că 
putea avea o latură la fel de dură ca Fatima. 

După ce le prezentă pe fetele noi, Fatima spuse: 

— Dacă faceţi ceea ce vă spune Jadda, nu veţi greşi prea 
mult. 

Ușa casei era dintr-o foaie de tablă ondulată, bătută în cuie 
într-o ramă de lemn, ceea ce nu era neobișnuit pentru 
N'Djamena. În interior se aflau câteva dormitoare mici și un duș 
comun. Etajul superior era o copie a primului. Fiecare cameră 
avea două paturi înguste, cu exact atâta spațiu între ele cât să 
te poţi ridica în picioare, și două șifoniere mici. Cele mai multe 
dintre rezidente se pregăteau pentru munca de seară, 
aranjându-și părul și îmbrăcând uniformele de chelneriţe. Jadda 
le anunţă că era de așteptat să facă duș cel puţin o dată pe 
săptămână, ceea ce le surprinse pe fetele noi. 

Kiah și Zariah primiră o cameră împreună. Uniformele lor erau 
atârnate în fiecare șifonier, împreună cu piese de îmbrăcăminte 
în stil european, sutiene și chiloți minusculi. Nu exista niciun 
pătuţ: Naji trebuia să doarmă în patul lui Kiah. 

jJadda le spuse să se schimbe imediat, întrucât aveau să 
lucreze în seara respectivă. Kiah se lupta să-și stăpânească 
panica: atât de curând! Părea că totul se întâmpla mai rapid 
decât te așteptai. Apoi o întrebă pe Jadda: 

— De unde vom ști ce să facem? 

— In seara asta veţi face pereche cu o fată cu experiență, 
care vă va explica tot ce trebuie, spuse supraveghetoarea. 

Kiah își scoase roba exterioară și rochia simplă de dedesubt și 
se duse spre duș. Apoi își puse uniforma și o căută pe Ameena, 
care urma să fie tutorele ei. Imediat intrară în restaurant, care 
se umplea rapid. O mică formaţie cânta și câţiva oameni 
dansau. Deși toată lumea vorbea în arabă sau franceză, Kiah nu 
reușea să recunoască mai mult de jumătate dintre cuvinte și 
presupunea că discutau despre mâncăruri și băuturi de care ea 
nu mai auzise niciodată. Se simţea ca un străin în propria ei 
tară. 

Oricum, de îndată ce Ameena începu să ia comenzile, pentru 
Kiah deveni limpede totul. Ameena îi întreba pe clienţi ce 
doreau să consume, iar ei îi spuneau, uneori arătând numele 
produselor în meniu, ceea ce făcea mai ușoară înţelegerea 
comenzii Ameena le nota alegerile într-un carnet, apoi se ducea 
la bucătărie. Acolo anunţa comenzile, apoi rupea foaia din 
carnet și o așeza pe tejghea. Comenzile pentru băutură i le 
repeta barmanului taciturn. Când mâncarea era gata, o ducea la 
masă, apoi făcea același lucru și cu băuturile. 

După ce privi timp de o jumătate de oră, Kiah luă prima ei 
comandă, fără să facă nicio greșeală. Ameena îi dădu doar un 
singur sfat. 

— Umezește-ţi buzele, îi spuse ea, lingându-și demonstrativ 
propriile buze. Te face să arăţi sexy. 

Kiah ridică din umeri și își umezi buzele. 

Câștiga rapid încredere și începea să fie mulțumită de sine. 

După câteva ore, fetele luau, cu rândul, câte o scurtă pauză și 
o gustare. Kiah se grăbi spre casă ca să-l verifice pe Naji. Îl găsi 
adormit. El părea liniștit, se gândi Kiah recunoscătoare; mai 
mult decât să-l sperie, schimbarea îl interesa și îl făcea curios. 
Se întoarse la lucru încurajată. 

Unii dintre clienţi plecau acasă după ce luau cina, dar mulţi 
rămâneau, așa că nou-veniţii li se alăturau pentru băuturi. Kiah 
era uimită văzând câtă bere, vin și whisky consumau oamenii. Ei 

nu-i plăcea senzaţia de ameteală pe care ţi-o provocau 
băuturile. Salim se bucurase ocazional de câte un pahar de 
bere. Băutul nu era interzis - ei erau creștini, nu musulmani -, 
dar, chiar și așa, acesta nu juca un rol important în vieţile lor. 

Atmosfera începea să se schimbe. Râsetele deveneau mai 
sonore. Kiah observă că acum clientela era majoritar masculină. 
Era surprinsă de câte ori un bărbat îi punea o mână pe brat, în 
timp ce comanda băuturile, sau o atingea pe spate în timp ce 
trecea. Unul își lăsă mâna pe șoldul ei, pentru scurt timp. Totul 
se făcea într-un mod relaxat, fără zâmbete lascive sau remarci 
murmurate, dar toate acestea o descumpăneau. In sat nu se 
întâmplau astfel de lucruri. 

Abia la miezul nopţii află la ce servea scena. Orchestra începu 
să cânte o melodie arăbească și cortina se deschise pentru a 
dezvălui o dansatoare din buric egipteană. Kiah auzise despre 
astfel de persoane, dar nu văzuse niciodată una. Femeia purta 
un costum extraordinar de provocator. La finalul dansului, ea se 
strecură cumva afară din sutien ca să-și arate sânii și, o secundă 
mai târziu, cortina se închise. Audienţa aplauda cu entuziasm. 

Kiah nu știa prea multe despre viața de la oraș, dar bănuia că 
nu toate restaurantele aveau distracţii de genul acesta și începu 
să se simtă incomod. 

Își verifică mesele și un client îi făcu semn cu mâna. Era 
bărbatul care își lăsase mâna pe șoldul ei. Era un european 
masiv și purta un costum cu dungi și o cămașă albă, deschisă la 
gât. Arăta în jur de cincizeci de ani. 

— O sticlă de șampanie, chérie, îi spuse el. Bollinger. 

Părea puţin beat. 

— Da, domnule. 

— Adu-mi-o în camera privată. Voi fi la numărul trei. 

— Da, domnule. 

— Adu și două pahare. 

— Da, domnule. 

— Spune-mi Albert. 

— Da, Albert. 

Ea puse gheaţă într-o găleată argintie și luă două pahare și o 
sticlă de șampanie de la barman. Le așeză pe o tavă și 
barmanul adăugă o mică bucată de dukkah, un amestec de 
seminţe și mirodenii, și o farfurie cu porumb pentru înmuiat. 
Kiah duse tava în spatele restaurantului. Un alt paznic masiv, în 

costum negru, stătea în picioare lângă ușa coridorului privat. 
Kiah găsi camera numărul trei, bătu la ușă și intră. 

Albert stătea pe sofa. Kiah privi prin cameră, dar nu se mai 
afla nimeni altcineva acolo. Asta o făcu să devină nervoasă. 

Așeză tava pe masă. 

— Poţi să deschizi șampania, îi spuse Albert. 

Deschiderea sticlelor cu vin nu făcuse parte din pregătirea lui 
Kiah. 

— Nu știu cum, domnule, îmi pare rău! Asta este prima mea zi 
aici. 

— Atunci, îţi arăt eu. 

Ea privi cu atenţie în timp ce el desfăcea folia de aluminiu și 
slăbea legătura de sârmă. Apucă dopul, îl răsuci puţin, apoi 
apăsă pe el, ca să-l lase să iasă încet. Se auzi un zgomot ca un 
suflu de vânt, iar el zise: 

— Ca un geamăt de femeie satisfăcută. Doar că asta nu auzi 
prea des, nu-i așa? 

El râse, iar ea înţelese că făcuse o glumă, așa că zâmbi, deși 
nu înţelegea ce era amuzant. 

El turnă în două pahare. 

— Aștepţi pe cineva, spuse Kiah. 

— Nu. El ridică unul dintre pahare și i-l oferi. Acesta e pentru 
tine. 

— O, nu, mulţumesc! 

— Nu-ţi voi face niciun rău, idioată mică, zise el mângâindu-i 
șoldul cărnos cu palma. Vino să stai la mine în poală. 

— Nu, domnule, chiar nu pot. 

El începea să pară nervos. 

— Îți dau douăzeci de parai pentru un sărut. 

— Nu! 

Ea nu știa dacă el se referea la dolari, la euro sau la orice 
altceva, dar, în orice caz, era un preţ ridicol de mare pentru un 
sărut și simțea, instinctiv, că avea să i se ceară ceva mai mult 
de atât. Și se temea că, deși el părea drăguţ, ar fi putut să 
devină insistent și să o forțeze. 

— Negociezi dur, zise el. Bine. O sută pentru o partidă. 

Kiah fugi din cameră și dădu peste Fatima. 

— Ce s-a întâmplat? o întrebă ea. 

— El vrea sex! 

— Ţi-a oferit bani? 

Ea încuviinţă din cap. 

— O sută. Parai, spunea el. 

— Dolari. Fatima o apucă pe Kiah de umeri, aplecându-se spre 
ea. Kiah îi simţea parfumul, cu miros de miere arsă. Ascultă-mă! 
Ti s-a mai oferit până acum o sută de dolari? 

— Nu. 

— Și nici nu ţi se va mai oferi dacă nu intri în joc. Așa îţi 
câştigi bacșișurile, deși nu toți clienţii noștri sunt la fel de 
generoși ca Albert. Acum, intră înapoi acolo și scoate-ţi chiloţii! 
Luă un pachet mic și plat din buzunar și i-l întinse: Și folosește 
un prezervativ. 

Kiah nu luă pachetul. 

— Îmi pare foarte rău, Fatima, spuse ea. Nu-mi place să mă 
împotrivesc și chiar vreau să fiu chelneriţă, dar nu pot să fac ce- 
mi ceri. Pur și simplu, nu pot. Kiah era hotărâtă să-și păstreze 
demnitatea, dar, spre disperarea ei, izbucni în lacrimi. Te rog, nu 
încerca să mă obligi, imploră ea. 

Faţa Fatimei căpătă o expresie hotărâtă în timp ce spuse: 

— Nu poţi lucra aici dacă nu le oferi clienţilor ceea ce se 
așteaptă să primească! 

Kiah descoperi că plângea prea tare ca să poată răspunde. 

Agentul de pază își făcu apariţia și îi spuse Fatimei: 

— E totul în regulă, șefa? 

Kiah înţelese că, dacă ei se hotărau să o oblige, paznicul 
putea să o imobilizeze foarte ușor. Ințelegerea acestui lucru îi 
schimbă dispoziţia. Lucrul cel mai prost pe care putea să-l facă 
acum era să pară neajutorată, o fată ignorantă de la ţară care 
putea să fie hărţuită. Trebuia să ia poziţie în apărarea ei. 

Făcu un pas înapoi și ridică bărbia. 

— Nu voi face asta, spuse ea ferm. Îmi pare rău să te 
dezamăgesc, Fatima, dar este vina ta! M-ai înșelat. Vorbind 
încet și cu hotărâre, spuse: Așa că hai să nu ne certăm! 

Fatima părea furioasă. 

— Mă ameninţi? 

Kiah privi spre paznic. 

— Sigur că nu pot să mă lupt cu el. Apoi ridică vocea: Dar pot 
să fac un scandal îngrozitor în faţa clienţilor tăi. 

În momentul acela, un alt client privi afară dintr-un alt 
separeu și strigă: 

— Hei, avem nevoie de mai multă băutură aici! 

— Imediat, domnule! răspunse Fatima, părând să dea înapoi. 
Du-te în camera ta și gândește-te peste noapte, îi spuse ea lui 
Kiah. Dimineaţă vei vedea lucrurile într-o altă lumină. Poţi să 
mai încerci și mâine. 

Kiah dădu din cap fără să mai spună nimic. 

Fatima adăugă: 

— Şi, pentru numele Domnului, nu-i lăsa pe clienţi să te vadă 
cum scâncești. 

Kiah se  îndepărtă imediat, înainte ca Fatima să se 
răzgândească. 

Își croi drum spre ușa personalului și traversă curtea spre 
casa fetelor. Jadda era în holul de la intrare, privind la televizor. 

— Te-ai întors devreme, spuse ea dezaprobator. 

— Da, zise Kiah, apoi se grăbi să urce scările, fără să 
comenteze. 

Naji încă dormea. 

Kiah își scoase uniforma, pe care o vedea acum ca pe 
îmbrăcămintea unei prostituate. Își puse rochia de noapte și se 
întinse alături de Naji. Era trecut de miezul nopţii, dar încă 
auzea orchestra și vuietul conversaţiilor din club. Se simțea 
obosită, dar nu reușea să adoarmă. 

Zariah intră pe la ora trei, cu ochii strălucitori, cu un pumn de 
bani în mână. 

— Sunt bogată! spuse ea. 

Kiah era prea obosită ca să-i spună că era greșit ceea ce 
făcea. De fapt, nici nu mai era sigură dacă era greșit. 

— Câţi bărbaţi? întrebă ea. 

— Unul mi-a dat douăzeci, iar altul a făcut-o cu mâna mea 
pentru zece, spuse Zariah. Gândește-te doar de cât timp are 
nevoie mama mea ca să strângă treizeci! 

Își scoase hainele și se îndreptă spre baie. 

— Spală-te bine, îi zise Kiah. 

Zariah reveni în scurtă vreme și adormi o clipă mai târziu. 

Kiah rămase trează până când lumina dimineţii începu să se 
vadă prin perdelele jegoase și Naji începu să se miște. Il hrăni la 
sân, ca să-l ţină liniștit încă o vreme, apoi se îmbrăcă în grabă. 

Când părăsiră camera împreună, nimeni altcineva nu mai 
mișca în jur. 

Se târî afară din casa tăcută. 

Charles de Gaulle era un bulevard larg din centrul capitalei. 
Chiar și la ora aceea, erau oameni în jur. Kiah ceru îndrumări 
pentru a ajunge în piaţa de pește, singurul loc din N'Djamena pe 
care-l cunoştea. În fiecare seară, pescarii de pe lacul Ciad 
conduceau până acolo ca să-și lase captura zilei precedente și 
Kiah îl însoţise de câteva ori pe Salim. 

Când ajunse în piață, bărbaţii își descărcau camioanele în 
lumina difuză. Mirosul de pește era copleșitor, dar pentru Kiah 
părea mai respirabil decât cel de la Bourbon Street. Pescarii își 
aranjau oferta de pești pe tarabe, aruncând apă peste ei ca să-i 
păstreze reci. Până la amiază aveau să vândă tot și să 
pornească spre casă. 

Kiah se plimbă prin jur până când observă o figură cunoscută. 

— Îţi amintești de mine, Melhem? spuse ea. Sunt văduva lui 
Salim. 

— Kiah! zise bărbatul. Sigur ca-mi amintesc de tine. Ce cauţi 
aici de una singură? 

— E o poveste lungă, răspunse Kiah. 


CAPITOLUL 8 


La patru zile după împușcăturile de pe podul N'Gueli, la patru 
nopţi după ce Tamara dormise cu Tab, fără să facă sex, 
ambasadorul american organiză o petrecere pentru cea de-a 
treizecea aniversare a soţiei sale. 

Tamara dorea ca petrecerea să fie un succes, atât de dragul 
lui Shirley, care era cea mai bună prietenă a ei din Ciad, cât și 
de dragul soţului lui Shirley, Nick, care se dădea peste cap să 
organizeze totul. De obicei, Shirley era responsabilă pentru 
petreceri - era una dintre îndatoririle soțiilor de ambasadori -, 
dar Nick decretase că ea nu se putea ocupa de propria 
petrecere aniversară și că el avea să se ocupe de tot. 

Era un eveniment major, la care participa toată lumea de la 
ambasadă, inclusiv cei de la CIA, care pretindeau că sunt 
diplomaţi obișnuiți. Tot personalul important al ambasadelor 
aliaţilor fusese invitat, alături de multe persoane din elita 
Ciadului. Erau așteptați vreo două sute de invitați. 

Petrecerea urma să aibă loc în sala de bal. Ambasada ţinea 
rareori seri de dans acolo. Balurile tradiţionale europene, cu 
formalismul lor țeapăn și cu muzica săltăreaţță, erau acum 
învechite. Oricum, sala era folosită din plin pentru recepții mari, 
iar Shirley se pricepea întotdeauna să-i facă pe oameni să se 
relaxeze și să se distreze, chiar și într-un mediu mai formal. 

În pauza de prânz, Tamara se duse până la sala de bal ca să 
vadă dacă putea fi de folos și îl găsi pe Nick agitat. In bucătărie 
se afla un tort uriaș care aștepta să fie decorat, douăzeci de 
chelneri se învârteau în jur în așteptarea instrucțiunilor și 
membrii unei formaţii de jazz din Mali, numită Desert Funk, erau 
așezați afară, sub palmierii de raffia, fumând hașiș. 

Nick era un bărbat înalt, cu capul mare; la fel îi erau și nasul, 
și bărbia. Avea o atitudine relaxată și prietenoasă și o 
inteligenţă ascuţită. Era un diplomat extrem de competent, dar 
nu avea veleităţi de organizator de petreceri. Era dornic să se 
descurce bine și se plimba pe acolo cu o privire nerăbdătoare, 
dar nu avea habar de ce lucrurile mergeau atât de rău. 

Tamara puse trei bucătari să răcească tortul, indică formaţiei 
unde să-și instaleze amplificatoarele și trimise doi oameni din 
personalul ambasadei să cumpere baloane și ornamente. Apoi le 
spuse chelnerilor să aducă mai multe containere de gheaţă și să 
pregătească băuturile spre a fi răcite. Trecea ușor de la o 
sarcină la alta, urmărind detaliile și dirijând personalul. Nu se 
mai întoarse la biroul CIA în după-amiaza aceea. 

Și, în tot acest timp, Tab era în gândurile ei. Ce făcea el chiar 
atunci? La ce oră avea să sosească? Unde aveau să meargă 
după petrecere? Aveau să își petreacă noaptea împreună? 

Era el prea bun ca să fie adevărat? 

Abia dacă avu timp să alerge până în camera ei și să îmbrace 
rochia de petrecere, confecționată dintr-o mătase de un albastru 
regal, care era foarte popular acolo. Ajunse înapoi în sala de bal, 
cu doar câteva minute înainte de sosirea oaspeţilor. 

Shirley veni un moment mai târziu. Când văzu decoraţiunile, 
chelnerii ducând tăvi cu apetitive și gustări și formaţia care își 
pregătea instrumentele, faţa îi fu inundată de fericire. Își aruncă 
braţele în jurul gâtului lui Nick și îi mulțumi. 

— Te-ai descurcat atât de bine, îi spuse ea, fără să-și ascundă 
surprinderea. 

— Am avut parte de o asistenţă esenţială, acceptă el. 

Shirley privi spre Tamara. 

— Tu l-ai ajutat, zise ea. 

— Toţi am fost conduși de entuziasmul lui Nick, răspunse 
Tamara. 

— Sunt atât de bucuroasă! 

Tamara știa că ceea ce o făcea pe Shirley să fie atât de 
fericită nu era neapărat succesul pregătirilor, cât dorinţa lui Nick 
de a face asta pentru ea. Și era fericită pentru că el îi făcuse 
această plăcere. „Așa ar trebui să fie lucrurile, se gândi Tamara. 
Asta este genul de relaţie pe care mi-l doresc”. 

Primul oaspete fu o femeie ciadiană îmbrăcată într-o robă cu 
imprimeuri strălucitoare, în roșu și albastru. 

— Arată atât de bine, îi șopti Tamara lui Shirley. Eu aș arăta 
ca o canapea îmbrăcată în aia... 

— Într-adevăr, o poartă minunat. 

La petrecerile ambasadei, se servea întotdeauna șampanie 
din California. Francezii spuneau politicoși că era surprinzător de 
bună și își lăsau jos paharele neterminate. Britanicii cereau gin 
tonic. Tamara credea că șampania era delicioasă, dar ea ar fi 
fost încântată oricum. 

Shirley o privi speculativ. 

— Ai ochii foarte strălucitori în seara asta. 

— Mi-a plăcut să-l ajut pe Nick. 

— Arăţi de parcă ai fi îndrăgostită. 

— De Nick? Desigur. Toţi suntem. 

— Hmm, spuse Shirley. Ştia când primea un răspuns evaziv. 
Am învăţat să descopăr cum se manifestă dragostea tăcută. 

— Dă-mi voie să ghicesc, zise Tamara. Shakespeare? 

— Zece din zece și un punct bonus pentru evitarea întrebării 
iniţiale. 

Tot mai mulţi oaspeţi soseau la petrecere, iar Shirley și Nick 
se duseră la intrare ca să-i întâmpine. Avea să dureze o oră să 
salute pe toată lumea. 

Tamara începu să circule prin sală. Era genul de ocazie la care 
ofițerii de informaţii puteau să prindă relaxat bârfele. Era 
remarcabil cât de repede uitau oamenii de confidenţialitate 
când băuturile erau la liber. 

Femeile din Ciad scoseseră la iveală cele mai strălucitoare 
culori și imprimeuri ale lor. Bărbaţii erau mai sobri, în afara 

câtorva tineri cu simţul modei, care purtau jachete stilate și 
tricouri. 

În astfel de ocazii, Tamara suferea uneori de o sclipire 
neplăcută de realism. Acum, în timp ce bea șampanie și purta 
discuţii de complezenţă, și-o imagina pe Kiah, disperată să 
găsească o cale prin care să-și hrănească micuțul, gândindu-se 
la o călătorie peste deșert și peste mare care-i punea viaţa în 
pericol, în speranţa că avea să găsească un fel de siguranţă într- 
o țară îndepărtată, despre care nu știa mai nimic. Era o lume 
ciudată. 

Tab întârzia. Avea să fie ciudat să-l întâlnească pentru prima 
oară după noaptea petrecută împreună. Se băgaseră în patul lui, 
el în tricou și chiloţi boxer, ea în pulover și bikini. El o luase în 
braţe, iar ea se ghemuise în el, adormind în câteva secunde. 
Următorul lucru pe care și-l amintea era că se trezise cu el 
așezat pe marginea patului, îmbrăcat în costum, oferindu-i o 
ceașcă de cafea și spunând: „Imi pare rău că te trezesc, dar 
trebuie să prind un avion și nu doream să te trezești singură. In 
dimineaţa aceea, el zburase în Mali împreună cu unul dintre șefii 
lui de la Paris, urmând să se întoarcă în ziua petrecerii. Cum 
avea să-l salute? Nu era iubitul ei, dar, cu siguranţă, era ceva 
mai mult decât un coleg. 

Fu abordată apoi de Bashir Fakhoury, un ziarist local pe care îl 
mai întâlnise. Era strălucitor și provocator și ea se îngrijoră 
imediat. Când îl întrebă ce mai face, el răspunse: 

— Scriu un articol mai profund despre UFDD. Se referea la 
principalul grup rebel din Ciad, care avea ambiția să-l răstoarne 
pe General. Care-i părerea ta despre ei? 

Nu exista niciun motiv pentru care să nu se folosească de el. 

— Cum sunt finanţaţi, Bashir? Știi? 

— O mare parte din bani vine din Sudan, vecinul nostru 
prietenos de la est. Tu ce crezi despre Sudan? Cu siguranţă 
Washingtonul consideră că Sudanul nu are niciun drept să 
intervină în Ciad? 

— Nu e treaba mea să comentez politica locală, Bashir. Ştii 
asta. 

— O, nu-ţi face griji, discutăm neoficial. Ca american, trebuie 
să fii în favoarea democraţiei. 

Tamara știa că, niciodată, nimic nu era cu adevărat neoficial. 

— Adesea mă gândesc la drumul lung și lent al Americii spre 
democraţie, spuse ea. Am fost nevoiţi să luptăm într-un război 
ca să ne eliberăm de rege, apoi în altul ca să abolim sclavia, 
apoi ne-a luat mai mult de o sută de ani de feminism ca să 
decidem că femeile nu sunt cetățeni de mâna a doua. 

Doar că el nu căuta genul acesta de lucruri. 

— Vrei să spui că democraţii din Ciad ar trebui să aibă 
răbdare? 

— Nu spun nimic de genul ăsta, Bashir. Noi doar stăm la 
taclale la o petrecere. Arătă din cap în direcţia unui tânăr 
american blond, care discuta cu un grup în franceză, cu un aer 
confidenţial. Vorbește cu Drew Sandberg, el este ofiţerul de 
presă. 

— Am vorbit cu Drew. El nu știe prea multe. Eu am nevoie de 
părerea CIA. 

— Ce este CIA? zise Tamara. 

Bashir zâmbi cu regret și Tamara se întoarse cu spatele. 

Imediat îl observă pe Tab. Se afla în apropierea ușii, 
strângându-i mâna lui Nick. In seara aceea purta un costum 
negru, cu o cămașă albă și strălucitoare cu butoni. Cravata era 
de un purpuriu-închis, cu un model discret. Arăta suficient de 
bine încât să nu-ţi mai iei ochii de la el. 

Tamara nu era singura care gândea astfel. Observă alte 
câteva femei care-l priveau pe furiș pe Tab. „Staţi departe, 
doamnelor, este al meu”, se gândea ea; și totuși, nu era alei. 

El îi oferise alinare în momente de disperare. Fusese 
fermecător, atent și extrem de înţelegător. Dar ce îi spunea 
asta, de fapt? Doar că era drăguţ. In timpul excursiei în Mali, el 
ar fi putut fi cuprins de panica de a-și asuma angajamente: 
bărbaţii păţeau deseori asta. Ar fi putut să o refuze cu un clișeu 
oarecare - „a fost amuzant cât a fost, haide să lăsăm lucrurile 
așa cum sunt, nu sunt în căutarea unei relaţii” sau, cel mai rău 
dintre toate, „nu e vina ta, ci a mea”. 

Și, gândindu-se la asta, Tamara realiză că își dorea cu 
disperare să aibă o relaţie cu el, că ar fi fost complet devastată 
dacă el ar fi simţit altfel. 

Când se întoarse din nou, Tab se afla lângă ea. Fața lui 
frumoasă o uimi: zâmbetul lui radia dragoste și fericire. 
Îndoielile și temerile ei se risipiră. Își reprimă dorinţa de a-și 
arunca braţele în jurul gâtului lui. 

— Bună seara, spuse ea formal. 

— Ce rochie minunată! 

El părea gata să o sărute, așa că ea îi întinse mâna, iar el i-o 
strânse. 

— Cum a fost în Mali? îl întrebă ea. 

— Mi-a fost dor de tine. 

— Mă bucur! Dar încetează să-mi mai zâmbești în felul ăsta. 
Nu vreau ca oamenii să afle că am devenit... apropiați. Eşti 
ofițer de informaţii al altei ţări. Dexter va declanșa un scandal. 

— Sunt doar foarte fericit să te văd. 

— Și eu te ador! Dar acum dispari înainte ca oamenii să 
înceapă să observe. 

— Desigur, zise el ridicând vocea. Trebuie să o felicit pe 
Shirley pentru ziua ei de naștere. Scuză-mă! 

Făcu o mică plecăciune și se îndepărtă. 

Imediat ce plecă, Tamara realiză că tocmai spusese „Și eu te 
ador”. „O, rahat, se gândi ea, e mult prea devreme!” lar el nu-i 
spusese același lucru. Avea să se sperie. 

Privind spre spatele minunat croit al costumului său, se 
întreba dacă nu cumva stricase totul. 

Karim se apropie să discute cu ea; purta un costum nou, gri 
perlă, și o cravată de culoarea lavandei. 

— Am aflat totul despre aventura ta, spuse el, privind-o într- 
un fel particular, de parcă n-ar mai fi văzut-o cu adevărat până 
atunci. 

De la schimbul de focuri de pe pod, ea mai observase expresii 
similare și în privirile altor oameni. „Credeam că te cunosc, 
spunea fiecare privire, dar acum nu mai sunt convins”. 

— Ce ai auzit? întrebă Tamara. 

— Că, atunci când armata americană n-a reușit să nimerească 
pe nimeni, tu ai fost singura care a împușcat un terorist. E 
adevărat? 

— Am avut o ţintă ușoară. 

— Ce făcea victima ta în momentul acela? 

— Aţintea o pușcă de asalt spre mine, de la vreo douăzeci de 
metri distanţă. 

— Dar ţi-ai păstrat calmul... 

— Presupun. 

— Şi l-ai rănit... sau ce? 

— A murit. 

— Dumnezeule! 

Tamara înțelese că se alăturase unei elite. Karim era 
impresionat. Ea nu considera acest lucru măgulitor: ar fi dorit să 
fie respectată pentru mintea ei, nu pentru calităţile de ţintaș. 
Așa că direcţionă conversaţia spre alt subiect. 

— Ce se mai spune pe la palatul prezidenţial? 

— Generalul este foarte furios. Prietenii noștri americani au 
fost atacați. Tehnic, poate că atacatorii se aflau pe teritoriul 
Camerunului sau într-un fel de ţară a nimănui de la frontieră, 
dar soldaţii americani sunt oaspeţii noștri, așa că suntem 
supăraţi. 

Tamara observă cele două probleme pe care le sublinia 
Karim. In primul rând, Generalul se distanţa cu fermitate de 
atacatori, afirmând cât era de furios. În al doilea rând, reieșea 
că aceștia nu erau neapărat din Ciad. Era de preferat 
întotdeauna să dai vina pe străini. Karim chiar sugera că nu se 
aflau pe teritoriul Ciadului. Tamara cunoștea aceste rahaturi - 
dar ea trebuia să adune informaţii, nu să se contrazică. 

— Mă bucur să aud asta. 

— Sunt sigur că știi că Sudanul se află în spatele atacului. 

Tamara nu știa nimic de genul acesta. 

— Strigătele „al-Bustan” sugerează ISGS. 

Karim flutură din mână lejer. 

— Un truc care să ne inducă în eroare, zise el. 

— Atunci, tu la ce gândești? întrebă ea neutru. 

— Atacul a fost pregătit de UFDD, cu sprijin din Sudan. 

— Interesant, spuse Tamara. 

Karim se aplecă mai aproape de ea. 

— După ce ai omorât un terorist, trebuie să-i fi verificat arma. 

— Sigur. 

— Ce tip? 

— O pușcă de asalt compactă. 

— Firma Norinco? 

— Da. 

— Chinezească! zise Karim triumfător. Forțele armate 
sudaneze își cumpără toate armele din China. 

De asemenea, ISGS avea arme Norinco pe care le obținea din 
aceeași sursă, armata sudaneză, dar Tamara nu sublinie acest 
lucru. Nici chiar Karim nu credea ceea ce spunea. Dar aceasta 

era linia pe care avea să o urmeze guvernul, iar Tamara pur și 
simplu o înregistră ca pe o informaţie utilă. 

— Generalul va întreprinde vreo acțiune? 

— Va spune lumii cine este responsabil pentru asta! 

— Și cum va face asta? 

— Plănuiește un discurs important în care va ataca rolul 
guvernului din Sudan în susţinerea activităţilor subversive de 
aici, din Ciad. 

— Un discurs important. 

— Da. 

— Când? 

— Curând. 

— Tu și cu ceilalţi probabil că lucraţi deja la text. 

— Absolut. 

Tamara își alese cu grijă cuvintele. 

— Casa Alba speră ca această situaţie să nu se agraveze. Nu 
dorim să vedem această regiune destabilizată. 

— Desigur, desigur, și noi gândim la fel - este ceva ce nu mai 
e nevoie să fie spus. 

Tamara ezită. Avea ea curajul să facă ceea ce avea în minte? 
La naiba, da! 

— Pentru președintele Green, ar fi de mare ajutor să vadă o 
ciornă a discursului din timp. 

Urmă o pauză lungă. 

Tamara presupuse că el era uluit de îndrăzneala solicitării ei, 
dar se gândea și cât de util ar fi fost să obţină aprobarea 
americanilor. 

Ea era șocată că el se gândea măcar la asta. 

In cele din urmă, Karim spuse: 

— Să văd ce pot să fac. Apoi se îndepărtă. 

Tamara privi în jur și observă o revărsare de culori. Acum, 
camera era plină ochi de femei care se întreceau care să fie mai 
strălucitoare. Ușile mari de la terasă erau deschise, așa că 
oamenii puteau ieși afară să fumeze. Cei de la Desert Funk 
cântau o variantă ritmată, africană, de cool jazz, dar zumzetul 
conversaţiilor, în arabă, franceză și engleză, îneca sunetul 
formației. Aerul condiţionat se lupta să facă faţă. Toată lumea se 
distra. 

Shirley apăru alături de ea. 

— Nu i-ai oferit prea mult timp lui Tabdar, Tamara. 

Era perspicace. 

— Se grăbea să-ţi spună „La mulţi ani”. 

— Cu vreo două săptămâni în urmă, erai grămadă pe el la 
recepţia de la ambasada italiană. 

Acum, când Tamara se gândi la asta, realiză că vorbise cu Tab 
multă vreme în seara aceea, deși discutaseră în special despre 
Abdul. Se îndrăgostise de Tab de pe atunci, fără să-și dea 
seama? 

— N-am stat grămadă pe el, spuse ea. Discutam despre 
muncă. 

Shirley ridică din umeri. 

— Cum zici tu. Mă gândeam că a făcut ceva ce te-a jignit. V- 
aţi certat? Privi intens spre Tamara, apoi spuse: Nu, stai! E 
tocmai pe dos! Te prefaci. Mușamalizezi povestea. Işi cobori 
tonul: Te-ai culcat cu el? 

Tamara nu știa cum să răspundă la asta. Ar fi trebuit să 
spună: „Şi da, și nu...”, ceea ce nu ar fi făcut decât să implice și 
mai multe explicaţii. 

Shirley părea frustrată, ceea ce era neobișnuit pentru ea. 

— Cât de nepoliticos din partea mea să întreb! Imi pare rău! 

Tamara reuși să închege o propoziţie coerentă. 

— Dacă ar fi adevărat, nu ţi-aș spune ţie, pentru că atunci ar 
trebui să te rog să păstrezi secretul față de Nick și Dexter, iar 
asta n-ar fi corect față de tine. 

Shirley aprobă din cap. 

— Pricep asta. Mulţumesc. Observă ceva în partea cealaltă a 
camerei și spuse: Sunt chemată. 

Tamara îi urmări privirea și îl observă pe Nick chemând-o de 
la intrare. Alături de el, în picioare, se aflau doi bărbaţi în 
costume negre și cu ochelari de soare. Era clar că erau gărzi de 
corp, dar ale cui? 

Tamara o urmă pe Shirley în partea cealaltă a camerei. 

Nick vorbea în grabă cu un aghiotant. Imediat ce Shirley 
ajunse lângă el, o luă de mână și porni spre ușă. 

O clipă mai târziu, intră Generalul. 

Tamara nu-l văzuse niciodată pe președintele Ciadului în 
carne și oase, dar îl recunoștea din fotografii. Era un bărbat cu 
umerii largi, în jur de șaizeci de ani, având capul ras și pielea 
închisă la culoare; părea mai mult african decât arab. Purta un 

costum de afaceri în stil vestic și câteva inele groase din aur. Un 
grup de bărbați și femei îl urma. 

Era zâmbitor și părea într-o dispoziţie afabilă. Îi strânse mâna 
lui Nick, refuză un pahar de șampanie oferit de un chelner și îi 
oferi lui Shirley un mic pachet, împachetat ca un cadou. Apoi 
începu să cânte în engleză: „Happy birthday to you...” 

Anturajul lui i se alătură de la al doilea vers: „Happy birthday 
to you... 

Privi în jur în expectativă și mai multe persoane înțeleseră 
mesajul și începură să cânte: „Happy birthday, dear Shirley...” 
Formaţia prinse tonul și se alătură cântecului. 

Până la sfârșit, toată lumea din sala de bal cânta: „Happy 
birthday to you!” Apoi aplaudară cu toții. 

„Bine, se gândi Tamara, cu siguranţă se pricepe să domine o 
sală”. 

— Pot să-mi despachetez cadoul? întrebă Shirley. 

— Sigur, dă-i drumul! zise Generalul. Vreau să mă asigur că îţi 
place. 

De parcă ea i-ar fi spus dacă nu-i plăcea, se gândi Tamara. 

Prinse privirea lui Karim, care-i aruncă o ocheadă 
cunoscătoare, și înţelese ce era în cadou. 

Shirley ţinea în mână o carte. 

— Este minunat! spuse ea. Operele lui al-Khansa - poetul meu 
arab favorit -, traduse în engleză! Mulţumesc, domnule 
președinte! 

— Știu că ești interesată de poezie, zise Generalul. lar al- 
Khansa este unul dintre puţinii poeţi-femei. 

— Este o alegere atât de înţeleaptă! 

Generalul era mulţumit. 

— Ai grijă, e puţin funestă, spuse el. Poemele sunt, în cea mai 
mare parte, elegii pentru moarte. 

— Unele dintre cele mai măreţe poeme sunt triste, totuși, nu-i 
așa, domnule președinte? 

— Adevărat. 

Apoi îl luă pe Nick de braţ și se îndepărtară de grup. 

— Să discutăm puţin în liniște, dacă se poate, domnule 
ambasador. 

— Desigur, răspunse Nick și începură să stea de vorbă cu 
voce joasă. 

Shirley înţelese mesajul și se întoarse către cei din jurul ei, 
arătându-le tuturor cartea. Tamara nu-și dezvălui rolul în 
alegerea cadoului - poate că avea să îi spună lui Shirley într-o zi. 

Generalul discută cu Nick timp de aproape cinci minute, apoi 
plecă. Petrecerea devenea din ce în ce mai animată. Toată 
lumea era emoţionată pentru că președintele ţării își făcuse 
apariţia acolo. 

Nick avea un aer oarecum solemn, se gândi Tamara, 
întrebându-se ce anume îi spusese Generalul. 

Nimerind peste Drew, îi povesti despre conversaţia cu Bashir. 

— Nu i-am spus nimic din ceea ce nu știa deja, spuse ea. 
Desigur, el ar putea să inventeze ceva, dar asta este o 
consecinţă inevitabilă a petrecerilor de la ambasadă. 

— Mulţumesc pentru că m-ai informat, spuse Drew. Nu cred 
că avem de ce să ne îngrijorăm. 

Logodnica lui Drew, Annette Cecil, care se afla alături de el, 
făcând parte din mica misiune britanică de la N'Djamena, spuse: 

— După asta mergem la Bar Bisous. Vrei să vii și tu? 

— Poate. Dacă pot să scap. Mulţumesc. 

Tamara prinse privirea lui Shirley și văzu că părea abătută. Ce 
se putuse întâmpla încât să-i strice dispoziția? Se duse la ea și o 
întrebă: 

— Ce s-a întâmplat? 

— Îţi amintești că ţi-am spus că Generalul fusese de acord să 
susțină rezoluția de la Naţiunile Unite a președintelui Green, 
referitoare la vânzările de armament? 

— Da. Spuneai că Nick este foarte încântat. 

— Generalul a venit aici ca să-l anunţe că s-a răzgândit. 

— Rahat! Ce a determinat asta? 

— Nick i-a tot adresat întrebarea asta, dar Generalul nu i-a 
dat decât răspunsuri evazive. 

— Președintele Green a făcut ceva care să-l jignească pe 
General? 

— Asta încercăm să ne dăm seama. 

Un oaspete se apropie ca să-i mulţumească lui Shirley pentru 
petrecere, iar Karim o abordă pe Tamara. 

— Sugestia ta pentru cadou a fost un mare succes! îi spuse el. 
Îți mulţumesc pentru sfat. 

— Cu plăcere. Toată lumea a fost atât de încântată când a 
sosit Generalul... 

— Ne vedem cândva în cursul săptămânii. Avem o întâlnire la 
cafea. 

Pe când se pregătea să plece, ea îl opri. 

— Karim, tu știi tot ce se întâmplă în orașul ăsta. 

El păru flatat. 

— Poate nu chiar totul... 

— Generalul nu va vota rezoluţia de la ONU a președintelui 
Green și nu putem să ne dăm seama de ce. La început, ne 
susținea. Știi cumva de ce s-a răzgândit? 

— Știu, spuse Karim, dar nu îi oferi nicio explicaţie. 

— Lui Nick i-ar fi de mare ajutor să știe. 

— Ar trebui să-l întrebi pe ambasadorul Chinei. 

Ăsta era un indiciu; Karim se mai relaxase puţin. Tamara 
insistă asupra subiectului. 

— Desigur, înţeleg că poporul chinez este împotriva rezoluţiei 
noastre. Dar ce fel de presiune ar putea să exercite China încât 
să determine un prieten loial să schimbe tabăra? 

Karim își frecă degetul mare de la mâna dreaptă de vârfurile 
celorlalte degete, făcând gestul internaţional pentru bani. 

— L-au mituit? întrebă Tamara. 

Karim scutură din cap. 

— Atunci, ce? 

Karim era obligat acum să spună ceva, altfel doar ar fi părut 
că știe. 

— De mai bine de un an deja, spuse el încet, chinezii lucrează 
la planul unui canal de la râul Congo până la lacul Ciad. Va fi cel 
mai mare proiect de infrastructură din istoria lumii. 

— Am auzit despre el. Și...? 

— Dacă votăm rezoluţia americană, ei vor abandona imediat 
proiectul. 

— Ah, zise Tamara. Asta explică lucrurile. 

— Generalul este foarte interesat de canal, zise Karim. 

„Așa și trebuie să fie, se gândi Tamara. Va salva milioane de 
vieţi și va transforma cu totul Ciadul? 

Însă asemenea proiecte puteau fi folosite pentru a exercita o 
presiune politică. Nu era nimic rău sau neobișnuit în asta. Alte 
țări, inclusiv Statele Unite, se foloseau de proiectele de ajutorare 
și de investiţiile străine ca să-și întărească poziţia: făcea parte 
din joc. 

Dar ambasadorul trebuia să afle. 

— Nu spune nimănui că știi de la mine, zise Karim, făcându-i 
cu ochiul Tamarei. 

Ea privi în jur în căutarea lui Dexter sau a unor persoane sus- 
puse din CIA, cărora putea să le raporteze asta, dar plecaseră cu 
toţii. 

Apoi apăru Tab. 

— Mulţumesc pentru această petrecere minunată, spuse el 
tare, apoi adăugă cu o voce mai scăzută: lţi amintești ce mi-ai 
spus cu vreo oră în urmă? 

— Ce? 

— Ai spus: „Te ador, dar acum dispari”. 

Ea se simţea stânjenită. 

— Îmi pare foarte rău. Eram nervoasă din cauza petrecerii. Și 
din cauza ta. 

— Nu-ţi cere scuze. Putem să luăm cina împreună? 

— Mi-ar plăcea, dar nu putem pleca împreună. 

— Unde ne întâlnim? 

— Poţi să treci să mă iei de la Bar Bisous? Am fost invitată 
acolo de Drew și Annette. 

— Sigur. 

— Nu intra! Sună-mă de afară, iar eu o să ies imediat. 

— Bun plan! În felul ăsta e mai puţin probabil să fim văzuţi. 

El zâmbi și plecă. 

Tamara trebuia să transmită veștile pe care le aflase de la 
Karim. Ar fi putut să plece în căutarea lui Dexter, dar Nick părea 
atât de abătut, încât simţi că trebuia să-i spună imediat. 

Când se apropie, el îi spuse: 

— Mulţumesc pentru ajutorul din după-amiaza asta. 
Petrecerea a fost un succes uriaș. 

El era sincer, dar Tamara își dădea seama că avea o greutate 
pe cap. 

— Mă bucur, spuse ea pe un ton vioi. Tocmai am aflat ceva ce 
ai vrea să știi, adăugă imediat. 

— Spune-mi! 

— Mă întrebam ce l-a făcut pe General să se răzgândească în 
legătură cu rezoluţia de la ONU. 

— La fel și eu. 

Nick își trecu mâna prin păr. 

— Chinezii îi șantajează cu un posibil proiect de multe 
miliarde de dolari pentru un canal între râul Congo și lacul Ciad. 

— Știu, spuse Nick. O, înțeleg... ameninţă că se vor retrage 
dacă Ciadul votează rezoluţia. 

— Asta este ceea ce am auzit. 

— Mi se pare corect. Ei bine, mă bucur că știm, cel puţin. Nu 
sunt sigur însă dacă putem să facem ceva în legătură cu asta. 
Ne-au pus cu spatele la zid, zise el îndepărtându-se. 

Sala se golea și chelnerii deja strângeau. Tamara îl lăsă pe 
Nick să mediteze. Simţea că se descurcase bine descoperind 
atât de repede informaţia referitoare la schimbarea de atitudine 
a Generalului: problema unei eventuale soluții ţinea acum de 
Nick și de președintele Green, nu de ea. 

Părăsi sala de bal și traversă complexul. Era deja seară: 
soarele apusese și aerul se răcorea. In apartamentul ei sună 
telefonul în timp ce se afla la duș. Dexter îi lăsă un mesaj prin 
care-i cerea să-l sune înapoi. Probabil că urma să o felicite. Asta 
putea însă să aștepte până dimineaţă: era nerăbdătoare să-l 
vadă pe Tab. Nu îl sună înapoi. 

Işi puse lenjerie curată și se îmbrăcă în blugi, o cămașă 
purpurie și o jachetă scurtă, din piele. Apoi chemă o mașină. 

Afară erau câteva persoane care așteptau o mașină: Drew și 
Annette, Dexter și Daisy, adjunctul lui Dexter, Michael Olson, și 
doi juniori de la secţia CIA, Dean și Leila. Drew și Annette 
sugerară să împartă mașina cu Tamara, iar ea se declară de 
acord imediat. 

Dexter avea faţa ușor roșie de la excesul de șampanie. 

— Te-am sunat, îi spuse el acuzator. 

— Tocmai mă pregăteam să te sun, minţi ea. 

Nu părea însă că avea de gând să o felicite. 

— Am o întrebare pentru tine, îi zise el. 

— Bine. 

— Cine dracu' te crezi? zise el ridicând vocea. 

Ea fu atât de uluită, încât făcu un pas înapoi, simțind cum i se 
înroșește gâtul. Cei care stăteau prin preajmă păreau jenaţi. 

— Ce am făcut? zise ea pe un ton scăzut, în speranţa că și el 
va face la fel. Însă nu funcţionă. 

— L-ai informat pe ambasador! tună el. Asta nu e treaba ta. 
Eu îl informez pe ambasador și, dacă nu pot eu, o face Michael. 
Tu ești cu vreo douăzeci de poziţii mai jos în nenorocitul de lanţ 
ierarhic! 

Cum putea să-i facă asta de faţă cu atâţia colegi? 

— Nu l-am informat pe ambasador, spuse ea. Dar, imediat ce 
vorbele îi ieșiră din gură, înțelese că, de fapt, asta făcuse. O, te 
referi la General! 

Scuturând din cap și adoptând o voce sarcastică, el spuse: 

— Da, ai dreptate, mă refer la nenorocitul de General. 

Daisy spuse încet: 

— Dexter, nu aici! 

El își ignoră soţia și, cu mâinile în șold, privi războinic spre 
Tamara și spuse: 

— Ei, bine? 

El avea dreptate, teoretic vorbind, dar urmarea protocolului ar 
fi dus la o pierdere de vreme. 

— Nick era disperat și nedumerit, iar eu, din întâmplare, am 
aflat exact ceea ce avea nevoie să știe, spuse ea. M-am gândit 
că ar trebui să primească informaţia imediat. 

— lar tu vei putea să emiţi astfel de judecăţi doar dacă te vor 
promova șeful secţiei, ceea ce acum nu ești și nici nu vei ajunge 
vreodată, dacă voi avea vreun cuvânt de spus. 

Era adevărat că informaţiile trebuiau să fie evaluate înainte să 
le fie transmise politicienilor. Rapoartele nefiltrate nu erau de 
încredere și puteau să-i conducă pe căi greșite. Oamenii cu 
vechime din agenţie evaluau și verificau seriozitatea sursei, 
comparau rapoartele între ele și puneau informaţiile în context, 
apoi le înmânau politicienilor cele mai bune evaluări ale lor. 
Rareori împărtășeau date brute, dacă puteau evita asta. 

Pe de altă parte, acesta era un caz simplu. Nick era un 
diplomat cu experienţă, care nu prea avea nevoie să i se aducă 
aminte că rapoartele de informaţii nu erau întotdeauna corecte. 
Nu se produsese niciun rău. 

Tamara presupunea că furia lui Dexter era alimentată de 
faptul că departamentul lui avusese parte de un mic succes, dar 
el nu primea niciun credit. Dar nu avea rost să se certe cu 
Dexter. El era șeful și avea dreptate să insiste asupra 
protocolului. Ea trebuia să înghită totul. 

Când limuzina lui sosi, șoferul deschise ușa și Daisy se urcă cu 
un aer îngrozit. 

— Îmi pare rău, spuse Tamara. Am acţionat impulsiv. Nu se va 
mai întâmpla. 

— Ar fi bine să nu se mai întâmple, zise Dexter, apoi se urcă 
în mașină. 

Trei ore mai târziu, Tamara uitase complet de existenţa lui 
Dexter. 

Își trecea vârfurile degetelor peste linia bărbiei lui Tab, o 
curbă graţioasă ce mergea de la o ureche la cealaltă. Era 
bucuroasă că el nu purta barbă. 

Apartamentul lui era luminat difuz de o singură lampă de 
masă. Canapeaua era generoasă și moale. Un cvartet de pian 
cânta încet - Brahms, se gândi ea. 

El îi luă mâna și i-o sărută, trecându-și buzele cu blândețe 
peste pielea ei, gustând-o, explorându-i degetele, palmele și 
apoi zonele moi de la încheietură. 

Tamara își aruncă pantofii, iar el făcu la fel. Nu purta șosete. 
Părea că tot ce ţinea de el era elegant și proporţional. Trebuia 
să existe un defect, își spuse în sinea ei. În următoarea oră avea 
să-l vadă complet dezbrăcat. Poate că avea un buric prea 
mare... sau o altă ciudățenie. 

„Ar trebui să fiu puţin încordată acum”, se gândea ea. El ar fi 
putut să fie o dezamăgire: insensibil, sau prea grăbit, sau cu 
dorinţe ciudate. Uneori, când sexul mergea prost, un bărbat 
putea să devină furios și abuziv sau să dea vina pe femeie. Ea 
suferise două experiențe neplăcute și auzise despre multe altele 
de la prietenele ei. Dar se simţea relaxată. Instinctul îi spunea 
că nu trebuia să-și facă griji în legătură cu Tab. 

Îi descheie cămașa, simțind bumbacul aspru și căldura 
trupului lui. El își scosese cravata cu câteva ore în urmă. Ea 
simţi miros de lemn de santal, o apă de colonie de modă veche. 
Îl sărută pe piept, atingându-i sfârcurile mari, maronii. Auzi un 
oftat de plăcere, pe care îl interpretă ca pe un semn, și atunci le 
sărută. El o mângâie pe păr. 

Când ea se trase înapoi, el spuse: 

— AȘ putea să rezist astfel mult și bine. De ce te-ai oprit? 

Ea începu să-și descheie cămașa purpurie. 

— Pentru că vreau ca tu să-mi faci același lucru, spuse ea. E 
în regulă? 

— O, Doamne, spuse el. 

CAPITOLUL 9 


Președintele Green discuta veștile proaste cu ministrul de 
externe, Chester Jackson. Deși arăta ca un profesor de colegiu, 
în costumul lui înspicat și cu cravata tricotată, când se așeză pe 
canapea, alături de Pauline, ea observă ceva alb la încheietura 
lui stângă. 

— Ce ceas e acela, Chess? îl întrebă ea. 

În mod normal, el purta un ceas Longines subţire, cu o curea 
maro din piele de aligator. 

El își ridică mâneca și lăsă la vedere un ceas complet alb, 
Swatch Day-Date, cu o curea de plastic. 

— Un cadou de la nepoata mea, explică el. 

— Ceea ce-l face să fie cu mult mai valoros decât orice ai 
putea să cumperi dintr-un magazin de bijuterii. 

— Exact. 

Ea râse. 

— Îmi plac bărbaţii cu priorităţi corecte. 

Chess era un om politic viclean, practic, cu o prejudecată 
conservatoare referitoare la câinii adormiţi care trebuiau lăsaţi 
în pace. Înainte să intre în politică, fusese partener senior la o 
firmă de avocatură din Washington, specializată în Drept 
internaţional. Lui Pauline îi plăceau informările lui seci, concise, 
fără risipă de cuvinte. 

— S-ar putea să pierdem votul de astăzi de la ONU, spuse el. 
Ai primit deja cifrele în raportul de la Josh. 

Ambasadorul american la Naţiunile Unite era Joshua 
Woodward. 

— Sprijinul nostru s-a micșorat. Cele mai multe dintre ţările 
neutre care au promis inițial să ne susţină spun acum că se vor 
abţine sau chiar că vor vota împotrivă. Imi pare rău. 

— La dracu', spuse Pauline. 

Treaba păruse îndoielnică încă din timpul weekendului și se 
simţea descurajată văzând că temerile ei se adevereau. 

Chess continuă: 

— Chinezii au câștigat voturile multora cu ameninţarea că își 
vor retrage investițiile. 

Vicepreședintele Milton Lapierre era așezat în faţa lui Pauline, 
jucându-se cu eșarfa purpurie pe care o purta atunci când 
intrase. El spuse indignat: 

— Ar trebui să facem și noi același lucru - să ne folosim 
programele de ajutor extern ca pârghie. Oamenii pe care-i 
ajutăm ar trebui să ne ajute! 

Cu accentul lui sudist, cuvântul „help”? suna ca hay u/p. 

— lar dacă nu ne ajută... să se ducă dracului! Hail! 

Chess scutură din cap răbdător. 

— O mare parte din ajutorul nostru este legat de 
achiziţionarea de produse de la producătorii americani, așa că, 
dacă retragem ajutoarele, dăm de necaz cu propriii noștri 
oameni de afaceri. 

— Rezoluția asta n-a fost o idee atât de strălucită, zise 
Pauline. 

— La vremea respectivă, toți am considerat că este un plan 
bun, zise Chess. 

— Decât să pierdem votul, aș prefera să retrag rezoluția. 

— Să o suspendăm. Putem spune că este o amânare ca să 
discutăm amendamentele. O putem suspenda pentru cât timp 
este necesar. 

— Bine, Chess, dar mi se rupe inima atunci când aud că un 
copil dintr-o familie americană, sarea pământului, cum este 
familia Ackerman, tocmai a fost ucis de un terorist cu o pușcă 
chinezească. Nu vreau să renunţ la asta. Vreau să mă asigur că 
chinezii știu că există un preț pentru ceea ce fac ei. Nu vor 
scăpa din asta cu faţa curată. 

— Ai putea să protestezi la ambasadorul chinez. 

— Cu siguranţă o voi face. 

— Ambasadorul va spune că chinezii vând arme forțelor 
armate sudaneze și că nu este, cu adevărat, vina Chinei dacă 
sudanezii le vând la ISGS. 

— În timp ce guvernul chinez și cel sudanez închid ochii. 

Chess încuviinţă din cap. 

— Imaginează-ţi ce s-ar spune despre noi dacă ofiţerii armatei 
afgane le-ar vinde arme americane rebelilor anti-Beijing de 
dincolo de frontieră, în provincia Xinjiang. 

— Guvernul chinez ar putea să ne acuze că încercăm să-l 
destabilizăm. 


i „Ajutor” în Ib. engleză (n.tr.). 

— Doamnă președinte, dacă vrem să pedepsim China, de ce 
nu întărim sancţiunile împotriva Coreei de Nord? 

— Asta îi va costa ceva bani pe chinezi, dar nu foarte mulți. 

— Nu, dar va arăta lumii că, de fapt, China ignoră sancţiunile 
ONU, iar asta îi va face de râs. Și dacă protestează, nu va face 
decât să dovedească ceea ce spunem noi. 

— Foarte alunecos, Chess. Imi place. 

— Și nu avem nevoie de votul ONU, pentru că ONU a impus 
deja restricţii pentru Coreea de Nord. Tot ce trebuie să facem 
este să punem în aplicare regulile existente. 

— De exemplu? 

— Documentele de import-export sunt publicate pe internet 
și, dacă le cercetăm cu atenţie, putem spune care dintre ele 
sunt false. 

— Cum? 

— lţi dau un exemplu. Coreea de Nord produce acordeoane 
de bună calitate și ieftine. In trecut, le exportau în toată lumea, 
dar acum nu mai pot. Vei descoperi însă că anul trecut o 
anumită provincie din China a importat 433 de bucăți și, în 
același an, China a exportat în Italia exact 433 de acordeoane, 
inscripţionate Made in China. 

Pauline râse. 

Chess spuse: 

— Nu este cine știe ce filosofie, trebuie doar să facem o 
muncă de detectivi. 

— Altceva? 

— Multe. Monitorizarea transferurilor de marfă de pe navă pe 
navă în largul mării - ceva ce, acum, putem să facem din satelit. 
Să îngreunăm, pentru Coreea de Nord, demersul de a-și accesa 
rezervele de valută forte. Le creăm probleme națiunilor 
suspectate de încălcarea sancţiunilor. 

— La naiba, haide să o facem, spuse Pauline. 

— Mulţumesc, doamnă președinte. 

Lizzie deschise ușa și spuse: 

— Domnul Chakraborty ar dori să vă vorbească. 

— Intră, Sandip. 

Sandip Chakraborty, directorul de comunicare, era un tânăr 
strălucit, bengali-american, care purta costum și teniși, o 
tendinţă la modă printre cei din personalul guvernamental de la 
Washington. Spuse: 

— James Moore ţine un discurs important în seara asta, la 
Greenville, South Carolina, și am auzit că va vorbi despre 
rezoluţia de la Naţiunile Unite. Mă gândeam că ai vrea să știi. 

— Pune pe CNN, te rog! zise Pauline. 

Sandip porni televizorul și Moore își făcu apariţia pe ecran. 

Avea șaizeci de ani, cu zece ani mai mult decât Pauline, 
trăsături dure, părul blond și încărunţit și o tunsoare militară. 
Sacoul costumului său era în stil western, având cusături în 
formă de V pe umeri și pe capacele buzunarelor. 

Milt spuse disprețuitor: 

— Doar pentru că vii din sud nu înseamnă că trebuie să te 
îmbraci ca un rahat. 

— Și-a făcut averea din petrol, nu din vite, zise Chess. 

— Pun pariu că are un cal numit Trigger. 

— Dar privește, spuse Pauline. Uite cum îl iubesc! 

Moore strângea mâinile cumpărătorilor pe o stradă luminată 
de soare. Mulțimea din jurul lui făcea selfie-uri cu telefoanele 
mobile. „În partea asta, Jimmy! Priveşte spre mine! Zâmbește, 
zâmbește!” În special femeile erau încântate să se afle în 
preajma lui. 

El nu se mai oprea din vorbit, spunând întruna: „Ce mai faci? 
Mă bucur să te văd. Salut! Mulţumesc pentru sprijin - să fii sigur 
că apreciez asta!” 

O femeie tânără împinse un microfon în faţa lui și spuse: 

— Vei condamna China pentru că le vinde arme teroriștilor în 
discursul din seara asta? 

— Am să pun la punct discuţiile despre vânzările de arme, 
doamnă. 

— Dar ce vei spune? 

Moore îi oferi un zâmbet ștrengăresc. 

— Ei bine, doamnă, dacă îţi spun acum, nimeni nu va mai 
avea nevoie să vină să mă vadă când voi vorbi mai târziu, nu-i 
așa? 

Pauline spuse: 

— Închide-l! 

Ecranul se întunecă. 

— Omul ăsta e o glumă umblătoare! zise Chess. 

— Dar face un rol mare, spuse Milt. 

Lizzie privi înăuntru și spuse: 

— Domnul Green este aici, doamnă. 

Pauline se ridică, iar ceilalţi o urmară. Ea spuse: 

— N-am terminat cu asta. Haideţi să ne întâlnim mâine- 
dimineaţă în sala de conferinţe! Veniţi cu idei de a le arăta 
chinezilor că nu ne-am dat bătuți. 

Plecară toți și intră Gerry. Purta un costum bleumarin elegant 
și o cravată cu dungi. El intra rareori în Biroul Oval. 

— S-a întâmplat ceva? îl întrebă Pauline. 

— Mda, spuse el, și se așeză în faţa ei. 

Milt își lăsase eșarfa purpurie pe scaun și Gerry o ridică, 
așezând-o pe braţul canapelei. 

— Directorul de la școala Pippei a venit la mine la birou în 
după-amiaza asta. 

Retragerea lui Gerry din domeniul juridic nu era completă. 
Vechea lui firmă îi oferise un birou micuţ, dar luxos, la etajul 
partenerilor, teoretic pentru ca el să-l folosească pentru munca 
fundaţiei. Dar el le oferea adesea sfaturi - neoficial și neplătit - 
și, pentru firmă, era un avantaj să-l aibă la dispoziţie pe soţul 
președintelui. Pauline nu prea era de acord cu acest aranjament, 
dar se hotărâse să nu se certe pe tema asta. 

— Doamna Judd? zise ea. Nu mi-ai spus că te întâlnești cu ea. 

— Nu știam. Și-a făcut o programare folosindu-se de numele 
de dinainte de căsătorie, domnișoara Jenks. 

Lui Pauline tot i se părea ciudat, dar nu asta era problema 
importantă. 

— Pippa are din nou necazuri? 

— Se pare că fumează marijuana. 

Lui Pauline nu-i venea să creadă. 

— La școală? 

— Nu. Pentru asta ar fi fost exmatriculată imediat. Au o 
politică ce presupune toleranţă zero, fără excepţii. Dar nu e atât 
de grav. A făcut-o în afara spaţiului școlii și în afara orelor, 
atunci când s-a dus la petrecerea lui Cindy Riley. 

— Dar presupun că doamna Judd a aflat cumva și nu poate să 
ignore raportul, deși Pippa nu a încălcat, de fapt, regulile școlii. 

— Exact. 

— Fir-ar! De ce nu pot copiii să treacă de la copilărie direct la 
stadiul de adult responsabil, fără dificila etapă a adolescenţei? 

— Unii reușesc. 

Probabil că Gerry reușise, se gândi Pauline. 

— Ce vrea doamna Judd să facem noi? 

— Să o convingem pe Pippa să nu mai fumeze iarbă! spuse 
Gerry. 

— De acord, răspunse Pauline, gândindu-se însă: „Cum naiba 
o să fac asta? Nu pot nici măcar să o conving să-și adune 
șosetele de pe podea și să le pună în coșul de rufe murdare!” 

Apoi se auzi vocea lui Milt: 

— Mă iertaţi! Mi-am uitat eșarfa. 

Pauline ridică privirea uluită. Nu auzise ușa deschizându-se. 

Milton își luă eșarfa. 

Lizzie privi înăuntru și spuse: 

— Pot să vă aduc o ceașcă de cafea sau altceva, domnule 
Green? 

— Nu, mulțumesc. 

Lizzie îl observă pe Milt și se încruntă. 

— Domnule vicepreședinte! Nu v-am văzut când v-aţi întors. 
Era treaba ei să oprească vizitatorii care voiau să ajungă în 
Biroul Oval și era enervată că cineva se strecurase fără știința 
ei. Pot face ceva pentru dumneavoastră, domnule? 

Pauline se întreba cât de mult auzise Milt din conversaţia ei cu 
Gerry. Nu prea mult, cu siguranţă. Oricum, nu avea ce să facă în 
legătură cu asta. 

Milt ridică eșarfa purpurie, în chip de explicaţie, apoi spuse: 

— Îmi pare rău că v-am întrerupt, doamnă președinte. 

Plecă repede, fără să mai adauge nimic. 

— Îmi pare foarte rău pentru asta, doamnă președinte, zise 
Lizzie jenată. 

— Nu e vina ta, Lizzie, spuse Pauline. Acum vom merge la 
reședință. Unde este Pippa? 

— În camera ei, îşi face temele. 

Serviciul secret știa întotdeauna unde se afla oricare dintre ei 
și o ţineau la curent pe Lizzie. 

Pauline și Gerry părăsiră împreună Biroul Oval și porniră pe 
drumul sinuos din Grădina de Trandafiri, sub razele târzii ale 
soarelui. Ajunși la reședință, urcară scările la nivelul al doilea și 
se duseră în dormitorul Pippei. 

Pauline observă că afișul cu urși polari care se aflase 
deasupra patului ei fusese înlocuit cu fotografia unui băiat 
drăguţ cu o chitară - probabil o vedetă, deși Pauline nu o 
recunoștea. 

Pippa era așezată pe pat, cu picioarele încrucișate, îmbrăcată 
în blugi și în hanorac, cu laptopul în față. Ridică privirea și 
spuse: 

— Ce e? 

Pauline se așeză pe un scaun. 

— Doamna Judd a trecut să-l vadă pe tatăl tău în după-amiaza 
asta. 

— Ce dorea bătrâna Judders? Să provoace necazuri, 
presupun, după expresiile voastre. 

— Spunea că ai fumat iarbă. 

— De unde dracu' ar putea ea să știe așa ceva? 

— Nu înjura, te rog! Se pare că s-a întâmplat la petrecerea lui 
Cindy Riley. 

— Ce dobitoc i-a spus? 

Pauline se gândi: „Cum poate să arate atât de dulce și să 
vorbească atât de urât?” 

Gerald spuse calm: 

— Pippa, pui întrebările greșite. Nu contează cum a aflat 
doamna Judd. 

— Nu e treaba ei ce fac în afara școlii. 

— Ea nu vede lucrurile astfel - și nici noi. 

Pippa oftă teatral și închise capacul laptopului. 

— Ce vreţi să fac? _ 

Pauline își amintea cum o născuse pe Pippa. Își dorise atât de 
mult un copil... și o duruse atât de tare... Incă își iubea copilul 
din toată inima și încă o durea. 

Gerry răspunse la întrebarea obraznică a Pippei: 

— Să nu mai fumezi marijuana. 

— Toată lumea fumează, tată! Este legal în DC și în jumătate 
din lume! 

— Nu-ţi face bine! 

— Nu e la fel de rea ca alcoolul, iar tu bei vin. 

Pauline spuse: 

— Sunt de acord. Dar școala ta o interzice. 

— Sunt proști! 

— Nu sunt, dar asta nu are nicio importanţă, chiar dacă ar fi. 
Ei scriu regulile. Dacă doamna Judd hotărăște că ai o influență 
proastă asupra celorlalţi elevi, are dreptul să te exmatriculeze. 
Și asta este ceea ce se va întâmpla dacă nu îţi schimbi 
comportamentul. 

— Nu-mi pasă! 

Pauline se ridică. 

— Presupun că nici mie. Ești prea mare ca să ţi se spună, așa 
că eu nu te mai pot proteja de consecinţele greșelilor tale 
pentru multă vreme. 

Pippa părea speriată. Conversaţia luase o întorsătură la care 
nu se așteptase. 

— Despre ce vorbești? 

— Dacă vei fi dată afară, va trebui să faci școala acasă. Nu 
are niciun rost să te trimitem la o altă școală, la care poţi să 
ajungi în același gen de necaz. Pauline nu plănuise să spună 
asta, dar observă acum că era necesar. Vom angaja probabil doi 
profesori, care îţi vor da lecţii chiar aici și te vor ajuta să treci 
examenele. O să-ţi lipsească prietenii, dar... ghinion! Seara ţi se 
va permite să ieși, dar sub supraveghere, dacă te comporți bine 
și înveţi din greu. 

— Este atât de rău! 

— Se numește dragoste dură. Ea privi spre Gerry și adăugă: 
Am terminat aici! 

El răspunse: 

— O să mai rămân câteva minute cu Pippa. 

Pauline îl privi timp de câteva clipe, apoi ieși din cameră. 

Se duse în dormitorul Lincoln, cel pe care-l folosea dacă 
trebuia să vină foarte târziu sau să se trezească devreme și nu 
dorea să-l deranjeze pe Gerry din somn, ceea ce se întâmpla 
deseori. 

De ce se simțea trădată? Pippa fusese sfidătoare, așa că 
Pauline îi vorbise cu fermitate. Totuși, Gerry rămăsese în urmă, 
fără îndoială ca să îndulcească impactul mustrărilor lui Pauline. 
Ei nu prea reușeau să se pună de acord. Era ceva nou? Când 
ajunseseră pentru prima dată împreună, ea fusese uluită de cât 
de asemănător gândeau amândoi. Dar acum, când se gândea la 
trecut, înţelegea că fuseseră adesea în dezacord în privința 
Pippei. 

Totul începuse dinainte să se nască ea. Pauline dorise să 
nască în cel mai natural mod posibil. Gerry ar fi vrut ca fiica lui 
să se nască într-o maternitate de cea mai înaltă clasă, cu tot 
echipamentul de înaltă tehnologie cunoscut de știința medicală. 
Pauline nu renunţase la ideea ei iniţială și Gerry acceptase 
planurile ei de a naște acasă; apoi însă, când contractiile 

deveniseră foarte grave, el chemase o ambulanţă și Pauline 
fusese prea afectată ca să-și mai susțină punctul de vedere. Se 
simţise trădată, dar în emoția și provocarea aduse de îngrijirea 
unui nou-născut, nu îl înfruntase niciodată în legătură cu asta. 

Dezacordul era mai mare în zilele acelea? Cu siguranţă 
tendinţa lui de a da vina pe ea pentru ceea ce mergea rău părea 
ceva nou. 

Două minute mai târziu, el intră și spuse: 

— Mă gândeam că s-ar putea să te găsesc aici. 

Ea spuse imediat: 

— Pentru ce ai făcut asta? 

— Să o consolez pe Pippa? 

— Să mă subminezi! 

— Mă gândeam că are nevoie de puţină atenţie tandră, 
iubitoare... 

— Uite ce e! Putem să fim severi sau să fim indulgenti, dar cel 
mai rău lucru este să fim divizați. Mesajele amestecate nu vor 
face decât să o ameţească, iar un copil confuz este un copil 
nefericit. 

— Atunci, trebuie să stabilim dinainte cum plănuim să tratăm 
cu ea. 

— Asta am făcut! Tu ai spus că trebuie să o oprim să mai 
fumeze droguri, iar eu am fost de acord. 

— Nu așa a fost, rosti el iritat. Eu ţi-am zis că doamna Judd 
dorea ca ea să înceteze să mai facă asta, iar tu ai decis că 
trebuie să o forțăm imediat. Eu n-am fost consultat. 

— Credeai că ar trebui să o lăsăm să continue? 

— Mi-ar fi plăcut, pur și simplu, să discut despre asta cu ea 
mai degrabă decât să îi ordon. 

— Este prea mare ca să se supună sau ca să mai asculte 
sfaturile noastre. Tot ce putem face este să o avertizăm în 
legătură cu eventualele consecinţe. Și asta am făcut! 

— Dar ai speriat-o. 

— Bine! 

Din afara ușii, o voce rosti: 

— Cina este gata, doamnă președinte! 

Porniră pe holul central spre sufragerie, aflată la capătul 
dinspre vest al clădirii, în apropierea bucătăriei. In mijloc se afla 
o masă rotundă și mică și două ferestre înalte, cu vedere spre 

peluza nordică și fântâna acesteia. Pippa intră un minut mai 
târziu. 

În timp ce lua prima îmbucătură de creveţi pane, lui Pauline îi 
sună telefonul. Era Sandip Chakraborty. Ea se ridică în picioare, 
se îndepărtă de masă și se întoarse cu spatele. 

— Ce este, Sandip? 

— James Moore a aflat despre amânarea rezoluţiei. Acum este 
pe CNN. Poate vrei să arunci o privire. Se ia tare de asta. 

— Bine. Rămâi pe fir. Ea li se adresă celorlalţi: Scuzaţi-mă un 
minut. 

Alături de sufragerie se afla o cameră mică, cunoscută drept 
salonul de frumusețe, pe care însă Pauline nu o folosea în acest 
scop. Oricum, avea un televizor pe care ea îl porni imediat. 

Moore se afla într-o sală de baschet, plină cu suporteri de-ai 
săi. Stătea în picioare pe o scenă, cu un microfon în mână, și 
vorbea fără notițe. Purta cizme de cowboy cu vârf ascuţit. În 
spatele lui se afla un fundal cu stele și dungi. 

— Să vedem! Câţi dintre oamenii de treabă din această sală 
ar putea să spună că președintele Green n-ar trebui să-și pună 
speranţele în Naţiunile Unite? spunea el. 

Camera trecu peste public; cei mai mulţi participant erau 
îmbrăcaţi lejer, având inscripţia „Jimmy” pe tricouri și șepci de 
baseball. 

— O! spuse Moore. Toţi aveţi mâinile ridicate! Cei din public 
râseră. Deci, ceea ce spunem este că oricare dintre noi ar fi 
putut să o îndrume pe Pauline! Cobori de pe scenă și privi în 
auditorium. Văd aici, în față, niște copii mici, cu mâinile ridicate. 
Camera se deplasă rapid spre rândul din faţă. Ei bine, poate 
chiar și ei ar fi putut să-i spună asta! 

Era ca un comedian de stand-up, făcând pauze în momentele 
cele mai potrivite. 

— Acum, dacă decideți să mă alegeţi pe mine președinte... 
Urmă o rundă lungă de aplauze pentru modestia cuvintelor 
„dacă decideţi”. Daţi-mi voie să vă spun cum aș vorbi cu 
președintele Chinei! Făcu o pauză. Nu vă faceți griji. Nu va dura 
mult. Pauză pentru râsete. Îi voi spune: „Puteţi proceda oricum 
doriţi, domnule președinte -, dar data viitoare când mă vedeţi 
venind, aţi face bine să fugiţi!” 

Uralele erau asurzitoare. 

Pauline opri sunetul și spuse la telefon: 

— Ce crezi, Sandip? 

— E o porcărie, dar e al naibii de bun! 

— Ar trebui să răspundem? 

— Nu imediat. N-am face decât să ne asigurăm că clipul va 
rula mâine toată ziua. Așteaptă până când avem o muniţie 
bună. 

— Mulţumesc, Sandip. Noapte bună! 

Pauline încheie convorbirea și reveni în sufragerie. Apetitivele 
fuseseră îndepărtate și pe masă se afla felul principal - pui 
prăjit. 

— Îmi pare rău, le spuse ea lui Gerry și Pippei. Ştiţi cum este. 

— Cowboy-ul acela îţi face probleme? o întrebă Gerry. 

— Nimic cu care să nu mă pot descurca. 

— Bine. 

După cină, serviră cafeaua în Salonul de Est și reluară 
discuţia. 

Gerry spuse: 

— Eu tot cred că nevoia cea mai mare a Pippei este să-și vadă 
mama mai des. 

Pauline trebuia să înfrunte asta. Răspunse: 

— Tu știi cât de mult îmi doresc să fac asta și mai știi și de ce 
nu pot. 

— Păcat... 

— Ai spus-o deja de două ori. 

El ridică din umeri. 

— Cred că e adevărat. 

— Trebuie să te întreb de ce continui să o spui când știi că nu 
pot face nimic în legătură cu asta. 

— Dă-mi voie să ghicesc: ai o teorie. 

— Ei bine, tot ceea ce reușești să faci este să dai vina pe 
mine. 

— Aici nu e vorba despre vinovăţie. 

— E greu să văd vreun alt scop. 

— Tu poţi să crezi ce-ţi place, dar eu consider că Pippa are 
nevoie de mai multă atenţie din partea mamei ei. 

După ce își termină cafeaua, apucă telecomanda televizorului. 

Pauline se întoarse în aripa de vest și intră în birou ca să 
lucreze. Se simţea frustrata. O rezoluţie la ONU chiar nu era 
mare lucru, dar nu fusese capabilă să o obţină. Spera ca planul 

lui Chess de întărire a sancţiunilor pentru Coreea de Nord să dea 
ceva roade. 

Ar fi trebuit să analizeze o sinteză a legii bugetului de apărare 
anual, dar, singură în camera micuță, la o oră târzie din noapte, 
își lăsă gândurile să hoinărească. Poate că Gerry - nu Pippa - 
era cel care avea nevoie să o vadă mai mult pe Pauline. Poate 
că el îi atribuia Pippei sentimentele de respingere pe care le 
simţea el însuși. Era genul de lucruri pe care le-ar fi spus un 
psiholog. 

Gerry părea să fie independent, dar Pauline știa că putea să 
aibă anumite nevoi. Poate că el își dorea să o vadă mai mult. Nu 
era vorba de sex: la scurtă vreme după ce se căsătoriseră, 
intraseră într-o rutină, ajungând să facă dragoste o dată pe 
săptămână, de obicei în dimineţile de duminică, iar asta părea 
suficient pentru el. Lui Pauline i-ar fi plăcut mai mult, dar ea 
oricum nu prea avea timp. În orice caz, Gerry avea și alte nevoi 
în afară de sex. El dorea să fie susținut mental. Trebuia să i se 
spună că era minunat. „Ar trebui să fac asta mai des”, se gândi 
Pauline. 

Oftă. Întreaga lume își dorea să-i capteze mai mult atenţia. 

Și-ar fi dorit ca Gerry să fi fost mai optimist. Poate că Pippa 
avea să îi devină un prieten care să-l susţină într-o zi, dar 
vremea aceea părea să fie foarte departe. 

„Eu trebuie să-i susțin pe toţi ceilalţi, se gândi ea, 
compătimindu-se sincer. Desigur, asta fac, de-aia sunt 
președinte. Nu mai fi așa de plângăcioasă, Pauline”, se gândi ea, 
apoi își îndreptă atenţia către bugetul apărării. 


CAPITOLUL 10 


Clubul de noapte Bourbon Street fusese ultima șansă a lui 
Kiah de a-și câștiga traiul în Ciad, știa asta. Dar eșuase. „Sunt o 
prostituată ratată, se gândi ea. Ar trebui să-mi fie rușine sau să 
fiu mândră?” 

Ar fi putut să-și dea seama ce însemna, cu adevărat, slujba 
aceea. Fatima îi oferise casă, mâncare, uniformă și chiar un 
ajutor în îngrijirea copilului: nimeni n-ar fi făcut toate astea doar 
ca să angajeze chelnerițe. Kiah fusese naivă. 

Ar fi trebuit oare să rămână acolo? Tânăra Zariah rămăsese. 
Dar Zariah păruse mulțumită de munca asta. O considera 
incitantă și strălucitoare, iar banii pe care-i câștigase în prima ei 
noapte erau mai mulţi decât ţinuse vreodată în mână. „Dacă 
Zariah poate să o facă, își spuse Kiah, de ce nu pot și eu?” Mai 
făcuse sex înainte, de multe ori chiar, deși doar cu Salim. Nu-i 
făcea rău. Existau metode ca să nu rămână însărcinată. 
Prostituatele aveau de-a face cu bărbați neplăcuţi, dar și cu 
bărbaţi  drăguţi, însă orice femeie trebuia uneori să fie 
zâmbitoare și fermecătoare cu bărbaţii neciopliţi. Fusese 
mofturoasă sau lașă? Renunţase la oportunitatea de a se 
întreţine pe sine și pe copilul ei? Întrebarea era inutilă: nu putea 
să facă asta și n-avea să poată niciodată. 

Singura ei speranţă rămânea Hakim cu autobuzul lui. 

Pretenţiile ei puteau să o ucidă. Ar fi putut să moară în timpul 
călătoriei, cu mult înainte de a ajunge la destinaţia ei de vis, 
Franţa. Își imagina cu ușurință cum și-ar fi abandonat Hakim toţi 
pasagerii dacă ar fi crezut că putea să scape cu banii. Chiar și 
dacă se dovedea cinstit, un lucru atât de banal precum o 
defecțiune putea deveni fatal în deșert. In plus, oamenii 
spuneau că traficanţii foloseau uneori bărci mici și periculoase 
pentru transportul peste Marea Mediterană. 

Dacă avea să moară însă, poate că așa trebuia să fie: nu 
putea să facă ceea ce nu era menită să facă. 

Se descotorosise de cele câteva bunuri ale ei, oferindu-le 
celorlalte neveste din sat: saltele, oale de gătit, borcane, 
covoare și perne. Le chemase pe toate în casa ei, le anunţase ce 
avea să primească fiecare și le spusese că puteau să ia lucrurile 
imediat ce pleca ea. 

Noaptea rămase trează, gândindu-se la tot ce trăise în casa 
aceea. Acolo se culcase pentru prima oară cu Salim. Acolo îi 
născuse pe Naji, pe acea podea, și toată lumea din sat o auzise 
strigând de durere. Acolo fusese când îi aduseseră trupul lui 
Salim și îl așezaseră cu blândeţe pe covor, iar ea se aruncase 
peste el și îl sărutase, de parcă dragostea ei ar fi putut să-l 
aducă înapoi la viaţă. 

În ziua dinaintea celei în care trebuia să plece autobuzul, se 
trezi înaintea zorilor. Puse câteva haine într-un sac, împreună cu 
mai multe bucăţi de mâncare care nu avea să se strice: pește 

afumat, fructe uscate și carne de oaie sărată. Privi prin cameră 
și își luă la revedere de la casa ei. 

Plecă de acasă la ivirea zorilor, cu sacul într-o mână și cu Naji 
pe șoldul celălalt. La marginea satului tăcut, privi înapoi spre 
acoperișurile din frunze de palmier. Se născuse și trăise acolo, 
toţi cei douăzeci de ani ai săi. Privi spre lacul ce devenea tot mai 
mic. In lumina argintie, suprafaţa apei era calmă și nemișcată ca 
moartea. N-avea să-l mai vadă niciodată. 

Trecu prin satul lui Yusuf și Azra fără să se oprească. 

După o oră, Naji deveni prea greu și ea trebui să se oprească 
să se odihnească. După aceea, fu nevoită să se oprească des și 
înaintarea ei deveni lentă. 

In arșița zilei, făcu o altă pauză mai lungă într-un sat și se 
așeză la umbra unui pâlc de curmali. Îl alăptă pe Naji, apoi bău 
niște apă și mâncă o felie de carne sărată. Naji dormi timp de o 
oră. Porniră din nou în răcoarea după-amiezii. 

Când ajunseră la Trei Palmieri, soarele coborâse de pe cer. 
Trecu de staţia de benzină și de cafenea aproape cu speranţa că 
Hakim plecase mai devreme și o lăsase în urmă. Dar îl văzu în 
fața ușilor garajului, discutând cu un grup de bărbaţi care 
duceau bagaje de toate dimensiunile și formele. La fel ca și ea, 
sosiseră în ziua dinaintea plecării, ca să fie pregătiţi de plecare 
la prima oră a dimineţii. 

Merse încet și încercă să privească totul cu atenţie, fără să 
pară că se holbează. Bărbaţii aceia aveau să fie însoțitorii ei pe 
durata unei călătorii lungi. Nimeni nu putea să spună cu precizie 
cât de mult avea să dureze, dar nu putea să fie mai scurtă de 
două săptămâni; ba chiar ar fi putut cu ușurință să dureze de 
două ori mai mult. Cei mai mulţi dintre bărbaţi erau tineri. 
Vorbeau tare și păreau agitaţi. Ea își închipuia că așa erau 
soldații care plecau la război, anticipând cu nerăbdare 
experienţele noi, deși știau că urmau să își riște viaţa, dar fără 
să-i preocupe asta cu adevărat. 

Nu se vedea nici urmă de vânzătorul de ţigări. Cumva, spera 
ca el să apară. Ar fi fost o ușurare să aibă în călătorie o 
persoană care să nu fie cu totul străină. 

In Trei Palmieri nu existau hoteluri. Kiah se duse la mănăstire 
și vorbi cu o călugăriță. 

— Cunoști o familie respectabilă care ar putea să ne ofere - 
mie și copilului meu - un pat peste noapte? întrebă ea. Am ceva 
bani. Pot să plătesc. 

Așa cum sperase, fu invitată să rămână la mănăstire. Izul de 
tămâie, fumul de la lumânări și Bibliile vechi îi amintiră imediat 
de copilăria ei. Îi plăcuse mereu școala. Dorise să afle mai multe 
despre misterele matematicii și ale limbii franceze, ale istoriei și 
ale locurilor îndepărtate. Dar educaţia ei se oprise la 
treisprezece ani. 

Călugăriţele se adunară în jurul lui Naji și îi oferiră lui Kiah o 
masă consistentă cu miel condimentat și fasole, toate cu preţul 
unui imn și al câtorva rugăciuni înainte de culcare. 

În noaptea aceea rămase trează, făcându-și griji pentru 
Hakim. El îi ceruse toată plata la început și ea se temea că avea 
să își repete cererea a doua zi. Ea n-ar fi vrut să îi dea mai mult 
de jumătate, dar ce avea să se întâmple dacă el refuza să o ia? 
Sau dacă făcea scandal pentru că Naji călătorea gratuit? 

Ei bine, nu avea ce să facă. Își spuse că Hakim nu era singurul 
traficant de oameni din Ciad. Dacă urma să se întâmple ceva 
rău, avea să caute un altul. Ar fi fost mai bine decât să facă o 
prostie, ca de pildă să-i dea lui Hakim toţi banii ei. 

Pe de altă parte, simţea că, dacă nu pleca acum, ar fi putut 
să-și piardă curajul pentru totdeauna. 

De dimineață călugărițele îi oferiră cafea și pâine și o 
întrebară ce avea de gând să facă. Ea minţi, spunându-le că se 
ducea să-și viziteze un văr în orașul următor. Se temea că, dacă 
le-ar fi spus adevărul, ele ar fi încercat ore întregi să o facă să 
se răzgândească. 

În timp ce se plimba prin oraș, lăsându-l pe Naji să umble 
împleticit alături de ea, realiză că, probabil, n-avea să mai vadă 
niciodată Trei Palmieri și că, în curând, ar fi fost nevoită să-și ia 
adio de la Ciad și de la Africa. Emigranţii trimiteau scrisori 
acasă, dar se întorceau rareori. Ea era pe cale să-și abandoneze 
viața de până atunci, să-și arunce întregul trecut și să se mute 
într-o lume nouă. Era înspăimântător. Incepea să se simtă 
pierdută și dezrădăcinată, anticipând ce urma. 

Se duse la staţia de benzină înainte de răsăritul soarelui. 

Alţi câţiva pasageri ajunseseră acolo înaintea ei, unii dintre ei 
însoţiţi de familii numeroase, care, evident, veniseră să-i 
conducă la autobuz. Cafeneaua de alături era deschisă și le 

vindea nenumărate cafele celor care îl așteptau pe Hakim. Kiah 
băuse deja cafea, dar ceru niște orez îndulcit pentru Naji. 

Proprietarul părea ostil. 

— Ce cauţi aici? Nu arată bine o femeie singură în cafeneaua 
mea. 

— Mă urc în autobuzul lui Hakim. 

— De capul tău? 

Ea inventă o minciună. 

— Mă întâlnesc cu vărul meu aici. El vine cu mine. 

Bărbatul se îndepărtă fără să răspundă. 

Apoi, soţia lui aduse orezul. Și-o amintea pe Kiah de la ultima 
ei vizită și îi spuse să lase banii deoparte, pentru că orezul era 
pentru copil. 

„Există şi oameni amabili pe lume”, se gândi Kiah 
recunoscătoare. În călătoria ei, ar fi putut să aibă nevoie de 
ajutorul străinilor. 

Un minut mai târziu, o familie întrebă dacă se putea așeza 
lângă ea. Erau o femeie de vârsta lui Kiah, numită Esma, și socrii 
acesteia: o femeie cu un aspect blând, Bushra, și un bărbat mai 
în vârstă, Wahed, care fuma o ţigară și tușea. 

Esma deveni prietenoasă imediat cu Kiah și o întrebă dacă 
bărbatul ei o însoțea. Kiah îi spuse că era văduvă. 

— Îmi pare foarte rău, spuse Esma. Eu am un bărbat la Nisa - 
ăsta este un oraș din Franţa. 

Kiah era interesată. 

— Ce muncește acolo? 

— Construiește ziduri pentru grădinile oamenilor bogați. Este 
zidar. În Nisa sunt multe palate. Lucrează tot timpul. Imediat ce 
termină un zid, găsește un altul de construit. 

— Câștigă bine? 

— Uluitor. Mi-a trimis cinci mii de dolari americani ca să pot 
merge și eu. El nu e rezident legal în Franţa, așa că trebuie să 
folosesc ruta aceasta. 

— Cinci mii de dolari? 

Bushra, soacra, explică: 

— Ar fi trebuit să fie doar pentru Esma. El ne-a spus că va 
trimite mai mult ulterior, pentru tatăl lui și pentru mine. Dar 
nora mea este o fată atât de bună, încât vrea să ne ia cu ea. 

Esma adăugă: 

— Am făcut un târg cu Hakim: noi trei pentru cinci mii. Asta 
înseamnă că nu ne-a mai rămas nimic de rezervă, dar merită, 
pentru că în curând vom fi din nou împreună, cu toții. 

— Inshallah, spuse Kiah. Cu voia Domnului! 

o... 

Abdul își petrecea noaptea în casa lui Anand, bărbatul care îi 
cumpărase mașina. Se tocmise la preţ, ca să evite să ridice 
suspiciuni, dar, până la urmă, fusese un târg bun, așa că 
aruncase în mașină ultimele sale cartușe de Cleopatra, ca un 
bonus. Anand păruse încântat și îl invitase pe Abdul să-și 
petreacă noaptea la el. Cele trei soţii ale lui Anand gătiseră o 
cină gustoasă. 

În seara aceea apăruseră doi prieteni de-ai lui Anand, Fouzen 
și Haydar, iar bărbatul sugerase un joc de zaruri. Fouzen era un 
tânăr cu aspectul unui bătăuș, cu o cămașă murdară, iar Haydar 
era micuţ și cu un aer răutăcios, având un ochi pe jumătate 
închis de la o rană mai veche. În cel mai bun caz, se gândise 
Abdul, Anand spera să câștige înapoi o parte din banii pe care-i 
plătise pentru mașină; dar se temea că intenţiile lor ar fi putut 
să fie mult mai sinistre. 

Abdul juca cu grijă și câștiga puţin. 

Ei îi puseră mai multe întrebări, iar el le spuse că-și vânduse 
mașina ca să-și plătească taxa spre Europa, în călătoria cu 
Hakim. Ei își dădeau seama, după felul în care vorbea arabă, că 
el nu era din Ciad. 

— Sunt libanez, spuse el, ceea ce era adevărat, căci accentul 
lui ar fi fost recunoscut de oricine din zona aceea. 

Ei îl întrebară de ce plecase și el le dădu răspunsul standard. 

— Dacă v-aţi fi nascut la Beirut, și voi aţi fi vrut să plecaţi. 

Ei erau interesaţi de ora la care avea să plece autobuzul și îl 
întrebară cât de devreme în dimineaţa următoare trebuia Abdul 
să ajungă la staţia de benzină a lui Hakim; așa că îndoielile lui 
se întăriră. Probabil că se gândeau să-l jefuiască. Era un străin și 
un vagabond; poate că își propuseseră chiar să-l omoare, 
sperând că aveau să scape. La Trei Palmieri nu exista post de 
poliție. 

Abdul ar fi preferat să evite o bătaie dacă putea, dar, în orice 
caz, nu era îngrijorat. Tipii ăștia erau amatori. Abdul fusese 
luptător în liceu și participase la concursuri de arte marţiale 
mixte, ca să-și câștige banii în timpul facultăţii. Işi amintea de 

un moment stânjenitor din timpul antrenamentului său de la 
CIA. Era un curs de luptă fără arme și instructorul - un bărbat 
musculos - le spusese cuvintele tradiţionale: „În regulă, veniţi 
spre mine și loviţi-mă!” 

— Aș prefera să nu fac asta, spusese Abdul, iar clasa începuse 
să râdă, crezând că îi era teamă. 

— O, mărâise instructorul, deci tu știi totul despre lupta fără 
arme? 

— Nu știu totul despre nimic. Dar știu câte ceva despre lupte 
și le evit atunci când se poate. 

— Ei bine, hai să vedem! Dă-mi tot ce poţi mai bun. 

— Alege pe altcineva, te rog! 

— Doar fă ce-ţi spun! 

Bărbatul era încăpățânat. Dorea să bage frica în oasele 
elevilor, cu o etalare de măiestrie. Abdul nu dorea să-i strice 
planul, dar era nevoit să o facă. 

Abdul spusese: 

— Uite, hai să discutăm despre asta, apoi îl lovise pe 
instructor în stomac, îl aruncase la pământ și îl prinsese într-o 
priză care-l sufoca. 

— Chiar îmi pare rău, zisese el. Dar ai insistat. 

Apoi dăduse drumul prizei și se ridicase în picioare. 
Instructorul se străduise să se ridice. Singura rană vizibilă era 
nasul, care sângera. 

— Pleacă dracului de aici! zisese el. 

Pe de altă parte, Fouzen și Haydar ar fi putut să aibă cuțite. 

Cei doi plecară pe la miezul nopţii și Abdul se întinse să 
doarmă pe o saltea de paie. Se trezi la prima geană de lumină, 
le mulţumi lui Anand și soțiilor lui și le spuse că va pleca 
imediat. 

— la micul dejun, îl imploră Anand. Cafea, niște pâine cu 
miere, smochine... Garajul lui Hakim e la doar câteva minute de 
mers pe jos de aici. 

Entuziasmul lui Anand îl făcea pe Abdul să presupună că 
plănuiseră să-l jefuiască acolo, în casă. Copiii puteau să fie 
îndepărtați din zonă, iar nevestele n-aveau să spună nimic. Nu 
mai existau alți martori. 

El refuză ferm, apoi își ridică micul sac de piele și porni, în 
speranţa că le dejucase planurile. 

Străzile prăfuite ale micului oraș erau tăcute. În curând 
obloanele aveau să fie deschise, focurile pentru gătit să scoată 
fum de prin curţi, iar femeile să iasă cu borcanele și sticlele de 
plastic să aducă apă. Micile motorete și scutere aveau să fornăie 
enervant pe măsură ce oamenii se trezeau. Insă acum era 
liniște, așa că Abdul auzi clar pașii din urma lui - doi bărbaţi care 
alergau să-l prindă din urmă. 

Cercetă terenul în căutarea unei arme. Pe stradă erau 
împrăștiate pachete goale de ţigări, coji de legume, pietre mici 
și bucăţi ciudate de lemn. O ţiglă căzută de pe acoperiș ar fi fost 
perfectă, dar cele mai multe acoperișuri erau confecţionate din 
frunze de palmier. Se gândi la o bujie de motor ruginită, dar 
aceasta ar fi fost prea mică să producă suficiente pagube. In 
cele din urmă se hotărî la o piatră de dimensiunile pumnului său 
și porni mai departe. 

Bărbaţii se apropiau. Abdul se opri într-o intersecţie, unde ei 
ar fi putut să fie distrași, fiind nevoiţi să privească în patru 
direcţii. Își lăsă jos sacul și se întoarse să-i înfrunte. Amândoi 
purtau sandale, ceea ce era un avantaj pentru Abdul, care purta 
ghete. Amândoi aveau cuțite cu lame de cincisprezece 
centimetri, suficient de mici încât să fie luate drept unelte de 
bucătărie, dar suficient de mari încât să ajungă la inimă. 

Se îndreptară spre el și se opriră. Ezitarea era un semn bun. 

— Sunteţi pe cale să vă sinucideți, le spuse el. Nu știți că ăsta 
este un păcat? 

Ar fi dorit ca ei să se întoarcă și să plece, dar își păstrară 
curajul, iar el știu că va trebui să lupte. 

Ridicând piatra, se repezi spre Haydar, cel mai mic dintre ei, 
care se trase înapoi. Cu coada ochiului, Abdul îl văzu venind pe 
Fouzen și, răsucindu-se, aruncă piatra puternic și precis, din 
apropiere. Aceasta îl lovi pe bărbat în faţă. Fouzen strigă, apoi o 
mână îi zbură spre față și căzu în genunchi. 

Abdul se răsuci din nou și îl lovi pe Haydar în boașe, cu 
piciorul încălţat în gheată. La antrenamentele de arte marţiale, 
învățase cele mai eficiente lovituri, așa că Haydar urlă de durere 
și se aplecă, împiedicându-se înapoi. 

instinctul îi spunea lui Abdul să se apropie și să-i lovească pe 
amândoi, așa cum ar fi făcut în ring, sărind peste bărbatul căzut 
și trântindu-i pumni peste faţă și corp până când arbitrul ar fi 

oprit meciul. Dar aici nu exista arbitru, iar el trebuia să se 
stăpânească. 

Se holbă la ei pe rând, provocându-i să se miște; dar niciunul 
nu se mișcă. 

— Dacă vă mai văd vreodată, vă omor, spuse el. 

Apoi își ridică sacul, se întoarse și plecă mai departe. 

Se simţea încântat și îi era rușine de acest sentiment. Era o 
emoție familiară. În ring, când simţea o satisfacţie secretă și 
profundă pentru agresiune și violență, se gândea întotdeauna 
după aceea: „Ce fel de om sunt?” Era ca o vulpe în cotețul 
găinilor, omorând toate păsările, mai mult decât putea să 
mănânce, mai mult decât ar fi putut căra în vizuina sa, mușcând 
și sfâșiind doar de plăcere. 

Dar nu-i omorâse pe Fouzen și pe Haydar, se gândi el, iar ei 
nu erau găini. 

Mai mulţi oameni umpleau cafeneaua din apropierea staţiei 
de benzină. O văzu pe Kiah, femeia care-l chestionase ultima 
dată când fusese acolo. Avea copilul cu ea. Era curajoasă, se 
gândi el. 

Nu se vedea nici urmă de Hakim. 

Kiah zâmbi spre Abdul și îi făcu un semn cu mâna, dar el se 
întoarse și se așeză singur. Nu dorea să se împrietenească nici 
cu ea, nici cu altcineva. Un agent sub acoperire nu avea 
prieteni. 

Comandă cafea și pâine. Bărbaţii din jurul lui păreau speriaţi 
și nerăbdători. Unii dintre ei vorbeau tare, poate ca să-și 
ascundă teama; alţii se agitau nerăbdători; unii stăteau liniștiți, 
fumând și visând. Bărbaţii mai în vârstă și femeile în lacrimi din 
mulțime păreau rude venite să-și ia rămas-bun, conștiente că, 
probabil, n-aveau să-i mai vadă niciodată pe cei dragi. 

Apoi, în sfârșit, apăru Hakim, târându-se pe stradă în hainele 
lui sport jegoase, vestice. Îi ignoră pe oamenii care-l așteptau. 
Descuie ușa laterală a garajului, apoi intră și închise ușa în urma 
lui. Câteva minute mai târziu, ușa rulantă a garajului se 
deschise și autobuzul ieși. 

Cei doi jihadiști apărură în urma lui, mergând cu fudulie cu 
puștile de asalt atârnate pe umeri, privind intens la oameni, 
care întorceau imediat privirile. Abdul se întreba dacă cei 
prezenți își dădeau seama că aceștia erau, evident, teroriști. 
Doar el știa că autobuzul conţinea cocaină în valoare de 


VP - 176 


milioane de dolari. Oare ceilalţi credeau că jihadiștii se aflau 
acolo ca să-i protejeze? Sau preferau să ridice din umeri în faţa 
acestui mister? 

Hakim cobori din autobuz și, imediat ce deschise ușa 
pasagerilor, mulțimea se îngrămădi în faţă. 

— Nu există loc pentru bagaje în afara rafturilor de deasupra 
scaunelor, strigă Hakim. Un singur bagaj de persoană. Fără 
excepţii, fără discuţii. 

Din mulţime se auziră mormăieli și strigăte de indignare, dar 
paznicii veniră și se așezară de ambele părți ale lui Hakim și 
protestele se stinseră. 

Hakim spuse: 

— Scoateţi banii acum! O mie de dolari americani, o mie de 
euro sau echivalentul. După ce mă plătiţi, puteţi urca în 
autobuz. 

Unii se luptară să fie primii la bord. Abdul nu se alătură 
înghesuielii: avea să se îmbarce ultimul. Alţi pasageri încercau 
să înghesuie conţinutul a două valize într-una singură. Câţiva își 
îmbrățișau și își sărutau rudele care plângeau. Abdul se trase 
înapoi. 

Simţi miros de scorțișoară și turmeric și o observă pe Kiah 
alături de el. Ea spuse: 

— După ce am vorbit cu tine, am discutat cu Hakim, iar el mi- 
a spus că trebuie să plătesc toată suma înainte de plecare. 
Acum el le cere tuturor jumătate, așa cum spuneai tu. Crezi că 
va încerca să mă oblige să plătesc toată suma? 

Abdul ar fi vrut să-i spună ceva încurajator, dar își tinu gura și 
ridică din umeri indiferent. 

— O să-i ofer o mie, spuse ea. 

Apoi se alătură mulţimii, ţinând copilul pe șold. 

În cele din urmă, Abdul o văzu cum îi dădea banii lui Hakim. EIl 
îi luă, îi numără, îi băgă în buzunar și îi făcu semn cu mâna să 
urce, fără să vorbească sau să se uite la fața ei. Evident, 
solicitarea de la început pentru plata integrală fusese o 
tentativă de a exploata o femeie singură, abandonată rapid de 
îndată ce femeia se dovedise a nu fi atât de ușor de intimidat. 

Îmbarcarea dură o oră. Abdul urcă ultimul, cu geanta lui 
ieftină de voiaj în mână. 

Autobuzul avea zece rânduri de scaune, câte patru pe fiecare 
rând, câte două de fiecare parte a culoarului. Era aglomerat, dar 

rândul din față era gol. Oricum, exista un bagaj lângă fiecare 
pereche de scaune, iar un bărbat de pe rândul următor spuse: 

— Acolo stau paznicii. Se pare că ei au nevoie de câte două 
scaune fiecare. 

Abdul ridică din umeri și privi în lungul autobuzului. Rămăsese 
un singur scaun liber. Se afla chiar lângă Kiah. 

El înţelese că nimeni nu dorea să stea lângă copil, care avea, 
fără îndoială, să se agite, să plângă și să vomite tot drumul până 
la Tripoli. 

Abdul își puse bagajul în raftul de deasupra și ocupă scaunul 
de lângă Kiah. 

Hakim se așeză în scaunul șoferului, apoi gărzile se îmbarcară 
și autobuzul porni spre ieșirea din oraș, spre nord. 

Ferestrele sparte lăsau să intre briza răcoroasă pe măsură ce 
autobuzul prindea viteză. Cu patruzeci de persoane la bord, 
aveau nevoie de ventilaţie. Dar avea să fie inconfortabil în cazul 
unei eventuale furtuni de nisip. 

După o oră, în depărtare apăru ceva ce semăna cu un mic 
oraș american - câteva clădiri diferite împrăștiate, inclusiv 
câteva turnuri - și Abdul înţelese că era rafinăria de petrol de la 
Djermaya, cu coșurile ei fumegânde, coloanele de distilare și 
rezervoarele de combustibil. Era prima rafinărie din Ciad și 
fusese construită de chinezi, ca parte a unei înţelegeri pentru 
exploatarea petrolului ţării. Guvernul câștigase miliarde, în 
redevențe, din această afacere, dar niciun ban nu se îndreptase 
către oamenii nevoiaşi de pe malul lacului Ciad. 

În faţa lor se întindea deșertul. 

Cea mai mare parte din populaţia Ciadului trăia în sud, în jurul 
lacului Ciad și al orașului N'Djamena. Undeva la capătul 
îndepărtat al călătoriei, cele mai multe orașe din Libia erau 
concentrate la nord, pe coasta Mării Mediterane. Intre aceste 
două centre populate se întindeau o mie șase sute de kilometri 
de deșert. Existau puţine drumuri construite, inclusiv autostrada 
Trans Sahariană, dar acel autobuz, cu încărcătura lui de 
contrabandă și cu emigranții ilegali, n-avea să meargă pe 
drumurile principale. Avea să urmeze drumurile mai puţin 
folosite din nisip, mergând cu treizeci de kilometri pe oră de la o 
oază mică la alta, adesea fără să întâlnească un alt vehicul de la 
răsărit la apus. 

Copilul lui Kiah era fascinat de Abdul. Se holbă la el până când 
Abdul îl privi, apoi își ascunse repede faţa. Treptat, el decise că 
Abdul era inofensiv, iar privitul și ascunsul deveniră un joc. 

Abdul oftă. Nu putea să bombăne în tăcere o mie șase sute de 
kilometri. El cedă și spuse: 

— Salut, Naji! 

— Ţi-ai amintit numele lui! zise Kiah zâmbind. 

Zâmbetul ei îi amintea de altcineva. 

o... 

Lucra la Langley, sediul CIA de la marginea orașului 
Washington, DC. Își folosea numele de mijloc, John, pentru că 
aflase că, atunci când își spunea Abdul, era nevoit să spună 
povestea vieţii lui oricărei persoane pe care o întâlnea. 

Lucra la agenţie de un an și tot ce făcuse, dincolo de 
pregătire, fusese să citească ziarele arabe și să întocmească 
rezumate în engleză ale tuturor reportajelor care aveau legătură 
cu politica externă, apărarea sau spionajul. La început, scrisese 
prea mult, dar curând își dezvoltase un simţ pentru ceea ce 
doreau șefii și ajunsese să se plictisească. 

O întâlnise pe Annabelle Sorrentino la o petrecere dintr-un 
apartament din Washington. Era înaltă, deși nu la fel de înaltă 
ca Abdul, și atletică: mergea la sală și alerga la maratoane. De 
asemenea, era uluitor de frumoasă. Lucra la Ministerul de 
Externe și discutaseră despre lumea arabă, care îi interesa pe 
amândoi. Abdul înţelesese repede că era foarte deşteaptă. Dar 
ceea ce-i plăcuse cel mai mult fusese zâmbetul ei. 

Când ea se pregătea să plece, el îi ceruse numărul de telefon 
și ea i-l dăduse. 

Se întâlniseră, apoi făcuseră sex, iar el descoperise că ea era 
sălbatică în pat. În câteva săptămâni, el știuse că dorea să se 
însoare cu ea. 

După șase luni în care își petrecuseră cele mai multe nopţi 
împreună, fie în garsoniera lui, fie în apartamentul ei, se 
deciseseră să se mute împreună, într-o casă mai mare. Găsiseră 
un loc frumos, dar nu-și puteau permite avansul. In orice caz, 
Annabelle îi spusese că avea să împrumute de la părinţii ei. Se 
dovedise că tatăl ei era milionar, proprietar al micului lanţ de 
magazine de lux Sorrentino, care vindea vinuri scumpe, mărci 
prestigioase de băuturi spirtoase și uleiuri de măsline 
exclusiviste. 

Apoi, Tony și Lena Sorrentino doriseră să-l cunoască pe 
„John”. 

Ei locuiau într-o clădire de apartamente dintr-un cartier închis 
din Miami Beach. Annabelle și Abdul zburaseră acolo într-o 
sâmbătă și ajunseseră la timp pentru cină. Primiseră camere 
separate. Annabelle îi spusese: 

— Nu putem dormi împreună - dar asta este doar pentru 
privirile personalului. 

Lena Sorrentino păru șocată când îl văzu pe Abdul, iar el 
înțelese, în momentul acela, că Annabelle nu le spusese 
părinţilor ei că el avea pielea întunecată. 

— Deci, John, spuse Tony în timp ce serveau scoicile, 
povestește-ne despre trecutul tău! 

— M-am născut la Beirut... 

— Deci, un emigrant. 

— Da - la fel ca originalul domn Sorrentino, îmi închipui. 
Trebuie să fi venit din Sorrento, presupun. 

Tony forţă un zâmbet. Fără îndoială că se gândea: „Mda, dar 
noi suntem albi”. Insă spuse: 

— În ţara asta, toţi suntem emigranţi, presupun. De ce a 
plecat familia ta din Beirut? 

— Dacă ați fi fost născuţi la Beirut, și voi aţi fi vrut să plecaţi. 

Ei râseră, cu un aer îndatoritor. 

— Și ce religie ai? întrebă Tony. 

De fapt, ar fi vrut să spună: „Ești musulman?” 

Abdul răspunse: 

— Familia mea este catolică, ceea ce nu este neobișnuit în 
Liban. 

— Beirut este în Liban? întrebă Lena. 

— Da. 

— Ei bine, cine să știe asta? 

Tony, care avea mai multe cunoștințe decât soţia lui, spuse: 

— Dar cred că acolo este un tip diferit de catolicism. 

— Adevărat. Ne numim catolici maroniți. Respectăm întru 
totul riturile Bisericii Catolice, dar folosim limba arabă pentru 
slujbe. 

— Cunoașterea limbii arabe trebuie să-ţi fie utilă în munca ta. 

— Așa este. Vorbesc fluent și franceza, care este cea de-a 
doua limbă din Liban. Dar povestiţi-mi ceva despre familia 
Sorrentino! Tu ești cel care a început afacerea? 


VP - 180 


— Tatăl meu avea un magazin de băuturi în Bronx, spuse 
Tony. L-am văzut cum îi înfrunta pe golani și pe drogatţi, pentru 
un profit de un dolar la o sticlă de bere, și am știut că asta nu 
era pentru mine. Așa că mi-am deschis propriul magazin în 
Greenwich Village și am început să vând vin scump, pentru un 
profit de douăzeci și cinci de dolari la sticlă. 

Lena spuse: 

— Prima lui reclamă prezenta un tip bine îmbrăcat, cu un 
pahar în mână, care spunea: „Dumnezeule, gustul acestui vin e 
precum al unuia de o sută de dolari!” Și prietenul lui răspundea: 
„Este, nu-i așa? Dar am luat sticla de la Sorrentino și am plătit 
jumătate din prețul acesta”. Am difuzat reclama asta o dată pe 
săptămână, timp de un an. 

Tony adăugă: 

— Acelea erau vremuri în care puteai să obţii un vin bun 
pentru o sută de dolari. 

Și toţi începură să râdă. 

— Tatăl tău mai are încă magazinul original? întrebă Abdul. 

— Tatăl meu am murit, spuse Tony. A fost împușcat în 
magazinul lui de un tip care încerca să-l jefuiască. Tony făcu o 
pauză, apoi adăugă: Un tip afro-american. 

— Îmi pare foarte rău să aud asta, spuse Abdul automat, 
gândindu-se însă la adăugirea lui Tony: „Un tip afro-american”. 
„Trebuia să spui asta, nu-i așa, Tony?” se gândi el. Asta însemna 
„Tatăl meu a fost omorât de un negru”. Ca și cum oamenii albi 
nu ar fi comis crime. Ca și cum Tony n-ar fi auzit niciodată de 
Mafie. 

Annabelle detensionă situaţia vorbind despre munca ei și, 
pentru tot restul serii, Abdul mai mult ascultă. In noaptea aceea, 
Annabelle veni în camera lui în pijamale și își petrecură noaptea 
unul în braţele celuilalt, dar fără să facă dragoste. 

Nu se mai mutară niciodată împreună. Tony refuzase să le 
împrumute avansul - dar nu era decât începutul campaniei 
familiei de a o împiedica să se mărite cu Abdul. Bunica ei încetă 
să-i mai vorbească. Fratele ei o ameninţă că avea să aranjeze ca 
Abdul să fie bătut de niște oameni pe care-i „cunoștea” - deși 
renunță la ameninţare când află pentru cine lucra Abdul. 
Annabelle jură că nu avea să renunțe niciodată la el, dar 
conflictul le otrăvea dragostea. În loc de o poveste romantică, ei 

trăiau într-un război. Când ea nu mai putu să suporte, puse 
capăt relaţiei lor. 

lar Abdul le spuse celor de la agenţie că era pregătit pentru 
munca sub acoperire, în străinătate. 


CAPITOLUL 11 


Tao Ting ieși din baie cu un prosop înfășurat în jurul trupului și 
cu altul în jurul capului. Chang Kai, așezat în pat, ridică privirea 
din ziarele de pe tableta sa. O privi cum deschide ușile tuturor 
celor trei dulapuri și rămâne în picioare, privindu-și hainele. 
După câteva momente, ea aruncă ambele prosoape pe covor. 

Era extrem de încântat de imaginea soţiei lui dezbrăcate și se 
mira de cât de norocos era. Exista un motiv pentru care 
milioane de telespectatori erau îndrăgostiţi de ea. Era absolut 
perfectă. Avea trupul subţire și armonios, pielea de culoarea 
fildeșului și părul negru și bogat. 

Și era amuzantă. 

Fără să se întoarcă, ea spuse: 

— Știu la ce te uiţi. 

E| chicoti. 

— Citesc People's Daily online, spuse el, prefăcându-se că 
protestează. 

— Mincinosule! 

— De unde știi că mint? 

— Pot să-ţi citesc gândurile. 

— Asta este o putere miraculoasă. 

— Întotdeauna știu ce gândesc bărbaţii. 

— Cum așa? 

— Pentru că se gândesc întotdeauna la același lucru. 

Ea își puse chiloţii și sutienul, apoi rămase în picioare încă 
puţin, admirând rafturile cu haine. Kai se simțea vinovat stând 
în pat și privind-o. Erau atât de multe de făcut, pentru el și 
pentru ţara lui... Dar era greu să-și smulgă privirea de la ea. 

— Nu contează cu ce ești îmbrăcată, nu-i așa? spuse el. 
Imediat ce vei ajunge la studio, ei te vor îmbrăca într-un costum 
fantezist. 

Uneori, el suferea de bănuiala întunecată că ea se îmbrăca 
pentru vreun actor tânăr și frumos cu care lucra. Avea mult mai 
multe în comun cu ei decât cu el. 

— Întotdeauna contează ce port, răspunse Ting. Sunt o 
celebritate. Oamenii se așteaptă de la mine să fiu deosebită. 
Șoferi, portari, oameni de serviciu, grădinari, toţi le spun 
familiilor și prietenilor: „N-o să ghicești niciodată pe cine am 
văzut astăzi pe Tao Ting! Da, cea din Dragoste la palat! Nu 
vreau ca ei să spună că nu sunt chiar atât de frumoasă în 
realitate. 

— Desigur. Înţeleg. 

— În orice caz, nu mă duc direct la studiouri. Astăzi se 
filmează o mare luptă cu săbii. N-au nevoie de mine până la ora 
două. 

— Ce ai de gând să faci în dimineaţa asta liberă? 

— O duc pe mama la cumpărături. 

— Drăguţ! 

Ting era foarte apropiată de mama ei, Cao Anni, care era și ea 
tot actriță. Vorbeau la telefon în fiecare zi. Tatăl lui Ting murise 
într-un accident de mașină, pe când ea avea doar treisprezece 
ani. Același accident o lăsase pe mama ei cu un șchiopătat, care 
pusese capăt carierei ei. Dar Anni își găsise o nouă vocație, 
făcând dublaje de voce. 

Kai o plăcea pe Anni. 

— Nu o obliga să meargă prea departe, îi spuse el lui Ting. Ea 
ascunde asta, dar piciorul încă o doare. 

Ting zâmbi. 

— Știu. 

Sigur că știa. Doar nu trebuia să îi spună el să fie grijulie cu 
propria mamă! El încerca întotdeauna să nu se poarte ca un 
părinte cu Ting, dar, uneori, se întâmpla oricum. 

— Îmi pare rău, spuse el. 

— Mă bucur că ţii la ea. Și ea te place. Crede că o să ai grijă 
de mine după ce nu o să mai fie ea. 

— Așa o să fac. 

Ting luă, în sfârșit, o decizie și scoase o pereche de blugi 
Levi's decolorați. 

Fără să-și ia privirea de la ea, Kai își îndreptă gândurile spre 
ziua care-l aștepta. Avea o întâlnire cu un spion important. 

Avea rezervare la un zbor de prânz spre Yanji, un oraș de 
mărime mijlocie din apropiere de frontiera cu Coreea de Nord. 
Deși acum el era șeful departamentului de informaţii externe, 
încă se ocupa personal de câţiva dintre cei mai valoroși spioni, 
în special de cei pe care îi recrutase el, pe când se afla mai jos 
pe scara ierarhică. Unul dintre aceștia era un general din Coreea 
de Nord, numit Ham Ha-sun. De câţiva ani, Ham fusese pentru 
Guoanbu cea mai bună sursă de informaţii din interior despre 
ceea ce se petrecea în Coreea de Nord. 

lar Coreea de Nord era cea mai mare slăbiciune a Chinei. 

Era călcâiul lui Ahile, kryptonita și toate celelalte reprezentări 
ale unei slăbiciuni fatale într-un trup puternic. Nord-coreenii 
erau aliaţi-cheie și erau disperat de nesiguri. Kai se întâlnea 
regulat cu Ham și, între întâlnirile programate, puteau să ia 
contact unul cu celălalt ca să solicite o întâlnire de urgenţă. 
Intâlnirea din ziua aceea era de rutină, dar totuși importantă. 

Ting îmbrăcă un hanorac de un albastru strălucitor și încălță o 
pereche de cizme de cowboy. Kai privi ceasul de lângă pat și se 
ridică. 

Se spălă rapid și își puse costumul de birou. În timp ce el se 
îmbrăca, Ting îl sărută de rămas-bun și plecă. 

Deasupra Beijingului era smog și Kai luă o mască, pentru 
cazul în care avea nevoie să meargă pe jos undeva. Bagajul lui 
pentru o noapte era împachetat și pregătit pentru călătorie. 
Scoase o haină grea de iarnă și o puse peste braţ: Yanji era un 
oraș rece. 

Apoi plecă. 

o... 

În Yanji locuiau patru sute de mii de oameni și aproape 
jumătate dintre ei erau coreeni. 

Orașul crescuse rapid după cel de-al Doilea Război Mondial și, 
în timp ce avionul lui Kai cobora, el privi la șirurile de clădiri 
moderne, grupate strâns pe ambele maluri ale râului 
Buerhatong. China era principalul partener comercial al Coreei 
de Nord, așa că mii de oameni traversau în fiecare zi frontiera, 
în ambele direcţii, pentru afaceri; iar Yanji era un antrepozit 
important pentru acest comerţ. 

In plus, sute de mii de coreeni - poate chiar milioane - trăiau 
și lucrau în China. Mulţi erau emigranţi înregistraţi; alţii erau 
muncitori agricoli neplătiţi, prostituate sau neveste cumpărate, 

care, de fapt, nu erau niciodată numiţi sclavi. Viaţa în Coreea de 
Nord era atât de grea, încât să fii un sclav bine hrănit în China 
putea să însemne o soartă nu chiar atât de îngrozitoare, se 
gândea Kai. 

Yanji avea cea mai mare populaţie coreeană dintre toate 
orașele chinezești. Avea două posturi tv în limba coreeană. Unul 
dintre rezidenții coreeni din Yanji era Ham Hee-young, o tânără 
femeie strălucită și capabilă, care era fiica nelegitimă a 
generalului Ham, fapt care nu era cunoscut de nimeni în Coreea 
de Nord și știut de foarte puţine persoane în China. Ca director 
al unui magazin universal, ea câștiga un salariu bun, plus un 
comision din vânzări. 

Kai ateriză pe aeroportul pentru curse interne Chaoyangchuan 
și luă un taxi spre centrul orașului. Toate semnele rutiere erau 
bilingve, cu inscripţia coreeană deasupra celei chinezești. Unele 
dintre femeile tinere de pe străzi purtau haine sexy, în stilul la 
modă în Coreea de Sud, observă el. Se cază la un hotel dintr-un 
lanț mare, apoi ieși imediat, îmbrăcat cu haina grea de iarnă, ca 
să-l protejeze de frigul amarnic din Yanji. Ignoră taxiurile de la 
intrarea hotelului, apoi merse pe jos câteva cvartale și opri un 
taxi de pe stradă. Îi dădu șoferului adresa unui supermarket 
Wumart din suburbii. 

Generalul Ham era repartizat la o bază nucleară numită 
Yeongjeo-dong, în partea de nord a Coreei de Nord, în 
apropierea graniţei cu China. Era membru al comitetului unificat 
pentru supravegherea frontierei, care se întâlnea regulat la 
Yanji, așa că cel puţin o dată pe lună călătorea peste frontieră. 

În urmă cu mulți ani, el ajunsese să fie dezamăgit de regimul 
de la Pyongyang, capitala ţării, și începuse să spioneze pentru 
China. Kai îl plătea bine, dirijând banii către Hee-young, fiica lui 
Ham. 

Taxiul lui Kai intră într-o suburbie în plină dezvoltare și îl lăsă 
la Wumart, la două străzi distanţă de adevărata lui destinaţie. 
Porni pe jos spre un șantier unde se ridica o casă mare. Aici își 
cheltuia Ham banii pe care îi primea de la Guoanbu. Terenul și 
casa erau pe numele lui Hee-young, iar ea plătea constructorii 
din banii pe care-i trimitea Kai. Generalul Ham se apropia de 
pensionare și plănuia să dispară din Coreea de Nord, să adopte 
o identitate nouă, furnizată de Kai, și să-și petreacă anii de aur 
împreună cu fiica sa și cu nepoții, în frumoasa lor casă nouă. 

Apropiindu-se de șantier, Kai nu-l văzu pe Ham, care avea 
grijă să nu fie vizibil niciodată din stradă. El se afla într-un garaj 
pe jumătate construit, vorbind fără efort, într-o mandarină 
fluentă, cu un constructor, probabil un maistru. Intrerupse 
imediat discuţia, spunând: 

— Trebuie să discut cu contabilul meu. 

Apoi îi strânse mâna lui Kai. 

Ham era un bărbat agil, de peste șaizeci de ani, care avea un 
doctorat în fizică. 

— Haide să-ţi arăt împrejurimile! spuse el entuziast. 

Toate instalaţiile sanitare fuseseră montate, iar acum, 
tâmplării instalau ușile, ferestrele, șifonierele și dulapurile de 
bucătărie. În timp ce făceau turul clădirii, Kai se trezi că-l invidia 
pe Ham: era mai spațioasă decât orice casă în care locuise Kai. 
Ham îi arătă cu mândrie apartamentul lui Hee-young și al soțului 
ei, două dormitoare mici pentru copii și un apartament separat, 
pentru însuși Ham. „Noi îl plătim pentru toate astea”, se gândea 
Kai. Dar meritase efortul. 

După ce priviră în jur, ieșiră afară, în ciuda frigului, și 
rămaseră în picioare în spatele casei, unde erau ascunși față de 
oricine de pe stradă și nu puteau fi auziţi de constructori. Sufla 
un vânt rece și Kai era bucuros că își luase haina groasă. 

— Așadar, cum mai merg lucrurile în Coreea de Nord? întrebă 
el. 

— Mai rău decât crezi, spuse Ham imediat. Deja știi cât de 
dependenți suntem de China. Economia noastră este un eșec. 
Singurele noastre afaceri de succes sunt construcțiile și 
vânzarea de armament. Avem un sector agricol îngrozitor de 
ineficient, care produce doar șaptezeci la sută din necesitățile 
noastre de hrană. Ne târâm de la o criză la alta. 

— Deci, ce este nou? 

— Americanii și-au înăsprit sancțiunile. 

Asta era o știre pentru Kai. 

— Cum? 

— Doar pun în aplicare regulile existente. Un transport de 
cărbune din Coreea de Nord cu destinația Vietnam a fost 
confiscat la Manila. Plata pentru douăsprezece limuzine 
Mercedes a fost refuzată de o bancă germană din cauza 
suspiciunilor că erau destinate să ajungă la Pyongyang, deși în 
acte se preciza Taiwan. O navă rusească a fost interceptată în 

timp ce transfera motorină într-o navă nord-coreeană, în largul 
portului Vladivostok. 

— Lucruri mărunte în sine, dar care îi sperie pe toţi cei care 
vor să facă afaceri, comentă Kai. 

— Exact. Dar ceea ce guvernul nostru nu realizează este că 
mai avem provizii de alimente și de alte lucruri esenţiale doar 
pentru șase săptămâni. Atât de aproape suntem de foamete. 

— Șase săptămâni! spuse Kai șocat. 

— Ei nu recunosc asta față de nimeni, dar Pyongyangul este 
pe cale să ceară Beijingului ajutor economic de urgenţă. 

Era util. Kai îl putea avertiza din timp de Wu Bai. 

— Cât de mult vor să ceară? 

— Nici măcar nu vor bani. Au nevoie de orez, carne de porc, 
benzină, fier și oţel. 

„China probabil că le-ar da ceea ce doresc”, se gândi Kai; 
întotdeauna o făcuse. 

— Care este reacția ierarhiei de partid la acest nou eșec? 

— Există murmure de nemulţumire - întotdeauna există -, dar 
astfel de murmure nu vor duce nicăieri atâta vreme cât China 
sprijină regimul. 

— Incompetenţa poate să fie îngrozitor de stabilă. 

Ham scoase un scurt hohot de râs. 

— Prea al dracului de adevărat! 

o... 

Kai avea câteva contacte americane, dar cel mai bun era Neil 
Davidson, un tip al CIA de la ambasada americană din Beijing. 
Se întâlneau la micul dejun la Rising Sun, în Chaoyang Park 
Road, în apropierea ambasadei americane, ceea ce era 
convenabil pentru Neil. Kai nu-și folosea șoferul, pe Călugărul, 
pentru că mașinile guvernamentale arătau prea oficial, iar 
întâlnirea cu Neil trebuia să fie discretă, așa că luă un taxi. 

Kai se înțelegea bine cu Neil, deși erau inamici. Totuși, se 
purtau de parcă pacea ar fi fost posibilă chiar și între asemenea 
rivali cum erau China și Statele Unite, dacă ar fi existat puţină 
înţelegere reciprocă. Și poate chiar așa era. 

Kai afla adesea lucruri pe care Neil nu intenţiona să le 
dezvăluie. Neil nu-i spunea întotdeauna adevărul, dar ezitările 
lui îi ofereau uneori indicii. 

Rising Sun era un restaurant de clasă medie, frecventat de 
lucrători chinezi și străini, din districtul comercial central. Nu 

făcea niciun efort să atragă turiști, iar chelnerii nu vorbeau 
engleza. Kai comandă ceai și Neil sosi câteva minute mai târziu. 

Neil era texan, dar nu prea semăna a cowboy, cu excepţia 
accentului, pe care până și Kai îl putea detecta. Era scund și 
chel. Fusese la sala de forță în dimineaţa aceea - încerca să mai 
dea jos din greutate, explică el - și încă nu își schimbase 
treningul uzat și jacheta neagră Nike. „Și soţia mea merge la 
lucru în blugi uzaţi și cu cizme de cowboy, se gândi Kai. 
Amuzantă lume!” 

Neil vorbea fluent mandarina, cu o pronunție remarcabilă. 
Comandă o congee, budincă de orez, și un ou fiert moale. Kai 
ceru tăieţei cu soia și ouă și ceai negru. 

— Nu pierzi prea multă greutate dacă mănânci congee, îi zise 
Kai. Mâncarea chinezească are multe calorii. 

— Nu la fel de multe precum cea americană, spuse Neil. Până 
și baconul nostru conţine zahăr. Oricum, ce te frământă? 

Era foarte direct. Niciun chinez nu ar fi fost atât de abrupt. 
Dar lui Kai ajunsese să-i placă felul în care americanii treceau 
direct la subiect. li răspunse la fel de direct: 

— Coreea de Nord. 

— Bine, răspunse Neil pe un ton neutru. 

— Impunetți sancţiuni. 

— Sancţiunile au fost impuse de multă vreme de Naţiunile 
Unite. 

— Dar acum, Statele Unite și prietenii lor apropiaţi le pun în 
aplicare: interceptează nave și blochează încărcăturile şi 
obstrucţionează plăţile internaţionale care violează sancțiunile. 

— Poate. 

— Neil, încetează să te mai învărtești în jurul cozii. Doar 
spune-mi de ce! 

— Armele din Africa. 

Prefăcându-se oarecum indignat, Kai spuse: 

— Te referi la caporalul Peter Ackerman. Ucigaşul a fost un 
terorist! 

— Păcat că folosea o armă chinezească. 

— De obicei nu dai vina pentru crimă pe fabricantul armei. Kai 
zâmbi când adăugă: Dacă ai fi făcut asta, ar fi trebuit să 
închideți Smith & Wesson cu ani în urmă. 

— Poate. 

Neil îi ridica ziduri și Kai avea nevoie ca el să fie mai deschis. 
Spuse: 

— Ştii care întreprindere criminală este cea mai mare din 
lumea de azi, în termeni financiari? 

— Vrei să-mi spui că este comerțul ilegal cu arme. 

Kai aprobă din cap. 

— Mai mare decât drogurile. Mai mare decât traficul de carne 
vie. 

— Nu mă surprinde. 

— Atât armele chinezești, cât și cele americane sunt foarte 
disponibile pe piețele negre internaţionale de armament. 

— Disponibile, da, acceptă Neil. Foarte? Nu tocmai. Arma care 
l-a omorât pe caporalul Ackerman nu era cumpărată printr-o 
tranzacție obișnuită pe piaţa neagră, nu-i așa? Când s-a făcut 
vânzarea aceea, două guverne au închis ochii: cel sudanez și cel 
chinez. 

— Voi nu înțelegeţi că noi îi urâm pe teroriștii musulmani la fel 
de mult ca voi? 

— Să nu simplificăm prea mult lucrurile. Voi îi urâţi pe 
teroriștii musulmani chinezi. Nu sunteți prea îngrijoraţi de 
teroriștii musulmani arabi din Africa. 

Neil se afla neplăcut de aproape de adevăr. 

Kai spuse: 

— Îmi pare rău, Neil, dar Sudanul este un aliat - și este o 
afacere bună să le vindem arme. Nu ne vom opri. Caporalul 
Ackerman este doar un singur om. 

— Treaba asta nu are legătură cu sărmanul caporal 
Ackerman. Este vorba de tunuri howitzer. 

Kai era luat prin surprindere. Nu se așteptase la asta. Apoi își 
aminti un detaliu dintr-un raport pe care-l citise cu două 
săptămâni în urmă. Americanii și alţii făcuseră un raid la o 
ascunzătoare importantă a ISGS, numită al-Bustan, care avea 
tunuri howitzer montate pe camioane. 

Deci asta era ceea ce determinase rezoluţia de la Naţiunile 
Unite! 

Sosi mâncarea și asta îi oferi lui Kai timp să reflecteze. Simţea 
tensiunea, în ciuda atmosferei de camaraderie relaxată, și își 
mâncă tăieţeii încet, fără poftă. Neil era înfometat după munca 
la sală și își înghiţi budinca la fel ca un lup. După ce terminară, 
Kai făcu rezumatul. 

— Deci președintele Green folosește sancţiunile împotriva 
Coreei de Nord ca să pedepsească China pentru artileria de la 
al-Bustan. 

— Mai mult decât asta, Kai, spuse Neil. Ea vrea ca voi să fiți 
mai atenţi cu utilizatorii finali ai armelor pe care le vindeţi. 

— Mă voi asigura că asta ajunge la cel mai înalt nivel, zise Kai. 

Asta nu însemna nimic, dar Neil părea să fie satisfăcut că 
transmisese mesajul. Apoi schimbă subiectul. 

— Ce mai face frumoasa Ting? 

— Destul de bine, mulțumesc. 

Neil era unul dintre milioanele de bărbaţi care o considerau 
pe Ting devastator de atrăgătoare. Kai se obișnuise cu asta. 

— Ai găsit deja un apartament? 

— Da, în sfârșit. 

— Bine. 

Kai știa că Neil căuta un loc mai bun în care să locuiască. Mai 
știa și că Neil găsise unul și că se mutase și, în plus, cunoștea 
adresa și numărul de telefon. Pe de altă parte, știa totul despre 
identitatea și trecutul tuturor celorlalţi rezidenţi ai clădirii. 
Guoanbu ţinea o evidență atentă a tuturor agenţilor străini din 
Beijing, în special a celor americani. 

Kai plăti micul dejun, apoi cei doi bărbaţi părăsiră 
restaurantul. Neil se îndreptă spre ambasadă pe jos, iar Kai opri 
un taxi. 

o... 

Cererea Coreei de Nord pentru ajutor de urgenţă era 
discutată la o mică întâlnire a celor mai puternici, convocată de 
departamentul internaţional al Partidului Comunist Chinez. 
Sediul departamentului se afla la nr. 4 pe Fluxing Road, în 
districtul Haidian, și era mai mic și mai puţin impresionant decât 
Ministerul de Externe, dar mult mai puternic. Biroul directorului 
avea vedere spre Muzeul Militar al revoluţiei populare chineze, 
pe al cărui acoperiș era o gigantică stea roșie. 

Fu Chuyu, șeful lui Kai, ministrul securităţii de stat, îl luase pe 
Kai cu el. Presupunea că Fu ar fi preferat să-l lase în urmă, dar 
nu stăpânea toate datele despre criza din Coreea de Nord și se 
temea să nu cadă prost. In felul acesta putea să-l cheme pe Kai 
pentru orice detalii - și să dea vina pe Kai pentru orice lipsuri. 

Toţi cei din jurul mesei erau bărbaţi, deși unii dintre 
aghiotanţi, care stăteau aliniaţi pe lângă pereţi, erau femei. Kai 

considera că elita guvernamentală chineză avea nevoie de mai 
multe femei. Tatăl lui credea contrariul. 

Directorul, Hu Aiguo, îi ceru ministrului de externe, Wu Bai, să 
prezinte problema pe care urmau să o discute. 

— In Coreea de Nord există o criză economică, începu Wu. 

— Ca de obicei. 

Comentariul veni de la Kong Zhao, prieten și aliat politic al lui 
Kai. Era oarecum lipsit de respect să-l întrerupi în felul acesta pe 
ministrul de externe, dar Kong putea să scape cu asta. De-a 
lungul unei cariere militare strălucite, el modernizase complet 
tehnologiile de comunicaţii ale armatei, iar acum era ministrul 
apărării naţionale. 

Wu îl ignoră și continuă: 

— Guvernul de la Pyongyang ne-a solicitat un ajutor masiv. 

— Ca de obicei, spuse din nou Kong. 

Kong avea aceeași vârstă ca și Kai, dar părea mai tânăr; de 
fapt, arăta ca un student precoce, cu freza lui atent deranjată și 
zâmbetul impertinent. În politica chineză, cei mai mulţi se 
străduiau să arate conservator - cum era și Kai -, dar Kong 
permitea înfățișării sale să anunţe atitudinea sa liberală. Lui Kai 
îi plăcea curajul lui. 

Wu spuse: 

— Solicitarea a sosit ieri, târziu, deși eu știam că va veni, 
mulțumită informaţiilor în avans de la Guoanbu. 

Privi spre Fu Chuyu, care își plecă fruntea în semn de 
recunoaștere a complimentului, bucuros să primească laudele 
pentru munca lui Kai. 

Wu spuse în încheiere: 

— Mesajul este de la Comandantul Suprem Kang U-jung 
pentru președintele nostru, Chen Haoran, și sarcina noastră de 
astăzi este să-l consiliem pe președintele Chen ce răspuns să 
dea. 

Kai se gândise din timp la această întâlnire și știa cum avea 
să decurgă discuția. Avea să existe o încleștare între vechea 
gardă comunistă, pe de o parte, și elementele progresiste, pe de 
altă parte. Cel puţin acest lucru era previzibil. Problema era cum 
avea să fie rezolvat conflictul. Kai avea un plan pentru asta. 

Kong Zhao vorbi primul. 

— Cu permisiunea dumneavoastră, domnule director, începu 
el, poate ca să compenseze cumva atitudinea lipsită de respect 

de mai devreme; după ce Hu aprobă din cap, Kong continuă: în 
ultimul an sau mai mult, nord-coreenii au sfidat ostentativ 
guvernul chinez. Ei au provocat în mod voit regimul din Coreea 
de Sud, de la Seul, cu incursiuni minore în teritoriul lor, atât pe 
uscat, cât și pe mare. Mai rău, au continuat să incite ostilitatea 
internațională prin testarea rachetelor cu rază lungă de acțiune 
și a focoaselor nucleare. Asta a determinat Naţiunile Unite să 
impună sancţiuni economice împotriva Coreei de Nord - ridică 
un deget ca să sublinieze -, acele sancțiuni fiind unul dintre 
principalele motive pentru crizele lor economice permanente! 

Kai încuviinţă din cap. Tot ceea ce spunea Kong era adevărat. 
Comandantul Suprem era creatorul propriilor sale probleme. 

Kong continuă: 

— Protestele noastre au fost ignorate la Pyongyang. Acum 
trebuie să-i pedepsim pe nord-coreeni pentru că ne-au sfidat. 
Dacă nu facem asta, ce concluzie vor trage ei? Vor considera că 
pot să-și continue programul nuclear și că pot să-și întoarcă 
nasul de la sancţiunile ONU, pentru că guvernul chinez va sări 
întotdeauna să-i salveze de consecinţele propriilor lor acţiuni. 

Hu spuse: 

— Mulţumesc, Kong, pentru aceste comentarii caracteristic de 
tranșante. 

Dincolo de masă, faţă în faţă cu Kong, generalul Huang Ling 
bătea darabana cu degetele lui boante pe lemnul lustruit, 
disperat de nerăbdător să vorbească. Hu îl observă și spuse: 

— Generale Huang! 

Huang era prieten cu Fu Chuyu și cu tatăl lui Kai, Chang 
Jianjun. Toţi trei erau membri ai puternicei comisii pentru 
securitatea naţională și împărtășeau o viziune de șoim asupra 
afacerilor internaţionale. 

— Permiteţi-mi să subliniez câteva lucruri, spuse Huang. 
Vocea lui avea un mârâit agresiv și vorbea mandarina cu un 
accent dur din nordul Chinei. Unu: Coreea de Nord formează o 
zonă-tampon vitală între China și Coreea de Sud, dominată de 
americani. Doi: dacă refuzăm ajutorul guvernului de la 
Pyongyang, acesta se va prăbuși. Trei: va apărea o solicitare 
internațională imediată pentru așa-zisa reunificare a Coreei de 
Nord și de Sud. Patru: reunificarea este un eufemism pentru 
preluarea de către vestul capitalist - amintiţi-vă ce s-a întâmplat 
cu Germania de Est! Cinci: China va ajunge cu dușmanii ei 

implacabili la frontiere. Șase: asta face parte din planul 
american pe termen lung de încercuire, al cărui scop final este 
distrugerea Republicii Populare Chineze, în același fel în care a 
distrus Uniunea Sovietică. Eu trag concluzia că nu putem refuza 
ajutorul pentru Coreea de Nord. Mulţumesc, domnule director. 

Hu Aiguo părea ușor derutat. 

— Ambele perspective au mult sens, spuse el. Totuși, ele se 
contrazic direct. 

— Domnule director, spuse Kai, dacă-mi permiteţi, eu nu am 
experienţa sau înțelepciunea colegilor mei mai în vârstă, aflaţi 
în jurul acestei mese, dar se întâmplă că am discutat cu o sursă 
nord-coreeană de nivel înalt chiar cu o zi în urmă. 

— Continuă, te rog, spuse Hu. 

— Coreea de Nord mai are provizii de mâncare și alte 
materiale esenţiale doar pentru șase săptămâni. Când acestea 
se vor termina, va urma o foamete în masă și prăbușire socială - 
ca să nu uităm de pericolul milioanelor de coreeni înfometați 
care vor traversa frontiera și se vor lăsa la mila noastră. 

— Deci ar trebui să le trimitem ajutorul! zise Huang. 

— Dar am vrea, de asemenea, și să pedepsim 
comportamentul lor inadecvat, prin reținerea ajutorului. 

— Trebuie, altfel vom pierde controlul, spuse Kong. 

— Sugestia mea este simplă, zise Kai. Refuzaţi ajutorul acum, 
ca să pedepsiţi Pyongyangul; dar trimiteţi ajutorul peste șase 
săptămâni, exact la timp ca să preveniţi prăbușirea guvernului. 

Urmă un moment de tăcere, în timp ce toți digerau asta. 

Kong vorbi primul. 

— Asta este o îmbunătăţire a propunerii mele, spuse el 
generos. 

— Ar putea să fie, zise generalul Huang reticent. Va trebui ca 
situaţia să fie monitorizată îndeaproape, zi de zi, astfel încât, 
dacă această criză devine mai gravă decât ne așteptam, să 
putem înainta ajutoarele. 

— Da, acest lucru ar fi esenţial, mulțumesc, generale! spuse 
Hu. 

Kai observă că planul său era pe cale să fie acceptat. Era 
soluţia corectă. Era pe val. 

Hu privi în jurul mesei. 

— Dacă toată lumea este de acord... 

Nimeni nu avea reţineri. 

— Atunci, îi voi propune asta președintelui Chen. 


CAPITOLUL 12 


Tamara și Tab erau amândoi invitaţi la nuntă, însă separat: 
relaţia lor era încă un secret. Sosiră în mașini diferite. Drew 
Sandberg, șeful biroului de presă al ambasadei americane, se 
însura cu Annette Cecil, de la misiunea britanică. 

Ceremonia avea loc la reședința asemănătoare unui palat a 
unui petrolist britanic, care era rudă cu Annette, iar oaspeţii se 
înghesuiau într-o încăpere mare, cu aer condiţionat și cu prelate 
care umbreau ferestrele. 

Era o ceremonie umanistă. Tamara era intrigată: nu mai 
participase la o asemenea nuntă până atunci. Cea care oficia 
căsătoria, o femeie plăcută, de vârstă mijlocie, numită Claire, 
vorbi scurt și sensibil despre bucuriile și provocările mariajului. 
Annette și Drew își scriseseră propriile legăminte și le rostiră cu 
atâta patos, încât Tamarei îi dădură lacrimile. Cânta unul dintre 
cântecele ei favorite, Happy, de Pharrell Williams, iar ea se 
gândea: „Dacă mă voi mai mărita vreodată, așa aș vrea să fie!” 

Cu patru săptămâni în urmă, n-ar fi avut asemenea gânduri. 

Privi discret în partea cealaltă a camerei, spre Tab. Lui îi 
plăcuse ceremonia? Legămintele îi stârniseră emoţii? Se gândea 
la propria nuntă? Nu putea să-și dea seama. 

Petrolistul le oferise casa pentru petrecere, la fel ca și pentru 
ceremonie, dar Annette îi spusese că prietenii ei puteau să fie 
zurbagii și să distrugă locul. După ceremonie, mireasa și mirele 
se duseră să-și înregistreze căsătoria, iar oaspeţii fură îndrumați 
spre un mare restaurant local, care închisese pentru public în 
ziua respectivă. 

Localul era proprietatea unor ciadieni creștini, care făceau 
mâncare nord-africană și nu aveau probleme să servească 
alcool. Erau o sală de mese mare, în care se simţea aroma 
mâncării condimentate, și o curte umbrită, unde curgea o 
fântână. Bufetul îţi lăsa gura apă: cartofi dulci prăjiţi, aurii și 
crocanţi, cu garnitură de felii de lime, tăiate și aromate; o 
friptură de capră cu okra condimentată cu chilli; chiftele de miel 
în aluat, numite Aiyisha, muiate în sos de alune, și multe altele. 

Tamarei îi plăcea, în mod special, o salată de orez maroniu, cu 
porumb și felii de banane, în sos de miere condimentat. Existau 
vin marocan și bere Gala. 

Oaspeţii erau, în special, tineri din cercul diplomatic din 
N'Djamena. Tamara discută o vreme cu secretara lui Nick 
Collinsworth, Layan, o femeie ciadiană elegantă, înaltă, care 
studiase la Paris, la fel ca Tamara. Layan avea un aer oarecum 
distant, dar Tamara o plăcea. Discutară despre ceremonia de 
nuntă, care le plăcuse amândurora. 

În tot acest timp, Tamara era permanent conștientă de 
prezenţa lui Tab și trebuia să facă eforturi uriașe să nu-l 
urmărească prin cameră cu privirea, deși știa în orice moment 
unde se afla el. Încă nu vorbiseră. Din când în când, îi întâlnea 
privirea și se uita în altă parte, fără să arate că-l recunoștea. Se 
simțea de parcă ar fi umblat într-un costum spaţial, incapabilă 
să-l atingă sau să-i vorbească. 

Annette și Drew reveniră, îmbrăcaţi în haine de petrecere și 
arătând incredibil de fericiți. Tamara îi privi, simțind că îi invidia 
sincer. 

O formaţie începu să cânte și petrecerea se animă. Apoi, în 
sfârșit, Tamara își permise să-i vorbească lui Tab. 

— O, Doamne, e dificil, zise ea încet. Să mă prefac că încă nu 
suntem altceva decât colegi. 

El avea în mână o sticlă de bere, ca să pară convivial, dar abia 
dacă băuse din ea. 

— Și pentru mine e greu. 

— Mă bucur că suferi și tu. 

El râse. 

— Doar privește-i pe cei doi, spuse el, arătând din cap spre 
cuplul mirilor. Drew nu-și poate lua mâinile de pe Annette. Știu 
exact cum se simte. 

Cei mai mulți oaspeți dansau pe muzica formaţiei. 

— Haide să ieșim în curte! spuse Tamara. Nu e atât de multă 
lume. _ 

leșiră afară și rămaseră în picioare, privind fântâna. In jur se 
mai aflau și alte persoane și Tamara nu-și dorea decât să poată 
pleca împreună cu Tab. 

— Avem nevoie să petrecem mai mult timp împreună, zise 
Tab. Întotdeauna ne întâlnim și ne despărțim, ne întâlnim și ne 
despărțim. Vreau să fim mai intimi. 

— Mai intimi? spuse ea cu un zâmbet. Există vreo parte din 
mine pe care nu o cunoști la fel de bine cum îţi cunosc și eu 
corpul? 

Ochii lui căprui o priveau într-un fel care îi provoca 
întotdeauna un mic junghi în interior. 

— Nu asta voiam să zic. 

— Știu. Dar mi-a plăcut să spun ce-am spus. 

Dar el era serios. 

— Vreau un întreg weekend în altă parte, fără întreruperi, fără 
persoane față de care trebuie să ne prefacem. 

Tamara începea să se simtă excitată, dar nu vedea cum ar fi 
putut să facă asta. 

— Vrei să spui ca un fel de vacanţă? 

— Da. În curând este ziua ta. Știu. 

Ea nu-și amintea să-i fi spus asta. Dar pentru el ar fi fost 
foarte ușor să afle. Până la urmă, era spion. 

— Duminică, spuse ea. Împlinesc treizeci de ani. Plănuiam să 
fac un mare chef. 

— Mi-ar plăcea să te duc undeva, ca un dar pentru ziua ta. 

Ea simţi un val cald de afecţiune. „O, Doamne, îmi place tipul 
ăsta”, se gândi ea. Totuși, exista o piedică. 

— Îmi place ideea, zise ea. Dar unde am putea să mergem? 
Nu e ca și cum ar exista vreo staţiune în care putem să ne 
cazăm la un hotel și să rămânem anonimi. În oricare alt loc din 
țara asta, în afară de capitală, am ieși în evidenţă ca o pereche 
de girafe aflate în vizită. 

— Știu un hotel în Marrakech. 

— Maroc? Vorbești serios? 

— De ce nu? 

— Nu există zboruri directe de aici. Trebuie să mergi prin Paris 
sau Casablanca - sau ambele. Ai nevoie de o zi ca să ajungi 
acolo. Nu poţi face asta într-un weekend. 

— Să presupunem că aș putea rezolva problema... 

— Cum altfel am putea călători? Cu o cămilă cu reacţie? 

— Mama mea are un avion. 

Ea izbucni în râs. 

— Tab! Cum o să mă obișnuiesc vreodată cu tine? Mama ta 
are un avion! Mama mea n-a zburat niciodată la clasa întâi. 

El zâmbi cu regret. 

— O să-ţi vină greu să crezi, știu, dar când mă gândesc la 
familia ta, mă simt intimidat. 

— Ai dreptate, e greu de crezut. 

— Tatăl meu este om de vânzări - un vânzător strălucit, e 
adevărat -, dar nu este intelectual. Tatăl tău este un profesor 
universitar care scrie cărţi de istorie. Mama mea are un talent 
pentru creaţia de ceasuri și poșete pentru care femeile bogate 
sunt dispuse să plătească prețuri ridicole. Mama ta conduce un 
liceu, este responsabilă pentru educaţia a sute de tineri, poate 
mii. Știu că părinţii tăi nu câștigă mulţi bani, dar, într-un fel, 
lucrul ăsta este și mai impresionant. Probabil că ei mă vor privi 
ca pe un copil bogat și răsfăţat. 

Ea observă două lucruri în acest mic discurs. Unul era 
modestia, despre care ea credea că era neobișnuită la bărbații 
din categoria lui socială. Celălalt, mai important, era 
presupunerea că avea să-i cunoască părinţii. El avea o viziune a 
viitorului lui, iar ea se afla acolo. 

Dar nu făcu nicio remarcă referitoare la vreunul dintre ele. 

— Chiar am putea să facem asta? întrebă ea. 

— Va trebui să întreb dacă avionul este liber. 

— E atât de romantic! Aș vrea să putem face dragoste chiar 
acum. 

El ridică o sprânceană. 

— Nu văd de ce nu. 

— În fântână? 

— Poate, deși nu vreau să atrag lumina reflectoarelor dinspre 
mire și mireasă. Ar putea părea lipsit de respect. 

— O, în regulă, ţap bătrân! Haide să mergem la tine acasă! 

— Eu plec primul. Mă strecor fără să spun la revedere. Tu poți 
să-ți prezinţi omagiile pentru Drew și Annette și să mă urmezi 
câteva minute mai târziu. 

— De acord. 

— lar asta îmi oferă șansa să mă asigur că apartamentul meu 
este rezonabil de curat și de ordonat. Să descarc mașina de 
spălat vase, să-mi arunc șosetele murdare în coșul de rufe, să 
scot gunoiul... 

— Toate astea doar pentru mine? 

— Sau aș putea să-mi scot hainele și să mă întind în pat până 
sosești tu. 

— Îmi place planul B. 

— O, Doamne, spuse el. S-a făcut! 
o... 

În dimineaţa următoare, Tamara se trezi în apartamentul ei 
din complexul ambasadei, știind că ceva se schimbase. Relaţia 
ei cu Tab avansase cu mare viteză. El nu mai era doar un 
prieten. Era mai degrabă un iubit. Deveniseră un cuplu, un tot. 
Avansaseră împreună. lar ea nu-l presase deloc. Totul venise de 
la el. 

Rămase întinsă în pat câteva minute, bucurându-se de 
această idee. 

Când se ridică, găsi un mesaj pe telefon: 

„Te rog ia 14 banane pentru bunica ta. Mulţumesc, Haroun”. 

Avu o străfulgerare de memorie cu satul pe jumătate 
abandonat de pe malurile lacului și cu arabul cu piele întunecată 
și cu accent de New Jersey care îi spusese: 

— Mesajul va menţiona un număr - opt kilometri sau 
cincisprezece dolari - și numărul va însemna ora la care vrea să 
te întâlnească, după ceasul cu douăzeci și patru de ore. Locul 
întâlnirii va fi Le Grand Marche. 

Tamara era entuziasmată, dar își impuse să nu se aștepte la 
prea multe. Abdul nu îi spusese mare lucru despre Haroun. 
Bărbatul ar fi putut să aibă acces la secrete, dar și să nu aibă. 
Era posibil ca el să fie un impostor care să încerce să o stoarcă 
de bani. Nu trebuia să-și facă prea mari speranţe. 

Făcu un duș, apoi se îmbrăcă și mâncă un castron cu fulgi de 
tărâțe. Își puse eșarfa albastră cu cercuri portocalii pe care 
Abdul i-o dăduse pentru identificare. Apoi ieși în atmosfera 
placută a dimineţii deșertice. Era momentul zilei preferat de ea 
în Ciad, dinainte ca atmosfera să se umple de praf și căldura să 
devină apăsătoare. 

Îl găsi pe Dexter la birou său, bându-și cafeaua. Purta un 
costum din bumbac albastru, cu dungi albe. In ţara aceea, cu 
robe arăbești în culori vii și piese vestimentare șic din moda 
franțuzească, el era îmbrăcat într-un clișeu vestimentar 
american. Pe perete se afla o fotografie a lui cu o echipă de 
baseball de liceu, ţinând cu mândrie un trofeu. 

— Am o întâlnire cu un informator în după-amiaza asta, spuse 
ea. Le Grand Marche la două după-amiaza. 

— Cine este? 

— Un terorist dezamăgit, conform celor spuse de Abdul. Își 
spune Haroun și locuiește peste râu, în Kousséri. 

— E de încredere? 

— Nu știe nimeni. 

Era important să gestioneze corect așteptările lui Dexter. El 
uita greu promisiunile neîndeplinite. 

— Vom vedea ce are de spus. 

— Nu sună prea încurajator. 

— Poate. 

— Grand Marche este uriașă. Cum vă veţi recunoaște? 

Ea își atinse eșarfa de la gât. 

— Asta este a lui. 

Dexter ridică din umeri. 

— Fă o încercare! 

Când Tamara se întoarse să plece, Dexter spuse: 

— Mă gândeam la Karim. 

Ea se întoarse. Ce mai voia? 

— A promis că îţi dă o ciornă a marelui discurs al Generalului, 
zise Dexter. 

— N-a promis nimic, spuse Tamara ferm. A zis că o să vadă ce 
poate face. 

— Chiar și așa... 

— Nu vreau să-l pistonez în legătură cu asta. Dacă îl lăsăm să 
creadă că este important pentru noi, ar putea începe să-și spună 
că ar fi mai bine să-l ţină pentru el. 

Dexter spuse nerăbdător: 

— Dacă nu ne oferă informaţii, este inutil. 

— Aș putea să-i dau un indiciu ușor data viitoare când ne 
întâlnim. 

Dexter se agită. 

— E un pește mare. 

Tamara se întreba unde dorea să ajungă cu asta. Spuse: 

— Da, e un pește mare. Din acest motiv sunt atât de 
bucuroasă că i-am câștigat încrederea. 

— Ești la agenţie de... cât? Cinci ani deja? 

— Da. 

— Și ăsta este primul tău post peste hotare. 

Tamara începea să vadă încotro se îndreaptă. Se simţi 
furioasă. 

— Ce încerci să spui, Dexter? spuse ea, nu atât de respectuos 
pe cât ar fi trebuit. Scuipă tot! 

— Ești nouă și naivă. Tonul ei îi oferise o scuză ca să fie aspru. 
Nu ai suficientă experienţă încât să te ocupi de o sursă atât de 
importantă cum este Karim, o sursă care are acces la un nivel 
atât de înalt. 

„Dobitocule”, se gândi Tamara. Dar spuse: 

— Am fost suficient de experimentată încât să-l atrag. 

— Nu e același lucru, desigur. 

„Ar fi trebuit să știu că nu e indicat să mă duelez cu el, se 
gândi ea. Nu câștigi niciodată o dispută cu șeful tău”. 

— Deci vrei să-l preiei de la mine, să fii contactul lui Karim? 

— Mă gândeam că aș putea să o fac chiar eu. 

„Deci asta era. Vei obţine meritele pentru munca mea. Ca un 
profesor care publică un articol bazat pe descoperirile 
doctoranzilor lui. Clasic”. 

Dexter adăugă: 

— Presupun că numerele acestui contact se regăsesc toate în 
rapoartele tale scrise. 

— Vei găsi tot ce e necesar în fișierele din computer, spuse 
ea. Și se gândi: „În afară de câteva lucruri pe care nu le-am 
scris, cum ar fi numărul de telefon al soţiei lui, pe care îl poartă 
cu el atunci când vrea să fie greu de găsit; dar să te ia dracu’, 
Dexter, pe ăsta nu-l primești”. 

— În regulă, spuse el. Asta e tot deocamdată. 

Concediată astfel, ea părăsi biroul și se îndreptă spre biroul 
ei. 

Mai târziu, în cursul dimineţii, primi un mesaj pe telefon: 
„Marrakech Express pleacă mâine-dimineaţă devreme, dar se 
întoarce la timp pentru lucru luni. Bine?” 

A doua zi era sâmbătă. Aveau patruzeci și opt de ore doar 
pentru ei. Răspunse: „Poţi să pui pariu, drăgălașule!” 

Se decise că dorea să-l mai vadă pe Karim încă o dată. Ar fi 
fost politicos să-l informeze despre decizia lui Dexter și ar fi vrut 
ca vestea să vină de la ea, personal. Avea să îi ofere lui Karim o 
versiune îndulcită, desigur. Urma să-i spună că i se atribuiseră 
alte responsabilități. 

Își verifică ceasul. Se apropia miezul zilei. Pe la ora asta, 
Karim era de găsit adesea în barul internaţional de la hotelul 

Lamy. Avea timp să bea ceva cu el. Dacă se ducea de la hotel 
direct la piaţă, încă putea să ajungă acolo la ora două. 

Își comandă o mașină. 

Ar fi preferat să meargă călare. Pe largile bulevarde din 
N'Djamena, existau mii de biciclete mari și mici, motociclete, 
scutere și motorete și, ocazional, clasicul Parisian Velo Solex, o 
bicicletă cu un mic motor de 50 de centimetri cubi, de mărimea 
unei armonici, fixat pe roata din față. Acasă, în DC, călărea un 
Fat Boy cu șaua joasă, ghidonul înalt și un motor masiv V-twin. 
Dar era prea ostentativ pentru Ciad. „Nu atrage niciodată 
atenția” era o regulă de bază a muncii diplomatice și de 
informaţii. Trebuise să-l vândă când fusese repartizată aici. 
Poate că, într-o zi, avea să își ia altul. 

Pe drum, îi spuse șoferului să oprească la un mic magazin 
general. Cumpără o cutie de cereale pentru micul dejun, o sticlă 
de apă, un tub de pastă de dinți și un pachet de șerveţele, pe 
care le băgă într-o sacoșă de plastic de unică folosinţă. li ceru 
șoferului să le pună în portbagaj și să o aștepte să iasă din 
hotel. 

Holul de la Lamy era aglomerat. Aici, oamenii se întâlneau 
pentru prânz sau ca să plece la întâlniri la alte restaurante. 
Tamara ar fi putut să fie la Chicago sau la Paris. Acest district 
central era o insulă internaţională, într-un oraș african. Oamenii 
care călătoreau tot timpul își doreau ca toate locurile să arate la 
fel, reflectă ea. 

Se întoarse spre barul internaţional. Era vremea pentru 
băuturile de dinainte de prânz. Barul era aglomerat, dar mai 
tăcut decât la ora cocktailurilor de seară, specifice discuțiilor de 
afaceri. Cei mai mulţi dintre clienţi purtau ţinute vestice, deși 
erau și câţiva îmbrăcaţi în robele tradiţionale. Majoritatea erau 
bărbaţi, dar îl observă pe colonelul Marcus în haine civile. Karim 
însă nu se afla acolo. 

Dar Tab era. 

Îi vedea faţa din profil, în timp ce stătea așezat în apropierea 
ferestrei și privea afară. Purta o jachetă de un albastru-închis, cu 
umeri moi, și o cămașă bleu, despre care ea știa acum că era 
ținuta lui preferată. Pe faţa ei apăru un zâmbet de surpriză și 
plăcere. Făcu câţiva pași spre el, apoi se opri. Nu era singur. 

Femeia care era cu el era înaltă, aproape la fel de înaltă ca 
Tab, și subțire. Avea undeva în jur de patruzeci și cinci de ani, 

ceea ce însemna că era cu vreo zece ani mai vârstnică decât 
Tab. Părul ei cu șuviţe blonde, lung până la umeri, era coafat 
lejer și purta un machiaj ușor, dar bine făcut. Avea o rochie 
simplă din in într-o nuanţă văratică de albastru. 

Erau așezați la o masă pătrată, nu faţă în față, cum ar fi stat 
dacă s-ar fi aflat la o întâlnire de afaceri, ci pe scaune alăturate, 
ceea ce sugera prietenie. Pe masă, între ei, se aflau două 
băuturi. Tamara știa că, la acea oră a zilei, în paharul lui Tab ar 
fi trebuit să fie apă minerală Perrier, cu o felie de lămâie. În faţa 
femeii se afla un pahar de martini. 

Ea stătea aplecată spre el, privindu-l în ochi și vorbindu-i 
intens, deși încet. El nu spunea prea multe, ci doar dădea din 
cap și rostea cuvinte monosilabice, dar limbajul trupului său 
sugera jenă sau respingere. Ea conducea conversaţia, dar el 
participa benevol. Apoi, ea își puse palma stângă peste mâna lui 
dreaptă, pe masă, și Tamara observă că nu purta verighetă. El o 
lăsă să-i atingă mâna în felul acela pentru un lung moment, apoi 
se întinse după pahar, făcând-o să-i dea drumul. 

Femeia își îndepărtă privirea de la el, cercetând mulţimea din 
cameră fără nicio curiozitate. Privirea ei trecu rapid peste 
Tamara, fără să aibă vreo reacție: nu se întâlniseră niciodată. 
Apoi își întoarse atenţia spre Tab. Nu era interesată de nimeni 
altcineva. 

Brusc, Tamara se simţi conștientă de sine. S-ar fi simţit 
umilită dacă ar fi fost prinsă spionând. Se întoarse și ieși din bar. 

In hol se opri, gândindu-se: „Pentru ce sunt stânjenită? Ce am 
făcut ca să-mi fie rușine?” 

Se așeză pe canapea, între alte persoane care așteptau - să 
le apară colegii, să le fie pregătite camerele, să primească 
răspunsuri de la concierge -, și încercă să se adune. Existau 
douăzeci de motive pentru care Tab ar fi băut ceva cu femeia de 
lângă el. Putea să fie o prietenă, un contact, un coleg ofițer de la 
DGSE, un vânzător, orice. 

Dar era echilibrată, bine îmbrăcată, atrăgătoare și singură. Și 
își pusese mâna peste a lui pe masă. 

Oricum, nu părea să flirteze. Tamara se încruntă, gândindu- 
se: „Cum pot să-mi dau seama de asta?” Răspunsul îi veni 
imediat: se cunoșteau prea bine unul pe altul. 

Femeia putea să fie o rudă, o mătușă, poate, sora mai mică a 
mamei lui. Dar o mătușă nu s-ar fi îmbrăcat cu atâta grijă pentru 

o băutură cu nepotul ei. Privind în urmă, Tamara își aminti 
cerceii cu diamante, eșarfa de mătase de bun gust, două sau 
trei brățări de aur pe una dintre încheieturi, pantofii cu tocuri 
înalte. 

Cine era? 

„Mă întorc la bar, se gândi Tamara. Mă voi duce direct la 
masa lor și îi voi spune: «Bună, Tab, îl caut pe Karim Aziz, l-ai 
văzut pe aici?» Atunci Tab va trebui să mă prezinte”. 

Totuși, era ceva ce nu-i plăcea la acest scenariu. Și-l imagina 
pe Tab ezitant și pe femeia aceea urând întreruperea. Tamara 
avea să se afle în rolul unui intrus nedorit. 

„Ce dracu'?” se gândi ea, apoi se duse înapoi. 

Când intră în bar, dădu peste colonelul Susan Marcus, care 
pleca. Susan se opri și o sărută pe Tamara pe ambii obraji, în stil 
franțuzesc. Comportamentul ei obișnuit, excesiv de energic, 
dispăruse, iar acum era caldă, aproape afectuoasă. Fuseseră 
împreună într-o luptă mortală și supravieţuiseră, iar asta crease 
o legătură. Susan o întrebă: 

— Cum te simţi? 

— Sunt bine. 

Tamara nu dorea să fie nepoliticoasă cu Susan, dar avea 
altceva urgent, în minte. 

Susan continuă: 

— Au trecut două săptămâni de la... aventura noastră. 
Lucrurile astea au uneori efecte psihologice. 

— Sunt bine, serios. 

— După ceva de genul ăsta, ar trebui să discuţi cu un 
psiholog. E procedura standard. 

Tamara se străduia să fie atentă. Susan era amabilă. Ea nu se 
gândise la consilierea pentru traume. Când Susan spusese: 
„Ceva de genul ăsta”, se referise la uciderea unui om. Nimeni 
de la secția CIA nu sugerase că Tamara ar fi trebuit să caute 
ajutor. 

— Nu simt nevoia, spuse ea. 

Susan își puse mâna ușor pe braţul Tamarei. 

— E posibil ca tu să nu fii cel mai bun judecător. Du-te măcar 
o dată! 

Tamara încuviinţă din cap. 

— Mulţumesc. O să-ţi urmez sfatul. 

— Cu plăcere. 

Susan se întoarse să plece, dar Tamara o opri. 

— Apropo... 

— Ce? 

— Sunt convinsă că o cunoști pe femeia de la masa de lângă 
geam, care discută cu Tabdar Sadoul. Este de la DGSE? 

Susan privi într-acolo, apoi zâmbi. 

— Nu. Aceea este Leonie Lanette. E o persoană importantă în 
compania petrolieră franţuzească Total. 

— Oh... Atunci probabil este o prietenă a tatălui lui, care este 
în consiliul director al companiei Total... dacă îmi amintesc 
corect. 

— Se poate, spuse Susan, părând brusc încordată, dar, chiar 
și așa, e o panteră. 

Tamara simţi un fior. O panteră era o femeie de vârstă 
mijlocie, un prădător sexual pentru bărbați mai tineri. 

— Crezi că umblă după el? întrebă ea. 

— O, au trecut de mult de asta. Au avut o relaţie de vreo 
câteva luni. Credeam că s-a terminat, dar se pare că nu. 

Tamara se simţea de parcă ar fi fost lovită. „Nu voi plânge”, 
își spuse în sinea ei. Schimbă rapid subiectul. 

— II căutam pe Karim Aziz, dar presupun că nu e pe-aici. 

— Nu l-am văzut. 

Părăsiră hotelul împreună. Susan intră într-o mașină a 
armatei, iar Tamara îl găsi pe șoferul ei. 

— Du-mă la Le Grand Marché, îi spuse ea. Dar lasă-mă la 
câteva străzi distanţă și așteaptă-mă, te rog! 

Apoi se lăsă pe spate și încercă să nu plângă. Cum putea Tab 
să îi facă așa ceva? O înșelase în toată perioada asta? Era greu 
de crezut, dar limbajul intim al trupurilor nu lăsa loc de îndoieli. 
Femeia simțea că avea dreptul să-l atingă, iar el nu o 
îndepărtase. 

Piaţa se afla pe Avenue Charles de Gaulle, la capătul lungului 
bulevard, în districtul în care se găseau cele mai multe 
ambasade. Șoferul parcă și Tamara își legă în jurul capului 
eșarfa albastră cu cercuri portocalii. Işi recuperă apoi punga de 
plastic plină de cumpărături din portbagajul mașinii. Acum arăta 
ca o nevastă casnică obișnuită, care-și făcea cumpărăturile. 

In momentul acela, ar fi trebuit să fie plină de speranță și 
nerăbdătoare să-l întâlnească pe Haroun pentru a afla ce avea 
de spus, optimistă că ar fi putut să fie informaţii importante și 

utile pentru armată. Dar nu se putea gândi decât la Tab și la 
femeia aceea, cu capetele apropiate unul de altul, cu mâna ei 
peste a lui pe deasupra mesei, cu vocile joase, într-o discuţie 
care era, evident, emoţională. 

Își tot spunea în sinea ei că ar fi putut să existe o explicaţie 
nevinovată. Dar ea și Tab împărțeau deseori patul și învăţaseră 
multe unul despre celălalt - Tamara cunoștea până și numele 
câinelui părinţilor lui Tab, un Great Dane, Flâneur, care însemna 
„Puturosul”, dar nu o menţionase niciodată pe Léonie. 

„Credeam că e o treabă serioasă, își spuse în sinea ei cu 
tristeţe, în timp ce mergea în lungul străzii. Credeam că e 
dragoste”. 

Ajunse în piață și se strădui să se concentreze asupra sarcinii 
care o aștepta. Exista un supermarket convențional și cel puţin 
o sută de tarabe. Aleile dintre acestea erau pline de ciadieni 
îmbrăcaţi țipător și de turiști împrăștiați, cu șepci de baseball și 
pantofi confortabili de plimbare. Vânzători cu tăvi sau cu câte un 
singur lucru de vânzare se amestecau prin mulțime, în căutarea 
unor potenţiali cumpărători, iar Tamara aproape că se aștepta 
să-l vadă pe Abdul vânzând ţigări Cleopatra. 

Undeva pe acolo se afla un bărbat care dorea să trădeze un 
grup terorist. 

Ea nu putea să-l caute. Nu știa cum arăta. Trebuia doar să 
rămână în alertă și să aștepte ca el să o contacteze. 

Tarabele cu fructe și legume proaspete arătau minunat. 
Echipamentul electric la mâna a doua părea să fie o mare 
afacere: cabluri, ștechere, conectori și întrerupătoare. Ea zâmbi 
la vederea unei tarabe care vindea tricouri ale echipelor de 
fotbal din Europa: Manchester United, AC Milan, Bayern 
Munchen, Real Madrid, Olympique de Marseille. 

Un bărbat păși în fața ei, cu o bucată de bumbac cu 
imprimeuri strălucitoare. O ridică spre fața ei și spuse în 
engleză: 

— Asta este perfectă pentru tine. 

— Nu, mulțumesc, răspunse ea. 

— Eu sunt Haroun, zise el în arabă. 

Tamara îl privi intens, măsurându-l din cap până în picioare. 
De sub eșarfa de pe cap, o priveau niște ochi pătrunzători, ce 
păreau nevinovaţi. După faţa îngustă, barba rară și mustata 
subţire, ea presupuse că trebuia să aibă în jur de douăzeci de 

ani. Era îmbrăcat în roba tradiţională dar, pe sub aceasta, se 
ghicea un trup suplu, cu umeri largi. 

Ea prinse un fald al pânzei între degetul mare și cel arătător, 
prefăcându-se că cercetează calitatea materialului. 

— Ce poţi să-mi spui? întrebă ea încet în arabă. 

— Ești singură? 

— Desigur. 

El desfășură mai mult bumbacul, astfel încât ea să poată 
vedea o porțiune mai mare a imprimeului. Era un amestec viu 
de galben lămâie și fucsia. 

— ISGS este foarte fericit pentru ceea ce s-a întâmplat la 
podul N'Gueli Bridge, spuse el. 

— Fericit? întrebă ea surprinsă. Dar au pierdut lupta! 

— Au murit doi dintre oamenii lor. Dar morţii ajung în Paradis. 
Și au omorât un american. 

Asta era logica ciudată, dar familiară a inamicului. Un 
american mort reprezenta o victorie, un terorist mort însemna 
un martir. Oricum, erau în câștig. Tamara cunoștea deja toate 
acestea. 

— Ce s-a mai întâmplat de atunci? întrebă ea. 

— A venit un bărbat să ne felicite. Un erou al cauzei din multe 
ţări, ni s-a spus. A rămas timp de cinci zile și pe urmă a plecat 
din nou. 

Tamara continuă să studieze pânza în timp ce discutau, 
lăsând impresia că discutau despre țesătură. 

— Care este numele lui? 

— Ei îl strigau Afganul. 

Brusc, Tamara fu în alertă maximă. Puteau să existe mulţi 
bărbaţi afgani în Africa de Nord, dar CIA era interesată de unul 
în mod special. 

— Descrie-l! 

— Înalt, cu păr grizonant şi o barbă neagră. 

— Ceva particular? O rană vizibilă, de exemplu? 

Nu dorea să-l îndrume pe Haroun, dar exista un anumit 
detaliu pe care avea nevoie să-l audă. 

— Degetul mare, spuse el. Împușcat. El spunea că a fost un 
glonţ american. 

Al-Farabi, se gândi ea, cu tot mai mare încântare. Personajul 
central al ISGS. Cel mai căutat om. În mod reflex, își ridică ochii 
de la țesătura de bumbac și privi spre sud. Nu vedea decât 

tarabe și cumpărători, dar știa că ţara numită Camerun se afla 
la doar un kilometru și jumătate distanţă în direcția aceea - ar fi 
putut să o vadă din minaretul Marii Moschei din apropiere. Al- 
Farabi fusese atât de aproape... 

— Și încă ceva, spuse Haroun. Ceva mai... spiritual. 

— Spune-mi! 

— Este un om condus de ură. Tânjește să ucidă din nou și din 
nou. Este așa cum ajung unii oameni din cauza alcoolului, sau a 
cocainei, sau a femeilor, sau a jocurilor de noroc. Are o sete ce 
nu poate fi satisfăcută niciodată. El nu se va schimba până 
când, într-o zi, cineva îl va ucide - fie ca Domnul să aducă mai 
curând ziua aceea! 

Tamara rămase tăcută preţ de un lung moment, uluită de 
ceea ce spusese Haroun și de intensitatea cu care o rostise. In 
sfârșit, rupse vraja și spuse: 

— Ce a făcut el timp de cinci zile, în afară de a felicita grupul 
vostru? 

— Ne-a făcut o pregătire specială. Ne adunam în afara 
orașului uneori, la câţiva kilometri distanță, apoi sosea el cu 
însoțitorii săi. 

— Ce-aţi învățat? 

— Cum să facem bombe de amplasat pe marginea drumului și 
bombe  sinucigașe. Totul despre disciplina la telefon, 
transmiterea mesajelor și securitate. Cum să scoatem din 
funcțiune telefoanele dintr-un cartier întreg. 

„Nici măcar eu nu știu asta”, se gândi Tamara. 

— Când a plecat, a spus încotro se îndreaptă? întrebă ea. 

— Nu. 

— A existat vreun indiciu? 

— Șeful nostru l-a întrebat direct, iar el a răspuns: „Unde mă 
va duce Dumnezeu”. 

În traducere „Nu vă spun”,, se gândi Tamara. 

— Ce mai face vânzătorul de ţigări? întrebă Haroun. 

Era un interes prietenesc real sau doar o încercare de a 
obţine informaţii? 

— Era bine ultima dată când am auzit de el, răspunse ea. 

— Mi-a spus că urmează să plece într-o călătorie lungă. 

— Adesea nu poate fi contactat mai multe zile. 

— Sper că este în regulă. Haroun privi în jur nervos. Trebuie 
să cumperi pânza. 

— În regulă. 

Ea scoase câteva bancnote din buzunar. 

Haroun părea inteligent și onest. Asemenea evaluări erau pe 
ghicite, dar instinctul îi spunea să-l mai întâlnească măcar încă o 
dată. 

— Unde ar trebui să ne întâlnim data viitoare? întrebă ea. 

— La Muzeul Naţional. 

Tamara fusese acolo. Era mic, dar interesant. 

— În regulă, spuse ea dându-i banii. 

Haroun adăugă: 

— Lângă craniul faimos. 

— ÎI știu. 

Cel mai valoros exponat al muzeului era craniul parțial al unei 
maimuțe, vechi de șapte milioane de ani, un posibil strămoș al 
rasei umane. 

Haroun împachetă bumbacul și i-l dădu. Ea îl puse în plasa de 
cumpărături din plastic. Apoi el se întoarse și dispăru în 
mulţime. 

Se înapoie la mașină și porni înapoi spre ambasadă, ducându- 
se la biroul ei. Trebuia să-și alunge din minte toate gândurile 
despre Tab până când termina de scris raportul despre 
întâlnirea cu Haroun. 

Scrise raportul pe un ton modest, subliniind faptul că acesta 
fusese primul ei contact cu Haroun și că el nu avea niciun fel de 
istoric cu agenţia, care ar fi putut să indice dacă era de 
încredere. Dar știa că vestea despre al-Farabi era electrizantă și 
că avea să fie transmisă imediat tuturor secţiilor CIA din Africa 
de Nord și din Orientul Mijlociu - fără îndoială, cu semnătura lui 
Dexter la finalul mesajului. 

Când termină, era sfârșitul zilei de muncă și personalul CIA 
începea să plece. Ea se întoarse în apartamentul ei - acum nu 
mai exista nimic care să-i îndepărteze gândurile de la Léonie 
Lanette. 

Pe telefon îi apăru un mesaj de la Tab: „Ne vedem în seara 
asta? Plecăm mâine-dimineaţă devreme”. 

Trebuia să se decidă ce să facă. Nu putea să plece într-o 
vacanţă, fie chiar și una scurtă, cu un bărbat pe care-l bănuia că 
o înșală. Trebuia să-l înfrunte cu privire la Leonie. De ce ezita? 
Nu avea de ce să se teamă, nu-i așa? 

Sigur că avea. Se temea de respingere, de umilinţă și de 
sentimentul îngrozitor că îl judecase greșit. 

Sau totul putea să fie doar o neînțelegere de vreun fel. Părea 
improbabil, dar trebuia să întrebe. 

Trimise un răspuns: „Unde te afli acum?” 

El îi răspunse imediat: „Acasă, împachetez”. 

Ea scrise: „Sunt pe drum”. 

Apoi plecă. 

Simţea că tremură când urcă scările spre apartamentul lui, 
bătând apoi la ușă. Într-o clipă de fantezie de coșmar, își 
imagină că ușa avea să fie deschisă de Leonie, îmbrăcată într-o 
pijama perfect călcată. 

Dar era Tab și, oricât l-ar fi urât pentru că o minţise, nu se 
putu abţine să nu observe cât de bine arăta în tricoul alb și 
blugii decoloraţi. Avea picioarele goale. 

— Draga mea! spuse el. Intră! E momentul să-ţi dau o cheie. 
Dar unde e bagajul tău? 

— N-am împachetat, spuse ea intrând în casă. Nu vin. 

El deveni palid. 

— Ce naiba se întâmplă? 

— Stai jos și o să-ți spun! 

— Sigur. Vrei niște apă, cafea, vin? 

— Nimic. 

El se așeză în faţa ei. 

— Ce s-a întâmplat? 

— Am aruncat o privire în barul internaţional astăzi, pe la 
prânz. 

— Eram acolo! Nu te-am văzut! Dar tu m-ai văzut... Cu 
Léonie... 

— E atrăgătoare și singură, iar tu ești, evident, intim cu ea. 
Puteam să-mi dau seama - oricine putea să-și dea seama - doar 
privindu-vă împreună. La un moment dat, chiar te ţinea de 
mână. 

El încuviinţă din cap fără să spună nimic. În orice clipă, se 
gândi ea, el va începe să nege indignat. 

Dar el nu făcu asta. 

Ea continuă: 

— Întâmplător, eram cu cineva care mi-a spus cine este ea, 
explicându-mi că aţi avut o aventură timp de câteva luni. 

El oftă adânc. 

— E vina mea. Ar fi trebuit să-ţi spun despre ea. 

— Să-mi spui ce, mai exact? 

— Am avut o aventură cu Leonie timp de șase luni. Nu-mi e 
rușine pentru asta. E inteligentă și fermecătoare și încă îmi 
place de ea. Dar aventura s-a încheiat cu o lună înainte ca noi 
doi să facem călătoria aceea la lacul Ciad. 

— O lună întreagă! Dumnezeule! Cum de ţi-a luat atât de 
mult? 

El zâmbi crispat. 

— Ai tot dreptul să fii sarcastică. Nu te-am minţit și nu te-am 
înșelat niciodată, dar nici nu ţi-am spus totul - iar asta contează 
la fel ca o minciună, nu-i așa? Adevărul este că eram jenat că m- 
am îndrăgostit de tine atât de iute și că lucrurile au devenit 
serioase atât de repede. Incă sunt stânjenit. Mă simt ca un 
Casanova, ceea ce nu sunt; și, serios, nu am niciun respect 
pentru acei bărbaţi care-și socotesc cuceririle ca pe niște goluri 
în sezonul de fotbal. Chiar și așa, ar fi trebuit să-ţi mărturisesc. 

— Cine a pus capăt aventurii? Tu sau ea? 

— Eu am făcut-o. 

— De ce? |ţi plăcea de ea și încă îţi place. 

— M-a minţit și, când am aflat, m-am simţit trădat. 

— Ce minciună ţi-a spus? 

— Mi-a spus că e singură. Nu este, are un bărbat la Paris și doi 
băieţi la o școală cu internat - cea la care am mers și eu, 
Ermitage International. Ea pleacă acasă vara, ca să stea 
împreună cu ei. 

— De asta te-ai despărțit de ea - pentru că e măritată. 

— Nu mă simt bine să mă culc cu femei măritate. Nu-i 
condamn pe alţii care fac asta, dar nu e pentru mine. Nu doresc 
să am un secret de care să-mi fie rușine. 

Ea își amintea cât de preocupat fusese el să stabilească clar 
că ea și Jonathan erau divorțaţi, când ea îi povestise pentru 
prima dată despre trecut. 

Dacă toată povestea era o minciună elaborată, era foarte 
plauzibilă. 

— Deci ai încheiat aventura cu două luni în urmă, continuă ea. 
De ce vă ţineaţi de mână astăzi? 

Ea regretă imediat că spusese asta. Era o lovitură ieftină, 
pentru că nu se ţineau de mână cu adevărat. 

Dar Tab era prea matur ca să se supere pentru asta. 

— Leonie mi-a cerut să ne întâlnim. Dorea să vorbim, zise el 
ridicând din umeri. Ar fi fost neplăcut să refuz. 

— Ce dorea? 

— Să ne reluăm aventura. l-am spus nu, desigur. Dar am 
încercat să fiu blând. 

— Deci asta este ceea ce am văzut. Tu... în timp ce erai 
blând. 

— Nu pot să spun sincer că regret asta. Dar cu siguranţă 
regret ca dracu’ faptul că nu ţi-am spus totul din timp. Acum e 
prea târziu. 

— A spus că te iubește? 

El ezită. 

— Îți voi spune totul, zise el. Dar ești convinsă că vrei să-ţi 
răspund la asta? 

— O, Doamne, spuse ea. Eşti atât de decent, că ar trebui să ai 
un nenorocit de halou. 

E| chicoti. 

— Chiar și când te desparți de mine mă faci să râd. 

— Nu mă despart de tine, spuse ea, simțind lacrimi calde pe 
faţă. Te iubesc prea mult. 

El se întinse în faţă și îi luă mâinile. 

— Și eu te iubesc, zise el. În caz că nu ai ghicit asta deja. De 
fapt... Făcu o pauză. Uite ce e, eu și cu tine am iubit și alţi 
oameni înainte. Dar aș vrea să știi că n-am mai simţit niciodată 
asta pentru nimeni. Niciodată. 

— Vrei să vii aici și să mă iei în braţe? 

El făcu așa cum i se ceruse și o îmbrăţișă strâns. 

— Să nu mă mai sperii niciodată așa, bine? zise ea. 

— Jur pe Dumnezeu. 

— Mulţumesc. 


CAPITOLUL 13 


Sâmbăta nu era o zi liberă pentru președintele american, dar 
era diferită de alte zile. Casa Albă era mai liniștită decât de 
obicei, iar telefoanele nu sunau atât de des. Pauline se bucura 
de șansa de a se ocupa de documentele care necesitau timp și 
concentrare: lungi rapoarte internaţionale de la Ministerul de 

Externe, pagini de cifre cu impozite de la Ministerul de Finanţe, 
specificaţii tehnice pentru sisteme de armament de miliarde de 
dolari de la Pentagon... Târziu, în după-amiezile de sâmbătă, îi 
plăcea să lucreze în Camera Tratatului, un spaţiu elegant și 
tradițional din reședință, mult mai vechi decât Biroul Oval. 
Stătea așezată la uriașa Masa Tratatului a lui Ulysses Grant, cu 
pendula înaltă de podea? ticăind zgomotos peste umărul ei, 
asemenea spiritului unui fost președinte ce-i amintea că nu 
exista suficient timp pentru tot ceea ce-și propunea să facă. 

Dar ea nu era niciodată singură pentru prea multă vreme, iar 
astăzi, liniștea îi fu întreruptă de Jacqueline Brody, șeful de 
cabinet. Jacqueline râdea mult și nu părea niciodată încordată, 
dar avea o structură de oțel. Trupul ei subţire și musculos era 
rezultatul unei diete stricte, combinată cu vizitele regulate la 
sală. Era divorțată și avea copii adulţi, dar nu părea să se 
bucure de o viaţă romantică - de fapt, de niciun fel de viaţă în 
afara Casei Albe. 

Jacqueline se așeză și spuse: 

— Ben Riley a trecut pe la mine în dimineaţa asta. 

Benedict Riley era director al serviciului secret, agenţia 
responsabilă pentru paza președintelui și a altor personaje 
importante despre care se considera că puteau fi expuse la 
riscuri. Pauline întrebă: 

— Ce avea de spus Ben? 

— Oamenii care-l păzesc pe vicepreședinte au raportat o 
problemă. Pauline își scoase ochelarii de citit și îi lăsă jos, pe 
masa veche. Oftă. 

— Continuă! 

— Ei cred că Milt are o aventură. 

Pauline ridică din umeri ca și cum ar fi spus: „Și ce dacă?” 

— E un bărbat necăsătorit, presupun că are dreptul la asta. 
Nu pare să fie o problemă. Cu cine se culcă? 

— Asta este problema. Numele ei este Rita Cross și are 
șaisprezece ani. 

— O, fir-ar! 

— Exact. 

— Cât de al naibii de bătrân este Milt? 

— Are șaizeci și doi. 

— Hristoase, ar trebui să știe asta mai bine! 


3 În original, „grandfather clock” (n. red.). 

— În DC, vârsta pentru consens este șaisprezece ani, așa că, 
cel puţin, nu încalcă legea. 

— Totuși... 

— Știu. 

Pauline avu o viziune neplăcută cu sărmanul Milt stând 
deasupra unei adolescente slabe. Scutură capul ca să scape de 
ea. 

— Ea nu este... Milt nu o plătește pentru sex, nu-i așa? 

— Nu tocmai... 

— Ce înseamnă asta? 

— li face cadouri. 

— Cum ar fi? 

— l-a cumpărat o bicicletă de zece mii de dolari. 

— O, Doamne! E rău. Parcă îl și văd în nenorocitul de New 
York Mail. Mă întreb dacă ar putea să fie convins să încheie 
această relaţie. 

— Probabil că nu: gărzile de corp ale lui Milt spun că este 
orbit. Dar mă îndoiesc că asta ar ajuta la ceva. Intr-un fel sau 
altul, ea va ajunge cumva să vândă povestea. 

— Deci, un scandal este mai mult sau mai puţin inevitabil. 

— lar asta s-ar putea întâmpla la începutul anului viitor, exact 
când încep alegerile preliminare. 

— Deci trebuie să ieșim cu ea înainte de asta. 

— Sunt de acord. 

— Ceea ce înseamnă că va trebui să-l concediez pe Milt. 

— Cât de repede se poate. 

Pauline își puse din nou ochelarii, semn că întâlnirea ajunsese 
la final. 

— Te rog verifică unde se află Milt, Jacqueline. Spune-i să vină 
să ne vedem... Pauline se întoarse și privi spre ceas. Mâine- 
dimineaţă la prima oră. 

— Se rezolvă. 

Jacqueline se ridică în picioare. 

— Și informează-l pe Sandip. Va trebui să dăm un comunicat 
de presă. Vom spune că Milt a demisionat din motive personale. 

— Cu un citat de la tine, prin care îi mulţumești pentru anii în 
serviciul poporului Statelor Unite și al președintelui... 

— Și trebuie să alegem un nou vicepreședinte. Fă-mi o listă 
de nume, te rog. 

— Mă ocup de asta. 

Jacqueline ieși din cameră. 

Pe când citea câteva pagini despre neajunsurile școlilor din 
centrul orașelor, Pauline auzi un zgomot pe hol. Părinţii ei vizitau 
Washingtonul și își petreceau noaptea la Casa Albă; părea că 
sosiseră. Vocea gravă pe care o auzise era a mamei ei. 

— Pauline? Unde ești? 

Pauline se ridică și ieși. 

Mama ei se afla în Sala Centrală: era un spaţiu mare și inutil, 
cu mobilă ce nu era folosită niciodată - un birou octogonal de 
mijloc, un pian mare cu capacul încuiat, canapele și scaune pe 
care nu se așeza nimeni. Mama ei părea pierdută. 

Christine Wagner avea șaptezeci și cinci de ani și purta o 
fustă din tweed și un cardigan roz. Pauline își amintea de ea pe 
la jumătatea vieții: era energică și competentă, ocupându-se de 
o mulţime de lucruri: pregătea micul dejun în timp ce călca un 
cearșaf, verifica temele lui Pauline, peria umerii costumului gri 
de flanel al tatălui ei în timp ce acesta se îndrepta spre ușă, 
urmărea claxonul autobuzului școlar... Pe vremuri fusese o 
femeie deșteaptă și cu o voinţă puternică, însă devenise timidă 
și temătoare în ultimii câţiva ani. 

— Deci aici erai, spuse ea, de parcă Pauline s-ar fi ascuns. 

Pauline o sărută. 

— Bună, mamă! Bine ai venit! Mă bucur să te văd. 

Apoi apăru și tatăl ei. Keith Wagner avea părul alb, însă 
mustata lui îngrijită era încă neagră. Fost om de afaceri, purtase 
costume bleumarin și gri timp de o jumătate de secol, însă se 
îndreptase treptat spre tonuri de maro. Purta un pardesiu sport 
bej, pantaloni de culoarea ciocolatei și o cravată asortată. 
Pauline îl sărută pe obraz și se mutară cu toţii în Salonul de Est. 
Gerry li se alătură. 

Începură să discute despre hobby-urile părinţilor; Keith făcea 
parte din comitetul director al grupului de elită al oamenilor de 
afaceri din Chicago, Comercial Club, iar Christine era voluntar la 
două școli locale. 

Pippa intră și își sărută bunicii. 

— Deci, Pauline, ce crize globale ai mai rezolvat în ultima 
vreme? întrebă Keith. 

— Am încercat să-i determin pe chinezi să fie mai atenți cui își 
vând armamentul. 

Pauline era pregătită să explice problema, dar tatăl ei era mai 
interesat de propriile amintiri. 

— Am făcut afaceri cu chinezii, din când în când, pe vremuri. 
Cumpăram milioane de saci de polietilenă de la ei și îi vindeam 
la spitale. O rasă foarte inteligentă... chinezii. Când se hotărăsc 
să facă ceva, merg până la capăt. Asta e ceva ce poţi spune 
despre guvernele autoritare. 

— Fac trenurile să ajungă la timp, zise Pauline. 

Gerry adăugă pedant: 

— De fapt, acesta este un mit: Mussolini n-a făcut niciodată 
trenurile italiene să ajungă la timp. 

Dar Keith nu asculta. 

— Ei nici n-ar trebui să se codoșească pe lângă fiecare grup 
care stă în calea progresului doar pentru că vor să-și protejeze 
micile cuiburi de pitulici... 

Mama ei strigă: 

— Keith! 

Pippa chicoti, dar Keith le ignoră pe amândouă. 

— ... sau pentru că sunt convinși că pământul lor este sfânt, 
căci acolo se adunau spiritele strămoșilor sub luna plină. 

Pippa interveni: 

— Și un alt lucru uimitor la guvernele autoritare este acela că, 
dacă vor să omoare șase milioane de evrei, nimeni nu-i poate 
opri. 

Pauline se gândi dacă era cazul să-i închidă gura Pippei, dar 
decise că tatăl ei o ceruse. 

Dar Keith era netulburat. 

— Pippa, îmi amintesc că și mama ta avea câteva răspunsuri 
deștepte pe când avea doar paisprezece ani. 

Christine spuse: 

— Nu-i da atenţie bunicului tău, Pippa! În următorii trei sau 
patru ani, vei face lucruri de care mai târziu îţi vei aminti cu 
adâncă stânjeneală. Dar când vei fi bătrână, îţi vei dori să le fi 
făcut pe toate de două ori. 

Pauline râse fericită. Era o ipostază a mamei ei așa cum 
fusese cu ceva timp în urmă, arțăgoasă și amuzantă. 

Keith spuse morocănos: 

— Perle de înţelepciune din salonul de geriatrie. 

Conversaţia devenea prea combativă, așa că Pauline se ridică 
și spuse: 

— Haideţi să luăm cina! 

Apoi porniră spre sufragerie prin Sala Centrală. 

Pauline știa că nu mai putea miza pe părinţii ei pentru sprijin. 
Acest lucru se întâmplase treptat. Orizonturile lor se 
îngustaseră, pierduseră contactul cu lumea modernă și judecata 
lor se deteriorase. „Într-o zi, Pippa va simţi la fel în legătură cu 
mine”, cugetă Pauline în timp ce se așezau să mănânce. Cât de 
departe era momentul acela? Zece ani? Douăzeci? Considera 
gândul acesta foarte neliniștitor: Pippa - liberă în lume, luând 
decizii pentru ea însăși, în timp ce Pauline ar fi devenit tot mai 
incapabilă să ţină pasul cu ea. 

Tatăl ei începuse să discute cu Gerry despre afaceri, iar cele 
trei femei nu-i întrerupseră. Gerry fusese, la un moment dat, 
confidentul apropiat al lui Pauline. Când încetase acest lucru? 
Nu putea spune cu precizie. Se evaporase, pur și simplu - dar de 
ce? Era doar din cauza Pippei? Pauline știa, observându-i pe 
părinţii ei, că dezacordurile referitoare la creșterea copiilor 
generau unele dintre cele mai nocive conflicte conjugale. 
Acestea implicau convingerile cele mai adânc înrădăcinate ale 
oamenilor despre morală, religie și valori, scoțând la suprafaţă 
adevărata compatibilitate a cuplului. 

Pauline considera că tinerii ar fi trebuit să conteste ideile 
consacrate. Astfel progresa lumea. Ea era conservatoare 
întrucât considera că aceste schimbări trebuiau introduse cu 
atenție și gestionate corect, dar nu era genul care să creadă că 
nimic nu trebuia schimbat. Nici genul care să se agaţe de vreo 
epocă de aur din trecut, când totul era mult mai bine. Nu tânjea 
după vremurile de altă dată. 

Gerry era diferit. El spunea că tinerii ar trebui să dobândească 
maturitate și înțelepciune înainte să încerce să schimbe lumea. 
Dar Pauline știa că lumea nu putea fi schimbată niciodată de 
oamenii care așteptau un moment potrivit. 

Oamenii ca Gerry. 

Ce putea să facă? Gerry ar fi dorit ca ea să-și petreacă mai 
mult timp cu familia - ceea ce însemna cu el dar ea nu putea să 
facă asta. Un președinte primea tot ceea ce avea nevoie, în 
afară de timp. 

Se dedicase serviciului public cu mult timp înainte să se 
mărite cu el: așa că nu prea putea să susţină că era surprins de 
asta. lar el își dorise mult ca ea să candideze pentru funcţia de 

președinte. Îi spusese deschis că ar fi fost bine pentru cariera 
lui, indiferent dacă pierdea sau câștiga. Dacă ea ar fi câștigat, el 
s-ar fi retras pentru patru sau opt ani, dar, după aceea, ar fi 
devenit un superstar în domeniul Dreptului. Pe urmă însă, când 
ea fusese aleasă, lui începuse să-i displacă timpul tot mai scurt 
pe care ea i-l dedica. Poate că el crezuse că avea să fie mult mai 
implicat în munca ei, că, în calitate de președinte, ea avea să se 
consulte în legătură cu deciziile sale. Poate că el n-ar fi trebuit 
să se retragă. Poate... 

Poate că nu ar fi trebuit să se mărite cu el. 

De ce nu împărtășea și ea dorinţa arzătoare a lui Gerry de a 
petrece mai mult timp împreună? Unii soți ocupați abia așteptau 
câte o seară obișnuită pentru a se dedica unul altuia, având 
parte de o cină romantică, sau mergând împreună la un film, 
sau ascultând muzică, întinși pe canapea. 

Gândul acesta o deprima. 

Privindu-l pe Gerry în timp ce acesta se declara de acord cu 
tatăl ei în legătură cu sindicatele, ea realiză că problema lui era 
că devenise puţin plicticos. 

Sau poate că era puţin cam dură. Dar era adevărat. Gerry era 
plictisitor. Ea nu-l considera sexy. lar el nu o sprijinea prea mult. 

Deci, ce mai rămăsese? 

Pauline înfrunta întotdeauna adevărul. 

Toate astea însemnau cumva că ea nu-l mai iubea? 

Îi era teamă că asta însemna. 

o... 

În dimineaţa următoare, ea luă micul dejun cu tatăl ei, exact 
așa cum făceau pe vremea când el lucra, iar ea era la 
Universitatea din Chicago. Amândoi erau matinali, trezindu-se 
mereu devreme. Pauline mânca müsli, iar tatăl ei mânca pâine 
prăjită și bea cafea. Nu vorbeau prea mult: din când în când, el 
se adâncea cu totul în secțiunea de afaceri a ziarului. Dar era o 
liniște confortabilă. Cu un sentiment de reticență, ea îl părăsi și 
se îndreptă spre aripa de vest. 

Milt sugerase o oră timpurie pentru întâlnirea lor, astfel încât 
să poată să treacă pe la Casa Albă în drum spre biserică. Pauline 
avea să-l întâlnească în Biroul Oval: aerul oficial al acestuia era 
potrivit pentru concedierea cuiva. 

Milt sosi îmbrăcat într-un costum maro din tweed, cu vestă, 
arătând ca un gentleman de la ţară. 

— Ce-a mai făcut acum James Moore ca să fie nevoie deo 
întâlnire atât de devreme, în dimineaţa zilei Domnului? 

— Nu e vorba despre James Moore, spuse Pauline. la loc! 

— Despre ce e vorba? 

— Problema noastră este Rita Cross. 

Milt se așeză mai ţeapăn în scaun, înclinându-și bărbia cu un 
aer arogant. 

— Despre ce vorbești? 

Pauline nu avea timp să asculte baliverne: viaţa era prea 
scurtă. 

— Pentru numele lui Dumnezeu, nu pretinde că nu știi! spuse 
ea. 

— Pare să fie ceva ce nu este treaba nimănui în afară de 
mine. 

— Când vicepreședintele și-o trage cu o fată de șaisprezece 
ani, este treaba tuturor, Milt! Nu încerca să pari mai prost decât 
ești. 

— Cine poate să spună că este mai mult decât o prietenie? 

— Scutește-mă de rahaturi! 

Pauline se înfurie. Crezuse că Milt va fi realist și matur în 
legătură cu asta, va accepta că fusese prins încălcând regulile și 
se va retrage grațios. Nu avea acest noroc. 

— Nu este minoră, zise Milt, cu aerul unui jucător de cărți care 
tocmai scosese un as. 

— Spune-le asta reporterilor când te vor suna să te întrebe 
despre relația cu Rita Cross. Crezi că vor spune că e totul în 
regulă, că nu este subiect de scandal? Sau ce? 

Milt părea disperat. 

— Putem păstra secretul. 

— Nu, nu putem. Gărzile tale de corp știu deja și i-au spus 
totul lui Jacqueline, care ne-a spus mie și lui Sandip - iar asta 
doar în ultimele douăzeci și patru de ore. Și despre Rita ce 
crezi? Ea nu are prieteni de șaisprezece ani? Ce crezi că-și 
închipuie ei că face ea cu un bărbat de șaizeci și doi de ani care 
i-a dăruit o bicicletă de zece mii de dolari? Că joacă Scrabble? 

— În regulă, doamnă președinte, am prins ideea. Milt se 
aplecă în față și își cobori vocea, adresându-i-se pe un ton 
confidenţial, ca de la un coleg la altul. Lasă asta în seama mea, 
te rog! Voi îndrepta lucrurile, promit! 

Propunerea era revoltătoare, iar el ar fi trebuit să știe asta. 

— La naiba, Milt! Nu intenţionez să las nimic în seama ta. Ăsta 
este un scandal ce va face rău fiecărei persoane de aici care a 
muncit din greu pentru o Americă mai bună. Tot ce pot să fac 
este să reduc la minimum daunele și, în acest scop, eu voi 
controla când și cum se va afla vestea. 

Milt arăta de parcă ar fi început să înțeleagă că nu mai exista 
nicio speranţă pentru el. Spuse pe un ton nefericit: 

— Ce vrei să fac eu? 

— Mergi la biserică, mărturisește-ți greșelile și promite-i 
Domnului că nu mai păcătuiești. Apoi du-te acasă, sun-o pe Rita 
și spune-i că s-a terminat totul. După aceea scrie-mi o scrisoare 
de demisie, în care menţionezi probleme personale - nu minți și 
nu inventa probleme de sănătate sau orice altceva. Asigură-te 
că scrisoarea este pe acest birou până mâine-dimineaţă la ora 
nouă. 

Milt se ridică în picioare. 

— Am intenţii serioase cu ea, să știi, spuse el încet. Este 
dragostea vieţii mele. 

Pauline îl credea. Era absurd, dar, împotriva voinţei ei, simți 
un val de simpatie. Ea spuse: 

— Dacă într-adevăr o iubeşti, te vei despărţi de ea și o vei 
lăsa să se întoarcă la viața normală de adolescent. Acum du-te 
și fă ceea ce trebuie! 

El părea trist. 

— Ești o femeie dură, Pauline. 

— Mda, spuse ea. Dar am o slujbă dură. 


CAPITOLUL 14 


Luni-dimineaţă, Tamara începu să suspecteze că Generalul 
punea ceva la cale. Ar fi putut să fie ceva nesemnificativ, dar ea 
avea o presimţire rea. 

După Marrakech, era prea euforică pentru a se duce direct la 
birou, așa că își lăsă bagajul în cameră și merse la cantină. Işi 
luă o cană mare de cafea neagră, în stil american, și o felie de 
pâine prăjită, apoi găsi un exemplar din cotidianul de limbă 
franceză, stipendiat de guvern, Le Progres. 

Abia când întoarse pagina a treia a ziarului îi sună vag în 
străfundurile minţii un clopoțel de alarmă. Văzu acolo o 
fotografie a Generalului, chel și zâmbitor, îmbrăcat sport, în 
pantaloni de alergare și o jachetă de trening. Era fotografiat în 
mahalaua Atrone, din zona de nord-est a orașului N'Djamena. 
Știrile din Atrone se concentrau, de obicei, asupra întârzierilor în 
extinderea rețelelor de apă curentă și canalizare ale orașului. 
Oricum, în ziua aceea povestea era pozitivă. Generalul era 
fotografiat pe fundalul unui cartier de cocioabe, fiind înconjurat 
de o mulţime de copii și de adolescenți fericiţi, cărora el le 
oferea pantofi Nike gratuit. 

În timp ce rumega povestea, mintea ei se tot întorcea la Tab. 

Tamara câălătorise discret. Tab comandase mașini de la 
ambasada franceză care să-i ducă și să îi ia de la aeroport, unde 
folosiseră terminalul pentru aeronavele private ca să se îmbarce 
în avionul companiei Travers. Tamara completase notificarea 
obligatorie că avea să fie plecată din ţară, dar nu inclusese 
informaţia că urma să călătorească împreună cu Tab. Oricum, 
Dexter nu citea niciodată hârțogăria. 

Weekendul fusese un succes. Fuseseră inseparabili timp de 
patruzeci și opt de ore, fără să fie iritaţi sau plictisiţi unul de 
celălalt. Tamara știa că intimitatea domestică putea să provoace 
certuri. Bărbaţii nu erau niciodată atât de atenți la igienă pe cât 
credeai că sunt, iar ei, în schimb, te acuzau că ești precum o 
oală sub presiune. Oamenii aveau obiceiuri bine stabilite, pe 
care urau să le schimbe. „Vom curăța de dimineață” spuneau 
bărbaţii, dar nu o mai făceau niciodată. În orice caz, Tab nu era 
precum ceilalți. 

Ea își tot amintea cât de prost judecase bărbaţii până atunci, 
mai ales pe cei cu care se măritase - imaturul Stephen și 
homosexualul Jonathan. Cu siguranță însă învățase ceva: 
Jonathan fusese o alegere mai bună decât Stephen, iar Tab era 
chiar și mai potrivit. Poate că Tab era alesul. 

Se gândi: „Poate? Rahat! El este. Știu asta!” 

În timp ce conduceau înapoi spre oraș, luni-dimineaţă, Tab 
spusese: 

— Acum trebuie să fim pregătiţi să ne prefacem că nu suntem 
îndrăgostiți nebunește. 

Ea zâmbi. Deci era îndrăgostit nebunește de ea. Nu mai 
folosise această expresie până atunci. Era încântată. 

Acum însă, aveau o problemă. Țările lor erau aliate, dar, chiar 
și așa, aveau secrete una faţă de cealaltă. În principiu, nu exista 
nicio regulă a CIA care să-i interzică să aibă o relaţie cu un ofiţer 
al DGSE - și invers. In practică, asta i-ar fi nenorocit carierea - și 
probabil că și pe a lui. Doar dacă nu cumva unul dintre ei își 
găsea o altă slujbă... 

Ridică privirea din ziar și o văzu pe secretara ambasadorului, 
Layan, ducând o tavă. 

— Vino să stai cu mine, îi spuse Tamara. De obicei nu ai timp 
pentru micul dejun. 

— Nick ia micul dejun la ambasada britanică, explică Layan. 

— Ce mai complotează cu britanicii? 

— Noi credem că Ciadul ar putea să facă afaceri pe ascuns cu 
Coreea de Nord - adică îi vinde petrol -, încălcând sancţiunile. 
Layan puse o lingură de iaurt peste smochinele proaspete. Nick 
ar vrea ca britanicii și ceilalţi să-l preseze pe General să-și 
vândă petrolul în altă parte. 

— Probabil că obţine un preț mai mare de la Pyongyang. 

— Așa cred. 

Tamara îi arătă ziarul lui Layan. 

— Ce crezi că înseamnă toate astea? 

Layan studie pagina timp de câteva momente. 

— E destul de bine, spuse ea. Pentru preţul câtorva sute de 
perechi de teniși, Generalul face o întreagă naţiune să creadă că 
el este Moș Crăciun. O cale ieftină de a câștiga popularitate. 

— De acord. Dar de ce are nevoie de genul acesta de 
publicitate? El nu are nevoie de popularitate. Are poliţia secretă. 

— Poate, până la un punct. Să fii un dictator iubit este, 
probabil, mai ușor decât să fii un dictator urât. 

— Presupun. Însă Tamara nu era prea convinsă. Ar fi mai bine 
să mă duc la muncă. 

Se ridică în picioare. 

— Hm... 

Layan părea să se gândească la ceva. Tamara rămase în 
picioare lângă scaunul ei. 

— Tamara, ţi-ar placea să vii la mine la cină? Să guști 
bucătăria autentică din Ciad? 

Tamara era surprinsă, dar încântată. 

— Mi-ar plăcea, răspunse ea. Era prima dată când era invitată 
într-o casă ciadiană din N'Djamena. Sunt onorată. 

— O, nu spune asta! Va fi o plăcere pentru mine. Ce zici de 
miercuri seară? 

— Miercuri e bine. 

„Mă voi duce acasă la Tab după asta”, se gândi ea. 

— Ştii că noi nu mâncăm la masă. Stăm pe un covor, pe 
podea, pentru cină. 

— E în regulă, nicio problemă. 

— Abia aștept. 

— La fel și eu! 

Tamara părăsi cantina și se îndreptă spre biroul CIA. 

Era foarte curioasă în legătură cu Generalul. De ce simţea 
brusc nevoia să lucreze la imaginea lui? 

Cei mai tineri doi agenţi din secţie aveau sarcina să citească 
toate ziarele publicate în N'Djamena și să urmărească toate 
emisiunile de știri de la tv, atât în franceză, cât și în arabă. 
Expertul în franceză era Dean Jones, un puști strălucit, cu părul 
blond, din Boston; vorbitoarea de arabă era Leila Morcos, o fată 
din New York cu simţ practic, cu părul negru tuns bob. Stăteau 
așezați față în faţă, cu ziarele din ziua respectivă pe biroul 
dintre ei. Tamara li se adresă amândurora: 

— Aţi observat vreun fel de critică la adresa Generalului în 
vreunul dintre mijloacele de informare? 

Dean scutură din cap, iar Leila spuse: 

— Nimic. 

— Nici măcar indicii ușoare sau murmure? Ceva de genul: 
„Dacă ne gândim, treaba asta ar fi putut fi gestionată mai bine” 
Sau poate: „E păcat că acest lucru nu a putut să fie prevăzut”? 
Genul acesta de observaţii codate? 

Amândoi se gândiră intens, apoi repetară răspunsurile de mai 
devreme. Leila adăugă: 

— Dar vom căuta în mod special astfel de comentarii, acum, 
când știm că ești interesată. 

— Mulţumesc. Doar că am senzaţia că Generalul este puţin 
îngrijorat de ceva. 

Se așeză la biroul ei. Câteva minute mai târziu, când o chemă 
Dexter, ea se duse în biroul lui. Avea cravata lărgită și gulerul 
cămâșii descheiat, deși aerul condiţionat menținea locul 
răcoros. Probabil că se gândea că, astfel, arăta ca Frank Sinatra. 

— În legătură cu Karim Aziz, începu el. Cred că l-ai judecat 
greșit. 

Ea nu avea idee despre ce vorbea. 

— Cum așa? 

— Chiar nu este atât de important și de bine conectat cum 
credeai tu. 

— Dar... 

Ea fu pe cale să-l contrazică, dar se opri. Încă nu știa unde 
avea să ducă asta. Trebuia să-l lase să vorbească și să adune 
cât mai multe date înainte să răspundă. 

— Continuă, spuse ea. 

— Nu ne-a oferit până acum acel discurs al Generalului despre 
care spunea că este atât de important. 

Așadar, Karim nu-i dădea lui Dexter ciorna pe care i-o 
promisese pe jumătate Tamarei. Ea se întrebă de ce. 

Dexter continuă: 

— Și nici nu a avut loc un asemenea discurs. 

Poate că Generalul abandonase discursul - dar putea să fie la 
fel de posibil ca el să aștepte, pur și simplu, momentul favorabil. 
Oricum, Tamara nu spuse nimic. 

Dexter continuă: 

— O să ţi-l dau ţie înapoi, ca să te ocupi de el. 

Tamara se încruntă. De ce făcea asta? 

El răspunse încruntării ei. 

— Karim nu merită atenţia unui ofiţer superior, explică el. 
După cum spuneam, l-ai supraestimat. 

„Dar bărbatul acesta lucrează în palatul prezidenţial, se gândi 
Tamara. Este aproape sigur că deține informații utile. Chiar și un 
măturător de la palat poate să descopere secrete în coșurile de 
gunoi”. 

— În regulă, spuse ea. O să-l sun. 

Dexter încuviinţă din cap. 

— Așa să faci. 

Apoi privi în jos, spre documentul de pe biroul lui. Tamara 
consideră asta drept o concediere și ieși. 

Deși își făcea de lucru cu munca de rutină, era îngrijorată 
pentru Abdul. Spera că avea să ia contact cu ea în curând. Nu 
mai avea nicio veste de la el de unsprezece zile. Nu era ceva cu 
totul neașteptat, dar era îngrijorător. Pe autostrăzile americane, 
o călătorie de o mie șase sute de kilometri ar fi însemnat două 
zile, ca de pildă de la Chicago la Boston; Tamara o făcuse 
odată, ca să-și viziteze un iubit de la Harvard. Altă dată luase 

autobuzul: treizeci și șase de ore, o sută nouă dolari, Wi-Fi 
gratuit. Călătoria lui Abdul avea să fie foarte diferită. Nu existau 
limite de viteză, pentru că nu erau necesare: nu era posibil să 
mergi cu mai mult de treizeci de kilometri pe oră pe drumurile 
pietroase din deșert. Penele de cauciuc și alte defecţiuni erau 
probabile și, dacă șoferul nu reușea să rezolve problema, puteau 
să rămână pe loc zile întregi ca să aștepte sosirea ajutorului. 

Dar Abdul înfrunta pericole mai mari decât penele de cauciuc. 
El se pretindea a fi un emigrant disperat, dar trebuia să discute 
cu oamenii, să-l urmărească pe Hakim, să identifice oamenii pe 
care îi contacta acesta și să afle pe unde umblau. Dacă vreo 
bănuială cădea asupra lui... Tamara văzu din nou trupul 
predecesorului lui Abdul, Omar, și își amintea, ca într-un coșmar, 
cum îngenunchease în deșert și adunase rămășițele membrelor 
lui tăiate. 

Și nu putea să facă nimic altceva decât să aștepte ca Abdul să 
o sune. 

La câteva minute după miezul zilei, Tamara luă o mașină 
pentru a o duce la hotelul Lamy. 

Karim stătea în picioare la bar, într-un costum alb din in bând 
ceva ce arăta ca un cocktail nealcoolic și discutând cu un bărbat 
pe care Tamara îl recunoștea vag ca fiind de la ambasada 
germană. Ea ceru Campari cu gheaţă și apă minerală, un 
cocktail atât de slab, încât cinci litri abia dacă ar fi ameţit-o 
puţin. Karim îl părăsi pe cunoscutul său german și veni să stea 
de vorbă cu ea. 

Tamara ar fi vrut să știe motivul pentru care Generalul oferea 
teniși gratuit și dacă popularitatea lui era în scădere; dar o 
întrebare directă l-ar fi pus pe Karim în gardă, făcându-l să nege 
totul, așa că ea trebuia să abordeze cu grijă subiectul. 

— Ştii că Statele Unite îl susțin pe General, considerându-l o 
bază de stabilitate în această ţară. 

— Desigur. 

— Suntem puțin îngrijorați din cauza zvonurilor de 
nemulţumire faţă de el. 

Ea nu auzise astfel de zvonuri, desigur. 

— Nu-ţi face griji pentru zvonuri, spuse Karim și Tamara 
observă că el nu o contrazisese. Nu înseamnă nimic, continuă el, 
făcând-o să își spună că exista, cu siguranţă, ceva. Ne ocupăm 
de asta. 

Tamara simţi că marcase un punct: Karim confirmase deja 
ceva ce nu fusese nimic mai mult decât o speculație din partea 
ei. 

— Nu putem să înţelegem de ce treaba asta a pornit tocmai 
acum, adăugă ea. Nu e nimic în neregulă... 

Ea lăsă întrebarea nerostită să atârne în aer. 

— A existat incidentul acela de la podul N'Gueli, în care ai fost 
implicată și tu. 

Deci asta era. 

El continuă: 

— Unii oameni spun că Generalul ar fi trebuit să reacționeze 
rapid și decisiv. g 

Tamara era încântată. Aceasta era o perspectivă nouă. In 
schimb se încruntă, de parcă ar fi analizat datele, apoi spuse: 

— Ei bine, asta a fost cu mai mult de două săptămâni în urmă. 

— Oamenii nu înţeleg cât de complicate sunt aceste lucruri. 

— E adevărat, zise ea, arătându-se de acord cu o platitudine 
fără conținut. 

— Dar noi vom răspunde foarte ferm și foarte curând. 

— Mă bucur. Vorbeai despre un discurs... 

— Da. Prietenul tău Dexter era foarte curios în legătură cu 
discursul, zise Karim cu un aer jignit. Aproape părea să creadă 
că are dreptul să aprobe schiţa. 

— Îmi pare rău pentru Dexter. Tu și cu mine ne ajutăm unul 
pe altul, nu-i așa? Asta este sensul relației noastre. 

— Exact! 

— Dexter se poate să nu fi înţeles asta. 

— Ei bine, poate că asta a fost tot, spuse Karim oarecum 
înmuiat. 

— Când crezi că va rosti Generalul discursul? 

— Foarte curând. 

— Bine. Asta ar trebui să pună capăt zvonurilor. 

— O, așa va fi, vei vedea. 

Tamara era disperată să vadă ciorna, dar nu putea să ceară 
asta după ce Dexter îl jignise, făcându-i aceeași solicitare. Putea 
să prindă un indiciu? 

— Mă întreb ce anume a întârziat discursul, zise ea. 

— Încă facem pregătirile finale. 

— Pregătiri? 

— Da. 

Tamara era de-a dreptul intrigată. 

— Ce pregătiri? 

— Ah, spuse Karim cu un zâmbet enigmatic. 

Tamara adăugă cu regret: 

— Incerc să-mi imaginez de ce pregătiri aţi putea avea nevoie 
încât să întârzie un discurs cu mai mult de două săptămâni. 

— Nu-ţi pot spune, zise Karim. N-ar trebui să dezvălui secrete 
de stat. 

— O, nu, spuse Tamara. Ferească Sfântul! 

o... 

În seara aceea, înainte să plece la întâlnirea pentru cină cu 
Tab, Tamara îl sună pe Jonathan, fostul ei soț. Era un tip înţelept 
și iubitor și încă era cel mai bun prieten al ei. Venise momentul 
să-i povestească despre Tab. 

San Francisco era cu nouă ore în urmă față de N'Djamena, 
așa că el probabil se afla la micul dejun. Răspunse imediat. 

— Tamara, iubito, ce mă bucur să-ţi aud vocea! Unde te afli? 
Tot în Africa? 

— Tot în Ciad. Dar tu? E un moment bun să vorbim? 

— Trebuie să plec la muncă peste câteva minute, dar am 
întotdeauna timp pentru tine. Ce se întâmplă? Te-ai îndrăgostit? 

intuiţia lui era corectă. 

— Așa este. 

— Felicitări! Povestește-mi despre el. Sau despre ea - dar, 
dacă te cunosc, este un tip. 

— Mă cunoști. 

Tamara îl descrise pe Tab în termeni elogioși și îi povesti 
despre excursia lor la Marrakech. 

— Ce fată norocoasă, veni comentariul lui Jonathan. Eşti 
nebună după el, îmi dau seama de asta. 

— Dar a trecut mai puţin de o lună. Și trebuie să admiţi că, în 
trecut, m-am îndrăgostit de bărbaţi care nu erau potriviți pentru 
mine. 

— La fel și eu, dragă, la fel și eu, dar trebuie să continui să 
încerci. 

— Nu sunt prea sigură ce să fac mai departe... 

— Știu eu ce ar trebui să faci, dacă el este măcar pe aproape 
de descrierea ta, spuse Jonathan. Încuie-l în pivniţă și ţine-l 
acolo ca sclav sexual. Eu așa aș face. 

Ea râse. 

— Serios, totuși... 

— Serios? 

— Da. 

— În regulă, îţi voi spune - și sunt la fel de serios ca un atac 
de cord. 

— Dă-i drumul! 

— Mărită-te cu el, proasto! spuse Jonathan. 

o... 

O oră mai târziu, Tab spunea: 

— Ti-ar plăcea să-l cunoști pe tatăl meu? 

— Mi-ar plăcea, răspunse Tamara imediat. 

Se aflau într-un restaurant arăbesc liniștit, numit al-Quds, 
ceea ce însemna „lerusalim”. Locul devenise localul lor favorit. 
Nu erau îngrijorați că aveau să fie văzuţi: nu se servea alcool, 
așa că americanii și europenii nu veneau acolo. 

— Uneori, tatăl meu vine în Ciad cu afaceri. Compania 
petrolieră Total este cel mai mare client al Ciadului. 

— Când va ajunge aici? 

— Peste două săptămâni. 

Ea aruncă o privire spre fereastră și, după ce își zări imaginea, 
își atinse părul. 

— Trebuie să-mi aranjez părul. 

Tab râse. 

— Tata o să te iubească, nu-ţi face griji! 

Ea se întreba dacă părinţii lui le cunoscuseră pe toate iubitele 
sale. Înainte să se poată opri, îi scăpă întrebarea: 

— Tatăl tău a cunoscut-o pe Léonie? 

Tab clipi. 

— Îmi pare rău, a fost o întrebare grosolană, spuse Tamara 
rușinată. 

— Chiar nu-mi pasă. Asta ești tu, ești directă. Nu, tata n-a 
întâlnit-o niciodată pe Léonie. 

Tamara schimbă subiectul rapid. 

— Cum este el? 

Era sincer curioasă: tatăl lui Tab era francez algerian, copilul 
unui comerciant, acum director de rang înalt. 

— Eu îl ador și cred că așa o să simţi și tu foarte curând, 
spuse Tab. E deștept, interesant și bun. 

— La fel ca tine. 

— Nu chiar. Dar o să vezi. 

— Va sta în apartamentul tău? 

— O, nu! Un hotel este mult mai convenabil pentru el. Va sta 
la Lamy. 

— Sper să mă placă. 

— Cum ar putea să nu te placă? Faci o primă impresie 
uluitoare: ești absolut superbă! În plus, ai un stil șic, simplu, pe 
care francezii îl preţuiesc. 

Arătă spre îmbrăcămintea ei: purta o rochie dreaptă, gri- 
deschis, cu o curea roșie, și ea știa că arăta bine. 

— Pe urmă o să te iubească pentru că vorbești franceza. Sigur 
că el vorbește engleza, dar francezii urăsc să fie nevoiţi să facă 
asta tot timpul. 

— Politică? 

— La mijlocul drumului. Social liberal, conservator financiar. 
N-ar vota niciodată pentru francezul Parti Socialiste, dar, dacă ar 
fi american, ar fi democrat. 

Tamara înţelegea: în Europa, centrul politic se afla cumva la 
stânga faţă de echivalentul său american. 

Nu exista nimic la tatăl lui Tab care să o deranjeze. Chiar și 
așa, spuse: 

— Sunt emoţionată. 

— Nu-ţi face griji! O să-l farmeci până când îţi va da și 
șosetele din picioare. 

— Cum poţi să fii sigur? 

El ridică din umeri în stil franțuzesc. 

— Asta ai făcut cu mine. 

o... 

Planul Generalului fu dezvăluit în după-amiaza următoare, 
într-un comunicat de presă care ajunse la toate ambasadele și 
în toate mediile de informare. Urma să ţină un discurs important 
într-o tabără de refugiaţi. 

În partea de est a Ciadului, existau vreo zece astfel de tabere. 
Refugiații veneau de peste frontieră, din Sudan. Unii erau 
opozanți ai guvernului de acolo; alţii erau, pur și simplu, victime 
colaterale, familii care fugeau din calea violenței. Aceste tabere 
înfuriau guvernul Sudanului din Khartoum, care acuza cu furie 
Ciadul pentru că adăpostea insurgenți, folosind asta ca pe o 
scuză de a-și trimite armata peste graniţă, în urmărirea 
fugarilor. 

Guvernul Ciadului răspundea în oglindă acestor acuzații. 
Tunurile chinezești furnizate armatei Sudanului își găseau drum 
spre mâinile rebelilor ciadieni, cum era Uniunea forțelor pentru 
democraţie și dezvoltare, precum și ale altor diverși scandalagii 
nord-africani. 

Cu fiecare parte acuzând-o pe cealaltă, consecințele se 
traduceau prin relaţii încordate și pericolul constant al izbucnirii 
necazurilor la frontieră. 

Toţi agenţii se înghesuiau în biroul lui Dexter ca să discute 
anunțul. 

— Ambasadorul va dori să știe despre ce e vorba și se va 
aștepta ca CIA să aibă ceva idei, zise Dexter. lar acum, tot ce 
știm cu siguranţă este că e vorba de o locaţie-surpriză. 

Leila Morcos vorbi prima; deși era începătoare, nu lăsa 
niciodată asta să o reţină. 

— Este nouăzeci și nouă la sută sigur că discursul va fi un 
atac la adresa guvernului de la Khartoum. 

— Dar de ce acum? întrebă Dexter. Și pentru ce un asemenea 
spectacol impresionant? 

Tamara spuse: 

— leri am prins un zvon cum că discursul este un răspuns la 
schimbul de focuri de pe podul N'Gueli. 

— Marea ta dramă, spuse Dexter sarcastic. Dar aia nu are 
nimic de-a face cu Sudanul. 

Tamara ridică din umeri. Armele proveneau din Sudan, după 
cum știa toată lumea, dar ea nu se deranja să declare ceea ce 
era evident. 

Apoi intră o secretară care îi dădu lui Dexter o foaie de hârtie. 

— Încă un mesaj de la palatul prezidenţial, spuse el. 

Îl citi repede, mormăi surprins, îl citi încă o dată, ceva mai 
încet, apoi spuse: 

— Generalul îi invită pe aliaţii apropiaţi să trimită câte o 
persoană de la fiecare ambasadă ca să însoţească presa în 
tabăra de refugiaţi, pentru discurs. 

Adjunctul lui Dexter, Michael Olson, spuse: 

— Care tabără? 

Dexter scutură din cap. 

— Nu spune. 

Olson era un tip sprinten, relaxat, cu un ochi exersat pentru 
detalii. 

— Toate sunt la vreo mie de kilometri de aici. Cum ajung 
oamenii acolo? 

— Spune că aranjamentele pentru transport vor fi făcute de 
către militari. Va exista un avion spre Abeche. 

— Asta este singurul aeroport din partea aceea a ţării, spuse 
Olson. Dar tot este la o sută șaizeci de kilometri de frontieră. 

Tamara își amintea că Abéché era cel mai cald oraș din Ciad, 
cu temperaturi de peste treizeci de grade Celsius - peste 
nouăzeci de grade Fahrenheit - tot timpul anului. 

Dexter continuă: 

— De la Abeche armata va organiza un transport rutier. 
Călătoria va include un tur al taberelor de refugiaţi și va implica 
două nopţi de ședere la hotel. Dexter se încruntă. Două nopți? 

— Aeroportul funcţionează doar ziua, zise Olson. Presupun că 
asta face ca logistica să fie foarte complicată. 

Probabil că acestea erau pregătirile despre care spusese 
Karim că aveau să necesite mult timp, înţelese Tamara. O 
călătorie a presei în deșert era un proiect greu de organizat. Pe 
de altă parte, chiar era nevoie de aproape trei săptămâni? 

— Grupul pleacă mâine, zise Dexter. 

— Presupun că Nick va fi reprezentantul nostru, spuse Leila. 

— În niciun caz, zise Dexter scuturând din cap. Ar trebui să 
plece fără protecţie. Regula unei singure persoane de la fiecare 
ambasadă va fi respectată strict, din cauza limitărilor de 
transport, ceea ce înseamnă că nu va fi loc pentru gărzile 
personale. 

— Atunci, cine va merge? 

— Presupun că va trebui să merg eu - fără echipa personală 
de protecţie. Nu părea prea încântat. Mulţumesc tuturor, spuse 
el. II voi informa pe ambasador. 

Era sfârșitul după-amiezii. Tamara se întoarse la apartamentul 
ei, făcu un duș, îmbrăcă haine curate și chemă o mașină pentru 
a o duce la apartamentul lui Tab. 

Acum avea propria cheie. 

— Eu sunt! strigă ea în timp ce intra. 

— Sunt în dormitor. 

Era în lenjeria de corp - arăta drăguţ și ea chicoti. 

— De ce ești dezbrăcat? 

— Mi-am scos costumul și n-am apucat să mă îmbrac încă. 


VP - 230 


Ea îl văzu împachetând un bagaj mic și inima ei începu să 
bubuie. 

— Unde...? 

— Plec la Abeche. : 

Exact de asta se temea. Inghiți în sec. 

— Mi-aș dori să nu pleci. Practic, este o zonă de război. 

— Nu chiar. 

— Atunci, o zonă de luptă. 

— Noi am acceptat posibilitatea unui anumit grad de pericol 
când am devenit ofițeri de informaţii, nu-i așa? 

— Asta a fost înainte să mă îndrăgostesc de tine. 

El o luă în braţe și o sărută și ea știu că lui îi plăcuse să o 
audă spunând că se îndrăgostise de el. Un minut mai târziu, el 
se desprinse din sărut și spuse: 

— Voi avea grijă, promit. 

— Când pleci? 

— Mâine. 

Ea nu se putu împiedica să nu-și imagineze că aceea ar fi 
putut să fie ultima lor seară împreună, pentru totdeauna. 

Își spuse în sinea ei că poate nu era cazul să fie 
melodramatică. El mergea cu Generalul - avea să fie protejat de 
jumătate din armata națională. 

— Ce ai dori la cină? o întrebă el. Sau ar trebui să ieșim în 
oraș? 

Brusc, ea își dori să-l ţină în braţe. 

— Hai să mergem în pat mai întâi! Putem să luăm cina mai 
târziu. 

— Îmi plac priorităţile tale, spuse Tab. 

o... 

Generalul ținu discursul în ziua următoare. Știrile televizate de 
la sfârșitul după-amiezii îl prezentau în uniformă militară de 
gală, înconjurat de soldaţi puternic înarmaţi, care stăpâneau 
mulțimea de reporteri; erau priviţi de la distanţă de o grămadă 
disperată de refugiați trași la faţă și prăfuiţi. 

Discursul era inflamator. 

Biroul de presă al guvernului împărțea cópii ale discursului în 
timp ce Generalul vorbea. Era mai provocator decât anticipase 
oricine și Tamara își dorea să fi reușit să pună mâna pe o ciornă 
în avans. Probabil că ar fi reușit dacă nu ar fi intervenit Dexter. 

Generalul începu prin a acuza Sudanul pentru uciderea 
caporalului Ackerman. Acest lucru fusese deja sugerat de presa 
guvernamentală, dar acum, pentru prima dată, acuzaţia era 
explicită. 

El continuă prin a afirma că incidentul făcea parte dintr-un 
model al sponsorizării de către Sudan a terorismului în Sahel. Și 
asta era mai mult decât o declaraţie îndrăzneață despre ceva ce 
era crezut de multă lume, inclusiv de Casa Albă. 

— Priviţi această tabără! spuse el, fluturând din mână pentru 
a arăta ceea ce se afla în jurul lui; și camera trecu, ascultătoare, 
peste o așezare care era mai mare decât își imaginase Tamara - 
nu doar câteva zeci de corturi, ci câteva sute de adăposturi 
improvizate, cu un pâlc de copaci sfrijiţi, care indicau un iaz sau 
o fântână în mijloc. Această tabără, spuse Generalul, îi 
adăpostește pe cei care s-au refugiat din calea ticăloșiilor 
guvernului de la Khartoum. 

Tamara se întreba cât de departe avea să meargă. Casa Albă 
nu dorea nimic care să destabilizeze Ciadul, pentru că acesta 
era un aliat util în lupta împotriva ISGS. Președintelui Green nu 
avea să-i placă acest discurs. 

— Noi, în Ciad, avem o datorie umanitară față de vecinii 
noștri, spuse Generalul și Tamara simţi că se apropia de punctul 
culminant. Îi ajutăm pe cei care fug din faţa tiraniei și a 
brutalităţii. Trebuie să îi ajutăm și vom continua s-o facem. Nu 
ne vom lăsa intimidați! : 

Tamara se lăsă pe spate în scaunul său. Asta era miezul 
discursului. El lansase, de fapt, o invitație deschisă pentru 
opozanţii guvernului Sudanului de a-și stabili cartierul general în 
taberele de refugiați din Ciad. 

— Treaba asta o să-i înfurie pe cei de la Khartoum, murmură 
ea. 

Leila Morcos o auzi și spuse: 

— Rău. 

Discursul ajunsese la final. Nu fuseseră necazuri, nici violenţă. 
Tab era în regulă. 

In timp ce Tamara pleca, trecu pe lângă Layan, care îi spuse: 

— Pe la șapte, în seara asta? 

— Perfect, spuse Tamara. 

Casa lui Layan se afla la nord-est de centrul orașului, într-un 
cartier numit N'Djari. Ea locuia pe o stradă plină de gunoaie. De 
ambele părți, locuinţele se ascundeau în spatele unor ziduri de 
beton care se sfărâmau și în spatele unor porți metalice, simple 
și ruginite. Tamara era surprinsă de cât de sărac era cartierul. 
Layan venea întotdeauna la birou în haine croite la modă, 
purtând un machiaj lejer, aplicat cu iscusinţă, și părul prins 
elegant. Nu arăta niciodată ca și cum ar fi venit dintr-o mahala. 

La fel ca în cazul celor mai multe case din N'Djamena, poarta 
înaltă se deschidea spre o curte. Când intră, Tamara o văzu pe 
Layan gătind la un foc aflat în mijlocul spaţiului deschis, 
supravegheată de o femeie mai în vârstă, care semăna cu ea. 
Clădirea alăturată avea ziduri din blocuri de beton și un acoperiș 
de tablă. Scuterul lui Layan era parcat într-un colț. Spre 
surprinderea Tamarei, patru copii mici se jucau în ţărână. Layan 
nu pomenise niciodată de ei, iar pe biroul ei nu exista nicio 
fotografie. 

Layan o întâmpină pe Tamara, o prezentă mamei sale, apoi, 
fluturând din mână spre copii, pomeni patru nume pe care 
Tamara le uită imediat. 

— Toţi sunt copiii tăi? o întrebă Tamara, iar Layan încuviinţă 
din cap. 

Nu exista niciun semn al prezenței unui bărbat. 

Nu așa își imaginase Tamara locuinţa lui Layan. 

Mama ei îi oferi Tamarei un pahar cu o băutură răcoritoare cu 
lămâie. 

— Cina e aproape gata, spuse Layan. 

Se așezară, cu picioarele încrucișate, în camera principală a 
casei, cu bolurile de mâncare în faţa lor. Layan făcuse o tocană 
de legume numită daraba, aromată cu pastă de arahide; un fel 
cu fasole roșie, în sos de tomate condimentat; și un bol de orez 
cu aromă de lămâie. Copiii stăteau împreună cu adulţii. Totul 
era delicios și Tamara mâncă cu poftă. 

— Știu de ce Dexter ţi la dat pe Karim înapoi, spuse Layan, 
vorbind în franceză, astfel încât mama ei și copiii să nu 
înțeleagă. 

— Ştii? 

Tamara era intrigată; ea nu reușise să-și dea seama. 

— Dexter a fost nevoit să-i spună ambasadorului, iar Nick mi- 
a spus mie. 

— Ce a spus? 

— Că, de fapt, Karim nu-l place și nu-i va da nicio informaţie. 

Tamara zâmbi. Deci asta era. Nu era surprinsă: muncise din 
greu să-l farmece pe Karim. Dexter probabil că nu se deranjase 
să fie amabil, ci pur și simplu considerase cooperarea lui Karim 
ca fiind garantată. 

— Deci Karim nu i-a dat lui Dexter discursul. 

— Karim spunea că nu există niciun fel de discurs. 

— Bine, bine... 

— Dexter i-a zis lui Nick că el va discuta doar cu tine, pentru 
că are o slăbiciune pentru fetele albe. 

— Dexter ar spune orice în afară de faptul că a făcut o eroare 
de calcul. 

— Asta cred și eu. 

Mama lui Layan aduse cafea și îi luă pe copii de acolo, 
probabil ca să-i ducă în dormitorul lor. 

— Vreau să-ţi mulţumesc pentru că ai fost prietenoasă cu 
mine, zise Layan. Înseamnă foarte mult. 

— Vorbim, spuse Tamara. Nu e mare lucru. 

— Bărbatul meu m-a părăsit acum patru ani, rosti Layan. A 
luat toţi banii și mașina. A trebuit să plec de acasă pentru că nu 
mai puteam plăti chiria. Cel mai mic dintre copiii mei avea un 
an. 

— E îngrozitor. 

— Cel mai rău a fost faptul că am crezut că a fost vina mea, 
dar nu puteam înțelege ce făcusem greșit. l-am ţinut casa 
curată și frumoasă. Am făcut tot ceea ce dorea el în pat și i-am 
oferit patru copii frumoși. Unde am greșit? 

— N-ai greșit. 

— Acum știu asta. Dar atunci când se întâmplă... cauţi 
motive. 

— Și ce ai făcut? 

— M-am mutat aici cu mama. Ea era o văduvă săracă, locuind 
singură. A fost încântată să ne primească, dar nu-și putea 
permite să hrănească și să îmbrace șase persoane. Așa că am 
fost nevoită să-mi caut o slujbă. O privi direct pe Tamara și 
repetă, accentuând: Am fost nevoită să-mi caut o slujbă. 

— Înţeleg. 

— A fost dificil. Sunt educată, știu să citesc și să scriu în 
franceză, în engleză și în arabă. Dar angajatorilor din Ciad nu le 


VP - 234 


place să angajeze o femeie divorțată. Ei consideră că e o femeie 
însemnată, care va provoca necazuri. Dar bărbatul meu era 
american și mi-a dat ceva ce nu-mi mai putea lua înapoi: 
cetățenia americană. Și așa am primit o slujbă la ambasadă. O 
slujba bună, cu un salariu american, suficient chiar și ca să-mi 
trimit copiii la școală. 

— E o poveste dată naibii, spuse Tamara. 

Layan zâmbi. 

— Cu final fericit. 

o... 

În ziua următoare, o furtună de nisip majoră lovi Abéché. 
Asemenea furtuni durau adesea doar câteva minute, dar 
aceasta ţinu mai mult. Aeroportul era închis și turul taberelor de 
refugiaţi, organizat pentru presă, fu amânat. 

În ziua următoare, Tamara avea întâlnire cu Karim, dar ea îi 
sugeră să se întâlnească într-un alt loc decât hotelul Lamy, de 
teamă că oamenii ar fi putut începe să observe cât de des se 
întâlneau ei. Karim îi spuse că era improbabil să fie văzuţi la 
Cafe de Cairo și îi dădu o adresă din afara centrului orașului. 

Era o cafenea simplă, dar curată, populată în întregime de 
localnici. Scaunele erau din plastic, iar mesele erau acoperite cu 
un material laminat care se putea șterge ușor. Pe pereţi se aflau 
afișe neînrămate cu priveliști din Egipt: Nilul, piramidele, 
moscheea Muhammad Ali și necropola. Un chelner cu un şort 
fără nicio pată o întâmpină călduros pe Tamara și o conduse 
spre o masă de colţ, din spate, unde o aștepta Karim. Ca de 
obicei, el era îmbrăcat impecabil, purtând un costum de afaceri 
și o cravată scumpă. 

— Acesta nu este un loc în care m-aș aștepta să te întâlnesc, 
prietene, spuse Tamara cu un zâmbet în timp ce se așeza. 

— Sunt proprietarul locului, spuse Karim. 

— Asta explică lucrurile. 

Nu era surprinsă că era proprietarul unei cafenele. Toţi cei 
aflaţi în vârful politicii din Ciad aveau bani de investit. 

— Discursul Generalului a fost excitant, spuse ea, trecând 
direct la afaceri. Sper că sunteţi pregătiţi pentru represalii din 
partea Sudanului. 

— Nu vom fi surprinși, spuse Karim cu un aer de mulţumire de 
sine. 

Însă exista o implicaţie care o deranja oarecum pe Tamara. 
Spuse: 

— Armata sudaneză ar putea chiar să atace dincolo de 
frontieră, folosindu-se de scuza că își urmăresc adversarii. 

— Dă-mi voie să-ţi spun ceva, zise el, căpătând o expresie de 
îngâmfare. Dacă vin, vor avea o surpriză. 

Tamara își ascunse îngrijorarea. Încercând să intre în armonie 
cu dispoziţia lui, se strădui să zâmbească, sperând să nu pară 
pe cât de falsă se simţea. 

— O surpriză? spuse ea. Vor întâmpina mai multă rezistenţă 
decât se așteaptă? 

— Poţi să pariezi! 

Ea ar fi vrut să afle mai multe, astfel că încercă să-și compună 
o atitudine de nevinovăție uluită. 

— Mă bucur că Generalul a anticipat acest atac și că armata 
naţională a Ciadului este pregătită să-l respingă. ă 

Din fericire, Karim era într-o dispoziţie de lăudăroșenie. li 
plăcea să dea indicii de rău augur. 

— Cu o forţă copleșitoare, spuse el. 

— Este foarte... strategic. 

— Exact. 

Ea aruncă o momeală. 

— Generalul a pregătit o ambuscadă. 

— Ei bine... Nu părea prea dispus să recunoască asta. Haide 
să spunem doar că și-a luat măsuri de prevedere. 

În mintea Tamarei era un vârtej. Acesta începea să sune ca 
un conflict serios, aflat în plină pregătire. Și Tab se afla acolo. La 
fel și Dexter. 

Încercă să-și stăpânească tremurul de teamă din voce în timp 
ce spuse: 

— Dacă urmează o bătălie, mă întreb când va începe. 

Karim părea că înțelesese că lăudăroșenia lui dezvăluise mai 
multe decât intenţionase. Ridică din umeri. 

— Curând. Ar putea să fie astăzi. Ar putea să fie săptămâna 
viitoare. Depinde de cât de pregătiţi sunt sudanezii - și de cât 
sunt de furioși. 

Tamara înţelese că el nu avea să-i mai ofere și alte informaţii. 
Acum, trebuia să se întoarcă urgent la ambasadă și să 
împărtășească veștile. Se ridică în picioare. 

— Karim, întotdeauna este o plăcere să vorbesc cu tine. 

— Și pentru mine. 

— Noroc armatei în bătălia care urmează! 

— Crede-mă, nu vom avea nevoie de noroc! 

Ea încercă să nu se grăbească în timp ce ieșea din cafenea, 
pentru a se urca în mașina care o aștepta. După ce șoferul 
porni, ea se gândi cui ar fi trebuit să-i raporteze. Evident, CIA 
avea nevoie să afle informaţia asta imediat. La fel și armata. 
Dacă urma o bătălie, armata Statelor Unite ar fi putut să fie 
nevoită să se implice. 

Când ajunse la ambasadă, luă o decizie rapidă și porni spre 
biroul colonelului Marcus. Susan se afla acolo. Tamara se așeză 
și spuse: 

— Tocmai am avut o discuţie tulburătoare cu Karim Aziz. 
Guvernul ţării se așteaptă ca armata Sudanului să lanseze un 
raid împotriva unei tabere de refugiaţi, ca represalii pentru 
discursul Generalului, iar armata naţională a Ciadului este 
desfășurată în forţă la frontieră ca să prindă în ambuscadă 
armata Sudanului, dacă vine. 

— Oh, spuse Susan. Karim e de încredere? 

— Nu vorbește în vânt. Sigur că nimeni nu poate să fie sigur 
ce va face Khartoumul, dar, dacă atacă, va fi cu siguranță o 
bătălie. lar dacă atacă astăzi, există un grup de presă care va fi 
prins în schimbul de focuri. La fel și personalul de la ambasade. 

— Poate că ar trebui să facem ceva în legătură cu asta. 

— Cred că va trebui, mai ales că unul dintre civilii de la 
ambasadă este șeful secției CIA de aici. 

— Dexter s-a dus acolo? 

— Da. 

Susan se ridică și se duse lângă harta de pe perete. Arătă 
spre un grup de puncte roșii aflate între Abeche și frontiera 
Sudanului. 

— Acestea sunt tabere de refugiaţi, spuse ea. 

— Sunt împrăștiate pe o suprafaţă mare, remarcă Tamara. 
Câţi sunt, două sute de kilometri pătraţi? 

— Cam așa. Susan reveni la biroul ei și începu să tasteze. Hai 
să aruncăm o privire la ultimele fotografii din satelit! spuse ea. 

Tamara își îndreptă atenţia spre un ecran mare de pe perete. 

Susan murmură: 

— Asta ar putea să fie acea unică zi din an în care norii 
acoperă estul Saharei... dar nu, slavă Domnului! 

Atinse mai multe taste și imaginea din satelit prezentă un 
oraș cu o pistă de aterizare lungă și dreaptă la capătul din nord. 

— Abâche, spuse ea. Schimbă imaginea și apăru un pustiu 
galben. Toate fotografiile astea au fost făcute în ultimele 
douăzeci și patru de ore. 

Tamara avea experienţă cu interpretarea fotografiilor din 
satelit. Putea să fie frustrant. 

— O întreagă armată s-ar putea ascunde în deșertul acela, 
spuse ea. 

Susan continuă să schimbe imaginile, prezentând diferite 
zone ale peisajului deșertic. 

— Dacă este staţionară, da. Totul este acoperit de praf și de 
nisip imediat. Dar când se mișcă, sunt mai ușor de observat. 

Tamara aproape că spera că nu aveau să vadă nicio mișcare 
a armatei sudaneze. Atunci Tab ar fi revenit în siguranţă la 
Abeche în după-amiaza aceea, urmând să zboare înapoi la 
N'Djamena a doua zi de dimineaţă. 

Susan mormăi. 

Tamara văzu apoi ceva ce arăta ca o coloană de furnici pe 
nisip. Îi amintea de o emisiune de televiziune pe care o văzuse, 
despre roire. Își îngustă ochii. 

— lisuse Hristoase, uite-i acolo! spuse Susan. 

Tamara își aminti că marţi se gândise că ar fi putut să fie 
ultima ei zi cu Tab. „Nu, își spuse ea, te rog, nu!” 

Susan copie coordonatele de pe ecran. 

— O armată de două sau trei mii de oameni, plus vehicule, 
toate în camuflaj de deșert, spuse ea. Pe un drum nepavat, 
după cum pare, deci vor fi lenți. 

— Ai noștri sau ai lor? 

— N-am cum să fiu sigură -, dar se află la est de tabere, spre 
frontieră, deci probabil că sunt sudanezi. 

— l-ai găsit! 

— Tu ne-ai dat pontul. 

— Unde este armata Ciadului? 

— Avem o cale rapidă să aflăm asta. Susan ridică telefonul. 
Dă-mi-l pe generalul Touré, te rog! 

— Trebuie să vorbesc cu CIA, zise Tamara. Dă-mi voie să 
notez coordonatele acelea. 

Apucă un creion și rupse o foaie din blocnotesul lui Susan. 

Susan începu să vorbească în franceză cu generalul Toure, 
folosind familiarul tu în loc de oficialul dumneavoastră. Ea îi 
transmise coordonatele localizării armatei sudaneze și făcu o 
pauză pentru ca el să le noteze. Apoi zise: 

— Acum, Cesar, spune-mi unde se află armata voastră! 

Susan repetă cifrele cu voce tare și Tamara le notă. 

— Și unde aţi dus grupul de presă? întrebă apoi Susan. 

Când Tamara avu cele trei seturi de coordonate, apucă un 
pachet de Post-lt-uri de pe biroul lui Susan și se duse la harta de 
pe perete. Puse etichete în poziţiile celor două armate și a 
grupului de presă, apoi privi la hartă. 

— Grupul de presă se află între cele două armate, spuse ea. 
Fir-ar! 

Tab se afla în pericol de moarte: asta nu mai era doar 
imaginaţia ei morbidă, era o realitate. 

Susan îi mulțumi generalului ciadian și închise telefonul. Apoi 
îi spuse Tamarei: 

— Te-ai descurcat incredibil de bine aducându-ne această 
avertizare. 

— Trebuie să-i salvăm pe civili, zise Tamara, gândindu-se mai 
ales la Tab. 

— Sigur că o vom face, răspunse Susan. Voi avea nevoie de 
autorizaţie de la Pentagon, dar asta nu va fi o problemă. 

— Vin cu tine. 

Era ceva logic, întrucât ea furnizase informaţiile esenţiale, așa 
că Susan încuviinţă din cap. 

— În regulă. 

— Dă-mi de știre când pleci și unde ne întâlnim. 

— Desigur. 

Tamara porni spre ușă. 

— Hei, Tamara! zise Susan. 

— Da. 

— la-ţi arma. 


CAPITOLUL 15 


Tamara își puse echipamentul și rechiziționă pistolul Glock de 
9 mm care îi salvase viața la podul N'Gueli. Secţia CIA era 

condusă de Michael Olson, în absența lui Dexter, iar el nu avu 
nicio obiecţie măruntă în genul celor pe care le-ar fi ridicat, cu 
siguranţă, Dexter. Tamara porni cu mașina împreună cu Susan 
spre baza militară de la aeroportul N'Djamena; acolo se întâlniră 
cu un pluton de cincizeci de soldaţi și se îmbarcară la bordul 
unui imens elicopter Sikorsky, care îi putea căra pe toţi, 
împreună cu echipamentul necesar. Tamara primi un radio cu 
microfon și cască, astfel încât să poată vorbi cu Susan peste 
zgomotul rotoarelor. 

Aeronava era plină. 

— Cum o să luăm patruzeci de civili la bord în călătoria de 
întoarcere? o întrebă Tamara pe Susan. 

— E loc doar de stat în picioare, răspunse Susan. 

— Elicopterul poate să ducă toată greutatea? 

Susan zâmbi. 

— Nu-ţi face griji. Asta este o mașinărie pentru greutăţi mari, 
proiectată iniţial pentru recuperarea avioanelor doborâte din 
Vietnam. Poate să zboare cu un alt elicopter, de aceeași 
greutate, legat dedesubt. 

Călătoria peste Sahara dură patru ore. Cumva, Tamara nu se 
temea pentru ea însăși, ci mai degrabă era torturată de gândul 
că ar fi putut să-l piardă pe Tab - chiar atunci, în ziua aceea. 
Doar faptul că-și imagina asta îi dădea ameteli și, pentru o clipă, 
se temu că ar fi putut să vomite în faţa a cincizeci de soldați 
duri. Elicopterul zbura cu o sută șaizeci de kilometri la oră, dar 
părea atât de lent, încât Tamara simţea că nu înaintează deloc 
pe deasupra peisajului neschimbat, plin de nisip și piatră. 
Înainte de finalul călătoriei, ajunse să înţeleagă că dorea să-și 
petreacă întreaga viață cu Tab. Nu dorea să mai fie vreodată 
separată de el. 

Acesta era un gând care-i putea schimba viaţa și, în mintea 
ei, analiza cu atenţie consecințele. Era convinsă că sentimentele 
lui Tab erau similare cu ale ei. În ciuda trecutului ei, a 
căsătoriilor cu bărbaţi nepotriviţi, era aproape sigură că nu 
greșea în privinţa lui. Dar existau o sută de întrebări pentru care 
nu avea răspunsuri. Unde ar fi putut să se ducă? Cum avea să 
fie viaţa lor? Tab își dorea copii? Nu vorbiseră niciodată despre 
asta. Tamara își dorea copii? Nu se gândise niciodată prea mult 
la acest lucru. „Dar îmi doresc, realiză ea. Acum îmi doresc. Cu 
alți bărbaţi eram nesigură, dar cu el, îmi doresc”. 

Avea atât de multe lucruri la care să se gândească, încât 
călătoria i se păru mult prea scurtă. Fu surprinsă când observă 
că elicopterul cobora spre Abeche. Distanţa parcursă fusese 
aproape de limita razei de acțiune a elicopterului, așa că aveau 
nevoie de realimentare înainte să înceapă căutarea grupului de 
ziariști. 

Abeche fusese, pe vremuri, un oraș măreț, un loc de popas pe 
ruta transsahariană, folosită timp de secole de negustorii arabi 
de sclavi. Tamara își imagina caravanele de cămile târându-se 
neobosit peste deșertul imens, marile moschei cu sute de 
credincioși îngenuncheaţi, palatele opulente cu haremurile lor 
de frumuseți plictisite și mizeria umană a pieţelor de sclavi 
aglomerate. După ce francezii colonizaseră Ciadul, populaţia din 
Abeche fusese decimată de boli. Acum era un oraș mic, cu o 
piață de vite și câteva fabrici care produceau pături din păr de 
cămilă. „Imperiile se ridică, se gândi ea, apoi se prăbușesc”. 

Pe aeroport se afla o mică bază a armatei Statelor Unite, al 
cărei personal era rotit la fiecare șase săptămâni; schimbul 
actual avea cisterna pentru realimentare pregătită pe pistă. 
Peste câteva minute, elicopterul se ridică din nou. 

Viră spre est, îndreptându-se spre ultima locaţie cunoscută a 
grupului de presă. În sfârșit, Tamara se apropia de Tab: curând 
avea să afle dacă el era teafăr și dacă putea să-l ajute. 

După un sfert de oră, observară o tabără sumbră: șiruri de 
adăposturi improvizate; locuitori prăfuiţi și letargici; copii 
murdari care se jucau cu pietre pe aleile pline de gunoaie. 
Pilotul zbură în lungul și în latul locului de trei ori, dar nu văzură 
niciun semn al prezenţei grupului din presă. 

Susan își studie harta, identifică cea mai apropiată tabără și îi 
dădu indicaţii copilotului. Elicopterul se ridică repede și se 
îndreptă spre nord-vest. 

Câteva minute mai târziu, zburau pe deasupra unei mari forțe 
militare care se îndrepta spre est. 

— Trupele armatei naţionale a Ciadului, spuse Susan în căști. 
Cinci sau șase mii de oameni. Informaţia ta a fost corectă, 
Tamara. Sunt de două ori mai numeroși decât sudanezii. 

Soldaţii o priviră pe Tamara cu și mai mult respect: 
informaţiile corecte le puteau salva viaţa, iar ei îi prețuiau pe cei 
care le furnizau. 

Următoarea tabără părea asemănătoare cu prima, însă era 
situată într-o depresiune puţin adâncă, cu niște ridicături mici 
spre est și spre vest. Tamara încercă să zărească printre 
oamenii din oraș haine în stil vestic, capete descoperite și 
ochelari de soare, lentilele camerelor strălucind în lumina 
soarelui. Apoi observă două autobuze cu vopseaua acoperită de 
praf, parcate în șir în centrul taberei. În apropiere remarcă o 
bluză purpurie, apoi o cămașă albastră și o șapcă de baseball. 

— Cred că asta este, zise ea. 

— Și eu cred la fel, răspunse Susan. 

Un elicopter mic, pe care Tamara nu-l observase la început, 
se ridică brusc din tabără. Se înclină și se îndepărtă de Sikorsky, 
apoi se îndreptă spre vest, deplasându-se rapid. 

— Dumnezeule, ce-i aia? întrebă Tamara. 

— Recunosc aeronava, răspunse Susan. Este transportul 
personal al Generalului. 

Era de prost augur, se gândi Tamara. 

— Mă întreb de ce pleacă. 

Susan i se adresă pilotului: 

— la suficientă înălţime ca să putem cerceta împrejurimile. 

Aeronava se ridică. 

Era o zi senină. Spre est, puteau să vadă armata care se 
apropia, ridicând un nor de praf: sudanezii. 

— Fir-ar! zise Susan. 

— Cât de departe sunt - un kilometru și jumătate? întrebă 
Tamara. 

— Mai puţin. 

— Și cât de departe, în direcția cealaltă, se află forța 
ciadiană? 

— Cinci kilometri. Pe drumurile nepavate din deșert, se mișcă 
cu vreo cincisprezece kilometri pe oră. Vor ajunge aici în 
douăzeci de minute. 

— Atâta vreme avem să-i salvăm pe oameni - și să scoatem 
refugiații din calea bătăliei. 

— Da. 

— Speram să putem intra și ieși înainte de sosirea 
sudanezilor. 

— Asta era planul. Acum însă avem un plan nou. 

Susan îi ordonă pilotului să aterizeze lângă autobuze, apoi 
vorbi cu soldaţii în timp ce elicopterul cobora. 

— Grupele unu și doi, desfășurarea pe creasta estică! Trageţi 
imediat ce inamicul este în bătaia armelor. Încercaţi să păreți de 
zece ori mai mulți decât sunteţi. Grupa trei, traversaţi tabăra și 
spuneţi-le celor din presă să se adune lângă autobuze, iar 
refugiaților să fugă în deșert. Stati! O întrebă pe Tamara cum se 
spunea în arabă „Vin sudanezii, fugiţi!”, iar ea spuse la radio, ca 
să o poată auzi toată lumea. Susan încheie: Vom rămâne în aer, 
ca să putem vedea tot ce se întâmplă. Vă voi spune când să vă 
retrageți și când să vă regrupaţi. 

Elicopterul ateriză și se deschise imediat rampa din partea din 
spate. 

— Porniţi, porniţi! strigă Susan. 

Soldaţii alergară în jos pe rampă. După cum li se ordonase, 
cei mai mulţi dintre ei se întoarseră spre est, în sus, pe pantă, și 
se întinseră la pământ în apropierea crestei. Ceilalţi se 
împrăștiară prin tabără. Tamara plecă să-l caute pe Tab. 

Când soldaţii transmiseră mesajul, câţiva dintre refugiați 
începură să plece din tabără în pas lejer, aparent sceptici cu 
privire la starea de urgenţă. 

Cei mai mulţi dintre vizitatori hoinăreau prin preajmă și luau 
interviuri, reacționând la fel de rezervat la ordinele armatei. Alţii 
se adunaseră în jurul mesei de întâmpinare, unde oamenii de la 
biroul de presă al guvernului le ofereau băuturi dintr-o cutie 
frigorifică și gustări în cutii de plastic. 

— Vom avea necazuri, ţipă Tamara spre personalul 
guvernamental. Suntem aici ca să vă scoatem din tabără. 
Spuneţi-le tuturor să fie pregătiți să meargă la elicopter. 

Ea îl recunoscu pe unul dintre reporteri, Bashir Fakhoury. Cu o 
sticlă de bere în mână, acesta o întrebă: 

— Ce se întâmplă, Tamara? 

Dar nu avea timp să informeze presa. Ignorând întrebarea, ea 
spuse: 

— L-ai văzut cumva pe Tabdar Sadoul? 

— Stai puţin, zise Bashir. Nu poţi doar să ne dai ordine, spune- 
ne ce se întâmplă! 

— Să te ia naiba, Bashir! răspunse Tamara, apoi se îndepărtă 
în grabă. 

Din aer, ea observase că în tabără existau două alei lungi și 
drepte, una mergând aproximativ spre nord-sud și cealaltă spre 
est-vest, iar acum se decise că modalitatea cea mai bună de a-l 


VP - 243 


găsi pe Tab era să alerge de-a lungul amândurora. N-avea timp 
să se oprească și să se uite în interiorul clădirilor: asta i-ar fi luat 
prea mult timp și ar fi riscat să fie pe străzi când sudanezii 
ajungeau acolo. 

Alergând spre est, către soldaţii de pe creastă, auzi un singur 
foc de pușcă. 

Urmă o liniște scurtă, apoi auzi răpăitul armelor soldaţilor 
americani când începură să tragă. Focurile de armă mai 
îndepărtate îi confirmau Tamarei că sudanezii surprinși începeau 
să riposteze. Inima ei bubuia de teamă, dar continuă să alerge. 

Zgomotul îi bulversă pe oamenii din tabără. Toată lumea ieși 
din corturi, pentru a vedea ce se întâmpla. Sunetul 
împușcăturilor fu mai eficient decât strigătele de avertizare: 
refugiații începură să fugă din tabără, mulţi cărându-și copiii sau 
alte bunuri valoroase - o capră, o oală de gătit din fier, o pușcă, 
un sac de faină... Ziariștii își abandonară interviurile și alergară 
spre autobuze, strângându-și camerele și trăgând după ei firele 
microfoanelor. 

Tamara cerceta toate fețele, fără să-l vadă însă pe Tab. 

Apoi începu bombardamentul. 

O lovitură de mortier explodă în stânga Tamarei, distrugând o 
casă; aceasta fu urmată rapid de altele. Artileria sudaneză 
trăgea peste capetele soldaţilor americani, vizând tabăra. Se 
auzeau ţipete de spaimă și strigăte de durere pe măsură ce 
refugiații erau răniţi. Personalul medical al trupelor americane 
scoase tărgi pliante și începu să ia în primire victimele. Graba de 
a părăsi tabăra se transformă într-un haos. 

„Rămâi calmă, își spuse Tamara în sinea ei. Rămâi calmă, 
găsește-l pe Tab!” 

Apoi îl găsi pe Dexter. 

Fu pe punctul să îl rateze. Întinsă pe pământ, peste intrarea 
deschisă a unui adăpost, Tamara văzu ceea ce părea să fie o 
grămadă de zdrenţe, dar ceva o determină să arunce încă o 
privire și înţelese că recunoscuse costumul alb cu albastru din 
bumbac al lui Dexter. 

Se așeză în genunchi alături de el, constatând că respira 
superficial. Nu se vedeau prea multe semne ale unor răni 
exterioare - doar zgărieturi -, dar era inconștient. 

Se ridică în picioare și strigă: 

— Targă, aici! 

Niciunul dintre infirmieri nu se afla prin preajmă, așa că nu 
primi niciun răspuns. Alergă douăzeci de metri spre centru, dar 
tot nu văzu pe nimeni. Se întoarse apoi la Dexter. Ştia că era 
riscant să deplasezi o persoană rănită, dar era evident că ar fi 
fost mult mai periculos să-l lase acolo, pe mâna sudanezilor. Luă 
o decizie rapidă. Il rostogoli pe burtă, îi ridică torsul, își băgă 
umărul sub burta lui și se ridică în picioare clătinându-se, cu 
trupul lui inert pe umărul drept. După ce se îndreptă, simți că 
putea să suporte mai ușor greutatea lui și porni spre elicopter și 
autobuze. 

După ce merse cam o sută de metri, văzu doi infirmieri. 

— Hei! ţipă ea. Verificaţi-l pe tipul ăsta - e de la ambasada 
noastră. 

Cei doi îl luară pe Dexter și îl întinseră pe targă, iar Tamara 
porni mai departe. 

Observă că unii dintre ziariști încă filmau, cu un curaj demn 
de toată admiraţia. 

De-acum, aproape toţi refugiații plecaseră. O femeie mai în 
vârstă ajuta un bărbat care șchiopăta, iar o adolescentă se 
străduia să care doi ţânci care urlau - dar toţi ceilalţi se aflau 
deja în afara taberei, îndreptându-se spre deșert cât de repede 
puteau să meargă, mărind distanţa dintre ei și arme. 

Dar cât de mult timp reușeau treizeci de soldaţi americani să 
rețină o armată de vreo două sau trei mii de oameni? Tamara 
presupunea că le mai rămăsese foarte puţin timp. 

Elicopterul cobora - Susan era pe cale să-i adune pe toţi. 
Unde era Tab? 

Apoi, ea îl observă. Alerga de-a lungul aleii de nord-sud, 
urmându-i pe refugiații care fugeau și cărând un copil mare sub 
braţul lui stâng. Era o fetiță de vreo nouă ani, observă Tamara, 
care ţipa din toate puterile, mai speriată probabil de străinul 
care o apucase decât de bombele de mortier care explodau în 
urma ei. _ 

Elicopterul atinse solul. In căști, Tamara o auzi pe Susan 
spunând: 

— Grupa trei, îmbarcaţi civilii! 

Tab ajunse la marginea taberei, prinzându-i din urmă pe 
ultimii refugiaţi care fugeau, și așeză copila pe picioarele ei. Ea 
fugi imediat, iar Tab se întoarse și porni înapoi. 

Tamara alergă ca să-i iasă în cale. El o îmbrățișă zâmbind. 

— De ce eram convins că ești implicată în această operaţiune 
de salvare? spuse el. 

Deși se aflau pe câmpul de luptă, el încă avea putere să 
glumească și ea îi admiră calmul. Ea nu era la fel de calmă. 

— Haide să mergem! îi strigă ea. Trebuie să ne îmbarcăm în 
elicopterul acela! 

Incepu să alerge și Tab o urmă. 

— Grupa doi, retragerea și îmbarcarea! auzi în cască vocea lui 
Susan. 

Tamara aruncă o privire spre creastă și văzu soldaţii târându- 
se în spate pe burtă, apoi ridicându-se și alergând spre tabără. 
Un bărbat căra un camarad rănit sau mort. 

Când soldaţii ajunseră la elicopter, Susan ordonă: 

— Grupa unu, retragerea și îmbarcarea! 

Tamara și Tab ajunseră la elicopter și se îmbarcară exact 
înaintea grupei unu. Toţi ceilalţi se aflau la bord. O sută de 
persoane erau înghesuite în spațiul pentru pasageri, unii dintre 
ei întinși pe tărgi. 

Tamara privi pe geamul elicopterului și văzu armata sudaneză 
venind peste creastă. Soldaţii se simțeau aproape de victorie și 
disciplina lor slăbea. Deși continuau să tragă, nu se prea se 
oboseau să ţintească, iar gloanţele lor se risipeau în 
adăposturile dărăpănate care se înălţau între ei și americanii în 
retragere. 

Ușile elicopterului se trântiră și Tamara își simţi picioarele 
ridicându-i-se brusc. Aruncă o privire afară și văzu că soldaţii 
sudanezi își îndreptau acum armele spre elicopter. 

Era copleșită de groază. Deși gloanţele ar fi putut să nu 
străpungă blindajul de pe burta aeronavei, aceasta risca să fie 
doborâtă de o lovitură de mortier bine ţintită sau de o rachetă 
dintr-un lansator de umăr. Motoarele puteau fi distruse sau o 
lovitură norocoasă ar fi putut să atingă rotoarele... și atunci... Ea 
își aminti o vorbă dragă piloților, spusă cu umor negru: „Un 
elicopter planează la fel ca un pian...” Simţea cum tremură în 
timp ce aeronava se ridică și ţevile puștilor îi urmau traiectoria 
ascendentă. În ciuda zgomotului motoarelor și al rotoarelor, ea 
crezu că aude o rafală de gloanţe lovind blindajul. Își imagină 
aeronava masivă, cu o sută de oameni la bord, căzând la 
pământ, zdrobindu-se în bucăţi și izbucnind în flăcări. 

Apoi observă că sudanezii își îndreptaseră atenţia în altă 
parte, încetând să mai privească elicopterul. Ea le urmări 
privirile peste panta vestică și văzu armata ciadiană trecând 
peste creastă. Era mai degrabă un asalt decât o înaintare 
ordonată, cu soldaţii care alergau și trăgeau în același timp. Unii 
dintre sudanezi răspundeau focului, dar, rapid, deveni clar că 
erau depășiți numeric și începură să fugă. 

Pasagerii elicopterului izbucniră în urale și aplauze. 

Pilotul zbură direct spre nord, departe de ambele armate, și în 
câteva secunde se aflară în afara razei de acțiune a armelor. 

— Cred că suntem în siguranţă, spuse Tab. 

— Mda, zise Tamara, luându-i mâna într-a ei și strângându-i-o 
puternic. 

o... 

În dimineața următoare, secţia CIA din N'Djamena fu extrem 
de ocupată. În timpul nopţii, directorul CIA de la Washington 
trimisese o serie de întrebări. Ce anume declanșase această 
bătălie? Câte victime fuseseră? Fusese ucis vreun american? 
Cine câștigase? Ce se întâmplase cu Dexter? Unde dracu' se afla 
Abeche? Și, cel mai important, care erau consecințele? Avea 
nevoie de răspunsuri înainte să-l informeze pe președinte. 

Tamara se duse la lucru devreme și se așeză la biroul ei ca 
să-și scrie raportul. Incepu cu întâlnirea din urmă cu o zi cu 
Karim, pe care ea îl descrise drept „o sursă apropiată de 
General”. Avea să îi menţioneze numele, dacă ar fi fost nevoită, 
dar nu dorea să-l scrie într-un raport dacă putea evita asta. 

Pe măsură ce soseau ceilalți, fiecare o întreba ce se 
întâmplase cu Dexter. 

— Nu știu, spunea ea de fiecare dată. L-am găsit inconștient, 
dar nu îmi dau seama ce anume l-a doborât. Poate că a leșinat 
de spaimă. 

Impreună cu celelalte victime, Dexter fusese dus la spitalul 
din Abéché când elicopterul oprise pentru realimentare. Tamara 
îi sugeră lui Mike Olson să trimită un ofiţer junior, poate pe Dean 
Jones, cu următorul avion spre Abeche, ca să îl vadă pe Dexter 
la spital și să obţină un diagnostic la prima mână de la doctor. 

— Bună idee! zise Olson. 

Cu Olson la comandă, atmosfera era mult mai plăcută, iar 
treaba era făcută la fel de bine, dacă nu chiar mai bine. 

Generalul apăru la știrile de dimineaţă, cârâind ca un cocoș: 
„Au primit o lecţie! spunea el. Acum se vor gândi de două ori 
înainte să trimită teroriști la podul N'Gueli”. 

Reporterul întrebă: „Domnule președinte, unii oameni spun că 
ați fost foarte lent în reacţia la acel incident”. 

Generalul era clar pregătit pentru această întrebare. „Chinezii 
au un proverb, spuse el. Răzbunarea este o mâncare mai bună 
când e servită rece”. 

Tamara știa că nu era un proverb chinezesc, ci un citat dintr- 
un roman franțuzesc, dar mesajul era clar în orice limbă. 
Generalul plănuise totul cu grijă și așteptase momentul, apoi 
lovise; și era convins că fusese, într-adevăr, foarte inteligent. 

Tamara incluse toate detaliile în raportul ei, apoi se lăsă pe 
spate în scaun și se gândi cum să rezume semnificaţia bătăliei. 
Conversaţia ei cu Karim confirma pretenţiile Generalului de a fi 
pregătit o ambuscadă ca represalii pentru împușcăturile de la 
pod. Declaraţia lui cum că sudanezii „primiseră o lecţie” era 
confirmată de un raport de la generalul Touré, pe care Susan i-l 
transmisese Tamarei și care spunea că sudanezii fuseseră bătuţi 
zdravăn. 

Asta însemna că guvernul de la Khartoum avea să fie furios. 
Urma să încerce să arunce asupra bătăliei o lumină care să-i 
facă să pară mai puţin învinși, dar ei și întreaga lume știau 
adevărul. Așa că aveau să se simtă umiliţi și să dorească 
răzbunare. 

Uneori, politica internaţională era exact ca vendeta siciliană, 
se gândea Tamara. Oamenii se răzbunau pentru ceea ce li se 
întâmpla, de parcă n-ar fi știut că rivalii lor aveau să se asigure 
că răspundeau la răzbunare în același fel. În timp ce principiul 
„dinte pentru dinte” continua, escaladarea era inevitabilă: mai 
multă furie, mai multă razbunare, mai multă violență. 

Asta era slăbiciunea dictatorilor: erau atât de obișnuiți să 
obţină ceea ce doreau, încât nu se așteptau ca lumea din afara 
sferei lor să le refuze vreun lucru. Generalul pornise ceva ce ar fi 
putut să nu fie capabil să controleze. 

Și aici intervenea partea cu adevărat importantă pentru 
președintele Green. Ea dorea ca Ciadul să fie stabil. Statele 
Unite îl sprijiniseră pe General, considerându-l un conducător 
care putea să menţină ordinea, dar acum el ameninţa 
stabilitatea regiunii. 

Tamara își termină raportul și i-l trimise lui Olson. Câteva 
minute mai târziu, el veni la biroul ei cu o copie tipărită în mână. 

— Mulţumesc pentru asta, îi spuse el. Este o lectură 
interesantă. 

— Al naibii de interesantă, zise ea. 

— În orice caz, conţine toate lucrurile pe care trebuie să le 
afle cei de la Langley, așa că îl trimit așa cum este. 

— Mulţumesc. 

„Dexter l-ar fi rescris, se gândi Tamara, apoi l-ar fi trimis cu 
propria semnătură”. 

— Dacă vrei să-ţi iei liber pentru restul zilei, aș spune că 
meriţi asta, zise Mike. 

— Așa voi face. 

— Bucură-te de odihnă! 

Tamara se întoarse în apartamentul ei și îl sună pe Tab. Și el 
își petrecuse dimineaţa la birou, scriindu-și raportul pentru 
DGSE, dar aproape că terminase; pe urmă, avea să plece pentru 
tot restul zilei. Căzură de acord să se întâlnească la el acasă și, 
poate, să iasă în oraș la prânz. 

Ea luă o mașină spre apartamentul lui și ajunse acolo prima. 

Intră folosind cheia ei. Era pentru prima dată când se afla 
acolo fără el. Se plimbă prin jur, savurând senzaţia de a se simţi 
acasă în lumea lui privată. Ea văzuse deja totul, iar el îi spusese: 
„Uită-te oriunde vrei. Nu am secrete faţă de tine!” Însă acum 
putea să se uite la fiecare lucru fără să se teamă că el i-ar fi 
spus: „Ce e atât de interesant la dulapul meu din baie?” 

Deschise șifonierul și îi privi hainele. Avea douăsprezece 
cămăși în tonuri de albastru-deschis. Observă câteva perechi de 
pantofi, pe care ea nu-l văzuse niciodată purtându-i. Intregul 
șifonier mirosea a lemn de santal și, în cele din urmă, își dădu 
seama că umerașele pentru haine, precum și suporturile pentru 
pantofi erau impregnate cu acest parfum. 

Într-un mic bufet cu provizii medicale văzu paracetamol, 
plasturi, pilule pentru răceală, tablete pentru indigestie... Ea nu 
știuse că el suferea de indigestie. Pe raftul de cărţi se afla o 
ediție din secolul al optsprezecelea a pieselor lui Moliere, în șase 
volume, în franceză, desigur. Deschise un volum și din el căzu o 
felicitare pe care scria: „Joyeux anniversaire, Tab! Ta maman 
t'aime”. Mama ta te iubește. Drăguţ, se gândi ea. 

Într-un sertar avea un dosar ce conţinea hârtii personale: o 
copie a certificatului de naștere, diplome pentru ambele sale 
licențe și o scrisoare veche de la bunica lui, cu scrisul îngrijit al 
cuiva care nu scria prea des, evident de când era copil. 
Scrisoarea îl felicita pentru că își luase examenele și Tamara 
descoperi că avea lacrimi în ochi. 

El sosi câteva minute mai târziu. Ea rămase pe patul lui, cu 
picioarele încrucișate, privindu-l în timp ce își scotea costumul 
de birou, se spăla pe faţă și se îmbrăca în haine mai lejere. Dar 
nu părea grăbit să iasă în oraș. Se așeză pe marginea patului și 
o privi preţ de un lung moment. Privirea lui intensă nu o deranja, 
constată ea, ci mai degrabă îi făcea plăcere. 

In cele din urmă, el spuse: 

— Când au început împușcăturile... 

— „.. al luat-o pe fetiţa aceea. 

El zâmbi. 

— Obrăznicătura! M-a mușcat, știi? Își privi mâna. Fără sânge, 
dar uite ce vânătaie! 

Ea îi luă mâna și îi sărută vânătaia. 

— Bietul de tine! 

— Asta nu înseamnă nimic, dar credeam că aș putea să mor. 
Și atunci m-am gândit că mi-aș fi dorit să petrec mai mult timp 
cu tine. 

Ea se holbă la el. 

— Asta a fost un fel de... gândul tău înainte să mori? 

— Da. 

— Pe drumul într-acolo, spuse ea, în călătoria aceea lungă pe 
deasupra deșertului, în elicopter, mă gândeam la noi și am avut 
o senzaţie similară. Pur și simplu nu doream să mă mai despart 
de tine. 

— Deci amândoi simţim la fel. 

— Ştiam că așa va fi. 

— Dar ce putem face în legătură cu asta? 

— Asta-i marea întrebare. 

— M-am tot gândit... Tu ești dedicată CIA-ului. Eu nu simt 
același lucru pentru DGSE. Mi-a plăcut să lucrez în informaţii și, 
Doamne, am învățat o mulţime de lucruri, dar nu am nicio 
ambiţie să mă ridic în vârf. Mi-am servit ţara timp de zece ani și 
mi-ar plăcea să trec acum la afacerile familiei și poate chiar să 
mă ocup de ele când se retrage mama. lubesc moda și luxul, iar 

noi, francezii, ne pricepem foarte bine la asta. Dar ar însemna să 
locuiesc la Paris. 

— Mi-am închipuit asta... 

— Dacă agenţia te transferă... ai vrea să te muţi la Paris cu 
mine? 

— Da, spuse Tamara. Într-o clipă. 


CAPITOLUL 16 


Temperatura creștea fără milă, în timp ce autocarul huruia 
încet prin deșert. Kiah nu realizase că vechea ei casă, de pe 
malul lacului Ciad, se afla într-una dintre cele mai răcoroase 
zone din ţara ei. Intotdeauna își imaginase că întregul Ciad era 
la fel și fu neplăcut surprinsă să descopere că partea de nord, 
abia locuită, era mai fierbinte. La începutul călătoriei, o 
deranjaseră ferestrele fără geamuri, care lăsau să intre o briză 
prăfoasă, iritantă; dar acum, transpirată și nervoasă, cu Naji în 
poala ei, era recunoscătoare pentru orice fel de adiere, chiar 
dacă era fierbinte și nisipoasă. 

Naji era neastâmpărat și capricios. 

— Vreau /leben, continua el să spună, dar Kiah nu avea nici 
orez, nici iaurt, nici vreo cale să gătească ceva. 

Il puse la sân, dar el deveni rapid nemulțumit. Ea presupunea 
că laptele matern se subţiase, din cauză că era ea însăși 
înfometată. Mâncarea pe care Hakim o promisese era, deseori, 
doar apă și pâine uscată. „Luxul” pentru care cerea o plată 
suplimentară includea pături, săpun și orice altă mâncare în 
afară de pâine și terci. Exista ceva mai rău pentru o mamă 
decât să știe că nu-și putea hrăni copilul înfometat? 

Abdul îl privea pe Naji. Kiah nu se simţea jenată pentru că el îi 
vedea sânul. După mai bine de două săptămâni petrecute 
alături, se instaurase o intimitate plictisită. 

Acum, Abdul îi spuse lui Naji: 

— A fost odată un bărbat numit Samson, care era cel mai 
puternic bărbat din întreaga lume. 

Naji încetă miorlăiala și rămase tăcut. 

— Intr-o zi, pe când Samson mergea prin deșert, auzi dintr- 
odată un leu care răgea în apropiere - foarte aproape. 


VP - 251 


Naji își băgă degetul mare în gură și se ghemui în Kiah, 
privindu-l în același timp pe Abdul cu ochii măriţi. 

Abdul era prietenul tuturor, descoperise Kiah. Toţi pasagerii îl 
plăceau. Adesea, el îi făcea să râdă. Kiah nu era surprinsă: ea îl 
cunoscuse pe când era vânzător de ţigări, glumind cu bărbaţii și 
flirtând cu femeile, și își amintea că despre libanezi se spunea 
că erau buni afaceriști. In primul oraș în care autobuzul se 
oprise peste noapte, Abdul se dusese la un bar aflat în aer liber. 
Kiah ajunsese în același loc, împreună cu Esma și cu socrii ei, 
încercând să mai schimbe peisajul. II văzuse pe Abdul jucând 
cărţi, fără să câștige sau să piardă prea mult. Avea în mână o 
sticlă de bere, deși nu părea să bea din ea. Prefera să vorbească 
tot timpul cu oamenii, aparent pălăvrăgind fără sens. Mai târziu, 
ea realiză că el aflase câte neveste aveau bărbaţii și care dintre 
proprietarii de magazine erau necinstiţi. După aceea, remarcase 
același lucru în fiecare oraș sau sat. 

Totuși, Kiah era convinsă că acesta era un rol. Când nu era 
prietenos cu toată lumea, el putea să fie retras, distant, chiar 
deprimat, ca un om cu multe griji și cu tristeţi ce veneau din 
trecutul lui. La început, asta o făcu să nu-l placă. Cu timpul însă, 
ajunse să creadă că avea două personalităţi. Și apoi, pe sub 
toate acelea, se afla un al treilea om, unul care încerca să-l 
liniștească pe Naji, spunându-i câte o poveste pe care un copil 
de doi ani putea să o înţeleagă și să o accepte. 

Autobuzul urma drumuri abia vizibile sau, adesea, cu totul 
invizibile pentru Kiah. In mare parte, suprafaţa deșertului era din 
stâncă plată, dură, acoperită cu un strat subţire de nisip, astfel 
că mașina nu putea merge decât cu viteză redusă. Din când în 
când, câte o cutie de Coca-Cola aruncată și câte un cauciuc 
distrus confirmau că se aflau pe drum, și nu se pierduseră în 
sălbăticie. 

Fiecare sat se afla într-o oază: oamenii nu puteau trăi fără 
apă. Orice așezare mică avea un lac subteran, care ieșea 
adesea la suprafaţă sub forma unui mic iaz sau a unei fântâni. 
Uneori, acestea secau, asemenea lacului Ciad, și atunci oamenii 
erau nevoiţi să se mute în altă parte, așa cum făcea și Kiah. 

Intr-o noapte, nu găsiră niciun loc în care să oprească și toţi 
dormiră în scaunele lor din autobuz, până când îi trezi soarele 
dimineţii. 

_ La începutul călătoriei, unii dintre bărbaţi o sâcâiseră pe Kiah. 
Intotdeauna se întâmpla seara, după lăsarea întunericului, când 
toți pasagerii erau întinși pe podeaua vreunei case sau într-o 
curte, pe saltele, dacă erau norocoși. Intr-o noapte, unul dintre 
bărbaţi se urcase peste ea. Ea se luptase cu el în tăcere, știind 
că, dacă ţipa sau îl umilea pe bărbat în alt fel, prietenii lui aveau 
să se răzbune pe ea, acuzând-o că era ușuratică. Dar el era prea 
puternic pentru ea și reușise să-i tragă pătura într-o parte. Apoi, 
brusc, el sărise în lături și ea înțelesese că o persoană puternică 
îl trăsese de pe ea. La lumina lunii, îl văzuse pe Abdul ţinându-l 
pe bărbat la pământ cu o mână strânsă în jurul gâtului, 
împiedicându-l să facă zgomot sau, poate, chiar să respire. Il 
auzise pe Abdul șoptind: „Las-o în pace sau te omor! Ințelegi? 
Te omor!” Apoi dispăruse. Bărbatul rămăsese zăcând, 
străduindu-se să respire timp de un minut, apoi se târâse 
departe. Ea nici măcar nu era sigură cine fusese. 

După aceea, ea începu să-l înțeleagă pe Abdul. Presupuse că 
el nu dorea să fie considerat prietenul ei, așa că îl trata ca pe un 
străin în faţa altora, fără să discute cu el, să-i zâmbească sau 
să-i ceară ajutorul, în timp ce se lupta să îndeplinească sarcinile 
zilei cu un copil agitat, de doi ani, în braţe. Dar, așezată alături 
de el în autobuz, îi vorbea. Incet și fără dramatism, ea îi povesti 
despre copilăria ei, despre fraţii ei din Sudan, despre viaţa pe 
malul lacului în retragere și despre moartea lui Salim. Îi relată 
chiar și povestea experienţei de la clubul de noapte numit 
Bourbon Street. El nu spunea nimic despre el, iar ea nu îi punea 
niciodată întrebări, pentru că simţea că nu erau oportune, dar el 
comenta adesea la poveștile ei, iar Kiah simţea cum îi creștea 
simpatia. 

Acum, ea asculta vocea lui joasă, liniștitoare, cu accent 
libanez. 

— Ea a prins o șuviţă din părul lui între degetul mare și cel 
arătător, dar el nu s-a trezit, ci a continuat să doarmă. Apoi i-a 
tăiat cu foarfeca șuvița de păr și el tot nu s-a trezit. După aceea, 
încă o șuviță. Tac, ţac! făcea foarfeca. Sfor, sfor, făcea Samson. 

Gândurile ei se întoarseră la școala de călugărițe, unde auzise 
pentru prima dată poveștile biblice - lona și balena, David și 
Goliat, Noe și arca sa. Invăţțase să scrie și să citească, să 
înmulțească și să împartă și să vorbească oarecum franceza. De 
asemenea, adunase cunoștințe și de la alte colege ale ei, căci 

unele știau mult mai multe decât ea despre misterele adulţilor, 
cum era sexul. Fusese o perioadă fericită. De fapt, toată viaţa ei 
fusese fericită, până în ziua îngrozitoare în care îi aduseseră 
acasă trupul rece al lui Salim. De atunci, totul fusese 
dezamăgire și greutăţi. Aveau să se termine vreodată toate 
acestea? Aveau să mai existe zile fericite? Avea să ajungă în 
Franța? 

Brusc, autobuzul încetini. Privind în faţă, Kiah observă un abur 
ieșind din partea din faţă a vehiculului. 

— Ce mai e acum? murmură ea. 

Abdul tocmai spunea: 

— Și când s-a trezit de dimineaţă, capul lui era aproape chel, 
iar părul lui lung și frumos era împrăștiat pe pernă, în jurul lui. 
Dar ce s-a întâmplat mai departe... vom afla mâine. 

— Nu, acum! strigă Naji, dar Abdul nu-i răspunse. 

Hakim opri autobuzul și închise motorul. 

— Radiatorul fierbe, anunţă el. 

Kiah era speriată. Autobuzul se mai stricase de două ori până 
atunci - și acesta era principalul motiv pentru care călătoria 
dura deja mai mult decât anticipase -, dar a treia oară părea 
mult prea înfricoșător. Nu exista nimeni prin apropiere, 
telefoanele nu funcționau și întâlneau rareori un alt vehicul. 
Dacă autobuzul nu putea să fie reparat, aveau să fie nevoiți cu 
toţii să meargă pe jos. Apoi, fie ar fi ajuns la o altă oază, fie ar fi 
căzut morţi pe undeva. Oricare din aceste lucruri se putea 
întâmpla primul. 

Hakim apucă o trusă de scule și cobori din autobuz, apoi 
deschise capota și aruncă o privire la motor. Cei mai mulți dintre 
pasageri coborâră să-și dezmorțească picioarele. Naji fugi afară, 
ca să-și consume surplusul de energie. Invăţase să alerge doar 
de puţină vreme și era foarte mândru de viteza lui. 

Kiah, Abdul și alţi câţiva priveau peste umărul lui Hakim spre 
motorul din care ieșeau aburi. Repararea mașinilor și a 
motocicletelor vechi era o activitate importantă în zonele cele 
mai sărace din Ciad și, deși era responsabilitatea bărbaților, 
Kiah învățase câte ceva. 

Nu exista niciun semn de scurgere. 

Hakim arătă spre o piesă din cauciuc ca un șarpe, care atârna 
de un scripete. 

— S-a rupt cureaua ventilatorului, spuse el. 

Cu mare grijă, se întinse spre mașinăria fierbinte și trase 
afară cauciucul. Acesta era negru, cu petice maronii, uzat și 
crăpat în unele locuri și Kiah își dădu seama că ar fi trebuit să fie 
înlocuit cu multă vreme în urmă. 

Hakim se întoarse în autobuz și trase o cutie mare, din tablă, 
de sub scaunul lui. Mai făcuse asta și la celelalte defecţiuni. 
Puse cutia jos, pe nisip, apoi o deschise și începu să 
scormonească printr-o varietate de piese de schimb: bujii, 
siguranţe, garnituri de cilindri și o rolă de bandă izolatoare. Se 
încruntă și privi din nou spre ele. 

— Nu există o curea de ventilator de rezervă, zise el apoi. 

Cu voce joasă, Kiah îi zise lui Abdul: 

— Suntem în necaz. 

— Nu tocmai, spuse el la fel de încet. Nu încă. 

— Va trebui să improvizăm, zise Hakim. 

Privi spre pasagerii din jurul lui și ochii i se opriră asupra lui 
Abdul. 

— Dă-mi eșarfa, spuse el, arătând spre cordonul lat de 
bumbac din jurul taliei lui Abdul. 

— Nu, răspunse Abdul. 

— Trebuie să o folosesc ca pe o curea de ventilator 
improvizată. 

— Nu va funcţiona, spuse Abdul. Ai nevoie de ceva cu mai 
multă aderență. 

— Există un scripete cu arc, care acţionează ca să tensioneze 
cureaua. 

— Bumbacul tot va aluneca. 

— Îţi ordon! 

Unul dintre paznici - ale căror nume erau Hamza și Tareq - 
interveni, adresându-i-se lui Abdul cu o voce care arăta nu erau 
acceptate comentariile. 

— Fă cum ţi se spune! 

Kiah ar fi fost îngrozită, cum ar fi fost și cei mai mulţi bărbaţi, 
dar Abdul îl ignoră pe Tareq și îi spuse lui Hakim: 

— Cureaua de la pantalonii tăi va avea mai multă aderenţă. 

Blugii lui Hakim erau susținuți de o curea maro, uzată, din 
piele. 

Abdul adăugă: 

— Cu siguranţă e suficient de lungă. 

Toată lumea începu să râdă, pentru că talia lui Hakim era 
uriașă. 

Furios, Tareq îi spuse lui Abdul: 

— Trebuie să faci cum ţi se spune! 

Kiah era uluită văzând că Abdul nu părea să se teamă deloc 
de bărbatul cu o pușcă de asalt atârnată pe umăr. 

— Cureaua lui Hakim va funcţiona mai bine, repetă Abdul 
calm. 

Preţ de un moment, păru că Tareq avea să își ia pușca de pe 
umăr ca să-l amenințe pe Abdul; apoi, gândindu-se mai bine la 
asta, se întoarse spre Hakim. 

— Folosește cureaua ta! îi spuse el. 

Hakim își scoase cureaua. 

Kiah se întrebă de ce era Abdul atât de atașat de eșarfa lui de 
mătase. 

Hakim trecu cureaua peste scripeţi, apoi o închise și o 
strânse. Luă un bidon de plastic cu cinci litri de apă din interiorul 
autobuzului și umplu radiatorul până sus; acesta bolborosi, apoi 
se calmă. Urcă din nou în autobuz pentru a porni motorul, apoi 
ieși din nou afară ca să privească sub capotă. Din câte vedea 
Kiah, cureaua își făcea treaba, rotind mecanismul de răcire. 

Hakim trânti capota furios. 

Se întoarse în autobuz, ținându-și blugii ridicați cu o mână, se 
așeză pe scaunul șoferului și porni motorul. Pasagerii se 
îmbarcară din nou. Hakim tură motorul nerăbdător. Când socrul 
Esmei, Wahed, ezită înainte să-și pună piciorul pe treaptă, 
Hakim mișcă brusc autobuzul în faţă, apoi frână puternic. 

— Haide, grăbește-te! mârâi el. 

Kiah se afla deja pe scaunul ei, cu Naji în poală și cu Abdul 
alături de ea. 

— Hakim este furios pentru că ai fost mai tare decât el, spuse 
ea. 

— Mi-am făcut un dușman, zise Abdul cu regret. 

— Este un porc. 

Autobuzul porni și Kiah auzi un bâzâit. Părând surprins, Abdul 
își scoase telefonul. 

— Avem semnal! spuse el. Probabil că ne apropiem de Faya. 
Nu știam că ei au semnal aici. 

Părea excesiv de mulțumit. Telefonul era mai mare decât își 
amintea ea și se întrebă dacă nu cumva avea două. 

— Acum poţi să-ţi suni iubita, spuse ea tachinându-l. 

El o privi un moment fără să zâmbească, apoi spuse: 

— Nu am nicio iubită. 

Continuă să își facă de lucru cu telefonul, părând să trimită 
mesaje pe care le scrisese și le salvase mai devreme. Apoi ezită 
și luă o decizie: scoase din memoria telefonului câteva fotografii 
și ea realiză că îi fotografiase pe ascuns pe Hakim, Tareq, 
Hamza și pe câţiva dintre bărbaţii pe care îi întâlniseră pe drum. 
Ea continuă să privească pe furiș în timp ce el apăsa pe ecran. 
Abdul se asigură că nimeni nu putea să-i vadă mâinile în afară 
de Kiah. 

— Ce faci? îl întrebă ea. 

El apăsă din nou o tastă, apoi închise telefonul și îl puse 
înapoi în robă. 

— Am trimis câteva poze unui prieten din N'Djamena, cu un 
mesaj care spune: „Dacă sunt omorât, bărbaţii ăștia sunt 
responsabili”. 

— Nu ești îngrijorat că Hakim ar putea să descopere ce ai 
trimis? șopti ea. 

— Din contră. Asta îl va face să fie mai prudent. 

Ea se gândi că el știa ce spune, dar, în același timp, era 
convinsă că nu era întregul adevăr. In ziua aceea mai 
descoperise un lucru surprinzător în legătură cu el: dintre toți 
oamenii din autobuz, el era singurul care nu se temea de Tareq 
și de Hamza. Până și Hakim li se supunea. 

Nu avea nicio îndoială că Abdul avea un secret, dar nu-și 
putea imagina care ar fi putut să fie acela. 

In curând, apăru orașul Faya. Ea îl întrebă pe Abdul dacă știa 
câţi oameni locuiau acolo - el cunoștea adesea genul acesta de 
lucruri - și nu fu surprinsă să constate că știa. 

— In jur de douăsprezece mii, spuse el. Este cel mai mare 
oraș din nordul ţării. 

Părea mai degrabă un sat mai dezvoltat. Kiah văzu o mulţime 
de arbori și nenumărate câmpuri irigate. Trebuia să existe o 
pânză mare de apă subterană ca să susţină atât de multe lucrări 
agricole. Autobuzul trecu apoi pe lângă o pistă de aterizare, dar 
nu văzu niciun avion sau vreun semn de activitate. 

Abdul spuse: 

— Am parcurs în jur de o mie de kilometri în șaptesprezece 
zile. Asta înseamnă doar cincizeci și cinci de kilometri pe zi - 
mergem chiar mai încet decât mă așteptam. 

Autobuzul opri în faţa unei case importante din mijlocul 
orașului. Pasagerii fură conduși într-o curte largă și li se spuse 
că acolo urmau să mănânce și să doarmă. De acum soarele 
cobora și era suficientă umbră. Câteva femei tinere apărură cu 
apă rece de băut. 

Hakim și paznicii plecară cu autobuzul, probabil ca să 
cumpere o curea de ventilator nouă - plus una de rezervă, spera 
Kiah. Ea știa, de la opririle anterioare, că aveau să parcheze într- 
un loc sigur și Tareq sau Hamza urma să rămână în autobuz pe 
timpul nopţii. Cu siguranţă, se gândea ea, nimeni n-ar fi vrut să 
fure o asemenea rablă. Dar ei păreau să o considere prețioasă. 
Ei nu-i păsa atâta vreme cât apărea dimineaţa ca să-și continue 
călătoria. 

Și Abdul părăsi casa. Probabil se ducea la un bar sau lao 
cafenea, presupunea ea, sau încerca să-i ţină sub supraveghere 
pe Hakim și pe paznici. 

Într-un colţ al curţii se afla un duș cu pompă manuală, în 
spatele unui paravan, și bărbaţii puteau să se spele. Kiah o 
întrebă pe una dintre fetele care serveau dacă femeile și Naji se 
puteau spăla înăuntru. Fata intră în casă, apoi apăru la intrare și 
încuviinţă din cap. Kiah le chemă pe Esma și pe Bushra, 
singurele femei din autobuz, și ele intrară în casă. 

Apa freatică era foarte rece, dar Kiah era recunoscătoare 
pentru ea, precum și pentru săpunul și prosoapele oferite cu 
generozitate de proprietarul invizibil al casei - sau, mai probabil, 
de soţia lui principală, bănuia ea. Işi spălă lenjeria și hainele lui 
Naji. Simţindu-se mai bine, se întoarse în curte. 

La lăsarea întunericului, fură aprinse câteva torţe. Apoi fetele 
care serveau aduseră o tocană de berbec și cușcuș. Hakim 
probabil că avea să încerce să-i taxeze pe toţi pentru asta, în 
dimineața următoare. Dar nu lăsa acest gând să-i strice 
plăcerea. Îl hrăni pe Naji cu cușcuș în sos sărat și cu legume 
zdrobite, iar el mâncă cu poftă, la fel ca și ea. 

Abdul reveni când torțele se stingeau. Se așeză la câţiva 
metri de Kiah, cu spatele la zid. Ea se întinse alături de Naji, 
care adormi imediat. „Încă o zi, se gândi ea. Câţiva kilometri mai 

aproape de Franţa - și încă suntem în viaţă”. Și, cu acest gând, 
încercă să adoarmă. 


CAPITOLUL 17 


— Sunt singura persoană îngrijorată pentru ce se întâmplă în 
Ciad? zise Pauline. Desigur, nimeni nu-i răspunse la întrebare. 
Există toate semnele că această criză se amplifică, adăugă ea. 
Sudanul a cerut acum aliatului său, Egiptul, să trimită trupe care 
să-l ajute să oprească agresiunea Ciadului. 

Era o întâlnire oficială a Consiliului pentru securitate 
naţională, la care participau consilierul pentru securitate 
naţională, ministrul apărării, ministrul de externe, șeful de stat 
major și alţi oficiali importanţi, plus aghiotanţii lor. Pauline îi 
chemase pe toţi la ora șapte dimineaţa. Se aflau în sala 
cabinetului, un spaţiu lung, cu tavan înalt, patru ferestre mari și 
arcade rotunjite, care dădeau spre colonada de vest. Existau o 
masă de conferinţe ovală, din mahon, cu douăzeci de scaune 
capitonate, și un covor roșu cu stele aurii. Inșirate de-a lungul 
pereţilor, se aflau câteva scaune mai mici, pentru aghiotanți. La 
capătul îndepărtat era un șemineu care nu era folosit niciodată. 
O fereastră era deschisă și Pauline auzea vag traficul de pe 15" 
Street, un sunet moale, ca o briză prin copacii îndepărtați. 

Chester Jackson, ministrul de externe, spuse: 

— Egiptenii nu au fost de acord încă. Sunt supăraţi pe 
sudanezi pentru că nu îi susțin în problema construcţiei acelui 
baraj. 

— Totuși, vor fi de acord, spuse Pauline. Disputa pentru baraj 
este minoră. Sudanul pretinde că este invadat. Ei își explică 
înfrângerea prin faptul că a fost un atac mișelesc, peste 
frontieră. Nu e adevărat, dar nu are importanţă. 

Gus Blake, consilierul pentru securitate naţională, spuse: 

— Președintele are dreptate, Chess. leri, la Khartoum, au fost 
demonstraţii naţionaliste isterice împotriva Ciadului. 

— Demonstraţii organizate de guvern, probabil. 

— Adevărat, dar asta ne arată încotro se îndreaptă lucrurile. 

— În regulă, spuse Chess. Ai dreptate. 

Pauline interveni: 

— Ciadul a cerut Franţei să-și dubleze forțele din zonă. Nu-mi 
spune că Franţa nu-i va ajuta. Știm că este hotărâtă să protejeze 
integritatea teritorială a Ciadului și a altor aliaţi din Sahel. lar 
sub nisipul Ciadului se află miliarde de barili de petrol, dintre 
care mulţi aparțin companiei petroliere franceze Total. Franța 
nu-și dorește o dispută cu Egiptul și s-ar putea să nu vrea să 
trimită mai multe trupe în Ciad, dar eu cred că va fi nevoită să 
facă asta. 

— Înţeleg ce vrei să spui cu amplificarea conflictului, zise 
Chess. 

— În scurt timp vom avea trupe franceze și egiptene faţă în 
față, peste frontiera dintre Sudan și Ciad, fiecare provocându-l 
pe celălalt să tragă primul. 

— Așa pare. 

— Și ar putea să devină și mai rău. Sudanul și Egiptul ar putea 
să-i ceară Chinei întăriri, iar Beijingul ar putea să se conformeze 
- chinezii sunt foarte hotărâți să pună piciorul în Africa. Atunci, 
Franța și Ciadul vor cere ajutorul Statelor Unite. Franţa este 
aliatul nostru în NATO și noi avem deja trupe în Ciad, așa că va 
deveni foarte dificil pentru noi să ne păstrăm în afara 
conflictului. 

— Te-ai dus cam departe, spuse Chess. 

— Dar greșesc? 

— Nu, nu greșești. 

— lar în momentul acela ne vom afla în pragul unui război 
între superputeri. 

Camera rămase tăcută pentru o clipă. 

Amintirile din Țara Munchkin năvăleau în mintea lui Pauline. 
Era precum un coșmar care nu dispărea nici după ce visătorul se 
trezea. Ea văzu din nou șirurile de paturi din cazarmă, 
rezervorul de apă de douăzeci de milioane de litri și camera 
operativă, cu șirurile sale de telefoane și ecrane. Era bântuită de 
gândul că, într-o zi, ar fi putut să se trezească trăind în acea 
ascunzătoare subterană, singura persoană care putea să 
salveze rasa umană. Și dacă se întâmpla Apocalipsa, era vina ei. 
Ea era președintele american. N-avea să mai fie altcineva pe 
care să se dea vina. 

Așa că trebuia să se asigure că James Moore nu ajungea 
niciodată să fie cel care urma să aibă această sarcină 
îngrozitoare. Agresiunea era starea lui naturală și asta era ceea 

ce le plăcea susținătorilor lui. El pretindea că nimeni n-ar fi putut 
vreodată să se împotrivească Americii - dar uita de Vietnam, 
Cuba, Nicaragua. El vorbea dur și îi făcea pe suporterii săi să se 
simtă puternici. Dar discursul violent ducea la acţiuni violente în 
lume, exact așa cum se întâmpla și în curtea școlii. Un prost era 
doar un prost, dar un prost la Casa Albă era cea mai periculoasă 
persoană din lume. 

Ea spuse: 

— Lăsaţi-mă să văd dacă pot să torn ulei peste apă înainte ca 
situaţia să devină prea agitată. Se întoarse spre șefa de cabinet. 
Jacqueline, programează o convorbire cu președintele Franţei 
cât de repede este disponibil, dar, în orice caz, înainte de 
sfârșitul zilei. 

— Da, doamnă. 

— De asemenea, trebuie să discut cu președintele Egiptului, 
însă trebuie să facem niște treburi de bază mai întâi. Chess, 
vorbește cu ambasadorul saudit de aici... Prinţul Faisal, nu-i 
așa? 

— Unul dintre cei câţiva saudiţi care își spun prinţul Faisal, da. 

— Cere-i să discute cu egiptenii și să-i încurajeze să asculte ce 
avem de spus. Saudiţii sunt aliaţi ai Egiptului și ar trebui să aibă 
oarecare influenţă. 

— Da, doamnă. 

— Poate că putem opri asta înainte ca toţi să devină prea 
furioși. Pauline se ridică în picioare și toată lumea o urmă. Ea îi 
spuse lui Gus: Vino cu mine până la reședință. 

El i se alătură și ieșiră afară. 

In timp ce se aflau în colonada de vest, el spuse: 

— Știi, tu ai fost singura persoană din camera aceea care a 
înţeles amploarea pericolului. Toţi ceilalți încă o văd ca pe o 
altercaţie locală. 

Pauline încuviinţă din cap. El avea dreptate. Din acest motiv, 
ea era șeful. Spuse: 

— Mulţumesc pentru că mi-ai trimis raportul martorilor oculari 
de la bătălia din tabăra de refugiaţi. A fost o lectură vie. 

— Mă gândeam că o să-ţi placă. 

— O cunosc pe femeia care a scris-o, Tamara Levit. Este din 
Chicago. A fost voluntară în campania mea pentru Congres. 
Pauline invocă o amintire. O fată cu părul negru, bine îmbrăcată, 

foarte atrăgătoare - toţi băieţii se îndrăgosteau de ea. De 
asemenea, era și pricepută - am făcut-o organizator. 

— lar acum este agent CIA la secția din N'Djamena. 

— Și nu se sperie ușor. Dacă citești printre rânduri, obuzele 
sudanezilor explodau peste tot în jurul ei, în timp ce ea îl căra 
pe umăr pe șeful ei inconștient. 

— Mi-ar fi fost de folos în Afganistan. 

— O voi suna mai târziu. 

Ajunseră la reședință. Ea îl părăsi pe Gus și alergă pe scări 
spre etajul familiei. Gerry se afla în sufragerie, mâncând ouă 
prăjite și citând Washington Post. Pauline se așeză alături de el 
și își desfăcu șervetul, apoi îi ceru bucătarului o omletă simplă. 

Când intră, Pippa părea somnoroasă, dar Pauline nu comentă: 
citise de curând că adolescenţii aveau nevoie de mai mult somn 
nu doar pentru că erau leneși, ci pentru că erau într-o creștere 
accelerată. Pippa purta o bluză de flanel prea mare pentru ea și 
blugi uzați. La Foggy Bottom Day School nu exista uniformă, dar 
elevilor li se cerea să poarte haine curate și îngrijite. Pippa se 
afla undeva la limită, dar Pauline își aminti că, la vârsta ei, 
încercase întotdeauna să se îmbrace într-un mod care i-ar fi 
ofensat pe profesori, fără să încalce, de fapt, regulile. 

Pippa turnă Lucky Charms într-un bol și adăugă lapte. Pauline 
se gândi să-i sugereze să amestece și câteva afine, pentru 
vitamine, apoi decise să rămână tăcută. Dieta Pippei nu era 
ideală, dar sistemul ei imunitar părea să funcţioneze perfect 
oricum. 

— Cum e la școală, draga mea? o întrebă ea. 

Pippa răspunse cu un aer posac: 

— Nu fumez iarbă, nu-ţi face griji! 

— Mă bucur să aud asta, dar mă gândeam mai degrabă la 
cursuri. 

— Același rahat, o altă zi. 

Pauline se gândi: „Chiar merit asta?” 

Spuse: 

— Mai sunt doar trei ani până când vei începe să trimiţi 
aplicaţii pentru colegiu. Ai vreo idee despre unde ai vrea să 
mergi și ce ai vrea să studiezi? 

— Nu știu dacă vreau să merg la colegiu. Nu prea îi văd rostul. 

Pauline fu surprinsă, dar își reveni repede. 

— În afară de faptul că înveţi pentru binele tău, presupun că 
scopul este să-ţi lărgești aria de alegeri în viaţă, dintre cele care 
îți sunt disponibile. Nu-mi pot imagina ce fel de slujbă vei avea 
la optsprezece ani doar cu diploma de liceu. 

— AȘ putea să fiu poetă. Imi place poezia. 

— Ai putea să studiezi poezia la colegiu. 

— Da, numai că ei vor ca tu să obţii ceea ce numesc o 
educație generală extinsă; asta înseamnă că voi fi obligată să 
studiez materii cum sunt chimia și geografia și alte rahaturi. 

— Ce poeţi îţi plac? 

— Cei moderni, care experimentează. Nu-mi pasă de rimă, de 
metru și de toate prostiile alea! 

Pauline se gândi: „De ce nu sunt surprinsă?” 

Era tentată să o întrebe cum avea să își câștige existenţa ca 
poet experimental de optsprezece ani, dar se abţinu din nou. 
Problema era prea evidentă ca să o ridice. Decise să o lase pe 
Pippa să ajungă singură la concluzia asta. 

Când sosi omleta, Pauline avu o scuză ca să încheie 
conversaţia și își apucă furculita cu ușurare. La scurtă vreme 
după aceea, Pippa își termină cerealele, apoi își ridică geanta și 
spuse: „Pe mai târziu!” Și dispăru. 

Pauline se aștepta ca Gerry să spună ceva despre dispoziţia 
Pippei, dar el rămase tăcut, trecând la secţiunea de afaceri. 
Existase o vreme când el și Pauline ar fi vorbit unul cu celălalt, 
dar acest lucru nu se mai întâmpla în ultima vreme. 

Discutaseră întotdeauna despre doi copii - Gerry își dorise 
asta. După ce venise Pippa însă, el devenise mai puţin entuziast 
în legătură cu al doilea copil. Pe atunci Pauline era deputat, iar 
lui Gerry părea să-i displacă partea care-i revenea în îngrijirea 
copilului. În orice caz, încercaseră, deși Pauline se apropia de 
patruzeci de ani. Rămăsese din nou însărcinată, dar pierduse 
sarcina, astfel că Gerry nu mai dorise să încerce din nou după 
aceea. El spunea că era îngrijorat pentru sănătatea lui Pauline, 
dar ea se întreba dacă nu cumva adevăratul motiv era acela că 
el nu-și mai dorea alte dispute în legătură cu cine trebuia să 
ducă la doctor copilul. Pauline simţise decizia lui ca pe o 
lovitură, dar nu se luptase cu el: era o greșeală să faci un copil 
dacă unul dintre părinţi nu își dorea. 

Observă că el purta bretele și o cămașă largă și îl întrebă: 

— Ce ai în program astăzi? 

— O întâlnire a comitetului de conducere. Nimic prea 
solicitant. Tu? 

— Trebuie să mă asigur că nu izbucnește războiul în Africa de 
Nord. Nimic prea solicitant. 

El râse și, preț de o clipă, ea se simţi din nou apropiată de el. 
Apoi el își împături ziarul și se ridică în picioare. 

— Ar fi bine să-mi pun cravata. 

— Bucură-te de ședința consiliului! 

El o sărută pe frunte. 

— Noroc cu Africa de Nord. 

Apoi ieși. 

Pauline se întoarse în aripa de vest, dar în loc să se îndrepte 
spre Biroul Oval, își croi drum spre biroul de presă. Mai multe 
persoane, în cea mai mare parte tineri, erau așezate la punctele 
lor de lucru, citind sau tastând la computere. Pe toţi pereţii se 
aflau ecrane de televizor, fiecare prezentând o altă emisiune de 
știri. Exemplare din ziarele de dimineaţă erau împrăștiate peste 
tot. 

Sandip Chakraborty avea un birou în mijlocul încăperii, pe 
care îl prefera unui birou privat: îi plăcea să se afle în miezul 
lucrurilor. Se ridică în picioare imediat ce intră Pauline. Purta un 
costum de marcă și teniși. 

— Necazurile din Ciad, îi spuse ea. Povestea asta are vreo 
audienţă? 

— Până acum câteva minute, nu, doamnă președinte, spuse 
Sandip. Dar James Moore tocmai a comentat la NBC. A spus că 
n-ar trebui să trimiţi trupe americane să intervină. 

— Avem deja acolo o forță de contraterorism de vreo două mii 
de soldați. 

— Dar el nu știe astfel de lucruri. 

— Oricum, pe o scară de la unu la zece? 

— Tocmai a trecut de la unu la doi. 

Pauline încuviinţă din cap. 

— Vorbește cu Chester Jackson, te rog, spuse ea. Cădeţi de 
acord asupra unei scurte declaraţii care să sublinieze ideea că 
avem deja trupe în Ciad și în alte ţări din Africa de Nord, care 
luptă împotriva Statului Islamic din Marea Sahara. 

— Poate să facem aluzie la ignoranţa lui Moore? „Domnul 
Moore nu pare să înțeleagă...” Genul acesta de lucruri? 

Pauline se gândi un moment. Ei nu îi prea plăceau aceste 
jocuri politice agresive. 

— Nu vreau ca Chess să pară că face pe deșteptul. Țintiţi spre 
tonul cuiva care lămurește, cu răbdare și amabilitate, câteva 
fapte simple. 

— Am înţeles. 

— Mulţumesc, Sandip. 

— Eu vă mulţumesc, doamnă președinte. 

Ea se duse apoi în Biroul Oval. 

Se întâlni cu ministrul de finanțe, petrecu o oră cu prim- 
ministrul Norvegiei, aflat în vizită, și primi o delegaţie de 
fermieri. Își luă prânzul pe o tavă în camera de studiu: somon 
rece cu salată. În timp ce mâncă, citi o notă informativă despre 
criza de apă din California. 

Urma convorbirea telefonică cu președintele Franţei. Chess 
veni în Biroul Oval și se așeză alături de ea, ascultând în căști. 
Gus și alți câţiva ascultau de la distanţă. La fiecare capăt se 
aflau și interpreţi, în caz că era nevoie, deși atât Pauline, cât și 
președintele Pelletier se înțelegeau fără ajutorul lor. 

Georges Pelletier era un tip relaxat, cu o atitudine lejeră, dar 
în momentele în care era presat, se întreba care era interesul 
Franței și acţiona nemilos, așa că nu exista nicio garanţie că 
Pauline avea să obţină ceea ce dorea. 

— Bonjour, Monsieur le President! spuse ea. Comment ça va 
mon ami? 

Președintele francez îi răspunse într-o engleză populară, 
perfectă. 

— Doamnă președinte, foarte amabil din partea ta să te 
prefaci că vorbești franceza și știi cât de mult apreciem noi 
acest lucru, dar, până la urmă, este mai ușor dacă vorbim 
amândoi în engleză. 

Pauline râse. Pelletier putea să fie fermecător chiar și când 
înscria. 

— În orice limbă, este o plăcere să vorbesc cu tine, zise ea. 

— Și pentru mine. 

Ea și-l închipuia în palatul Élysée, așezat la uriașul birou 
prezidențial din sclipitorul Salon Dore, arătând de parcă s-ar fi 
născut acolo, elegant în costumul său de cașmir. Ea spuse: 

— Aici, la Washington, este ora unu, așa că trebuie să fie 
șapte seara la Paris. Presupun că bei șampanie. 


VP - 265 


— Primul meu pahar pe ziua de azi, evident. 

— Noroc, atunci! 

— Sănătate! 

— Te sun legătură cu Ciadul. 

— Bănuiam. 

Pauline nu avea nevoie să povestească tot ce se întâmplase. 
Georges era întotdeauna bine informat. Spuse: 

— Armata voastră și a noastră lucrează împreună în Ciad, 
luptând împotriva ISGS, dar nu cred că vrem să ne implicăm în 
disputa cu Sudanul. 

— Corect. 

— Pericolul este că, dacă există trupe de ambele părţi ale 
frontierei, mai devreme sau mai târziu tot vor ajunge să tragă 
un foc de pușcă; și, atunci, vom ajunge să luptăm într-o bătălie 
pe care nu o dorește nimeni. 

— Adevărat. 

— Ideea mea este o zonă demilitarizată de douăzeci de 
kilometri, de-a lungul frontierei. 

— Excelentă idee! 

— Cred că egiptenii și sudanezii vor fi de acord să-și ţină 
forțele la zece kilometri distanţă de frontieră, dacă tu și cu mine 
facem același lucru. 

Urmă o pauză. Georges nu era ușor de forțat, iar acum, așa 
cum anticipase ea, făcea calcule lipsite de sentimente. 

— La prima vedere, pare să fie o idee bună, spuse el. 

Pauline aștepta ca el să adauge un „dar”, însă nu o făcu. 

În schimb, spuse: 

— Lasă-mă să discut cu armata! 

— Sunt convinsă că va fi de acord, spuse Pauline. Nu va dori 
nimeni un război care nu este necesar. 

— S-ar putea să ai dreptate. 

— Încă un lucru, adăugă Pauline. 

— Ah... 

— Va trebui ca noi să o facem primii. 

— Vrei să spui să ne impunem o limită pentru noi înainte ca 
egiptenii să fie de acord cu același lucru? 

— Eu consider că ei vor fi de acord, în principiu, dar nu se vor 
angaja, de fapt, până nu vor vedea că am făcut-o și noi. 

— Adevărata problemă... 


VP - 266 


— Acum însă trupele tale nu se află în apropierea frontierei, 
așa că nu trebuie decât să anunti că respecţi o zonă 
demilitarizată ca un gest de bunăvoință, cu speranța fermă că 
cealaltă parte va răspunde în același fel. Vei arăta ca un pacifist 
sensibil, ceea ce, desigur, chiar ești. Apoi poţi să vezi ce se 
întâmplă. Dacă cealaltă parte nu-și face treaba, atunci poți să-ţi 
muţi trupele la frontieră oricând dorești. 

— Draga mea Pauline, ești foarte convingătoare. 

— Urăsc să-ţi stric seara, Georges, dar ai putea să discuţi 
imediat cu armata? Poate chiar înainte de cină? 

Era o cerere îndrăzneață, dar ea ura întârzierile: o oră se 
transforma într-o zi, o zi se transforma într-o săptămână, iar 
ideile strălucite mureau din lipsă de oxigen. Dacă ai putea să-mi 
dai acordul înainte să mergi la culcare, aș putea să avansez cu 
egiptenii și ai putea să te trezești dimineaţă într-o lume mai 
sigură. 

El râse. 

— Îmi placi, Pauline. Ai ceva... Există un cuvânt în idiș. 
Chutzpah. 

— O să iau asta ca pe un compliment. 

— Chiar este. Vei primi vești de la mine în seara asta. 

— Apreciez cu adevărat asta, Georges. 

— Cu plăcere. 

Amândoi închiseră. 

Chess spuse: 

— Dă-mi voie să-ţi spun ceva, doamnă președinte. Eşti foarte 
bună. Incredibil de bună. 

— Să vedem dacă merge, zise Pauline. 

o... 

Apoi avu o conversație similară cu președintele Egiptului. Nu 
fu la fel de călduroasă, dar rezultatul fu același: un răspuns 
favorabil, fără un acord definitiv. 

În seara aceea, Pauline trebuia să ţină un discurs la Balul 
Diplomatic, un eveniment anual organizat de un comitet al 
ambasadorilor, cu scopul de a strânge fonduri pentru 
organizaţiile de caritate care militau pentru alfabetizare. 
Companii mari care făceau afaceri peste hotare cumpărau mese 
ca să aibă acces la emisari importanți. 

Codul vestimentar impunea papionul negru. Hainele pe care 
le alesese Pauline mai devreme fuseseră scoase și pregătite de 

personalul reședinței: o rochie într-o nuanţă de verde de NII și o 
eșarfă verde-închis, din catifea. Adăugă o broșă cu o lacrimă de 
smarald și cercei asortaţi, iar Gerry își puse butoni în ton cu 
bijuteriile ei. 

O mare parte din conversaţia serii avea să fie de 
complezenţă, dar printre oaspeţi urmau să se afle și câteva 
personaje puternice, iar Pauline intenţiona să-și avanseze planul 
pentru Ciad și Sudan. Din experienţa ei, știa că la astfel de 
evenimente se luau adevăratele decizii, la fel de des precum la 
întâlnirile oficiale din jurul meselor de conferinţă. Atmosfera 
relaxată, băutura, hainele sexy și mâncarea sofisticată făceau 
oamenii să se relaxeze și îi aducea într-o stare de spirit optimă. 

În timpul cocktailurilor dinaintea cinei, intenţiona să discute 
cu cât de mulţi oameni, apoi să-și ţină discursul și să plece 
înaintea mesei, respectând principiul ei de a nu pierde vremea 
astfel cu persoane străine. 

Pe drumul spre ieșire, fu interceptată de Sandip. 

— Ceva ce ai vrea să știi înainte să mergi la bal, îi spuse el. 
James Moore a vorbit din nou despre Ciad. 


Pauline oftă. 
— Poţi să ai încredere că nu ne este de niciun ajutor. Ce a mai 
spus? 


— Presupun că răspunde la declaraţia noastră referitoare la 
trupele deja existente în Ciad. În orice caz, spunea că ar trebui 
să ne retragem și să ne asigurăm că acestea nu vor fi implicate 
într-un război care nu are nimic de-a face cu America. 

— Deci să nu mai participăm la lupta împotriva ISGS? 

— Asta este consecinţa, dar el nu a menţionat ISGS. 

— Bine, Sandip, mulțumesc pentru informații. 

— Mulţumesc, doamnă președinte. 

Pauline urcă într-o mașină înaltă, neagră, cu uși blindate și cu 
ferestre antiglonț, groase de doi centimetri. In față se afla o 
mașină identică, având rolul de a-i duce pe agenţii serviciului 
secret, iar în spate se afla o alta, cu personalul Casei Albe. In 
timp ce convoiul pornea, ea încercă să își stăpânească iritarea. 
Deși înainta în grabă un plan de pace, Moore le lăsa 
americanilor impresia că ea aluneca, fără să se gândească, spre 
un alt război străin. Exista un proverb care spunea: o minciună 
înconjoară jumătate de lume până când adevărul își pune 

bocancii. Era furioasă pentru că eforturile ei puteau să fie 
subminate atât de ușor de un fanfaron ca Moore. 

Poliţiști pe motociclete opreau traficul pentru ea în fiecare 
intersecție, astfel că dură doar câteva minute ca să ajungă în 
Georgetown. 

În timp ce se apropiau de intrarea hotelului, ea îi spuse lui 
Gerry: 

— Ne vom despărți la scurtă vreme după ce intrăm, ca de 
obicei, dacă ești de acord. 

— Sigur, zise el. În felul acesta, persoanele dezamăgite că nu 
apucă să discute cu tine primesc premiul de consolare, 
discutând cu mine. 

Zâmbi în timp ce spuse asta, iar ea simţi că nu credea cu 
adevărat niciun cuvânt. 

Directorul hotelului o întâmpină la ușă și o conduse în jos pe 
scări, precedat și urmat de agenţi ai echipei serviciului secret. 
Din sala de bal se auzea vuietul conversațiilor. Fu încântată să 
zărească silueta cu umeri largi a lui Gus, care o aștepta la baza 
scărilor, arătând devastator de chipeș în frac. 

— Doar ca să știi, murmură el, James Moore și-a făcut apariţia 
aici. 

— Mulţumesc, îi zise ea. Nu-ţi face griji, mă voi descurca în 
caz că voi da peste el. Ce e cu prințul Faisal? 

— Este aici. 

— Adu-l la mine dacă ai ocazia. 

— Desigur. 

Ea intră în sala de bal și refuză paharul de șampanie ce i se 
oferi. Invitaţii se încălziseră, iar pe mese se zăreau apetitive cu 
pește și sticle goale de vin. Fu întâmpinată de președintele 
uneia dintre organizaţiile de caritate, soţia unui milionar, care 
purta o mantie de mătase turcoaz și tocuri imposibil de înalte. 
Apoi Pauline își începu periplul. Adresă întrebări pertinente 
despre alfabetizare și manifestă atenție pentru răspunsuri, îi fu 
prezentat sponsorul principal al balului, un CEO al unei uriașe 
companii de hârtie, și ea îl întrebă cum mergeau afacerile. 
Ambasadorul bosniac o reţinu și îi ceru ajutorul în privinţa 
minelor terestre neexplodate, din care ţara lui avea vreo 80 
000. Pauline ar fi vrut să fie înţelegătoare, dar minele terestre 
nu fuseseră amplasate acolo de către americani, iar ea nu 

intenţiona să cheltuiască banii contribuabililor ca să le 
îndepărteze. Nu degeaba era republicană. 

Se strădui să fie fermecătoare și interesată de toată lumea, 
reușind să ascundă cât era de nerăbdătoare să se întoarcă la 
priorităţile ei. 

Apoi fu abordată de ambasadorul francez, Giselle de Perrin, o 
femeie subțire, de șaizeci și ceva de ani, care purta o rochie 
neagră. Care erau veștile de la Paris? Președintele Pelletier 
putea să respecte sau să distrugă înţelegerea. 

Madame de Perrin îi strânse mâna lui Pauline și spuse: 

— Doamnă președinte, am vorbit cu domnul Pelletier acum o 
oră. Mi-a cerut să vă dau asta. Scoase din poșeta ei o hârtie 
împăturită. Spunea că veţi fi mulțumită. 

Pauline deschise nerăbdătoare hârtia. Era un comunicat de 
presă de la palatul Elysee, cu un paragraf subliniat și tradus în 
engleză: „Guvernul Franţei, îngrijorat de tensiunile de la 
frontiera dintre Ciad și Sudan, va trimite imediat 1 000 de 
soldați acolo, pentru a întări misiunea sa din Ciad. Cel puţin la 
început, forțele franceze vor rămâne la minimum zece kilometri 
distanță de frontieră, în speranţa că forțele celeilalte părți vor 
răspunde în același fel, pentru a crea astfel o fâșie de douăzeci 
de kilometri de separație între cele două armate, în ideea 
evitării provocărilor accidentale”. 

Pauline era încântată. 

— Mulţumesc pentru asta, doamnă ambasador, spuse ea. 
Este de mare ajutor. 

— Cu plăcere, răspunse ambasadorul. Franţa este 
întotdeauna bucuroasă să-și ajute aliații americani. 

Asta nu era adevărat, se gândi Pauline, dar continuă să 
zâmbească amabil. 

Atenţia îi fu distrasă când își făcu apariţia Milton Lapierre. „O, 
rahat, se gândi ea. N-am nevoie de asta acum!” Nu se așteptase 
ca el să fie acolo - nu exista niciun motiv pentru prezenţa sa. 
Milton demisionase, iar Pauline numise un înlocuitor pentru 
vicepreședinte, care trecea acum prin procedura de acceptare 
din partea ambelor camere ale Congresului. Însă povestea 
aventurii lui cu fata de șaisprezece ani, Rita Cross, încă nu 
apăruse în presă, iar Pauline presupunea că el încerca să 
menţină o aparență de normalitate. 

Milt nu arăta prea bine. În mână ţinea un pahar de whisky și 
părea să fi băut destul de mult din el. Fracul lui era scump, însă 
centura îi aluneca și papionul îi era lărgit. 

Gărzile de corp ale lui Pauline se apropiară. 

Invățase devreme în cariera ei să rămână calmă în timpul 
unor întâlniri întâmplătoare jenante. 

— Bună seara, Milt, îi spuse ea. Își aminti că el fusese numit 
director al unei firme de lobby și adăugă: Felicitări pentru 
numirea ta în consiliul Riley Hoberaft Partners! 

— Mulţumesc, doamnă președinte! Ai făcut tot ce-ai putut ca 
să-mi ruinezi viața, dar n-ai reușit întru totul. 

Pauline era uluită de intensitatea resentimentelor lui. 

— Să-ţi ruinez viața? spuse ea cu ceea ce spera să fie un 
zâmbet prietenos. Oameni mai buni decât tine au fost concediați 
și totuși au trecut peste asta. 

EI își cobori vocea. 

— Ea m-a părăsit, spuse el. 

Lui Pauline nu putea să-i pară rău pentru el. 

— E mai bine așa, zise. Mai bine pentru ea și mai bine pentru 
tine. 

— Nu știi nimic despre asta, mărâi el. 

Gus interveni, punând un braţ protector între Pauline și Milt. 

— A venit Excelenţa Sa, prinţul Faisal, spuse el, și, cu o 
atingere ușoară, o întoarse cu spatele la Milt. 

Ea îl auzi pe unul dintre bodyguarzi distrăgându-i atenţia lui 
Milt și spunându-i amabil: „Mă bucur să vă revăd, domnule 
vicepreședinte. Sper că sunteţi bine”. 

Pauline îi zâmbi lui Faisal, un bărbat de vârstă mijlocie, cu o 
barbă gri și o privire îngrijorată. 

— Bună seara, prințe Faisal, i se adresă ea. Am vorbit cu 
președintele Egiptului, dar nu mi-a făcut nicio promisiune. 

— Asta ne-a spus și nouă. Ministrului nostru de externe îi 
place ideea unei zone demilitarizate între Ciad și Sudan și a 
sunat imediat la Cairo. Dar tot ce spun egiptenii e că se vor 
gândi la asta. 

Pauline avea nota de la francezi în mână. 

— Privește asta, îi spuse ea. 

Faisal o citi rapid. 

— Acest comunicat ar putea să facă diferenţa, zise el. 

Moralul ei se ridică din nou. 

— De ce nu i-o arăţi prietenului vostru, ambasadorul 
Egiptului? 

— Tocmai la asta mă gândeam. 

— Te rog! 

Gus îi atinse braţul și o îndreptă spre podium. Era vremea 
pentru discurs. Unei echipe de televiziune i se permisese să o 
filmeze vorbind. Un scenariu despre alfabetizare avea să ruleze 
pentru ea pe ecranele care nu puteau fi văzute din public. 
Oricum, ea se gândea să devieze de la scenariu sau măcar să 
adauge ceva - poate câteva remarci despre Ciad. Își dorea doar 
să aibă vești bune de anunţat, în loc de simple speranţe. 

Avu câteva schimburi scurte de priviri cu diverse persoane, în 
timp ce oamenii din serviciul secret îi croiau drum prin mulţime. 
Inainte să ajungă la șirul scurt de trepte, o salută James Moore. 

Ea i se adresă politicos, dar își păstră figura lipsită de 
expresie. 

— Bună seara, James, îți mulțumesc pentru interesul pe care-l 
arăţi faţă de Ciad. 

Simţi că politețea ei se apropia periculos de mult de ipocrizie. 

— Este o situație periculoasă, zise Moore. 

— Desigur, și ultimul lucru pe care dorim să-l facem este să 
implicăm trupele americane. 

— Atunci, ar trebui să-i aduci acasă. 

Pauline zâmbi subțire. 

— Cred că putem face ceva mai bun de atât. 

Moore era nedumerit. 

— Mai bun? 

Creierul lui nu era capabil să cântărească mai multe opţiuni, 
cu argumentele lor pro și contra. Tot ce era în stare să facă era 
să se gândească la ceva agresiv și să comunice în consecinţă. 

Dar Pauline nu avea o alternativă la propunerea lui - avea 
doar speranţa unei alternative. 

— Vei vedea, zise ea, cu mai multă încredere decât simţea; și 
porni mai departe. 

Când ajunse la trepte, îl întâlni pe Lateef Salah, ambasadorul 
egiptean, un bărbat micuţ, cu ochi strălucitori și o mustață 
neagră. Nu era cu mult mai înalt decât Pauline. Îmbrăcat în 
fracul lui, o făcea să se gândească la o mierlă vioaie. Îi plăcea 
energia lui. 

— Faisal mi-a arătat anunțul francezilor, spuse el fără nicio 
introducere. Acesta este un pas important. 

— Sunt de acord, zise Pauline. 

— Acum este foarte târziu la Cairo, dar ministrul de externe 
este încă treaz și am discutat cu el acum câteva momente, zise 
el foarte încântat de sine. 

— Mă bucur pentru tine! Ce a spus ministrul de externe? 

— Vom fi de acord cu zona demilitarizată. Aşteptăm doar 
confirmarea din partea francezilor. 

Pauline își ascunse exaltarea. Și-ar fi dorit să-l pupe pe Lateef. 

— Sunt vești minunate, domnule ambasador. Vă mulțumesc 
pentru că m-aţi informat atât de repede! Aș putea să menţionez 
anunţul dumneavoastră în discursul meu, dacă nu vă 
deranjează. 

— Am fi încântați, mulțumesc, doamnă președinte. 

Soţia milionarului, în mătasea ei turcoaz, îi prinse privirea. 
Pauline înclină capul spre ea ca să-i arate că era pregătită. După 
un scurt discurs de bun venit, o prezentă pe Pauline, care se 
îndreptă spre pupitru în timp ce asistența aplauda. Scoase o 
copie a discursului ei din poșetă și o despături, nu pentru că 
avea nevoie, ci pentru ca mai târziu să poată face ceva teatral. 

Vorbi despre realizările organizaţiilor de caritate în privinţa 
alfabetizării și despre lucrurile care mai erau de făcut, atât de 
către acestea, cât și de către guvernul federal, dar în 
străfundurile minţii ei se afla doar Ciadul. Ar fi vrut să-și 
trâmbiţeze realizarea, să recunoască rolul jucat de ambasadori 
și să-l pună la podea pe James Moore fără să pară răzbunătoare. 
l-ar fi plăcut să aibă la dispoziţie o oră ca să lucreze la discurs, 
dar asta era o ocazie prea bună ca să o rateze, așa că avea să 
improvizeze. 

Spuse tot ceea ce era necesar despre alfabetizare, apoi vorbi 
despre diplomaţi. În momentul acela, împături ostentativ 
discursul și îl dădu deoparte, astfel încât ei să înțeleagă că ieșea 
din scenariu. Se aplecă în faţă, își cobori vocea și vorbi pe un 
ton mult mai intim. Locul deveni tăcut. 

— Vreau să vă vorbesc despre un lucru foarte important - un 
acord care va salva vieţi și care a fost obţinut astăzi de corpul 
diplomatic de la Washington, de fapt de câţiva dintre oamenii 
din această încăpere. Aţi aflat veștile despre tensiunile de la 
frontiera dintre Ciad și Sudan. Știţi că deja au fost pierderi de 

vieţi și sunteţi conștienți de pericolul ca escaladarea acestora să 
atragă armatele altor naţiuni în conflict. Dar astăzi, prietenii 
noștri francezi și egipteni, cu ajutor și încurajare din partea 
saudiţilor și a Casei Albe, au convenit asupra unei zone 
demilitarizate, lată de douăzeci de kilometri, de-a lungul 
frontierei, ca un prim pas spre reducerea tensiunilor și a riscului 
de a apărea alte victime. Făcu o pauză pentru a-i lăsa să digere 
asta, apoi continuă: Acesta este modul în care lucrăm noi pentru 
o lume pașnică. Încercă o mică glumă. Diplomaţii o fac în liniște. 
Se auziră hohote de râs apreciative. Armele noastre sunt 
prevederea și sinceritatea. Și, ca să închei, aș vrea să vă rog să 
le mulţumiţi diplomaților de la Washington, negociatori tăcutți, 
care salvează vieți. Haideţi să-i aplaudăm! 

Urmară urale puternice. Pauline bătu din palme și audiența o 
urmă. Privi în jur, prinzând pe rând privirile ambasadorilor, în 
timp ce clătinau din cap în semn de apreciere pentru Lateef, 
Giselle și Faisal; apoi cobori de pe podium și fu escortată de 
serviciul secret prin mulţime, pentru a ieși pe ușă înainte ca 
aplauzele să înceapă să se stingă. 

Gus se afla imediat în urma ei. 

— Strălucit, se entuziasmă el. Îl sun pe Sandip să-i dau toate 
detaliile, dacă vrei. Ar trebui să emită un comunicat de presă 
imediat. 

— Bine. Te rog, fă-o! 

— Trebuie să merg din nou înăuntru, spuse Gus cu regret. 
Doar cei câțiva privilegiați reușesc să evite somonul cu garnitură 
de chilii. Dar voi trece mai târziu pe Biroul Oval, dacă e în 
regulă. 

— Desigur. 

Când intră în mașină, Gerry se afla deja acolo. 

— Bună treabă, spuse el. A mers bine. 

— Zona demilitarizată ar trebui să fie mâine pe prima pagină. 

— lar oamenii vor înţelege că, în timp ce Moore dă din gură, 
tu, de fapt, rezolvi probleme. 

Ea zâmbi cu regret. 

— Asta ar însemna să sper la prea mult. 

Ajunși la Casa Albă, intrară direct în reședința lor, apoi în 
sufragerie. Pippa era deja la masă. Privind spre hainele lor, 
spuse: 


VP - 274 


— Nu era nevoie să vă îmbrăcaţi de gală doar pentru mine, 
dar, oricum, apreciez gestul. 

Pauline râse. Aceasta era Pippa pe care o plăcea cel mai mult: 
isteaţă și amuzantă, mai degrabă decât isteaţă și îmbufnată. 
Mâncară friptură cu salată de rucola și purtară o conversaţie 
lejeră. Apoi Pippa se întoarse ca să-și facă temele, iar Gerry se 
duse să se uite la golf la televizor. Pauline ceru să i se servească 
o cafea în camera de studiu cea mică, din apropierea Biroului 
Oval. 

Acesta era un spațiu mult mai privat, iar oamenii nu intrau 
acolo fără permisiune. In următoarele două ore, aproape că nu o 
deranjă nimeni și se luptă cu grămada de rapoarte și memorii. 
Gus sosi la zece și jumătate, după plecarea de la bal. Se 
schimbase de frac și părea relaxat în puloverul de cașmir 
albastru-închis și în blugi. Ea împinse deoparte informările, 
bucuroasă că avea pe cineva cu care să rumege evenimentele 
zilei. 

— Cum a mers restul balului? îl întrebă ea. 

— Licitaţia a mers bine, spuse Gus. Cineva a platit douăzeci și 
cinci de mii de dolari pentru o sticlă de vin. 

Ea zâmbi. 

— Cine ar putea vreodată să o bea? 

— Le-a plăcut discursul tău - au discutat despre el toată 
seara. 

— Bine. 

Pauline era bucuroasă, dar ea le predicase doar celor 
mântuiți: puţini dintre oamenii de la Balul Diplomatic ar fi votat 
pentru James Moore. Susținătorii lui aparţineau altei categorii a 
societăţii americane. 

— Haide să vedem cum tratează povestea tabloidele! Porni 
televizorul și zise: Peste câteva minute vor urma comentarii 
despre primele ediţii pe canalele de știri. 

Opri sonorul unui reportaj sportiv și Gus spuse: 

— Cum a fost restul serii tale? 

— Drăguţ. Pippa a fost într-o stare de spirit bună - ceea ceeo 
schimbare - și pe urmă am avut câteva ore liniștite ca să citesc. 
Cu toate informaţiile pe care trebuie să le diger, aș fi vrut să am 
un creier mult mai mare. 

Gus râse. 

— Cunosc sentimentul. Capul meu are nevoie de unul dintre 

acele upgrade-uri de RAM pe care le poţi face pentru un laptop. 
Începu recenzia ziarelor şi Pauline porni volumul televizorului. 
Prima pagină din New York Mai] îi făcu inima să se oprească. 
Titlul spunea: 


PIPPA, DROGATĂ 


— O, nu! Nu! șopti Pauline. 

Reporterul spunea: 

— Fata președintelui, Pippa Green, în vârstă de paisprezece 
ani, a dat de necaz: ea a fost văzută fumând iarbă la o petrecere 
din casa unei colege de la școala sa privată de elită. 

Pauline era uluită. Descumpănită, se holbă la ecran cu gura 
deschisă, cu ambele palme pe obraji, abia putând să creadă că 
era adevărat. 

Pagina de titlu umplea ecranul. O fotografie color falsificată a 
lui Pauline împreună cu Pippa le prezenta pe Pauline părând 
furioasă și pe Pippa purtând un tricou vechi și având părul 
nespălat. Cele două imagini proveneau din fotografii diferite, 
fiind prelucrate astfel încât să prezinte o scenă ce nu se 
întâmplase niciodată, cu Pauline aparent mustrând-o pe fiica ei 
dependentă de droguri. 

Uluirea fu înlocuită de furie. Pauline se ridică în picioare, 
țipând spre televizor: 

— Rahaţi nenorociţi! E doar un copil! 

Ușa se deschise și un agent al serviciului secret aruncă o 
privire îngrijorată înăuntru. Gus îi făcu semn cu mâna să plece. 

Pe ecran, reporterul trecu la alte ziare, dar fiecare tabloid se 
deschidea cu Pippa. 

Pauline putea să accepte orice insultă la adresa ei, având 
chiar puterea să râdă de fiecare, dar nu putea suporta umilirea 
lui Pippa. Era atât de furioasă, încât ar fi vrut să omoare pe 
cineva: pe reporter, pe editor, pe proprietar și pe toţi tâmpiţii cu 
creiere inerte care citeau genul acesta de gunoaie. Ochii i se 
umplură de lacrimi de furie. Un instinct primar o împingea să-și 
protejeze copilul, dar nu putea să facă asta, iar frustrarea o 
făcea să dorească să-și smulgă părul din cap. 

— Nu e corect! strigă ea. Ascundem identitățile copiilor care 
comit crime - dar o răstignesc pe fiica mea pentru că a fumat un 
nenorocit de cui! 

Presa serioasă avea alte priorităţi, dar, chiar și așa, Pippa era 
pretutindeni pe prima pagină. Conflictul din Ciad și succesul lui 
Pauline în stabilirea unei zone demilitarizate nu erau menționate 
de reporter. 

— Nu pot să cred asta, zise ea. 

Revista presei ajunse la final și reporterul dădu legătura unui 
critic de film. Pauline opri televizorul și se întoarse spre Gus. 

— Ce pot să fac? spuse ea. 

Gus răspunse încet: 

— Cred că James Moore este responsabil pentru asta. A făcut- 
o ca să scoată zona demilitarizată de pe prima pagină. 

— Nu-mi pasă de unde provine scurgerea, spuse Pauline, 
auzindu-și tonul strident al vocii. Trebuie doar să-mi dau seama 
cum să gestionez asta cu Pippa. E genul de umilinţă care le 
transformă pe fetele adolescente în sinucigașe. 

Începură din nou să-i curgă lacrimi, de data asta de durere. 

— Știu, zise Gus. Fetele mele au fost adolescente cu doar un 
deceniu în urmă. E o perioadă sensibilă. Pot să fie deprimate 
vreme de o săptămână doar pentru că cineva le-a criticat lacul 
de unghii. Dar tu poţi să o ajuţi să treacă peste asta. 

Pauline își verifică ceasul. 

— E trecut de unsprezece, ar trebui să fi adormit - probabil că 
nu a auzit știrile. Mă voi duce la ea imediat ce se trezește, 
mâine-dimineaţă. Dar ce îi voi spune? 

— Îi vei spune că-ţi pare rău pentru ce se întâmplă, dar că tu 
o iubești și că împreună veţi trece cu bine prin asta. E urât, dar, 
pe de altă parte, nimeni nu a murit, nimeni nu a contractat un 
virus mortal și nimeni nu merge la închisoare. Și, cel mai 
important, va trebui să-i spui că asta nu este din vina ei. 

Ea îl privi. Deja se simțea mai calmă. Cu o voce mult mai 
normală, spuse: 

— Cum ai ajuns atât de înţelept, Gus? 

El făcu o pauză. 

— În cea mai mare parte ascultându-te pe tine, spuse el 
liniștit. Eşti cea mai înțeleaptă persoană pe care am întâlnit-o 
vreodată. 

Ea se simţi jenată de puterea neașteptată a sentimentelor lui. 
Încercă să depășească momentul cu o glumă. 

— Dacă suntem atât de deștepţi, cum se face că suntem într- 
un asemenea necaz? 

El luă întrebarea în serios. 

— Oricine face lucruri bune își face și dușmani. Gândește-te 
cât de mult îl urau pe Martin Luther King! Eu am o altă 
întrebare, deși cred că știu răspunsul. Cine i-a spus lui James 
Moore că Pippa a fumat marijuana? 

— Te gândești la Milt. 

— Te urăște suficient de mult - a arătat asta mai devreme, în 
cursul serii. Nu știu de unde a aflat că ea a fumat iarbă, dar nu e 
greu de imaginat - el a fost prin preajmă tot timpul. 

Pauline deveni gânditoare. 

— Cred că știu exact când și unde a aflat, zise ea amintindu-și 
momentul. A fost cu vreo trei săptămâni în urmă. Discutam 
despre Coreea de Nord cu Milt și cu Chess. Apoi a intrat Gerry, 
iar Milt și Chess au plecat; Gerry mi-a spus despre iarbă. In timp 
ce purtam această conversaţie, Milt s-a întors ca să-și ia ceva ce 
uitase. 

Ea își amintea că ridicase privirea uluită, ca să vadă cine era, 
și îl văzuse pe Milt ridicând eșarfa aceea purpurie. 

— M-am întrebat cât de mult auzise. Acum știm. În orice caz, 
a auzit suficient cât să-i pună pe cei de la Mail pe urmele 
poveștii. 

— Sunt destul de sigur că nu vei face asta, dar trebuie s-o 
menţionez: dacă vrei să-l pedepsești pe Milt, ai la îndemână 
toate mijloacele. 

— Vrei să spui să dezvălui secretele aventurii lui? Ai dreptate, 
nu voi face asta. 

— Nici nu mă gândeam că e stilul tău. 

— În plus, să nu uităm că în mijlocul acestei mizerii se află o 
altă adolescentă vulnerabilă: Rita Cross. 

— Ai dreptate. 

Apoi sună telefonul: era Sandip. Sărind peste politețuri, trecu 
direct la subiect. 

— Doamnă președinte, pot să sugerez cum să răspundem la 
povestea din New York Mail de mâine? 

— N-ar trebui să spunem foarte multe. Nu am de gând să 
discut despre fata mea cu șacalii aceia. 

— Exact. Propun următoarele: „Aceasta este o chestiune 
privată și Casa Albă nu are niciun comentariu de făcut”. Ce 
crezi? 

— Perfect, spuse ea. Multumesc, Sandip. 

Îl văzu pe Gus fumegând. El nu explodase imediat, așa cum 
făcuse ea: arsese mocnit în adânc, dar acum era pe cale să 
explodeze. 

— Ce vor bulangiii ăștia? zise el apoi. 

Ea fu oarecum uimită. Din cauza tensiunii ridicate din zona 
aripii de vest, oamenilor le era permis să folosească adesea 
înjurături, dar ea nu îl auzise niciodată pe el apelând la un 
asemenea limbaj. 

El continuă: 

— Tu faci ceva constructiv și, în loc să-ţi soarbă cuvintele, ei 
ignoră totul și îţi atacă fiica. Uneori cred că merităm să avem un 
președinte ratat ca Moore. 

Pauline zâmbi. Furia lui o încălzea. În timp ce el își arăta 
mânia, ea reușea să devină mai raţională. 

— Democraţia este un mod îngrozitor de a conduce o ţară, 
nu-i așa? spuse ea. 

El cunoștea această zicătoare și spuse replica de final: 

— Dar toate celelalte căi sunt și mai rele. 

— Și, dacă te aștepți la recunoștință, n-ar trebui să intri în 
politică. 

Brusc, Pauline se simţi obosită. Se ridică în picioare și se duse 
spre ușă. 

— Ceea ce ai făcut tu astăzi este o capodoperă de diplomație, 
zise Gus, ridicându-se și el. 

— Sunt mulțumită, indiferent ce spune presa. 

— Sper că știi cât de mult te admir. Te urmăresc de trei ani. 
De fiecare dată vii cu o soluţie, ca abordarea corectă, cu fraza 
care face diferența... Am înţeles, cu ceva vreme în urmă, că mă 
bucur de privilegiul de a lucra cu un geniu. 

Pauline rămase în picioare, cu mâna pe clanţă. 

— Niciodată nu am făcut ceva singură, spuse ea. Facem parte 
dintr-o echipă bună, Gus. Sunt bucuroasă să te am alături și să 
mă bucur de inteligenţa și de prietenia ta, Gus. 

Dar el nu încheiase. Emoţiile se succedau una după alta pe 
figura lui, până când ea le pierdu șirul. Apoi el spuse: 

— Din partea mea, este ceva mai mult decât prietenie. 

Ce însemna asta? Ea îl privi confuză. Ce putea fi mai mult 
decât prietenia? Un răspuns îi veni în minte la limita raţionalului, 
dar ea nu-l putea accepta. 

Gus adăugă: 

— N-ar fi trebuit să spun asta. Te rog, uită! 

Ea îl privi preţ de un lung moment, fără să știe ce să spună 
sau să facă. În cele din urmă, spuse: 

— În regulă. 

Ezită încă un moment, apoi ieși. 

Plecă în grabă spre reședința familiei, urmată de echipa din 
serviciul secret și gândindu-se întruna la Gus. Declaraţia lui 
sunase ca o mărturisire de dragoste. Ceea ce era absolut ridicol. 

Gerry se culcase și ușa dormitorului era închisă, așa că ea se 
duse în camera Lincoln din nou. Era bucuroasă să fie singură: 
avea o mulţime de lucruri la care să se gândească. 

Meditând la cele întâmplate și plănuind discuţia cu Pippa, 
trecu mecanic prin activităţile dinainte de culcare: își perie 
dinţii, își îndepărtă machiajul, își puse bijuteriile în cutie, își 
agăţă rochia și își aruncă lenjeria în coșul de rufe. 

Fixă alarma ceasului la ora șase, cu o oră înainte ca Pippa să 
se trezească. Aveau să discute atâta timp cât era necesar. Dacă 
Pippa nu s-ar fi dus la școală a doua zi, nu s-ar fi supărat nimeni. 

Pauline își puse cămașa de noapte, apoi se duse la fereastră 
să privească peste peluza sudică spre monumentul lui 
Washington. Se gândi la George Washington, prima persoană 
care preluase funcţia pe care o deţinea ea acum. Când fusese 
ales președinte, nu exista Casa Albă. El nu avusese niciodată 
copii și, în orice caz, ziarele din vremea aceea nu erau 
interesate de comportamentul conducătorilor lor în afara 
serviciului: aveau lucruri mai importante de spus. 

Ploua. Pe Constitution Avenue, avea loc un protest la adresa 
uciderii unui bărbat negru de către un poliţist alb, iar 
demonstranţii stăteau în ploaie, cu pălării și umbrele. Gus era 
negru și avea nepoți: într-o zi, cineva ar fi trebuit să le spună că 
puteau fi în pericol, în special din partea poliţiei, dacă nu 
respectau reguli speciale pentru a rămâne în siguranţă: să nu 
alerge pe stradă și să nu strige, reguli care nu li se aplicau și 
copiilor albi. Nu avea nicio importanţă că Gus deţinea una dintre 
cele mai înalte funcţii din America și că își dedicase ţării lui 
inteligenţa și înţelepciunea; chiar și așa, el era definit de rasa 


VP - 280 


lui. Pauline se întreba cât timp avea să mai treacă până ca genul 
acesta de nedreptate să dispară din America. 

Se strecură între cearșafurile reci și stinse lumina, dar nu 
închise ochii. Avusese parte de două șocuri. Incepea să-și dea 
seama ce urma să-i spună Pippei, dar nu avea idee cum să se 
descurce cu Gus. 

Problema era că aveau un trecut împreună. 

Gus fusese consilier pentru politica externă în timpul 
campaniei prezidenţiale. Timp de un an, fuseseră împreună pe 
drumuri, împărțind zile de muncă intensă și nopţi cu somn 
insuficient. Astfel, ajunseseră apropiaţi. 

Și mai era ceva. Nu părea mare lucru, dar ea nu uitase și era 
convinsă că nici el. 

Se întâmplase în punctul culminant al campaniei, când 
Pauline părea deja să fie învingătoare. Se întorseseră de la un 
miting de mare succes - mii de oameni care aclamau pe un 
stadion de baseball și discursul ei strălucit. Incă entuziasmați, 
intraseră într-un ascensor lent al unui hotel înalt și se treziseră 
singuri. El o luase în braţe și ea își înclinase fața, sărutându-se 
cu pasiune, cu gurile deschise, cu mâinile atingându-se peste 
tot, până când liftul se oprise și ușile se deschiseseră; apoi 
plecaseră în direcţii diferite și se îndreptaseră spre camerele lor 
fără să spună vreun cuvânt. 

De atunci, nu mai vorbiseră niciodată despre asta. 

Ea se strădui să-și aducă aminte când se îndrăgostise cineva 
de ea ultima dată. Desigur că își amintea idila cu Gerry, dar 
aceasta fusese o prietenie care crescuse încet mai degrabă 
decât o mare pasiune. Așa se întâmplau lucrurile cu ea. Nu 
încercase niciodată să pară seducătoare sau să flirteze - erau 
prea multe altele de făcut. Bărbaţii nu se îndrăgosteau de ea la 
prima vedere, deși era drăguță. Nu, persoanele care se 
îndrăgosteau de ea făceau asta treptat, pe măsură ce ajungeau 
să o cunoască. In orice caz, existaseră bărbaţi care, în cele din 
urmă, se aruncaseră la picioarele ei - și o femeie, dacă tot 
ajunsese să se gândească la asta. Avusese întâlniri romantice cu 
unii dintre ei și ajunsese în pat cu câţiva, dar nu fusese 
niciodată capabilă să simtă ceea ce simțeau ei. Mulţi oameni 
erau copleșiți, neajutoraţi, disperaţi după intimitate. Ea nu trăise 
niciodată o pasiune care să-i schimbe viața, doar dacă asta nu 
era cumva strădania ei de a face lumea un loc mai bun. 

lar acum, Gus îi făcuse o declaraţie. 

Evident, nu putea să iasă nimic de aici. O aventură a lor nu 
putea să fie păstrată secretă și, atunci când ar fi ieșit la lumină, 
povestea le-ar fi distrus carierele amândurora. Avea să-i 
distrugă inclusiv familia. De fapt, să îi distrugă viaţa. Nici măcar 
nu se putea gândi la așa ceva. Nu era nevoie de nicio decizie: 
nu exista alegere. 

Acestea fiind spuse, cum se simțea ea, teoretic, gândindu-se 
la o poveste de dragoste cu Gus? 

Îl plăcea mult. Era plin de compasiune și, totuși, era dificil de 
înțeles. Ajunsese să stăpânească arta de a da sfaturi fără să 
insiste asupra punctului lui de vedere. Și era sexy. Se trezi 
imaginându-și primele atingeri, sărutările de îndrăgostiţi, 
mângâierea părului, apropierea trupurilor calde. 

„Ai arăta ridicol, își spuse în sinea ei. El este cu treizeci de 
centimetri mai înalt decât tine”. 

Dar nu era ridicol, era altceva. Ceva ce o făcea să simtă o 
căldură interioară. Doar gândindu-se la asta, avea o senzaţie 
extrem de plăcută. 

Încercă să-și alunge toate aceste gânduri. Ea era 
președintele: nu putea să se îndrăgostească. Ar fi fost un 
uragan, un accident feroviar, o bombă nucleară. 

Slavă Domnului că nu se putea întâmpla niciodată! 


CAPITOLUL 18 


De la Faya, autobuzul se îndreptă spre nord-est, spre o zonă 
cunoscută drept Fâșia Aouzou. Aici, călătorii aveau de înfruntat 
un pericol nou: minele terestre. 

Fâșia Aouzou, lată de o sută de kilometri, fusese motivul unui 
război de frontieră în care Ciadul învinsese, și respingându-și 
vecinul de la nord, Libia. După încetarea luptelor, mii de mine 
terestre fuseseră lăsate în urmă în teritoriul pe care îl câștigase 
Ciadul. În unele locuri, existau semne de avertizare: șiruri de 
pietre aflate pe marginea drumului, vopsite în alb și roșu. Dar 
multe rămâneau ascunse. 

Hakim pretindea să știe unde se aflau acestea, dar părea tot 
mai speriat pe măsură ce autobuzul avansa; nervos, el încetinea 

deseori, verificând și reverificând dacă se aflau în continuare pe 
drum, care nu era întotdeauna ușor de distins faţă de deșertul 
înconjurător. 

Sub căldura arzătoare a deșertului Sahara, până și aerul avea 
gust de ars. Nimeni nu putea să se simtă confortabil. Micuţul 
Naji era dezbrăcat, iar Kiah îi dădea mereu să soarbă apă, ca să 
se asigure că nu se deshidrata. La mare distanţă se înălțau niște 
munţi, ale căror înălțimi ofereau o promisiune falsă de 
atmosferă mai răcoroasă; de fapt, erau de netrecut pentru 
vehiculele cu roţi, care trebuiau să îi ocolească, așa că 
autobuzul nu putea evita căldura deșertului. 

Abdul reflecta la arabii din vremurile de demult, care n-ar fi 
călătorit toată ziua. Ei trezeau cămilele înaintea zorilor și 
încărcau coșurile cu fildeș și cu aur, apoi legau împreună sclavii 
dezbrăcați în șiruri lungi, astfel încât să poată pleca la prima 
geană de lumină și să se odihnească în timpul pârjolului de la 
miezul zilei. Descendenții lor moderni, cu vehiculele lor 
alimentate cu benzină și încărcăturile lor prețioase de cocaină și 
emigranţi disperaţi, nu erau la fel de deștepțţi. 

Pe măsură ce autobuzul se apropia de graniţa cu Libia, Abdul 
se întreba cum avea să trateze Hakim controalele de la 
frontieră. Cei mai mulţi dintre emigranţi nu aveau pașapoarte, 
ca să nu mai vorbim despre vize sau alt fel de permise de 
călătorie. Mulţi ciadieni își trăiau întreaga viaţă fără să le fie 
emis vreun document de identitate. Cum aveau să treacă de 
controlul emigrației și de vamă? Evident, Hakim avea un sistem, 
care probabil implica mita; dar acesta putea să fie riscant. Omul 
care lua bani pe sub mână putea să-și dubleze preţul data 
următoare. Sau ar fi putut să fie prezent superiorul lui, care să-i 
urmărească orice mișcare. Sau ar fi putut să fie înlocuit de un 
zelos care refuza să fie corupt. Astfel de lucruri nu erau 
previzibile. 

Ultimul sat dinaintea frontierei era cel mai primitiv loc pe care 
îl văzuse vreodată Abdul. Principalul material de construcţie 
consta din crengi subţiri de copaci, la fel de albe și de uscate 
precum oasele albite de soare ale animalelor care muriseră de 
sete în deșert. Beţele - pentru că asta erau, de fapt - erau fixate 
într-un model încrucișat, ca să formeze ziduri ce se ţineau 
precar în picioare. Fâșii zdrenţuite de bumbac și de pânză 
formau acoperișurile. Existau și câteva adăposturi mai bune, 

clădiri minuscule, cu o singură cameră, construite din cărămizi 
de zgură. 

Hakim opri autobuzul și anunţă: 

— Aici ne întâlnim cu ghidul nostru Toubou. 

Abdul știa câte ceva despre Toubou. Erau păstori nomazi, 
care trăiau în preajma frontierelor din Ciad, Libia și Niger, 
mutându-și fără încetare turmele și vitele în căutarea unor 
pășuni oricât de modeste. Multă vreme fuseseră priviţi ca 
primitivi sălbatici de către guvernele celor trei ţări. Păstorii 
Toubou însă răspundeau cu același dispreț: nu recunoșteau 
niciun guvern, nu se supuneau niciunei legi și nu respectau nicio 
frontieră. Mulţi dintre ei descoperiseră că, de fapt, contrabanda 
cu droguri și persoane era mai ușoară și mai profitabilă decât 
creșterea animalelor. Guvernele naţionale descoperiseră că era 
imposibil să facă ordine printre oamenii care se mutau neîncetat 
- mai ales atunci când habitatul lor se afla la sute de kilometri în 
deșert faţă de cele mai apropiate clădiri administrative. 

Oricum, ghidul Toubou nu se afla acolo. 

— Va veni, spuse Hakim. 

În centrul satului era o fântână cu apă rece și limpede și 
fiecare bău pe săturate. 

Între timp, Hakim purtă o conversaţie lungă cu un rezident, un 
bătrân în vârstă cu un aer inteligent, probabil șeful neoficial al 
satului. Abdul nu putu să audă ce se spunea. 

Călătorii fură conduși într-un complex cu adăposturi înclinate. 
Abdul presupunea, după miros, că acestea fuseseră utilizate 
pentru oi, probabil ca să protejeze animalele împotriva soarelui 
de la miezul zilei. Era deja după-amiază târziu: era clar că 
pasagerii autobuzului urmau să-și petreacă noaptea acolo. 

Hakim solicită atenţia tuturor. 

— Fouad mi-a transmis un mesaj, spuse el, și Abdul 
presupuse că Fouad era bărbatul care arăta ca șeful satului. 
Ghidul nostru și-a dublat prețul și nu va veni până când nu va fi 
plătit suplimentar. Va costa douăzeci de dolari de persoană. 

Urmă o explozie de proteste. Pasagerii spuneau că nu-și 
puteau permite, iar Hakim susţinea că el nu avea să plătească 
pentru ei. Ceea ce urmă fu o repetare mai agresivă a disputelor 
care apăruseră deja de câteva ori în timpul călătoriei, când 
Hakim încercase să scoată mai mulţi bani de la călători. Până la 
urmă, oamenii trebuiau să plătească. 


VP - 284 


Abdul se ridică și plecă de la adăpost. 

Privind prin sat, trase concluzia că nimeni de acolo nu era 
implicat în contrabanda cu droguri sau persoane: toţi erau prea 
săraci. La opririle anterioare, reușise să-și dea seama care erau 
criminalii locali, pentru că toţi aveau arme și bani, precum și 
aerul îngrijorat al persoanelor care trăiau la limită, fiind 
întotdeauna pregătiţi să fugă. Notase cu atenţie numele lor, 
descrierile și relaţiile dintre ei și îi transmisese Tamarei un 
raport lung de la Faya. În această așezare patetică nu păreau să 
existe asemenea oameni. Oricum, menţionarea poporului 
Toubou îi oferise explicaţia: în zona aceea, contrabanda era 
condusă de ei. 

Se așeză pe pământ în apropierea fântânii, sprijinit cu spatele 
de un copac de acacia care îi oferea umbră. De acolo putea să 
vadă cea mai mare parte a satului, dar un tufiș izolat de tamarix 
îl ascundea de oamenii care veneau la fântână: el dorea să 
observe, nu să vorbească. Se întreba unde era ghidul, dacă nu 
se afla în sat. Nu existau alte așezări pe mulţi kilometri în jur. 
Misteriosul membru al tribului Toubou se găsea cumva chiar în 
spatele dealului, într-un cort, așteptând să i se spună că 
emigranții găsiseră banii suplimentari? Era destul de posibil ca 
el să nici nu fi cerut mai mulţi bani: asta putea să fie o altă 
încercare de extorcare de-a lui Hakim. Ghidul putea să fie într- 
una dintre colibele satului, mâncând tocană de capră și cușcuș, 
odihnindu-se pentru călătoria de a doua zi. 

Abdul îl văzu pe Hakim ieșind din complex și privind în jur. Era 
urmat de Wahed, socrul Esmei. Hakim se opri și cei doi bărbați 
purtară o conversaţie, Wahed pe un ton rugător și Hakim 
refuzând. Abdul nu putea să audă cuvintele lor, dar presupunea 
că se certau pentru banii suplimentari pentru ghid. Hakim făcu 
un gest de concediere și se îndepărtă, dar Wahed îl urmă cu 
mâinile desfăcute în semn de implorare; Hakim se opri și se 
întoarse, vorbind din nou agresiv înainte să se îndepărteze. 
Abdul făcu o grimasă de dezgust: comportamentul lui Hakim era 
brutal, iar cel al lui Wahed era umilitor. Abdul era ofensat de 
întreaga scenă. 

Mergând împiedicat prin pământul prăfuit, Hakim se îndreptă 
spre fântână. Esma ieși din complex și porni vioaie după el. 

Rămaseră lângă fântână să discute, așa cum făceau oamenii 
de mii de ani. Abdul nu putea să-i vadă, dar auzea clar 

conversaţia lor, fiind obișnuit să înțeleagă arabă lor populară, 
rapidă. 

— Tatăl meu este foarte supărat, spuse Esma. 

— Și ce mă interesează pe mine? răspunse Hakim. 

— Nu putem plăti în plus. Avem banii pe care trebuie să ţi-i 
dăm când ajungem în Libia - restul de plată -, dar nimic altceva. 

Hakim se prefăcu indiferent. 

— Atunci, va trebui să rămâneţi aici, în satul acesta. 

— Dar nu are niciun sens, spuse ea. 

Sigur că nu avea, se gândea Abdul. Ce punea la cale Hakim? 

Esma continuă: 

— Peste câteva zile, îţi vom plăti două mii cinci sute de dolari. 
Chiar vrei să pierzi asta pentru douăzeci? 

— Șaizeci, zise el. Douăzeci pentru tine, douăzeci pentru 
soacra ta și douăzeci pentru bătrân. 

Un subterfugiu, se gândi Abdul. 


Esma zise: 
— Noi nu avem banii ăștia, dar putem să facem rost de ei 
când ajungem la Tripoli. li vom cere bărbatului meu să trimită 


mai mulţi bani de la Nisa, promit. 

— Nu vreau promisiuni. Toubou nu acceptă asta ca plată. 

— Atunci, nu avem de ales, zise ea cu exasperare, deja 
derutată. Va trebui să rămânem aici până când va trece cineva 
și ne va duce înapoi la lacul Ciad. Vom fi risipit banii pe care i-a 
câștigat soțul meu construind toate acele ziduri pentru francezii 
bogaţi, adăugă ea cu un aer nefericit. 

Hakim spuse: 

— Asta dacă nu cumva te gândești la o altă cale de a mă 
plăti, micuță frumoasă! 

— Ce faci? Nu mă atinge în felul ăsta! 

Abdul se încordă. Instinctul îi spunea să intervină. Își suprimă 
însă impulsul. 

Hakim continuă: 

— Cum vrei. Eu doar încerc să te ajut. Poţi să fii drăguță cu 
mine, de ce nu? 

„Asta fusese planul lui Hakim din capul locului, se gândi 
Abdul. N-ar trebui să fiu surprins”. 

— Incerci să-mi spui că ai fi de acord cu sex în loc de bani? 
zise Esma. 

— Nu vorbi atât de vulgar, te rog! 

„Pudoarea unui prădător sexual, se gândi Abdul. El nu vrea să 
audă cuvântul, deși este ceea ce ar vrea să-i facă ei. O ironie 
sumbră!” 

— Ei bine? întrebă Hakim. 

Urmă o tăcere prelungă. 

Asta era ceea ce dorea cu adevărat Hakim, se gândi Abdul. 
Lui nu-i păsa cu adevărat de cei șaizeci de dolari. Insista să-i 
obțină doar pentru a o determina pe ea să accepte alternativă. 

Abdul se întreba câtor femei li se mai oferise această alegere 
cruntă. 

— Bărbatul meu te va ucide, zise Esma. 

Hakim râse. 

— Nu, n-o va face. Ar putea să te ucidă pe tine. 

In cele din urmă, Esma spuse: 

— Bine. Dar doar cu mâna. 

— Vom vedea. 

— Nu! Nimic altceva! zise ea pe un ton insistent. 

— În regulă. 

— Nu acum. Mai târziu, când se întunecă. 

— Urmează-mă când plec din complex, după-amiază. 

Cu o notă de disperare în voce, Esma spuse: 

— AȘ putea să-ţi plătesc dublu când ajungem la Tripoli. 

— Alte promisiuni... 

Abdul auzi pașii Esmei îndepărtându-se. Rămase unde se afla. 
Puțin mai târziu, îl auzi și pe Hakim plecând. 

Cercetă satul în următoarele două ore, dar nu se mai întâmplă 
nimic important - în afară de oamenii care veneau și plecau de 
la fântână. 

Când cerul începu să se întunece, reveni în complex. Câţiva 
dintre locuitorii satului pregăteau masa de seară, supravegheați 
de Fouad, și se simțea o aromă plăcută de chimen. Abdul se 
așeză pe pământ în apropierea locului în care Kiah îl îngrijea pe 
Naji. 

Kiah, care avea un spirit pătrunzător, spuse: 

— Am observat că Esma discuta cu Hakim. 

— Da, zise Abdul. 

— l-ai auzit? 

— Da. 

— Ce spuneau? 

— El îi zicea că, dacă nu are bani, ar putea să-l plătească în 
alt fel. 

— Ştiam eu. Porcul ăla! 

Discret, Abdul băgă mâna în robă și deschise centura cu bani. 
Avea bancnote în diverse valute și le ținea ordonat, astfel încât 
să poată scoate banii fără să se uite. În Africa, la fel ca și în 
Statele Unite, era o prostie să lași oamenii să observe că aveai 
la tine o mulţime de bani. 

Încet, scoase trei bancnote de câte douăzeci de dolari 
americani. Ascunzându-le în spatele palmei, el aruncă o privire 
în jos, ca să verifice valoarea bancnotelor, apoi le împături într- 
un pachet mic, pe care i-l dădu lui Kiah. 

— Pentru Esma, zise el. 

Ea îl ascunse undeva în roba ei. 

— Domnul să te binecuvânteze, îi spuse ea. 

Puțin mai târziu, când se aliniau pentru masă, Abdul o văzu pe 
Kiah strecurând ceva în mâna Esmei. Un moment mai târziu, 
Esma o îmbrăţișă și o sărută, recunoscătoare și fericită. 

Masa consta din pâine simplă și o supă de legume, îngroșată 
cu faină de mei. Dacă exista carne în ea, Abdul nu primi nimic. 

leși din nou din complex înainte să meargă la culcare. Se 
spălă pe mâini și pe față cu apă de la fântână. Când se întoarse, 
trecu pe lângă autobuz, unde Hakim stătea în picioare alături de 
Tareq și de Hamza. 

— Nu ești din ţara asta, nu-i așa? îi spuse Hakim pe un ton 
provocator. 

Hakim abia așteptase întâlnirea cu Esma și fusese dezamăgit 
când își primise, în schimb, cei șaizeci de dolari, presupunea 
Abdul. Probabil observase că Esma o îmbrăţișase și o sărutase 
pe Kiah și presupusese că ea îi dăduse Esmei banii. Kiah ar fi 
putut să aibă o rezervă secretă a ei, desigur, dar dacă îi luase 
de la altcineva, Hakim își închipuia că Abdul era cea mai 
probabilă sursă. Escrocii alunecoși aveau uneori instincte bune. 

— Ce-ţi pasă ţie de unde vin? răspunse Abdul. 

— Nigeria? continuă Hakim. Nu pari nigerian. De unde este 
accentul ăla? 

— Nu sunt nigerian. 

Hamza scoase un pachet de ţigări și băgă una în gură - semn 
că devenea agitat, se gândi Abdul. Aproape automat, Abdul 
scoase o brichetă roșie de plastic, pe care o folosise întotdeauna 

pentru clienţi, și îi aprinse lui Hamza ţigara. El nu mai avea 
nevoie de brichetă, dar o păstrase cu senzația vagă că, într-o zi, 
ar fi putut să-i fie de folos. Hamza îi oferi o ţigară din pachet, dar 
Abdul refuză. 

Hakim își reluă atacul. 

— De unde era tatăl tău? 

Discuţia devenise o încercare a puterilor: Hakim îl provoca pe 
Abdul în faţa lui Hamza și Tareq. 

— Beirut, spuse Abdul. Tatăl meu era libanez. Era bucătar. 
Făcea niște rulouri cu brânză dulce absolut delicioase. 

Hakim îl privi dispreţuitor. 

Abdul continuă: 

— Acum e mort. Îi aparţinem Domnului și la Domnul ne 
întoarcem. 

Această vorbă pioasă era echivalentul musulman al expresiei 
„Odihnească-se în pace!” Abdul observă că Hamza și Tareq îl 
aprobară în tăcere. 

Apoi continuă, cu o voce mai gravă și mai serioasă: 

— Ar trebui să ai grijă ce vorbești despre tatăl unui bărbat, 
Hakim. 

Hamza suflă fumul și dădu din cap în semn de aprobare. 

— Voi spune ce vreau, izbucni Hakim, privind spre cei doi 
paznici. 

Era evident că se baza pe ei ca să-l apere, dar înțelese că 
Abdul le slăbea loialitatea. 

Vorbind mai mult pentru paznici decât pentru Hakim, Abdul 
continuă: 

— Am fost șofer în armată, știți? spuse el pe un ton neutru. 

— Și ce? zise Hakim. 

Abdul îl ignoră și adăugă: 

— Am condus mașini blindate la început, apoi transportoare. 

Transportoarele de tancuri erau dificil de condus pe drumurile 
din deșert, dar el inventa povestea asta. Nu condusese niciodată 
un transportor de tancuri, nici nu servise vreodată în armata 
națională a Ciadului sau în orice altă forță armată. 

— Cel mai mult mergeam în est, în apropierea frontierei cu 
Sudanul. 

Hakim era nedumerit. 

— De ce ne spui toate astea? zise el cu o urmă de frustrare în 
voce. Despre ce vorbești? 

Abdul întinse un deget spre Hakim, într-un gest grosolan. 

— Dacă el moare, le spuse el paznicilor, pot eu să conduc 
autobuzul. 

Era o ameninţare deloc voalată la adresa vieţii lui Hakim. 
Hamza și Tareq aveau să reacționeze? 

Paznicii nu spuseră nimic. 

Hakim păru să-și amintească brusc că treaba paznicilor era să 
păzească încărcătura de cocaină, nu pe el, și înțelese că 
pierduse în faţa lui Abdul. 

— Dispari din fața mea, Abdul! zise el slab, apoi îi întoarse 
spatele. 

Abdul simţea că era posibil să fi produs o subtilă schimbare a 
loialității. Bărbaţii ca Hamza și Tareq respectau puterea. 
Loialitatea lor față de Hakim fusese subminată de încercarea 
eșuată a acestuia de a-l intimida pe Abdul. Fusese o lovitură 
iscusită când spusese: „Îi aparţinem Domnului și la Domnul ne 
întoarcem”. Ca jihadiști ai Statului Islamic din Marea Sahară, 
probabil  murmuraseră adesea aceste cuvinte deasupra 
trupurilor camarazilor lor uciși. 

Ar fi putut chiar să înceapă să se gândească la Abdul ca la 
unul dintre ei. În orice caz, dacă ar fi avut de ales între el și 
Hakim, era posibil, cel puţin, ca ei să ezite. 

Abdul nu mai spuse nimic. Se întoarse în complex și se întinse 
pe pământ. Așteptând să adoarmă, se gândi la evenimentele 
zilei. Era încă în viaţă, încă adunând informaţii nepreţuite pentru 
războiul împotriva ISGS. Contracarase întrebările provocatoare 
ale lui Hakim, slăbindu-i poziţia, începuse călătoria fiind un 
străin pentru toată lumea, un bărbat despre care nu știa nimeni 
nimic și de care nu-i păsa nimănui. Dar nu putuse să-și menţină 
rolul acesta, iar acum își dădea seama că ar fi fost imposibil, 
câtă vreme grupul rămânea atât de apropiat. Devenise unul 
dintre ei, un străin singuratic, dar și un bărbat care ajuta femeile 
vulnerabile și care nu se temea de bătăuși. 

Devenise prieten cu Kiah și dușman al lui Hakim. Pentru un 
ofițer sub acoperire, erau două greșeli importante. 

o... 

Ghidul Toubou ajunse acolo în dimineaţa următoare. 

Intră devreme în complex, când ziua era încă răcoroasă, iar 
pasagerii își luau micul dejun, cu pâine și ceai slab. Era un 
bărbat înalt, cu pielea închisă la culoare, purtând o robă albă și 

un turban alb și având un aer distant care-l făcea pe Abdul să se 
gândească la un nativ american mândru. Pe sub haine, pe 
partea stângă, între coaste și șold, se vedea o umflătură ce 
sugera prezenţa unui revolver cu țeavă lungă, poate un 
Magnum, într-un toc improvizat. 

Stând în picioare lângă el, în mijlocul curţii, Hakim spuse: 

— Ascultaţi-mă! Acesta este Issa, ghidul nostru. Trebuie să 
faceţi tot ce vă spune. 

Issa vorbi scurt. Era evident că araba nu era limba lui nativă, 
iar Abdul își aminti că populaţia Toubou vorbea o limbă proprie, 
numită Teda. 

— Nu trebuie să faceţi nimic, spuse Issa, pronunţțând cuvintele 
cu atenţie. Eu mă voi ocupa de tot ce va fi nevoie. In tonul lui nu 
exista niciun fel de căldură, fiind rece și concret. Dacă sunteți 
întrebaţi, spuneţi că sunteţi prospectori și că mergeţi la minele 
de aur din vestul Libiei. Dar nu cred că veți fi întrebaţi. 

Hakim încheie: 

— Bine, v-aţi primit instrucţiunile, acum urcați în autobuz 
repede! 

Kiah îi spuse lui Abdul: 

— Cel puţin Issa pare de încredere. Oricum, m-aș încrede mai 
mult în el decât în Hakim. 

Abdul nu era atât de sigur. 

— Are un aer competent, spuse el, dar nu-mi dau seama ce 
este în sufletul lui. 

Asta o făcu pe Kiah să devină gânditoare. 

Issa fu ultimul care se îmbarcă și Abdul îl privi cu interes în 
timp ce el cerceta interiorul, văzând că nu mai există niciun 
scaun liber. Tareq și Hamza erau, ca de obicei, instalaţi pe câte 
două scaune fiecare. Părând să ia o decizie, Issa rămase în 
picioare în fața lui Tareq. Nu spuse nimic și expresia lui fu 
impasibilă, dar îl privi fără să clipească. 

Tareq părea să se aștepte să spună ceva. 

Hakim porni motorul. Fără să se întoarcă, Issa spuse calm: 

— Oprește motorul! 

Hakim se uită la el. 

Continuând să-l privească pe Tareq, Issa spuse doar: 

— Oprește! 

Hakim învârti cheia de contact și motorul se opri. 

Tareq se îndreptă în scaun, apoi își ridică rucsacul de pe 
scaunul de lângă el și se trase într-o parte, ca să-i facă loc. 

Issa arătă apoi spre celălalt scaun dublu, ocupat de Hamza. 

Tareq se ridică, traversă culoarul cu rucsacul într-o mână și cu 
pușca în cealaltă și se așeză lângă Hamza, ţinându-și amândoi 
rucsacurile pe genunchi. 

Issa privi spre Hakim și spuse: 

— Porneşte! 

Și Hakim porni din nou motorul. 

Curând, lui Abdul îi deveni clar că această înfruntare a 
voinţelor nu avusese loc doar ca să se stabilească cine era 
masculul Alfa. Issa chiar avea nevoie de ambele scaune din faţă. 
Privea drumul cu o concentrare neabătută, mutându-se când pe 
scaunul de la fereastră, ca să privească afară, când pe scaunul 
dinspre culoar, ca să privească înainte. La fiecare câteva 
minute, el îi dădea lui Hakim câte o indicație de cele mai multe 
ori din gesturi, spunându-i unde se afla drumul, atunci când 
marginile acestuia erau imperceptibile, ordonându-i să vireze 
într-o direcţie sau alta, sfătuindu-l să încetinească, atunci când 
suprafața era presărată cu pietre, sau încurajându-l să meargă 
mai repede atunci când drumul era curat. 

Într-un loc, Issa îl îndrumă să iasă de pe drum și să ocolească 
larg o camionetă Toyota arsă, care zăcea răsturnată pe 
marginea drumului, probabil distrusă de o mină terestră. 
Războiul dintre Libia și Ciad era de multă vreme încheiat, dar 
minele erau funcţionale și încă numeroase în zonele respective. 

Se opreau la fiecare două sau trei ore. Pasagerii coborau ca 
să se ușureze și, când se îmbarcau la loc, Hakim le împărțea 
pâine uscată și sticle cu apă. Autobuzul își continua drumul prin 
arșița zilei: afară nu exista niciun fel de adăpost și le era mai 
puţin cald în mișcare decât pe loc. 

Pe măsură ce după-amiaza trecea și autobuzul se apropia de 
frontieră, Abdul se gândea că era pe cale să comită un delict, 
pentru prima dată în viaţa lui. Nimic din ceea ce făcuse până 
atunci pentru CIA - sau în oricare alt domeniu de activitate - nu 
fusese, de fapt, ilegal. Chiar și atunci când interpretase rolul 
unui vânzător de ţigări furate, stocul lui fusese, de fapt, 
cumpărat la preţ întreg. Dar acum era pe cale să intre ilegal 
într-o ţară străină, însoţit de alţi emigranți ilegali, escortaţi de 
oameni care aveau arme ilegale și care călătoreau împreună cu 

o încărcătură de cocaină în valoare de mai multe milioane de 
dolari. Dacă treburile mergeau prost, avea să sfârșească într-o 
închisoare libiană. 

Se întreba de cât timp ar fi avut nevoie CIA ca să-l scoată de 
acolo. 

Pe când soarele aluneca în jos pe bolta vestică a cerului, 
Abdul privi în faţă și observă un adăpost improvizat, asemănător 
celor din ultimul sat: doar pereţi din bețe strâns întretăiate și un 
acoperiș dintr-un covor uzat. Mai exista și o cisternă, despre 
care Abdul presupunea că era plină cu apă. La marginea 
drumului erau stivuite butoaie de combustibil. 

Era o staţie de realimentare neoficială. 

Hakim încetini autobuzul. 

Imediat apărură trei bărbaţi, îmbrăcaţi în robe galbene cu alb 
și purtând puști de mare putere. Rămaseră aliniaţi în faţa 
autobuzului, cu fețele împietrite, ameninţători. 

Issa ieși din autobuz și atmosfera se schimbă brusc. Bărbaţii 
înarmaţi îl salutară ca pe un frate: îl îmbrățișară, îl sărutară pe 
ambii obraji și îi strânseră puternic mâna, discutând tot timpul 
într-o limbă de neînțeles, care era probabil Teda. 

Hakim, care ieși următorul, fu prezentat de Issa; bărbaţii îl 
salutară și pe el, deși mai rezervat, pentru că era doar un 
colaborator, și nu un membru al tribului lor. 

Tareq și Hamza urmară după Hakim. 

Cisterna cu apă era o dovadă că acolo nu exista nicio oază. 
Atunci care era explicaţia existenţei unei staţii de benzină acolo, 
în mijlocul pustietăţii? 

Abdul îi murmură lui Kiah: 

— Cred că am ajuns la frontieră. 

Pasagerii coborau din autobuz. Era seară și, evident, acela era 
locul în care urmau să-și petreacă noaptea. Nu exista decât o 
singură clădire și aceasta abia dacă merita acest nume. 

Unul dintre bărbaţii Toubou începu să realimenteze autobuzul 
dintr-un butoi metalic. 

Pasagerii intrară în adăpost și se așezară, mai mult sau mai 
puţin confortabil. Abdul nu se putea relaxa. Erau înconjurați de 
oameni puternic înarmaţi și toți erau criminali violenţi. Se putea 
întâmpla orice: răpire, viol, crimă. Aici nu exista nicio lege - 
nimeni nu era în siguranţă. Și cui i-ar fi păsat dacă pasagerii 

autobuzului ar fi fost omorâţi cu toţii? Și emigranții erau 
delincvențţi. Au meritat-o, ar fi spus oamenii. 

După o vreme, doi băieţi adolescenţi serviră o masă cu tocană 
și pâine. Abdul se gândi că mâncarea fusese gătită chiar de ei 
înșiși. Suspecta că bucăţile de carne erau de cămilă, dar nu 
întrebă. După aceea, băieţii strânseră masa, lăsând resturile pe 
pământ. Bărbaţii fără femei erau dezordonaţi oriunde, se gândi 
Abdul. 

Când se întunecă, aruncă o privire spre dispozitivul de 
urmărire ascuns în talpa bocancului său. Il verificase cel puţin o 
dată pe zi ca să se asigure că încărcătura de cocaină nu fusese 
scoasă din autobuz și dusă altundeva. Ca de obicei, în seara 
aceea dispozitivul îl liniști. 

Când toţi fură înveliți în păturile lor, pregătindu-se pentru 
somn, Abdul se ridică în fund, cu ochii deschiși și privi în jur. Își 
lăsă gândurile să hoinărească și, pentru câteva ore, se întoarse 
la copilăria lui din Beirut, la perioada adolescenţei din New 
Jersey, la cariera lui din timpul facultăţii, ca luptător de arte 
marțiale combinate, și la iubirea lui eșuată cu Annabelle. Cel 
mai mult se gândea la moartea Nurei, surioara lui. Până la urmă, 
se gândi el, ea era motivul pentru care el se afla acolo, în 
deșertul Sahara, treaz toată noaptea, ca să evite să fie asasinat. 

Bărbaţi ca aceia o omorâseră pe Nura. Armatele lumii 
civilizate încercau să-i elimine pe oamenii de acest fel. lar el era 
o parte esenţială a acestui efort. Dacă ar fi supraviețuit, ar fi 
ajutat armatele Statelor Unite și pe cele ale aliaţilor lor să 
provoace o înfrângere îngrozitoare forțelor răului. 

La orele mici ale dimineţii, îl văzu pe unul dintre bărbaţii 
Toubou ieșind afară ca să se ușureze. Când se întoarse, bărbatul 
rămase în picioare, privind meditativ spre Kiah, care dormea. 
Abdul se uită la el până când bărbatul îi simţi privirea și îi întâlni 
ochii. Se priviră unul pe altul preţ de un moment lung, plin de 
ostilitate. Abdul își putea imagina calculele pe care și le făcea 
individul acela crud. Bărbatul știa că era capabil să o supună pe 
Kiah și, cu puţin noroc, ea ar fi putut să nu ţipe, pentru că 
femeile erau mereu de vină, iar oamenii aveau să se gândească 
precis că ea îl ademenise. Dar bărbatul putea să-și dea seama 
că Abdul nu avea de gând să întoarcă privirea. Ar fi putut să 
lupte cu Abdul, dar nu era sigur că putea să îl învingă. Putea să- 
și ia arma și să-l împuște, dar asta avea să îi trezească pe toți. 

În cele din urmă, bărbatul întoarse privirea și se duse înapoi la 
pătura lui. 

La scurtă vreme după aceea, Abdul observă cu coada ochiului 
o mișcare ca o umbră. Se întoarse să privească. Nu se auzea 
nimic și îi luă o vreme până să localizeze ce îi atrăsese atenţia. 
Nu era lună, dar lumina stelelor era strălucitoare, ca în fiecare 
noapte în deșert. Văzu o creatură cu blana argintie ce se mișca 
atât de ușor, încât părea că alunecă. Trecu printr-un moment de 
groază superstițioasă, apoi înţelese că un fel de câine intrase în 
clădire - avea blana de culoare deschisă, iar picioarele și coada 
îi erau negre. Se târa tăcut printre somnoroșii inocenți care 
dormeau sub păturile lor. Era grijuliu, dar încrezător, ca și cum 
ar mai fi fost pe acolo și înainte, un vizitator nocturn obișnuit, 
care bântuia acea tabără rudimentară din sălbăticie. Trebuia să 
fie un fel de vulpe, iar Abdul observă că avea un pui după ea. 
Mama și copilul, se gândi el. Când unul dintre pasagerii 
autobuzului sforăi brusc, vulpea intră în alertă. Intorcând capul 
în direcția sunetului, își ciuli urechile, care erau remarcabil de 
lungi și se înălţau în sus aproape ca urechile de iepure. Și, în 
timp ce se holba la ea fascinat, Abdul înţelese că era o creatură 
despre care auzise, dar pe care nu o văzuse niciodată: o vulpe 
cu urechi de liliac. Apoi animalul se relaxă, înțelegând că cel 
care sforăise nu urma să se trezească. Vulpea și puiul ei 
începură să scormonească pământul, urmărind în tăcere 
resturile de mâncare și lingând holurile murdare. După alte trei 
sau patru minute, plecară la fel de discret precum sosiseră. 

În scurtă vreme se crăpă de ziuă. 

Emigranţii se treziră îngrijoraţi: începea cea de-a patra 
săptămână a călătoriei lor și fiecare noapte era din ce în ce mai 
puţin confortabilă. Își rulară păturile, băură apă și mâncară 
pâine uscată. Nu exista apă pentru spălat. Niciunul dintre ei, în 
afară de Abdul, nu crescuse în case cu dușuri, dar, chiar și așa, 
erau obișnuiți să se spele regulat și descopereau că era 
deprimant să fie atât de murdari. 

Oricum, moralul lui Abdul creștea pe măsură ce autobuzul se 
îndepărta de staţia de alimentare. Bărbaţii Toubou trebuie să fi 
fost plătiţi cu o taxă consistentă pentru trecerea în siguranţă a 
drogurilor și a emigranților, se gândea el; suficient de mare 
încât să-i motiveze să se ţină de cuvânt și să aștepte un alt 

transport în curând, în loc să omoare pe toată lumea și să fure 
totul. 

Când soarele se ridică, lăsară în urmă munţii și intrară într-o 
câmpie întinsă. După o oră, Abdul înţelese că soarele se aflase 
permanent în spatele lor. Se ridică în picioare și se duse în fața 
autobuzului. 

— De ce mergem spre vest? îl întrebă el pe Hakim. 

— Asta este drumul spre Tripoli, spuse Hakim. 

— Dar Tripoli ar trebui să fie la nord de aici. 

— Ăsta este drumul! repetă Hakim furios. 

— În regulă, spuse Abdul, apoi se întoarse la locul lui. 

— Despre ce a fost vorba? îl întrebă Kiah. 

— Nimic, răspunse Abdul. 

Desigur, să ajungă la Tripoli nu făcea parte din misiunea lui. El 
trebuia să rămână cu autobuzul oriunde ar fi mers acesta. 
Treaba lui era să identifice persoanele care se ocupau de 
contrabandă, să afle unde se ascundeau și să transmită 
informaţiile agenţiei. 

Așa că tăcu și se lăsă pe spate în scaun, așteptând să vadă ce 
se întâmpla în continuare. 


CAPITOLUL 19 


Incidentul din Marea Chinei de Sud se putea transforma într-o 
criză, se gândea Chang Kai, dacă nu era gestionat cu atenţie. 

Fotografiile din satelit de pe biroul lui Kai arătau un vas 
necunoscut în apropierea Insulelor Xisha, pe care vesticii le 
numeau Insulele Paracel. Supravegherea aeriană dezvăluia 
faptul că era un vas de explorare petrolieră vietnamez, numit Vu 
Trong Phung. Asta era dinamita, dar fitilul nu fusese încă aprins. 

Kai era familiar cu istoricul, așa cum era aproape oricine din 
guvernul chinez. Bărcile chinezești pescuiau în apele acelea de 
secole. În prezent, China vărsase milioane de tone de pământ și 
de nisip peste un grup de stânci și de recife nelocuibile, apoi 
construise acolo baze militare. Kai considera că orice persoană 
care judeca lucrurile corect accepta că acest lucru însemna că 
insulele făceau parte din China. 

Nimănui nu i-ar fi păsat prea mult de asta, doar că fusese 
descoperit petrol sub fundul mării, în apropierea insulelor, și 
toată lumea dorea o parte. Chinezii considerau că petrolul era al 
lor și nu aveau de gând să-l împartă. Din acest motiv călătoria 
navei Vu Trong Phung era o problemă. 

Kai decise să-l informeze chiar el pe ministrul de externe. 
Șeful lui, ministrul securităţii, Fu Chuyu, plecase din oraș la 
Urumqi, capitala regiunii Xinjiang, unde milioane de musulmani 
aderau încăpăţânaţi la religia lor, în ciuda eforturilor energice 
ale guvernului comunist de a o reprima. Absenta lui Fu îi oferea 
lui Kai oportunitatea de a discuta în liniște despre Vu Trong 
Phung cu ministrul de externe, Wu Bai, și de a se pune de acord 
asupra unei abordări diplomatice care să-i fie sugerată 
președintelui Chen. Dar când ajunse la Ministerul de Externe din 
Chaoyangmen Nandajie, se demoraliză când îl găsi acolo pe 
generalul Huang. 

Huang Ling era scund și corpolent și arăta ca o cutie în 
uniforma lui cu umeri pătrăţoși. Era un mândru membru al 
vechii gărzi comuniste, la fel ca prietenul său, Fu Chuyu. De 
asemenea, la fel ca Fu, fuma în permanenţă. 

Faptul că Huang era membru al comisiei pentru securitatea 
națională îl făcea să fie un personaj foarte puternic. Asemenea 
unei gorile la o cină elegantă, el se așeza oriunde îi plăcea și 
avea dreptul să intre nepoftit pretutindeni în Ministerul de 
Externe. Dar cine îl informase despre această întâlnire? Poate că 
Huang avea un spion la Ministerul de Externe, cineva apropiat 
de Wu. „Trebuie să-mi amintesc asta”, se gândi Kai. 

In ciuda iritării lui, Kai îl salută pe Huang cu respectul cuvenit 
unui bărbat mai în vârstă. 

— Suntem privilegiați să beneficiem de cunoștințele și 
experienţa dumitale, spuse el nesincer. 

Adevărul era că el și Huang se aflau în tabere diferite în lupta 
crâncenă, în curs, dintre școala veche și tinerii reformatori. 

Când se așezară, Huang trecu imediat la atac. 

— Vietnamezii continuă să ne provoace! exclamă el. Ei știu că 
nu au niciun drept asupra petrolului nostru. 

Huang avea cu el un asistent, iar un aghiotant stătea în 
apropierea lui Wu. La această întâlnire nu era nevoie de 
asistenţi, dar Huang era un personaj prea important ca să 
călătorească fără anturaj, iar Wu simţise probabil nevoia unor 

întăriri defensive. Kai pierduse ușor în faţa lor venind singur. „Ce 
tâmpenii!” se gândi el. 

În orice caz, era adevărat că vietnamezii încercaseră deja de 
două ori să exploreze fundul mării în căutarea petrolului. 

— Sunt de acord cu generalul Huang, spuse Kai. Trebuie să 
protestăm la guvernul din Hanoi. 

— Să protestăm? zise Huang dispreţuitor. Am mai protestat și 
înainte! 

Kai răspunse nerăbdător: 

— Și, până la urmă, ei au dat înapoi întotdeauna și și-au 
retras navele. 

— Atunci de ce o fac din nou? 

Kai își reprimă un oftat. Toată lumea știa de ce vietnamezii 
continuau să-și repete incursiunile. Era în regulă pentru ei să se 
retragă atunci când erau ameninţaţi, pentru că asta nu însemna 
decât că fuseseră forţaţi; dar să înceteze să încerce ar fi fost ca 
și cum ar fi acceptat că ei nu aveau niciun drept asupra 
petrolului, iar ei nu erau dispuși să facă asta. 

— Vor să sublinieze ceva, spuse el, simplificând totul. 

— Atunci, noi trebuie să subliniem ceva și mai puternic! 

Huang se aplecă în faţă și scutură scrumul ţigării într-un bol 
de porțelan de pe biroul lui Wu. Bolul era de un roșu rubiniu, cu 
un model cu lotus dublu, și probabil că valora zece milioane de 
dolari. 

Wu ridică grijuliu bolul antic, delicat, aruncă scrumul de ţigară 
pe podea și așeză în tăcere bolul în celălalt capăt al biroului, 
unde Huang nu ajungea. Apoi spuse: 

— La ce te gândești, generale? 

Huang Ti răspunse fără să ezite. 

— Am putea să scufundăm Vu Trong Phung. Astfel le vom da 
vietnamezilor o lecţie. 

Huang dorea să încingă spiritele - ca de obicei. 

— E un pic cam drastic, spuse Wu. Dar ar putea să pună capăt 
acestor încălcări repetate. 

— Există o problemă, zise Kai. Informaţiile mele spun că 
industria petrolieră vietnameză are consilieri - geologi 
americani. Ar putea foarte bine ca unul sau mai mulți americani 
să se afle la bordul navei Vu Trong Phung. 

— Și? spuse Huang. 

— Întrebam doar dacă dorim să omorâm americani. 

— incontestabil, spuse Wu, scufundarea unei nave care are 
americani la bord va agrava acest incident. 

Asta îl înfurie pe Huang. 

— Cât timp mai trebuie să le permitem nenorociţilor* de 
americani să dicteze ce trebuie să facem pe teritoriul nostru? 
urlă el. 

Era un limbaj extrem de nepoliticos. Cele mai grave înjurături 
chinezești se refereau la a i-o trage mamei cuiva. O asemenea 
exprimare nu era folosită în mod normal în discuţiile de politică 
externă. 

— Pe de altă parte, spuse Kai delicat, dacă începem să 
ucidem americani, există mai multe lucruri de luat în 
considerare în afară de simpla existență a petrolului de sub 
mare. Vom fi nevoiţi să evaluăm reacţia lor la aceste crime și să 
ne pregătim pentru ea. 

— Crime? spuse Huang cu o indignare în creștere. 

— Așa le va vedea președintele Green. Kai consideră că era 
momentul să facă o concesie, ca să-l calmeze pe Huang. 
Continuă repede: Nu exclud posibilitatea de a scufunda Vu 
Trong Phung. Haideţi să lăsăm deschisă această opţiune! Dar 
trebuie să acceptăm că aceasta este ultima soluţie. Mai întâi ar 
trebui să trimitem un protest la Hanoi... 

Huang pufni disprețuitor. 

— ... apoi o avertizare, apoi o ameninţare clară. 

— Da, asta este calea de a face așa ceva, spuse Wu. Ceva 
gradat. 

— Apoi, dacă vom scufunda nava, va fi evident pentru toată 
lumea că am făcut totul ca să găsim o soluţie pașnică. 

Huang nu era fericit, dar știa că era învins. Ca să scoată ce se 
mai putea din discuţie, spuse: 

— Atunci, cel puţin, lasă-ne să poziţionăm în apropiere un 
distrugător gata de atac. 

— Excelentă propunere, spuse Wu, ridicându-se pentru a 
indica încheierea întrunirii. Asta este ceea ce îi voi sugera 
președintelui Chen. 

Kai urcă în ascensor împreună cu Huang, care rămase tăcut 
cât timp coborâră șapte etaje. Afară, Huang și asistentul lui erau 
așteptați de o limuzină neagră și strălucitoare Hongqi, în timp ce 

Kai se urcă într-un sedan de familie gri-argintiu, marca Geely, cu 
Călugărul la volan. 

Kai se întrebă dacă ar fi trebuit să acorde o atenţie mai mare 
acestor simboluri ale poziţiei. Semnele prosperității și ale 
prestigiului erau mai importante în ţările comuniste decât în 
vestul decadent, unde un tip îmbrăcat într-o jachetă uzată din 
piele putea să fie un miliardar. Dar Kai, asemenea studenţilor 
americani pe care îi cunoscuse la Princeton, simțea că 
simbolurile poziției erau o risipă de efort. lar în ziua aceea el 
dovedise asta, pentru că ministrul de externe urmase sfatul lui, 
nu pe cel al lui Huang. Așa că, poate că asistentul și limuzina nu 
contau prea mult până la urmă. 

Călugărul intră în trafic și se îndreptă spre studiourile 
Beautiful Films. In seara aceea avea loc o petrecere care 
sărbătorea episodul o sută al serialului Dragoste la palat. 
Serialul era un mare succes: atrăgea o audienţă uriașă, iar cele 
două personaje principale erau vedete. Ting era plătită mult mai 
bine decât Kai - ceea ce pe el nu-l deranja. 

Kai își scoase cravata ca să pară mai puţin formal printre 
actori. Când ajunse, petrecerea era în toi pe scena de sunet, cu 
toate decorurile în jur - camere mici și mari mobilate și decorate 
în stilul luxos de la sfârșitul Dinastiei Qing. 

Actorii își șterseseră machiajul intens de televiziune și își 
schimbaseră costumele, iar acum inundau camera cu o mare de 
culori. În lumea lui Kai, bărbaţii purtau costume, ca să încerce să 
pară serioşi, iar cele câteva femei purtau haine gri sau 
bleumarin, ca să pară ca bărbaţii. Lucrurile erau diferite aici. 
Actorii și actrițele purtau haine la modă, în toate culorile. 

Kai o văzu pe Ting în partea cealaltă a camerei, purtând blugi 
negri și un hanorac roz. Îl fermeca pe producătorul serialului, 
dar Kai se educase să nu fie gelos. Acest gen de comportament 
făcea parte din slujba ei și jumătate dintre bărbaţii cu care flirta 
erau oricum homosexuali. 

Kai își luă o sticlă de bere Yanjing. Tehnicienii și figuranţii 
consumau din greu băutura gratuită, dar actorii erau mai 
circumspecți, observă Kai. Partenerul lui Ting, Wen Jin, care juca 
rolul împăratului, discuta serios cu șeful studioului, într-o 
încercare subtilă de a se prezenta. Jin era înalt, frumos și 
autoritar și șeful studioului părea puţin intimidat, tratându-l 
oarecum ca și cum ar fi fost în realitate atotputernicul 

conducător pe care doar îl juca. Alţi actori păreau mai relaxaţi, 
pălăvrăgind și râzând, dar erau fermecători cu regizorii și cu 
producătorii, care aveau puterea să le ofere roluri. Asemenea 
multor altor petreceri, aceasta însemna muncă pentru mulți 
dintre invitaţi. 

Observându-l pe Kai, Ting veni spre el și îl sărută lung, pe 
gură, probabil ca să se asigure că toată lumea știa că acela era 
bărbatul ei și că ea îl iubea. Kai se complăcea în asta cu bucurie. 

Oricum, el observă că zâmbetul ei fericit, de petrecere, 
ascundea alte emoţii și o cunoștea suficient de bine încât să 
înţeleagă că o preocupa ceva. 

— Ce nu e în regulă? spuse el. 

Exact atunci, șeful studioului, îmbrăcat într-un costum negru, 
se urcă pe un scaun ca să ţină un discurs și toată lumea tăcu. 
Ting murmură: 

— Iţi povestesc peste un minut. 

— Felicitări celui mai talentat grup de oameni cu care am 
lucrat vreodată! spuse șeful și toți izbucniră în urale. Am filmat 
deja o sută de episoade din Dragoste la palat - și acestea se 
îmbunătăţesc permanent! 

Kai știa că genul acesta de hiperbolă era obișnuit în industria 
spectacolelor. Probabil că și la Hollywood vorbeau în felul 
acesta, se gândi el, deși nu fusese niciodată la Los Angeles. 

— Și am câteva vești bune, deosebite chiar, continuă șeful. 
Am vândut serialul companiei Netflix! 

Veștile chiar erau bune și urmă o erupție de urale. 

Existau cincizeci de milioane de chinezi care trăiau în alte ţări 
și multora dintre ei le-ar fi plăcut să vadă spectacolele de 
televiziune care veneau din ţara lor natală. Cele mai bune 
spectacole realizate în China erau difuzate în original, în 
mandarină, cu subtitrări în limbile locale, și le aduceau bani 
frumoși producătorilor. Traficul era, cumva, în ambele sensuri. 
Unele spectacole realizate în străinătate erau difuzate în China, 
ca să-i ajute pe oameni să înveţe engleza; dar, în mod obișnuit, 
studiourile chinezești produceau imitații nereușite ale celor mai 
de succes programe americane - fără să le plătească drepturi 
de autor creatorilor acestora. Hollywoodul se plângea 
permanent din acest motiv. Kai, la fel ca cei mai mulți chinezi, 
râdea de asta. Vestul exploatase nemilos China timp de sute de 

ani, așa că protestele vesticilor la adresa exploatării li se păreau 
chinezilor hilare. 

Imediat ce șeful cobori de pe scaun, Ting i se adresă lui Kai cu 
voce joasă: 

— Am vorbit cu unul dintre scenariști. 

— Care-i problema? 

— Personajul meu urmează să se îmbolnăvească. 

— Cu ce? 

— Un aliment misterios, dar e ceva grav. 

Kai nu înţelese imediat problema. 

— Mare scofală, zise el. Inamicii tăi se vor bucura, prietenii tăi 
vor fi în lacrimi, iubiții tăi vor sta în genunchi alături de tine. Îți 
oferă ocazia să fii tragică. 

— Ai învăţat multe despre scenariile de televiziune, dar nu și 
despre politica studiourilor, spuse ea cu o urmă de iritare. Asta 
este ceea ce fac ei atunci când vor să scoată un personaj. 

— Crezi că personajul tău ar putea să moară? 

— L-am întrebat asta pe scenarist și el a fost evaziv. 

Kai avu un gând dezonorant. Dacă Ting părăsea serialul, ar fi 
putut să se retragă și să aibă un copil. Indepărtă imediat ideea. 
Ei îi plăcea să fie vedetă, iar el avea să facă tot ce putea pentru 
ca ea să-și păstreze slujba. Dacă se retrăgea, trebuia să fie 
dorința ei. 

— Dar tu ai cel mai popular personaj, zise el. 

— Da. Când s-a primit plângerea aceea, în urmă cu o lună, 
despre mine, cum că aș fi criticat partidul, eram convinsă că 
Wen Jin a făcut asta din gelozie. Dar Jin nu are puterea să mă 
scoată din serial. Se întâmplă altceva și eu nu știu ce. 

— Cred că știu eu, spuse Kai. Probabil că nu are legătură cu 
tine. Este îndreptată spre mine. Dușmanii mei încearcă să 
ajungă la mine prin tine. 

— Care dușmani? 

— Cei obișnuiți: șeful meu, Fu Chuyu, generalul Huang, cu 
care m-am contrat astăzi, toți tipii bătrâni, cu tunsori proaste și 
costume proaste. Lasă-mă să discut cu Wang Bowen! 

Kai îl cunoștea pe Wang, oficialul partidului comunist care era 
responsabil pentru supravegherea studiourilor. Privi în jur și 
observă capul chel al lui Wang în dormitorul soţiei numărul unu 
a împăratului. 

— Voi vedea ce pot să aflu, spuse el. 

Ting îi strânse brațul. 

— Mulţumesc! 

Kai își croi drum prin mulţime. În lumea lui Ting, toate 
conflictele erau imaginare, reflectă el. Ea nu avea să moară cu 
adevărat, ci doar personajul de ficţiune al cărui rol îl juca. Poate 
că asta era ceea ce îi plăcea lui de fapt la industria 
spectacolelor. În lumea lui, discuţia despre Vu Trong Phung se 
referea la oameni adevăraţi care trebuiau să moară. 

ÎI încolţi pe Wang Bowen. 

Cămașa lui Wang era șifonată și părul lui rar avea nevoie deo 
tunsoare. Kai ar fi vrut să spună: „Tu reprezinţi cel mai măreț 
partid comunist din lume - nu crezi că ar trebui să arăţi mai 
bine?” Dar avea o altă misiune. După câteva politeţuri, spuse: 

— Sunt convins că știi că personajul lui Ting este pe cale să se 
îmbolnăvească. 

— Da, desigur, răspunse Wang, părând îngrijorat. 

Asta confirma lucrurile. Apoi Kai adăugă: 

— Poate chiar mortal. 

— Știu, spuse Wang. 

Deci suspiciunea lui Ting era corectă. 

Kai continuă: 

— Sunt convins că te-ai gândit la problemele politice pe care 
ar putea să le ridice această direcţie a poveștii. 

Wang părea complet uluit și puţin speriat. 

— Nu sunt sigur că înţeleg ce vrei să spui. 

— Medicina din secolul al optsprezecelea era primitivă. 

— Da, desigur, spuse Wang. Aproape barbară. 

— Desigur, ea și-ar putea reveni miraculos. Kai zâmbi și ridică 
din umeri. Cu idolii dramelor se pot întâmpla miracole. 

— Da, într-adevăr. 

— Dar va trebui să ai mare grijă. 

— Întotdeauna am, zise Wang, încă nedumerit și foarte 
tulburat. Dar la ce anume, în particular, te gândești? 

— Pericolul ca povestea să fie văzută ca o satiră la adresa 
sistemului de sănătate din China contemporană. 

— O, Dumnezeule! Această sugestie îl înspăimânta pe Wang. 
Cum s-ar putea întâmpla așa ceva? zise el. 

Kai observă că avea chiar și un tremur în voce. 

Nu era dificil să sperii astfel de oameni. Ei erau îngroziţi să nu 
pară necredincioși față de linia partidului. Kai spuse: 

— Există doar două moduri în care povestea poate să 
continue. Fie doctorii sunt incompetenți și ea moare, fie doctorii 
sunt incompetenţi, dar ea supraviețuiește printr-un miracol. În 
ambele cazuri, doctorii sunt incompetenti. 

— Dar doctorii nu știau nimic în secolul al optsprezecelea. 

— Chiar și așa, eu nu cred că partidul va dori să vadă 
subiectul doctorilor incompetenţi ridicat într-o dramă populară 
de televiziune. In centrele de sănătate din orașe, doar zece la 
sută dintre doctori au o educaţie medicală oficială. Cred că știi 
ce înseamnă asta. 

— Da, știu, desigur. Wang se afla acum pe un teritoriu mult 
mai familiar și se adapta rapid. Cineva ar putea să posteze în 
mediile sociale: „Am avut odată un doctor jalnic”. Și o altă 
persoană ar putea răspunde: „Și eu”. Și, înainte să-ţi dai seama, 
ar apărea o discuţie la nivel naţional despre incompetenţa 
doctorilor noștri, între oameni care și-ar dezvălui experienţele 
personale pe internet. 

Kai spuse: 

— Eşti un tip foarte inteligent, Wang Bowen, și ai înțeles 
imediat pericolele. 

— Da. Am priceput. 

— Echipa de producţie se uită spre tine pentru îndrumare în 
astfel de probleme și tu ești perfect capabil să o ajuţi. E un lucru 
bun că partidul te are pe tine aici și că se poate baza pe flerul 
tău. 

— Intotdeauna este util să discut cu tine, Chang Kai. 
Mulţumesc pentru informaţie. 

Mândria fusese satisfăcută. Wang își salvase faţa. Kai se 
întoarse la Ting. 

— Nu cred că vor folosi povestea aia, îi spuse el. Wang a 
înțeles că ar avea implicaţii politice nedorite. 

— O, mulţumesc, dragul meu, zise ea. Dar crezi că vor încerca 
altceva? 

— Sper că dușmanii mei vor înţelege că este mai simplu să se 
ia direct de mine, mai degrabă decât să mă atace prin tine. 

El nu avea însă prea mari speranţe în privinţa asta. Folosirea 
amenințărilor la adresa familiei, ca modalitate de a ţine oamenii 
pe direcţie, era una dintre tacticile standard ale partidului 
comunist. Astfel îi controla guvernul pe chinezii aflaţi în afara 

graniţelor. Ameninţările la adresa individului, în sine, erau mult 
mai puţin eficiente. 

— Oamenii încep să plece, spuse Ting. Haide să ne strecurăm 
afară! 

Părăsiră studioul și se urcară în mașină, iar Călugărul porni. 
Ting spuse: 

— Să cumpărăm ceva bun pentru cină și să ne bucurăm deo 
seară liniștită! 

— Sună minunat. 

— Am putea să luăm urechi de iepure bine prăjite. Știu că îţi 
plac. 

— Preferatele mele. 

Tonul ca de clopot al telefonului lui Kai indică primirea unui 
mesaj text. El privi spre ecran și văzu că apelantul era 
neidentificat. Se încruntă: puţine persoane aveau numărul lui și 
chiar și mai puţine își permiteau să-l sune anonim. Citi mesajul: 
era un singur cuvânt - IMEDIAT. 

El știu, într-o clipă, că era de la generalul Ham din Coreea de 
Nord, însemna că Ham dorea o întâlnire cât de curând posibil. 

Ham fusese tăcut timp de aproape trei săptămâni. Trebuia să 
se fi întâmplat ceva important. Criza economică a ţării era o 
știre veche: probabil că exista o evoluţie nouă. 

Spionii exagerau adesea importanța informaţiilor, ca să-și 
amplifice propria importanţă, dar Ham nu era așa. Comandantul 
Suprem Kang U-jung poate că era pe cale să testeze un focos 
nuclear, ceea ce avea să-i înfurie pe americani. Sau poate că 
plănuia vreo violare a zonei demilitarizate dintre Coreea de Nord 
și cea de Sud. Avea la dispoziţie multe căi prin care să îi facă 
viaţa grea guvernului chinez. 

Existau trei zboruri regulate, zilnice, de la Beijing la Yanji și, în 
caz de urgență, Kai putea să folosească un avion al forțelor 
aeriene. Sună la biroul său. Secretara principală, Peng Yawen, 
se afla încă acolo. 

— La ce oră este primul zbor spre Yanji mâine? întrebă el. 

— Este devreme... Kai o auzea bătând la tastatură. Șase 
patruzeci și cinci - și e fără escală. 

— Rezervă-mi un loc, te rog! La ce oră aterizează? 

— Opt cincizeci. Pot să comand o mașină care să te aștepte la 
aeroportul Chaoyangchuan? 

— Nu. Kai prefera să fie discret. Voi lua un taxi. 

— Vei rămâne acolo peste noapte? 

— Nu, dacă pot să evit asta. Rezervă-mi un loc la următorul 
zbor înapoi. Îl putem schimba, dacă este nevoie. 

— Da, domnule. A 

Kai închise telefonul și calculă timpul în minte. Întâlnirile 
aveau loc la casa neterminată a lui Ham, dacă nu se înțelegeau 
altfel. Kai ar fi trebuit să ajungă acolo pe la nouă și jumătate. 

Răspunse la mesajul lui Ham la fel de laconic. Acesta spunea 
simplu: „9:30 a.m.” 

o... 

În dimineaţa următoare, la aeroportul din Yanji cădea o ploaie 
rece și deasă. Avionul lui Kai fu nevoit să se învârtească timp de 
cincisprezece minute, ca să poată ateriza un avion cu reacţie al 
forţelor aeriene. Terminalul civil și cel militar foloseau aceeași 
pistă, dar avioanele militare aveau prioritate - ca întotdeauna în 
China. 

Era jumătatea lunii octombrie, dar Kai fu bucuros că-și luase 
haina de iarnă când păși în afara terminalului și chemă un taxi. 
Ca de obicei, dădu adresa supermarketului Wumart. Şoferul 
avea radioul reglat pe un post în limba coreeană care difuza 
Gangnam Style, un clasic obișnuit de pop coreean. Kai se lăsă 
pe spate și se bucură de muzică. 

De la supermarket, Kai porni pe jos spre casa lui Ham. Locul 
era un ocean de noroi și se desfășurau puţine lucrări. 

— Îmi risc viaţa ca să te întâlnesc, îi spuse Ham. Dar probabil 
că voi fi omorât oricum în următoarele câteva zile. 

Era uluitor. Kai spuse: 

— Vorbești serios? 

Întrebarea era inutilă: Ham vorbea întotdeauna serios. 

— Haide să intrăm, să ne ferim de ploaie! spuse el. 

Intrară în clădirea neterminată. Un decorator și ucenicul lui 
lucrau în dormitoarele nepoților, folosind pasteluri strălucitoare, 
și mirosul specific de vopsea proaspătă, înţepător și caustic, 
umplea casă, dar sugera plăcut ideea de nou și la modă. 

Ham îl conduse pe Kai în bucătărie. Pe tejghea se aflau o cană 
electrică, un borcan cu frunze de ceai și câteva cești. Ham porni 
cana electrică și închise ușa, astfel încât discuţia lor să nu fie 
auzită. 

Casa era rece, astfel că bărbaţii își păstrară paltoanele pe ei. 
Nu existau scaune și se sprijiniră de proaspăt instalatele blaturi 
de bucătărie. 

Kai spuse nerăbdător: 

— Ce s-a întâmplat? Care este urgenţa? 

— Această criză economică este cea mai gravă de la războiul 
dintre Nord și Sud. 

Kai știa deja asta. Era parţial răspunzător pentru ea. 

— ȘI... 

— Comandantul Suprem a redus bugetul militar, adăugă el. 
Vicemareșalii au protestat, iar el i-a concediat pe toţi. Ham făcu 
o pauză. Asta a fost o greșeală. 

— Deci, acum, armata este condusă de o generaţie mai 
tânără de ofițeri. Și? 

— De multă vreme armata are un puternic element reformist 
ultranaţionalist. Ei doresc independenţa Coreei de Nord față de 
China. Ar trebui să ne decidem propria soartă, spun ei; n-ar 
trebui să mai fim cătelușul Chinei. Sper că nu te jignesc, 
prietene! 

— Câtuși de puţin. 

— Ca să poată susţine independenţa, ei trebuie să reformeze 
agricultura și industria, să slăbească toate constrângerile 
controlului partidului comunist. 

— La fel cum a făcut China în timpul lui Deng Xiaoping. 

— Vederile lor au fost întotdeauna discrete - dacă îl criticau 
deschis pe Comandantul Suprem, nu și-ar mai fi păstrat slujbele 
prea multă vreme. Astfel de păreri sunt exprimate întotdeauna 
în șoaptă, între prieteni de încredere. Dar asta înseamnă că, de 
fapt, Comandantul Suprem nu știe întotdeauna care-i sunt 
dușmanii. Și o mare parte din noile cohorte de conducători 
aparţin tendinței ultranaţionaliste. Ei cred că niciodată nu se va 
îmbunătăţi nimic sub conducerea lui Kang U-jung. 

Kai începea să vadă încotro se îndrepta discuţia și era 
îngrijorat. 

— Ce vor să facă în legătură cu asta? 

— Discută despre o lovitură de stat militară. 

— La dracu'! 

Kai era zguduit. Asta era o treabă serioasă, mult mai serioasă 
decât nava vietnameză din apropierea Insulelor Xisha sau decât 
rezoluţia Naţiunilor Unite referitoare la vânzările de armament. 

Coreea de Nord trebuia să fie stabilă: era piatra de temelie a 
apărării Chinei. Orice ameninţare la adresa Pyongyangului era o 
ameninţare pentru Beijing. 

Apa din cana electrică începu să fiarbă, apoi se opri. Niciunul 
dintre cei doi bărbaţi nu se mișcă să facă ceaiul. 

— O lovitură... când? spuse Kai. Cum? 

— Conducătorii grupului sunt colegii mei, ofiţerii de la 
Yeongjeo-dong. Ei vor reuși, cu siguranță, să obţină controlul 
asupra propriei baze. 

— Ceea ce înseamnă că vor dispune de arme nucleare. 

— Ei consideră că acest lucru este esențial. 

Din ce în ce mai rău. 

— Cât sprijin au din alte părți? 

— Nu știu. Trebuie să înţelegi că eu nu fac parte din grupul 
central. Ei mă consideră un susţinător de încredere, dar 
periferic. Probabil că aș fi fost un aliat entuziast, doar că eu mi- 
am ales calea acum mulți ani. 

— Dar dacă acești conspiratori sunt serioși, ar trebui să fie 
răspândiţi pe scară destul de largă. 

— Presupun că sunt în contact cu ofițeri superiori cu aceleași 
concepţii de la alte baze ale armatei - dar nu știu cu siguranţă. 

— Deci probabil că nu știi nici când vor declanșa acţiunea... 

— Curând. Armata rămâne fără mâncare și combustibil. Poate 
săptămâna viitoare. Sau ar putea să fie și mâine. 

Kai trebuia să-i comunice rapid aceste vești președintelui 
Chinei. 

Se gândi să transmită informaţia la Beijing prin telefon, dar 
respinse imediat ideea, considerând-o o reacţie de panică. 
Apelurile lui la Guoanbu erau criptate, dar niciun cod nu era 
impenetrabil. În orice caz, dacă lovitura avea loc în ziua aceea, 
era deja prea târziu, dar dacă ar fi fost a doua zi, ar fi avut timp 
să avertizeze. Avea să se întoarcă imediat la Beijing și să 
raporteze peste câteva ore. 

— Ai face bine să-mi dai câteva nume, spuse el. 

Ham rămase nemișcat preţ de un lung moment, privind în jos 
spre tălpile lui de pe podeaua proaspăt placată. După o vreme, 
spuse: 

— Guvernul din Coreea de Nord este brutal și incompetent, 
dar nu asta este problema. Problema este că toți mint. Tot ceea 
ce spun este propagandă - nimic din ceea ce spun nu este 

adevărat. Un bărbat poate să fie loial unor conducători 
nepricepuţi, dar nu și unora mincinoși. l-am trădat pe 
conducătorii ţării mele pentru că ei mă minţeau. 

Kai nu dorea să asculte asta: se grăbea. Dar simţea că Ham 
avea nevoie să o spună, așa că rămase tăcut. 

— Cu mult timp în urmă, m-am hotărât să am grijă de familia 
mea și de mine însumi, spuse Ham, cu tonul unui bătrân care 
reflecta la alegerile pe care le făcuse în timpul vieţii. Mi-am 
încurajat fata să se mute aici, în China. Am început să spionez 
pentru voi și să strâng bani. In cele din urmă, am început să-mi 
construiesc casa pentru pensie. In tot acest timp, nu am făcut 
nimic pentru care să-mi fie rușine. Dar acum... 

— Inţeleg asta, spuse Kai. Acum îți urmezi destinul. După cum 
spuneai, ai luat decizii decisive cu mult timp în urmă. 

Ham ignoră asta. 

— Acum sunt pe cale să-mi trădez camarazii de arme, bărbaţi 
care nu doresc decât ca ţara lor să fie cu adevărat 
independentă. Făcu o pauză, apoi spuse trist: Bărbaţi care nu m- 
au minţit niciodată. 

— Înţeleg cum te simţi, spuse Kai încet. Dar trebuie să oprim 
această lovitură. Nu putem să știm cum se va termina. Nu 
trebuie să permitem Coreei de Nord să scape de sub control. 

Totuși, Ham ezita. 

Kai spuse: 

— Care este rostul să-mi spui despre complot dacă nu acela 
de a-i pune capăt? 

— Camarazii mei vor fi executaţi. 

— Cât de mulţi oameni crezi că vor omori ei în timpul acestei 
lovituri? 

— Vor exista victime, desigur. 

— Poţi sa pariezi. Mii. Doar dacă tu și cu mine nu o 
împiedicăm, acţionând astăzi. 

— Ai dreptate. Toţi suntem în armată. Ne-am înrolat pentru 
luptă. Probabil că m-am înmuiat odată cu vârsta. Ham se 
scutură. Comandantul rebel este comandantul bazei, superiorul 
meu direct, generalul Pak Jae-jin. 

Kai își notă numele în agenda din telefon. 

Ham îi dădu încă șase nume și Kai le notă pe toate. 

Apoi Kai spuse: 

— Te întorci astăzi la Yeongjeo-dong? 

— Da. Şi probabil că nu voi mai putea să vin în China în 
următoarele câteva zile. 

— Dacă ai nevoie să-mi raportezi ceva, s-ar putea să fim 
nevoiți să vorbim deschis la telefon. 

— Îmi voi lua măsuri de prevedere. 

— Ce măsuri de prevedere? 

— Voi fura telefonul altcuiva. 

— Și după ce mă suni pe mine? 

— Voi arunca telefonul în râu. 

— Suficient de bine. Kai îi strânse mâna lui Ham. Ai grijă, 
prietene! Supravieţuiește acestei situații de urgenţă, apoi ieși la 
pensie și vino aici! Privi în jur, la bucătăria modernă și 
strălucitoare. Meriţi asta. 

— Mulţumesc. 

Kai părăsi șantierul și se îndreptă spre supermarket. Pe drum, 
chemă un taxi. În memoria telefonului avea o listă cu toate 
firmele de taxi din Yanji și nu folosise niciuna de două ori. Niciun 
șofer nu avusese ocazia să afle schema lui de deplasare. 

Formă numărul de la Guoanbu și vorbi cu Peng Yawen. 

— Sună la biroul președintelui, spuse el. 

— Da, domnule, răspunse ea vioi. 

Nimic nu o tulbura. Probabil că ar fi putut să facă și treaba lui 
Kai. 

— Spune că este vital să discut cu el astăzi. Am informații 
extraordinare care nu pot fi transmise prin telefon. 

— Informații extraordinare, da. 

Kai își putea imagina creionul ei alergând pe pagina 
carnetului de notițe. 

— Apoi sună la forţele aeriene și spune-le că am nevoie de un 
zbor imediat spre Beijing. Voi ajunge la baza aeriană într-o 
jumătate de oră. 

— Domnule Chang, ar fi mai bine să comunic la biroul 
președintelui că aveţi nevoie de o întâlnire în după-amiaza asta 
sau pe seară. Nu veţi ajunge înapoi până atunci. 

— Bine gândit. 

— Mulţumesc, domnule! 

— Imediat ce oamenii președintelui îți spun o oră la care mă 
poate primi, sună la Ministerul de Externe și spune că aș vrea ca 
Wu Bai să participe la întâlnire. 

— Da. 

— Ţine-mă la curent cu evoluţia. 

— Desigur. 

Kai închise. Un minut mai târziu, ajunse la magazinul Wumart 
și găsi un taxi care îl aștepta. Şoferul urmărea o dramă de 
televiziune sud-coreeană pe telefon. 

Kai se urcă în spatele mașinii și spuse: 

— Baza aeriană Longjing, te rog! 

o... 

Sediul guvernului chinez se afla într-un complex de 600 de 
hectare, cunoscut sub denumirea de Zhongnanhai. Situat în 
centrul vechi al orașului Beijing, era lipit de Orașul Interzis și 
fusese, pe vremuri, parcul imperial. Șoferul lui Kai, Călugărul, se 
duse la intrarea de sud, numită Poarta Chinei Noi. Vederea de la 
poartă spre interior era ascunsă privirilor curioase de un zid 
paravan cu inscripţia „În slujba poporului”, cu caligrafia 
distinctivă a lui Mao Zedong, un scris de mână cursiv, stilat, care 
era recunoscut de milioane de oameni. 

Accesul publicului fusese permis la Zhongnanhai pentru o 
scurtă perioadă, în spiritul „haide să lăsăm totul la vedere” al 
revoluţiei culturale, dar acum securitatea era excesivă. Puterea 
de foc de la Poarta Chinei Noi putea să respingă o invazie. 
Soldați purtând căști și înarmaţi cu puști automate compacte 
priveau ameninţător, în timp ce paznicii cercetau partea de 
dedesubt a mașinii cu oglinzi. Deși Kai îl mai vizitase și înainte 
pe președinte, legitimaţia lui de la Guoanbu fu cercetată cu 
atenţie, iar întâlnirea stabilită fu verificată de două ori. După ce 
se concluzionă că era de încredere, obstacolele care tăiau 
cauciucurile se scufundară în asfalt pentru ca mașina să poată 
înainta. 

Două lacuri ocupau mai mult de jumătate din suprafața 
Zhongnanhai. Apa reflecta sumbru cerul cenușiu. Doar privind-o, 
Kai simţi cum tremură. În iernile grele, apa îngheţa. Mașina lui 
Kai înconjură în sens orar lacul sudic, îndreptându-se spre colțul 
de nord-vest, unde se afla cea mai mare parte a terenului solid. 
Clădirile erau palate tradiţionale chinezești și case de vară cu 
acoperișuri înclinate, în formă de pagodă, potrivite pentru 
grădinile de agrement care fuseseră aici pe vremuri. 

Complexul reprezenta reședința oficială a membrilor comisiei 
permanente a Politburo, inclusiv a președintelui, dar nu erau 
obligaţi să locuiască acolo și unii dintre ei alegeau să rămână în 

casele lor din afara complexului. Marea sală de recepții era 
folosită acum pentru conferinţe. 

Călugărul parcă în faţa sălii Qinzheng, în capătul îndepărtat al 
primului lac. Aceasta era o clădire nouă, aflată pe locul a ceea 
ce fusese odată un palat imperial. Biroul președintelui se afla 
aici. Nu exista infanterie cu căști, dar Kai observă câţiva tineri 
robuști, în costume ieftine, înarmaţi cu arme prost ascunse. 

In hol, Kai rămase în picioare lângă un birou unde fața lui fu 
comparată cu o imagine dintr-o înregistrare. Apoi păși într-o 
cabină de securitate, unde fu scanat pentru arme ascunse. 

In partea cealaltă îl aștepta șeful securităţii prezidenţiale, 
care era pe drum spre ieșire. Wang Qingli era un protejat al 
tatălui lui Kai și se întâlniseră în casa lui Chang Jianjun. Qingli 
făcea parte din vechea gardă conservatoare, dar era mai 
deștept, poate pentru că se afla adesea în preajma 
președintelui. Era foarte îngrijit, având părul pieptănat pe spate 
și o cărare dreaptă, și purta un costum bleumarin, bine croit, în 
stil european; de fapt, era foarte asemănător cu bărbatul pe 
care-l păzea. Îl salută pe Kai cu un zâmbet și o strângere de 
mână și îl escortă în sus, pe scări. Intrebă de Ting și îi spuse că 
soția lui nu pierdea niciun episod din Dragoste la palat. Kai 
auzise asta de la sute de oameni, dar nu-l mai deranja: era 
fericit pentru că Ting avea atâta succes. 

Clădirea era mobilată într-un stil care-i plăcea lui Kai. Bufete 
și paravane tradiţionale chinezești erau combinate cu grijă cu 
niște canapele moderne confortabile, astfel încât nicio piesă nu 
părea nelalocul său. Această clădire contrasta cu multe dintre 
celelalte, care încă erau pline de piese de mobilier cu picioare 
strâmbe și de stofe de inspiraţie atomică, ce fuseseră la modă 
pe vremuri, dar care acum păreau ciudate și ponosite. 

In sala de așteptare a președintelui, Kai îl văzu pe ministrul de 
externe Wu Bai, tolănit pe o canapea, cu un pahar de apă 
minerală în mână. Purta un costum negru dintr-o țesătură în 
formă de spic, o cămașă albă și strălucitoare și o cravată gri- 
închis cu o dungă roșie, discretă. 

— Mă bucur că ai apărut, spuse el sarcastic. Peste alte câteva 
minute i-aș fi spus președintelui Chen că nu știu pentru ce 
dracu' mă aflu aici. 

El îi era superior lui Kai, deci Kai ar fi trebuit să ajungă acolo 
înaintea lui. 

— Tocmai am zburat de la Yanji, spuse Kai. Îmi cer scuze 
pentru că te-am făcut să mă aștepți. 

— Ai face bine să-mi spui ce pui la cale. 

Kai se așeză și îi explică, iar când termină, observă că 
atitudinea lui Wu se transformase. 

— Trebuie să  reacţionăm imediat la asta, spuse el. 
Președintele va trebui să sune la Pyongyang și să-l avertizeze pe 
Comandantul Suprem. Ar putea să fie prea târziu. 

Apoi apăru un aghiotant care îi invită să-l urmeze în biroul 
președintelui. În timp ce intrau, Wu spuse: 

— Eu voi deschide discuţia. 

Acesta era protocolul corect: șeful spionilor se afla în serviciul 
politicianului. 

— O să-i spun că se pregătește o lovitură de stat și că tu îi vei 
da toate detaliile de care dispunem. 

— Foarte bine, domnule, zise Kai. 

Respectul pentru oamenii mai în vârstă era important. Orice 
altceva i-ar fi ofensat pe Wu și pe Chen în egală măsură. 

Camera președintelui era lată și lungă, cu o fereastră mare, 
cu vedere spre apă. În realitate, președintele Chen era puţin 
diferit față de cel din portretele oficiale care atârnau în atât de 
multe birouri guvernamentale. Era scund și avea o burtă 
proeminentă, care nu apărea în fotografii. Dar era mai prietenos 
decât sugera imaginea lui publică. 

— Domnule ministru Wu! spuse el amabil. Este o plăcere să te 
văd. Ce mai face doamna Wu? Știu că a suferit o procedură 
medicală minoră. 

— Operația a fost un succes și și-a revenit complet, domnule 
președinte, multumesc de întrebare. 

— Chang Kai, te știu de când erai copil, iar acum, de câte ori 
te văd, îmi vine să-ţi spun cât de mult ai crescut. 

Kai râse, deși Chen făcuse aceeași glumă și ultima dată când 
se întâlniseră. Președintele avea grijă să fie amabil. Politica lui 
era să fie prieten cu toată lumea. Kai se întreba dacă îl citise pe 
Machiavelli, care spunea că era mai bine să fii temut decât iubit. 

— Luaţi loc, vă rog! Lei o să vă aducă un ceai. 

Kai nu o observase pe femeia tăcută, de vârstă mijlocie, din 
fundal, care acum le turna ceai în niște cești mici. 

— Deci, continuă Chen, spuneţi-mi despre ce e vorba! 

După cum conveniseră, Wu îi servi titlurile și îl invită pe Kai să 
adauge detaliile. Chen ascultă în tăcere, luându-și notițe de 
două ori, cu un stilou de aur Travers. Femeia numită Lei îi aduse 
fiecăruia câte o ceașcă delicată cu ceai de iasomie parfumat. 
Când Kai termină, Chen spuse: 

— Și totul provine de la o sursă în care poţi să ai încredere. 

— Este un general în armata populară coreeană și ne oferă 
informaţii de încredere de mulţi ani, domnule. 

Chen aprobă din cap. 

— Prin natura lui, un complot ca acesta este secret, așa că 
este improbabil să putem obţine o confirmare. Dar ar putea să 
fie corect și asta impune un răspuns. Sursa ta nu cunoaște 
puterea rebelilor din afara bazei de la Yeongjeo-dong. 

— Nu. Am putea să presupunem că șefii complotului cred, cel 
puţin, că au un sprijin puternic. Altfel nu ar acţiona. 

— De acord. Chen se gândi preţ de un moment. Dacă îmi 
amintesc bine, există optsprezece baze militare în Coreea de 
Nord, corect? 

Kai aruncă o privire spre Wu, care evident nu stăpânea 
această informaţie. Așa că spuse: 

— Da, domnule președinte, este exact. 

— Douăsprezece dintre acestea sunt baze de rachete și două 
dispun de arme nucleare. 

— Da. 

— Bazele de rachete sunt cele care contează cu adevărat, iar 
cele nucleare sunt cruciale. 

Chen trebuia să ajungă imediat la miezul problemei, reflectă 
Kai. 

Chen privi spre Wu, care încuviinţă din cap. 

— Și recomandările voastre? spuse președintele apoi. 

Wu răspunse: 

— Cu toate cheltuielile pe care le-am suportat ca să 
împiedicăm destabilizarea guvernului din Coreea de Nord, cred 
că ar trebui să avertizăm imediat Pyongyangul. Dacă acţionează 
acum, ar putea să zdrobească rebeliunea înainte să înceapă. 

Chen dădu din cap. 

— Oricât am dori cu toţii să-i vedem spatele Comandantului 
Suprem Kang, el este mai bun decât haosul. După cum spune 
proverbul, dacă ţi se oferă două mere stricate, îl alegi pe cel mai 
puţin putred. Și acesta este Kang. 

— Acesta ar fi sfatul meu, spuse Wu. 

Chen ridică receptorul. 

— Sună la Pyongyang, zise el. Trebuie să discut cu Kang 
înainte de sfârșitul zilei. Spune-le că este extrem de urgent. 
Puse telefonul jos și se ridică. Mulţumesc, tovarăși! Aţi făcut o 
treabă bună astăzi. 

Kai și Wu îi strânseră mâna și părăsiră camera. 

— Bine lucrat, spuse Wu în timp ce coborau scările. 

— Să sperăm că am ajuns la timp, zise Kai. 

o... 

Telefonul lui Kai sună în dimineaţa următoare în timp ce se 
bărbierea. Identitatea apelantului era în coreeană. Kai nu putea 
să citească sau să vorbească în coreeană, dar bănuia cine era și 
deveni încordat. 

— Atât de repede? spuse el cu voce tare, apoi ridică telefonul. 

— A început, rosti o voce pe care el o recunoscu ca fiind a 
generalului Ham. 

— Ce se întâmplă? 

Kai își lăsă jos mașina de ras electrică și apucă un creion. 

Ham vorbea încet, evident îngrijorat să nu fie auzit. 

— Chiar înaintea zorilor, baza Yeongjeo-dong a fost invadată 
de forţa pentru operaţiuni speciale, spuse el. 

Vorbea despre o divizie de elită a armatei nord-coreene. 

Apoi continuă: 

— Presupun că asta a fost reacţia Comandantului Suprem la 
informaţiile primite de la Beijing. 

— Bine, zise Kai. Kang acţionase rapid. Și...? 

— Au încercat să ocupe baza și să-i aresteze pe ofiţerii 
superiori. 

Lui Kai nu-i plăcea cum suna asta. 

— Au încercat?! 

— A fost un schimb de focuri, zise Ham, care povestea concis, 
dar calm, așa cum fusese antrenat. Rebelii se aflau pe teren 
propriu, cu acces ușor la toate resursele bazei. Atacatorii au 
sosit în elicoptere vulnerabile și fără să fie familiarizați cu 
teritoriul. De asemenea, cred că au fost surprinși de numărul și 
de forța rebelilor. In orice caz, forța de operațiuni speciale a fost 
respinsă, iar rebelii dețin acum controlul complet al bazei. 

— La dracu', spuse Kai. Am ajuns prea târziu. 

Ham continuă: 

— Cei mai mulţi dintre atacatori sunt morţi sau închiși - doar 
câţiva au scăpat. Am luat telefonul ăsta de la un mort. Ofițerii 
care nu sprijină revolta au fost de asemenea închiși. 

— Astea sunt vești proaste. Altceva? 

— Ambele bazele de rachete din apropierea acesteia au și ele 
grupuri de rebeli. Li s-a spus să acţioneze și au fost trimise 
întăriri, ca să se asigure. Ar putea să mai fie și alte rebeliuni prin 
țară - noi n-am aflat încă. Baza de care sunt cel mai interesaţi 
conducătorii rebeliunii este cealaltă bază nucleară, Sangnam-ni, 
dar încă nu avem vești de acolo. 

— Sună-mă de îndată ce afli mai multe. 

— O să fur un telefon de la un alt cadavru. 

Kai închise și privi pe fereastră. Se luminase abia de o oră și 
deja lucrurile mergeau prost. Se contura o zi lungă. 

Lăsă mesaje scurte pentru președintele Chen și ministrul Wu, 
spunând simplu ce se întâmplase și promiţându-le că avea să 
revină în curând cu mai multe detalii. Apoi sună la biroul său. 

Îl găsi pe directorul de noapte, Fan Yimu. 

— A fost o încercare de lovitură de stat în Coreea de Nord, 
spuse el. Rezultat indecis. Adună o echipă cât se poate de 
repede. Voi ajunge acolo în mai puțin de o oră. 

Era duminică, dar personalul lui avea să fie nevoit să-și 
anuleze planurile de a-și spăla mașinile sau rufele. 

Termină în grabă bărbieritul. 

Ting intră goală în baie, căscând. Auzise partea lui de 
conversaţie. Vorbind în engleză, ea spuse: 

— Avem o problemă. 

Kai zâmbi. Probabil că auzise fraza într-un film sau ceva 
asemănător. 

— Va trebui să sar peste micul dejun, spuse el în mandarină. 

Ea îi răspunse cu un alt americanism: 

— Fă-ţi de cap! 

Kai râse. Ea avea urechea formată pentru genul acesta de 
lucruri. 

— În mijlocul unei crize, poţi să mă faci să zâmbesc, spuse el. 

— Pun pariu pe fundul tău! 

Ea își legănă posteriorul spre el, apoi intră în duș. 

Kai se îmbrăcă rapid în hainele de birou. Când fu gata, o văzu 
pe Ting uscându-și părul. El o sărută de rămas-bun. 


> „Knock yourself out” în original în Ib. engleză (n.tr.). 

— Te iubesc, spuse ea în mandarină. Sună-mă mai târziu! 

Kai ieși. Pe stradă, aerul era extrem de poluat. Era încă 
devreme, dar traficul era intens și simţea în gură gustul gazelor 
de eșapament. 

În mașină se gândi la ziua care îl aștepta. Aceasta era cea mai 
importantă criză de când devenise ministru adjunct pentru 
informaţii internaţionale. Întregul aparat guvernamental avea să 
privească spre el pentru informaţii în legătură cu ceea ce se 
petrecea. 

După o jumătate de oră de gândire, încă blocat în trafic, sună 
din nou la birou. Peng Yawen se afla deja la biroul ei. 

— Trei lucruri, spuse el. Pune pe cineva să urmărească 
transmisiunile de la Pyongyang. 

Guoanbu penetrase de multă vreme sistemul de comunicații 
securizat din Coreea de Nord, care folosea echipament de 
fabricaţie chinezească. Ei nu aveau acces la orice, evident, dar 
ceea ce obțineau era util. 

— În al doilea rând, asigură-te că ascultă cineva știrile de la 
radioul din Coreea de Sud. Adesea ei sunt primii care află ce se 
petrece în nord. 

— Jin Chin-hwa face deja asta, domnule. 

— Bine. În al treilea rând, vezi dacă poţi aranja ca oamenii 
noștri de la ambasada chineză din Pyongyang să participe de la 
distanță la întrunirea noastră de planificare. 

— Da, domnule. 

Când ajunse, în sfârșit, în campusul Guoanbu, Kai își scoase 
haina și urcă în ascensor. 

În biroul exterior îl pândea Jin Chin-hwa, care era un cetățean 
chinez cu strămoși coreeni, tânăr și activ și, mai important, 
vorbitor fluent al limbii coreene. Jin era îmbrăcat lejer, cum era 
permis pentru lucrul în weekend, în blugi negri și cu un hanorac 
cu glugă cu lron Maiden. Avea în ureche o cască. 

— Ascult KBS1, spuse el. 

— Bine. 

Kai știa că acesta era principalul post de știri al sistemului de 
radiodifuziune din Seul, capitala Coreei de Sud. 

Jin continuă: 

— Ei spun că a fost un „incident” la o bază militară din Coreea 
de Nord. Citează zvonuri neconfirmate cum că un detașament al 

forței pentru operaţiuni speciale a încercat să aresteze un grup 
de conspiratori antiguvernamentali, într-un raid, în zori. 

— Putem să punem știrile de la televiziunea nord-coreeană în 
sala de conferinţe? întrebă Kai. 

— Televiziunea din Coreea de Nord nu-și începe emisia până 
după-amiază, domnule. 

— O, rahat, uitasem asta! 

— Dar monitorizez staţia de radio Pyongyang FM, comutând 
între asta și KBS1. 

— Bine. Ne vom aduna în sala de conferinţe peste o jumătate 
de oră. Spune-le și celorlalţi. 

— Da, domnule. 

Kai se duse la biroul său și revăzu informaţiile pe care le 
primiseră până atunci. În mediile sociale nu exista încă nimic, 
pentru că nord-coreenilor le era interzis accesul la internet. 
Informațiile din transmisiuni confirmau ceea ce ei bănuiau deja. 
Ambasada din Pyongyang nu avea nimic. 

Apoi îl sună Ting. 

— Cred că am făcut o prostie, spuse ea. 

— Ce? 

— Ai un prieten numit Wang Wei? 

În China existau sute de mii de bărbaţi numiţi Wang Wei, dar 
se întâmpla ca el să nu aibă un prieten cu acest nume. 

— Nu. De ce? 

— Mi-era teamă de asta. Învăţam un discurs lung și am ridicat 
telefonul. A întrebat de tine și i-am spus că ai plecat la birou. 
Eram distrasă și nu gândeam. După ce am închis, am realizat că 
n-ar fi trebuit să-i spun nimic. Îmi pare foarte rău. 

— Nu e nicio problemă, spuse el. Să nu mai faci asta altă 
dată, dar nu te îngrijora prea mult acum. 

— O, mă bucur că nu ești furios pe mine. 

— Restul e în regulă? 

— Da, mă pregăteam să plec la piaţă. Mă gândeam să gătesc 
cina diseară. 

— Minunat. Ne vedem mai târziu. 

Probabil că apelul fusese de la un spion american sau 
european. Numărul de telefon de acasă al lui Kai era secret, dar 
spionii descopereau secrete, asta era treaba lor. lar apelantul 
aflase ceva. Știa că el plecase la birou într-o duminică 
dimineaţă. Asta îi spunea că exista un soi de criză. 

Kai se duse în sala de conferinţe. Cei mai importanţi cinci 
oameni ai lui se aflau acolo, plus patru specialiști în Coreea de 
Nord, inclusiv Jin Chin-hwa; și secţia Guoanbu din Pyongyang 
participa la teleconferință. Kai îi informă despre evenimentele 
din ultimele douăzeci și patru de ore, urmând ca fiecare dintre 
ei să raporteze ce informaţii fusese capabil să adune în ultima 
oră. 

Apoi Kai spuse: 

— Astăzi și, probabil, în următoarele câteva zile, este 
imperativ să obţinem informaţii în timp real despre ceea ce se 
întâmplă în Coreea de Nord. Președintele nostru și întregul corp 
diplomatic vor urmari evenimentele minut cu minut și vor 
cântări dacă China trebuie să intervină și, dacă da, ce formă va 
îmbrăca această intervenţie - iar ei se vor baza pe noi pentru 
informaţii de încredere. Trebuie stoarse toate sursele de 
informaţii. Recunoașterea din satelit trebuie să se axeze pe 
bazele militare. Transmisiunile trebuie să monitorizeze întregul 
trafic din Coreea de Nord la care avem acces. Și o creștere 
subită a numărului apelurilor telefonice poate să indice un atac 
al rebelilor. Secţia Guoanbu din ambasada chineză de la 
Pyongyang va lucra douăzeci și patru cu șapte, la fel și 
consulatul din Chongjin. Ei trebuie să fie capabili să ne furnizeze 
niște informaţii. Și nu uitaţi diaspora. Există câteva mii de 
cetățeni chinezi care trăiesc în Coreea de Nord - niște oameni 
de afaceri, câţiva studenţi, plus persoane căsătorite cu coreeni. 
Ar trebui să avem numerele de telefon ale tuturor. Acesta este 
momentul ca ei să își dovedească patriotismul. Vreau ca toți să 
fie sunati. 

Jin îl întrerupse: 

— Pyongyang face un anunț. El traducea pe măsură ce 
asculta. Spun că au arestat mai mulţi sabotori și trădători 
controlați de americani, la o bază militară, în dimineaţa 
aceasta... Nu spun care bază... nici cât de multe persoane au 
arestat... nimic despre violenţă sau focuri de armă... și asta-i 
tot. Anunţul s-a încheiat. 

— Este surprinzător, spuse Kai. De obicei au nevoie de câteva 
ore sau chiar zile ca să reacționeze la evenimente. 

— Treaba asta a agitat guvernul de la Pyongyang, spuse Jin. 

— Agitat? repetă Kai. Cred că sunt mai mult decât agitaţi. 
Cred că sunt speriaţi. Și știi ceva? Și eu sunt. 

DEFCON 4 


Dincolo de starea de alertă normală. 


Supraveghere mai atentă a serviciilor 
de informatii și măsuri de securitate sporite 


CAPITOLUL 20 


Președintele Green ura frigul. Crescând în Chicago, ar fi putut 
să se obișnuiască, dar nu reușise niciodată. Când era mică, 
iubea școala, dar ura să meargă acolo iarna. Într-o zi, jurase ea, 
avea să locuiască la Miami, unde, după cum auzise, puteai să 
dormi pe plajă. 

Dar nu locuise niciodată la Miami. 

Işi pusese pe ea un pardesiu lung și pufos, ca să meargă de la 
reședința familiei până în aripa de vest, duminică dimineaţă, la 
ora șapte. In timp ce trecea pe lângă colonadă, se gândea la 
sex. Gerry se simţise iubăreţ noaptea trecută. Lui Pauline îi 
plăcea sexul, dar nu era condusă de acesta, nu de pe când avea 
ceva mai mult de douăzeci de ani. Gerry era la fel, iar viaţa lor 
sexuală fusese întotdeauna plăcută, dar lipsită de pasiune, la fel 
ca restul relaţiei lor. 

Nu mai era cazul, își spuse ea cu tristețe. 

Ceva nu era în regulă cu sentimentele ei față de Gerry și ea 
se gândi că știa ce. În trecut, ea avusese mereu senzaţia 
încurajatoare că el îi păzea spatele. Erau în dezacord uneori, dar 
nu se subminau niciodată unul pe altul. Certurile lor nu erau 
furioase, pentru că disputele lor nu mergeau prea adânc. 

Până acum. 

Pippa era ultima picătură. Fetiţa lor drăguță se transformase 
într-o adolescentă rebelă, iar ei nu puteau să cadă de acord ce 
anume să facă. Era aproape un clișeu: probabil că existau 
articole despre asta în revistele pentru femei pe care Pauline nu 
le citea niciodată. Ea auzise că disputele conjugale legate de 
cum să îţi crești copiii erau considerate cele mai grave. 

Gerry nu doar că nu era de acord cu Pauline, ci susținea și că 
problema era din vina ei. „Pippa are nevoie să o vadă mai mult 
pe mama ei”, continua să spună, deși știa foarte bine că nu era 
posibil. Asta o făcea pe Pauline să-i pară rău pentru amândoi. 

Până acum, ei înfruntaseră problemele împreună și își 
asumaseră responsabilităţi comune. Ea se aflase alături de 
Gerry, iar el alături de ea. Acum, el părea să fie împotriva ei. La 
asta se gândise ea noaptea trecută, în timp ce Gerry se întindea 
deasupra ei în patul cu patru stâlpi care se înălța în Dormitorul 
Reginei, folosit, pe vremuri, de regina Elisabeta a Il-a a Angliei. 
Pauline nu simţea nici afecțiune, nici intimitate, nici excitație. 
Gerry avusese nevoie de mai mult timp decât de obicei și ea 
presupusese că asta însemna că și el se simţea înstrăinat. 

Pauline știa că Pippa avea să treacă peste faza asta, dar 
căsătoria lor avea să supraviețuiască? De câte ori își punea 
această întrebare, se simțea disperată. 

Ajunse tremurând în Biroul Oval. Șeful de cabinet, Jacqueline 
Brody, o aștepta, arătând de parcă se trezise de câteva ore. 

— Consilierul pentru securitate naţională, ministrul de externe 
și ministrul informaţiilor naţionale“ speră să-ţi vorbească urgent, 
spuse Jacqueline. L-au adus pe directorul adjunct pentru analiză 
al CIA. 

— Gus, Chess, DNI și un tocilar de la CIA, când este încă 
întuneric, duminică dimineaţa? Se coace ceva. Pauline își scoase 
paltonul. Adu-i încoace imediat. 

Se așeză la birou. 

Toată lumea purta haine de duminică: Gus purta un blazer 
negru, iar Chess, o jachetă de tweed. Ministrul informaţiilor 
naționale, Sophia Magliani, era îmbrăcată mai oficial, într-o 
jachetă scurtă și pantaloni negri. Bărbatul de la CIA arăta ca o 
persoană oarecare de pe stradă, purtând pantaloni de jogging, 
pantofi de alergare foarte uzaţi și o haină caban. Sophia îl 
prezentă ca fiind Michael Hare și Pauline își aminti că auzise de 
el: bărbatul vorbea atât rusă, cât și mandarină, iar porecla lui 
era „Micky Două Creiere”. li strânse mâna și spuse: 

— Multumesc pentru că ai venit să ne întâlnim. 

— "neaţa, spuse el limpede. 


6€ National Intelligence Council este un organism-umbrelă care reunește toate 
agenţiile de informaţii din Statele Unite și care este condus de un director cu rang de 
ministru în cabinet. (n.tr.). 

„Parcă ar avea mai puţin de un creier”, se gândi Pauline. 

Sophia observă reacţia ei rece. 

— Michael a rămas treaz toată noaptea, spuse ea ca o scuză. 

Pauline nu comentă. 

— Luaţi loc! le spuse ea tuturor. Ce se întâmplă? 

— Ar fi mai bine să explice Michael, răspunse Sophia. 

— Omologul meu de la Beijing este un bărbat numit Chang 
Kai, începu Hare. Este ministru adjunct pentru informaţiile 
străine la Guoanbu, serviciul secret chinez. 

Pauline nu avea timp pentru povești lungi. 

— Poţi să scurtezi povestea, domnule Hare, spuse ea. 

— Asta este povestea, zise el cu o urmă de iritare. 

Un răspuns atât de tăios oferit președintelui se apropia de 
grosolănie. Hare era lipsit de şarm și nu ascundea asta. Existau 
oameni în comunitatea de informaţii care considerau că 
politicienii erau proști, mai ales în comparaţie cu ei înșiși, și 
părea că Hare era unul dintre aceștia. 

Gus rosti pe un ton blând: 

— Doamnă președinte, cred că veţi considera povestea utilă. 

Dacă Gus spunea asta, era adevărat. 

— În regulă, continuă, domnule Hare! 

Hare își reluă povestea de parcă nici n-ar fi observat 
întreruperea. 

— leri, Chang a zburat la Yanji, un oraș din apropierea 
frontierei cu Coreea de Nord. Știm asta pentru că secția CIA din 
Beijing a intrat în sistemul informatic al aeroportului. 

Pauline se încruntă. 

— Și-a folosit propriul nume? 

— Pentru zborul dus, da. În orice caz, când a venit înapoi, fie a 
folosit un nume fals, fie a folosit un zbor neprogramat; în oricare 
dintre situaţii, numele lui nu apare în sistem. 

— Poate că nu a venit înapoi. 

— Dar a venit. În dimineaţa asta, la opt treizeci, ora 
Beijingului, unul dintre agenţii noștri l-a sunat acasă, 
prefăcându-se un prieten, iar soţia lui Chang i-a spus că era 
plecat la birou. 

Pauline deveni interesată, în ciuda faptului că nu-l plăcea pe 
Hare. 

— Deci, spuse ea gânditoare, ieri a făcut o călătorie care la 
început părea de rutină, dar care a devenit fie urgentă, fie 

extrem de secretă, fie ambele, astfel că s-a dus la birou azi- 
dimineață, devreme, duminica. De ce? Ce altceva mai știi? 

— Ajungem și la asta. 

Din nou o notă de iritare. Era ca un profesor de facultate 
căruia nu-i plăcea ca studenții să-i întrerupă cursul cu întrebări 
prostești. Sophia părea stânjenită, dar nu spunea nimic. Hare 
continuă: 

— Astăzi, mai devreme, radioul din Coreea de Sud a anunţat 
că forţa pentru operațiuni speciale din Coreea de Nord a atacat 
o bază militară neprecizată, într-o încercare de a aresta 
protestatari antiguvernamentali. Mai târziu, Pyongyangul a 
anunţat că trădători controlaţi de americani fuseseră arestaţi la 
o bază militară, din nou neidentificată. 

— Asta este parţial din vina noastră, spuse Pauline. 

Chess interveni pentru prima dată. 

— Pentru că am întărit sancțiunile împotriva Coreei de Nord 
după ce chinezii au înfrânt rezoluţia noastră referitoare la 
vânzările de armament. 

— Ceea ce a adus pagube economiei din Coreea de Nord. 

— Asta este scopul sancţiunilor, spuse Chess defensiv; fusese 
ideea lui. 

— Și a funcţionat mai bine decât ne așteptam, zise Pauline. 
Economia din Coreea de Nord era slăbită de la bun început, noi 
doar am făcut-o să se prăbușească de pe stâncă. 

— Dacă nu voiam să se întâmple asta, nu ar fi trebuit să 
acționăm. 

Pauline nu dorea ca Chess să vadă totul ca pe un atac la 
adresa lui. 

— Eu am luat decizia, Chess. Și nu spun că a fost o mișcare 
greșită. Dar niciunul dintre noi nu s-a gândit că asta ar putea să 
declanșeze o rebeliune împotriva guvernului de la Pyongyang... 
în caz că despre asta este vorba în povestea de față. Se întoarse 
din nou spre analistul CIA. Continuă, te rog, domnule Hare! 
Spuneai că există o nepotrivire în rapoarte, referitoare la 
arestările care au avut loc sau nu. 

— O nepotrivire care a fost rezolvată în urmă cu două ore - la 
sfârșitul după-amiezii, ora coreeană, înaintea zorilor, aici, spuse 
Hare. Un reporter de la KBS1, cel mai important canal de știri 
sud-coreean, se află în contact cu așa-zișii trădători - care, 
apropo, nu sunt controlaţi de americani. 

— Cu atât mai rău, interveni Gus. 

— Postul a difuzat un interviu, filmat pe internet, al unui ofiţer 
al armatei nord-coreene, care pretindea că este unul dintre 
rebeli. Numele lui nu era precizat, dar de atunci noi l-am 
identificat ca fiind generalul Pak Jae-jin. El spunea că nu fusese 
nimeni arestat, că forța pentru operaţiuni speciale fusese 
respinsă și că rebelii controlau baza. 

— Reportajul spunea care bază? 

— Nu. Și nu există fotografii din satelit ale încăierării de 
dimineaţă, pentru că este iarnă și sunt nori pe deasupra întregii 
regiuni. Dar el era filmat în aer liber, cu câteva clădiri în fundal, 
așa că am comparat ceea ce puteam să vedem cu fotografiile 
existente și cu alte informaţii despre bazele militare nord- 
coreene și astfel am reușit să determinăm că este vorba de 
baza numită Sangnam-ni. 

— Numele ăsta îmi spune ceva, zise Pauline. Nu este o bază 
pentru rachete nucleare? Apoi își aminti. O, Hristoase! spuse ea. 
Rebelii au arme nucleare. 

— Pentru asta ne aflăm aici, zise Gus. 

Pauline rămase tăcută preţ de câteva momente, în timp ce 
asimila veștile. Apoi spuse: 

— E o treabă forte gravă. Acţiuni? Cred că prima mea treabă 
ar fi să discut cu președintele Chen al Chinei. 

Ceilalți încuviinţară din cap. 

Ea își privi ceasul. 

— Acum este ora opt seara la Beijing, deci n-ar trebui să 
doarmă. Jacqueline, aranjează convorbirea, te rog! 

Șeful de cabinet se duse în camera alăturată ca să facă 
pregătirile. 

— Ce îi vei spune lui Chen? întrebă Chess. 

— Asta este următoarea mare întrebare. Ce sugerezi? 

— În primul rând, ar putea să ne ofere evaluarea lor asupra 
pericolului. 

— Cu siguranţă îl voi întreba. El ar trebui să aibă mai multe 
informaţii decât noi. Trebuie să fi vorbit cu Comandantul 
Suprem Kang cel puţin o dată în ultimele douăsprezece ore. 

Hare spuse disprețuitor: 

— N-ar fi scos mare lucru de la Kang. Se urăsc unul pe altul. 
Dar serviciul de informaţii al lui Chen a lucrat din greu toată 
ziua, la fel cum am făcut și noi toată noaptea, iar ei sunt la fel 

de inteligenţi ca noi, așa că Chen trebuie să fi primit ceva 
informaţii de la tipul ăsta, Chang Kai. Dacă el este dispus să le 
împărtășească cu noi... asta e o altă problemă. 

Acest comentariu nu cerea un răspuns de la Pauline. 

— Ce altceva, Chess? zise ea. 

— Întreabă-l ce intenţionează să facă. 

— Ce opţiuni are? 

— Ar putea să propună o forță comună de atac - chineză și 
nord-coreeană -, ca să reocupe baza Sangnam-ni pentru 
guvernul de la Pyongyang într-un raid-fulger. 

Hare vorbi din nou neinvitat. 

— Kang nu va accepta asta, spuse el, respingând ideea. 

„Din păcate, se gândi Pauline, are dreptate”. 

— În regulă, domnule Hare, spuse ea. Ce ar putea să facă 
președintele Chinei după părerea dumitale? 


— Nimic. 

— Și ce te determină să crezi asta? 

— Nu cred, știu sigur. Orice ar face chinezii... ar agrava 
situaţia. 


— Indiferent de asta, îl voi întreba dacă există ceva ce pot 
face Statele Unite sau comunitatea internaţională care să fie de 
ajutor. 

Hare zise: 

— Atâta timp cât spuneţi mai întâi: „Nu doresc să mă amestec 
în problemele interne ale unei alte ţări, dar...” Chinezii sunt 
obsedaţi de lucrurile astea. 

Pauline nu avea nevoie de o lecţie de diplomaţie din partea 
lui. 

— Domnule Hare, cred că putem să te lăsăm să dormi puţin. 

— Mda, sigur, zise Hare, apoi se târî spre ușă și ieși. 

— Îmi cer scuze pentru manierele lui, rosti Sophia. Nimeni nu-l 
place, dar e prea bun ca să fie concediat. 

Pauline nu era interesată să discute despre Hare. Spuse: 

— Trebuie să decidem dacă e cazul să punem armata Statelor 
Unite în stare de alertă. 

— Da, doamnă, zise Gus. Chiar acum este totul în DEFCON 5, 
starea de veghe normală. 

— Ar trebui să creștem la DEFCON 4. 

— Supraveghere mai atentă a serviciilor de informații și 
măsuri de securitate sporite. 

— Nu-mi place să fac asta, pentru că presa va reacţiona 
disproporționat, dar în situaţia de faţă este inevitabil. 

— De acord. Și s-ar putea să fie nevoie să trecem Coreea de 
Sud la DEFCON 3. Ultima dată când a fost folosit acest nivel în 
Statele Unite a fost pe 11 septembrie. 

— Amintește-mi, care este diferenţa între patru și trei? 

— Crucială: în DEFCON 3 forţele aeriene trebuie să fie gata de 
mobilizare în cincisprezece minute. 

Jacqueline reveni în cameră. 

— Translatorii sunt pe poziţii și primim legătura video cu 
Chen. 

Pauline privi spre ecranul computerului ei. 

— A fost rapid. 

— Presupun că aștepta deja apelul acesta. 

Pauline își notă câteva lucruri într-o agendă: Sangnam-ni, 
nuclear, forta pentru operatiuni speciale, fără arestări, 
stabilitate regională, stabilitate internatională; apoi se auzi un 
clopoțel și apăru Chen. Se afla așezat la biroul său uriaș, cu 
steagul roșu cu galben al Chinei peste umăr și o pictură cu 
Marele Zid în spatele lui. 

Pauline rosti: 

— Bună ziua, domnule președinte! Vă mulțumesc pentru că 
ați acceptat convorbirea. 

Prin interpret, el răspunse: 

— Sunt bucuros să am ocazia să vorbesc cu dumneavoastră. 

În situaţii neoficiale, Chen discutase cu Pauline în engleză 
destul de confortabil, dar într-o conversaţie precum cea de faţă, 
trebuiau să fie absolut siguri că nu existau neînţelegeri. 

— Ce se întâmplă la Sangnam-ni? întrebă Pauline. 

— Mi-e teamă că e vorba de o criză economică provocată de 
sancțiunile americane. 

Erau sancţiunile Naţiunilor Unite și n-ar fi existat nicio criză 
dacă nu ar fi fost jalnicul sistem economic comunist, se gândi 
Pauline, dar nu spuse asta. 

Chen continuă: 

— Ca răspuns, China trimite un ajutor economic imediat 
pentru Coreea de Nord, sub formă de orez, carne de porc și 
benzină. 

„Deci noi suntem tipii răi, iar voi sunteţi tipii buni, se gândi 
Pauline. Dar hai să trecem la afaceri!” 

— Noi am înțeles că o unitate a forței pentru operațiuni 
speciale a fost învinsă, fără să se facă arestări. Asta nu ne spune 
că rebelii controlează arme nucleare? 

— Nu pot să confirm asta. 

„Ceea ce înseamnă da”, se gândi Pauline, simțind cum i se 
accelerează bătăile inimii. Chen ar fi negat dacă ar fi avut 
posibilitatea. 

— Dacă se dovedește că este adevărat, domnule președinte, 
ce veţi face? 

— Nu voi interveni în afacerile interne ale unei alte ţări, spuse 
Chen cu asprime. Acesta este principiul de bază al politicii 
externe chinezești. 

Era o minciună „de baza”, se gândi Pauline, dar sublinie lucrul 
acesta într-un mod subtil. 

— Dacă un grup care a luat-o razna deţine arme nucleare, 
aceasta este, cu siguranţă, o amenințare la stabilitatea 
regională, ceea ce ar trebui să vă îngrijoreze. 

— Pentru moment nu există nicio amenințare la stabilitatea 
regională. 

Zid de piatră. 

Pauline încercă o lovitură oarbă. 

— Ce se întâmplă dacă rebeliunea se extinde și la alte baze 
militare din Coreea de Nord? Sangnam-ni nu este singura 
instalaţie nucleară de acolo. 

Chen ezită timp de câteva momente, apoi spuse: 

— Comandantul Suprem Kang a întreprins acţiuni hotărâte 
pentru a preîntâmpina o asemenea posibilitate. 

Această declaraţie într-un limbaj de lemn conţinea de fapt o 
dezvăluire ascunsă, dar Pauline își stăpâni agitația. Se decise să 
pună capăt conversaţiei. Chen își ţinuse gura închisă, dar - așa 
cum se întâmpla adesea - îi spusese fără să vrea ceva ce ea 
avea nevoie să știe. 

— Mulţumesc pentru ajutor, domnule președinte, zise apoi. Ca 
de obicei, o conversaţie cu dumneavoastră este o îndatorire 
plăcută. Haideţi să rămânem într-un contact strâns! 

— Mulţumesc, doamnă președinte. 

Ecranul se întunecă și Pauline privi spre Gus și Chess. 
Amândoi păreau animati: și ei trăseseră aceeași concluzie. 

Ea spuse: 

— Dacă rebeliunea ar fi fost limitată la o singură bază, el ar fi 
precizat asta. 

— Exact, spuse Gus. Dar „Kang a întreprins acţiuni hotărâte” 
înseamnă că au fost prevăzute acţiuni hotărâte pentru că 
rebeliunea s-a extins. 

Chess era de acord. 

— Trebuie să fi trimis trupe la baza de la Yongdok, unde sunt 
depozitate focoasele nucleare. lar rebelii trebuie să se fi 
împotrivit. Chen nu a spus că forţele guvernamentale au reușit, 
ci abia dacă a zis despre Kang că a luat măsuri. Asta sugerează 
că situaţia nu este rezolvată. 

Gus adăugă: 

— Kang se concentrează pe bazele cele mai importante - dar 
acelea sunt locurile pe care trebuie să le fi țintit și rebelii. 

Pauline consideră că venise momentul să intervină. 

— Mi-ar plăcea să am mai multe informaţii. Sophia, asigură-te 
că oamenii noștri de la supravegherea transmisiunilor citesc tot 
ceea ce pot să prindă din Coreea de Nord. Gus, verifică ultimele 
informaţii despre armele atomice ale Coreei de Nord - cât de 
multe, cât de mari, astfel de lucruri... Chess, discută cu ministrul 
de externe al Coreei de Sud, poate că are ceva informaţii din 
interior - ei ar putea să știe lucruri care nouă ne-au scăpat. ȘI 
trebuie să facem un fel de anunţ despre povestea asta - 
Jacqueline, adu-l aici pe Sandip, te rog! 

După ce plecară toţi, Pauline se gândi cum ar fi putut să 
explice această situaţie poporului american. Orice ar fi spus 
avea să fie greșit interpretat și distorsionat de către James 
Moore și majoretele lui din presă. Trebuia să fie extrem de clară. 

Sandip apăru câteva minute mai târziu, pășind tăcut în 
cameră. Pauline îl informă despre Sangnam-ni. 

— Această situaţie nu poate să fie ţinută sub tăcere, spuse el. 
Presa din Coreea de Sud este prea bună. Totul va ieși la iveală. 

— De acord. Așa că am nevoie să le arăt americanilor că 
guvernul lor stăpânește situaţia. 

— Vei spune că ești pregătită pentru un război nuclear? 

— Nu, este prea alarmist. 

— James Moore va pune întrebarea aceasta. 

— Pot spune că sunt pregătită pentru orice. 

— Mult mai bine. Dar, spune-mi, ce faci, de fapt. 

— Am vorbit cu președintele Chinei. Este îngrijorat, dar spune 
că nu există niciun motiv să credem că urmează o destabilizare 
regională. 

— Ce acţiuni întreprinde? 

— Trimite ajutor în Coreea de Nord - mâncare și combustibil - 
pentru că el crede că adevărata problemă este criza economică. 

— În regulă, e practic, deși nu e nimic spectaculos în asta. 

— Cel puţin nu va produce niciun rău. 

— Ce altceva mai faci? 

— Nu cred că asta va avea consecințe imediate asupra 
Statelor Unite, dar, ca o măsură de prevedere, am ridicat nivelul 
de alertă la DEFCON 4. 

— Totul e foarte discret. 

— Așa doresc să fie. 

— Când ţi-ar plăcea să discuţi cu presa? 

Ea își privi ceasul. 

— Ora zece e prea devreme? Vreau să ies în întâmpinarea 
problemei. 

— Atunci, zece să fie. 

— Bine. 

— Mulţumesc, doamnă președinte. 

o... 

Lui Pauline îi plăceau conferințele de presă. În general, 
corespondenţii de la Casa Albă erau inteligenţi, bărbaţi și femei 
care înțelegeau că politica era rareori simplă. Ei îi adresau 
întrebări provocatoare, iar ea încerca să le dea răspunsuri 
sincere. Se bucura de întreruperi și dezbateri atunci când se 
refereau la subiect, și nu făcea doar act de prezenţă. 

Văzuse fotografii istorice de la conferinţe de presă din trecut, 
la care corespondențţii erau toţi bărbaţi îmbrăcaţi în costume, 
purtând cămăși albe și cravate. Acum, grupul includea și femei, 
iar codul vestimentar era mult mai relaxat; cei din echipele de 
televiziune veneau în hanorace și în pantaloni de trening. 

Pauline fusese emoționată la prima ei conferință de presă, din 
urmă cu vreo douăzeci de ani. Fusese consilier municipal în 
Chicago. Fiind un oraș democrat, consilierii republicani erau 
aproape necunoscuţi, așa că ea candidase ca independent. 
Datorită istoricului ei de campioană de gimnastică, devenise o 
susținătoare a câtorva centre atletice mai bune și prima ei 
conferință de presă se referise la acestea. Emoţiile ei nu 

duraseră mult. Imediat ce intrase în discuţii cu ziariștii, se 
relaxase și, în scurt timp, îi făcuse să râdă. După aceea nu mai 
avusese emoţii niciodată. 

Evenimentul din ziua aceea mergea conform planului. Sandip 
le spusese corespondenţilor că Pauline nu avea să le răspundă 
la întrebări despre fiica ei și că, dacă vreunul dintre ei punea o 
asemenea întrebare, conferința de presă avea să se încheie 
imediat. Pauline aproape că se aștepta ca cineva să încalce 
regula, dar nu se întâmplă asta. 

Le relată despre discuţia ei cu Chen, le spuse despre DEFCON 
4 și încheie rostind câteva cuvinte pe care ar fi vrut ca ei să le 
rețină: 

— America este pregătită pentru orice. 

Răspunse întrebărilor corespondenţilor seniori și apoi, cu doar 
unul sau două minute înainte de final, îi dădu cuvântul lui 
Ricardo Alvarez, de la ostilul New York Mail. 

Acesta spuse: 

— Ceva mai devreme, în cursul zilei, james Moore a fost 
întrebat despre criza din Coreea de Nord și a declarat că, în 
astfel de împrejurări, America are nevoie să fie condusă de un 
bărbat. Ce spuneţi despre asta, doamnă președinte? 

Din cameră se auziră chicoteli, deși Pauline observă că 
femeile nu râdeau. 

Întrebarea nu o surprindea: Sandip îi spusese deja despre 
observaţia misogină a lui Moore. Ea comentase că era o gafă 
care avea să-l priveze pe Moore de sprijinul multor femei, iar 
Sandip răspunsese: 

— Mama mea crede că are dreptate. Nu toate femeile sunt 
feministe. 

În orice caz, Pauline nu dorea să intre într-o dispută cu corpul 
de presă pe tema femeilor aflate în rol de conducător. Asta i-ar 
fi permis lui Moore să definească termenii disputei. Trebuia să 
readucă situaţia pe teritoriul ei. 

Se gândi preţ de un lung moment. Apoi îi veni o idee, dar i se 
păru puţin cam neconvenţională. În cele din urmă însă, decise 
să mizeze pe ea. Se aplecă în faţă și li se adresă celor prezenţi 
pe un ton mult mai neoficial. 

— Oameni buni, aţi observat că James Moore nu face 
niciodată asta? Cu o mișcare largă a mâinii, îi arătă pe 
corespondenţii adunaţi în sală. Am aici canale de televiziune 

prin cablu și reţele de televiziune, gazete și tabloide toxice, 
presă liberală și presă conservatoare. Făcu o pauză și arătă spre 
cel care îi adresase întrebarea. Chiar în clipa asta, răspund unei 
întrebări a lui Ricky, al cărui ziar nu spune niciodată vreo vorbă 
bună despre mine. Ce diferenţă față de domnul Moore! Știţi 
când a acordat ultima dată un interviu serios pentru o rețea de 
televiziune? Răspunsul este niciodată. Nu a facilitat niciodată 
publicarea unui portret al său în Wall Street Journal, în New York 
Times sau în oricare dintre ziarele importante, din câte știu eu. 
El primește întrebări doar de la prieteni și susținători. Intrebaţi- 
vă de ce se întâmplă asta. 

Făcu din nou o pauză și se gândi la o butadă cu care să 
încheie. Își dorea să fie agresivă? Da, se hotărî ea. Își reluă 
discursul înainte să fie întreruptă. 

— Vă spun ce cred eu. James Moore este speriat. Este 
înspăimântat că nu va fi în stare să își apere principiile politice 
în faţa unui interogator serios. Și asta mă aduce înapoi la 
întrebarea ta, Ricky. „Aici urmează butada”, se gândi ea. Când 
toată miza este în joc, tu ai vrea ca America să fie condusă de 
Jim cel Timid? Făcu o pauză scurtă, apoi încheie: Mulţumesc 
tuturor. 

Și părăsi încăperea. 

o... 

Duminică seara, Pauline luă cina cu Gerry și cu Pippa la 
reședința familiei, privind afară spre luminile stradale din 
Washington, în timp ce oamenii din Beijing și Pyongyang se 
trezeau într-o întunecată dimineaţă de luni. 

Bucătarul gătise friptură de vită cu curry, mâncarea preferată 
a Pippei. Pauline mâncă orezul și salata. Nu o încântau nici 
mâncarea, nici băutura. Indiferent ce i se punea în față, mânca 
doar foarte puţin. 

Apoi o întrebă pe Pippa: 

— Cum te mai înţelegi acum cu doamna Judd? 

— Bătrâna Judders nu-mi mai stă în cârcă, slavă Domnului! 
spuse ea. 

Dacă Pippa nu mai atrăgea atenţia directorului școlii, însemna 
că avea un comportament mai bun. La fel se întâmpla și acasă: 
nu mai existaseră ciocniri. Pauline credea că îmbunătăţirea s-ar 
fi putut datora amenințării cu școala de acasă. Indiferent cât de 
mult se răzvrătea Pippa, școala era centrul vieţii ei sociale. 

Menţionarea de către Pauline a unui profesor particular fusese 
ca o trezire la realitate. 

Gerry spuse iritat: 

— Amelia Judd nu este bătrână și nici nu tremură”! Are 
patruzeci de ani și este o femeie foarte competentă și capabilă. 

Pauline îl privi ușor surprinsă. El nu o mustra prea des pe 
Pippa, iar acesta era un subiect foarte ciudat. li trecu prin minte 
că Gerry ar fi putut să facă o mică pasiune pentru „Amelia”. 
Poate că nu era deloc surprinzător. Șeful profesorilor era o 
femeie puternică, într-o poziţie de autoritate, la fel ca Pauline, 
dar cu zece ani mai tânără. O ediţie mai recentă a aceleiași 
cărţi, se gândi Pauline cu cinism. 

Pippa îi răspunse tatălui ei: 

— Nu ţi-ar plăcea prea mult de Judders dacă ai fi tu cel pe 
care încerca să-l intimideze. 

Se auzi o bătaie în ușă și intră Sandip. Era ceva neobișnuit ca 
membrii personalului să deranjeze cinele de la reședință ale 
familiei; de fapt, era interzis, cu excepţia situaţiilor de urgență. 

— Ce se întâmplă? întrebă Pauline. 

— Îmi pare foarte rău pentru întrerupere, doamnă președinte, 
dar s-au întâmplat două lucruri în ultimele câteva minute. CBS a 
anunţat un lung interviu cu James Moore, pe la șapte treizeci. 

Pauline își privi ceasul. Era abia trecut de ora șapte. 

— El n-a mai acordat niciodată un interviu unei reţele de 
televiziune, zise Sandip. 

— După cum am subliniat azi-dimineaţă, spuse Pauline. 

— CBS are exclusivitate și din cauza asta se grăbesc așa. 

— Crezi că s-a simţit înțepat pentru că l-am numit Jim cel 
Timid? 

— Sunt convins de asta. O mulţime de reporteri au folosit 
cuvintele acestea în reportajele lor despre conferința de presă. 
A fost foarte inteligent să spui asta. Dar l-a obligat pe Moore să 
încerce să arate că greșești și să-și pună gâtul la bătaie. 

— Bine. 

— Probabil că se va face de râs la CBS. Tot ce trebuie să facă 
cei de acolo este să-l pună faţă în faţă cu un reporter cu creier. 

Pauline nu era convinsă. 

— S-ar putea ca el să ne surprindă. E alunecos. Să-l ţintuiești 
la pământ e ca și cum ai încerca să apuci un pește viu cu o 
singură mână. 

Sandip încuviinţă din cap. 

— În politică, singurul lucru sigur este faptul că nimic nu e 
sigur. 

Asta o făcu pe Pippa să râdă. 

— O să urmăresc interviul și pe urmă o să vin în aripa de vest, 
îi spuse Pauline lui Sandip. Care este al doilea lucru? 

— Presa din Asia de Est s-a trezit, iar televiziunea din Coreea 
de Nord declară că rebelii deţin acum controlul ambelor baze 
nucleare și al altor două baze obișnuite de rachete, plus un 
număr necunoscut de baze militare normale. 

Pauline era tulburată. 

— Acesta nu mai este doar un incident, spuse ea. Este o 
adevărată rebeliune. 

— Vrei să declari ceva despre asta? 

Ea se gândi. 

— Nu prea cred, zise apoi. Am ridicat nivelul de alertă și am 
spus publicului american că suntem pregătiţi pentru orice. 
Deocamdată, nu văd niciun motiv ca să mai adaug ceva la acel 
mesaj. 

— De acord, dar poate că ar trebui să vorbim din nou după ce 
vedem interviul lui Moore. 

— Desigur. 

— Mulţumesc, doamnă președinte, zise Sandip, apoi plecă. 

Gerry și Pippa păreau amândoi îngânduraţi: deși auzeau 
deseori știri politice fierbinţi, aceasta era mai dramatică decât 
de obicei. Familia își termină cina în tăcere. 

Înainte de ora șapte treizeci, Pauline se duse în fostul salon de 
frumuseţe și porni televizorul de acolo. Pippa o urmă, dar Gerry 
spuse: 

— Nu suport să-mi pierd o jumătate de oră în compania 
prostului aceluia de Moore, apoi dispăru. 

Pauline și Pippa se așezară pe canapea. Inainte de începerea 
interviului, Pauline o întrebă pe Pippa: 

— Cum arată doamna Judd? 

— Mică și blondă, cu sâni mari. 

„Gata cu descrierea nediscriminatorie a genurilor”, se gândi 
Pauline. 

Interviul se desfășură într-un studio, pe un platou care fusese 
aranjat astfel încât să arate ca un salon anonim, cu lămpi, 
măsuțe și flori într-o vază. Moore nu părea prea relaxat. 

Îi fu prezentat unei jurnaliste de televiziune cu experienţă, 
Amanda Gosling, o femeie elegantă și foarte îngrijită, așa cum 
erau toţi. Avea părul blond, coafat cu atenţie, și o rochie gri- 
albastră, care îi arăta gambele perfecte - dar era deșteaptă și 
dură: nu avea să-i facă viaţa ușoară lui Moore. 

Moore își moderase înfățișarea. Jacheta lui încă avea cusături 
în stil western, dar purta o cămașă largă și albă și o cravată 
obișnuită. 

Gosling începu cu simpatie. Îl întrebă despre cariera lui de 
vedetă de baseball, apoi de comentator și, în sfârșit, de 
realizator de emisiune radio. Pippa devenea nerăbdătoare. 

— Cui îi pasă de rahaturile astea? spuse ea. 

— ÎI înmoaie, zise Pauline. Ai răbdare! 

Gosling ajunse repede la subiectul avorturilor. 

— Unii critici spun că politica dumitale referitoare la avorturi 
prevede ca femeile să fie obligate să aibă copii pe care nu îi 
doresc. Crezi că este corect? 

— Nimeni nu obligă o femeie să rămână gravidă, spuse el. 

Pippa comentă: 

— Ce? Ce? 

Era un răspuns nepotrivit, dar Gosling nu spuse asta. 

— Aş vrea să mă asigur că părerile dumitale sunt perfect clare 
pentru cei care ne privesc, spuse ea pe un ton dulce. 

— Bună idee, atunci toată lumea va vedea ce ratat este! 
comentă Pippa. 

Gosling continuă: 

— După părerea dumitale, când un soţ îi cere soţiei intimitate 
fizică, ea are dreptul să spună nu? 

— Un bărbat are nevoi, spuse Moore, cu o voce care sugera o 
înţelepciune profundă. lar căsătoria este calea Domnului pentru 
satisfacerea acestor nevoi. 

Gosling lăsă să i se vadă disprețul. 

— Deci, când soția rămâne însărcinată, este vina lui 
Dumnezeu sau a bărbatului ei? 

— Este, cu siguranţă, voinţa lui Dumnezeu, doamnă, nu crezi? 

Gosling evită să discute voința Domnului. 

— Chiar și așa, spuse ea disprețuitor, dumneata pari să 
consideri că femeile nu au niciun cuvânt în această chestiune. 

— Eu cred că soţii și soțiile ar trebui să discute astfel de 
lucruri cu dragoste și grijă. 

Gosling nu avea să se lase convinsă atât de ușor. 

— Dar, până la urmă, bărbatul este stăpânul, din câte spui. 

— Ei bine, cred că așa este în Biblie, nu-i așa? Îţi citești Biblia, 
domnișoară Gosling? Eu sigur o fac. 

— Din ce secol vine ăsta? zise Pippa. 

— El spune ceea ce cred mulţi americani, răspunse Pauline. 
Dacă n-ar face asta, n-ar ajunge la televizor. 

Gosling îl conduse pe Moore într-un tur al problemelor 
fierbinţi, de la emigrație până la căsătoriile homosexuale. De 
fiecare dată, fără să pară că i se opune, ea săpa dincolo de 
declarațiile lui emfatice și îl determina să exprime părerile 
extreme către care era condus. Milioane de telespectatori se 
zvârcoleau pe canapele lor, cu stânjeneală și dezgust. Dar, din 
nefericire, alte milioane aclamau. 

Gosling lăsă politica externă pentru final. 

— Recent ai pledat pentru scufundarea unor nave chinezești 
în Marea Chinei de Sud, spuse ea. Cum îţi imaginezi că ar 
reacţiona guvernul chinez la așa ceva? Ce acţiuni va întreprinde 
ca represalii? 

— Niciuna, spuse Moore cu îndrăzneală. Ultimul lucru pe care- 
| doresc chinezii este războiul cu Statele Unite. 

— Dar cum ar putea ei să ignore scufundarea intenţionată a 
navelor lor? 

— Ce altceva ar putea să facă? Dacă ne atacă, China va fi 
transformată într-un deșert nuclear în câteva ore. 

— Și, în timpul acestor ore, ce distrugeri am suferi noi? 

— Niciuna, pentru că nu se va întâmpla. Cu siguranţă nu ne-ar 
ataca în timp ce eu aș fi președinte, pentru că vor ști cu o 
certitudine dată naibii că eu i-aș șterge de pe faţa pământului. 

— Asta este raţionamentul dumitale, nu-i așa? 

— Cu siguranţă. 

— Și ești dispus să riști vieţile a milioane de americani 
bazându-te pe acest raţionament. 

— Asta este ceea ce face un președinte. 

Era aproape incredibil - până când Pauline își aminti vorbele 
unui președinte anterior: „Dacă avem arme nucleare, de ce nu 
le putem folosi?” 

Gosling continuă: 

— Și acum, ultima noastră întrebare: spune-ne ce ai face 
astăzi în legătură cu rebelii antiguvernamentali din Coreea, care 
au arme nucleare. 

— Văd că președintele Chinei le trimite nord-coreenilor carne 
de porc și orez. Președintele Green pare să creadă că asta va 
rezolva problema. Eu sunt sceptic. 

— Președintele a ridicat nivelul de alertă astăzi. 

— Doar până la patru. Nu e suficient. 

— Deci dumneata ce ai face? 

— Aș întreprinde o acțiune simplă și decisivă. O singură 
bombă nucleară ar distruge întreaga bază nord-coreeană și 
armele de acolo. lar lumea ar aplauda Statele Unite pentru că 
au scăpat lumea de o amenințare. 

— Și ce crezi că ar face guvernul din Coreea de Nord ca 
răspuns? 

— Mi-ar mulţumi. 

— Să presupunem că ei ar interpreta bombardamentul ca pe 
un atac la adresa teritoriului lor suveran. 

— Ce pot să facă? Le-am terminat deja armele nucleare. 

— Ar putea să aibă alte arme nucleare și lansatoare 
subterane, în locuri ascunse, despre care noi nu știm. 

— Ei știu că, dacă le lansează împotriva noastră, ţara lor va fi 
un deșert radioactiv pentru următoarea sută de ani. Nu vor risca 
asta. 

— Ești destul de sigur de acest lucru. 

— Sunt sigur. 

— Putem să rezumăm abordarea dumitale pentru politica 
externă spunând că America e capabilă să obțină întotdeauna 
ceea ce dorește, pur și simplu amenințând cu un război nuclear? 

— Nu pentru asta sunt armele nucleare? 

— James Moore, care speră să devină candidat în alegerile 
primare republicane și în alegerile prezidenţiale de anul viitor. 
Mulţumim pentru că ai fost împreună cu noi în seara asta! 

Pauline închise televizorul: se descurcase mai bine decât se 
așteptase ea. Nu păruse slab sau nesigur, în ciuda aberaţiilor pe 
care le debita. 

— Am de făcut teme, spuse Pippa, apoi plecă. 

Pauline se întoarse în aripa de vest. 

— Spune-i lui Sandip să treacă pe aici, te rog, îi zise ea lui 
Lizzie. Voi fi în camera de studiu. 

— Da, doamnă. 

Mută pe CNN, pentru a urmări o dezbatere despre 
reprezentaţia lui Moore. Analiştii vorbeau cu dispreţ, ceea ce se 
justifica, dar Pauline simţea că ar fi trebuit să acorde mai multă 
atenție punctelor lui tari. 

Opri sonorul când sosi Sandip. 

— Ce crezi? îl întrebă ea. 

— Tipul e nebun, răspunse Sandip. Unii dintre alegători vor 
vedea asta. Alţii nu. 

— De acord. 

— Deci nu acţionăm în niciun fel? 

— Nu în seara asta, zâmbi Pauline. Du-te acasă și dormi bine! 

— Mulţumesc, doamnă președinte. 

Pauline obișnuia să petreacă aceste ore liniștite citind acele 
informări restante care cereau să se concentreze fără 
întreruperi cel puţin câteva minute. Imediat după ora 
unsprezece, apăru Gus, îmbrăcat în puloverul albastru de cașmir 
care-i plăcea ei. 

— Japonezii sunt înnebuniţi în legătură cu Sangnam-ni, spuse 
el. 

— Nu mă miră, zise Pauline. Sunt în imediata vecinătate. 

— Trei ore cu feribotul de la Fukuoka la Busan. Ceva mai mult 
până în Coreea de Nord, dar tot foarte aproape sunt, în raza de 
bombardament. 

Pauline se ridică de la birou și se așeză pe unul dintre cele 
două fotolii, în camera mică, genunchii lor erau foarte apropiaţi. 

— Japonia și Coreea au un trecut dificil, spuse Pauline. 

— În Japonia există multă ură faţă de coreeni. Mediile sociale 
sunt pline de atacuri rasiste. 

— Deci, la fel ca în America. 

— Altă schemă de culori, același abuz, spuse Gus. 

Pauline simţi că începea să se relaxeze. Îi plăceau discuţiile ei 
întâmplătoare cu Gus, noaptea târziu. Treceau împreună prin 
diverse subiecte și, cum nu era nimic de făcut în legătură cu ele 
până dimineaţă, nu simțeau presiunea de a acţiona. 

— Toarnă-ţi o băutură, îi spuse ea. Știi unde e pileala. 

— Mulţumesc, zise el, apoi se duse la un bufet și scoase o 
sticlă și un pahar. Asta este un bourbon foarte bun. 

— Habar n-am! Nici măcar nu știu cum să le aleg. 

— Îl aleg eu, spuse el cu un zâmbet. 

Timp de o clipă, cu totul necaracteristic, el arătă ca un școlar 
neastâmpărat. Se așeză din nou și își turnă un deget de băutură 
în pahar. 

— Ce face guvernul japonez? întrebă ea. 

— Prim-ministrul a convocat o întrunire a consiliului de 
securitate naţională, care va ordona, cu siguranţă, armatei un 
anumit nivel de alertă. Este ușor de imaginat cum ar putea să 
ajungă Japonia și China la conflict din această cauză, iar 
comentatorii japonezi se îngrijorează deja din cauza posibilităţii 
unui război. 

— China este mult mai puternică. 

— Nu chiar atât de puternică pe cât ai crede. Japonia are al 
cincilea cel mai mare buget de apărare din lume. 

— Oricum, ei nu au arme nucleare. 

— Dar noi avem - și mai avem și un tratat militar cu japonezii 
care ne obligă să le venim în ajutor dacă sunt atacați. Ca să 
susţinem această promisiune, avem acolo cincizeci de mii de 
soldaţi, plus flota a șaptea, plus al treilea corp expediționar de 
infanterie marină și 130 de avioane de vânătoare ale USAF. 

— Și aici, acasă, avem vreo patru mii de focoase nucleare. 

— Jumătate gata de acţiune și jumătate în depozite de 
rezervă. 

— Și am garantat să apărăm Japonia. 

— Da. 

Aceste lucruri nu erau noi pentru Pauline, dar nu văzuse 
niciodată implicaţiile atât de clar. 

— Gus, spuse ea. Suntem angajaţi ca dracu'. 

— N-aș fi putut să o spun mai bine. Și mai e încă ceva. Ai auzit 
despre ceea ce nord-coreeni numesc Reședința nr. 55? 

— Da, este locuinţa oficială a Comandantului Suprem, dintr-o 
suburbie a orașului Pyongyang. 

— De fapt, este un complex care acoperă treisprezece 
kilometri pătraţi. Are o mulţime de facilități de distracţie de 
ultimă oră, inclusiv o piscină cu tobogan cu apă, spa, un poligon 
de tragere și o pistă pentru curse de cai. 

— Comuniștii ăștia nu se zgârcesc, nu-i așa? Eu de ce nu amo 
pistă pentru curse de cai? 

— Doamnă președinte, nu-ți folosesc facilităţile pentru 
distracţie, pentru că nu ai parte de distracţie. 

— Ar fi trebuit să fiu dictator. 

— Nu comentez. 

Pauline chicoti. Știa că ei glumeau despre ea numind-o tiran. 

Gus spuse: 

— Serviciul naţional de informaţii din Coreea de Sud spune că 
regimul de la Pyongyang a respins un atac asupra Reședinţei nr. 
55. Este un fort cu un buncăr antinuclear subteran și, probabil, 
locul cel mai bine apărat din Coreea de Nord. Faptul că acești 
rebeli au încercat măcar să-l ocupe sugerează că sunt mult mai 
puternici decât și-a imaginat oricare dintre noi până acum. 

— Ar putea să câștige? 

— Pare posibil. 

— O lovitură militară? 

— Exact. 

— Ar fi bine să aflăm mai multe despre acești oameni. Cine 
sunt și ce doresc? Aș putea să tratez cu ei, ca guvern, peste 
câteva zile. 

— Le-am pus aceste întrebări celor de la CIA. Vor lucra toată 
noaptea la o informare pe care ai putea să o primești de 
dimineață. 

— Multumesc. Tu știi de ce am nevoie înaintea mea. 

El își coborî ochii și ea înţelese că observaţia ei ar fi putut să 
fie interpretată ca un flirt. Se simţi jenată. 

El luă o sorbitură din băutură, iar Pauline spuse: 

— Gus, ce se întâmplă dacă o dăm în bară cu asta? 

— Război nuclear, spuse el. 

— Fă-mi pe plac... Spune-mi despre asta. 

— Ei bine, ambele părţi se vor apăra cu atacuri cibernetice și 
cu sisteme antirachetă, dar toate dovezile sugerează că aceste 
metode vor avea, în cel mai bun caz, un succes parţial. Prin 
urmare, unele bombe nucleare își vor atinge ţintele în ambele 
țări aflate în război. 

— Ce ţinte? 

— Părţile vor încerca să distrugă instalaţiile de lansare a 
rachetelor ale inamicului și, de asemenea, orașele importante. 
China, cel puţin, ar bombarda New York, Chicago, Houston, Los 

Angeles, San Francisco și orașul în care ne aflăm noi, 
Washington, D.C. 

În timp ce el numea orașele, Pauline le revedea pe toate în 
minte: podul Golden Gate din San Francisco, Astrodomul 
Houston, Fifth Avenue din Manhattan, Rodeo Drive din L.A., casa 
părinţilor ei din Chicago și monumentul lui Washington din faţa 
ferestrei ei. 

— Mai probabil, spuse Gus, vor ţinti zece până la douăzeci de 
orașe importante. 

— Amintește-mi ce înseamnă o astfel de explozie. 

— În prima milionime de secundă, se formează o bilă de foc 
de două sute de metri diametru. Toată lumea din interiorul ei 
moare instant. 

— Poate că aceștia sunt cei norocoși. 

— Unda de șoc dărâmă clădirile pe un kilometru și jumătate în 
jur. Aproape toată lumea din zona aceea moare din cauza 
impactului sau a resturile care cad. Căldura aprinde tot ceea ce 
poate să ardă, inclusiv persoanele, pe o rază de trei până la opt 
kilometri. Mașinile se accidentează, trenurile deraiază. Suflul și 
căldura se duc și în sus, așa că avioanele cad din cer. 

— Cât de multe victime? 

— În New York, în jur de un sfert de milion de oameni vor 
muri, mai mult sau mai puţin, instantaneu. Incă jumătate de 
milion vor fi răniţi. Alţii vor mai muri din cauza bolii provocate de 
radiaţie, în următoarele câteva ore și zile. 

— lisuse! 

— lar asta ar fi în cazul unei singure bombe. Ei vor trimite însă 
mai mult de o singură rachetă spre fiecare oraș, pentru a 
preîntâmpina eventuale defecţiuni. China are acum focoase 
multiple, așa că o singură rachetă ar putea să ducă până la cinci 
bombe diferite, fiecare îndreptată spre o altă ţintă. Nimeni nu 
știe ce efect ar avea zece, douăzeci, cincizeci de explozii 
nucleare într-un oraș, pentru că așa ceva nu s-a mai întâmplat 
niciodată. 

— Este de neimaginat. 

— Și asta este doar pe termen scurt. Cu fiecare oraș 
important din Statele Unite și din China în flăcări, imaginează-ţi 
câtă cenușă va fi eliberată în atmosferă. Suficientă, consideră 
unii oameni de știință, ca să slăbească lumina soarelui și să 
ducă la scăderea temperaturilor la suprafaţa solului - ceea ce 

duce la recolte proaste, la penurie de alimente și la foamete în 
numeroase ţări. Este ceea ce se numește „iarna nucleară”. 

Pauline se simțea de parcă ar fi înghiţit ceva rece și greu. 

— Imi pare rău că sunt atât de sumbru, spuse Gus. 

— Eu sunt cea care a întrebat. 

Se aplecă în față și întinse ambele mâini, iar Gus le prinse 
într-ale lui. 

După un lung moment, ea spuse: 

— Așa ceva nu trebuie să se întâmple niciodată. 

El îi strânse mâinile cu blândeţe. 

— Te rog, Doamne! 

— Și știi care sunt persoanele responsabile pentru prevenirea 
acestei situaţii: tu și cu mine. 

— Mda, spuse Gus. Mai ales tu. 


CAPITOLUL 21 


Tamara se gândea că era posibil să-l fi pierdut pe Abdul. 

Trecuseră opt zile de când sunase ultima oară și le spusese că 
autobuzul era pe punctul să traverseze frontiera în Libia. Era 
posibil să fi fost arestat de libieni, deși partea aceea de lume era 
atât de lipsită de lege, încât părea puţin probabil. Sau poate 
fusese răpit sau asasinat de triburile care nu aveau nimic de-a 
face cu vreun guvern. O cerere de răscumpărare putea fi deja 
pe drum. 

Abdul dispăruse și era posibil să nu mai fie văzut niciodată. 

Tab convocă o ședință ca să discute despre ce era de făcut. 
Astfel de întruniri erau găzduite alternativ de americani și de 
francezi, iar aceasta se ţinea la ambasada Franţei. Întrucât 
discuţiile urmau să aibă loc în limba franceză, Dexter nu 
participa. 

Intâlnirea era prezidată de șeful lui Tab, Marcel Lavenu, un 
bărbat masiv, al cărui cap chel se ridica deasupra umerilor ca un 
dom pe o biserică. 

— M-am întâlnit cu ambasadorul chinez seara trecută, spuse 
el pe un ton neoficial, în timp ce echipa își ocupa locurile. Este 
înnebunit ca dracu' din cauza rebeliunii din Coreea de Nord. Dar 
pe chinezi nu îi deranjează să-i înarmeze pe rebelii din Africa de 

Nord. Imaginaţi-vă reacţia lor dacă baza militară nucleară de la 
Sangnam-ni ar fi fost ocupată de oameni cu Bugles! 

Tamara nu înțelese referinţa și Tab îi explică: 

— Bugle este porecla puștii automate compacte, fabricată de 
firma franceză FAMAS. 

Tab deschise o hartă mare pe masa de conferinţe. Purta o 
cămașă albă, cu mânecile suflecate, și braţele lui arămii erau 
ușor acoperite de păr. Aplecat peste hartă cu un creion în mână 
și cu buclele de pe frunte căzându-i peste ochi, arăta irezistibil 
de atrăgător și Tamara ar fi vrut să se culce cu el atunci și acolo. 

El nu părea să fie conștient de efectul pe care-l avea. Odată, 
ea îl acuzase râzând că se îmbrăca special ca să facă pulsul 
femeilor să o ia razna, dar el afișase un zâmbet vag, care 
demonstra că nu înţelegea cu adevărat despre ce vorbea ea. 
Ceea ce-l făcea și mai atrăgător. 

— Asta este Faya, începu el, arătând cu creionul un punct de 
pe hartă. La o mie de kilometri distanţă de aici, pe drum. De 
acolo a sunat Abdul cu opt zile în urmă, când ne-a trimis o 
grămadă de date prețioase. De atunci presupunem că a fost în 
afara ariei de acoperire a telefonului. 

Monsieur Lavenu era un bărbat deștept, chiar dacă puţin prea 
pompos. Spuse: 

— Ce se întâmplă cu semnalele radio din transport? Putem să 
le mai prindem? 

— Nu de aici, răspunse Tab. Raza acestuia este doar de vreo 
sută cincizeci de kilometri. 

— Desigur. Continuă. 

— Armata propune să nu acţionăm încă împotriva teroriștilor 
pe care i-a identificat Abdul, de teamă să nu-i alertăm pe 
ceilalţi, posibil mai importanți, aflaţi mai departe pe drum. Dar 
vom lovi în curând. 

Lavenu vorbi din nou. 

— Și cum era moralul lui Monsieur Abdul cu opt zile în urmă? 

— A vorbit cu colega noastră americană, zise Tab și o arătă pe 
Tamara. 

Lavenu privi spre ea, așteptând o lămurire. 

— Era bine dispus, spuse ea. Frustrat din cauza defecţiunilor 
și întârzierilor, desigur, dar aflase foarte multe despre ISGS. Știe 
că se află într-un pericol îngrozitor, dar este curajos și dur. 

— Nu există îndoieli în legătură cu curajul lui. 

Tab preluă povestea. 

— Noi presupunem că autobuzul a plecat spre nord-vest, de la 
Faya la Zouarke, apoi spre nord, cu munţii în dreapta și granița 
Nigerului în stânga. Acolo nu există drumuri pavate. Undeva la 
nord de Wour, autobuzul trebuie să fi traversat frontiera - cel 
puţin așa presupunem. Abdul se află acum undeva în Libia, deși 
nu avem nicio posibilitate de a verifica asta. 

— Treaba asta nu prea este satisfăcătoare, spuse Lavenu. 
Desigur, trebuie să acceptăm că am putea să pierdem urma 
unui agent sub acoperire, dar facem tot ce putem ca să-l găsim? 

Tab răspunse politicos: 

— Nu știu ce altceva aș putea să fac, domnule. 

— Putem presupune că semnalul radio al transportului ar 
putea să fie prins de un elicopter care zboară pe deasupra, 
urmând ruta cea mai probabilă a autobuzului? 

— Posibil, spuse Tab. Trebuie acoperită o suprafaţă uriașă, 
dar ar merita să încercăm. Putem presupune că autobuzul a 
optat pentru cel mai scurt drum spre o șosea pavată, care se 
află, mai mult sau mai puţin, spre nord. Problema este că 
elicopterul va fi văzut și auzit de oamenii din autobuz, iar 
traficanţii vor înțelege că sunt supravegheați și vor întreprinde 
un fel de acţiune de scăpare. 

— Ce ziceţi de o dronă? 

Tab încuviinţă din cap. 

— O dronă este mai silenţioasă decât un elicopter și poate 
zbura mult mai sus. Cu mult mai indicată pentru supravegherea 
clandestină. 

— Atunci, o să solicit forțelor aeriene franceze să trimită una 
dintre dronele noastre, să încerce să prindă semnalul radio din 
transport. 

— Ar fi minunat! zise Tamara. 

Ea s-ar fi simţit mult mai ușurată dacă ar fi observat 
autobuzul lui Abdul. 

Întâlnirea se încheie la scurtă vreme după aceea, iar Tab o 
conduse pe Tamara afară, la mașina ei. Ambasada franceză se 
afla într-o clădire modernă, lungă și joasă, care strălucea albă în 
lumina puternică a soarelui. 

— Îţi amintești că tatăl meu sosește astăzi? o întrebă Tab. 

Deși zâmbea, părea nervos - ceea ce era neobișnuit pentru el. 

— Desigur, spuse Tamara. Abia aștept să-l cunosc. 

— O mică schimbare de planuri. 

Ea simţi că asta era cauza nervozităţii lui. 

— Mama mea va veni împreună cu el, spuse el. 

— O, Dumnezeule, vine să mă cerceteze, nu-i așa? 

— Nu, sigur că nu. El văzu expresia sceptică a Tamarei și 
adăugă: Ei bine, da. 

— Ştiam eu. 

— E chiar atât de rău? Le-am povestit despre tine și, normal, 
este curioasă. 

— Ea te-a mai vizitat până acum? 

— Nu. 

Tab chiar spusese că mama lui venea în Ciad pentru prima 
dată în viaţa ei? Probabil că el le spusese părinţilor lui că era 
posibil ca Tamara să facă parte din viaţa lui pe termen lung - și 
din a lor. Ar fi trebuit să fie încântată, nicidecum îngrijorată. 

— Este ironic, spuse Tab. Aici, în ţara asta lipsită de lege, 
înfrunţi pericole în fiecare zi fără să clipești, dar ești speriată de 
mama mea. 

— E adevărat, râse ea. 

Chiar și așa însă, tot era îngrijorată. Îi reveni în minte 
fotografia din apartamentul lui Tab. Mama lui era blondă și bine 
îmbrăcată, dar era tot ce-și putea aminti. Spuse: 

— Nu mi-ai zis niciodată numele lor. Aș putea foarte bine să le 
spun „tata” și „mama”. 

— Nu încă, în orice caz. El este Malik. Ea este Marie-Anatole, 
dar i se spune întotdeauna Anne, ceea ce e simplu în orice 
limbă. 

Tamara observă cuvintele „nu încă”, dar nu comentă. 

— Când sosesc? întrebă ea. 

— Zborul aterizează pe la miezul zilei. Am putea să luăm cina 
împreună în seara asta. 

Tamara scutură din cap. Oamenii erau adesea irascibili după 
o călătorie cu avionul. Prefera ca ei să se odihnească înainte să-i 
întâlnească. 

— Ar trebui să-ţi petreci prima seară singur cu ei, spuse ea. 
Întrucât nu dorea să sugereze că ei ar fi putut să fie nervoși, 
adăugă: Vei avea nevoie să te pui la curent cu noutăţile din 
familie. 

— Poate... 

— De ce nu ne întâlnim cu ei mâine, la prânz? 

— Ai dreptate, e o idee mai bună. Dar încă nu dorim să fim 
văzuţi toţi patru în public, nu-i așa? Încă nu sunt pregătit să-mi 
înfrunt superiorii cu vestea că m-am îndrăgostit de un spion 
yankeu. 

— Nu m-am gândit la asta. Și nu pot să-i invit în micul meu 
apartament. Ce vom face? 

— Va trebui să închiriem una dintre micile încăperi private, 
pentru cină, de la Lamy. Sau am putea să luăm prânzul în 
apartamentul lor. Papa își ia întotdeauna o cameră single, atunci 
când e pe cont propriu, dar mama probabil că a rezervat 
apartamentul prezidenţial. 

Nicio problemă, se gândi Tamara, din nou uimită. Încă nu se 
obișnuise cu prosperitatea familiei lui Tab. 

Tab adăugă: 

— La prima noastră întâlnire, purtai o rochie cu dungi, 
bleumarin cu alb, o jachetă scurtă și albastră și pantofi albaștri, 
din piele. 

— Oh, chiar ai observat. 

— Arătai minunat. 

— Mă făcea să arăt sfioasă, dar tu ai văzut dincolo de 
deghizarea asta destul de repede. 

— Ar fi o ţinută foarte potrivită de îmbrăcat marți. 

Ea fu surprinsă. El nu-i spusese niciodată ce să poarte; nu era 
stilul lui să controleze lucrurile. Presupunea că era doar din 
cauza emoţiei, dar, chiar și așa, era iritată că el își făcea griji 
pentru impresia pe care avea să le-o facă părinţilor lui. 

— Ai încredere, Tabdar, îi spuse. Ea îi folosea numele întreg 
doar atunci când îl tachina. Probabil că nu te voi face de râs. 
Zilele astea nu prea mă mai îmbăt și nici nu-i ciupesc de fund pe 
chelneri. 

— Imi pare rău, spuse el râzând. Papa este relaxat, dar mama 
poate să fie critică. 

— Te înțeleg. Așteaptă să o cunoşti pe mama mea, 
profesoara. Dacă o enervezi, s-ar putea să te trimită la colț. 

— Multumesc pentru că ești atât de înţelegătoare. 

Ea îl ciupi de obraz și urcă în mașina care aștepta. 

Nu putea să nu se gândească la acel „nu încă” al lui Tab. El 
presupunea că avea să vină o vreme când urma să le spună 
părinţilor lui „mamă” și „tată”, ceea ce însemna că aveau să fie 
căsătoriţi. Ea știa deja că dorea să-și petreacă viaţa alături de 

el, dar nunta nu se afla pe lista ei de priorităţi. Se măritase deja 
de două ori, de fiecare dată cu rezultate nesatisfăcătoare. Nu 
era grăbită să o facă din nou. 

După cinci minute, se afla înapoi pe terenul înverzit al 
ambasadei Statelor Unite. Ajunsă la biroul ei, scrise o notă 
despre întâlnire pentru Dexter, apoi se duse la cantină și își luă 
o salată Cobb și un suc dietetic pentru prânz. 

Susan Marcus i se alătură, așezându-și tava pe masă și 
scoțându-și șapca de la uniformă; își scutură apoi părul blond și 
se așeză, dar nu începu să-și mănânce friptura. 

— Informaţiile lui Abdul sunt nepreţuite, spuse ea. Sper să 
primească o medalie. 

— Dacă primește, noi nu vom afla niciodată. 

Onorurile CIA erau, de obicei, secrete. Mai erau numite 
medalii-suspensor. 

Susan rânji. 

— Pentru că nu sunt vizibile și nu sunt necesare pentru femei. 

— Totul întruna. 

Susan redeveni serioasă. 

— Ascultă, există un subiect despre care aș vrea să te întreb. 

Tamara înghiţi și puse furculita jos. 

— Dă-i drumul! 

— Ştii deja că antrenarea armatei naţionale a Ciadului este o 
parte importantă a misiunii noastre de aici. 

— Desigur. 

— Probabil că nu știi însă că îi învăţăm pe unii dintre oamenii 
lor cei mai buni cum să folosească drone. 

— Nu știam asta. 

— Sigur, asta se întâmplă sub strictă supraveghere, iar 


băieţilor locali nu li se permite să opereze dronele fără 
supraveghere americană. 
— Ințeleg. 


— Uneori, aeronavele sunt distruse la exerciţii. Una dintre ele, 
care avea muniţie de război, a explodat când a lovit ţinta, ceea 
ce n-ar fi trebuit să se întâmple. Alta a fost doborâtă - 
doborârea lor face parte din antrenament. Normal, noi ţinem o 
evidenţă meticuloasă a lor. 

— Desigur. 

— Dar una a dispărut. 

Tamara era surprinsă. 

— Cum se poate întâmpla așa ceva? 

— Unele drone se prăbușesc: este o tehnologie nouă. 
Versiunea oficială este „defecțiune a sistemului de ghidare”. 

— Și nu o poţi găsi? Cât este de mare? 

— Dronele care poartă armament pe distanțe mari nu sunt 
mici. Aceasta are anvergura unui avion cu reacţie privat și are 
nevoie de o pistă ca să decoleze. Dar deșertul este mare. 

— Crezi că e posibil să fi fost furată? 

— Drona este operată de obicei de o echipă de trei persoane: 
pilotul, operatorul senzorilor și coordonatorul pentru informaţii al 
misiunii. Oricum, o singură persoană o poate face fără 
probleme. Dar nu poate întreprinde nimic fără staţia de control. 

— Asta cât este de mare? 

— E o dubă. În spate, pilotul dronei este așezat într-o cabină 
de pilotaj virtuală, cu ecrane care-i arată vederea din dronă, 
hărţi și instrumente de navigaţie. Există o acceleraţie 
convențională și un joystick. O antenă satelit de pe acoperișul 
mașinii păstrează comunicarea cu aeronava. 

— Deci, hoţul ar trebui să fure și duba. 

— Ar putea să cumpere una de pe piaţa neagră. 

— Vrei să întind niște antene? 

— Da, te rog! 

— Dronele ar putea să fie scoase la vânzare. O alternativă ar 
fi ca generalul să aibă niște drone sub acoperire, la un aerodrom 
îndepărtat. Poate că cineva încearcă să cumpere o staţie de 
control de pe piaţa neagră. Să văd ce pot să aflu. 

— Mulţumesc. 

— Acum pot să-mi mănânc salata? 

— Dă-i drumul. 

(E 

Marti-dimineață, Tamara avea o întâlnire la cafea cu Karim. 

Se îmbrăcă atent, pentru că, de la cafeneaua lui Karim, 
trebuia să meargă direct la prânzul cu părinții lui Tab. Alese 
ceva diferit de ținuta pe care i-o sugerase Tab: ar fi făcut-o să se 
simtă ca o păpușă. Oricum, renunță la orice încăpățânare și nu 
se îmbrăcă în blugi rupti. Îşi amintea cum îi spusese Tab că ea 
avea acea simplitate șic pe care francezii o admirau și, într- 
adevăr, acesta era stilul ei preferat. Așa că optă pentru ţinuta 
pe care o purtase atunci când el îi spusese acest lucru - o rochie 
dreaptă, gri, cu o curea roșie. 

Ezită în legătură cu bijuteriile. Marie-Anatole Sadoul deţinea și 
conducea compania Travers, care producea, printre altele, 
zorzoane de cea mai înaltă clasă. Nimic din ceea ce se afla în 
cutia de bijuterii a Tamarei nu era suficient de scump ca să 
concureze cu orice ar fi putut să poarte mama lui Tab. In final se 
decise pentru ceva ce făcuse ea însăși și alese un pandantiv 
realizat dintr-un vârf străvechi de săgeată tuareg. In unele 
locuri, Sahara era presărată cu astfel de relicve, așa că, deși nu 
era prețios, era interesant și diferit. Era cioplit în piatră și 
modelat cu grijă, având margini zimţate. Tamara făcuse pur și 
simplu o gaură în baza mai lată și îl atârnase pe o fâșie îngustă 
de piele, pe care și-o petrecea în jurul gâtului. Piatra era de un 
cenușiu întunecat și se asorta plăcut cu rochia ei. 

Ochii lui Karim se lărgiră apreciativ când o văzu arătând atât 
de bine, dar nu comentă. Tamara se așeză în faţa lui, la ceea ce 
era, evident, masa proprietarului, și acceptă o ceașcă de cafea 
amară. Vorbiră despre bătălia din tabăra de refugiați, din urmă 
cu cincisprezece zile, și Karim spuse: 

— Suntem încântați că președintele Green nu a crezut 
minciunile sudanezilor cum că noi le-am invadat teritoriul. 

— Președintele a avut un raport de la un martor ocular. 

Karim ridică sprâncenele. 

— De la tine? 

— M-a sunat personal pentru a-mi mulțumi. 

— Bine lucrat! Ai întâlnit-o? 

— Am lucrat în campania ei pentru alegerile pentru Congres, 
în urmă cu câţiva ani. 

— Impresionant! 

Felicitările lui erau nuanţate și de un alt lucru și ea înțelese că 
trebuia să fie precaută. Fiind un personaj important din preajma 
Generalului, lui Karim nu i-ar fi plăcut ca Tamara să se bucure 
de și mai multă importanţă pentru că îl cunoștea pe 
președintele american. Decise să fie puţin mai modestă. 

— Ea face mereu asemenea gesturi: sună oameni obișnuiți - 
un șofer, un poliţist, un reporter de la un ziar local - și le 
mulțumește pentru că au făcut o treabă bună. 

— Obține publicitate din asta! 

— Exact. Tamara simţi că reușise să revină la o dimensiune 
normală și se pregăti să pună întrebările dificile. Apropo, 
lipsește una dintre dronele noastre, știai? 

Karim ura să accepte că era ignorat în legătură cu un lucru: 
întotdeauna se prefăcea că știa deja. Singurele ocazii când 
pretindea că nu era la curent erau acelea în care dorea să 
ascundă faptul că știa cu adevărat un anumit lucru. Așa că ea 
socotea că, dacă el răspundea acum „Da, am auzit despre 
asta”, probabil nu știa nimic; pe de altă parte, dacă spunea 
„Habar n-aveam”, însemna că știa totul despre acest subiect. 

El ezită timp de o fracțiune de secundă, apoi spuse: 

— Serios? Lipsește o dronă? Habar n-aveam! 

„Deci știai, se gândi ea. Bine, bine...” 
confirmare, adăugă: 

— Noi ne gândeam că s-ar putea să o aibă Generalul. 

— Cu siguranţă nu! zise Karim încercând să pară indignat. De 
ce, ce am putea noi să facem cu ea? 

— Nu știu. Ar putea să considere că ar fi interesant să aibă 
una, la fel ca... Arătă spre ceasul de scufundări, mare și 
complicat, de la încheietura stângă a lui Karim. Ceasul tău. 

Dacă era onest, Karim ar fi putut acum să râdă și să spună: 
„Da, desigur, e interesant să ai o dronă în buzunar, chiar dacă 
nu-ți folosește la nimic”. 

Dar el nu făcu asta. Solemn, răspunse: 

— Generalul nu ar dori niciodată să aibă o armă atât de 
puternică fără aprobarea aliaţilor noștri americani. 

Această minciună moralizatoare îi confirmă Tamarei ceea ce 
bănuia. Obţinuse informaţia de care avea nevoie, așa că 
schimbă subiectul. 

— Armatele respectă zona demilitarizată din lungul frontierei 
cu Sudanul? întrebă ea. 

— Până acum, da. 

În timp ce discutau despre Sudan, Tamara cântărea 
întrebarea lui Karim: ce ar putea să facă Generalul cu o dronă 
americană? Ar fi putut să o păstreze ca pe un trofeu inutil, la fel 
cum Karim, care trăia în Ciadul fără ieșire la mare, n-ar fi avut 
nevoie niciodată de un ceas care era rezistent la apă până la 
adâncimi de 100 de metri. Dar Generalul era un intrigant 
alunecos, după cum dovedise cu ambuscada lui, și ar fi putut, 
foarte bine, să aibă un scop mult mai sinistru. 

Tamara obținuse toate informaţiile pe care sperase să le 
obţină în ziua aceea de la Karim. Își luă rămas-bun și se întoarse 


Ca să forțeze o 

la mașina ei. Avea să raporteze această discuție mai târziu. Mai 
întâi însă, trebuia să fie evaluată de părinţii lui Tab. 

Își spuse că era inutil să fie prea sensibilă: nu era un examen, 
ci un prânz social. Chiar și așa, se simțea neliniștită. 

Ajunse la hotelul Lamy și mai întâi se duse la baie ca să se 
împrospăteze. Își pieptănă părul și își refăcu machiajul. 
Pandantivul cu vârf de săgeată arăta bine în oglindă. 

Pe telefon avea un mesaj care-i preciza numărul camerei. 
Când intră în ascensor, Tab urcă imediat în urma ei. Ea îl sărută 
pe ambii obraji, apoi îi șterse urmele de ruj de pe faţă. Era 
îmbrăcat formal, într-un costum, având o cravată cu buline și cu 
o batistă albă care ieșea puţin din buzunarul de la piept. 

— Dă-mi voie să ghicesc, spuse ea în franceză. Mamei tale îi 
place ca bărbaţii să se îmbrace bine. 

El zâmbi. 

— Și bărbaţilor le place. Arăţi perfect. 

Ajunseră la ușa camerei, care era deschisă, și intrară. 

Tamara nu mai fusese niciodată într-un apartament 
prezidențial. Trecură printr-un hol mic, ajungând într-o cameră 
mai spațioasă. O ușă laterală lăsa să se întrevadă o sufragerie în 
care un chelner așeza șerveţele pe o masă. În partea cealaltă a 
camerei se afla o ușă dublă, care, probabil, ducea spre dormitor. 

Părinţii lui Tab erau așezați pe o canapea cu tapițerie roz. 
Tatăl lui se ridică în picioare când îi văzu intrând, iar mama lui 
rămase pe canapea. Amândoi purtau ochelari, care nu apăreau 
în fotografia pe care o văzuse Tamara. Malik avea un chip aspru 
și întunecat, dar era bine îmbrăcat, purtând un blazer bleumarin 
din bumbac, pantaloni crem și o cravată cu dungi - un francez 
îmbrăcat în stil englezesc, dar cu mai multă clasă. Anne era o 
femeie în vârstă frumoasă, palidă și subţire, îmbrăcată într-o 
rochie de in de culoare crem, cu un guler mandarin și cu mâneci 
largi. Arătau exact ca orice cuplu înstărit, cu mult bun gust. 

Tab făcu prezentările, continuând conversaţia în franceză. 
Tamara rosti o frază pe care și-o pregătise dinainte: 

— Sunt foarte bucuroasă să-i cunosc pe părinţii acestui bărbat 
minunat. 

În loc de orice răspuns, Anne zâmbi rece. Orice mamă ar fi 
fost mulțumită să audă o asemenea remarcă la adresa fiului ei, 
dar ea nu părea impresionată. 

Se așezară toţi. Pe o măsuță de cafea se aflau o frapieră cu o 
sticlă de șampanie și patru pahare. Chelnerul intră și le turnă în 
pahare, iar Tamara observă că șampania era veche, marca 
Travers. 

— Intotdeauna bei propria șampanie? o întrebă ea pe Anne. 

— Adesea, da, ca să verific cum traversează timpul, răspunse 
Anne. În mod normal, degustăm în crame - și același lucru este 
valabil și pentru cumpărătorii și criticii de vin care vin din 
întreaga lume la podgoria noastră din Reims. Dar clienţii noștri 
au experiențe diferite. Inainte ca vinul să fie băut, acesta 
călătorește, probabil, mii de kilometri și poate să fie păstrat ani 
de zile în condiţii nepotrivite. 

Tab o întrerupse: 

— Când eram student în California, lucram într-un restaurant 
în care vinul era păstrat într-un bufet din apropierea cuptorului. 
Dacă cineva comanda șampanie, trebuia să punem sticla în 
congelator timp de cincisprezece minute, adăugă el râzând. 

Mama lui nu părea prea amuzată. 

— Așa că, vezi tu, șampania are nevoie de o calitate care nu 
se dezvăluie niciodată la o degustare într-o cramă: tărie. Noi 
trebuie să producem un vin care să poată supravieţui unui 
tratament necorespunzător și totuși să aibă un gust bun în ciuda 
condițiilor, care sunt departe de a fi ideale. 

Tamara nu se așteptase la un curs. Pe de altă parte, îl 
considera interesant. Și aflase că mama lui Tab era nemilos de 
serioasă. 

Anne gustă șampania și spuse: 

— Nu e prea dezamăgitoare. 

Tamara o considera de-a dreptul delicioasă. 

În timp ce pălăvrăgeau, Tamara analiză bijuteriile lui Anne. 
Mânecile largi ale rochiei ei dezvăluiau un frumos ceas Travers 
pe încheietura mâinii stângi și trei brățări de aur pe cea a mâinii 
drepte. Tamara nu plănuia să discute despre bijuterii, dar Anne 
comentă cu privire la pandantivul ei. 

— N-am mai văzut nimic de genul acesta până acum. 

— E făcut de mine, spuse Tamara, apoi îi povesti despre 
vârful de săgeată tuareg. 

— Ce original! zise Anne. 

Tamara întâlnise doamne respectabile americane care 
spuneau „Ce original!” când doreau, de fapt, să spună „Ce 
îngrozitor!” 

Apoi Tab îl întrebă pe tatăl lui despre partea de afaceri a 
călătoriei. 

— Întâlnirile cele mai importante vor avea loc aici, în capitală, 
spuse Malik. Toţi bărbaţii care conduc ţara asta se află aici - nu 
cred că e nevoie să-ți spun eu asta. Dar va trebui să zbor până 
la Doba ca să văd puţurile de petrol. Se întoarse spre soţia lui ca 
să-i explice. Toate câmpurile de petrol se află în îndepărtata 
parte de sud-vest a ţării. 

— Dar ce vei face, de fapt, în Doba și în N'Djamena? îl întrebă 
Tab. . 

— In Africa, afacerile sunt foarte personale, spuse Malik. Să fii 
în termeni de prietenie cu oamenii poate fi mai important decât 
să le oferi condiţii generoase într-un contract. Cel mai eficient 
lucru pe care îl fac aici este să aflu ce anume îi nemulțumește 
pe oameni - și să acționez astfel încât să-i păstrez de partea 
noastră. 

Până la finalul prânzului, Tamara avea o imagine clară a 
acestui cuplu. Amândoi erau oameni de afaceri inteligenţi, 
informaţi și hotărâți. Dar Malik era amabil și relaxat, în timp ce 
Anne era încântătoare, dar rece, la fel ca șampania ei. Printr-o 
norocoasă răsucire a zarurilor genetice, Tab moștenise 
personalitatea șarmantă a tatălui său și frumusețea mamei lui. 

La scurt timp după aceea, Tamara și Tab plecară împreună. 

— Sunt un cuplu remarcabil, îi spuse ea în hol. 

— Credeam că întâlnirea a fost deosebit de ţeapănă. 

El nu greșea prea mult, dar, dând dovadă de tact, ea nu-și 
exprimă părerea. In schimb, propuse o soluţie. 

— Haide să-i ducem mâine-seară la al-Quds! spuse ea. Era 
restaurantul lor preferat, un local arăbesc liniștit, în care vesticii 
nu mergeau niciodată. Acolo putem să fim mai relaxaţi. 

— Drăguţă idee, zise Tab, apoi se încruntă. Acolo nu servesc 
vin. 

— Pe ai tăi i-ar deranja asta? 

— Pe mama, nu. Tata ar putea însă să vrea să bea ceva. Dar 
vom bea șampanie la mine acasă înainte să mergem la 
restaurant. 

— Și spune-le părinţilor tăi să îmbrace haine cu adevărat 
lejere. 

— Voi încerca! 

— Deci, zise ea zâmbind, chiar ai lucrat în bucătăria unui 
restaurant din California? 

— Da. 

— Mi-aș fi imaginat că părinţii tăi ţi-au plătit totul. 

— Mi-au oferit o alocaţie generoasă, dar eu eram tânăr și 
prost și într-un semestru am cheltuit peste măsură. Eram atât 
de jenat să le mai cer bani, încât mi-am luat o slujbă. Nu m-a 
deranjat absolut deloc. A fost o experienţă nouă. Nu mai 
avusesem o slujbă până atunci. 

„Tânăr, dar deloc prost”, se gândi Tamara. Avusese tăria de 
caracter să rezolve singur problema, în loc să dea fuga la tata și 
la mama după ajutor. Îi plăcea asta. 

— La revedere, spuse ea. Haide să dăm mâna! Dacă ne 
privește cineva, o să arătăm ca niște colegi, nu ca doi iubiți. 

Ajunsă pe bancheta din spate a mașinii ei, Tamara putea să 
nu se mai prefacă. Prânzul fusese îngrozitor. Toată lumea se 
simţise inconfortabil. Malik fusese în regulă în rolul lui: el 
probabil că ar fi flirtat cu Tamara. Dar Anne avea genul de 
maniere corecte care obliga pe toată lumea să se comporte cât 
putea de bine. 

Relaţia Tamarei cu Tab nu depindea de aprobarea mamei lui, 
era convinsă de asta. Anne avea un caracter puternic, dar nu 
era chiar atât de intransigentă. În orice caz, dacă era pornită 
împotriva Tamarei, putea deveni supărător - problema ar fi 
putut să provoace fricţiuni ocazionale în cuplu timp de mulţi ani, 
iar Tamara era hotărâtă să nu lase să se întâmple așa ceva. 

Și, undeva în interiorul lui Anne, trebuia să existe o femeie 
adevărată. Ea era o aristocrată, care rupsese cercul social și să 
măritase cu fiul arab al unui proprietar de magazin: ca să facă 
asta, trebuie să fi fost condusă mai degrabă de inimă decât de 
creier. Cumva, Tamara avea să reușească să se conecteze cu 
fata care se îndrăgostise până peste urechi de Malik. 

Reveni la ambasada Statelor Unite și îl căută pe Dexter, care 
se întorsese la birou cu o vânătaie mare pe frunte și cu un braţ 
într-o eșarfă. Nu-i mulțumise pentru că îl salvase din tabăra de 
refugiaţi. 

— Am discutat cu Karim despre drona pierdută, îi spuse ea. 

— Drona pierdută? zise Dexter părând enervat. Cine ţi-a spus 
despre drona pierdută? 

Ea era surprinsă. 

— N-ar fi trebuit să știu? 

— Cine ţi-a spus? repetă el. 

Ea ezită - dar lui Susan nu-i păsa ce știa sau ce gândea 
Dexter. 

— Colonelul Marcus. 

— Femeia aia e plină de zvonuri, spuse el disprețuitor. 

— Suntem toţi de aceeași parte, nu-i așa? zise Tamara, 
lăsându-l să-i vadă enervarea. Povestea dronei nu era strict 
secretă. Doar că lui Dexter îi plăcea să controleze întregul flux 
de informaţii. Totul trebuia să treacă pe la el, intrări și ieșiri: era 
obositor. 

— Dacă nu vrei să auzi ce avea de spus Karim... 

— Bine, bine, dă-i drumul... 

— Mi-a spus că Generalul nu are nicio dronă, dar eu cred că 
minte. 

— De ce crezi asta? 

— Doar o bănuială. 

— Intuiţie feminină. 

— Dacă vrei. 

— N-ai fost niciodată în armată, nu-i așa? 

— Nu. 

Dexter servise în marina militară. 

— Nu înţelegi. 

Tamara nu spuse nimic. 

— Echipamentele militare dispar mereu, continuă Dexter. 
Nimeni nu le poate ţine socoteala. Sunt, pur și simplu, prea 
multe lucruri în prea multe locuri, mutate mult prea des. 

Ea fu tentată să-l întrebe cum de reușeau marile companii 
aeriene internaţionale să-și gestioneze flotele, dar continuă să-și 
ţină gura. 

— Echipamentele dispărute sunt dispărute. Nu e nevoie de o 
teorie a conspirației. 

— Dacă spui tu. 

— Așa zic eu, rosti Dexter. 

o... 

În seara următoare, Malik și Anne erau așezați pe taburetele 

din mica bucătărie a lui Tab. El punea humus peste feliile de 

castraveți, în timp ce Tamara presăra ulei de măsline, sare și 
frunze de rozmarin pe lipii simple de tortilla, pe care le rumenea 
în cuptor. În timp ce se mișcau prin spaţiul modest, se atingeau 
frecvent unul pe altul, cum se întâmpla de obicei. Toată lumea 
pălăvrăgea, dar Tamara știa că era urmărită, în special de către 
Anne. Totuși, când îi prinse privirea la un moment dat, i se păru 
că observă o mină încântată. În cele din urmă, Anne spuse: 

— Voi doi sunteţi fericiți împreună. 

Era prima dată când spunea ceva despre relaţia fiului ei cu 
Tamara și era o afirmaţie pozitivă, ceea ce o mulțumea pe 
Tamara. Apoi Anne mâncă toate lipiile fierbinţi. 

Poate că, într-o zi, chiar ar fi putut să fie prietene. 

Tamara era puţin îngrijorată să intre la al-Quds cu Anne. Cu 
părul ei negru și ochii căprui, ea putea să treacă drept o fată 
arabă emancipată, dar Anne era blondă și înaltă. Oricum, în 
seara aceea, își pusese o eșarfă pe cap și pantaloni largi de in, 
ca să fie mai puţin bătătoare la ochi. 

Proprietarul îi cunoștea pe Tamara și pe Tab și îi întâmpină 
cordial, părând încântat când Tab îi prezentă pe părinţii lui și îi 
spuse că veniseră în vizită de la Paris. Al-Quds nu avea prea 
mulţi clienţi care veneau de la Paris. 

Când veni mâncarea, Tab începu un discurs pe care părea că-l 
pregătise dinainte. 

— Relaţia mea cu Tamara este o problemă pentru șefii noștri, 
spuse el. Lor nu le place să devenim prea apropiaţi de ofițeri ai 
serviciilor de informaţii ale altor ţări. Până acum am fost discreţi, 
dar nu putem să ducem asta la nesfârșit. 

Anne spuse nerăbdătoare: 

— Aveţi un plan. 

Tab își abandonă scenariul și rosti: 

— Vrem să locuim împreună. 

— După o lună? 

— Cinci săptămâni. 

Malik râse. 

— Nu-ţi amintești cum s-a întâmplat și cu noi? îi spuse el lui 
Anne. După o săptămână, într-o vineri, am făcut sex și nu ne-am 
mai îmbrăcat până luni-dimineaţă. 

Anne roși și spuse: 

— Malik! Te rog! 

Dar el nu se lăsă redus la tăcere. 

— Și ei sunt la fel, nu vezi? spuse el. Așa arată dragostea 
adevărată! 

Anne nu dorea să discute natura dragostei adevărate. 

— Vreţi copii? întrebă ea. 

Ei nu avuseseră încă această discuţie, dar Tamara știa ce 
simțea. Spuse: 

— Da. 

— Da, zise și Tab. 

— Eu vreau copii și o carieră și, pentru asta, am două modele 
splendide: pe mama mea și pe tine, Anne, adăugă Tamara. 

— Deci ce veţi face? 

Tab răspunse: 

— Eu voi pleca de la DGSE și, dacă vrei să mă primești, 
mamă, aș vrea să lucrez cu tine, în afacerea asta. 

— Mi-ar plăcea asta, zise Anne imediat. Dar, Tamara, cum te 
potrivești tu aici? 

— Aș prefera să rămân la CIA, dacă se poate. Voi încerca să 
obţin un transfer la ambasada din Paris. Dacă nu funcţionează, 
va trebui să mă gândesc la altceva. Dar asta este ideea 
esenţială: aș prefera să părăsesc agenţia mai degrabă decât pe 
Tab. 

Urmă un moment de tăcere. Apoi Anne le oferi cel mai cald 
zâmbet pe care Tamara îl văzuse până atunci pe fața ei. Se 
întinse peste masă și își lăsă mâna peste cea a Tamarei. 

— Tu chiar îl iubești, nu-i așa? spuse ea încet. 

— Da, zise Tamara. Chiar îl iubesc. 

o... 

A doua zi, Tab o sună ca să-i spună că drona franceză nu 
reușise să prindă semnalul radio al dispozitivului ascuns în 
transport și că nu descoperise niciun autobuz pe ruta 
respectivă. 

Abdul dispăruse. 


CAPITOLUL 22 


Autobuzul Mercedes petrecu cinci zile într-un sat libian fără 
niciun nume, așteptând să fie adusă de la Tripoli o nouă pompă 
de combustibil. Locuitorii satului vorbeau un dialect tuareg, 

necunoscut celor din autobuz. Kiah și Esma comunicau cu 
femeile prin gesturi și zâmbete și se descurcau suficient de bine. 
Mâncarea trebuia să fie adusă din satele vecine, pentru că cei 
din această așezare nu se puteau descurca să hrănească 
treizeci și nouă de guri suplimentare, indiferent cât de mulți 
bani li se ofereau. 

Hakim cerea ca toată lumea să-l plătească suplimentar, 
pentru că nu prevăzuse în buget acest lucru. Abdul îi spuse 
furios că rămânea fără bani, iar ceilalți pasageri susţinură 
același lucru. Kiah știa că Abdul se prefăcea, dorind să ascundă 
faptul că avea mulţi bani. 

De acum, toţi erau obișnuiți cu Hakim și cu paznicii lui 
înarmaţi: nu le era teamă să se certe cu el pentru plăţile 
suplimentare. Grupul supraviețuise multor obstacole. Kiah 
începea să se simtă aproape în siguranţă și să se gândească la 
traversarea Mării Mediterane, pentru că, acum, asta era partea 
călătoriei care o speria. 

Ciudat, nu era nefericită. Privaţiunile și pericolele zilnice 
ajunseseră să fie considerate ca fiind aproape normale. Vorbea 
mult cu Esma, care era cam de vârsta ei, dar își petrecea cel 
mai mult timp cu Abdul, care ajunsese să-l îndrăgească pe Naji. 
Abdul părea fascinat de dezvoltarea mentală a unui copil de doi 
ani: ce înțelegea băieţelul, ce nu putea să priceapă și cât de 
mult învăţa în fiecare zi. Kiah îl întrebă la un moment dat dacă 
își dorea să aibă propriul fiu într-o bună zi. 

— Nu m-am mai gândit la acest lucru de multă vreme, îi spuse 
el. 

Ea se întrebă ce însemna asta. Apoi realiză că, în urmă cu 
doar câteva săptămâni, el nici nu răspundea la întrebările 
despre trecutul lui. 

Într-o zi, se treziră într-o ceaţă deasă, care acoperea totul cu 
o pojghiţă de umezeală rece, ceva ce se întâmpla destul de rar 
în deșert. Nu puteau să vadă de la o casă la cealaltă, iar pașii 
celorlalte persoane și zgomotele conversaţiilor se auzeau ca de 
departe. 

Kiah îl legă pe Naji de ea cu o bandă de pânză, de teamă că, 
dacă ar fi început să hoinărească, ar fi putut să nu-l mai 
găsească niciodată. Ea și Abdul rămaseră împreună toată ziua, 
fără să vadă pe altcineva în cea mai mare parte a timpului. Ea îl 

întrebă ce avea să facă pentru a-și câștiga traiul după ce 
ajungeau în Franţa. 

— Unii europeni plătesc bărbaţi care să-i ajute să se menţină 
puternici și în formă, spuse el. Astfel de oameni se numesc 
antrenori personali și pot să ceară până la o sută de dolari pe 
oră. Trebuie să ai un aspect atletic, dar, altfel, tot ce trebuie să 
faci este să le spui ce exerciţii să facă. 

Kiah era uluită de această idee. Pentru ea nu avea niciun sens 
ca oamenii să plătească atât de mulți bani pentru nimic. Avea 
multe de învăţat despre europeni. 

— Dar tu? o întrebă el. Tu ce vei face? 

— După ce ajung acolo, aș fi fericită să fac orice fel de muncă. 

— Dar ce fel de muncă ai prefera? 

Ea zâmbi. 

— Mi-ar plăcea să am un mic magazin de pește. Mă pricep la 
asta. Sunt convinsă că, în Franţa, există alte feluri de pești, dar 
nu mi-ar lua mult timp să-i învăţ. Aș cumpăra pește proaspăt în 
fiecare zi și aș închide magazinul după ce l-aș vinde. Când Naji 
va mai crește, va putea să lucreze în magazin și să învețe 
afacerea, apoi să o preia de la mine, când eu voi fi prea bătrână 
ca să mai muncesc. 

În ziua următoare ajunse, în sfârșit, pompa de combustibil, 
adusă de un bărbat cu o cămilă, care rămase să-l ajute pe 
Hakim să o monteze și să se asigure că funcţiona 
corespunzător. 

Când porniră, în dimineața următoare, se îndreptară în 
continuare spre vest. Kiah își aminti că Abdul îl mai întrebase și 
înainte pe Hakim despre direcția în care mergeau, dar acum își 
ținea gura închisă. Oricum, el nu era singura persoană de la 
bord care considera că ţărmul Mării Mediterane nu se afla în 
direcția aceea. La următoarea oprire pentru odihnă, doi dintre 
bărbaţi îi cerură lui Hakim să le spună de ce se îndepărtau de 
destinaţia lor. 

Kiah asculta, întrebându-se ce avea să le spună el. 

— Ăsta este drumul! răspunse Hakim furios. Există un singur 
drum. 

Când cei doi insistară, Hakim spuse: 

— Mergem spre vest, apoi spre nord. Este singurul drum - 
doar dacă nu vreţi să mergeţi călare pe o cămilă, adăugă el 

sarcastic. Daţi-i drumul, poate găsiți o cămilă! Vom vedea cine 
ajunge primul la Tripoli. 

Kiah îi spuse încet lui Abdul: 

— Tu îl crezi pe Hakim? 

Abdul ridică din umeri. 

— E un mincinos și un trișor. Nu cred nimic din ce spune. Dar 
este autobuzul lui și el conduce - iar paznicii lui au arme. Așa că 
trebuie să avem încredere în el. 

Autobuzul avansă mult în ziua aceea. Spre sfârșitul după- 
amiezii, pe când privea afară pe ferestrele fără sticlă, Kiah 
observă semnele mizerabile ale așezărilor umane: butoaie de 
ulei îndoite, cutii de carton, un scaun de mașină cu umplutura 
revărsându-se pe afară... Privind înainte, văzu în depărtare o 
așezare care nu arăta ca un sat tuareg. 

În timp ce autobuzul se apropia, analiză detaliile. Existau 
câteva clădiri din cărămizi de zgură și multe colibe improvizate, 
precum și adăposturi confecţionate din ramuri de copaci uscate 
și resturi de pânză și covoare. Dar mai văzu și camioane, 
laolaltă cu alte vehicule, iar unele părți ale zonei erau închise cu 
garduri din lanţuri solide. 

— Ce este locul acesta? întrebă Kiah. 

— Arată ca o localitate minieră. 

— O mină de aur? 

La fel ca mulţi alţii, ea auzise despre goana după aur din 
Sahara centrală, dar nu văzuse niciodată o mină. 

— Așa presupun, spuse Abdul. 

Pe măsură ce autobuzul trecea încet printre colibe, Kiah 
observă că locul era mizerabil. Pe pământ, între adăposturi, 
existau bidoane, cutii de băutură, mâncare stricată și pachete 
de ţigări. 

— Minele de aur sunt întotdeauna atât de mizerabile? îl 
întrebă ea pe Abdul. 

— Cred că unele sunt autorizate de guvernul Libiei și se supun 
reglementărilor legislaţiei muncii, dar altele sunt simple 
excavații, fără vreun statut oficial și fără reguli. Sahara este 
prea mare ca să fie controlată. Locul ăsta trebuie să fie 
neoficial. 

Bărbaţi în zdrențe priveau, fără nicio curiozitate, spre 
autobuz. Printre ei se aflau câţiva paznici, bărbaţi tineri, bărboși, 
cu puști. La o mină de aur era nevoie de agenți de securitate, 

presupunea Kiah. Observă o cisternă și un bărbat cu un furtun 
care le împărțea apă oamenilor care aveau căni și sticle. In 
deșert, cele mai multe așezări erau construite în jurul oazelor, 
dar minele trebuiau să se găsească acolo unde se afla aurul, 
raţiona Kiah, așa că apa trebuia adusă cu camionul ca să-i ţină 
în viaţă pe mineri. 

Hakim opri autobuzul, se ridică în picioare și spuse: 

— Aici ne vom petrece noaptea. Ei ne vor da mâncare și un 
loc de dormit. 

Kiah nu era prea dornică să mănânce ceva gătit într-un astfel 
de loc. 

Hakim continuă: 

— Securitatea este strictă, pentru că aceasta este o mină de 
aur. Nu staţi în calea paznicilor. Orice aţi face, nu vă cățărați 
peste garduri în zonele restricționate. Dacă faceţi asta, ați putea 
să fiți împușcați. 

Lui Kiah chiar nu-i plăcea locul acela. 

Hakim deschise ușa autobuzului, iar Hamza și Tareq coborâră 
și rămaseră cu armele în mâini. Hakim spuse: 

— Ne aflăm în Libia și, după cum am convenit anterior, acum 
îmi veți plăti a doua rată a taxei - înainte să coborâţi din 
autobuz. O mie de dolari americani de persoană. 

Toată lumea începu să scormonească prin bagaje sau pe sub 
haine după bani. 

Kiah se despărţea reticentă de bani, dar nu avea de ales. 

Hakim număra fiecare bancnotă, fără nicio grabă. 

După ce coborâră cu toţii din autobuz, se apropie un paznic. 
Părea cu câţiva ani mai în vârstă decât ceilalți, undeva peste 
treizeci de ani, și, în loc de pușcă, avea un pistol băgat în toc. El 
privi cu o expresie de dispreț spre pasagerii autobuzului. Kiah se 
gândi: „Ce ţi-am făcut noi?” 

— Acesta este Mohammed, zise Hakim. El o să vă arate unde 
dormiti. 

Hamza și Tareq se urcară din nou în autobuz și Hakim porni 
mai departe ca să parcheze. Cei doi jihadiști dormeau adesea în 
vehicul peste noapte, poate de teamă să nu cumva să fie furat. 

Mohammed strigă: 

— Toată lumea! Urmaţi-mă! 

Îi conduse apoi în zigzag printre adăposturile improvizate. 
Kiah se afla imediat în urma lui, cu Esma și familia ei. Tatăl 
Esmei, Wahed, i se adresă bărbatului: 

— De cât timp te afli aici, frate? 

Mohammed răspunse: 

— Închide gura, bătrân prost! 

Ajunseră la un adăpost cu trei pereţi, cu un acoperiș din tablă 
ondulată. Când intrară, Kiah văzu un șobolan cu o coajă de 
pâine în gură, care se strecura printr-o gaură din perete cu 
coada fluturând în urma lui, ca un semn nepăsător de rămas- 
bun. 

În adăpost nu existau lumini; părea să nici nu existe curent 
electric. 

— Ei vă vor aduce de mâncare, spuse Mohammed, apoi se 
îndepărtă. Kiah se întreba cine erau „ei”. 

Își pregăti apoi locul, curăţând o zonă de pe podea cu o 
mătură improvizată dintr-o bucată de carton. Scoase pătura ei și 
pe cea a lui Naji, așezându-le împăturite pe jos, lângă bagajul ei, 
ca să-și ocupe spaţiul. 

— Mă duc să arunc o privire în jur, îi spuse Abdul. 

— Vin cu tine, zise ea și îl ridică pe Naji. Ar putea să existe un 
loc unde ne putem spăla. 

Se lăsase seara, dar era încă lumină. Găsiră o potecă, mai 
mult sau mai puţin dreaptă, care mergea prin tabără și o 
urmară. Lui Kiah îi plăcea să se plimbe alături de Abdul, cu Naji 
în braţe. Erau aproape ca o familie. 

O femeie privi insistent spre ea, apoi și un bărbat, iar Abdul îi 
spuse: 

— Ascunde crucea pe sub rochie. Cred că pe aici sunt 
extremiști. 

Ea nu realizase că lanţul ei de argint, cu o cruce mică, se afla 
la vedere. Spre deosebire de Ciad, Libia era populată de o 
majoritate covârșitoare de musulmani suniţi, iar creștinii erau o 
minoritate minusculă, își aminti ea. Își ascunse grăbită crucea. 

Adăposturile improvizate erau împrăștiate în jurul unei clădiri 
mari, circulare, din cărămizi de zgură. În faţa acesteia se afla o 
femeie solidă, cu un hijab negru, care îi acoperea totul în afară 
de ochi. Ea amesteca în câteva oale mari, deasupra unui foc 
deschis. Mâncarea nu avea aroma condimentată, specifică 
bucătăriei africane, și Kiah presupunea că făcea un terci de mei. 

Fără îndoială că alimentele erau depozitate în interiorul clădirii. 
În spate, o grămadă mare de coji de legume și de conserve 
goale răspândeau duhoare în jur. 

Oricum, zona în care erau cazaţi emigranții era singura care 
arăta astfel. Restul așezării consta din trei incinte mari, 
îngrădite, care erau curate și îngrijite. 

Una era un parc auto, care conţinea zece sau mai multe 
vehicule. Kiah numără patru camionete, folosite probabil pentru 
transportul aurului și al proviziilor; două cisterne mari, la fel ca 
aceea pe care o văzuse împărțind apă; și două SUV-uri negre, 
strălucitoare, despre care presupunea că aparțineau 
proprietarilor minei. Mai exista, de asemenea, un mare camion- 
cisternă pentru benzină, articulat. Lateralul acestuia era vopsit 
în galben și gri și prezenta un dragon negru cu șase picioare și 
literele „eni”, care reprezentau o companie petrolieră italiană 
gigant. Kiah presupunea că acesta se afla acolo pentru 
realimentarea celorlalte vehicule. Mai observă și un furtun 
pentru aer comprimat, pentru umflarea cauciucurilor. 

O poartă largă pentru accesul vehiculelor era închisă cu un 
lanţ și lacăt și, în interiorul gardului, se afla o colibă de pază 
mică. Un bărbat cu o pușcă stătea în picioare la poartă, fumând 
plictisit. Kiah presupunea că avea să intre în colibă după lăsarea 
întunericului: nopţile în deșert erau reci. 

— Nord-coreean, spuse Abdul mai mult pentru sine. 

— El? întrebă Kiah, privind spre paznic. Nu. 

— Nu el. Pușca lui. 

— Oh... 

Armele erau unul dintre nenumăratele lucruri despre care 
Abdul avea o grămadă de cunoștințe. 

— Se poate ca asta să fie o mină ilegală, dar este surprinzător 
de bine echipată, spuse Abdul. Trebuie să facă o mulţime de 
bani. 

— Desigur, zise ea râzând. Doar este o mină de aur. 

El zâmbi. 

— Adevărat. Muncitorii care sapă după aur nu par să 
primească prea mult din profit, totuși. 

— Muncitorii nu primesc prea mult din profit nicăieri, 
niciodată. 

Ea era surprinsă că Abdul, care știa atât de multe, părea să 
fie ignorant în legătură cu acest aspect elementar al vieţii. 

— Deci, ce-i aduce aici? spuse el. 

Asta era o întrebare bună. Din câte auzise Kiah, minele de aur 
neoficiale care se deschideau în deșert erau afaceri personale, 
conduse de indivizi care păstrau tot ce reușeau să adune, 
descurcându-se în mod independent cu mâncarea și apa. Viaţa 
era dură, dar puteau să existe recompense mari. Acolo, părea 
că recompensele pentru muncă erau foarte mici. 

Își continuară plimbarea și Kiah auzi sunetul agresiv al unui 
picamer. Observă că cea de-a doua incintă era o împrejmuire de 
vreun hectar. În interior lucrau cam o sută de bărbaţi. Kiah și 
Abdul priviră prin gard, studiind activitatea. Intr-o groapă 
deschisă și puţin adâncă, un bărbat spărgea roca de la bază cu 
un picamer. Când făcea câte o pauză, un excavator scormonea 
după resturi și le răsturna pe o platformă largă din beton. Acela 
era locul în care trudeau cei mai mulţi oameni, spărgând 
pietrele cu ciocane uriașe. Părea să fie o muncă distrugătoare 
sub soarele brutal al deșertului. 

— Unde este aurul? întrebă Kiah. 

— În stâncă. Uneori sunt pepite, de mărimea degetului mare 
al unui bărbat, care pot să fie, pur și simplu, culese cu mâna 
dintre resturile de piatră sfărâmată. Cel mai adesea sunt fulgi, 
care trebuie să fie extrași printr-un procedeu mult mai 
complicat. Se numește aur aluvionar. 

În spatele lor o voce rosti: 

— Ce credeți că faceţi aici? 

Se întoarseră. Era Mohammed. Kiah nu-l plăcea: avea ceva 
rău în el. 

— Mă uit și eu pe aici, zise Abdul. E interzis să fac asta, frate? 

— Plecaţi mai încolo. 

Kiah observă că Mohammed nu avea dinţii din față. 

— Cum dorești, răspunse Abdul. 

Porniră mai departe, cu gardul în stânga lor. După o vreme, 
Kiah aruncă o privire în spate și observă că Mohammed 
dispăruse. 

A treia incintă era diferită de celelalte două. Gardul 
împrejmuia câteva clădiri cu acoperiș plat, din cărămizi de 
zgură, așezate în șiruri drepte - probabil cazarma paznicilor. In 
partea îndepărtată se aflau patru obiecte acoperite cu pânză de 
camuflaj pentru deșert, fiecare dintre acestea de mărimea unui 
camion articulat. Câţiva bărbaţi, aflați probabil în afara 

serviciului, stăteau așezați, bând cafea și jucând zaruri. Spre 
surprinderea lui Kiah, autobuzul Mercedes se afla în interiorul 
acestei incinte. 

Mai exista o singură enigmă: o clădire fără ferestre, având 
singura ușă blocată din afară cu bare. Arăta îngrozitor, părând 
un fel de închisoare. Era vopsită într-un albastru-deschis, ca să 
îndepărteze căldura, ceea ce era extrem de necesar dacă 
existau oameni care își petreceau înăuntru întreaga zi. 

Reveniră apoi la adăpostul lor. Asemenea lui Kiah, și ceilalți 
curăţaseră locul. Esma și mama ei făcuseră rost de o cadă cu 
apă și spălau rufele afară. Ceilalţi pasageri discutau lejer, cum 
făceau în mod obișnuit. 

Apoi sosiră trei femei, cărând castroane mari de mâncare și 
un teanc de farfurii din plastic. Cina era terciul de mei pe care 
Kiah îl văzuse pe când era gătit. Era amestecat cu pește sărat și 
cu ceapă. 

Soarele apuse în timp ce mâncau și terminară la lumina 
stelelor. Kai îl înveli pe Naji în pături și se întinse pe pământ ca 
să doarmă. 

Abdul era în imediata lor apropiere. 

LA 

Abdul era intrigat. Evident, Hakim avusese un scop făcând 
acest ocol, dar care era acesta? Prezența ISGS acolo făcea ca 
oprirea peste noapte în locul acela să fie un lucru firesc - dacă 
ar fi fost pe drumul corect. Dar nu era. 

Spre deosebire de ceilalţi pasageri, Abdul nu se grăbea să 
ajungă la Tripoli. Misiunea lui era să adune informaţii, iar tabăra 
aceea îl interesa foarte mult. Era curios în special în legătură cu 
obiectele de mărimea unor camioane din incinta paznicilor. 
Ultima ascunzătoare a ISGS pe care o descoperise, al-Bustan, se 
dovedise a deţine trei tunuri howitzer chinezești. Acestea 
păreau și mai mari. 

În timp ce aluneca spre somn, mintea lui continua să repete 
cuvântul „groapă”. Stâncile care conţineau aur erau extrase 
dintr-o „groapă”. Care era semnificaţia acestui lucru? 

Se trezi mai devreme. Era dimineaţă și cuvântul „groapă” încă 
îi răsuna în cap. 

Cuvântul arăbesc era hufra, care, cel mai frecvent, se 
traducea prin „gaură”. Care era semnificaţia „găurii”? 

Când își dădu seama de răspuns, fu atât de uluit, încât se 
ridică în fund, privind șocat în gol. 

Ascunzătoarea lui al-Farabi, „Afganul”, conducătorul general 
acceptat al ISGS, era un loc numit Hufra. Era o gaură. Era o 
groapă. Era o mină. 

Asta era. 

Găsise ceea ce căuta. Acum trebuia să le raporteze asta 
Tamarei și celor de la CIA, cât de curând posibil. Dar, 
înnebunitor, în locul acela nu exista conexiune pentru telefonul 
mobil. 

Cât de mult avea să mai dureze până când autobuzul urma să 
ajungă în civilizaţie? 

Pentru ISGS, acesta era un aranjament excelent: o 
ascunzătoare în mijlocul deșertului întins, cu aur în jur, ce 
aștepta să fie adunat. Nu era de mirare că al-Farabi își făcuse 
acolo baza principală. Era o descoperire de o importanţă uriașă 
pentru forțele antiteroriste - sau avea să fie imediat ce Abdul 
reușea să raporteze. 

Se întreba dacă al-Farabi se afla acolo în acel moment. 

Emigranţii deja se ridicau, își strângeau păturile și se spălau. 
Naji ceru /eben, dar se mulțumi cu laptele de la sân. Femeile 
care aduseseră terciul cu o seară în urmă sosiră acum cu micul 
dejun, care consta în pâine și domiati, o brânză albă, sărată. 
Apoi emigranții se așezară în jur, așteptându-l pe Hakim să 
apară cu autobuzul. 

El însă nu venea și Abdul începea să aibă o presimţire foarte 
rea. 

După o oră, deciseră să-l caute și se împărţiră în două 
grupuri. Abdul le spuse că el avea să verifice colţul cel mai 
îndepărtat, respectiv cel în care se afla incinta paznicilor, iar 
Kiah merse cu el, ducându-l și pe Naji. Soarele se ridică și cei 
mai mulţi bărbaţi se aflau deja la muncă, în groapă, așa că în 
tabără mai erau doar câteva femei și copii; cu siguranță Hakim 
ar fi ieșit în evidenţă, iar Hamza și Tareq ar fi fost chiar și mai 
ostentativi. Dar niciunul dintre ei nu era de găsit. 

Abdul și Kiah ajunseră la incinta paznicilor și se uitară prin 
gard. 

— Noaptea trecută, autobuzul era parcat chiar acolo, spuse 
Abdul, arătând cu mâna. 

Acum însă, nu mai era în locul acela. Se vedeau câţiva 
bărbaţi, dar nu Hakim, Tareq sau Hamza. 

Optimist, Abdul încerca să zărească un bărbat înalt, cu păr 
grizonant și barbă neagră, cu privirea pătrunzătoare și un aer de 
autoritate, care ar fi putut să fie al-Farabi. Dar nu observă pe 
nimeni care să se apropie de această descriere. 

— Voi, din nou! spuse o voce. 

Abdul se întoarse și îl văzu pe Mohammed. 

— V-am zis să staţi departe de locul ăsta, continuă bărbatul. 

Lipsa dinţilor din faţă îl făcea să fie ușor sâsâit. 

El nu le spusese asta, dar Abdul ignoră remarca și spuse: 

— Unde este autobuzul Mercedes care era parcat aici seara 
trecută? 

Mohammed părea uluit să fie luat la întrebări atât de 
vehement; probabil era obișnuit să fie tratat de toți cu un 
respect plin de groază. Işi reveni rapid și spuse: 

— Nu știu și nici nu-mi pasă. Plecaţi de lângă gard! 

Abdul continuă: 

— Trei bărbaţi, numiţi Hakim, Tareq și Hamza, și-au petrecut 
noaptea în incinta în care locuiești și tu. Trebuie să-i fi văzut. 

Mohammed își atinse pistolul de la centură. 

— Nu mă lua pe mine la întrebări. 

— La ce oră au plecat? Unde s-au dus? 

Mohammed își scoase arma, un pistol semiautomatic de 9 
mm, și împinse vârful țevii în abdomenul lui Abdul, care privi în 
jos. Mohammed ţinea arma într-o parte și Abdul văzu steaua în 
cinci colţuri din interiorul unui cerc gravată pe mânerul 
pistolului. Arma era Paektusan, o copie nord-coreeană a 
pistolului cehesc CZ-75. 

— Închide gura! spuse Mohammed. 

— Abdul, haide să mergem, te rog! zise Kiah. 

Abdul ar fi putut să-i ia arma lui Mohammed într-o clipită, dar 
nu putea să înfrunte o întreagă tabără de paznici și nici nu avea 
să obţină vreo informaţie. Îi luă braţul lui Kiah și se îndepărtară. 

În timp ce se învârteau în jur, căutându-l încă pe Hakim, Kiah 
spuse: 

— Unde crezi că a plecat autobuzul? 

— Nu știu. 

— Se va întoarce? 

— Asta este marea întrebare. 

Abdul urma să afle imediat ce ar fi avut ocazia să arunce o 
privire la dispozitivul de urmărire din talpa bocancului său. Se 
hotărî să o facă imediat ce se întorceau la ceilalți, la adăpost. 
Avea să se ducă spre deșert, pretinzând că îl chema natura, și 
acolo, pe furiș, urma să verifice dispozitivul. 

Dar nu fu să fie. Când ajunseră la adăpost, îl găsiră acolo pe 
Mohammed, așezat pe o ladă din lemn întoarsă cu fundul în sus. 
Arătă spre Abdul, indicându-i un loc de pe pământ unde trebuia 
să se așeze. Abdul decise să nu se opună: putea fi o cale să afle 
ce se întâmplase cu autobuzul lor. 

Ultima echipă de căutare se întoarse și oamenii se așezară 
alături de ceilalți, pe pământ. Mohammed numără treizeci și 
șase de persoane, fără să-l includă pe Naji, apoi zise: 

— Şoferul vostru a plecat cu autobuzul. 

Bărbatul cel mai în vârstă dintre emigranţi era Wahed, care 
deveni, automat, purtătorul lor de cuvânt. 

— Unde s-a dus Hakim? întrebă el. 

— De unde să știu eu? 

— Dar banii noștri sunt la el! L-am plătit să ne ducă în Europa. 

— Și de ce îmi spui mie asta? zise Mohammed cu un aer de 
exasperare. Nu pe mine m-aţi plătit! 

Abdul era intrigat: unde avea să ducă asta? 

— Ce ar trebui să facem? întrebă Wahed. 

Mohammed rânji, arătându-și gaura din locul dinţilor din faţă. 

— Puteţi să plecaţi. 

— Dar nu avem niciun mijloc de transport. 

— Există o oază la o sută treizeci de kilometri la nord de aici. 
Aţi ajunge acolo pe jos în câteva zile, dacă reușiţi să o găsiţi. 

Era imposibil: nu exista niciun drum, ci doar o pistă care se 
pierdea și reapărea printre dune. Tuaregii care trăiau în deșert 
ar fi putut să-și găsească drumul, dar emigranții nu aveau nicio 
șansă. Aveau să bântuie prin nisip până când ar fi murit de sete. 

Era un dezastru. Abdul se întreba cum avea să o contacteze 
pe Tamara și să-i transmită raportul. 

— Nu puteţi să ne duceţi voi la oază? întrebă Wahed. 

— Nu. Aici exploatăm o mină de aur, nu suntem serviciu de 
autobuze, răspunse el, părând să se distreze. 

Lui Abdul îi veni o idee. 

— Asta s-a mai întâmplat și înainte, nu-i așa? îi spuse el lui 
Mohammed. 

— Nu știu despre ce vorbești. 

— Ba da, știi. Nu ești deranjat și nici măcar surprins că Hakim 
a întins-o. Ai discursul pregătit. Ești chiar plictisit, pentru că ai 
spus aceleași cuvinte de nenumărate ori până acum. 

— Închide gura! 

Abdul înţelegea că Hakim făcea o escrocherie. Îi aducea pe 
emigranţi acolo, le lua ultima parte de bani, apoi îi abandona. 
Dar ce se întâmpla cu ei după aceea? Poate că Mohammed le 
contacta familiile și le cerea mai mulţi bani ca să îi ajute să 
călătorească mai departe. 

Wahed spuse: 

— Deci, va trebui, pur și simplu, să rămânem aici până când 
trece cineva care este dispus să ne ducă mai departe? 

„Va fi mai rău de atât”, se gândi Abdul. 

Mohammed spuse: 

— Şoferul vostru ne-a plătit pentru o singură noapte. Micul 
dejun de astăzi a fost ultima voastră masă gratuită. Noi nu vă 
mai dăm de mâncare. 

— Vrei să ne înfometezi până murim? 

— Dacă vreţi să mâncaţi, va trebui să munciti. 

Deci despre asta era vorba... 

— Să muncim? Cum? întrebă Wahed. 

— Bărbaţii vor lucra la groapă. Femeile o pot ajuta pe Rahima. 
Este cea cu hijabul negru... ea conduce bucătăria. Nu prea avem 
femei și locul are nevoie de curăţenie. 

— Cu cât suntem plătiţi? 

— Cine a spus ceva despre bani? Dacă munciţi, mâncaţi. Dacă 
nu, nu. Mohammed rânji din nou. Fiecare e liber să aleagă. Nu 
există nicio plată. 

Wahed era revoltat. 

— Dar asta este muncă de sclavi! 

— Aici nu există sclavi. Priviţi în jur! Nu există ziduri, nici 
încuietori. Puteţi pleca de aici oricând doriți. 

Chiar și așa, era sclavie, gândea Abdul. Deșertul era mai 
eficient decât orice zid. 

lar asta era ultima piesă din puzzle. Se întrebase ce îi atrăgea 
pe oameni acolo, iar acum înţelegea: nu erau atrași acolo, erau 
capturați. 

Oare cu cât fusese plătit Hakim? Poate cu vreo două sute de 
dolari pentru fiecare sclav? Dacă era așa, plecase de acolo cu 

7200 de dolari. Nu însemna nimic comparativ cu profiturile de la 
cocaină, dar Abdul bănuia că cea mai mare parte a acestora 
ajungea la jihadiști, iar Hakim era plătit cu un salariu de șofer. 
Asta ar fi explicat, de asemenea, de ce se străduia atât de mult 
Hakim să stoarcă și ultimii bănuţi de la emigranţi pe parcursul 
drumului. 

— Există reguli, zise Mohammed. Cele mai importante sunt: 
fără alcool, fără jocuri de noroc și fără comportament 
homosexual. 

Lui Abdul i-ar fi plăcut să întrebe care era pedeapsa, dar nu 
dorea să atragă și mai mult atenţia asupra lui. Se temea că 
Mohammed îl luase deja la ochi. 

— Cei care vor să primească cina în seara asta trebuie să 
înceapă să muncească de-acum, continuă Mohammed. Femeile 
trebuie să meargă la bucătărie și să vorbească cu Rahima. 
Bărbaţii vin cu mine. 

Se ridică în picioare și se îndepărtă. 

Abdul și ceilalţi bărbaţi îl urmară. 

În timp ce se târau pe aleea pietroasă, auzeau bubuitul 
picamerului devenind tot mai puternic. Cei mai mulţi dintre ei 
aveau în jur de douăzeci de ani; deși era posibil să facă eforturi 
uriașe, probabil că puteau să facă munca aceea. Wahed cu 
siguranţă nu putea. 

Un paznic înarmat descuie lacătul de la poarta incintei cu 
groapa și toţi intrară acolo. 

Bărbaţii care lucrau în interior aveau privirea moartă a celor 
pentru care atât speranţa, cât și disperarea erau sentimente 
care ţineau de trecut. Erau lipsiţi de însufleţire și tăcuţi, lovind 
cu ciocanele în piatră până când se sfărâmă; apoi treceau la 
următoarea. Toţi purtau robe și turbane tradiţionale, dar hainele 
li se destrămau. Bărbile le erau pline de praf. Se opreau periodic 
din lucru ca să meargă la un butoi de ulei plin cu apă, să-și 
umezească gura. 

Toţi erau supli și musculoși, ceea ce îl surprindea pe Abdul, 
până când înțelese că aceia care fuseseră mai puţin în formă 
probabil muriseră. 

Supraveghetorii puteau fi ușor identificaţi după calitatea 
hainelor lor. Mulţi dintre ei priveau intens pietrele în timp ce 
erau sfărâmate. 

Mohammed le dădu ciocane nou-veniţilor, fiecare cu un 
mâner lung, din lemn, și un cap greu, din fier. Abdul îl cântări 
pe-al său. Părea să fie bine făcut și în stare bună. Jihadiștii erau 
pragmatici: uneltele proaste ar fi încetinit extragerea aurului. 

Wahed fu singurul bărbat care nu primi un ciocan și Abdul se 
simţi ușurat, gândindu-se că Mohammed avea să îi dea o muncă 
mai ușoară bărbatului mai în vârstă. Dar această presupunere fu 
greșită. Mohammed îl duse la groapă și îi spuse, cu un rânjet, să 
acționeze picamerul. 

Toată lumea privea. 

O porțiune din teren fusese marcată cu vopsea albă, 
delimitând, evident, zona care urma să fie excavată. Wahed nu 
era capabil nici să ridice foreza, nici să o pună în poziţie. Abia 
dacă putea să ţină unealta ridicată, ceea ce-i făcu pe 
supraveghetorii mai tineri să râdă, deși unii dintre cei mai în 
vârstă priveau dezaprobator. 

Ținând picamerul vertical și sprijinindu-se de el, Wahed se 
lupta să-l împiedice să se răstoarne. Abdul nu folosise niciodată 
un picamer, dar îi era clar că operatorul trebuia să stea în 
spatele lui, nu peste el, și că unealta trebuia să fie ușor înclinată 
spre el, astfel încât, dacă lama aluneca, să se ducă într-o parte. 
Era aproape sigur că Wahed avea să se rănească. 

Părând să înţeleagă asta, el ezita să pună în funcţiune foreza. 

Mohammed arătă spre pârghie, apoi făcu mișcarea de 
strângere a pumnului, necesară pentru a pune mașinăria în 
funcţiune. 

Abdul știa că avea să dea de necaz dacă intervenea, dar o 
făcu oricum. 

Se îndreptă spre groapă. Furios, Mohammed îi făcu semn cu 
mâna să se îndepărteze, dar el îl ignoră și apucă mânerul 
picamerului. Își dădea seama că acesta cântărea treizeci sau 
patruzeci de kilograme. Wahed se trase în spate recunoscător. 

— Ce îţi închipui că faci? spuse Mohammed. Cine ţi-a zis să 
faci asta? 

Abdul îl ignoră. 

Știa că operatorii picamerului aveau pregătire, dar el trebuia 
să improvizeze. Fără să se grăbească, îndreptă dalta spre ceea 
ce părea să fie o mică muchie în masa stâncoasă și înfipse lama 
acolo. Făcu un pas mic în spate, astfel încât foreza să fie 
înclinată. Apucând puternic cele două mânere, apăsă și strânse 

pârghia pentru o clipă, apoi o eliberă. Lama mușcă scurt din 
stâncă și se ridică un mic nor de praf. Abdul strânse din nou 
pârghia, cu mai multă încredere, și văzu cu satisfacție cum dalta 
mușca din piatră. 

Mohammed părea furios. 

Abdul fu intrigat când apăru o persoană nouă. 

Bărbatul era din Asia de Est și presupuse că era coreean. 

Avea pantaloni groși din moleschin și bocanci de genist, plus 
ochelari de soare și o cască dură din plastic galben. Tinea în 
mână o canistră de spray, în genul celor folosite de artiștii de 
graffiti din New Jersey, și Abdul se gândi că el era cel care 
marca secţiunile gropii care trebuiau să fie sparte. Fără îndoială, 
era geologul. 

Strigă la Mohammed într-o arabă fluentă. 

— Pune-l pe celălalt bărbat la lucru, spuse el. Și încetaţi să vă 
mai prostiţi. Apoi strigă: Akeem! 

Un muncitor voinic, cu o șapcă de baseball pe capul chel, se 
apropie și luă foreza de la Abdul. Geologul îi spuse lui Abdul: 

— Privește-l pe Akeem și învaţă! 

Nou-veniţii trecură la lucru și mina se întoarse la rutina sa. 

Apoi Abdul auzi pe cineva strigând: 

— Pepită! 

Unul dintre bărbaţii cu ciocane ridică mâna și geologul începu 
să caute printre sfărâmăturile de piatră, apoi, cu un mârâit de 
satisfacţie, ridică o piatră galbenă și prăfuită: aur, presupunea 
Abdul. Bănuia și că acest eveniment era rar. Cea mai mare parte 
a aurului aluvionar nu era ușor de extras. Periodic, sfărâmăturile 
de pe platforma de beton erau măturate și aruncate într-un 
rezervor uriaș, care probabil conţinea săruri de cianură dizolvate 
în apă, ca să decanteze fulgii de aur din praful de piatră. 

După reluarea lucrului, Abdul studie tehnica de foraj a lui 
Akeem. Când deplasa unealta spre o zonă nouă, o sprijinea de o 
coapsă, reducând presiunea asupra spatelui. El nu intra adânc în 
stâncă imediat, ci mai întâi făcea o serie de găuri superficiale, 
iar Abdul presupunea că acestea slăbeau stânca, astfel încât 
devenea mai puţin probabil ca lama să se blocheze. 

Zgomotul era asurzitor și Abdul își dorea să fi avut o pereche 
din căștile din spumă poliuretanică pe care însoțitorii de zbor ţi 
le dădeau la clasa de lux. Astfel de lucruri păreau să fie acum la 
o lume distanță. „Adu-mi un pahar rece cu vin alb, se gândi el, și 

alune sărate, iar la cină aș vrea friptură”. Cum de considerase 
zborul ca pe un chin până atunci? 

Apoi, când își reveni din fantezia lui, Abdul observă că Akeem 
avea ceva în urechi. După un moment de gândire, rupse două 
fâșii mici din tivul de la galabiya, le făcu ghemotoc și le îndesă 
în urechi. Nu erau foarte eficiente, dar erau mai bune decât 
nimic. 

După o jumătate de oră, Akeem îi dădu înapoi picamerul. 

Abdul îl așeză cu atenţie, fără grabă, copiind tehnica lui 
Akeem. În curând, simţi că deţine controlul forezei, deși știa că 
nu spărgea stânca la fel de repede ca Akeem. Oricum, nu 
anticipase că mușchii aveau să-l lase atât de repede. Dacă 
exista vreun lucru în care avea deplină încredere, acesta era 
puterea lui, dar mâinile lui păreau acum să devină tot mai 
reticente să apuce, umerii îi tremurau, iar coapsele păreau atât 
de slăbite, încât se temea că ar fi putut să cadă. Dacă insista să 
continue, ar fi fost în pericol să scape nenorocita de sculă. 

Akeem părea să înţeleagă. Luând înapoi foreza, spuse: 

— Vei deveni mai puternic. 

Abdul se simțea umilit. Ultima dată când îi spusese cineva, pe 
un ton condescendent, că avea să devină mai puternic fusese 
pe când avea unsprezece ani - și urâse asta și atunci. 

Oricum, forţa îi reveni în scurt timp și, când obosi Akeem, fu 
pregătit pentru încă o sesiune. Nici acum nu rezistă atât de mult 
pe cât spera, dar fu mult mai bine. 

Se gândi: „De ce îmi pasă cât de bine lucrez pentru acești 
fanatici criminali? E mândria mea, desigur. Ce proști suntem noi, 
bărbaţii!” 

Cu puţină vreme înainte de prânz, când soarele deveni 
insuportabil, se auzi un fluier și toată lumea opri munca. Nu le 
era permis să părăsească îngrăditura, dar se odihniră într-un 
adăpost, sub o copertină largă. 

Vreo șase femei le aduseră mâncarea. Era mai bună decât 
ceea ce le fusese servit emigranților în ziua precedentă. Era o 
tocană grasă, cu bucăţi de carne - probabil de cămilă, care era 
populară în Libia - și cantităţi mari de orez. Cineva înţelesese că 
sclavii aveau să scoată mai mult aur dacă erau hrâniţi 
corespunzător. Abdul descoperi că era foarte înfometat și înghiţi 
cu lăcomie mâncarea. 

După ce mâncară, se întinseră la umbră. Abdul era bucuros 
să-și odihnească trupul și se trezi că îi era groază de momentul 
în care trebuia să se întoarcă la muncă. Unii dintre bărbaţi 
ațipiseră, dar Akeem nu dormea și Abdul decise că era o ocazie 
bună să afle mai multe. Deschise discuția vorbind încet, pentru 
că nu dorea să atragă atenţia paznicilor. 

— Unde ai învățat să lucrezi cu un picamer? 

— Aici, spuse Akeem. 

Era un răspuns sec, dar bărbatul nu părea să fie ostil, așa că 
Abdul insistă. 

— Eu n-am mai atins niciodată unul până azi. 

— Mi-am dat seama. Și eu eram la fel când am ajuns aici. 

— De cât timp ești aici? 

— De mai mult de un an. Poate doi. Pare că dintotdeauna. 
Probabil că așa va fi. 

— Vrei să spui că vei muri aici? 

— Cei mai mulţi dintre bărbaţii care au ajuns odată cu mine 
sunt morți. Și nu există nicio altă cale de scăpare. 

— Nimeni nu încearcă să evadeze? 

— Am cunoscut câţiva care au plecat. Unii au venit înapoi, pe 
jumătate morţi. Poate că unii au ajuns până la oază, dar mă 
îndoiesc. 

— Dar mașinile care vin și pleacă? 

— Poţi să-i spui unui șofer să te ia. El îţi va zice că nu 
îndrăznește. Toţi cred că vor fi împușcați dacă fac asta. 
Presupun că e adevărat. 

Deși bănuise asta, Abdul se simţea foarte descurajat. 

Akeem îi aruncă o privire vicleană. 

— Plânuiești să evadezi. Imi dau seama. 

Abdul nu comentă remarca lui, ci întrebă: 

— Cum ai ajuns să fii capturat? 

— Sunt dintr-un sat mare, în care cei mai mulţi oameni 
urmează credinţa Baha'i. 

Abdul auzise despre asta. Era o religie minoritară în multe 
părţi ale Orientului Mijlociu și ale Africii de Nord. Exista o 
comunitate Baha'i minusculă și în Liban. 

— O credinţă tolerantă, din câte am auzit, spuse el. 

— Noi credem că toate religiile sunt în regulă, pentru că toate 
slăvesc același Dumnezeu, chiar dacă îi dau nume diferite. 

— Presupun că asta le-a displăcut jihadiștilor. 

— Ne-au lăsat în pace mulţi ani, însă pe urmă noi am deschis 
o școală în sat. Baha'ii consideră că femeile ar trebui să fie 
capabile să scrie și să citească, așa că școala era și pentru fete, 
și pentru băieţi. Asta i-a înfuriat pe islamiști. 

— Ce s-a întâmplat? 

— Au venit cu arme și aruncătoare de flăcări. Au omorât 
persoanele mai în vârstă și copiii, chiar și bebelușii, și ne-au dat 
foc la case. Părinţii mei au fost omorâți. Sunt bucuros că nu 
eram însurat. Au capturat tinerii, bărbaţi și femei, dar mai ales 
fetele de la școală. 

— Și i-au adus pe toți aici? 

— Da. 

— Ce au făcut cu fetele? 

— Le-au închis în clădirea aceea vopsită în albastru-deschis, 
fără ferestre, din incinta paznicilor. Se numește makhur. 

— Casa de curve. 

— Ele erau la școală, înţelegi, așa că nu puteau să fie 
musulmane adevărate. 

— Incă se mai află în clădirea aceea? 

— Unele trebuie să fi murit: mâncare proastă, infecţii 
netratate sau pură disperare. Posibil să mai fi rămas una sau 
două, mai puternice, care să fi supraviețuit. 

— Credeam că în clădirea aceea este o închisoare. 

— Așa este. O închisoare pentru femei păgâne. Nu este un 
păcat să violezi o astfel de femeie, așa cred răpitorii noștri. Sau 
pretind că asta cred. 

Abdul se gândea la Kiah și la crucea ei de argint. 

Fluierul sună în curând. Abdul se strădui să se ridice în 
picioare, având dureri peste tot. Cât de mult timp avea să fie 
obligat să manevreze picamerul acela? 

Akeem porni împreună cu el și coborâră în groapă. Apoi ridică 
foreza și spuse: 

— Mă ocup eu de prima sesiune. 

— Mulţumesc. 

Abdul nu fusese niciodată mai sincer când spusese aceste 
vorbe. 

Dureros de încet, soarele începea să coboare spre vest și, pe 
măsură ce căldura scădea, durerea lui Abdul se transforma în 
tortură. Geologul plecă și Mohammed fluieră pentru a anunţa 

sfârșitul schimbului. Abdul era atât de bucuros, încât simţea că îi 
dădeau lacrimile. 

— Mâine îţi vor da o altă slujbă, spuse Akeem. Ordinele 
coreeanului. El crede că este cea mai bună cale să ţii în viaţă un 
bărbat puternic. Dar poimâine vei ajunge înapoi la picamer. 

Abdul înțelese că trebuia să se obișnuiască cu asta - doar 
dacă nu cumva reușea să facă ceea ce nu mai reușise nimeni, 
respectiv să evadeze. 

În timp ce plecau, îndreptându-se obosiţi spre poarta 
descuiată, avu loc un fel de altercaţie: paznicii îl doborâră și îl 
imobilizară pe unul dintre lucrători, un bărbat mic, cu pielea 
întunecată. Doi paznici îl ţineau, câte unul de fiecare braț, în 
timp ce Mohammed îl certa agresiv, cerându-i insistent să 
scuipe ceva. 

Ceilalţi paznici le ordonară muncitorilor să se alinieze și să 
aștepte, îndreptându-și ameninţător armele spre ei, ca să 
descurajeze pe oricine s-ar fi gândit să intervină. Abdul avea 
senzaţia ameţitoare că era pe cale să asiste la o pedeapsă. 

Un al patrulea paznic veni în spatele bărbatului și îl lovi în 
spate cu patul armei. Din gura bărbatului ieși un mic obiect care 
căzu la pământ; un paznic îl ridică: era cam de dimensiunile 
unei monede americane de douăzeci și cinci de cenți și de 
culoare galbenă: aur. 

Bărbatul încercase să fure o pepită mică. Cum își închipuise 
că ar fi putut ajunge să o cheltuiască? Acolo nu era nimic de 
cumpărat. Probabil sperase că ar fi putut să mituiască pe cineva 
ca să-l scoată de acolo. 

Paznicii îi smulseră hainele jerpelite și îl aruncară pe jos 
dezbrăcat, pe spate. Toţi își întorseseră puștile, ţinându-le de 
țeavă. Mohammed îl lovi pe bărbat în față cu patul armei. Când 
el ţipă și își acoperi faţa cu mâinile, Mohammed îl lovi în vintre. 
Apoi, când bărbatul își acoperi organele genitale, Mohammed îl 
lovi din nou peste faţă. După un semn din cap către ceilalţi 
paznici, fiecare își răsuci și își ridică arma, rotind-o într-un arc de 
cerc ca să lovească mai puternic. Ritmul era neobosit: mai 
făcuseră asta și înainte. 

Din gura bărbatului ţâșnea sânge de câte ori ţipa. Ei îl loveau 
iar și iar, ţintind spre cap, vintre, încheieturi și genunchi. Oasele 
crăpau și sângele curgea, iar Abdul înţelegea că aceasta era o 
bătaie din care bărbatul nu trebuia să-și mai revină. El se 

ghemui în poziţie fetală și ţipetele lui deveniră scâncete 
animalice. Bătaia continuă fără îndurare. Bărbatul rămase tăcut 
și nemișcat, dar ei continuară să-l lovească. Loviră trupul inert 
până când acesta nu mai putea fi recunoscut ca aparţinând unei 
fiinţe umane. 

În cele din urmă, obosiră. Victima lor părea să fi încetat să 
respire. Mohammed se așeză în genunchi ca să-i simtă bătăile 
inimii, apoi îi luă pulsul. 

După un minut, se ridică în picioare și le spuse lucrătorilor 
care priveau: 

— Ridicaţi-l! Duceţi-l afară și îngropaţi-l! 


CAPITOLUL 23 


Foarte devreme în dimineaţa aceea, Tamara primi un mesaj 
pe telefon: „Blugii costă 15 dolari americani”. 

Asta însemna că trebuia să-l întâlnească pe Haroun, jihadistul 
dezamăgit, în ziua aceea la orele 15:00, adică 3 p.m. Stabiliseră 
dinainte locul - Muzeul Naţional, lângă faimosul craniu vechi de 
șapte milioane de ani. 

Tamara simţea o tensiune în creștere: putea să fie ceva 
important. Se mai întâlniseră o singură dată înainte, dar, cu 
acea ocazie, el îi dăduse informaţii valoroase despre celebrul al- 
Farabi. Ce vești mai avea el în ziua aceea? 

Era chiar posibil ca el să știe ceva despre Abdul. Dacă era așa, 
probabil erau vești proaste: Abdul putea să fi fost demascat 
cumva și luat prizonier, poate chiar omorât. 

Era zi de pregătire pentru personalul secţiei CIA de la 
N'Djamena. Subiectul era sensibilizarea faţă de securitatea IT. In 
orice caz, Tamara era convinsă că avea să fie în stare să se 
strecoare mai devreme pentru întâlnirea cu informatorul. 

Se uită la CNN online în timp ce își lua micul dejun, cu iaurt și 
pepene, în apartamentul ei. Era bucuroasă că președintele 
Green făcea scandal în legătură cu armele de fabricaţie 
chinezească aflate în mâinile teroriștilor. Tamara avusese o 
pușcă Norinco aţintită spre ea de către un terorist, la podul 
N'Gueli, și nu avea niciun fel de înțelegere faţă de pretextele 
chinezilor. În afară de asta, chinezii nu făceau niciodată ceva din 

întâmplare. Ei aveau un plan pentru Africa de Nord și, oricare ar 
fi fost acela, nu avea să fie de bun augur pentru America. 

Marea știre din ziua aceea era că extremiștii naționaliști 
japonezi solicitau un atac preventiv asupra bazelor de rachete 
nord-coreene, din partea forţei de autoapărare aerospațială 
japoneză, care avea mai mult de trei sute de aeronave de luptă. 
Tamara nu credea că japonezii aveau să riște un război cu China 
- dar orice era posibil acum, când echilibrul fusese perturbat. 

Părinţii lui Tab plecaseră acasă, ceea ce era o ușurare. 
Tamara simțea că reușise să pătrundă cumva prin cochilia lui 
Anne, dar fusese o perioadă încordată. Dacă Tamara s-ar fi 
mutat la Paris ca să locuiască împreună cu Tab, ar fi trebuit să 
muncească din greu ca să se înțeleagă cu mama lui. Dar putea 
să facă asta. 

În timp ce traversa incinta ambasadei în dimineaţa plăcută, se 
întâlni cu Susan Marcus. Susan era în echipament de luptă, cu 
bocanci, în locul uniformei de serviciu pe care o purta în mod 
normal la birou. Poate că exista vreun motiv sau poate că, pur și 
simplu, îi plăcea. 

— V-aţi găsit drona? întrebă Tamara. 

— Nu. Ai prins ceva șoapte? 

— Ți-am spus că bănuiam că o are Generalul - dar n-am reușit 
să confirm asta. 

— Nici eu. 

Tamara oftă. 

— Mi-e teamă că Dexter nu prea ia în serios problema asta. 
Conform celor spuse de el, în cadrul armatei există întotdeauna 
echipamente lipsă. 

— E ceva adevăr în ceea ce spune el, dar asta nu înseamnă 
că are dreptate. 

— Oricum, el e șeful meu. 

— Mulţumesc, oricum. 

Porniră apoi în direcţii diferite. 

CIA împrumutase o sală de conferințe pentru această 
pregătire. Ofițerii CIA erau mai sofisticaţi decât personalul 
obișnuit al ambasadei - sau credeau că sunt - și unii dintre cei 
mai tineri se îmbrăcaseră lejer în ziua aceea, purtând tricouri cu 
formaţii rock și blugi uzați, în locul obișnuitelor lor haine pentru 
vreme caldă - pantaloni de bumbac și cămăși cu mânecă scurtă. 

Pe tricoul Leilei Morcos scria: „Nu este ceva personal. Sunt javră 
cu toată lumea”. 

Pe coridor, Tamara îi întâlni pe Dexter și pe șeful lui, Phil 
Doyle, care avea baza la Cairo, dar era responsabil pentru toată 
Africa de Nord. Amândoi erau îmbrăcați în costum. Doyle i se 
adresă Tamarei: 

— Vreo veste de la Abdul? 

— Nimic, spuse ea. Ar putea să fie blocat în cine știe ce oază, 
într-un autobuz defect. Sau ar putea să fie pe la periferia 
orașului Tripoli, încercând să obţină semnal la telefon. 

— Să sperăm că aşa e. _ 

— Abia aştept cursul de astăzi, minţi Tamara. Intorcându-se 
spre Dexter, adăugă: Dar va trebui să plec mai devreme. 

— Nu, n-ai să faci asta, spuse el. Este obligatoriu. 

— Am o întâlnire cu un informator la ora trei, în după-amiaza 
asta. Voi fi aici cea mai mare parte a zilei. 

— Schimbă întâlnirea. 

Tamara își reprimă sentimentul de frustrare. 

— Ar putea să fie important, zise ea, încercând să nu pară 
exasperată. 

— Cine este informatorul? 

Tamara își cobori vocea. 

— Haroun. 

Dexter râse, apoi îi spuse lui Doyle: 

— El nu este tocmai crucial pentru operaţiunile noastre. 
Întorcându-se cu spatele spre Doyle, adăugă: Ai avut doar o 
singură întâlnire cu el. 

— În timpul căreia mi-a dat informaţii valoroase. 

— Care nu au fost niciodată confirmate. 

— Instinctul îmi spune că este autentic. 

— Din nou, intuiţia feminină. Îmi pare rău. Nu e destul de 
bine. Amână. 

Dexter îl conduse pe Doyle în sala de conferinţe. 

Tamara Își scoase telefonul și îi scrise lui Haroun un răspuns 
dintr-un singur cuvânt: „Mâine”. 

Apoi intră în sală și se așeză la masa de conferinţe, pentru 
sesiunea de pregătire care era pe cale să înceapă. Un minut mai 
târziu, telefonul ei vibră și citi următorul mesaj: „Acum blugii tăi 
sunt 11 dolari americani”. 

Ora unsprezece, a doua zi de dimineaţă. Nicio problemă. 

Muzeul se afla la vreo cinci kilometri distanță de ambasada 
americană. Traficul fu lejer și Tamara ajunse mai devreme. 
Muzeul era o clădire nouă, modernă, aflată într-un parc frumos 
amenajat. O statuie impunătoare a Mamei Africa trona într-o 
fântână, dar apa era secată. 

Își scoase eșarfa albastră cu cercuri portocalii și și-o puse pe 
cap, legând-o sub bărbie, doar pentru cazul în care Haroun 
uitase cum arăta. Obișnuia să poarte eșarfe în cea mai mare 
parte a timpului: cu rochia ei obișnuită și cu pantaloni, nu arăta 
vizibil diferit de alte o sută de mii de femei din oraș. 

Intră în clădire. 

Nu fusese o alegere inspirată pentru o întâlnire clandestină, 
observă ea imediat. Își imaginase că aveau să se piardă 
împreună în mulţime, dar nu exista nicio mulţime. Muzeul era 
aproape pustiu. Oricum, cei câţiva vizitatori păreau turiști 
autentici, deci cu puțin noroc nimeni nu avea să-i recunoască pe 
Tamara și pe Haroun. 

Se duse sus, la craniul Omului Toumai, care arăta ca o bucată 
de lemn vechi, aproape fără formă, abia putând fi recunoscut 
drept craniu. Poate că nu era nimic surprinzător: până la urmă, 
era vechi de șapte milioane de ani. Cum reușise să se păstreze 
atât de multă vreme? În timp ce se gândea nedumerită de asta, 
apăru Haroun. 

În ziua aceea, el purta haine vestice - pantaloni kaki și un 
tricou simplu, alb. Ea simţi intensitatea privirii lui întunecate în 
timp ce se uita la ea. Își risca viaţa din nou: tot ceea ce făcea el 
era extrem, se gândi ea. Fusese jihadist, iar acum era un 
trădător al jihadiștilor - dar nu avea să fie niciodată ceva 
intermediar. 

— Ar fi trebuit să vii ieri, îi spuse el. 

— N-am putut. Este urgent? 

— După ambuscada din tabăra de refugiaţi, prietenii noștri 
din Sudan sunt însetați de răzbunare. 

„Asta nu se termină niciodată, se gândi Tamara. Fiecare 
acțiune de răzbunare trebuie să fie răzbunată.” 

— Ce doresc? 

— Ei știu că ambuscada a fost planul personal al Generalului. 
Vor ca noi să-l asasinăm. 

„Asta nu e nicio surpriză, se gândi Tamara, dar nu va fi ușor.” 
Securitatea Generalului era foarte strictă, dar astfel de lucruri 
nu erau niciodată imposibile. lar dacă încercarea reușea, Ciadul 
avea să se scufunde în haos. Trebuia să dea alarma în legătură 
cu asta. 

— Cum? întrebă ea. 

— Ti-am spus că Afganul ne-a învăţat cum să facem bombe 
sinucigașe. 

„O, Hristoase!” se gândi ea. 

În cameră intrară doi turiști, un cuplu alb de vârstă medie, cu 
pălării și teniși, vorbind în franceză. Tamara și Haroun vorbeau 
în arabă, pe care vizitatorii, mai mult ca sigur, nu o puteau 
înțelege. Oricum, nou-veniţii se îndreptară spre locul în care se 
aflau Tamara și Haroun, lângă vitrina care conţinea craniul. 
Tamara zâmbi și dădu din cap spre ei, apoi îi spuse încet lui 
Haroun: 

— Hai să mergem! 

Camera următoare era pustie. 

— Continuă, te rog! spuse Tamara. Cum se va desfășura asta? 

— Noi știm cum arată mașina generalului. 

Tamara încuviinţă din cap. Toată lumea știa. Era un Citroen 
alungit, asemănător celui folosit de președintele francez. In ţară 
exista unul singur și, dacă acest lucru nu era suficient, avea un 
mic suport pentru steag pe aripă, în care flutura un tricolor cu 
albastru, auriu și roșu, în benzi verticale - steagul Ciadului. 

Haroun continuă: 

— Vor aștepta pe o stradă din apropierea palatului 
prezidenţial și, când el va ieși, se vor arunca asupra mașinii, vor 
detona explozibilul și, cred ei, vor ajunge direct în rai. 

— Rahat! 

„Ar putea să meargă”, se gândi Tamara. Complexul palatului 
prezidențial era bine apărat, dar Generalul tot trebuia să iasă 
uneori. Poate că mașina lui era antiglonț, dar, probabil, nu era 
rezistentă la bombe, mai ales dacă vestele sinucigaşilor 
conțineau cantități mari de explozibil. 

În orice caz, acum, când Tamara aflase despre complot, CIA 
avea să Îi avertizeze pe oamenii din serviciul de securitate al 
Generalului, care puteau să ia măsuri de prevedere 
suplimentare. 

— Când plănuiesc să facă asta? 

— Astăzi, spuse Haroun. 

— Fir-ar! 

— Pentru asta ar fi trebuit să ne întâlnim ieri. 

Ea își scoase telefonul, apoi se opri preţ de o clipă. De ce alte 
detalii mai avea nevoie? 

— Câţi atentatori? 

— Trei. 

— Poţi să-i descrii? 

Haroun scutură din cap. 

— Nu mi s-a spus cine a fost ales - doar că nu am fost ales eu. 

— Bărbaţi? 

— Unul ar putea să fie femeie. 

— Cum vor fi îmbrăcați? 

— Tradițional, presupun.  Robele pot ascunde vestele 
sinucigașe. Dar nu știu asta cu siguranţă. 

— Mai este cineva implicat, în orice fel, peste capul celor trei? 

— Nu. Oamenii în plus generează riscuri suplimentare. 

— La ce oră se vor duce la palat? 

— Ar putea să fie deja acolo. 

Tamara sună la secţia CIA din cadrul ambasadei. 

Apelul nu fu preluat, iar Haroun spuse: 

— Afganul ne-a mai învăţat și cum să deconectăm temporar 
rețeaua telefonică din oraș. 

Tamara se holbă la el. 

— Vrei să spui că ISGS a oprit telefoanele tuturor? 

— Până când cineva își dă seama cum să repare problema. 

— Trebuie să plec, zise ea și se grăbi să iasă din cameră. 

In urma ei, îl auzi pe Haroun spunând: 

— Mult noroc! 

Alergă pe scări și ieși în parcare. Mașina ei o aștepta cu 
motorul în funcţiune. Sări înăuntru și spuse: 

— Inapoi la ambasadă. Repede, te rog! 

In timp ce mașina ieșea, se răzgândi. La ambasadă ar fi 
raportat personal la secţia CIA, dar ce puteau ei să facă fără 
telefoane? Ar fi fost mai bine să meargă direct la palatul 
prezidenţial; dar ea nu era suficient de cunoscută încât să i se 
permită accesul fără întârziere - iar paznicii de la poartă nu ar fi 
crezut o fată care pretindea că viaţa Generalului era în pericol. 

Apoi se gândi la Karim. El ar fi trebuit să aibă acces imediat în 
palat și, astfel, să ajungă la urechea șefului serviciului de 

securitate al Generalului. Dar unde putea să-l găsească pe 
Karim? Încă nu era ora prânzului: ar fi putut să se mai afle încă 
la Cafe de Cairo, care era situată în apropierea muzeului. Avea 
să încerce mai întâi acolo și, dacă nu-l găsea, să meargă în 
centrul orașului, la hotelul Lamy. 

Se ruga ca Generalul să nu iasă cu mașina din palat în 
următoarele câteva minute. 

Schimbă instrucţiunile șoferului și ajunse la cafenea în vreo 
două minute. Se repezi înăuntru și îl observă, cu mare ușurare, 
pe Karim, care se afla încă acolo. Ajunsese exact la timp: el își 
îmbrăca sacoul și se pregătea de plecare. Ei îi trecu prin minte 
gândul - irelevant - că el se îngrășase. 

— Sunt atât de bucuroasă că te-am prins, spuse ea. 
Telefoanele au fost oprite de ISGS. 

— Serios? Ridicând din umeri, el își pescui telefonul din 
buzunarul sacoului și privi la ecran. Ai dreptate. Nu știam că pot 
să facă asta. 

— Tocmai am vorbit cu un informator. Plănuiesc să-l 
asasineze pe General. 

El înlemni din cauza șocului. 

— Acum? 

— Considerăm că tu ești cea mai potrivită persoană să dai 
alarma. 

— Desigur. Cum plănuiesc să facă asta? 

— Trei atentatori sinucigași în faţa porților palatului, 
așteptând să iasă mașina lui. 

— Inteligent. O rută pe care e obligat să o folosească, un 
moment în care vehiculul trebuie să se miște mai încet... atunci 
este cel mai vulnerabil. El ezită. Cât de credibilă este 
informația? 

— Karim, niciun informator nu este complet de încredere - toți 
sunt niște mincinoși, în sufletul lor -, dar eu cred că informaţia 
asta ar putea să fie adevărată. Generalul ar trebui, cu siguranţă, 
să-și ia măsuri de prevedere speciale. 

Karim încuviinţă din cap. 

— Ai dreptate. O astfel de avertizare nu ar trebui să fie 
ignorată. Mă duc imediat. Mașina mea este în spate. 

— Bine. 

El se întoarse să plece, apoi se opri. 

— Mulţumesc. 

— Cu plăcere. 

Tamara plecă pe ușa din faţă și se întoarse la mașina ei. 

Se gândi să se ducă la ambasadă și din nou se decise că nu 
avea ce să facă acolo. Manualul de operaţiuni nu stabilea un 
protocol pentru o tentativă de asasinat combinată cu 
întreruperea telefoanelor. Se gândi pentru o scurtă vreme la 
ideea de a o chema pe Susan Marcus să conducă o echipă în 
apropierea palatului prezidenţial, ca să-i vâneze pe atentatori. 
Dar armata Statelor Unite nu putea să acţioneze independent de 
armata și poliţia locală - confuzia ar fi fost dezastruoasă. Și, 
până când ar fi avansat pe lanţul de comandă, ar fi putut să fie 
prea târziu. 

Se hotări să meargă ea însăși. Cel puţin putea să facă o 
recunoaștere pe stradă și să-i identifice pe jihadiști. 

II îndreptă pe șofer spre sud, pe autostradă și la dreapta, apoi 
pe Avenue Charles de Gaulle. In faţa palatului nu se putea opri, 
așa că decise să coboare din taxi la vreo două sute de metri 
distanţă de intrare și îi spuse șoferului să aștepte. 

Işi verifică din nou telefonul: tot nu avea semnal. 

Privi în lungul bulevardului din faţa ei. Marile porţi de fier ale 
palatului prezidenţial se aflau pe partea dreaptă a drumului, 
păzite de soldaţi din Garda Naţională, înarmaţi cu puști și 
îmbrăcaţi în uniformele lor de camuflaj pentru deșert, cu verde, 
negru și bej. Peste drum se aflau un parc cu un monument și 
catedrala. Aici, regula parcării interzise era respectată cu 
stricteţe, așa că jihadiștii trebuiau să fie pe jos. 

Un Mercedes negru se opri scârțâind în fața porţilor și i se 
permise accesul imediat. Ea spera să fie Karim. 

Se gândi pentru prima dată la cât de periculos era pentru ea 
ceea ce făcea. De acum, în orice clipă, oriunde în lungul străzii, 
putea să explodeze o bombă; iar dacă ea se afla în apropiere, 
putea să o ucidă. 

Nu dorea să moară, mai ales acum, când îl găsise pe Tab. 

lar moartea nu era lucrul cel mai rău care i se putea întâmpla. 
Putea să fie schilodită, orbită, paralizată. 

Işi legă mai bine eșarfa sub bărbie și murmură pentru ea 
însăși: „Ce dracu' fac?” Apoi porni în pas vioi spre palat. 

Pe partea dinspre palat a străzii nu se afla nimeni altcineva în 
afară de gărzi: toată lumea se îndepărta de bărbaţii cu puști. Pe 
partea ei, sute de oameni se plimbau prin parcul monumentului, 

turiști care priveau sculpturile grandioase și localnici care se 
bucurau de frumusețea locului, mâncându-și prânzul sau doar 
hoinărind. „Trebuie să încerc să-i identific pe atentatori, se 
gândea ea, și nu am prea mult timp la dispoziţie!” 

Un contingent de polițiști înarmaţi, conduși de un sergent 
mustăcios, supraveghea mulţimea. Poliţiștii erau îmbrăcaţi în 
costume de camuflaj cu un model ușor diferit de cel al Gărzii 
Naţionale. Tamara știa din experienţă că principala lor treabă 
era să se asigure de aplicarea regulilor legate de fotografierea 
palatului și se îndoia că ei ar fi putut să recunoască rapid un 
posibil terorist. 

După ce se calmă, începu să cerceteze cu atenție persoanele 
din parc. Ignoră bărbaţii și femeile de vârstă mijlocie: jihadiștii 
erau întotdeauna tineri. Excluse, de asemenea, pe oricine purta 
haine moderne, strânse pe corp, în genul tricourilor și al blugilor, 
pentru că acestea nu puteau să ascundă o vestă sinucigașă. Se 
concentră asupra bărbaţilor și femeilor în jur de douăzeci de ani, 
care purtau robe tradiţionale și hijab. 

Revăzu în memorie toate posibilităţile rămase. Un bărbat 
tânăr, purtând o robă albă și un basc alb, era așezat pe 
marginea unui soclu, citind ziarul A/ Wihaa: părea prea relaxat 
ca să fie terorist, dar Tamara nu putea să fie sigură. O femeie de 
o vârstă incertă avea câteva umflături pe sub roba neagră, dar 
era posibil să fie silueta ei normală. Un băiat adolescent, 
purtând o robă portocalie și turban, se ghemuise la marginea 
drumului, reparând la scuterul său Vespa; roata din faţă era 
scoasă și așezată pe pământul prăfuit, printre șuruburile și 
piuliţele împrăștiate. 

Intr-o parte a parcului observă un bărbat tânăr, cu barbă, care 
stătea în picioare la umbra unui copac, transpirând abundent. 
Purta o robă lungă până în pământ, de tipul numit thawb, 
galabiya sau dishdashah, dar pe deasupra acesteia avea o 
jachetă largă de bumbac, fără formă, încheiată până la gât. Se 
afla în apropierea străzii laterale de lângă parc și, din când în 
când, arunca o privire spre drumul îngust, pe care nu era nimic 
de văzut. În timpul acesta fuma nervos, cu pufăituri rapide, 
repetate, care ardeau ţigara rapid. 

Când mașina președintelui avea să iasă pe porţile palatului, 
urma fie să vireze la dreapta sau la stânga, pe largul bulevard 
Charles de Gaulle, fie să meargă drept, pe strada care cobora 

spre râu. În mod logic, ar fi trebuit să fie un atentator sinucigaș 
pe această parte a drumului, unul pe partea opusă și unul în 
apropierea străzii laterale. 

Tamara  traversă strada laterală, îndreptându-se spre 
catedrală. 

Privi dincolo de bulevard, spre porţile palatului, imediat ce 
ajunse în dreptul lor. Vedea aleea lungă și dreaptă care ducea, 
maiestuos, spre clădirea îndepărtată, părând mai degrabă o 
clădire modernă de birouri decât un palat. Dincolo de porţi se 
mai aflau încă vreo zece soldați, care leneveau, vorbeau și 
fumau. Tamara era dezamăgită: în cazul în care Karim dăduse 
alarma, cu siguranţă o echipă s-ar fi adunat deja ca să elibereze 
locul și să protejeze populaţia în cazul unei explozii. Dar strada 
era aglomerată și, în ambele direcţii, continuau să treacă mașini 
și motociclete. O bombă care exploda în zonă putea să omoare 
sute de trecători nevinovaţi. Oare avertismentul lui Karim fusese 
ignorat înăuntru? Sau erau îngrijoraţi doar pentru General, dar 
nu și pentru public? 

Catedrala Notre-Dame de la Paix era o biserică modernă, 
spectaculoasă. Locul era împrejmuit cu garduri, iar porţile erau 
închise. Pe terenul acesteia nu se afla nimeni, în afara unui 
grădinar îmbrăcat într-o robă întunecată și cu turban pe cap, 
care planta un copac mic în partea de vest, aproape de gard, la 
doar câţiva pași de Tamara. Din poziţia în care se afla, 
grădinarul putea să vadă clar porţile palatului și aleea lungă 
care ducea spre clădire, precum și să traverseze rapid gardul 
spre strada laterală. Putea să fie un impostor? Dacă era, își 
asuma un risc: un preot ar fi putut să-i spună: „Cine ţi-a zis să 
plantezi un copac acolo?” Pe de altă parte, nu părea să se afle 
niciun preot prin preajmă. 

Tamara se întoarse în parcul monumentului. 

Era o chestiune de probabilităţi, dar ea considera că asasinii 
erau băiatul care repara scuterul, bărbatul transpirat de sub 
copac și grădinarul de la catedrală. Fiecare dintre ei se potrivea 
profilului și fiecare avea spaţiu pe sub robă pentru o bombă 
apreciabilă. 

Puteau oare să fie arestaţi? Unele dispozitive sinucigașe 
aveau declanșatoare pentru morţi, un sistem prin care bomba 
putea să explodeze atunci când atentatorul elibera o coardă, 
ceea ce garanta explozia chiar și atunci când atentatorul era 

omorât. În orice caz, toţi cei trei suspecți ai ei își foloseau 
mâinile: unul ca să repare scuterul, altul ca să-și aprindă ţigările 
și al treilea ca să planteze copacul. Asta însemna că nu puteau 
avea declanșatorul mortului. 

Chiar și așa, trebuiau să fie abordaţi cu atenţie și imobilizați 
înainte să poată să ajungă la declanșator. Asta era o chestiune 
de o secundă sau două. 

Își verifică telefonul. Încă nu avea semnal. 

Ce ar fi trebuit să facă? Probabil, nimic. Karim avea să se 
asigure că Generalul se ferea din calea pericolului. Mai devreme 
sau mai târziu, poliţia avea să închidă parcul monumentului și să 
elibereze strada.  Asasinii urmau să scape împreună cu 
mulţimea. 

Dar puteau să încerce din nou în ziua următoare. 

Își spuse apoi că nu era problema ei. Ea furnizase informaţia: 
asta era treaba ei. Poliţia locală și armata ar fi trebuit să ia 
deciziile. 

Probabil că ar fi fost mai bine să plece. 

Privi dincolo de bulevard și văzu limuzina distinctivă a 
Generalului venind încet pe alee, spre porți. 

Trebuia să acționeze. 

Își scoase legitimatia de ofiţer CIA și îl abordă pe sergentul de 
poliţie cu mustață. 

— Fac parte din armata americană, îi spuse ea în arabă, 
prezentându-i legitimaţia. Apoi arătă spre bărbatul de sub 
copac. Cred că bărbatul acela are ceva suspect pe sub haină. 
Poate vrei să verifici. Te sfătuiesc să-i apuci ambele mâini 
înainte să-i vorbești, pentru cazul în care are o armă. 

Sergentul o privi cu suspiciune. Nu avea de gând să 
primească ordine de la o femeie necunoscută, chiar dacă îi 
prezentase o  legitimaţie oficială din plastic, cu aspect 
impresionant, cu fotografia ei. 

Tamara își înfrână panica, încercând să rămână calmă. 

— Orice ai face, trebuie s-o faci repede, pentru că mașina 
Generalului pare să se apropie. 

Sergentul privi dincolo de bulevard și, observând limuzina de 
pe alee, care se apropia de porți, luă o decizie. Lătră câteva 
ordine spre doi dintre oamenii lui, iar ei traversară parcul spre 
bărbatul de sub copac. 

Tamara trimise o rugăciune de mulțumire. 

Gărzile palatului ieșiră pe bulevard și opriră traficul. 

Băiatul care repara scuterul se ridică în picioare. 

Dincolo de strada laterală, grădinarul de pe terenul catedralei 
își lăsă jos cazmaua. 

Porțile palatului se deschiseră. 

Tamara se apropie de băiatul care repara scuterul. El abia 
dacă o observă, fiind foarte concentrat asupra limuzinei. Ea îi 
zâmbi și își puse mâinile ferm pe pieptul lui. Prin roba de 
bumbac portocaliu, simţi un obiect tare, cu cabluri atașate, și o 
cuprinse frica. Se forță să-și ţină mâinile acolo încă un moment. 
Simţea trei cilindri, care conțineau, fără îndoială, încărcături de 
exploziv C4, îngropate sub bile de rulmenţi din oțel, cu fire care 
conectau cilindrii unul de altul și cu o cutie mică în care se afla 
detonatorul. 

Se afla la o bătaie de inimă de moarte. 

Băiatul era surprins și confuz din cauza apariţiei ei bruște. O 
împinse ineficient și se trase în spate. 

În fracțiunea de secundă de care el avu nevoie ca să realizeze 
ce se întâmplă, ea îl lovi în picioare, de dedesubt. 

El căzu pe spate. Ea se aruncă peste el, cu genunchii pe burta 
lui, scoțându-i aerul din piept. Apoi îl apucă de gulerul robei și i- 
o rupse, scoțând la iveală plasticul negru și metalul 
dispozitivului legat de pieptul lui. Atârnat de cutia detonatorului, 
observă un cablu care se termina cu un întrerupător simplu din 
plastic verde - patru dolari și nouăzeci și nouă la un magazin de 
instalaţii, se gândi ea stupid. 

Apoi auzi o femeie din apropiere ţipând. 

Dacă băiatul ar fi reușit să-și pună mâinile pe întrerupător, 
aveau să moară și el, și Tamara, și o mulţime de alţi oameni. 

Ea reuși să-i apuce ambele încheieturi și să-i împingă braţele 
la pământ, aplecându-se în față ca să-și folosească toată 
greutatea. El se zbătea cu furie, încercând să o arunce de pe el. 
Poliţiștii din apropiere se holbau șocați. Ea le strigă: 

— Țineţi-l de mâini și de picioare înainte să ne arunce pe toţi 
în aer! i 

După un moment de uluire, ei făcură ce le spusese ea. In 
condiţii normale, nu i-ar fi urmat ordinele, dar puteau vedea 
dispozitivul și știau ce era. Patru polițiști apucară membrele 
băiatului și le ţinură strâns. 

Tamara se ridică în picioare. 

Peste tot în jurul ei trecătorii se dădeau înapoi, unii dintre ei 
alergând îngroziţi. 

În colţul îndepărtat al parcului, fumătorul nervos era legat în 
cătușe. 

Porțile palatului se deschiseră și limuzina trecu dincolo de ele. 

Pe terenul catedralei, grădinarul alerga spre gard. 

Mașina traversă bulevardul, prinzând viteză, și se îndreptă 
spre strada laterală. 

Grădinarul sări peste gard, pe trotuar. Băgând mâna în 
interiorul galabiyei, scoase un întrerupător verde, din plastic. 

Tamara strigă: 

— Nuu! 

El alergă pe drum și se aruncă peste mașină. Şoferul îl văzu și 
apăsă frânele, prea târziu însă. Atentatorul se lovi de parbriz și 
păru să cadă, apoi se auzi o bubuitură îngrozitoare însoţită de 
un fulger. Parbrizul se sparse și atacatorul fu aruncat pe șosea. 
Mașina continuă să ruleze înainte, lăsând cadavrul în mijlocul 
șoselei. Viră spre dreapta și lovi gardul care înconjura catedrala. 
Gardul fu pus la pământ, iar mașina se opri. 

Nimeni nu ieși din ea însă. 

Tamara alergă prin parc spre vehiculul accidentat. Și alţii 
avuseseră aceeași idee și se aflau aproape în urma ei. Ea 
deschise violent ușa pasagerului și privi în interior. 

Partea din spate a mașinii era goală și se simţea un miros de 
sânge proaspăt. În faţă se afla un singur bărbat, șoferul, 
ghemuit și nemișcat. Faţa lui era prea distrusă și plină de sânge 
ca să poată să fie recunoscut, dar era micuţț și subțire, cu părul 
alb, și, prin urmare, nu era Generalul, care era masiv și chel. 

Generalul nu se afla în mașină. 

Preţ de o clipă, Tamara fu nedumerită. Apoi se gândi că 
șoferul ar fi putut, pur și simplu, să meargă să ia combustibil. Un 
gând mai întunecat era acela că fusese trimis să verifice dacă 
ameninţarea era reală, caz în care viața lui fusese sacrificată. 
Era sinistru, dar posibil. 

În caroserie existau mai multe găuri, iar pe podea erau 
nenumărate bile de oţel. 

Tamara văzuse suficient. Se întoarse și porni înapoi spre 
parcul monumentului. 

„L-am salvat pe General, se gândi ea. Mai important, am 
salvat stabilitatea acestei regiuni. Aproape că mi-am pierdut 
viaţa. A meritat? Cine naiba știe?” 

Dar nu terminase. Haroun spusese că guvernul Sudanului se 
afla în spatele acestei afaceri. Dacă era adevărat, era un lucru 
extrem de important, dar ea ar fi dorit o confirmare. 

Băiatul cu scuterul fusese eliberat de vesta lui sinucigașă - 
Tamara ar fi așteptat echipa de geniști dacă ar fi fost alegerea 
ei -, iar acum poliţia îi punea cătușe și legături la picioare. 

Când Tamara se apropie, un poliţist spuse: 

— Ce faci aici? 

— Eu am dat alarma, zise ea aspru. Ți-am salvat viaţa. 

Un alt poliţist zise: 

— E adevărat, ea a făcut asta. 

Primul poliţist ridică din umeri și ea consideră gestul lui drept 
o permisiune. 

Se duse mai aproape de atentator. Avea ochii căprui-deschis 
și Tamara remarcă puful părului de adolescent pe obrajii lui: era 
îngrozitor de tânăr. Apropierea ei de el fusese un gest 
contradictoriu, atât intim, cât și ameninţător, iar asta îl făcuse 
să fie confuz. 

Ea îi spuse cu voce joasă: 

— Prietenul tău de la catedrală este mort. 

Atentatorul o privi, apoi își întoarse ochii în altă parte. 

— Ela ajuns în rai, zise el. 

— Ai făcut asta pentru Dumnezeu. 

— Dumnezeu este măreț. 

— Dar ai fost ajutat. Făcu o pauză, privindu-l intens în ochi și 
încercând să-l determine să o privească și el, pentru a stabili o 
conexiune intensă. Ai fost învăţat cum să faci bombele. 

În sfârșit, el o privi. 

— Nu știi nimic, rosti. 

— Știu că ai fost învățat de către Afgan. 

Ea văzu surprindere în privirea lui și insistă asupra avantajului 
pe care-l obținuse. 

— Știu că aţi primit materialele de la prietenii din Sudan. 

Ea nu știa precis asta, dar avea o bănuială foarte puternică. 
Expresia lui nu se schimbă: continua să fie uluit de cât de multe 
cunoștea ea. 

— Prietenii sudanezi ţi-au spus să-l omori pe General, 
continuă ea. 

Își tinu respiraţia: era ceea ce avea nevoie ca el să confirme. 

Și, în sfârșit, el vorbi. Tonul lui de uluire fu absolut autentic. 

— De unde știi? 

Era suficient. Tamara se îndepărtă. 

o... 

Când ajunse înapoi la ambasadă, se duse în camera ei. Se 
simţea golită de orice fel de senzație și se întinse pe pat. Dormi 
câteva minute, apoi îi sună telefonul. 

Serviciul fusese repus în funcţiune. 

Răspunse și auzi vocea lui Dexter: 

— Unde dracu' ești? 

Tamara închise ochii pentru un moment, ca să-și regăsească 
răbdarea. 

— Eşti acolo? zise el. 

— Sunt în camera mea. 

— Ce faci acolo? 

Ea nu avea de gând să-i spună că își revenea după o oroare. 
Învăţase, cu multă vreme în urmă, să nu-și recunoască 
slăbiciunea în faţa unui coleg bărbat. Ei n-ar fi obosit niciodată 
să-i amintească asta. 

— Mă împrospătez, spuse ea. 

— Treci încoace! 

Ea închise fără să răspundă. Fusese prea aproape să-și piardă 
viața ca să-l mai poată lua în serios pe Dexter. Porni fără grabă 
prin incintă, îndreptându-se către secţia CIA. 

Îl găsi pe Dexter așezat la biroul lui. Phil Doyle se afla 
împreună cu el. Dexter părea că aflase mai multe între timp. 

— Ei spun că o femeie de la CIA a arestat un suspect! spuse 
el. Tu ai fost? 

— Da. 

— Ce treabă ai tu să arestezi oameni? Ce te-a apucat, pentru 
numele Domnului? 

Ea se așeză, fără să fie invitată. 

— Vrei să-ţi spun ce s-a întâmplat sau preferi doar să ţipi la 
mine? 

Dexter păru iritat, dar începu să ezite. Nu putea să nege că 
țipase la ea, mai ales că șeful lui se afla acolo. Chiar și în cadrul 

CIA era riscant pentru un bărbat să se expună acuzațiilor de 
intimidare. 

— În regulă, zise el. Susţine-ţi cazul! 

— Să-mi susţin cazul? zise ea scuturând din cap. Sunt la 
proces? Dacă da, atunci ar fi bine să fie oficial. Am nevoie de un 
reprezentant legal. 

Doyle interveni, încercând o abordare raţională. 

— Nu ești la proces, spuse el. Doar spune-ne ce s-a întâmplat! 

Ea le relată întreaga poveste, iar ei ascultară fără să o 
întrerupă. 

Când termină, Dexter spuse: 

— Pentru ce te-ai dus la Karim? Ar fi trebuit să-mi raportezi 
mie! 

Era încă furios, dar trata în continuare totul ca pe un subiect 
de dramă. Tamara era epuizată din cauza tensiunii, dar se 
strădui să-și pună creierul în funcţiune și să recreeze întregul 
proces de gândire prin care trecuse. 

— informatorul meu mi-a spus că asasinatul era iminent. Dar 
telefoanele nu funcționau. A trebuit să decid care era calea cea 
mai rapidă de a-i transmite un avertisment Generalului. Dacă aș 
fi mers eu însămi la palat, probabil că n-aș fi putut să pătrund. 
Dar Karim putea. 

— AȘ fi putut să merg eu acolo. 

De ce nu putea el să scape de toate treburile astea? răspunse 
pe un ton îngrijorat: 

— Nici măcar tu n-ai fi intrat imediat. Ai fi fost supus la 
întrebări și întârzieri. Karim are oricând acces la General. El era 
capabil să dea alarma mai repede decât orice persoană de aici, 
de la ambasadă - de fapt, mai rapid decât orice persoană la 
care mă pot gândi. 

— În regulă, dar de ce nu mi-ai raportat mie după ce te-ai 
întâlnit cu Karim? 

— Nu era timp. Ar fi trebuit să-ţi spun întreaga poveste. Tu ai 
fi fost sceptic și am fi purtat o discuţie lungă, precum cea de 
acum. În cele din urmă m-ai fi crezut, însă apoi ai fi avut nevoie 
de multă vreme ca să aduni o echipă și să o informezi; și abia 
după aia ai fi ieșit din incintă. A fost evident pentru mine că era 
optim să merg imediat la scena atacului și să încerc să descopăr 
atentatorii. Ceea ce am și făcut. Cu succes. 

— Aș fi putut să fac asta mult mai eficient cu o echipă. 

— Cu excepţia faptului că nu ai fi ajuns acolo decât după 
explozie. Încercarea de asasinat a avut loc la câteva minute 
după sosirea mea acolo. In acele câteva minute, am fost 
capabilă să îi identific corect pe toţi cei trei atentatori. Doi se 
află acum în custodie, iar al treilea este mort. 

Dexter schimbă abordarea. 

— Și toate astea pentru nimic, fiindcă Generalul nu se afla în 
mașină. 

Părea hotărât să-i diminueze realizările. 

Tamara ridică din umeri. Nu prea îi păsa ce credea Dexter; 
deja înţelegea că nu mai putea lucra multă vreme sub 
conducerea lui. 

— Probabil că el nu se afla în mașină pentru că îl avertizase 
Karim. 

— Nu știm asta. 

— Adevărat. 

Era prea obosită că să-l mai contrazică. 

Dar Dexter nu terminase. 

— Mare păcat că informatorul tău nu ne-a spus totul mai din 
vreme. 

— Asta este vina ta. 

Dexter se îndreptă în scaun. 

— Despre ce vorbești? 

— El dorea să mă întâlnească ieri, iar eu ţi-am spus că trebuia 
să plec mai devreme de la sesiunea de pregătire. In schimb, tu 
mi-ai ordonat să amân întâlnirea. 

Ea observă că Dexter nu făcuse legătura între cele două 
evenimente. Acum, el era cel îngrijorat. Avu nevoie de câteva 
momente ca să răspundă. Apoi spuse: 

— Nu, nu așa s-au întâmplat lucrurile. Am avut o discuţie... 

— Tâmpenii, îl întrerupse ea. Nu era dispusă să accepte asta. 
Nu a existat nicio discuţie. Mi-ai ordonat să nu mă întâlnesc cu 
el la momentul stabilit. 

— Nu-ţi amintești bine treaba asta. 

Tamara îndreptă o privire intensă spre Doyle. El fusese de 
față. Ştia adevărul. Nici el nu părea prea confortabil însă. Ea 
presupunea că simţea impulsul să mintă, ca să nu-i submineze 
autoritatea lui Dexter. Dacă făcea asta, se hotări Tamara, ea 
avea să demisioneze pe loc. Işi ținu privirea aţintită spre el fără 
să spună nimic, doar așteptând ca el să vorbească. 

În cele din urmă, el zise: 

— Cred că tu ești cel care își amintește greșit, Dexter. Ceea 
ce îmi amintesc eu este că discuţia a fost scurtă, iar tu ai dat un 
ordin. 

Dexter părea pe cale să explodeze. Se înroși și începu să 
respire rapid. Străduindu-se să-și controleze furia, spuse: 

— Presupun că va trebui să fim de acord că avem păreri 
diferite, Phil... 

— Nu, nu, spuse Doyle cu fermitate. Nu sunt de acord cu 
ideea că avem păreri diferite. Se afla acum în poziţia în care 
trebuia să impună disciplina și părea că nu avea de gând să 
treacă peste incident. Ai luat o hotărâre conform judecății tale și 
s-a dovedit greșită. Nu-ţi face griji, nu e un păcat capital. Se 
întoarse apoi spre Tamara. Poţi să pleci. 

Ea se ridică în picioare. 

— Ai făcut o treabă bună astăzi, zise Doyle. Mulţumesc. 

— Mulţumesc, domnule, spuse Tamara, apoi plecă. 

e... 

— Generalul vrea să-ți dea o medalie, îi spuse Karim Tamarei 
în dimineața următoare, la Cafe de Cairo. 

Părea mulțumit de sine și ea presupuse că avertismentul îi 
adusese recunoștinţa profundă a Generalului. Intr-o dictatură, 
recunoștinţa era mai bună decât banii. 

— Sunt flatată, spuse Tamara, dar probabil că va trebui să 
refuz. Celor de la CIA nu le place că ofițerii lor să iasă în public. 

El zâmbi. Tamara presupuse că pe Karim nu-l deranja refuzul 
ei: asta însemna că el n-avea să împartă cu nimeni lumina 
reflectoarelor. 

— Presupun că voi ar trebui să fiți agenţi secreti, spuse el. 

— Chiar și așa, e bine de știut că Generalul apreciază munca 
noastră. 

— Cei doi atentatori supraviețuitori au fost supuși unui 
interogatoriu. 

„Pun pariu că asta s-a întâmplat”, se gândi Tamara. Probabil 
că fuseseră ţinuţi treji toată noaptea, fără să primească 
mâncare și apă, apoi terorizaţi prin alternarea echipelor de 
investigatori și, probabil, chiar torturați. 

— Vei împărtăși cu noi raportul complet al interogatoriilor? 

— Mă gândesc că măcar atât putem să facem. 

Ceea ce nu însemna un da, observă Tamara; dar Karim nu 
avea probabil autoritatea de a da un răspuns definitiv. 

Apoi Karim spuse: 

— Prietenul meu, Generalul, este furios din cauza acestei 
tentative de asasinare. la problema foarte personal. A privit 
cadavrul șoferului și a spus: „Acela puteam să fiu eu!” 

Tamara decise să nu întrebe dacă șoferul fusese sacrificat 
pentru o verificare. Spuse: 

— Sper că Generalul nu va face ceva pripit. 

Ea se gândea la ambuscada elaborată ce fusese pregătită în 
tabăra de refugiați, totul drept represalii pentru încăierarea 
minoră de la podul N'Gueli. 

— Și eu sper. Dar se va răzbuna cu siguranță. 

— Mă întreb ce va face. 

— Chiar dacă aș ști, n-aş putea să-ți spun - dar, din 
întâmplare, nu știu. 

Tamara simţea că el îi spunea adevărul, dar asta o făcea să 
fie și mai neliniștită. De ce și-ar fi ţinut Generalul intenţiile 
secrete față de unul dintre cei mai apropiaţi colaboratori, 
bărbatul care tocmai îi salvase viaţa? 

— Sper să nu fie ceva atât de dramatic încât să destabilizeze 
regiunea. 

— Puțin probabil. 

— Mă întreb... Chinezii sunt puternic implicaţi în Sudan. Noi 
nu vrem ca ei să înceapă să-și încordeze mușchii. 

— Chinezii sunt prietenii noștri. 

Chinezii nu aveau prieteni, după părerea Tamarei. Ei aveau 
clienţi și debitori. Dar nu dorea să-l contrazică pe Karim. El era 
un bărbat în vârstă, conservator, care nu era dispus să accepte 
prea multe de la o femeie tânără. 

— Este un lucru pentru care ar trebui să fiți recunoscători, 
spuse ea, încercând să pară sinceră. Sunt sigură că asta vă va 
determina să fiți precauți. 

El spuse cu îngâmfare: 

— Eu sunt întotdeauna. Nu-ţi face griji! Totul va fi în regulă. 

— Inshallah, spuse Tamara. Voia Domnului! 

o... 

În ziua următoare, spre sfârșitul după-amiezii, CNN difuză un 
reportaj despre un incendiu puternic din Port Sudan - numele, 
lipsit de imaginaţie, al celui mai mare port din Sudan. Navele din 

Marea Roșie raportaseră primele incendiul, spunea CNN, care 
transmise un interviu prin radio, cu paraziți, al căpitanului unui 
tanc petrolier, care se hotărâse să rămână în larg până când 
avea să afle dacă era sigur să intre în port. Exista un nor uriaș 
de fum gri-albăstrui, spunea el. 

Practic, tot petrolul din Sudan era exportat prin Port Sudan. 
Cea mai mare parte ajungea acolo printr-o conductă lungă de o 
mie șase sute de kilometri, al cărei proprietar majoritar și 
operator principal era China Naţional Petroleum Corporation. 
Chinezii construiseră și o rafinărie, fiind pe cale să ridice și un 
doc pentru petroliere, în valoare de multe miliarde de dolari. 

Reportajul CNN fu urmat de un anunţ al guvernului, care 
spunea că serviciile de pompieri se așteptau să ţină incendiul 
sub control în scurtă vreme, ceea ce însemna că nu se afla sub 
control, și că avea să fie realizată o investigaţie completă, ceea 
ce însemna că nu aveau habar ce anume provocase incendiul. 
Tamara avea o suspiciune întunecată într-un colț al minţii, pe 
care nu o spusese încă nimănui. 

Începu să monitorizeze website-urile jihadiste, cele care 
sărbătoreau decapitările și răpirile. La prima vedere, toate erau 
tăcute. 

Apoi o sună pe Susan Marcus și o întrebă: 

— Aveţi vreo imagine din satelit cu Port Sudan de dinainte de 
incendiu? 

— Probabil, spuse Susan. Peste partea aceea a globului nu 
sunt niciodată prea mulți nori. Care-i perioada? 

— CNN a raportat incendiul în jurul orei 16:30 și deja era o 
urmă de fum... 

— Atunci 15:30 sau mai devreme. Voi arunca o privire. Ce 
suspectezi? 

— Nu prea știu. Ceva. 

— Destul de corect. 

Tamara îl sună pe Tab la ambasada Franţei. 

— Voi ce știți despre incendiul din Port Sudan? 

— Doar ce apare la televiziune, spuse el. Apropo, și eu te 
iubesc. 

Ea își înăbuși un chicotit. Cu vocea coborâtă, spuse: 

— Termină! Sunt într-un birou dintr-un spaţiu deschis. 

— Îmi pare rău. 

— Ti-am spus seara trecută de ce mă temeam. 

— Te referi la teoria răzbunării. 

— Da. 

— Crezi că asta ar putea să fie? 

— Cred. 

— Vor fi necazuri. 

— Poţi paria pe fundul tău, zise ea, apoi închise. 

În afară de Tamara, nimeni nu era îngrijorat din cauza asta și, 
în jurul orei 17:00 după-amiaza, oamenii începeau să dispară de 
la birourile lor. 

La scurtă vreme după aceea, guvernul de la Khartoum, 
capitala Sudanului, făcu o completare la anunţul său iniţial, 
spunând că vreo douăzeci de persoane fuseseră salvate din 
incendiu, inclusiv patru ingineri chinezi care lucrau la 
construcţia noului doc. Câteva femei și copii chinezi, familiile 
inginerilor, fuseseră de asemenea salvate. CNN explica faptul că 
docul fusese construit cu expertiză și finanţare chinezească și că 
în proiect erau implicaţi vreo sută de ingineri chinezi. Tamara se 
întreba ce se întâmplase cu oamenii care nu fuseseră salvaţi. 

Încă nu exista vreo sugestie referitoare la sabotaj, iar Tamara 
începea să spere că incendiul avea să se dovedească a fi un 
simplu accident, fără implicaţii politice. 

Cercetă din nou internetul și, de data asta, se opri pe un site 
operat de un grup care se autointitula Salafi Jihadi Sudan. Nu 
mai auzise de ei până atunci. Grupul condamna guvernul 
decăzut al Sudanului, simbolizat în special prin proiectul docului 
pentru petroliere, condus de chinezi. În schimb, îi felicita pe 
eroicii luptători ai SJS, pentru că înfăptuiseră atacul din ziua 
aceea. 

Tamara o sună pe Susan, care spuse: 

— A fost nenorocita mea de dronă - cea care lipsea. 

— Rahat! 

— A aruncat bombe peste rafinărie și peste docul cel nou, pe 
jumătate construit, după care s-a prăbuşit. 

— Inginerii chinezi construiau docul acela. 

— Au lovit la ora 13:21. 

— O dronă americană a omorât ingineri chinezi. O să fie un 
iad! 

Tamara închise și îi trimise lui Dexter adresa site-ului SJS. 
Apoi îi trimise același lucru și lui Tab. 

Lăsându-se pe spate în scaun, se gândi: „Ce vor face chinezii 
acum?” 


CAPITOLUL 24 


Telefonul lui Chang Kai suna, dar, spre intensa lui frustrare, 
nu-l putea găsi. Se trezi și realiză că visase, dar telefonul încă 
suna. Îl găsi pe masa de lângă el. Cel care îl suna era Fan Yimu, 
managerul de noapte de la birourile Guoanbu. 

— Îmi pare rău să vă trezesc în mijlocul nopţii, domnule! 
spuse el. 

— O, la dracu’, spuse Kai. A sărit în aer Coreea de Nord. 

— Nu. Nimic de felul acesta. 

Kai era ușurat. Rebelii și regimul se aflaseră în impas în 
ultimele zece zile și el spera ca situaţia să se poată rezolva 
cumva, fără război civil. 

— Slavă Domnului pentru asta! spuse el. 

Ting se ghemui în el fără să deschidă ochii. Elo luă în braţe și 
o mângâie pe păr. 

— Deci, ce s-a întâmplat? îl întrebă el pe Fan. 

— Aproximativ o sută de cetățeni chinezi au fost omorâți într- 
un atac cu dronă în orașul Port Sudan. 

— Acolo unde construim un doc pentru petroliere de miliarde 
de dolari, dacă îmi amintesc bine. 

— Chiar așa. Inginerii chinezi lucrează la proiect. Morţii sunt 
bărbaţi, în cea mai mare parte, dar sunt și câteva femei - și 
copii - din familiile inginerilor. 

— Cine a făcut asta? Cine a trimis drona? 

— Domnule, vestea abia a venit și mă gândeam că ar fi mai 
bine să vă informez înainte să anchetez mai departe. 

— Trimite o mașină să mă ia. 

— Am trimis deja. Călugărul ar trebui să ajungă în faţa clădirii 
în orice clipă. 

— Bine lucrat. Voi ajunge acolo în scurt timp, zise Kai, apoi 
închise. 

Ting murmură: 

— Ce zici de o partidă rapidă? 

— Treci înapoi la somn, dragă! 


VP - 397 


Kai se spălă repede și se îmbrăcă cu un costum și o cămașă 
albă. Își puse o cravată într-un buzunar și mașina electrică de 
ras în celălalt. Privind afară, pe fereastră, văzu un sedan 
compact Geely, care aștepta lângă trotuar cu farurile aprinse. Işi 
luă pardesiul și ieși. 

Aerul era îngheţat și bătea un vânt rece. Se urcă în mașină și 
începu să se bărbierească în timp ce Călugărul conducea. Il sună 
pe Fan și îi spuse să convoace câteva persoane-cheie: secretara 
lui, Peng Yawen; Yang Yong, specialist în interpretarea 
fotografiilor de supraveghere; Zhou Meiling, o tânără expertă în 
internet; și Shi Xiang, șeful Biroului pentru Africa de Nord, 
vorbitor de arabă. Fiecare dintre ei avea să își cheme personalul 
de sprijin. 

Se întreba cine putea să fie responsabil pentru atacul de la 
Port Sudan. 

Americanii erau, automat, principalii suspecți. Ei se simțeau 
ameninţaţi de eforturile Chinei de a-și întări legăturile 
comerciale din întreaga lume, ceea ce ei numeau „Iniţiativa 
Centura și Drumul”; în plus, înţeleseseră și ei că China își dorea 
controlul asupra petrolului și resurselor naturale din Africa. Dar 
ar fi încercat ei să omoare intenţionat o sută de cetățeni 
chinezi? 

Și saudiţii aveau drone, care le fuseseră vândute de Statele 
Unite, iar ei se aflau la doar două sute de kilometri distanţă de 
Port Sudan, peste Marea Roșie; dar saudiţii erau aliații 
sudanezilor. Ar fi putut să fie un accident, dar părea improbabil. 
Dronele aveau computere de ghidare, deci fusese un atac ţintit. 

Asta lăsa în discuţie doar teroriștii. Dar care dintre ei? 

Era treaba lui să afle acest lucru, iar președintele Chen avea 
să dorească să afle răspunsurile în dimineaţa aceea. 

Ajunse la sediul Guoanbu. Unii dintre cei din echipa lui se 
aflau deja acolo, iar alţii sosiră în următoarele câteva minute. El 
le spuse să se adune în sala de conferinţe. Dobândise recent 
obiceiul de a bea cafea, la fel ca alte milioane de chinezi, și își o 
făcu ceașcă pe care o luă cu el. 

Pe unul dintre ecranele de pe pereţii camerei, postul de știri al 
Al-Jazeera prezenta o filmare în direct din Port Sudan, aparent 
realizată de pe o navă. Se lăsase noaptea peste Africa de Est, 
dar flăcările luminau norul de fum. 

Kai se așeză în capul mesei. 

— Haideţi să vedem ce avem! începu el. Presupun că unii 
dintre ingineri sunt agenţi ai Guoanbu, corect? 

Orice afacere din străinătate era supravegheată îndeaproape 
de agenții lui Kai. 

Shi Xiang îi răspunse: 

— Doi dintre ei, dar unul a fost ucis în bombardament. 

Shi, șeful Biroului pentru Africa de Nord, era un bărbat de 
vârstă mijlocie, cu o mustață căruntă. Se însurase cu o fată 
africană cu mulți ani în urmă, în timpul primei lui detașări în 
străinătate, și aveau acum o fată la universitate. 

— Am primit un raport de la agentul supravieţuitor, Tan 
Yuxuan. Cifra morților include nouăzeci și șapte de bărbați și 
șapte femei, toţi aflaţi pe doc atunci când a lovit drona. Era 
momentul cel mai fierbinte al zilei, când oamenii își iau o pauză 
lungă în acea parte de lume, și toţi se aflau în interiorul unei 
barăci cu aer condiţionat, luându-și prânzul și odihnindu-se. 

— Este îngrozitor, spuse Kai. 

— Drona a tras două rachete aer-sol, care au deteriorat grav 
docul aproape terminat și au incendiat rezervoarele de petrol 
din apropiere. Au fost omorâţi și doi copii. În mod normal, noi nu 
le permitem persoanelor care lucrează peste hotare să-și ia 
copiii cu ele, dar inginerul-șef era o excepţie și ieri s-a întâmplat 
să-și ia fiul cu el ca să vadă proiectul... din nefericire. 

— Ce spune guvernul de la Khartoum? 

— Nimic de luat în seamă. Au făcut un anunţ în urmă cu două 
ore, în care pretindeau că sunt pe cale să preia controlul 
incendiului și că vor investiga cauza acestuia. E o declaraţie 
tipică de tragere de timp. 

— Ceva de la Casa Albă? 

— Nu încă. La Washington este după-amiaza devreme. Ei ar 
putea să reacționeze înainte de sfârșitul zilei. 

Kai se întoarse spre Yang Yong, un bărbat mai în vârstă cu 
fața ridată, având experienţă în interpretarea imaginilor din 
satelit. 

— Avem drona pe cameră, spuse Yang, apoi atinse câteva 
taste de pe laptopul său. 

Pe unul dintre ecranele de pe pereţi apăru o imagine. 

Kai se aplecă în faţă, încercând să-și dea seama la ce se 
uitau. 

— Nu pot să văd nimic, spuse el. 

Yang era expert și probabil că începuse prin a se uita atent la 
fotografiile aeriene de la mare altitudine înainte de apariția 
epocii fotografiilor din satelit. Apucă o lanternă cu laser și fixă 
un punct roșu pe imagine. Cu asistență, Kai era capabil să 
distingă o siluetă, chiar dacă drona putea fi confundată cu un 
pescăruș. 

— Se află deasupra unei autostrăzi, spuse Yang. Mută punctul 
roșu și adăugă: Pata asta este un camion. 

— Putem afla ce fel de dronă este? întrebă Kai. 

— Este una mare, răspunse Yang. Aș spune că este un MQ-9 
Reaper, construit de General Atomics în Statele Unite, dar 
vândut mai multor țări, inclusiv Taiwan și Republica Dominicană. 

— Și probabil disponibilă pe piaţa neagră. 

— Este posibil. 

Yang schimbă imaginea. Acum, pescărușul se afla deasupra 
unui oraș - era de presupus că Port Sudan. 

— Sudanezii au reacţionat la treaba asta? întrebă Kai. 

Shi răspunse: 

— Controlorii de trafic aerian trebuie să o fi văzut și, probabil, 
să fi oprit decolările și aterizările pentru o vreme. Voi verifica. 

— Forţele aeriene ar fi putut să o doboare. 

— Bănuiesc că nu au presupus că este ostilă. Ar fi putut să fie 
o dronă civilă sau saudită, care traversase Marea Roșie. 

Yang schimbă din nou imaginea. 

— Asta a fost făcută exact înainte ca drona să tragă 
rachetele. Am mărit imaginea. Se poate vedea docul. Aeronava 
zboară foarte jos. Atinse din nou tastatura. Și asta este imediat 
după explozie. 

Kai putea să vadă zidăria prăbușită și marele nor de fum care 
se ridica din zonă. Pescărușul se înclinase de parcă ar fi fost 
bătut de vânt. Yang continuă: 

— Drona era atât de jos, încât explozia a deteriorat-o 
iremediabil. O asemenea greșeală trebuie să fi fost opera unui 
controlor lipsit de experienţă. 

Kai spuse: 

— Putem presupune că sateliții americani le-au arătat imagini 
similare. 

— Cu siguranţă, răspunse Yang. 

Kai privi spre Zhou Meiling. Ea era tânără și părea lipsită de 
încredere, cu excepția momentelor în care vorbea despre 
specialitatea ei. 

— Tu ce ai, Meiling? o întrebă Kai. 

— Un grup care se autointitulează Salafi Jihadi Sudan își 
asumă responsabilitatea, dar noi știm foarte puţine despre ei - 
suspect de puţine. Site-ul este activ doar de câteva zile. 

— Un grup nou de care nu a auzit nimeni, spuse Kai. Format 
special pentru această odioșenie, probabil. Sau ar putea să fie 
un fals. 

— Verific. 

— Alte site-uri au comentat? 

— Doar obișnuitele discursuri pline de ură - cu excepţia 
uigurilor din China. După cum știți, domnule, există câteva site- 
uri ilegale care pretind că-i reprezintă pe musulmanii uiguri din 
Xinjiang, deși unele dintre ele ar putea să fie false. În orice caz, 
adevărul este că aceste site-uri sărbătoresc uciderea 
represivilor comuniști chinezi de către musulmanii africani, 
iubitori de libertate. 

Kai era disprețuitor. 

— Uigurii ar trebui să încerce viața din Sudan. În curând ar 
începe să implore să se întoarcă în China autoritară. 

Era furios din cauză că bucuria uigurilor ar fi putut să 
provoace vechea gardă comunistă la reacţii pripite. Oamenii ca 
tatăl lui aveau să ţipe după represalii. 

— In regulă, spuse el după o pauză. Meiling, vezi ce altceva 
mai poţi afla despre Salafi Jihadi Sudan. Yang, treci prin 
imaginile anterioare din satelit și urmărește drona până la 
punctul de lansare. Shi, pune-l pe omul tău din Port Sudan să 
caute epava dronei și să vadă dacă poate identifica sursa. 
Atenţie, staţi cu ochii pe canalele de știri arabe și americane și 
urmăriţi reacțiile guvernamentale. Va trebui să-l informez pe 
ministrul de externe la prima oră a dimineţii și, probabil, pe 
președinte înainte de sfârșitul zilei, așa că asiguraţi-vă că 
obţinem toate informaţiile disponibile. 

Întrunirea se termină și Kai se întoarse în biroul său. 

Secretara lui, Peng Yawen, îi aduse ceai. Ea nu era de acord 
cu cafeaua, pe care o privea ca pe un moft al tinerilor. Pe tavă 
se afla o farfurie eu nai wong bao, brioșe aburinde cu umplutură 
de maioneză. El realiză că îi era foame. 

— De unde ai luat astea la ora asta din noapte? o întrebă el. 

— Le-a făcut mama. A auzit că urma să lucrez toată noaptea 
și mi le-a trimis cu un taxi. 

Yawen avea cincizeci și ceva de ani, așa că mama ei trebuia 
să aibă peste șaptezeci, se gândi Kai. Mușcă dintr-o brioșă. 
Pâinea era ușoară și pufoasă, iar maioneza, delicios de dulce. 

— Mama ta este o binecuvântare din ceruri, spuse el. 

— Știu. 

Kai luă o a doua brioșă. 

Yang Yong stătea în pragul ușii, cu o foaie de hârtie în mână. 

— Intră, îi spuse Kai. 

Yawen plecă în timp ce Yang intra. El ocoli biroul lui Kai și 
despături foaia de hârtie, care era o hartă a Africii de Nord-Est. 

— Drona a fost lansată dintr-o zonă nelocuită a deșertului, 
aflată la o sută de kilometri de Khartoum. 

Puse degetul pe hartă, într-un punct aflat la vest de râul Nil. 
Kai observă venele umflate de pe dosul palmei lui îmbătrânite. 

— Ai fost rapid, spuse Kai surprins. 

— In zilele noastre, poţi programa un computer să facă 
urmărirea în locul tău. 

— Cât de departe este locul acesta de frontiera cu Ciadul? 

— Mai mult de o mie de kilometri. 

— Deci asta susține teoria că autorii atacului sunt insurgenți 
sudanezi locali mai degrabă decât teroriști islamiști. 

— Aceiași oameni pot să fie din ambele categorii. 

„Asta nu face decât să complice și mai mult lucrurile”, se 
gândi Kai. 

— Poţi să urmărești drona mai în urmă? întrebă Kai. 

— O să încerc. Ar putea să fi fost transportată dezasamblată, 
desigur, și, în cazul acesta, nu va fi vizibilă. Pe de altă parte, ar 
fi putut să vină în zbor. lar noi nu știm cu cât de multă vreme în 
urmă. Să văd ce pot să aflu, dar nu-ţi ţine respiraţia până atunci. 

Câteva minute mai târziu apăru Zhou Meiling, cu o expresie 
de nerăbdare pe faţa ei tânără. 

— Salafi Jihadi Sudan pare autentic, spuse ea. Este un nume 
nou, dar au postat fotografii ale membrilor - eroi, după cum îi 
numesc ei -, iar unii dintre ei sunt extremiști cunoscuţi, pe care 
noi i-am mai văzut și înainte. 

— Sunt rebeli sudanezi sau teroriști islamici? 

— Retorica sugerează ambele. În ambele cazuri este greu de 
imaginat cum au pus mâna pe un MQ-9 Reaper. Astea costă 
treizeci și două de milioane de dolari la achiziţie. 

— Vreo informaţie despre unde își are baza grupul? 

— Site-ul de internet este găzduit în Rusia, dar evident că SJS 
nu se află acolo. Nu pot să fie nici în vreuna dintre taberele de 
refugiaţi, pentru că acestea nu au conexiune. Ar putea să fie 
ascunși într-un oraș, fie în Khartoum, fie în Port Sudan. 

— Continuă să cauţi. 

Mai dură încă o oră până când raportă Shi Xiang, dar el avea 
cea mai importantă informaţie dintre toate. Intră cu un laptop în 
mână. 

— Tocmai am primit o fotografie de la Tan Yuxuan din Port 
Sudan, spuse el agitat. Este un fragment al epavei. 

Kai privi spre ecran. Fotografia fusese făcută noaptea, cu 
blițul, dar era perfect clară. Printre resturile de fier contorsionat 
și bucăţi de piatră, se afla o bucată de material compozit de tip 
kevlar, arsă și răsucită, genul de material ușor din care erau 
făcute dronele. Foarte vizibilă era o stea albă, într-un disc 
albastru, cu benzi roșii, albe și albastre ce se întindeau în lateral 
- cocarda Forţelor Aeriene ale Statelor Unite. 

— Să fiu al naibii, spuse Kai. Au fost nenorociţii de americani! 

— Cu siguranţă așa arată. 

— Fă-mi douăzeci de c6pii de înaltă rezoluţie după asta, te 
rog. 

— Imediat, zise Shi, apoi plecă. 

Kai se lăsă pe spate în scaun. Acum avea suficiente date ca 
să-i informeze pe politicieni, dar veștile erau proaste. Americanii 
erau implicaţi în masacrarea a mai mult de o sută de cetățeni 
chinezi nevinovaţi. Acesta era un incident internaţional major. 
Explozia de la malul apei, din Port Sudan, avea să trimită unde 
de șoc în toată lumea. 

Kai avea nevoie să știe ce aveau de spus americanii. 

Işi sună contactul de la CIA, Neil Davidson. Apelul fu preluat 
imediat. 

— Sunt Neil. 

Bărbatul părea atent și perfect treaz, răspunzând prompt cu 
accentul lui tărăgănat de Texas. Kai era surprins. 

— Sunt Kai. 

— De unde ai numărul meu de acasă? 

— De unde crezi? 

Guoanbu avea numerele de telefon private ale fiecărui străin 
din Beijing, evident. 

— Greșeala mea - o întrebare stupidă! 

— Mă așteptam să dormi. 

— Sunt treaz din același motiv pentru care ești și tu, 
presupun. 

— Asta pentru că o sută trei cetățeni chinezi au fost uciși în 
Sudan de către o dronă americană. 

— Nu noi am operat drona aceea. 

— Epava poartă simbolul Forţelor Aeriene ale Statelor Unite. 

Neil rămase tăcut. Evident, acestea erau informaţii noi pentru 
el. 

Kai adăugă: 

— O stea albă într-un disc albastru, cu benzi de ambele părți. 

— Nu pot să comentez asta, dar îţi spun cu siguranţă că nu 
noi am trimis drona să bombardeze Port Sudan. 

— Asta nu vă exonerează de responsabilitate. 

— Nu ne exonerează? Îţi aminteşti de caporalul Ackerman? Ai 
refuzat să-ți asumi responsabilitatea când el a fost omorât cu o 
armă chinezească. 

El avea dreptate, dar Kai nu era dispus să admită asta. 

— Aceea era o pușcă. Dar câte milioane de puști există în 
lume? Nimeni nu poate să le ţină socoteala, indiferent că sunt 
produse în China, în Statele Unite sau oriunde altundeva. O 
dronă este altceva. 

— Adevărul rămâne acela că Statele Unite nu au trimis acea 
dronă. 

— Cine a făcut-o? 

— Responsabilitatea a fost revendicată... 

— Știu cine revendică responsabilitatea, Neil. Eu te întreb cine 
a lansat chestia aia. Ar trebui să știi, este nenorocita voastră de 
dronă. 

— Calmează-te, Kai! 

— Dacă o dronă chinezească ar fi ucis o sută de americani, 
cât de calm ai fi tu? Președintele Green ar trata incidentul într-o 
manieră clamă și lipsită de emoții? 

— Ai dreptate, spuse Neil. Chiar și așa, nu folosește la nimic 
să țipăm unul la altul la telefon, la ora cinci dimineaţa. 

Kai realiză că Neil avea dreptate. „Sunt ofițer de informaţii, își 
spuse în sinea lui, treaba mea este să culeg informaţii, nu să 
dau drumul la aburi”. 

— În regulă, zise el. Să acceptăm, de dragul discuţiei, că nu 
voi aţi lansat drona - cum consideri tu ceea ce s-a întâmplat în 
Port Sudan? 

— Îţi voi spune ceva neoficial. Dacă repeţi asta în public, voi 
nega... 

— Știu ce înseamnă neoficial. 

Urmă o pauză, apoi Neil spuse: 

— Strict între noi doi, Kai, drona aceea a fost furată. 

Kai se ridică în scaun. 

— Furată? De unde? 

— Nu pot să-ţi dau detalii, îmi pare rău. 

— Presupun că a fost luată de la forţele americane din Africa 
de Nord, care fac parte din campania voastră împotriva ISGS. 

— Nu insista. Tot ce pot face este să te îndrept în direcţia 
potrivită. Îţi spun că cineva a sustras drona aceea. 

— Te cred, Neil, spuse Kai, deși nu era convins că îl credea cu 
adevărat. Dar nimeni altcineva de aici nu o să creadă povestea 
asta fără alte detalii. 

— Haide, Kai, fii logic! Pentru ce ar dori Casa Albă să 
asasineze o sută de ingineri chinezi? Ca să nu mai pomenim de 
familiile lor. 

— Nu știu, dar mi-e greu să cred că guvernul Statelor Unite 
este complet inocent. 

— În regulă, zise Neil părând resemnat. Dacă voi, băieţi, 
sunteţi hotărâți să porniţi al Treilea Război Mondial din cauza 
asta, eu nu vă pot opri. 

Neil exprimase teama pe care o împărtășea și Kai. Acest lucru 
plutea în străfundurile minţii lui Kai ca un dragon adormit, plin 
de ameninţări latente. Kai nu ar fi admis asta, dar chiar 
împărtășea teama lui Neil cum că guvernul chinez avea să 
reacționeze prea dur la bombardamentul din Port Sudan, ceea 
ce urma să aibă consecinţe grave. Oricum, spuse cu o voce 
normală: 

— Multumesc, Neil. Haide să rămânem în legătură! 

— Așa să fie. 

După ce închiseră, Kai își petrecu următoarea oră ca să 
întocmească un raport în care rezuma tot ceea ce aflase de 

când îl trezise telefonul. Completă memorandumul cu numele 
de cod „Vultur”. Privi la ceas: era ora 6 dimineața. 

Decise să-l sune personal pe ministrul de externe. Ar fi trebuit 
să-i raporteze toate acestea ministrului securităţii, Fu Chuyu, 
dar Fu nu ajunsese încă la birou: asta era o scuză jalnică, dar 
avea să funcţioneze. Formă numărul de telefon de acasă al lui 
Wu Bai. 

Wu era treaz. 

— Da? răspunse el. 

Kai auzi un băzâit în fundal și presupuse că Wu folosea un 
aparat de ras electric. 

— Sunt Chang Kai și îmi cer scuze pentru că sun atât de 
devreme, dar trebuie să vă spun că o sută trei cetăţeni chinezi 
au fost uciși în Sudan de către o dronă americană. 

— O, la dracu’, spuse Wu. Bâzâitul se opri. Asta va declanșa o 
furtună de rahat! 

— De acord. 

— Cine mai știe? 

— Chiar acum, nimeni din China - în afara celor de la 
Guoanbu. Știrile tv spun doar că a avut loc un incendiu la 
docurile din Port Sudan. 

— Bine. 

— Dar, evident, trebuie să informez armata imediat după ce 
vă informez pe dumneavoastră. Să vin la apartament? 

— Da, de ce nu? Asta va economisi timp. 

— Voi ajunge acolo într-o jumătate de oră, dacă vă convine. 

— Ne vedem atunci. 

Kai tipări copii ale fișierului „Vultur” și le puse într-o servietă 
împreună cu unele dintre fotografiile pe care le tipărise Shi, care 
arătau cocarda USAF de pe epava dronei. Apoi cobori la mașina 
care-l aștepta și îi dădu Călugărului adresa de acasă a lui Wu. Își 
scoase cravata din buzunar și și-o puse la gât în timp ce 
porneau. 

Wu locuia în Chaoyang Park, cel mai elegant cartier din 
Beijing. Clădirea lui avea vedere spre un teren de golf. În holul 
strălucitor, Kai avu nevoie să-și dovedească identitatea și să 
treacă printr-un detector de metale înainte să urce în ascensor. 

Wu deschise ușa apartamentului purtând o cămașă gri- 
deschis și pantalonii de la un costum cu dungi subţiri. Apa lui de 
colonie avea un iz de vanilie. Locul era luxos, deși nici pe 

departe atât de mare precum unele dintre apartamentele pe 
care le văzuse Kai în Statele Unite. Wu îl conduse într-o 
sufragerie în care era pregătit micul dejun, așezat cu argintărie 
strălucitoare pe o pânză albă de in. Farfuriile din porțelan 
chinezesc conţineau găluște aburinde, terci de orez cu creveţi, 
bețe de aluat prăjit și clătite subţiri ca hârtia, cu sos de prune. 
Wu credea în viaţa de calitate. 

Kai bău ceai și vorbi în timp ce Wu își mânca terciul. Menţionă 
proiectul docului pentru petroliere, bombardamentul, drona, 
revendicarea  responsabilității de către SJS și afirmaţia 
americanilor cum că drona fusese furată. li arătă lui Wu 
fotografia epavei dronei și îi dădu o copie a fișierului „Vultur”. In 
tot acest timp, aroma mâncării condimentate îl făcea să-i lase 
gura apă. Când termină de vorbit, Wu îl invită să servească și el 
micul dejun, iar Kai luă recunoscător câteva găluște, încercând 
să nu le înghită pe nemestecate. 

Wu spuse: 

— Trebuie să ripostăm. 

Kai se așteptase la asta. Știa că era inutil să insiste pentru 
evitarea represaliilor: asta n-avea să meargă niciodată. Așa că 
începea să fie de acord. 

— Când un singur american este omorât, Casa Albă 
reacționează de parcă ar fi fost un holocaust, spuse el. Vieţile 
chinezilor sunt la fel de preţioase. 

— Dar ce formă ar trebui să ia represaliile? 

— Răspunsul nostru ar trebui să echilibreze yin și yang, spuse 
el, îndreptându-se spre o argumentaţie pentru moderație. 
Trebuie să fim puternici, dar nu nesăbuiţi; reţinuţi, dar niciodată 
slabi. Cuvântul ar trebui să fie represalii, nu escaladare. 

— Foarte bine, spuse Wu, care era un moderat mai degrabă 
din lene decât din convingere. 

Apoi se deschise ușa și intră o femeie îndesată, de vârstă 
mijlocie. Când ea îl sărută pe Wu, Kai înțelese că era soția lui. 
Nu o mai întâlnise până atunci și era surprins că nu era o 
prezenţă mai strălucitoare. 

— Bună dimineaţa, Bai, îi spuse ea soțului ei. Cum este micul 
dejun? 

— Delicios, mulțumesc, zise Wu. Acesta este colegul meu, 
Chang Kai. 

Kai se ridică în picioare și se înclină. 

— Sunt încântat să vă cunosc, spuse el. 

Ea zâmbi plăcut. 

— Sper că ai primit ceva de mâncare. 

— Găluștele sunt minunate. 

Ea își îndreptă din nou atenţia spre Wu. 

— Mașina ta este aici, dragul meu. 

Apoi părăsi încăperea. 

Era într-un contrast absolut cu Wu, se gândi Kai, dar era 
foarte clar că soții se iubeau. 

— Mai mănâncă ceva până îmi pun cravata, spuse Wu, apoi 
ieși din cameră. 

Kai își scoase telefonul și o sună pe Peng Yawen, secretara lui. 

— Există un fișier numit „Vultur” în dosarul meu pentru Africa, 
spuse el. Trimite-i-l imediat lui Fu Chuyu, plus c6pii pentru Lista 
Trei - asta este cea cu toate ministerele, generalii și oficialii 
importanţi ai partidului comunist. Atașează fotografia epavei 
dronei. Fă asta imediat, te rog! Vreau ca aceste persoane să afle 
veștile de la mine, nu de la altcineva. 

— Fișierul „Vultur”, repetă ea. 

— Da. 

— Și o fotografie a dronei. 

— Exact asta am spus. 

Urmă o pauză și Kai o auzi bătând la tastatură. 

— Lui Fu Chuyu și cópii pentru Lista Trei. 

— Corect. 

— S-a făcut, domnule. 

Kai zâmbi. Îi plăcea personalul eficient. 

— Mulţumesc, zise el, apoi închise telefonul. 

Wu reveni, cu sacou și cravată, ducând o cutie subţire pentru 
documente. Kai cobori cu ascensorul împreună cu el. Cele două 
mașini guvernamentale așteptau în faţa clădirii. 

— Când le vei raporta tuturor celorlalţi? îl întrebă Wu pe Kai. 

— Am făcut-o în timp ce vă pregăteați. 

— Bine. Probabil că ne vom vedea mai târziu. Scandalul va 
continua toată ziua. 

Kai zâmbi. 

— Mi-e teamă că așa este. 

Wu ezită, evident încercând să se hotărască cum să 
formuleze ceea ce avea de spus. Figura lui se schimbă: masca 
de bon viveur dispăru și, brusc, Kai văzu un bărbat îngrijorat. 

— Nu-i putem lăsa să omoare cetățeni chinezi fără să fie 
pedepsiţi. Mutarea asta nu se află pe tablă. 

Kai încuviinţă din cap. 

— Ceea ce trebuie să facem, spuse Wu, este să-i oprim pe 
războinicii din ambele tabere să transforme asta într-o baie de 
sânge. 

Apoi urcă în mașina lui. 

„Tu ai spus asta”, murmură Kai în timp ce mașina se 
îndepărta. 

Era ora 7:30. Kai avea nevoie de un duș, de haine curate și de 
cel mai bun costum al lui - armura pentru luptele politice. Dacă 
avea să ajungă acasă în ziua aceea, atunci era momentul. Îi 
spuse Călugărului să se întoarcă la clădirea în care locuia. Între 
timp, sună la birou. 

Shi Xiang, șeful biroului pentru Africa de Nord, dorea să-i 
vorbească. 

— O poveste interesantă de la oamenii mei din Ciad, spuse el. 
Se pare că armata Statelor Unite de acolo a pierdut o dronă și 
toată lumea consideră că a fost furată de armata naţională a 
Ciadului. 

Poate că Neil spusese adevărul. 

— Chestia asta sună oribil de plauzibil. 

— Teoria este că președintele Ciadului - i se spune Generalul 
- a dat drona unui grup rebel sudanez, conștient că acesta o va 
folosi împotriva guvernului din Sudan. 

— Pentru ce dracu’ ar face un asemenea lucru? 

— Oamenii mei de acolo cred că ar putea să fie răzbunarea 
Generalului pentru recentul atentat la viața lui - atentatorii 
sinucigași par să aibă conexiuni în Sudan. 

— O dramă sahariană, observă Kai. Pun pariu că e adevărată. 

— Asta cred și eu. 

— Casa Albă nu a comentat încă, dar am auzit de la un 
contact din CIA că drona a fost furată. 

— Atunci, probabil că este adevărat. 

— Sau e o poveste de acoperire elaborată, spuse Kai. Ţine-mă 
la curent! Mă duc acasă să mă schimb. 

Se afla la doar câteva minute de casa lui când îl sună Peng 
Yawen. 

— Președintele Chen a citit fișierul „Vultur”, spuse ea. Ești 
chemat în camera operaţională de la Zhongnanhai. Întâlnirea 
începe la nouă. 

La o oră de vârf, ar fi putut să-i ia o oră ca să ajungă acolo. 
Kai nu putea risca să întârzie. Nu mai avea timp să meargă 
acasă. Îi spuse Călugărului să întoarcă. 

Dintr-odată, se simţi obosit. Aproape că făcuse deja munca 

pentru o zi întreagă. Acum, când oamenii obișnuiți se trezeau și 
se pregăteau să plece la serviciu, el ar fi vrut să se întoarcă în 
pat. N-avea să facă asta. Urma să-l sfătuiască pe președinte în 
timpul unei crize. Dorea să îndrepte China spre o abordare 
conciliatoare. Avea nevoie să fie vigilent. 
_ Totuși, putea acum să se odihnească preț de câteva minute. 
Inchise ochii și probabil că aţipi, pentru că, atunci când îi 
deschise, mașina trecea prin Poarta Noii Chine din complexul 
Zhongnanhai. 

La intrarea în clădirea prezidenţială, Qingzheng Hall, șeful 
dichisit al securităţii prezidenţiale, Wang Qingli, supraveghea 
operațiunile de securitate. El îl salută cu amabilitate pe Kai. 
Detectorul de metale din hol piui din cauza mașinii de ras din 
buzunarul lui Kai și el fu nevoit să o lase la oamenii de la 
securitate. Oricum, numele lui se afla pe lista persoanelor cărora 
le era permis să-și păstreze telefoanele. 

Camera de operaţiuni era un adăpost subteran rezistent la 
bombe. Într-o încăpere ca o sală de sport, o masă de conferințe 
aflată pe un podium era înconjurată de vreo cincizeci sau mai 
multe birouri, fiecare cu ecrane multiple. În plus, ecrane uriașe 
se aflau pe toți pereţii. Unele dintre ele prezentau incendiul din 
Port Sudan, unde încă era întuneric. 

Kai își scoase telefonul și observă că avea semnal bun. Sună 
la Guoanbu și îi spuse lui Peng Yawen: 

— Spune-le tuturor să-mi dea mesaje cu evoluţia situaţiei. În 
momentul ăsta am nevoie să știu totul în timp real. 

— Da, domnule. 

Apoi traversă camera și urcă pe scena centrală. Șeful său, 
ministrul securităţii, Fu Chuyu, se afla deja acolo, discutând cu 
generalul Huang Ling, care era îmbrăcat în uniforma sa 
completă. Erau conducătorii vechii gărzi și credeau amândoi în 
acţiuni îndrăznețe, hotărâte. Fu se întoarse intenţionat cu 

spatele la Kai: fără îndoială furios pentru că acesta se dusese de 
capul lui să-l vadă pe Wu Bai. 

Președintele Chen însă îl salută afabil pe Kai. 

— Ce mai faci, tinere Kai? Îți mulţumesc pentru raport. 
Trebuie să fi lucrat toată noaptea la asta. 

— Am lucrat, domnule președinte. 

— Ei bine, sunt sigur că vei reuși să tragi un pui de somn în 
timp ce vorbesc eu. 

Era o glumă plină de autoironie și ar fi fost la fel de nepoliticos 
să o aprobi sau să o dezaprobi, prin urmare Kai râse fără să 
spună nimic. Chen încerca adesea să facă oamenii să se 
relaxeze cu ajutorul umorului, dar nu se pricepea foarte bine la 
asta. 

Kai înclină din cap spre Wu Bai și spuse: 

— A doua noastră întâlnire de astăzi, domnule ministru de 
externe, și încă nu e nici ora nouă. 

Wu spuse: 

— La întâlnirea asta, mâncarea nu e la fel de bună. 

Pe mijlocul mesei de conferinţe, alături de obișnuitele sticle 
de apă și tăvile cu pahare, se aflau farfurii cu foitaje sachima și 
prăjituri cu mazăre verde, care păreau vechi de câteva zile. 

Tatăl lui Kai, Chang Jianjun, fu onorat cu o strângere de mână 
viguroasă din partea președintelui Chen. Jianjun îl ajutase să 
ajungă președinte, dar, de atunci, Chen îi dezamăgise pe el și pe 
acoliții săi, din cauza precauţiei și reţinerii sale în afacerile 
internaţionale. 

Jianjun îi zâmbi lui Kai, care înclină capul, dar nu se 
îmbrățișară: amândoi considerau că afișarea afecțiunii familiale 
părea o dovadă de neprofesionalism în ocazii oficiale ca aceea. 
Jianjun se așeză lângă Huang Ling și Fu Chuyu și toţi trei își 
aprinseră ţigările. 

Aghiotanţii și oficialii mai puţin importanţi erau așezați la 
unele dintre birourile de la nivelul de mai jos, dar multe dintre 
acestea rămăseseră neocupate. Sala cea mare probabil că nu 
avea să se umple pentru niciun alt eveniment în afară de război. 

Apoi intră tânărul ministru al apărării naţionale, Kong Zhao, cu 
părul ciufulit artistic, ca de obicei. El și Wu Bai se așezară unul 
lângă altul, vizavi de vechea gardă. Fronturile erau trasate, 
observă Kai, asemenea trupelor cu muschete și săbii care 
stăteau faţă în față pe câmpul de luptă, în războaiele opiului. 


VP - 411 


Comandantul marinei militare a armatei populare de 
eliberare, amiralul Liu Hua, făcea și el parte din vechea gardă și, 
după ce își prezentă omagiile în fața președintelui, se așeză 
alături de Chang Jianjun. 

Kai observă că stiloul de aur Travers al lui Chen fusese așezat 
pe o agendă legată în piele la unul dintre capetele mesei ovale. 
Kai se plasă la capătul celălalt, departe de președinte, dar 
echidistant faţă de taberele rivale. El aparținea blocului liberal, 
dar pretindea că este neutru. 

Președintele se duse la scaunul său. Se apropia un moment 
periculos. Kai își amintea remarca de despărţire a lui Wu, din 
urmă cu două ore: „Ceea ce trebuie să facem este să-i oprim pe 
războinicii din ambele tabere să transforme asta într-o baie de 
sânge”. 

Chen ridică un document pe care Kai îl recunoscu ca fiind 
fișierul său „Vultur”. 

— Cu toţii aţi citit acest excelent și concis raport de la 
Guoanbu. Se întoarse către ministrul securităţii. Îţi mulţumesc 
pentru asta, Fu. Ai ceva de adăugat? 

Fu nu se deranjă să spună că el nu avea nimic de-a face cu 
fișierul „Vultur” și că, de fapt, dormea buștean în timp ce se 
făcuse toată treaba. 

— Nimic de adăugat, domnule președinte. 

Kai începu să vorbească. 

— În ultimele câteva minute, am auzit ceva - doar un zvon, 
dar unul interesant. 

Fu se uită la el. Kai dovedise că era mult mai la curent cu 
criza. „Asta o să îl învețe minte să nu se mai folosească de 
nevastă împotriva mea”, se gândi Kai cu satisfacţie. Apoi îi trecu 
prin cap un gând ceva mai precaut: „Ar trebui să am grijă, nu 
trebuie să exagerez”. 

Continuă: 

— Oamenii din Ciad cred că armata lor a furat o dronă de la 
americani și a dat-o organizaţiei Salafi Jihadi Sudan, ca 
razbunare pentru un atentat la viaţa președintelui. Este posibil 
ca zvonul să fie adevărat. 

— Zvon? mârâi generalul Huang. Mie mi se pare că este o 
scuză slabă de-a americanilor. 

Accentul lui nordic în mandarină suna deosebit de dur în ziua 
aceea: „w” se transforma în „v” și „r” era adăugat la sfârșitul 

fiecărui cuvânt, conferind o intonaţie nazală pentru sunetul 
„ng”. 

— Au făcut ceva criminal, iar acum încearcă să scape de 
responsabilitate. 

— Poate, spuse Kai. Dar... 

Huang insistă: 

— Au făcut același lucru în 1999, când NATO ne-a bombardat 
ambasada de la Belgrad. Au pretins că a fost un accident. Au 
inventat scuza ridicolă că CIA înțelesese greșit adresa 
ambasadei noastre! 

Cei din vechea gardă aflaţi în jurul mesei clătinară aprobator 
din cap. 

— Ei consideră că vieţile noastre sunt fără valoare, spuse 
furios tatăl lui Kai. Consideră că nu înseamnă nimic să omoare o 
sută de cetățeni chinezi. Sunt la fel ca japonezii, care au 
masacrat trei sute de mii dintre ai noștri la Nanjing, în 1937. 

Kai își suprimă un mârâit. Generaţia paranoică a tatălui lui nu 
înceta să aducă în discuţie ce se întâmplase la Nanjing. Jianjun 
continuă: 

— Dar vieţile chinezilor sunt preţioase, iar noi trebuie să le 
arătăm că nu ne pot ucide fără să suporte consecinţe grave. 

„Cât de mult în urmă ne vom întoarce cu istoria?” se gândea 
Kai. 

Ministrul apărării, Kong Zhao, încerca să-i aducă înapoi în 
secolul douăzeci și unu. 

— Americanii sunt clar rușinaţi din cauza asta, spuse el, 
trăgându-și părul peste ochi. Indiferent dacă incidentul este 
ceva plănuit care a ajuns prea departe sau un simplu accident 
pe care nu l-au dorit niciodată, este clar că ei sunt în defensivă - 
iar noi ar trebui să ne gândim cum putem să profităm de asta. 
Am putea câștiga câteva avantaje. 

Kai știa că ministrul apărării n-ar fi spus asta dacă n-ar fi avut 
un plan. 

Președintele Chen se încruntă. 

— Să câștigăm avantaje? spuse el. Nu văd cum. 

Kong prinse momentul. 

— Raportul  Guoanbu menționează că fii gemeni ai 
inginerului-șef au fost uciși. Trebuie să existe pe undeva o 
fotografie a celor doi băieţi. Tot ce trebuie să facem este să dăm 
fotografia presei. Gemenii sunt drăguţi. Vă garantez că 

fotografia va apărea în emisiunile de știri și pe prima pagină a 
ziarelor din toată lumea: copii omorâţi de o dronă americană. 

Era o mișcare inteligentă, se gândi Kai. Puterea propagandei 
avea să fie enormă. Povestea care urma să apară alături de 
fotografie avea să fie o negare a responsabilităţii din partea 
Casei Albe - care, la fel ca toate negările, ar fi sugerat vinovăția. 

Dar bărbaţilor din jurul mesei nu avea să le placă ideea. Prea 
mulți dintre ei erau bătrâni soldați. 

Generalul Huang scoase un sunet dispreţuitor și spuse: 

— Politica internaţională este o luptă de putere, nu un concurs 
de popularitate. Nu învingi cu fotografii ale copiilor, indiferent 
cât sunt de drăguți. 

Fu Chuyu vorbi pentru prima oară. 

— Trebuie să ripostăm, spuse el. Orice altceva va fi privit ca o 
slăbiciune. 

Cei mai mulţi dintre ei păreau să fie de acord. După cum 
anticipase Wu Bai, riposta era inevitabilă. Președintele Chen 
părea să accepte asta. El spuse: 

— Atunci, problema este ce formă ar trebui să îmbrace 
riposta. 

Wu Bai luă cuvântul. 

— Haideţi să ne amintim de filosofia chineză! spuse el. Ar 
trebui să echilibrăm yin și yang. Trebuie să fim puternici, dar nu 
nesăbuiți; reţinuţi, dar niciodată slabi. Cuvântul ar trebui să fie 
represalii, nu escaladare. 

Kai schiță un zâmbet: asta era ceea ce îi spusese el lui Wu cu 
doar două ore în urmă. 

Tatăl lui Kai era într-o dispoziție războinică. 

— Ar trebui să scufundăm o navă a marinei militare 
americane în Marea Chinei de Sud, spuse el. Este momentul să 
facem asta oricum. Legea mării nu ne obligă să suportăm 
distrugătoare înarmate care ne ameninţă țărmurile. Li s-a spus 
iar și iar că nu au niciun drept să se afle acolo. 

Amiralul Liu era de acord cu asta. Fiu de pescar, el își 
petrecuse pe mare cea mai mare parte a vieții, iar pielea lui, 
bătută de vânturi, era de culoarea clapelor de pian. 

— Mai degrabă să scufundăm o fregată decât un distrugător! 
Nu vrem să exagerăm. 

Kai aproape că izbucni în râs. Distrugător, fregată sau 
bărcuţă, americanii aveau să explodeze. 

Dar tatăl lui era de acord cu Liu. 

— Scufundarea unei fregate probabil că va omori cam tot 
atâţia oameni precum drona de la Port Sudan. 

— Sunt aproximativ două sute de oameni pe o fregată a 
Statelor Unite, spuse amiralul Liu. Dar e cam de același ordin de 
mărime. 

Kai abia dacă putea să creadă că ei vorbeau serios. Oare nu 
înțelegeau că asta însemna război? Cum puteau să discute atât 
de relaxaţi despre stârnirea apocalipsei? 

Din fericire, Kai nu era singura persoană care se gândea la 
asta. 

— Nu, spuse președintele Chen cu fermitate. Nu vom porni un 
război cu Statele Unite, nici măcar după ce ne-au omorât o sută 
de oameni. 

Kai era ușurat, dar ceilalţi erau nemulțumiți. Fu Chuyu repetă 
ceea ce spusese mai înainte: 

— Trebuie să ripostăm, altfel vom părea slabi. 

— Asupra acestui punct am fost de acord, zise Chen 
nerăbdător și Kai schiţă un zâmbet de satisfacție remarcând 
umilirea lui Fu. 

Chen continuă: 

— Întrebarea este cum să ripostăm fără să escaladăm 
conflictul. 

Urmă un moment de liniște. Kai își amintea discuţia de la 
Ministerul de Externe, din urmă cu două săptămâni, când 
generalul Huang propusese scufundarea unui vas vietnamez de 
explorări petroliere în Marea Chinei de Sud și Wu Bai refuzase. 
Dar asta îi oferi lui Kai o idee, așa că spuse: 

— Am putea scufunda Vu Trong Phung. 

Toată lumea privi spre el, cei mai mulţi dintre ei fără să știe 
despre ce se vorbea. 

Wu Bai explică: 

— Am protestat faţă de guvernul din Vietnam în legătură cu o 
navă a lor, care făcea prospecţiuni pentru petrol în apropierea 
insulelor Xisha. Ne-am gândit să scufundăm nava, dar decizia a 
fost să încercăm mai întâi diplomaţia, mai ales pentru că, 
probabil, la bord se aflau consilieri geologi americani. 

Președintele Chen spuse: 

— Îmi amintesc. Dar vietnamezii au răspuns la protestul 
nostru? 

— Parţial. Vasul s-a îndepărtat de insule, dar prospectează 
acum într-o altă zonă, tot în interiorul zonei noastre economice 
exclusive. 

Jianjun rosti pe un ton de frustrare: 

— Se joacă un joc. Ei ne sfidează, apoi se retrag, după care ne 
sfidează din nou. E înnebunitor. Noi suntem o superputere! 

Generalul Huang încuviinţă. 

— E momentul să punem capăt acestei povești. 

— Gândiţi-vă la asta! spuse Kai. Oficial, scufundarea de către 
noi a navei Vu Trong Phung nu va avea nicio legătură cu 
evenimentele din Port Sudan. Vom omori câţiva americani, dar 
aceștia vor fi victime colaterale. Nu putem fi acuzaţi de 
escaladarea conflictului. 

Președintele Chen spuse gânditor: 

— Este o propunere subtilă. 

Și mult mai puţin provocatoare decât scufundarea unei 
fregate a marinei militare americane, se gândi Kai. 

— Neoficial, spuse el, americanii vor ști că asta este o reacţie 
la atacul dronei lor; dar este, de asemenea, o reacţie foarte 
modestă - două sau trei vieţi de americani pentru mai mult de o 
sută de chinezi. 

Huang protestă: 

— Este un răspuns timid. 

Dar opoziţia lui era pe jumătate convinsă: evident, simţea că 
opinia adunării începea să încline spre compromis. 

Președintele Chen se întoarse către amiralul Liu. 

— Știm unde se află acum vasul Vu Trong Phung? 

— Desigur, domnule președinte. 

Liu își atinse ecranul telefonului și îl duse la ureche. 

— Vu Trong Phung, spuse el, în timp ce toată lumea îl privea. 
După câteva momente, zise: Nava vietnameză s-a retras optzeci 
de kilometri spre sud, dar încă e în apele noastre teritoriale. 
Este urmărită de o navă a marinei militare a armatei populare 
de eliberare, Jiangnan. Avem imagini video de pe navă. Privi 
spre zona aflată mai jos de scenă și ridică vocea: Care dintre voi 
este tehnicianul care se ocupă de imaginile de pe ecranele 
uriașe? 

Un bărbat tânăr, cu părul ciufulit, se ridică în picioare și își 
săltă mâna. Liu spuse: 

— la telefonul meu și vorbește cu oamenii mei. Pune imaginile 
de la Jiangnan pe ecranul mare de aici. 

Băiatul cu parul ciufulit se așeză la staţia lui de lucru, cu 
telefonul lui Liu prins între umăr și bărbie și cu degetele 
zburându-i peste tastatură în tot acest timp. 

Liu spuse: 

— Jiangnan este o fregată multirol de patru mii de tone, 
având o sută treizeci și patru de metri lungime, un echipaj de o 
sută șaizeci și cinci de persoane și o rază de acțiune de mai mult 
de opt mii de mile nautice. 

Ecranele mari prezentau imaginea punţii din faţă a unei nave, 
despicând apa cu prova sa ascuţită. Era vremea musonului de 
nord-est, iar nava se ridică și cădea grăbită în valuri, astfel că 
orizontul urca și cobora pe ecran, ceea ce îl făcea pe Kai să aibă 
o ușoară senzaţie de rău de mare. Altfel, vizibilitatea era bună - 
era o zi senină, cu soare strălucitor. 

— Aceste imagini sunt filmate de pe Jiangnan, spuse Liu. 

Un aghiotant îi dădu înapoi telefonul. 

Liu adăugă: 

— Deși abia puteţi să zăriţi nava vietnameză la orizont, 
aceasta se află la o distanţă de doar cinci sau șase kilometri. 

Kai miji ochii spre ecranul uriaș, crezând că vede o pată 
cenușie pe marea albastră, dar putea să fie doar imaginaţia lui. 

Liu rosti la telefon: 

— Da, arată-ne imaginile din satelit! 

Câteva ecrane prezentară imediat o imagine aeriană 
îndepărtată. Persoana care opera ecranele focaliză imaginea 
celor două nave, care abia se distingeau. 

— Nava vietnameză este cea din partea de jos a ecranului, 
spuse Liu. 

Kai privi din nou spre filmarea în direct de pe Jiangnan. Acum 
se afla mai aproape de ţinta sa și Kai putea să vadă mai bine 
nava vietnameză. La mijlocul navei se afla un turn de foraj. 

— Vu Trong Phung are vreun fel de armament la bord? întrebă 
el. 

— Nimic vizibil, spuse Liu. 

Kai realiză că tocmai contemplau scufundarea unei nave 
lipsite de apărare și simţi un fior de vinovăţie. Cât de mulţi 
oameni aveau să se înece în marea rece? Fusese ideea lui, dar 
nu dorise decât să prevină ceva cu mult mai rău. 

Liu spuse: 

— Jiangnan este echipată cu rachete de croazieră anti-navă, 
ghidate prin radar activ, fiecare echipată cu un focos de 
fragmentare, cu explozivi puternici. Se întoarse către președinte 
și adăugă: Să ordon echipajului să se pregătească să tragă? 

Chen privi în jurul camerei. Câţiva dintre bărbaţi încuviinţară 
din cap. 

— Nu este prea în grabă? întrebă Kong Zhao. 

Chen îi răspunse: 

— Au trecut deja mai mult de douăzeci și patru de ore de 
când drona ne-a omorât oamenii. De ce ar trebui să mai 
aşteptăm? 

Kong ridică din umeri. 

— Cred că toți suntem de acord, spuse Chen cu o voce 
sumbră. 

Nimeni nu-l contrazise. 

Apoi Chen îi spuse lui Liu: 

— Pregătiţi-vă să deschideţi focul! 

Liu rosti la telefon: 

— Pregătiţi-vă să deschideţi focul! 

Camera rămase tăcută. După o pauză, Liu spuse: 

— Pregătiţi să tragem, domnule președinte! 

Chen spuse: 

— Foc! 

Liu repetă la telefon: 

— Foc! 

Toată lumea privea ecranele. 

Racheta zbură peste prova navei Jiangnan. Era o rachetă 
lungă de șase metri, având în spate un jet de fum alb și dens. Se 
îndepărta de Jiangnan cu o viteză uluitoare. 

Liu spuse: 

— Primim filmări de la camera de la bordul rachetei. 

O clipă mai târziu, apăru o nouă imagine. Viteza rachetei pe 
deasupra valurilor era orbitoare. Nava vietnameză devenea tot 
mai mare cu fiecare clipă. 

Kai privi din nou, spre imaginea de pe Jiangnan. O secundă 
mai târziu, racheta lovi Vu Trong Phung. 

Ecranele se albiră, dar doar pentru câteva momente. Când 
imaginea reveni, Kai observă o uriașă vâlvătaie de flăcări albe, 
roșii și galbene, izbucnind de la mijlocul navei. Flăcările erau 

însoţite de un fum negru și de o ploaie de resturi. Sunetul sosi 
câteva clipe mai târziu, prins de microfonul camerei - un bubuit, 
apoi un muget de incendiu. Flăcările mureau pe măsură ce 
fumul se ridica în atmosferă; la fel se întâmpla și cu fragmentele 
din chilă și din suprastructură, bucăţi grele de oţel care zburau 
ca frunzele dintr-un copac în timpul vijeliei. 

O mare parte din navă era încă vizibilă deasupra apei. Centrul 
era zdrobit și turnul de foraj se scufunda încet, dar prova și pupa 
păreau să fie intacte. Kai se gândi că unii dintre cei aflaţi la bord 
ar fi putut să supravieţuiască - cel puţin până atunci. Aveau 
oare timp să-și găsească vestele de salvare sau să lanseze 
bărcile înainte de scufundarea navei? 

Președintele Chen spuse: 

— Ordonă navei Jiangnan să salveze supraviețuitorii. 

— Pregătiţi lansarea bărcilor de salvare! repetă Liu. 

Câteva momente mai târziu, nava chinezească prindea viteză 
și începea să alerge peste valuri. Liu spuse: 

— Viteza maximă a navei este de douăzeci și șapte de noduri. 
Va ajunge acolo în aproximativ cinci minute. 

În mod miraculos, Vu Trong Phung încă plutea, scufundându- 
se încet, dar sigur. Kai se întrebă ce ar fi făcut el dacă s-ar fi 
aflat la bord și ar fi supravieţuit exploziei. Se gândi că cea mai 
bună acţiune ar fi fost să-și pună o vestă de salvare și să 
abandoneze nava, fie într-o barcă de salvare, fie, pur și simplu, 
sărind în apă. Nava avea să se scufunde mai devreme sau mai 
târziu și toţi cei care se mai aflau încă la bord aveau să se 
scufunde odată cu ea. 

Jiangnan viră, apoi se apropie de Vu Trong Phung pe un curs 
paralel, dar la o distanţă sigură. La suprafaţa mării camera arăta 
o barcă de salvare și capetele câtorva oameni, plutind pe 
deasupra valurilor. Cei mai mulţi aveau vestele de salvare pe ei, 
așa că era dificil să-ţi dai seama dacă erau vii sau morți. 

Un minut mai târziu, apărură trei dintre bărcile de pe 
Jiangnan, pornite în operaţiunea de salvare. 

Kai se uită mai de aproape la capetele de deasupra apei. 
Toate erau întunecate, observă el, în afara unuia singur, care 
avea părul lung și blond. 

CAPITOLUL 25 


Președintele Green pășea înainte și înapoi prin fața mesei de 
lucru din Biroul Oval, clocotind. 

— N-am de gând să înghit asta, spuse ea. În cazul caporalului 
Ackerman a fost terorism, chiar dacă ei aveau arme chinezești. 
Dar asta? Asta este crimă. Doi americani sunt morți și unul se 
află în spital din cauză că chinezii au scufundat intenţionat o 
navă. Nu pot să accept asta fără să fac nimic. 

— S-ar putea să fii nevoită, spuse Chester Jackson, ministrul 
de externe. 

— Trebuie să protejez vieţile americanilor. Dacă nu pot face 
asta, nu sunt potrivită să fiu președinte. 

— Niciun președinte nu poate proteja pe toată lumea. 

Ştirea despre scufundarea vasului Vu Trong Phung tocmai 
sosise. Dar asta era cea de-a doua criză a zilei. Mai devreme 
existase o întrunire în camera de operațiuni referitoare la drona 
care atacase Port Sudan. Pauline îi ordonase ministrului de 
externe să asigure guvernele din Sudan și China că atacul nu 
era american. Chinezii refuzau să creadă asta. La fel și rușii, 
care făceau comerț cu Sudanul, vânzându-le arme costisitoare; 
Kremlinul protestase zgomotos. 

Pauline stabilise că drona „dispăruse” în timpul unui exercițiu 
în Ciad, dar era ceva prea jenant ca să fie recunoscut public, așa 
că biroul de presă anunţase că armata efectua o investigaţie. 

lar acum asta. Pauline se opri din mers, se așeză pe marginea 
biroului antic și zise: 

— Spune-mi ce știm! 

Chess răspunse: 

— Cei trei americani aflați la bordul navei Vu Trong Phung 
erau angajaţi ai corporațiilor americane, împrumutaţi către 
Petrovietnam, compania petrolieră guvernamentală, în cadrul 
unei scheme a Ministerului de Externe pentru ajutorarea ţărilor 
în curs de dezvoltare, în ideea exploatării propriilor resurse. 

— Generozitate americană, spuse Pauline furioasă. Și iată 
cum este răsplătită. 

Chess nu era la fel de agitat ca ea. 

— Nicio faptă bună nu rămâne nepedepsită, spuse el pe un 
ton egal. Se uită pe foaia de hârtie din mâinile lui. Profesorul 


VP - 420 


Fred Phillips și dr. Hiran Sharma sunt consideraţi înecați - 
trupurile lor nu au fost recuperate. Al treilea geolog a fost 
salvat: dr. Joan Lafayette. Ei spun că se află în spital, pentru a fi 
ţinută sub observaţie. 

— De ce dracu' au făcut chinezii asta? Nava vietnameză nu 
era înarmată, nu-i așa? 

— Corect. Nu există niciun motiv evident la care să ne putem 
gândi. Desigur, chinezilor nu le place faptul că vietnamezii caută 
petrol în Marea Chinei de Sud. Ei protestează în legătură cu asta 
de ani întregi. Dar nu știm de ce s-au hotărât să ia o măsură 
atât de drastică tocmai acum. 

— ÎI voi întreba pe președintele Chen. Se întoarse spre șeful 
de cabinet. Aranjează o convorbire, te rog! 

Jacqueline ridică receptorul de pe birou și spuse: 

— Președintele ar dori să discute cu președintele Chen al 
Chinei. Aranjează cât de repede se poate, te rog! 

— Pot să bănuiesc de ce au făcut-o, zise Gus Blake. 

— Explică! spuse Pauline. 

— Este în semn de represalii. 

— Pentru ce? 

— Port Sudan. 

— O, rahat, nu m-am gândit nicio clipă la asta. 

Pauline se bătu pe frunte cu podul palmei, într-un gest care 
însemna: „Cum am putut să fiu atât de naivă?” Privi spre Gus, 
gândindu-se cât de des se dovedise că el era cea mai deșteaptă 
persoană din cameră. 

— Este posibil, rosti Chess. Vor spune că nu au intenţionat să 
îi ucidă pe geologii americani, la fel cum spunem noi că drona 
nu a intenţionat să-i ucidă pe inginerii chinezi. Noi vom susţine 
că nu este același lucru, iar ei vor insista că tot ce e bun pentru 
gâscă e bun și pentru gânsac. Țările neutre vor ridica din umeri 
și vor afirma că toate superputerile sunt la fel. 

Era adevărat, dar asta o înfuria pe Pauline. 

— Aceștia sunt oameni, nu puncte de dezbatere. Au familii 
care îi jelesc. 

— Știu. După cum spun mafioţii... Și ce-o să faci? 

Pauline își încleștă pumnii. 

— Nu știu ce voi face. 

La staţia de lucru de pe biroul ei se auzi un semnal care 
anunţa existența unui apel video. Pauline se așeză în spatele 

biroului, privi spre ecran și apăsă pe mouse. Chen apăru la fel 
de elegant ca întotdeauna, în obișnuitul lui costum albastru, însă 
părând obosit. Acolo era miezul nopţii și avusese, probabil, o zi 
lungă. 

Dar Pauline nu se afla în dispoziţia de a-l întreba ce mai face. 
Spuse: 

— Domnule președinte, acţiunea marinei militare chineze de a 
scufunda nava vietnameză Vu Trong Phung... 

Spre surprinderea ei, el o întrerupse nepoliticos și tare, 
vorbind în engleză: 

— Doamnă președinte, protestez în cei mai duri termeni 
posibili față de activităţile criminale ale americanilor în Marea 
Chinei de Sud. 

Pauline era uluită. 

— Voi protestaţi? Tocmai aţi asasinat doi americani! 

— Este ilegal ca naţiunile străine să foreze după petrol în 
apele chinezești. Noi nu forăm în Golful Mexic fără permisiune: 
de ce nu ne acordaţi același respect? 

— Nu este împotriva legilor internaţionale să forezi după 
petrol în Marea Chinei de Sud. 

— Este împotriva legii noastre. 

— Nu puteţi să „fardaţi” legile internaţionale ca să se 
potrivească cu ale voastre. 

— De ce nu? Asta este ceea ce naţiunile vestice au făcut timp 
de secole. Când noi am scos opiul în afara legii, britanicii ne-au 
declarat război! Chen zâmbi maliţios. Acum bocancul este pe 
celălalt picior. 

— Asta este istorie antică. 

— lar voi aţi prefera să fie uitată, dar noi, chinezii, ne 
amintim. 

Pauline inspiră adânc, încercând să-și stăpânească firea. 

— Activităţile vietnamezilor nu sunt criminale, dar, chiar și 
dacă ar fi fost, asta nu justifică scufundarea navei și uciderea 
celor de la bord. 

— Nava de foraj ilegal a refuzat să se predea. Era necesară o 
acţiune poliţienească. Mai mulţi membri ai echipajului au fost 
arestaţi. Nava a fost avariată și, regretabil, unii dintre cei aflaţi 
la bord s-au înecat. 

— Baliverne! Avem înregistrări radar. Aţi scufundat nava cu o 
rachetă de croazieră lansată de la cinci kilometri distanţă. 

— Am aplicat legea. 

— Atunci când descoperi persoane despre care crezi că fac 
ceva ilegal, nu le ucizi, cel puţin nu într-o ţară civilizată. 

— Ce fac ofiţerii de poliţie atunci când un criminal refuză să 
se predea în civi/izatele State Unite? Il împușcă - mai ales dacă 
nu este alb. 

— Deci, data viitoare când un turist chinez este prins că fură 
de la Macy's, veţi fi perfect mulțumiți dacă agentul de pază îl 
împușcă mortal. 

— Dacă este un hoț, nu-l vrem înapoi în China. 

Conversaţia cu președintele Chinei era remarcabilă și Pauline 
făcu o pauză. Politicienii chinezi puteau să fie politicos agresivi, 
iar Chen părea să-și fi pierdut calmul. Ea era hotărâtă să și-l 
păstreze pe alei. 

După un moment, spuse: 

— Noi nu împușcăm hoţii din magazine - și nici voi. Dar noi nu 
scufundăm vase neînarmate, chiar dacă încalcă legile noastre, și 
este inacceptabil ca voi să faceţi asta. 

— Asta este o problemă internă a Chinei și voi nu puteți 
interveni. 

Jacqueline ridică o foaie de hârtie pe care erau scrise 
cuvintele: ÎNTREABĂ DESPRE DR. LAFAYETTE. 

Pauline spuse: 

— Poate că ar trebui să discutăm despre supravieţuitoarea 
americană, dr. Joan Lafayette. Trebuie să i se permită să se 
întoarcă acasă. 

— Regret că acest lucru nu este posibil în acest moment, 
răspunse Chen. La revedere, doamnă președinte! 

Spre uluirea lui Pauline, el închise. Ecranul deveni alb și 
telefonul rămase tăcut. 

Apoi Pauline se întoarse spre ceilalţi. 

— Am dat-o în bară în stil mare, nu-i așa? spuse ea. 

— Mda, zise Gus. Ai cam dat-o! 

o... 

Pauline părăsi Biroul Oval și se duse la reședință ca să-și ia 
ramas-bun de la fiica și soțul ei. 

Pippa pleca la Boston, într-o excursie școlară de trei zile, și 
rămânea două nopţi la un hotel ieftin. Elevii aveau să viziteze 
Muzeul Kennedy, ca parte a cursului lor de istorie. Excursia 
includea un tur al Universităţii Harvard și al Massachusetts 

Institute of Technology. Foști elevi de la Foggy Bottom Day 
School, care erau acum studenţi, aveau să le arate 
împrejurimile. Părinţii de la Foggy Bottom își doreau universităţi 
de elită. 

Școala solicitase ca doi părinţi să însoţească elevii în excursie 
și să acţioneze ca supraveghetori, iar Gerry se oferise voluntar. 
El și Pippa aveau să fie însoţiţi, fiecare, de câte o echipă a 
serviciului secret, la fel ca întotdeauna. Școala era obișnuită cu 
gărzile de corp: mai mulţi elevi aveau părinţii de nivel înalt. 

Gerry avea o valiză mică. Urma să poarte același costum de 
tweed timp de trei zile, schimbându-și doar cămașa și lenjeria. 
Pippa împachetase cel puţin două ţinute pentru fiecare zi și 
avea nevoie de două valize, plus de o geantă de mână plină 
ochi. Pauline nu comentă nimic despre bagaje. Nu era surprinsă. 
O excursie școlară era o ocazie socială incitantă și toată lumea 
dorea să arate bine. Acolo începeau și se terminau poveștile de 
dragoste. Băieţii aduceau sticle de votcă, ceea ce însemna că 
cel puţin o fată se făcea de râs. Alţii aveau să încerce să fumeze 
și apoi să vomite. Pauline spera doar că nimeni n-avea să fie 
arestat. 

— Câţi adulţi merg cu voi? o întrebă Pauline pe Pippa, în timp 
ce ea își trăgea bagajele prin Sala Centrală. 

— Patru, spuse Pippa. Profesorul meu cel mai nesuferit, 
domnul Newbegin; soţia lui ca un șoricel, care vine ca părinte 
voluntar; doamna Eu-știu-Mai-Bine Judd; și tata. 

Pauline aruncă o privire spre Gerry, care-și făcea de lucru, 
încercând să pună o centură în jurul valizei sale. Deci el avea să 
petreacă trei nopţi într-un hotel cu doamna Judd, descrisă concis 
de Pippa ca fiind mică, blondă și cu țâțe mari. 

Cu o voce relaxată, Pauline spuse: 

— Cu ce se ocupă soțul doamnei Judd? Profesorii se 
căsătoreau adesea cu alţi profesori. Pun pariu că și domnul Judd 
este profesor, adăugă ea. 

Fără să privească spre Pauline, Gerry răspunse: 

— Habar n-am. 

— Cred că este divorțată, zise Pippa. În orice caz, nu poartă 
verighetă. 

„Ca să vezi”, se gândi Pauline. 

Din cauza asta se schimbase Gerry, pentru că se îndrăgostise 
de altcineva? Sau era tocmai invers? Devenise dezamăgit de 

Pauline și începuse apoi să fie interesat de Amelia Judd? Probabil 
că cele două lucruri acționaseră împreună - nemulţumirea lui 
față de Pauline întărise atracţia în creștere faţă de doamna Judd. 

Un hamal al Casei Albe preluă bagajele. Pauline o îmbrăţișă 
pe Pippa, având un sentiment de pierdere. Era prima dată când 
Pippa pleca într-o excursie care nu era o vacanţă de familie. În 
curând, avea să dorească să-și petreacă vara mergând prin 
Europa cu trenul, cu fete de vârsta ei. Apoi avea să meargă la 
colegiu și să locuiască într-un cămin; după aceea, să împartă un 
apartament din afara campusului pentru ultimul an; și pe urmă, 
cât de mult avea să mai dureze până să se mute cu un băiat? 
Copilăria ei trecuse prea repede... Pauline și-ar fi dorit să 
retrăiască acei ani și să se bucure de ei pentru a doua oară. 

— Să ai o excursie minunată, dar să te porţi cum trebuie! îi 
spuse ea. 

— Tatăl meu o să mă supravegheze, zise Pippa. În timp ce toți 
ceilalţi vor juca poker pe dezbrăcate și vor priza cocaină, eu voi 
bea lapte cald și voi citi o carte de Scott Fitzgerald. 

Pauline nu se putu abţine să nu râdă: Pippa putea să fie o 
belea, dar era amuzantă. 

Apoi se duse spre Gerry și își întinse faţa pentru un sărut. El 
își trecu buzele peste ale ei de parcă ar fi fost în mare grabă. 

— La revedere, spuse el. Păstrează lumea în siguranţă cât 
timp suntem plecaţi! 

După ce plecară, Pauline se retrase în dormitorul ei, pentru 
câteva minute de liniște. Stând la masa ei de toaletă, se întrebă 
dacă într-adevăr credea că Gerry avea o aventură. Plicticosul și 
bătrânul Gerry? Dacă era așa, avea să afle în curând. Amanţii se 
considerau de obicei foarte discreţi, dar o femeie cu spirit de 
observație putea să citească întotdeauna semnele. 

Pauline nu o întâlnise niciodată pe doamna Judd, dar vorbise 
cu ea la telefon și i se păruse inteligentă și atentă. Era greu de 
crezut că ea avea să se culce cu bărbatul altei femei. Totuși, 
milioane de femei făceau asta tot timpul, în fiecare zi. 

Se auzi o bătaie în ușă, urmată de vocea lui Cyrus, valetul, 
membru al personalului domestic al Casei Albe de multă vreme. 

— Doamnă președinte, consilierul pentru securitate naţională 
și ministrul de externe se află aici pentru prânz. 

— Vin imediat! 

Cei doi cei mai importanţi consilieri ai ei își petrecuseră ultima 
oră încercând să afle mai multe despre intenţiile chinezilor și 
conveniseră să se întâlnească la prânz toţi trei, ca să decidă ce 
să facă în continuare. Pauline se ridică de la masa de toaletă și 
porni prin Sala Centrală spre sufragerie. 

Se așeză în fața unei farfurii cu fructe de mare în sos de 
smântână cu orez și întrebă: 

— Ce am aflat? 

Chess răspunse: 

— Chinezii nu vor să discute cu vietnamezii. Am vorbit cu 
ministrul de externe vietnamez, care era aproape în lacrimi, 
spunându-mi că Wu Bai nu-i răspunde la apeluri. Britanicii au 
propus o rezoluţie a Consiliului de Securitate al Naţiunilor Unite, 
prin care condamnă scufundarea navei Vu Trong Phung, iar 
chinezii sunt furioși că nu există nicio moţiune împotriva 
atacului dronei. 

Pauline încuviinţă din cap și se uită la Gus. 

— Secția CIA din Beijing are o relaţie mai mult sau mai puţin 
cordială cu Chang Kai, șeful Guoanbu - serviciul de informații 
chinez, spuse el. 

— Am mai auzit numele ăsta și înainte. 

— Chang ne-a permis să aflăm că Joan Lafayette este într-o 
formă bună și că nu are cu adevărat nevoie de îngrijire în spital. 
Ea a fost chestionată în legătură cu activitatea sa din Marea 
Chinei de Sud și a răspuns sincer și neoficial, prin urmare ei nu 
consideră că ea este spion. Evident, cunoaște tot ceea ce este 
de știut despre prospecţiunile pentru petrol și foarte puţine 
despre politica internaţională. 

— Cam ceea ce puteam să ghicim și noi. 

— Exact. Toate acestea sunt neoficiale, desigur. Guvernul 
chinez ar putea, foarte bine, să afirme public exact opusul. 

Chess interveni: 

— Chinezii discută pe un ton agresiv. Ministerul de Externe 
refuză să discute despre revenirea lui Joan Lafayette acasă și 
orice altceva care are legătură cu ea - doar dacă nu cumva 
acceptăm că Vu Trong Phung efectua o activitate ilegală. 

— Ei bine, nu putem face asta, nici chiar pentru a salva un 
american, spuse Pauline sec. Ar însemna să declarăm că Marea 
Chinei de Sud nu face parte din apele internaţionale. Asta ar 
viola orice înțelegere maritimă și i-ar destabiliza pe aliaţii noștri. 

— Cu siguranță. Dar chinezii nu vor discuta despre dr. 
Lafayette până când nu vom face asta. 

Pauline lăsă furculiţa jos. 

— Ne-au prins cu spatele la zid, nu-i așa? 

— Da, doamnă. 

— Opţiuni? 

Chess spuse: 

— Am putea să creștem prezenţa noastră în Marea Chinei de 
Sud. Noi deja desfășurăm Operaţiuni pentru Libertatea de 
Navigaţie - FONOP - și avem cuirasate în apele acelea; în plus, 
zburăm pe deasupra lor. Am putea, pur și simplu, să dublăm 
operaţiunile FONOP. 

— Echivalentul diplomatic al unei gorile care se bate cu 
pumnii în piept și smulge vegetaţia, spuse Pauline. 

— Ei bine, da. 

— Ceea ce nu ne va duce nicăieri, deși ar putea să ne facă să 
ne simţim mai bine. Gus? 

— Am putea să arestăm un cetățean chinez aici, în Statele 
Unite - FBI este cu ochii pe toţi și întotdeauna există cineva care 
încalcă legea -, apoi am putea să le oferim un schimb. 

— Asta este ceea ce ar face ei în circumstanţe asemănătoare, 
dar nu e stilul nostru, nu-i așa? 

Gus scutură din cap. 

— Și nu dorim escaladarea. Dacă arestăm un chinez aflat în 
vizită, ei ar putea să aresteze doi americani în China. 

— Dar trebuie să o aducem înapoi pe Joan Lafayette. 

— Dacă mă ieri pentru că spun ceea ce este evident, 
aducerea ei înapoi ar însemna și o creștere a popularității. 

— Nu-ţi cere scuze, Gus, asta este o democrație, ceea ce 
înseamnă că n-ar trebui să încetăm niciodată să ne gândim la 
opinia publică. 

— lar opiniei publice îi place abordarea diplomaţiei 
internaţionale în stilul „bombardează-i pe toţi” al lui James 
Moore. Remarca ta despre Jim cel Timid n-a avut aceeași 
audienţă. 

— N-ar trebui să mă cobor niciodată la a da porecle... nu sunt 
cu adevărat eu. 

— Atunci, spuse Chess, se pare că sărmana Joan Lafayette își 
va petrece următorii câţiva ani în China. 

— Așteaptă, zise Pauline. Poate că nu ne-am gândit suficient 
de mult la asta. 

Cei doi bărbaţi păreau nedumeriţi, întrebându-se, evident, ce 
avea să inventeze ea. 

Ea spuse: 

— Noi nu putem face ceea ce ne cer ei - dar ei trebuie să știe 
lucrul ăsta. Chinezii nu sunt stupizi. Sunt exact invers. Ei ne-au 
cerut ceva ce știu că nu le putem da. Nu se așteaptă ca noi să 
facem asta. 

— Presupun că e adevărat ce spui, zise Chess. 

— Deci ce vor ei cu adevărat? 

— Vor să sublinieze ceva, spuse Chess. 

— Asta e tot? 

— Nu știu. 

— Gus? 

— Am putea, pur și simplu, să-i întrebăm. 

— Asta este o posibilitate, zise Pauline, gândind cu voce tare. 
Ei nu se așteaptă ca noi să le sprijinim pretenţiile pentru 
întreaga Mare a Chinei de Sud, dar poate că vor doar să ne pună 
botniţă. 

— Explică, spuse Gus. 

— Ar putea să fie în căutarea unui compromis. Noi nu 
acceptăm că Vu Trong Phung făcea ceva ilegal, dar, în același 
timp, nici nu acuzăm guvernul chinez de crimă. Doar ne ţinem 
gura. 

— Acceptarea noastră tacită la schimb pentru libertatea lui 
Joan Lafayette, zise Gus. 

— Da. 

— Îmi cam stă în gât. 

— Și mie. 

— Dar aș face asta. 

— Nu știu. Haideţi să aflăm dacă presupunerea noastră e 
corectă. Chess, întreabă-l pe ambasadorul chinez, neoficial, 
dacă guvernul de la Beijing ar putea să ia în considerare un 
compromis. 

— În regulă. 

— Gus, pune-i pe cei de la CIA să întrebe la Guoanbu ce 
doresc chinezii cu adevărat. 

— Imediat. 

— Vom vedea ce spun, zise Pauline și își apucă din nou 
furculița. 

o... 

Presupunerea lui Pauline era corectă. Chinezii erau mulţumiţi 
cu promisiunea ei că nu avea să îi acuze de crimă. Nu că le-ar fi 
păsat prea tare de acuzaţia de crimă. Dar doreau să o rețină pe 
ea de la a sugera că ei nu aveau suveranitate asupra Mării 
Chinei de Sud. In acest conflict diplomatic de lungă durată, ei 
aveau să considere tăcerea americanilor drept o victorie 
semnificativă. 

Cu inima grea, Pauline le oferi ceea ce doreau. 

Nimic nu apărea în scris. Chiar și așa însă, Pauline trebuia să- 
și ţină promisiunea. Ea știa că, altfel, ar fi arestat, pur și simplu, 
o altă femeie americană din Beijing și ar fi reluat întreaga 
dramă. 

A doua zi, Joan Lafayette fu urcată într-un zbor al companiei 
China Eastern, de la Shanghai la New York. Acolo se îmbarcă 
într-un avion militar și fu informată, în timpul zborului spre baza 
aeriană Andrews, din apropiere de DC, unde se întâlnea cu 
Pauline. 

Dr. Lafayette era o femeie atletică, de vârstă mijlocie, cu 
părul cărunt și ochelari. Pauline fu surprinsă să constate că era 
proaspătă și îmbrăcată imaculat după zborul ei de cincisprezece 
ore. Chinezii îi dăduseră haine noi și elegante și un 
compartiment la clasa întâi în avion, explică ea. Era inteligent 
din partea lor, se gândi Pauline, pentru că, acum, dr. Lafayette 
arăta prea puţin din ceea ce suferise pe mâinile lor. 

Pauline și dr. Lafayette făcură o ședință foto într-o sală de 
conferințe din aeroport, plină de echipe de televiziune și de 
fotografi. Intrucât fusese obligată la un sacrificiu diplomatic 
neplăcut, Pauline era dornică să primească laudele presei 
pentru că adusese prizonierul acasă. Avea nevoie de o acoperire 
de presă pozitivă: susţinătorii lui James Moore o atacau în 
fiecare zi pe canalele de socializare. 

Consulul american din Shanghai îi explicase lui Joan Lafayette 
că era mult mai puţin probabil ca presa din Statele Unite să o 
vâneze și să o hărţuiască dacă le dădea jurnaliștilor fotografiile 
pe care le doreau imediat ce ateriza, iar ea fusese de acord, 
recunoscătoare. 

Sandip Chakraborty anunţase din timp că Pauline și Joan 
Lafayette aveau să pozeze, dar nu și să răspundă la întrebări, 
prin urmare nu existau microfoane. Își strânseră mâinile și 
zâmbiră pentru camere, apoi dr. Lafayette o îmbrăţișă impulsiv 
pe Pauline. 

În timp ce părăseau încăperea, un ziarist întreprinzător care 
făcea poze cu telefonul strigă: 

— Care este noua politică pentru Marea Chinei de Sud, 
doamnă președinte? 

Pauline anticipase această întrebare și o discutase cu Chess și 
cu Gus, căzând de acord asupra unui răspuns care nu încălca 
promisiunea pe care le-o făcuse chinezilor. Păstrându-și figura 
inexpresivă, ca de piatră, răspunse: 

— Statele Unite continuă să susţină poziţia Naţiunilor Unite 
referitoare la libertatea de navigaţie. 

El încercă din nou, în timp ce Pauline se îndrepta spre ușă. 

— Credeţi că scufundarea navei Vu Trong Phung a fost o 
acțiune de represalii pentru bombardamentul de la Port Sudan? 

Pauline nu răspunse, dar, în timp ce ușa se închidea în urma 
lor, dr. Lafayette spuse: 

— Ce voia să spună despre Sudan? 

— E posibil să fi ratat știrile, zise Pauline. Un atac cu dronă în 
Port Sudan a avut ca rezultat moartea a o sută de cetățeni 
chinezi, ingineri care lucrau la un nou doc, și a câtorva membri 
ai familiilor lor. Teroriștii au fost responsabili pentru atac, dar, 
cumva, ei au pus mâna pe o dronă a Forțelor Aeriene ale 
Statelor Unite. 

— Și chinezii au dat vina pe America pentru asta? 

— Ei spun că n-ar fi trebuit să permitem ca una dintre dronele 
noastre să ajungă în mâinile teroriștilor. 

— Deci pentru asta i-au ucis pe Fred și pe Hiran? 

— Ei neagă asta. 

— Este malefic! 

— Ei consideră probabil că, dacă iau viaţa a doi americani la 
schimb pentru vieţile a o sută trei chinezi, este o reacție 
stăpânită. 

— Asta este modul în care gândesc oamenii lucrurile acestea? 

Pauline decise că fusese prea sinceră. 

— Eu nu gândesc așa și nici altcineva din echipa mea. Pentru 
mine, viaţa oricărui american este foarte prețioasă. 

— Și pentru asta m-aţi adus acasă. N-aș putea niciodată să vă 
multumesc îndeajuns. 

Pauline zâmbi. 

— Asta este slujba mea. 

o... 

În seara aceea, ea se uită la știri împreună cu Gus, în fostul 
salon de frumuseţe de la reședință. Joan Lafayette era subiectul 
principal al știrilor, iar fotografiile cu ea și Pauline la aeroportul 
Kennedy arătau bine. Dar a doua poveste în ordinea importanţei 
era o conferinţă de presă susţinută de James Moore. 

— Hotărât să-ţi ia faţa, spuse Gus. 

— Mă întreb ce mai are. 

Moore nu folosea un pupitru: nu se potrivea stilului său 
populist. Era așezat pe un taburet, în fața unei mulţimi de 
reporteri și de camere. 

— Am aruncat o privire spre cei cărora le dă bani președintele 
Green, spuse el. Tonul lui era intim, ca și cum ar fi împărtășit o 
bârfă. Cel mai mare comitet de acţiune politică al doamnei 
președinte este condus de un tip care deţine o companie numită 
As If. 

Era adevărat. As If era o companie de aplicaţii pentru 
smartphone extrem de populare printre adolescenţii din lumea 
întreagă. Fondatorul ei, Bahman Stephen McBride, era un 
iranian american, nepotul unor emigranți și unul dintre cei mai 
importanți strângători de fonduri pentru campania de realegere 
a lui Pauline. 

Moore continuă: 

— Acum, mă întrebam din ce motiv doamna noastră 
președinte este moale în relaţiile cu China. Deși chinezii au 
asasinat doi americani și aproape că l-au ucis și pe al treilea, 
Pauline Green chiar nu s-a luat de ei. Așa că mă întreb: o au ei 
cu ceva la mână? 

Pauline spuse: 

— Unde dracu' vrea să ajungă cu asta? 

Moore continuă: 

— Apoi a ieșit la iveală faptul că As If este parţial deţinută de 
China. Nu-i așa că e interesant? 

— Poţi să verifici asta? îi spuse Pauline lui Gus. 

EI își scosese deja telefonul. 

— Mă ocup. 

— Shanghai Data Group este una dintre cele mai mari 
corporaţii chinezești, adăugă Moore. Desigur, ei pretind că sunt 
o companie independentă, dar noi știm că fiecare afacere 
chinezească primește ordine de la atotputernicul președinte 
Chen. 

— Shanghai Data are doi la sută acţiuni la As If și niciun 
director în consiliu, zise Gus. 

— Doi la sută! Atâta tot? 

— Moore nu a menţionat cifra, nu-i așa? 

— Nu - și nici nu o va face. Asta i-ar compromite denigrarea. 

— Cei mai mulţi dintre suporterii lui nu au habar cum 
funcţionează societăţile pe acţiuni. Mulţi dintre ei vor ajunge să 
creadă că ești la mâna lui Chen. 

Cyrus, valetul, își băgă pe ușă capul grizonant și spuse: 

— Doamnă președinte, cina este gata. 

— Mulţumesc, Cy. Dintr-un impuls, ea îi spuse lui Gus: Am 
putea să continuăm discuţia asta la cină. 

— Nu am alte planuri. 

Ea se întoarse înapoi spre valet. 

— Avem suficient pentru două persoane? 

— Cred că avem, zise el. Aţi comandat omletă și salată și sunt 
convins că mai avem și ouă, și salată. 

— Bine. Deschide o sticlă de vin alb pentru domnul Blake. 

— Da, doamnă. 

Se mutară în sufragerie și se așezară faţă în faţă la masa 
rotundă. Pauline spuse: 

— Putem să dăm o declaraţie discretă mâine-dimineaţă 
devreme, ca să clarificăm stocul de acțiuni al Shanghai Data. 

— Voi vorbi cu Sandip. 

— Orice spune el trebuie clarificat cu McBride. 

— Bine. 

— Asta va răsufla rapid. 

— Adevărat, dar el va apărea atunci cu altceva. Avem nevoie 
de o strategie prin care să te prezentăm ca pe un personaj 
inteligent care rezolvă problemele și care înţelege subiectele, 
spre deosebire de un individ gură-spartă, care doar spune ceea 
ce crede el că vor să audă oamenii. 

— Asta este o cale bună de abordare. 

Schimbară diverse idei în timpul cinei, apoi se mutară în 
Salonul de Est. Cyrus aduse cafeaua și spuse: 

— Personalul domestic se va retrage acum, doamnă 
președinte, dacă nu aveţi nimic împotrivă. 

— Desigur, Cy, mulțumesc. 

— Dacă aveţi nevoie de altceva mai târziu, ar trebui să mă 
chemaţi doar pe mine. 

— Apreciez asta. 

După ce plecă Cy, Gus se așeză alături de Pauline pe 
canapea. 

Erau singuri. Personalul n-avea să se întoarcă decât dacă ar fi 
fost chemat. La etajul de dedesubt se aflau echipa serviciului 
secret și căpitanul din armată cu servieta numită „mingea de 
fotbal atomică”. Acești oameni n-aveau să urce la etaj decât 
dacă ar fi apărut o urgenţă. 

Ei îi trecu prin cap gândul nebunesc că dacă l-ar fi dus în pat 
atunci, nimeni n-avea să afle. 

„E un lucru bun că asta nu se va întâmpla niciodată”, se gândi 
ea. 

El îi privi faţa, apoi se încruntă și spuse: 

— Ce este? 

— Gus..., zise ea. 

Apoi telefonul ei începu să sune. 

— Nu răspunde, spuse Gus. 

— Președintele trebuie să răspundă mereu. 

— Desigur. lartă-mă. 

Se întoarse dinspre el și răspunse la telefon. Era Gerry. 

Smulgându-se din starea în care se afla, spuse: 

— Bună, cum merge excursia? 

Apoi se ridică în picioare, se întoarse cu spatele la Gus și se 
îndepărtă câţiva pași. 

Gerry răspunse: 

— Destul de bine. Nimeni n-a ajuns la spital, nimeni n-a fost 
arestat, nimeni n-a fost răpit - ne luptăm trei contra trei. 

— Sunt foarte bucuroasă. Pippa se bucură de excursie? 

— Se simte minunat. 

Gerry părea exuberant. Și el se simțea minunat, presupunea 
Pauline. 

— Care îi place mai mult, Harvard sau MIT? 

— AŞ spune că va avea probleme să aleagă. l-au plăcut enorm 
amândouă. 


VP - 433 


— Atunci, ar fi mai bine să se concentreze la notele pe care le 
ia. Cum sunt ceilalţi supraveghetori? 

— Domnul și doamna Newbegin se plâng de orice. Nimic nu 
se ridică la standardele lor. Dar Amelia e de treabă. 

„Pun pariu că este”, se gândi Pauline cu amărăciune. 

— Tu ești în regulă? o întrebă Gerry. 

— Sigur, de ce? 

— O, nu știu, pari... încordată. Presupun că ești. Există o criză. 

— Întotdeauna există o criză. Am o slujbă plină de tensiune. 
Dar mi-am propus să mă culc devreme. 

— În cazul ăsta, somn ușor! 

— Și ţie. Noapte bună! 

— Noapte bună! 

Ea încheie convorbirea, simțindu-se ciudat, fără suflu. 

— Oh, spuse ea întorcându-se. A fost ciudat. 

Dar Gus plecase. 

o... 

Sandip o sună pe Pauline la șase dimineața. Ea presupuse că 
dorea să discute despre Shanghai Data, dar se înșela. 

— Dr. Lafayette a dat un interviu pentru ziarul ei local din New 
Jersey, spuse el. Aparent, editorul este vărul ei. 

— Ce a zis? 

— Te-a citat spunând că două vieţi americane la schimb 
pentru o sută trei chinezi a fost o afacere bună. 

— Dar eu am spus... 

— Știu ce ai spus, eram acolo, am auzit conversaţia. Speculai 
în legătură cu modul în care ar putea să privească problema 
guvernul comunist chinez. 

— Exact. 

— Ziarul este foarte mândru pentru această exclusivitate și își 
promovează numărul de săptămâna asta în mediile de 
socializare. Din nefericire, oamenii lui James Moore au preluat 
povestea. 

— O, la dracu'! 

— A postat pe Tweeter: „Deci Pauline consideră cu asasinarea 
de către chinezi a unor americani este o afacere. Eu nu cred 
asta”. 

— Ce cretin! 

— Comunicatul meu de presă începe așa: „Ziarele din orașele 
mici mai fac uneori greșeli, dar un candidat prezidenţial ar 
trebui să știe mai bine”. 

— Bun început. 

— Vrei să auzi și restul? 

— Nu pot suporta. Trimite-l! 

_ Pauline urmări știrile în timp ce își bău prima ceașcă de cafea. 
Incă prezentau imaginile de la sosirea lui Joan Lafayette la 
aeroportul Kennedy, dar povestea lui James Moore cu afacerea 
era următoarea știre, ștergând strălucirea triumfului lui Pauline. 

Gândurile ei continuau să revină la seara anterioară. Se 
cutremură când își aminti că se gândise că nimeni n-ar fi știut 
dacă l-ar fi dus pe Gus în patul ei. La Casa Albă ar fi fost 
imposibil să treci sub tăcere o asemenea aventură. Pentru că 
Gus ar fi trebuit să o părăsească în mijlocul nopţii și să își 
croiască drum pe coridoare și alei până la mașina lui, apoi să 
iasă pe poartă, și, cu siguranță, ar fi fost văzut de o mulţime de 
paznici și de agenţi ai serviciului secret, ca să nu mai pomenim 
de oamenii de la curăţenie și întreţinere - și fiecare dintre ei s-ar 
fi întrebat cu cine fusese și ce căutase acolo atât de târziu, în 
timpul nopții. 

Chiar și plecarea lui la ora nouă seara probabil că ridicase 
câteva sprâncene printre oamenii care știau că Gerry și Pippa 
erau plecaţi din oraș. 

Işi scoase asta din cap și încercă să se concentreze asupra 
preocupărilor ei de a păstra America în siguranţă. 

Își petrecu dimineaţa în întâlniri cu șeful de cabinet, ministrul 
de finanțe, președintele Comitetului Unificat al Statelor Majore și 
conducătorul majorităţii din Camera Reprezentanţilor. Tinu un 
discurs pentru proprietarii de mici afaceri, la un prânz pentru 
adunare de fonduri, și, ca de obicei, plecă înainte de masă. 

Prânzul ei fu un sandvici în compania lui Chester Jackson. El îi 
spuse că guvernul din Vietnam hotărâse ca, pe viitor, toate 
navele de explorare petrolieră să fie escortate de nave ale 
marinei militare populare vietnameze, echipate cu rachete anti- 
navă de producție rusească și cu instrucţiuni de a răspunde 
atacurilor. 

Chess îi mai raportă și despre Comandatul Suprem al Coreei 
de Nord, care pretindea că fusese restaurată pacea după 
tulburările instigate de americani în câteva baze militare. 

Oricum, îi spuse Chess, adevărul era că rebelii controlau încă 
jumătate din armată și toate armele nucleare. El credea că 
pacea aparentă era doar o iluzie temporară. 

După-amiază, Pauline participă la o ședință foto cu un grup de 
elevi vizitatori din Chicago și purtă o discuţie cu ministrul de 
justiţie despre crima organizată. 

La sfârșitul după-amiezii, revăzu evenimentele zilei împreună 
cu Gus și cu Sandip. Mediile de socializare preluaseră acuzaţiile 
lui james Moore. Toţi trolii de pe internet afirmau că Pauline 
considera că moartea a doi americani era o afacere bună. 

Un nou sondaj de opinie arăta că Pauline și Moore erau acum 
egali ca popularitate. Asta o făcea pe Pauline să-și dorească să 
se dea bătută. 

Lizzie îi spuse că Gerry și Pippa se întorseseră, așa că se duse 
la reședință, ca să le ureze bun-venit. Îi găsi în Sala Centrală, 
despachetând bagajele cu ajutorul lui Cyrus. 

Pippa avea o mulțime de lucruri să-i povestească mamei ei. 
Fotografiile cu președintele Kennedy și Jackie din Dallas o 
făcuseră să plângă. Unul dintre băieţii de la Harvard îi ceruse lui 
Lindy Faber să meargă cu el în vacanţa de Crăciun. Wendy 
Bonita vomitase de două ori în autobuz. Doamna Newbegin 
avusese dureri. 

— Și bătrâna Judders? întrebă Pauline. 

— Nu chiar atât de rea precum mă așteptam, spuse Pippa. Ea 
și tati au fost minunati, de fapt. 

Pauline aruncă o privire spre Gerry. El părea fericit. Cu o voce 
relaxată, spuse: 

— Te-ai simţit bine și tu? 

— Mda... Gerry îi dădu lui Cyrus un sac de rufe. Toţi copiii s-au 
purtat cum se cuvine, oarecum spre surprinderea mea. 

— Și doamna Judd? 

— M-am înţeles bine cu ea. 

Mintea, iar Pauline își dădea seama de asta. Vocea, poziţia și 
privirea lui îl dădeau de gol, dezvăluind ceva ușor nenatural. Se 
culcase cu Amelia Judd într-un hotel ieftin din Boston, cu fata lui 
în aceeași clădire. Deși Pauline se gândise la această 
posibilitate, era șocată acum de recunoașterea bruscă, intuitivă, 
a faptului că suspiciunile ei fuseseră corecte. Se înfioră. Gerry îi 
aruncă o privire curioasă. 

— Am simţit un curent rece, spuse ea. Poate că cineva a lăsat 
o fereastră deschisă. 

— Eu n-am observat, zise el. 

Din anumite motive, Pauline nu dorea ca Gerry să știe că ea 
își dăduse seama. 

— Deci, ai petrecut bine, spuse ea vioi. 

— Cu siguranţă. 

— Mă bucur mult. 

Gerry își duse valiza în dormitorul principal. Pauline se așeză 
în genunchi pe podeaua de lemn lustruit și începu să o ajute pe 
Pippa cu hainele, dar gândurile îi zburau în altă parte. Idila lui 
Gerry cu doamna Judd ar fi putut să fie o chestie trecătoare, o 
aventură de o noapte. Chiar și așa însă, se întreba dacă era vina 
ei. Dormise deseori în dormitorul Lincoln. Devenise indiferentă 
faţă de sex? Dar nici Gerry nu fusese vreodată foarte solicitant. 
Cu siguranţă nu asta era problema. 

Cy intră cu un ruj în mână. 

— Am găsit asta printre rufele primului-domn, spuse el. 
Trebuie să fi căzut acolo cumva. 

l-I oferi Pippei. 

— Eu nu folosesc așa ceva, zise ea. 

Pauline se holbă la micul tub auriu de parcă ar fi fost o armă. 

Era o culoare pe care ea nu o purta niciodată și o marcă pe 
care nu o folosea. 

După un moment, își reveni. Pippa nu trebuia să suspecteze 
nimic. Luă rujul din mâna întinsă a lui Cyrus. 

— O, mulțumesc, spuse ea. 

Apoi îl băgă rapid într-un buzunar al jachetei. 


CAPITOLUL 26 


Bărbaţii nu supravieţuiau multă vreme într-o tabără minieră. 
Femeile se descurcau mai bine, pentru că nu trebuiau să lucreze 
în groapă, dar la fiecare câteva zile murea câte un bărbat. Unii 
pur și simplu se prăbușeau acolo unde se aflau, victime ale 
căldurii și ale trudei care îi distrugea. Alţii erau împușcați pentru 
nerespectarea regulilor. Existau și accidente: o piatră care 
cădea peste un picior încălțat în sandale, un ciocan care scăpa 

din mâinile transpirate, o așchie cu muchii ascuţite care zbura 
prin aer și tăia în carne. Din întâmplare, două dintre femei 
aveau experienţă de asistente medicale, dar ele nu aveau nici 
medicamente, nici pansamente sterile, nici măcar plasturi, așa 
că orice rană mai mult decât minoră putea să fie fatală. 

Un om mort rămânea acolo unde se afla până la sfârșitul zilei 
de muncă, după care cadavrul era dus într-o zonă cu nisip 
pietros, ca să i se sape un mormânt alături de multe altele. 
Colegii de muncă ai bărbatului erau lăsaţi să îndeplinească 
ritualurile funerare, dacă doreau să facă asta; dacă nu, 
mormântul era lăsat nemarcat și omul, uitat. 

Paznicii nu arătau niciun fel de îngrijorare. Abdul presupunea 
că erau încrezători că aveau să sosească în curând alți sclavi, ca 
să-i înlocuiască pe cei morți. 

Trebuia să evadeze; altfel, avea să sfârșească într-un 
mormânt din deșert. 

In primele douăzeci și patru de ore de la sosire, Abdul 
devenise convins că mina era condusă de Statul Islamic. Era 
evident neautorizată, dar nu neapărat dezorganizată. Oamenii 
care conduceau operațiunile erau traficanţi de sclavi și criminali, 
dar erau extrem de competenţi. Exista o singură întreprindere 
criminală în Africa de Nord care putea să ajungă la acest nivel 
de organizare - și aceasta era ISGS. 

Abdul era disperat să fugă, dar decise să mai rămână câteva 
zile ca să adune date esențiale. Calcula numărul jihadiștilor care 
locuiau în complex și estima câte arme aveau în total și ce alt 
armament mai aveau la dispoziţie - vehiculele acoperite cu 
prelată, din incinta complexului, păreau că ar fi putut să fie chiar 
lansatoare de rachete. 

Făcu discret fotografii cu telefonul, nu cu cel ieftin din 
buzunarul lui, ci cu dispozitivul sofisticat ascuns în talpa 
bocancului, care încă mai avea baterie. Puse toate cifrele într-un 
document, gata să-i fie trimis Tamarei imediat ce ajungea într- 
un loc în care exista semnal la telefon. 

Işi petrecea multă vreme gândindu-se cum să evadeze. 

Prima lui decizie fu să nu îi ia cu el pe Kiah și pe Naji. Ei aveau 
să-l încetinească, poate chiar fatal. Ar fi fost destul de dificil și 
singur. Și, dacă ar fi fost prins, avea să fie omorât - și la fel 
urma să se întâmple și cu ei dacă ar fi fost prinși împreună. Lor 
le-ar fi fost mai bine dacă așteptau acolo echipa de salvare pe 

care Tamara avea să o trimită imediat ce primea mesajul lui 
Abdul. 

Dorinţa lui de libertate era doar o parte din ceea ce îl 
determina să vrea să evadeze. Iși dorea, de asemenea, și 
distrugerea acelui loc malefic: voia să vadă paznicii arestați, 
armele confiscate și clădirile rase de pe faţa pământului, până 
când întreaga zonă avea să redevină deșert. 

De câte ori se gândea să plece pe jos, pur și simplu ajungea 
să respingă ideea. Putea să se orienteze după soare și stele și, 
deci, să se îndrepte spre nord, evitând să se învârtească în cerc, 
dar nu știa unde se afla cea mai apropiată oază. Călătoria cu 
autobuzul lui Hakim îl învățase că uneori era dificil să vezi 
drumul. El nu avea hartă și probabil că nici nu exista vreo hartă 
care să indice micile sate din oazele care salvau viaţa oamenilor 
care călătoreau pe jos sau pe cămilă. Toate acestea, plus faptul 
că trebuia să care un rezervor mare de apă sub soarele 
deșertului. Șansele de supravieţuire erau, pur și simplu, prea 
slabe. 

Studia vehiculele care intrau și ieșeau din tabără. Observarea 
lor nu era ușoară, pentru că Abdul lucra în groapă douăsprezece 
ore în fiecare zi, iar gardienii ar fi observat privirile aruncate 
vehiculelor în trecere. Dar deja putea să le recunoască pe cele 
care circulau cu regularitate. Cisternele aduceau apă și 
combustibil, camioanele frigorifice aprovizionau bucătăriile cu 
alimente, camionetele plecau cu aurul - întotdeauna însoţite de 
doi paznici cu puști - și se întorceau cu diverse provizii: pături, 
săpun și gaz pentru focurile de la bucătării. 

Târziu, după-amiaza, avea uneori ocazia să vadă vehicule 
care erau percheziționate la plecare. Observă că paznicii nu se 
grăbeau. Se uitau în interiorul cisternelor goale și pe sub 
prelate. Verificau sub scaune. Căutau pe sub vehicule, în caz că 
cineva s-ar fi agăţat de șasiu. Un bărbat pe care îl prinseseră 
ascuns într-un camion frigorific fusese bătut atât de rău, încât 
murise a doua zi. Ei știau că o evadare reușită putea să ducă la 
distrugerea întregii tabere - ceea ce era exact ce dorea să facă 
Abdul. 

Ca vehicul pentru evadare, Abdul alesese un camion pentru 
dulciuri. Un vânzător întreprinzător, numit Yakub, avea o mică 
afacere, conducând de la o oază la alta ca să le vândă sătenilor 
lucruri pe care nu și le puteau face singuri și nici nu puteau să le 

cumpere de nicăieri pe o rază de o sută cincizeci de kilometri. 
Vindea dulciuri arăbești cunoscute - acadele în formă de talpă și 
ciocolată moale în tuburi precum cele de pastă de dinţi. Oferea 
cărți cu benzi desenate, care prezentau supereroi musulmani: 
Kismet Omul Credinței, Omul Imposibil și Buraag. Mai existau 
țigări Cleopatra, pixuri cu bilă Bic, baterii și aspirină. Mărfurile 
erau păstrate în spatele camionetei sale antice, încuiate în cutii 
metalice - cu excepţia momentelor în care le prezenta. El le 
vindea mai ales paznicilor, pentru că cei mai mulţi dintre 
muncitori aveau prea puţini bani sau nu aveau deloc. Preţurile 
erau mici, iar profitul lui probabil că se calcula în bănuţi. 

Mașina cu dulciuri era cercetată la fel de amănunţit ca și 
celelalte atunci când pleca, dar Abdul se gândise la o cale de a 
evita percheziţia. 

Yakub venea întotdeauna sâmbătă după-amiaza și pleca 
duminică dimineaţa devreme. In ziua aceea era duminică. 

Abdul plecă din tabără la prima geană de lumină, înainte să 
fie servit micul dejun, fără să discute cu Kiah. Ea avea să fie 
șocată când urma să realizeze că el plecase, dar Abdul nu putea 
risca să o avertizeze. Nu luă cu el nimic altceva în afară de o 
sticlă mare de plastic cu apă. Avea să mai dureze cam o oră 
până când bărbaţii aveau să înceapă să lucreze la groapă și, la 
scurtă vreme după aceea, cineva urma să realizeze că el lipsea. 

El spera ca Yakub să nu se hotărască să plece mai târziu 
decât de obicei în dimineața aceea. 

Înainte să se îndepărteze mai mult de câţiva metri, auzi o 
voce spunând: 

— Hei, tu! Vino aici! 

Observă o ușoară sâsâială și înțelese că era Mohammed, care 
nu avea dinţii din faţă. Mormăi în sinea lui și se întoarse. 

— Ce e? 

— Unde te duci? 

— Să-mi fac nevoile. 

— Pentru ce ai nevoie de o sticlă de apă? 

— Să mă spăl pe mâini. 

Mohammed mârâi și se întoarse. 

Abdul se îndreptă spre zona latrinelor, dar, imediat ce ajunse 
în afara razei vizuale din tabără, schimbă direcția. Urmă drumul 
până când ajunse la o intersecție marcată cu o grămadă de 
pietre, dar, altfel, abia vizibilă. După o privire atentă, distinse un 

drum care se îndrepta în faţă, spre cel de pe care venise 
autobuzul lui Hakim și care ducea până la frontiera cu Ciadul. 
Abdul distinse apoi și un al doilea drum, spre stânga, care se 
îndrepta spre nord, traversând Libia. El știa, din studierea 
hărților, că acesta trebuia să ducă la o șosea pavată ce ajungea 
până la Tripoli. Spre est existau puţine sate și Abdul era destul 
de sigur că Yakub avea să pornească pe drumul spre nord. 

Se îndreptă într-acolo, căutând un loc mai înălțat. Camioneta 
lui Yakub avea să meargă mai lent când urca dealul. Planul lui 
Abdul era să alerge după camionetă, în timp ce aceasta se afla 
la viteza cea mai mică, și să sară în spatele ei. Apoi avea să își 
acopere capul cu eșarfa și să se întindă pe jos pentru o călătorie 
lungă și neconfortabilă. 

Dacă se întâmpla ca Yakub să privească în oglindă la 
momentul nepotrivit, să oprească mașina și să-l înfrunte pe 
Abdul, atunci el avea să îi ofere o înţelegere: o sută de dolari ca 
să-l ducă până la cea mai apropiată oază sau moartea. Dar nu 
exista niciodată vreun motiv serios ca să privești în oglinda 
retrovizoare în timp ce conduceai prin deșert. 

Abdul ajunse la primul deal, aflat la vreo trei kilometri 
distanţă de tabără. În apropiere de vârful ridicăturii găsi un loc 
în care se putea ascunde. Soarele se afla încă jos, la est, și 
Abdul reuși să găsească umbră în spatele unei stânci. Bău apă și 
se așeză să aștepte. Nu știa încotro ar fi putut să plece Yakub, 
așa că era greu să plănuiască exact ce avea să facă atunci când 
urma să ajungă acolo, dar se gândi la posibilități în timp ce 
aștepta. Avea să încerce să sară din camionetă imediat ce 
destinaţia apărea în depărtare, astfel încât să poată intra pe jos 
în sat, ca și cum n-ar fi avut nicio legătură cu Yakub. Avea 
nevoie să spună o poveste ca să-și explice prezenţa. Putea să 
pretindă că fusese cu un grup pe care îl atacaseră jihadiștii și că 
el era singura persoană care scăpase; sau că el călătorise 
singur, pe o cămilă care murise; sau că era un prospector care 
fusese jefuit de motocicleta sa și de unelte. Accentul lui libanez 
nu avea să fie observat: locuitorii deșertului vorbeau propriile 
limbi tribale, iar cei pentru care araba era a doua limbă nu 
puteau să recunoască diferitele accente. Apoi avea să îl 
abordeze pe Yakub și să îl implore să-l ia cu el. El nu cumpărase 
niciodată nimic și nici măcar nu vorbise cu bărbatul acela, așa 
că era încrezător că nu avea să fie recunoscut. 

Pe la miezul zilei, jihadiștii aveau să trimită echipe de căutare, 
una spre est, spre Ciad, și alta spre nord. El urma să aibă un 
avans consistent, dar, ca să rămână în avantaj, avea nevoie de 
o mașină. intenţiona să cumpere una imediat ce ar fi avut 
ocazia. Și atunci ar fi devenit vulnerabil la pene și la alte 
defecţiuni mecanice. 

Existau multe lucruri care puteau să meargă prost. 

Auzi un vehicul și ridică privirea, dar era o Toyota nouă, cu un 
motor care suna sănătos - cu siguranţă nu era rabla lui Yakub. 
Abdul se lăsă înapoi în nisip și își trase mai strâns în jurul lui 
roba gri-maronie. In timp ce Toyota trecea pe lângă el, văzu doi 
paznici așezați în bena deschisă din spate, amândoi cu puștile în 
mâini. Probabil că escortau aur, se gândi el. 

Se gândi unde ar fi putut să meargă aurul. Trebuia să existe 
un mijlocitor, presupunea el, poate la Tripoli; unul care 
transforma aurul în bani sau în conturi bancare pe care ISGS le 
putea folosi ca să plătească armele, mașinile și orice altceva 
avea nevoie pentru schemele sale nebunești de cucerire a lumii. 
„Mi-ar plăcea să aflu numele și adresa acestui tip, se gândea 
Abdul. l-aș povesti despre locul din care veneau banii lui. Apoi i- 
aș smulge nenorocitul de cap”. 

o... 

În timp ce Kiah îl spăla pe Naji, sarcină pe care o îndeplinea 
ca pe un automatism, avea în minte o dispută cu fantoma 
mamei ei, pe care ea o numea Umi. 

— Unde a plecat străinul acela chipeș? spunea Umi. 

— Nu este străin, este arab, răspunse Kiah iritată. 

— Ce fel de arab? 

— Libanez. 

— Ei bine, cel puţin este creștin. 

— Și nu am habar unde se află. 

— Poate că a evadat și te-a lăsat în urmă. 

— Probabil că ai dreptate, Umi. 

— Ești îndrăgostită de el? 

— Nu. Şi, cu siguranţă, el nu este îndrăgostit de mine. 

Umi își puse mâinile în șold, într-un gest combativ 
caracteristic. In imaginaţia lui Kiah, Umi cocea ceva și avea 
degetele pline de faină, ce lăsau urme albe pe rochia ei neagră, 
așa cum obișnuia să facă înainte să devină fantomă. Pe un ton 
provocator, rosti: 

— Atunci, spune-mi, de ce se poartă atât de drăguţ cu tine? 

— Este destul de rece și neprietenos uneori. 

— Serios? Este nepăsător atunci când te protejează de golani 
și când îi spune povești amuzante copilului tău? 

— Este drăguţ. Și puternic. 

— Pare să-l iubească pe Naji. 

Kiah șterse cu blândeţe pielea umedă a lui Naji cu o cârpă. 

— Toată lumea îl iubește pe Naji. 

— Abdul este un arab catolic, cu o mulțime de bani - exact 
genul de bărbat cu care ar trebui să te măriţi. 

— El nu vrea să se însoare cu mine. 

— Aha! Deci te-ai gândit la asta. 

— El vine dintr-o lume diferită. lar acum probabil că a plecat 
înapoi în lumea lui. 

— În ce lume crezi că s-a întors? 

— Nu știu. Dar nu cred că era cu adevărat un vânzător de 
țigări ieftine. 

— Atunci, ce? 

— Cred că ar putea să fie un fel de poliţist. 

Umi scoase un sunet dispreţuitor. 

— Poliţiştii nu te protejează de golani. Ei sunt golanii. 

— Ai un răspuns pentru orice. 

— La fel vei avea și tu când vei avea vârsta mea. 

o... 

După o oră, Abdul văzu camioneta lui Yakub. Aceasta urca 
panta gâfâind, din ce în ce mai încet, lăsând un nor de praf în 
urma ei. Praful ar fi putut să-l ajute pe Abdul, ascunzându-l, 
când sărea în spate. 

Rămase nemișcat, așteptând momentul potrivit. 

Vedea fața lui Yakub prin parbriz, concentrându-se la drumul 
din față. Când mașina trecu pe lângă ascunzătoarea lui Abdul, el 
sări în picioare în norul de praf ce se împrăștia și îl acoperea. 

Și atunci auzi un alt vehicul. 

Înjură. 

Își dădea seama după sunetul motorului că al doilea vehicul 
era mai nou și mai puternic, probabil unul dintre SUV-urile negre 
Mercedes pe care le văzuse în parcarea păzită. Se mișca 
repede, iar șoferul intenţiona, evident, să-l depășească pe 
Yakub. 

Abdul nu putea risca să se expună. Praful ar fi putut să-l 
acopere, dar, dacă ar fi fost observat, tentativa lui de evadare s- 
ar fi încheiat, la fel ca și viaţa lui. 

Se prăbuși înapoi în nisip, își trase turbanul peste faţă și se 
amestecă din nou cu deșertul, în timp ce Mercedesul mugea pe 
lângă el. 

Cele două vehicule ajunseră la creastă și dispărură după deal, 
lăsând în urma lor o ceață cafenie. Abdul începu să se târască 
înapoi spre tabără. 

Cel puţin, putea să încerce din nou. Planul lui încă putea 
funcţiona. Fusese doar ghinionist. Era neobișnuit ca două 
vehicule să plece împreună din tabără. 

Avea să urmeze o altă ocazie peste o săptămână. Dacă se 
mai afla în viaţă până atunci. 

o... 

Fu obligat să lucreze în timpul pauzei de la miezul zilei, ca 
pedeapsă pentru că ajunsese cu întârziere la groapă. 
Presupunea că pedeapsa ar fi fost mai dură dacă n-ar fi fost un 
lucrător atât de puternic. _ 

Seara fu obosit și descurajat. Incă o săptămână în iad, se 
gândea el. Se așeză pe pământ, în afara adăpostului, în 
așteptarea cinei. Imediat ce își satisfăcea foamea, avea să se 
culce. 

Apoi auzi uruitul unui motor puternic. Un Mercedes se deplasa 
încet prin tabără. Vopseaua neagră devenise maro din cauza 
prafului. 

În parcul de mașini îngrădit de peste drum de adăpost, 
paznicul desfăcu lanțul de la poarta mare, care căzu cu un 
puternic zornăit metalic. 

Mașina intră și se opri, apoi doi paznici cu puști ieșiră din ea, 
urmaţi de alți doi bărbaţi. Unul era înalt și purta o dishdasha 
neagră și un acoperământ alb pentru cap, tagiyah. Pulsul lui 
Abdul se acceleră când observă că bărbatul avea părul 
grizonant și o barbă neagră. Se întoarse încet în jur, cercetând 
tabăra cu o privire rece, lipsită de emoții, fără nicio reacţie la 
vederea femeilor în zdrențe, a bărbaţilor obosiţi sau a 
adăposturilor dărăpănate în care locuiau aceștia; ar fi putut la 
fel de bine să se uite la o oaie mizerabilă într-un deșert pustiu. 

Al doilea bărbat era din Asia de Est. 

Abdul își palmă telefonul și făcu pe ascuns o fotografie. 

Mohammed veni în grabă pe cărare, cu o privire de 
surprindere încântată pe figură. 

— Bun venit, domnule Park! spuse el. Ce plăcere să vă văd 
din nou! 

Abdul observă numele coreean și făcu încă o fotografie. 

Domnul Park era bine îmbrăcat, purtând un blazer din in 
negru, pantaloni crem, bocanci solizi, peste gleznă, cu tălpi 
zimţate și ochelari de soare. Avea părul des și întunecat, dar 
fața lui rotundă era ridată și Abdul presupunea că avea în jur de 
șaizeci de ani. 

Toată lumea din jur îl trata pe coreean cu respect, chiar ș 
însoţitorul său arab. Mohammed continua să zâmbească și să se 
încline, dar coreeanul îl ignora. 

Porniră de-a lungul aleilor presărate cu resturi, îndreptându-se 
spre incinta paznicilor. Arabul cel înalt își puse brațul în jurul 
umerilor lui Mohammed și Abdul reuși să-i vadă palma stângă. 
Degetul mare era un ciot retezat, înconjurat de o porțiune de 
piele boţită. Arăta ca o rană din luptă, care nu fusese niciodată 
îngrijită corespunzător. 

Nu mai exista nicio îndoială. Acesta era al-Farabi, „Afganul”, 
cel mai important terorist din Africa de Nord. lar acolo era 
Gaura, Hufra, cartierul lui general. Totuși, el părea să se supună 
superiorului său coreean. Și geologul era tot coreean. Nord- 
coreenii păreau să conducă această mină de aur. Evident, erau 
mult mai adânc implicaţi în terorismul nord-african decât bănuia 
oricine din lumea vestică. 

Abdul trebuia să transmită aceste informaţii înainte să fie 
UCIS. 

În timp ce privea grupul îndepărtându-se, observă că al-Farabi 
era cel mai înalt, iar acoperământul de pe cap îi adăuga alţi 
câţiva centimetri: Abdul înțelegea simbolismul înălțimii din 
punctul de vedere al puterii. 

Apoi o văzu pe Kiah venind dintr-o altă direcţie, cărând un 
bidon de plastic cu apă pe umăr și având un șold scos într-o 
parte pentru echilibru. Kiah era tânără și, în ciuda faptului că își 
petrecuse nouă zile într-o tabără de sclavi, era viguroasă și 
suplă, cărându-și povara fără prea mare efort. Ea aruncă o 
privire spre al-Farabi, îi observă pe cei doi bărbaţi cu puști și se 
deplasă într-o parte ca să-i evite. La fel ca toți sclavii, știa că 
nicio întâlnire cu paznicii nu se termina bine. 

În orice caz, al-Farabi se uită la ea. 

Prefăcându-se că nu observă, ea grăbi pasul. Dar nu se putea 
împiedica să nu pară graţioasă, pentru că era nevoită să meargă 
cu capul înălţat și cu umerii pe spate, ca să-și care povara, iar 
coapsele ei se mișcau puternic pe sub roba subţire de bumbac. 

Al-Farabi continua să meargă privind înapoi, peste umăr, iar 
ochii lui adânciţi în orbite o urmăreau în timp ce se grăbea, fără 
îndoială arătând la fel de atractivă și din spate. Privirea aceea îl 
tulbura pe Abdul. În ochii lui al-Farabi se vedea cruzime. Abdul 
mai văzuse expresii asemănătoare pe fețele bărbaţilor în timp 
ce priveau diverse arme. „O, Dumnezeule, se gândea el, sper ca 
treaba asta să nu se termine urât”. 

Apoi, în sfârșit, al-Farabi își întoarse faţa și spuse ceva care-l 
făcu pe Mohammed să râdă și să încuviințeze din cap. 

Kiah ajunse la adăpost și așeză pe jos bidonul greu cu apă. 
îndreptându-se, spuse cu un aer frustrat: 

— Cine sunt ăia? 

— Doi vizitatori, aparent foarte importanţi amândoi, răspunse 
Abdul. 

— Urăsc felul în care mă privea arabul ăla înalt. 

— Fereşte-te din calea lui dacă poți. 

— Desigur. 

În disciplina paznicilor din seara aceea se observa o 
schimbare evidentă. Patrulau vioi prin tabără cu puștile în mâini, 
fără să fumeze, să mănânce, să râdă sau să facă glume. Erau 
percheziţionate nu doar mașinile care intrau, ci și cele care 
plecau. Sandalele și tenișii dispăruseră și toţi purtau bocanci. 

Kiah își înfășură eșarfa în jurul feţei, lăsându-și doar ochii la 
vedere. Mai multe femei își acopereau fețele din motive 
religioase, așa că nu sărea în ochi. 

Asta nu o ajută însă cu nimic. 

o... 

Kiah se temea că bărbatul cel înalt avea să trimită după ea și 
că urma să fie încuiată cu el într-o cameră, apoi obligată să facă 
orice dorea el. Dar nu avea unde să se ducă. In tabără nu 
existau locuri în care se putea ascunde. Nu putea nici măcar să 
plece din adăpost, pentru că Naji începea să plângă după ea 
dacă era lăsat singur. Se întuneca și aerul se răcorea, iar ea 
stătea așezată în spatele adăpostului, atentă și speriată. Esma îl 
luase pe Naji în poala ei și îi spunea o poveste cu voce joasă, ca 


VP - 446 


să evite să-i deranjeze pe ceilalţi. Naji își băga degetul mare în 
gură, semn că în câteva minute avea să adoarmă. 

Și atunci în adăpost intră Mohammed, urmat de patru paznici, 
dintre care doi erau înarmați cu puști. 

Kiah îl auzi pe Abdul scoțând un mormăit de avertizare. 

Mohammed privi în jur și ochii i se opriră asupra lui Kiah. 
Arătă spre ea, fără să vorbească. Kiah se ridică și se sprijini cu 
spatele de zid. Naji simţi teama ei și începu să plângă. 

Abdul nu sări în apărarea lui Kiah. N-ar fi reușit într-o 
confruntare cu cinci bărbaţi: ei l-ar fi împușcat fără să se 
gândească o secundă, iar Kiah știa asta. Rămase așezat pe 
podea, privind la ceea ce se întâmpla cu o figură lipsită de orice 
expresie. 

Doi paznici o apucară pe Kiah, câte unul de fiecare braţ. 
Strânsoarea lor o durea și ea ţipă. Dar umilinţa era mai rea 
decât durerea. 

— Lăsaţi-o în pace! ţipă Esma. 

Bărbaţii o ignorară. 

Toată lumea se trăgea înapoi în grabă, nedorind să se implice. 

După ce paznicii o prinseră ferm pe Kiah în strânsoarea lor, 
Mohammed se apropie de ea, o apucă de gulerul rochiei și trase 
tare. Ea ţipă când țesătura se rupse, dezvăluind lanțul subţire de 
la gâtul ei și crucea de argint care atârna de el. 

— O necredincioasă, spuse Mohammed. 

Apoi privi în jur până când îl observă pe Abdul. 

— O vom duce la makhur, zise el privindu-l insistent, în 
așteptarea unei reacţii. 

Toată lumea se uita spre Abdul. Cu toţii știau că devenise 
apropiat de Kiah și văzuseră cum i se împotrivise lui Hakim și 
oamenilor lui înarmaţi în autobuz. În cele din urmă, Wahed, tatăl 
Esmei, murmură: 

— Ce ai de gând să faci? 

— Nimic, răspunse Abdul. 

Mohammed părea să-și dorească un răspuns de la Abdul. 

— Ce crezi despre asta? rânji el. 

— O femeie este doar o femeie, spuse Abdul, apoi își întoarse 
privirea în altă parte. 

După un moment, Mohammed renunţă. Făcu un gest spre 
paznici, care o târâră pe Kiah afară din adăpost. Ea îl auzi pe 
Naji începând să ţipe. 

Kiah nu se împotrivi: ei doar ar fi ţinut-o mai strâns. Știa că nu 
putea să scape. 

O duseră la incinta paznicilor. Santinela de la poartă le 
deschise, apoi încuie la loc. Păreau să o ducă la casa albastră, 
pe care o numeau makhur - bordelul. 

Kiah începu să plângă. 

Ușa era zăbrelită pe afară. Ei o deschiseră și, după ce intrară, 
o eliberară și plecară. 

Kiah se șterse la ochi și privi în jur. 

În cameră existau șase paturi, fiecare cu perdele ce puteau fi 
trase, pentru intimitate. Apoi văzu trei femei, toate îmbrăcate 
umilitor de sumar, în lenjerie în stil vestic. Erau tinere și 
atrăgătoare, dar păreau nefericite. Camera era luminată de 
lumânări, dar atmosfera nu era deloc romantică. 

— Ce se va întâmpla cu mine? întrebă Kiah. 

Una dintre femei spuse: 

— Tu ce crezi? Ai să fii violată. Pentru asta există locul ăsta. 
Nu-ţi face griji, n-o să te omoare. 

Kiah se gândi la sexul cu Salim. La început, fusese puţin 
neîndemânatic și dur, dar, într-un fel, pe ea nu o deranja asta, 
pentru că el nu mai fusese cu nicio altă femeie înainte, cel puţin 
nu suficient de des. Dar fusese grijuliu și atent: în noaptea nunţii 
lor, o întrebase de două ori dacă o rănea. In ambele ocazii ea 
spusese că nu, deși nu era tocmai adevărat. Apoi descoperise 
curând bucuria de a oferi și de a primi această plăcere de la 
bărbatul care o iubea și pe care îl iubea. 

lar acum trebuia să facă asta cu un străin cu o privire crudă. 

Femeia care vorbise fu repezită de o alta, care spuse: 

— Nu fi îngrozitoare, Nyla! Și tu erai supărată când ai fost 
târâtă aici. Ai plâns zile întregi. Apoi se întoarse spre Kiah și 
zise: Eu sunt Sabah. Cum te numești, dragă? 

— Kiah, răspunse ea suspinând. 

Fusese despărțită de copilul ei, eroul ei nu reușise să o 
protejeze, iar acum avea să fie violată. Era disperată. 

Sabah spuse: 

— Vino și stai lângă mine și îţi vom spune tot ce trebuie să 
știi. 

— Tot ce vreau să știu este cum să plec de aici. 

Urmă un moment de tăcere, apoi femeia care vorbise prima, 
Nyla, spuse: 

— Există o singură cale pe care o cunosc. Pleci de aici când 
ești moartă. 


CAPITOLUL 27 


Mintea lui Abdul era în fierbere. Trebuia să o salveze pe Kiah 
și să fugă din tabără - și încă imediat -, dar cum? 

Împărţi problema în etape. 

Mai întâi, trebuia să o elibereze pe Kiah din makhur. 

În al doilea rând, trebuia să fure o mașină. 

În al treilea rând, trebuia să-i împiedice pe jihadiști să-l 
urmărească și să-l prindă. 

Privită astfel, provocarea părea de trei ori imposibilă. 

Continuă să întoarcă problema pe toate părțile. Ceilalţi se 
duseră la bucătărie și își luară farfurii cu semolina și cu tocană 
de berbec. Abdul nu mâncă nimic și nici nu vorbi cu nimeni. 
Rămase întins și nemișcat, făcând planuri. 

Cele trei incinte alăturate care formau o jumătate din tabără 
erau toate înconjurate de garduri din panouri solide din plasă de 
sârmă galvanizată, cu rame de oțel, la fel ca majoritatea 
barierelor de securitate. Gardul de la groapă avea în plus colaci 
de sârmă ghimpată deasupra panourilor, ca să-i descurajeze 
atât pe sclavi, cât și pe jihadiștii care ar fi putut încerca să fure 
aurul. Dar Abdul nu avea nevoie să ajungă la groapă: Kiah se 
afla în incinta paznicilor, iar mașinile se aflau în parcul auto. 

Un bărbat înarmat păzea parcul auto. Dincolo de gard se afla 
o colibă mică din lemn, în care el își petrecea cea mai mare 
parte a nopţii reci. Fără îndoială, cheile mașinilor erau păstrate 
în coliba de lemn. Mașinile erau alimentate dintr-o cisternă din 
apropierea colibei: când cisterna se golea, sosea alta. 

Încet, în mintea lui Abdul prindea contur un plan. Ar fi putut 
să nu funcţioneze. Ar fi putut să fie ucis. Dar avea să încerce. 

Mai întâi, trebuia să aștepte. lar asta era ceva dificil. Toţi erau 
încă treji, sclavi și paznici deopotrivă. Al-Farabi avea să fie cu 
oamenii lui, discutând, bând cafea și fumând. Cea mai bună 
ocazie pentru Abdul avea să apară pe la mijlocul nopţii, când ei 
ar fi fost adormiţi. Partea cea mai grea însă era aceea că ea 
trebuia să-și petreacă orele următoare într-un bordel. Nu putea 

să facă nimic în legătură cu asta. Spera doar că al-Farabi avea 
să fie prea obosit după călătorie, retrăgându-se devreme și 
amânându-și vizita la Kiah pentru o altă noapte. Dacă nu, ea 
avea să suporte atenţiile lui. Abdul încercă să nu se gândească 
la asta. 

Rămase întins pe locul lui din adăpost, încercând să-și 
perfecţioneze planul și să prevadă toate obstacolele și 
așteptând. Însoţitorii săi se întindeau pe jos. Naji încerca întruna 
să iasă din adăpost pentru a pleca în căutarea mamei lui și 
Esma trebuia să-l oblige să stea jos. Copilul plânse neconsolat, 
dar, în cele din urmă, se prăbuși epuizat între Esma și Bushra. 
Noaptea devenea rece și toți se înveleau în pături. Sclavii 
epuizați se duceau devreme la culcare. Jihadiștii rămâneau treji 
până mai târziu, presupunea Abdul, dar, în cele din urmă, și ei 
se aveau să plece la culcare, lăsând doar câţiva oameni de 
pază. 

Aproape cu siguranţă, în noaptea aceea avea să fie obligat să 
omoare oameni pentru prima dată în viaţa lui. Era surprins că 
această perspectivă nu-l speria mai mult. Cunoștea numele 
multora dintre paznicii din tabără doar pentru că ascultase 
conversațiile lor, dar asta nu-l făcea să simtă vreun fel de 
simpatie. Erau stăpâni de sclavi brutali, criminali și violatori. Nu 
meritau nicio milă. Ceea ce îl îngrijora era efectul asupra lui 
însuși. În toată cariera lui de luptător, nu dăduse niciodată o 
lovitură mortală. Simţea că ar fi trebuit să existe o mare 
diferenţă între un bărbat care ucisese și unul care nu o făcuse. 
Avea să îi pară rău dacă depășea această linie. 

Abdul știa că somnul adânc, din care era greu să-l trezești pe 
cel adormit, apărea, de obicei, în prima jumătate a nopţii. Cel 
mai bun moment pentru activităţile clandestine era intervalul 
dintre orele unu și două noaptea, conform celor aflate la 
pregătire. Rămase întins până când ceasul lui arătă ora unu 
noaptea, apoi se ridică tăcut în picioare. 

încercă să nu facă niciun zgomot. În orice caz, în adăpost 
existau întotdeauna diverse sunete: sforăituri, mârâituri, fraze 
de neînțeles murmurate în somn. Nu se aștepta să trezească pe 
cineva. Oricum, când aruncă o privire spre Wahed, observă că 
bărbatul era perfect treaz; avea ochii larg deschiși și stătea 
întins pe o parte, cu ţigările pe pământ, alături de cap, ca 
întotdeauna. Abdul clătină din cap și Wahed făcu la fel; apoi 

Abdul se întoarse și privi afară. Luna era strălucitoare și tabăra 
era luminată puternic. Fereastra colibei din parcul auto avea o 
sclipire galbenă. Paznicul nu se afla la vedere, așa că trebuia să 
fie în interior. 

Abdul se deplasă mai adânc în zona sclavilor, apoi se întoarse, 
mergând paralel cu gardul, dar rămânând în afara razei vizuale, 
în spatele adăposturilor. Pășea cu atenție, cercetând pământul 
în căutarea obstacolelor care ar fi putut să-l facă să se împiedice 
și să producă zgomot. 

Privea în toate părțile, în căutarea paznicilor. Printre 
adăposturi, spre gard, observă lumina unei lanterne electrice și 
îngheţă. Un paznic conştiincios patrula zona și lumina părțile 
întunecate. Paznicul din interiorul incintei cu groapa veni la gard 
să discute cu camaradul său. Abdul îi privi, tăcut și nemișcat. 
Apoi cei doi paznici se despărţiră, fără ca vreunul dintre ei să se 
uite spre zona sclavilor. 

Porni mai departe și dădu peste un bărbat cu părul grizonant 
care urina, cu ochii pe jumătate închiși; trecu mai departe fără 
să vorbească. Nu era îngrijorat că aveau să îl vadă alţi sclavi. 
Niciunul dintre ei n-ar fi făcut nimic, chiar dacă bănuia că el 
plănuia să evadeze. Niciun sclav nu interacţiona cu un paznic 
dacă nu era inevitabil. Paznicii erau bărbaţi violenţi, care se 
plictiseau - o combinaţie periculoasă. 

Ajunse apoi la incinta paznicilor. La trei sute de metri distanţă 
se aflau două porţi, una largă, pentru vehicule, și una de 
mărime normală, pentru persoane. Ambele erau legate cu lanţ și 
un paznic stătea în picioare în spatele lor. Din locul de unde se 
afla Abdul, pe jumătate ascuns de un cort, paznicul părea o 
umbră întunecată și nemișcată. 

Makhur se înălța în interiorul împrejmuirii, între Abdul și 
poartă, dar mai aproape de poartă. În lumina lunii, clădirea 
părea mai degrabă albă decât albastră. 

În momentul acela, Abdul trebuia să se gândească serios la 
riscuri. 

Se duse repede la gard și, fără ezitare, se căţără pe plasa de 
sârmă, apoi sări peste panou și ateriză pe ambele picioare, 
întinzându-se pe terenul nisipos. 

Dacă ar fi fost observat acum, ar fi fost ucis, dar asta nu era 
cea mai rea dintre temerile sale. Dacă această încercare eșua, 
Kiah avea să își petreacă restul vieţii ca sclavă sexuală pentru 

jihadiști. Era o perspectivă pe care Abdul nu putea suporta nici 
să o ia în considerare. 

Incercă să prindă eventualele zgomote, poate un strigăt de 
surprindere sau unul de avertizare. Rămase întins și nemișcat, 
auzindu-și bătăile inimii. Văzuse paznicul vreo mișcare cu coada 
ochiului? Privea acum în direcţia aceea, analizând pata 
întunecată de pe pământ cam de mărimea unui bărbat înalt? 
Avea să își ridice pușca pentru orice eventualitate? 

După câteva momente, Abdul își ridică prevăzător capul și 
privi în direcţia porților. Silueta întunecată a paznicului era 
nemișcată; bărbatul nu văzuse nimic. Poate că era pe jumătate 
adormit. 

Abdul se rostogoli pe pământ până când clădirea makhur 
ajunse între el și paznic. Apoi se ridică în picioare, se îndreptă 
spre peretele orb al clădirii și aruncă o privire după colţ. 

Spre surprinderea lui, observă o femeie care se apropia de 
poartă dinspre exterior. Injură - ce era asta? Ea îi spuse câteva 
cuvinte paznicului și fu lăsată să intre, îndreptându-se apoi spre 
makhur. Abdul se gândi: „Ce dracu'?” 

Părea o femeie în vârstă și ducea ceva în ambele mâini, dar, 
la lumina lunii, Abdul nu reușea să-și dea seama ce era. Poate o 
grămadă de prosoape curate. El nu fusese niciodată într-un 
bordel, în nicio ţară, dar presupunea că astfel de stabilimente 
foloseau o mulţime de prosoape. Bătăile inimii îi reveniră la 
normal. 

Rămase ascuns, ascultând, în timp ce femeia se apropia de 
ușa makhur-ului; apoi o deschise și păși în interior. Abdul auzi 
voci, în timp ce femeia schimba câteva cuvinte cu fetele. Nu 
păreau să existe bărbaţi în interior. Femeia în vârstă ieși cu 
mâinile goale și se întoarse la poartă. Paznicul o lăsă să iasă. 

Abdul începea să se simtă mai calm. Dacă nu existau bărbaţi 
în interior și dacă nu fuseseră luate prosoape folosite, însemna 
că în seara aceea Kiah avusese noroc. 

Paznicul își sprijini pușca de gard și rămase în picioare, privind 
spre locuinţele sclavilor. 

Nu exista niciun loc în care Abdul să se poată ascunde între 
makhur și poartă. Avea să fie la vedere în timp ce străbătea 
distanţa aceea, de aproape o sută de metri. Privirea paznicului 
era îndreptată spre exterior. Avea el să îl zărească pe Abdul cu 
coada ochiului sau să se întoarcă la întâmplare? Dacă se 

întâmpla asta, Abdul avea să spună: „Poţi să-mi dai o ţigară, 
frate?” Paznicul ar fi presupus că un bărbat aflat în interiorul 
incintei nu putea fi decât jihadist și abia după câteva momente 
fatale și-ar fi dat seama că Abdul era îmbrăcat în haine 
zdrenţuite, realizând că trebuia să fie un sclav sau un intrus. 

Sau ar fi putut să dea alarma imediat. 

Sau ar fi putut să-l împuște mortal pe Abdul. 

Era al doilea moment de risc major. 

Abdul ţinuse brâul pe care îl primise de la Tamara legat în 
jurul taliei timp de șase săptămâni. Acum, îl dezlegă și desfăcu 
învelitoarea de bumbac, scoțând la iveală un metru de sârmă de 
titan, cu câte un mâner din lemn la fiecare capăt. Era un 
ștreang, arma veche de secole a asasinilor tăcuţi. Infășură firul 
și prinse ansamblul în mâna stângă. Apoi își privi ceasul: era 
1:15. 

Își petrecu următoarele momente încercând să se relaxeze și 
să intre în dispoziţia de luptă, așa cum făcuse întotdeauna 
înaintea unui meci de arte marţiale combinate: atenţie maximă, 
emoții minime, hotărâre puternică. 

Apoi ieși de la adăpostul clădirii și păși în spaţiul deschis, în 
lumina lunii. 

Se îndreptă spre poartă cu pași tăcuţi, dar purtându-se 
relaxat și privind intens spre paznic. În străfundurile minţii, știa 
că viaţa lui era în joc, dar mersul lui nu trăda niciun pic de 
teamă. Când ajunse mai aproape, realiză că paznicul era pe 
jumătate adormit, încă în picioare. Abdul îl ocoli ca să ajungă în 
spatele lui. 

Când se apropie, desfăcu în tăcere firul, îl apucă bine cu 
ambele mâini și formă o buclă. În ultima clipă, paznicul păru să-i 
simtă prezenţa, pentru că scoase un sunet de uimire și începu 
să se întoarcă. Abdul observă scurt un obraz neted și o mustață 
rară și îl recunoscu pe tânărul numit Tahaan. Dar Tahaan se 
mișcase prea târziu. Bucla căzu pe deasupra capului său, iar 
Abdul strânse imediat firul, trăgând de mânerele de lemn cu 
ambele mâini. 

Firul sugrumă brusc gâtul lui Tahaan, apăsându-i traheea. El 
încercă să ţipe, dar nu articulă niciun sunet, pentru că traheea îi 
era puternic strânsă. Mâna îi porni spre gât, străduindu-se să 
slăbească strânsoarea firului, dar acesta pătrunsese prea adânc 

în carne, iar sângele se scurgea deja din piele, astfel că 
degetele nu aveau ce să apuce. 

Abdul strânse mai tare, în speranţa că avea să-i oprească 
fluxul de sânge spre creier, în același timp cu cel al aerului spre 
plămâni, astfel încât Tahaan să își piardă cunoștința. 

Paznicul căzu în genunchi, dar continuă să se zvârcolească și 
să își fluture mâinile în spate, încercând inutil să-l ajungă pe 
Abdul. Mișcarea deveni apoi din ce în ce mai slabă. Abdul riscă 
să arunce o privire în spate, peste umăr, spre clădirile de 
dormitoare, dar nu văzu nicio mișcare. Jihadiștii dormeau. 

Tahaan își pierdu cunoștința și deveni inert. Fără să elibereze 
tensiunea din fir, Abdul îl lăsă pe pământ și se așeză în genunchi 
pe spatele lui. 

Reuși să-și răsucească încheietura și să arunce o privire spre 
ceas: era ora 1:18. Ca să moară - îl învățaseră instructorii de la 
CIA victima trebuia să fie strangulată timp de cinci minute. 
Abdul putea să strângă cu ușurință firul timp de încă două 
minute, dar era îngrijorat că ar fi putut să apară cineva și să 
ruineze toată operaţiunea. 

Tabăra era tăcută. Privi în jur. Nu se mișca nimic. „Doar de 
încă puţin aș avea nevoie”, se gândea el. Ridică privirea. Luna 
era strălucitoare, dar avea să dispară peste vreo oră. Işi verifică 
din nou ceasul: încă un minut. 

Privi din nou spre victima lui. „Nu mă așteptam la o faţă atât 
de proaspătă”, se gândi el. Desigur, bărbaţii tineri erau perfect 
capabili de brutalitate, iar Tahaan alesese să îmbrățţișeze 
cruzimea și violenţa; dar, chiar și așa, Abdul își dorea să nu fi 
fost nevoit să pună capăt unei vieţi care abia începuse. 

O jumătate de minut. Cincisprezece secunde. Zece, cinci, 
zero. După ce îl eliberă din strânsoare, Tahaan căzu la pământ, 
lipsit de viață. 

Apoi Abdul își înfășură lejer firul în jurul taliei, cu un nod slab, 
menţinut de mânerele de lemn. Luă cu el pușca lui Tahaan, apoi 
se așeză din nou în genunchi și săltă cadavrul pe umăr. 

Merse rapid spre partea îndepărtată a clădirii makhur și lăsă 
trupul sprijinit de zidul clădirii. Nu avea cum să-l ascundă, dar, 
cel puţin, nu sărea în ochi. 

Abandonă pușca în spatele cadavrului. Lui nu-i era de niciun 
folos: o singură împușcătură i-ar fi trezit pe toți jihadiștii, iar asta 
însemna finalul încercării lui de evadare. 

Găsi apoi ușa clădirii makhur. Bara era la locul ei, ceea ce 
confirma faptul că înăuntru nu se afla niciun jihadist, ci doar 
sclavi. Era un lucru bun. Dorea să evite orice fel de agitaţie care 
ar fi putut provoca zgomote. Trebuia să o ia pe Kiah de acolo 
fără să alerteze gărzile, pentru că mai aveau multe de făcut 
înainte să poată fugi. 

Ascultă un moment: vocile pe care le auzise mai devreme nu 
se mai auzeau acum. Ridică fără zgomot bara, apoi deschise ușa 
și păși înăuntru. 

În interior predomina un miros de oameni nespălaţi, care 
locuiau la grămadă. Camera nu avea ferestre și era slab 
luminată de o singură lumânare. Văzu șase paturi șifonate, 
dintre care doar patru erau ocupate. Femeile erau treze și 
stăteau în șezut - erau obișnuite să se culce târziu, presupuse 
el. Patru fețe nefericite îl priviră cu îngrijorare. La început, ele 
aveau să presupună că el era un paznic care venise pentru sex, 
se gândi el. Apoi, una dintre ele spuse: 

— Abdul. 

Reuși să distingă faţa lui Kiah în lumina slabă. El i se adresă în 
franceză, în speranţa că celelalte femei nu vor înţelege: 

— Vino cu mine! Repede, repede! 

Dorea să iasă de acolo înainte ca celelalte să înţeleagă ce se 
întâmpla, altfel ar fi putut dori să evadeze și ele. 

Ea sări din pat și traversă camera într-o clipă. Era îmbrăcată, 
așa cum era toată lumea în nopţile reci din Sahara. 

Una dintre femei se ridică și spuse: 

— Cine ești? Ce se întâmplă? 

Abdul privi afară și, observând că nu se agita nimeni, o 
conduse pe Kiah dincolo de ușă. In timp ce făcea asta, o auzi pe 
una dintre femei spunând: 

— la-mă și pe mine! 

— Am putea să mergem toate! spuse alta. 

El închise repede ușa și o blocă. l-ar fi plăcut să lase femeile 
să scape, dar ele ar fi putut să trezească paznicii și să distrugă 
totul. Ușa se zdruncină când încercară să o deschidă, dar fu 
prea târziu. Auzi plânsete de disperare și speră că nimeni nu 
avea să se trezească din pricina lor. 

În incinta paznicilor, totul era liniștit. Abdul privi în zona minei. 
Nu se vedea lumina vreunei lanterne, dar distinse strălucirea 
unei ţigări. Paznicul de acolo părea să fie așezat pe jos. Abdul nu 

putea să-și dea seama în ce parte se uita. Mai sigur de atât nu 
avea să fie, așa că îi spuse lui Kiah: 

— Urmează-mă! 

Se duse repede la gardul din sârmă și se cățără până în vârf. 
Se opri acolo pentru a verifica dacă ea avea nevoie de ajutor. 
Era dificil să te agăţi de el, pentru că găurile din plasa de sârmă 
erau de doar câţiva centimetri pătraţi, iar el nu era convins că 
putea să-și menţină aderenţa și să o tragă și pe ea în același 
timp. Dar nu avu de ce să-și facă griji. Ea era agilă și puternică 
și se cățără pe gard mai repede decât el, sărind pe pământ în 
partea cealaltă. El o urmă jos, apoi o conduse spre locuinţele 
sclavilor, unde era mai puţin probabil să fie observați de paznici; 
se grăbiră printre colibe și corturi spre adăpostul lor. 

Abdul ar fi vrut să știe ce i se întâmplase în makhur. Însă nu 
era momentul pentru întrebări, mai ales că erau nevoiţi să 
rămână tăcuți. Cu toate astea, o întrebă în șoaptă: 

— Te-a vizitat bărbatul înalt? 

— Nu, spuse ea. Slavă Domnului! 

El nu părea mulțumit. 

— A făcut cineva...? 

— N-a venit nimeni în afară de femeia cu prosoapele. 
Celelalte fete spuneau că se mai întâmplă uneori. Când nu le 
vizitează niciun paznic, ele spun că este vineri, un fel de zi 
liberă. 

Lui Abdul i se ridică o greutate de pe suflet. 

Un minut mai târziu, ajungeau la adăpost. 

Abdul șopti: 

— la pături și apă și adu-l pe Naji! Fă-l să doarmă la tine în 
brațe. Apoi așteaptă, dar să fii pregătită să fugi. 

— Da, spuse ea. Niciun semn de nedumerire sau de 
nervozitate nu se vedea pe faţa ei. Era calmă și hotărâtă. „Ce 
femeie!” se gândi el. 

Auzi pe cineva vorbind cu Kiah. Vocea era a unei femei tinere, 
deci trebuia să fie Esma. Kiah îi făcu semn să tacă și îi răspunse 
în șoaptă. Ceilalţi continuară să doarmă nederanjați. 

Abdul privi în jur, pe afară. Nu se afla nimeni în raza lui 
vizuală. Apoi traversă curtea spre parcul auto și privi prin gard. 
Nu observă nicio mișcare, nici vreo urmă a prezenţei paznicului, 
care se afla, fără îndoială, în colibă. Se cățără peste gard. 

Când atinse pământul, piciorul lui stâng ateriză pe ceva ce nu 
observase și scoase un zgomot metalic. Așezându-se în 
genunchi, observă că era o cutie goală de ulei. Sunetul fusese 
cel al metalului strivit sub greutatea lui. 

Se ghemuli jos: nu știa dacă sunetul fusese auzit din interiorul 
colibei. Așteptă. Dinspre colibă nu se auzi niciun sunet, nici vreo 
mișcare în interior. După un minut, se ridică în picioare. 

Trebuia să se strecoare lângă paznicul de aici la fel cum 
făcuse cu Tahaan și să-l reducă la tăcere înainte să poată să dea 
alarma; dar, de data asta, avea să fie mult mai dificil. Bărbatul 
se afla în interiorul colibei, așa că nu avea nicio cale să se 
târască în tăcere în spatele lui. 

Coliba ar fi putut chiar să fie încuiată pe dinăuntru, deși el nu 
credea asta. Ce sens ar fi avut? 

Se deplasă în tăcere prin parcare, mergând în zigzag printre 
vehicule. Coliba cu o singură cameră avea o fereastră, pentru ca 
paznicul să poată supraveghea mașinile din interior; când Abdul 
se trase mai aproape însă, observă că nu se vedea nicio faţă la 
fereastră. 

Apropiindu-se oblic, văzu pe un perete un cuier cu chei 
etichetate, bine organizat, după cum se așteptase. Pe o masă 
observă o sticlă de apă, câteva pahare din sticlă groasă și o 
scrumieră plină. Pe masă se mai afla și arma paznicului, o pușcă 
de asalt nord-coreeană Type 68, bazată pe faimosul Kalașnikov 
rusesc. 

Rămase la câţiva pași în spate, apoi se deplasă lateral, ca să- 
și lărgească priveliștea. Când îl văzu pe paznic, inima lui se opri 
o clipă. Bărbatul era așezat pe un scaun capitonat, cu gura 
deschisă și capul lăsat pe spate, dormind profund. Avea o barbă 
stufoasă și turban și Abdul îl recunoscu: numele lui era Nasir. 

Abdul scoase ștreangul, îl desfăcu și formă bucla. Calculase 
totul și știa că ar fi trebuit să fie capabil să deschidă brusc ușa, 
să intre și să-l imobilizeze pe Nasir înainte ca acesta să 
reușească să-și apuce arma - doar dacă Nasir nu era foarte 
rapid. 

Când era pe punctul să deschidă ușa, Nasir se trezi și privi 
direct spre el. 

Cu un strigăt de surpriză, se ridică din scaun. 

După un moment de șoc neașteptat, Abdul începu să 
improvizeze. 

— Trezește-te, frate! spuse el în arabă, apoi se grăbi spre ușă, 
care nu era încuiată. Afganul vrea o mașină, spuse el pășind 
înăuntru. 

Nasir se ridică în picioare cu arma în mână, holbându-se 
confuz la Abdul. 

— În mijlocul nopţii? spuse el categoric. 

Nicio persoană cu mintea întreagă nu conducea prin deșert 
noaptea. 

Abdul zise: 

— Fii vioi, Nasir, știi cât este de nerăbdător! Mercedesul are 
rezervorul plin? 

— Te cunosc? întrebă Nasir. 

În momentul acela, Abdul sări și îl lovi din mișcare, răsucindu- 
se în același timp ca să aterizeze în patru labe. Lovitura lui din 
săritură îl ajutase să câștige câteva competiţii în vremurile lui de 
luptător. Nasir se trase înapoi, dar fu prea lent și nici nu avu 
suficient spaţiu ca să se poată feri. Călcâiul lui Abdul îl lovi pe 
Nasir în nas și în gură. 

Acesta scoase un strigăt de uluire și de durere, căzând pe 
spate și scăpând pușca. Abdul ateriză cu tălpile și palmele pe 
podea, se răsuci și apucă arma. 

N-ar fi dorit însă să tragă. Nu era sigur cât de departe s-ar fi 
auzit focul de armă și trebuia să evite să-i trezească pe jihadiști. 
În timp ce Nasir încerca să se ridice, Abdul întoarse arma și o 
roti, lovindu-l în lateralul feţei, apoi o ridică și o cobori brusc 
peste capul bărbatului, cu toată puterea de care era în stare. 
Nasir se prăbuși inconștient. 

Apoi luă ștreangul care căzuse la podea când îl lovise din 
săritură, îl ridică, îl trecu peste capul bărbatului și îl strangulă. 

În timp ce aștepta ca tăcutul Nasir să moară, se întrebă dacă 
îl auzise cineva atunci când strigase. Nu conta dacă vreun sclav 
se trezise: cu toții aveau să rămână nemișcaţi și tăcuţi în 
paturile lor, conștienți că era mai bine să nu atragă asupra lor 
atenţia jihadiștilor. Singurul paznic rămas undeva prin apropiere 
era cel din zona minei, iar Abdul își dădea seama că el nu 
avusese cum să audă. Dar poate că, dintr-un ghinion, un paznic 
aflat în patrulare se afla la o distanță de la care putea auzi. 
Oricum, nu se auzea niciun sunet de alarmă. Nu încă. 

Nasir nu-și mai recăpată cunoștința. 

Abdul menţinu presiunea cinci minute întregi, apoi scoase 
ștreangul și, din nou, îl înfășură în jurul taliei. Apoi privi spre 
cuierul cu chei. 

Teroriștii etichetaseră fiecare cheie și fiecare cârlig, astfel 
încât era ușor de găsit orice le-ar fi trebuit. Abdul descoperi mai 
întâi cheia de la poartă. O scoase din cârlig, păși pe deasupra lui 
Nasir și ieși din colibă. 

Ca să rămână nevăzut cât mai mult timp posibil, încercă să 
rămână în spatele camioanelor mari în timp ce traversa parcul 
auto spre poartă. Desfăcu lacătul, apoi scoase lanţul în tăcere. 

După aceea cercetă vehiculele. 

Unele erau prost parcate, astfel că nu puteau fi scoase până 
când nu era îndepărtată din cale o altă mașină. In complex se 
aflau patru SUV-uri, iar unul se afla într-un loc din care putea fi 
mișcat cu ușurință. Era acoperit de praf, așa că trebuia să fie cel 
în care venise al-Farabi în urmă cu câteva ore. Abdul îi verifică 
plăcuţa de înmatriculare. 

Se întoarse la colibă și puse cheia de la lacăt înapoi în cuier. 

Cheile SUV-urilor erau ușor de recunoscut, pentru că toate 
aveau atașate brelocuri distinctive Mercedes. Fiecare avea o 
etichetă cu numărul de înmatriculare al mașinii. Abdul o luă pe 
cea corectă și ieși din nou afară. 

Totul era liniștit. Nimeni nu auzise strigătul lui Nasir. Și nimeni 
nu observase încă trupul lui Tahaan, sprijinit pe pământ de 
peretele makhur-ului. 

Abdul se urcă în Mercedes. Luminile din interior se aprinseră 
automat, astfel că putea fi văzut de oricine din afară. Abdul nu 
știa unde se afla întrerupătorul și nu avea timp să-l caute. Porni 
motorul. Sunetul era neobișnuit în mijlocul nopţii, dar nu putea fi 
auzit din incinta jihadiștilor, aflată la vreo șapte sute de metri 
distanţă. Dar paznicul de la groapă? Oare avea să audă el? Sau 
avea să simtă că nu era ceva în regulă și că trebuia să 
cerceteze? 

Abdul putea doar să spere că nu se întâmpla asta. 

Privi indicatorul de combustibil. Rezervorul era aproape gol. 
Înjură. 

Conduse mașina până la camionul cu benzină și opri motorul. 

Găsi pe panoul de bord întrerupătorul care deschidea capacul 
rezervorului, apoi sări afară. Luminile din interior se aprinseră 
din nou. 

Cisterna era prevăzută cu un furtun și o duză obișnuită pentru 
stațiile de benzină. Abdul puse duza în conducta de alimentare a 
mașinii și apăsă levierul. 

Nu se întâmplă nimic. 

Apăsă repetat, fără niciun efect. Presupuse că acesta 
funcționa doar când era pornit motorul cisternei. 

— Rahat, șopti el. 

Notă numărul de înmatriculare al cisternei, apoi se întoarse la 
colibă, luă cheile de pe panou și reveni la aceasta. Urcă în 
cabină, iar luminile din interior se aprinseră. Porni motorul, care 
prinse viaţă cu un huruit răgușit. 

Deja nu mai putea trece neobservat. Zgomotul motorului 
avea să ajungă până la incinta jihadiștilor. Ar fi putut părea un 
sunet îndepărtat care n-avea să-i trezească pe cei care dormeau 
profund, dar, cu siguranță, cineva urma să îl observe în 
următoarele câteva secunde sau minute. 

Prima lor reacţie ar fi fost de nedumerire: cine pornea 
mașinile în mijlocul nopţii? Cineva trebuia să fie pe punctul să 
plece din tabără - dar de ce acum? Un bărbat ar fi putut să-l 
trezească pe altul, spunându-i: „Auzi asta?” Ei n-ar fi ajuns 
imediat la concluzia că un sclav încerca să evadeze - era prea 
puţin probabil - și chiar ar fi putut să nu considere problema 
urgentă, dar tot ar fi dorit să afle ce se întâmpla și, după o 
scurtă discuţie, ar fi decis să urmărească zgomotul la sursă. 

Abdul sări din cabină, se întoarse la Mercedes, puse duza în 
conducta de alimentare și strânse. Benzina începu să curgă. 

Continua să privească în jur, cercetând zona în toate 
direcţiile. În același timp încerca să repereze genul de zarvă 
care s-ar fi stârnit dacă jihadiștii erau alertaţi. În orice clipă 
putea să audă zgomote și să vadă lumini. 

Când rezervorul se umplu, pompa se opri automat. 

Abdul așeză la loc capacul rezervorului, puse duza înapoi în 
cârligul ei și conduse mașina la poartă. Încă nu reacţionase 
nimeni. 

Se întoarse la cisternă și apucă din nou duza. Își scoase 
ștreangul din jurul taliei și strânse firul puternic în jurul 
mânerului, astfel încât pompa să funcţioneze constant și 
benzina să se scurgă pe pământ. 

Apoi lăsă duza să cadă. Benzina se scurgea pe sub mașini, 
împrăștiindu-se în toate direcţiile, inclusiv înspre gard. Alergă 

înapoi la mașină și deschise poarta. Era imposibil să facă asta în 
tăcere: poarta era ruginită și, când se deplasau balamalele 
neunse, scârțâia și gemea. Dar Abdul mai avea nevoie doar de 
câteva secunde. 

O baltă de benzină se împrăștia deja prin parcul auto și 
mirosul umplea aerul. y 

Conduse maşina dincolo de poartă. In fața lui se putea vedea 
drumul prin deșert, luminat de lună. 

Lăsând motorul în funcţiune, alergă la adăpost. Kiah îl aștepta 
cu Naji în braţe, care părea adormit profund. La picioarele ei se 
aflau un bidon cu apă și trei pături, plus sacul încăpător din 
pânză pe care îl avusese cu ea de când plecaseră de la Trei 
Palmieri. Acesta conţinea tot ceea ce avea nevoie Naji. 

Abdul ridică apa și păturile și alergă înapoi la mașină, iar Kiah 
îl urmă. 

Aruncă totul în spate, în timp ce Kiah îl așeză pe Naji pe 
banchetă, încă învelit în pătura lui. Copilul se răsuci și își băgă 
degetul mare în gură, fără să deschidă ochii. 

Apoi Abdul se întoarse în parcul auto, acum inundat de 
benzină. Totuși, nu era suficient de încrezător încât să 
pornească o explozie uriașă. Trebuia să se asigure că jihadiștii 
nu aveau nicio cale să îl urmărească, nici măcar un singur 
vehicul utilizabil. Ridică furtunul și începu să stropească 
vehiculele. Udă SUV-urile, camionetele și cisterna de benzină. 

O văzu pe Kiah ieșind din mașină și apropiindu-se de gard. 
Acum benzina se împrăștia pe sub gard, peste potecă, iar ea 
pășea cu atenţie, ca să o evite. Cu voce scăzută, precipitată, ea 
spuse: 

— Ce mai aşteptăm? 

— Încă un minut. 

Abdul stropi cu benzină coliba din lemn a paznicului, ca să 
distrugă cheile. 

— Ce-i cu mirosul ăsta? se auzi o voce bărbătească. 

Era paznicul din zona minei, care venise până la gard și 
lumina vehiculele cu lanterna. Avea să mai dureze acum doar 
un minut sau două până când dădea alarma. Abdul lăsă să cadă 
furtunul, care continua să scuipe combustibil în jur. 

Vocea spuse: 

— Hei, trebuie să fie o scurgere de benzină! rosti vocea. 

Abdul se aplecă și rupse o bucată de bumbac din tivul robei 
sale. Înmuie cârpa în balta de benzină, apoi se retrase câţiva 
metri. Își scoase bricheta roșie de plastic și ținu cârpa îmbibată 
cu benzină deasupra acesteia. 

Paznicul de la groapă strigă: 

— Ce se întâmplă, Nasir? 

Abdul răspunse: 

— Mă ocup de asta. 

Apoi scăpără bricheta, dar nu se întâmplă nimic. 

— Cine dracu' ești tu? 

— Sunt Nasir, prostule! 

Abdul scăpără bricheta din nou și din nou. Nu apărea însă 
nicio flacără și înţelese că rămăsese fără gaz sau se uscase. 

Nu avea chibrituri. 

Kiah, aflată în afara incintei, putea să ajungă la adăpost mai 
repede decât Abdul. 

— Repede, fugi la adăpost și adu-mi niște chibrituri! îi spuse 
el. Wahed are întotdeauna câteva. Nu călca în benzină. Dar 
grăbește-te! 

Ea alergă peste potecă și intră în adăpost. 

Paznicul spuse: _ 

— Eşti un mincinos. Nasir este vărul meu. li cunosc vocea. Tu 
nu ești Nasir. 

— Calmează-te, nu pot să vorbesc normal cu vaporii ăștia! 

— Voi da alarma. 

Brusc, se auzi o voce nouă. 

— Ce dracu’ se întâmplă aici? 

Abdul sesiză un sâsâit ușor și înțelese că era Mohammed; 
sclavii păreau să fie responsabilitatea lui și cineva îl trimisese să 
afle ce se întâmpla. El se târâse acolo fără să fie văzut. 

Abdul se întoarse și văzu că Mohammed își scosese arma. Era 
un pistol de 9 mm, pe care îl ţinea cu o priză profesionistă, cu 
două mâini. Abdul spuse: 

— Mă bucur că ești aici. Am auzit zgomote de luptă și, când 
am venit să mă uit, porţile erau deschise și se scurgea benzină. 

Cu coada ochiului, o văzu pe Kiah ieșind din adăpost. Făcu 
apoi câţiva pași spre dreapta, ca să-l pună pe Mohammed între 
el și Kiah, astfel încât să nu o vadă. 

— Nu veni mai aproape, îi spuse Mohammed. Unde este 
paznicul de la vehicule? 

Kiah ajunse la gard, în spatele lui Mohammed. Abdul o văzu 
aplecându-se și apucând ceva de pe jos. Părea un pachet gol de 
țigări Cleopatra. 

— Nasir? spuse el. Este în colibă, cred că e rănit. Nu știu 
foarte bine, abia am ajuns aici. 

Kiah frecă chibritul și aprinse pachetul de ţigări din mâinile ei. 

Paznicul de la groapă strigă: 

— Mohammed, ai grijă, în spatele tău! 

Mohammed se întoarse, cu arma răsucindu-se odată cu el. 
Abdul sări spre el și îi lovi picioarele, iar Mohammed căzu în 
balta de benzină. 

Kiah se așeză în genunchi, cu pachetul de ţigări aprins, și 
dădu foc combustibilului. 

Acesta se aprinse, focul înaintând cu o viteză îngrozitoare. 
Abdul se îndepărtă repede. Mohammed se rostogoli și ţinti spre 
el, dar, fiind dezechilibrat, trase cu o singură mână și rată. Apoi 
se strădui să se ridice în picioare, dar flăcările ajunseră la el 
înainte să apuce s-o facă. Hainele lui înmuiate în benzină se 
aprinseră instantaneu. Mohammed ţipă de groază, 
transformându-se într-o torță umană. 

În timp ce alerga, Abdul putea să simtă căldura și se temu că 
ar fi putut să fie prea târziu ca să mai scape din infern. Auzi o 
împușcătură și presupuse că paznicul de la groapă trăgea în el. 
Se feri, ascunzându-se în spatele mașinilor, și alergă spre 
poartă. Ajunse la mașină și sări în ea. 

Kiah se afla deja acolo. 

Băgă mașina în viteză și porni. În timp ce se îndepărta în 
viteză, privea în oglinda retrovizoare. Flăcările se împrăștiaseră 
în tot parcul auto. Aveau să fie distruse toate mașinile? se 
întreba el. Cel puţin însă, cauciucurile lor erau compromise. Și 
cheile se topeau în timp ce ardea coliba paznicului. 

Lumina farurilor și lumina lunii îl ajutară să găsească drumul. 
Observă grămada de pietre care marca intersecţia și viră spre 
nord. După trei kilometri, ajunse la dealul unde sperase mai 
devreme să sară în spatele camionetei cu dulciuri a lui Yakub. 
Se opri în vârful crestei și priviră amândoi înapoi. 

Incendiul era îngrozitor. 

Işi verifică telefonul, dar, așa cum se aștepta, nu avea 
semnal. Din bocancul celălalt scoase dispozitivul de urmărire, 
dar Hakim și cocaina erau mult în afara razei de acţiune. 

Deschise cutia de depozitare din consola centrală și găsi, așa 
cum sperase, un încărcător pentru telefon. Băgă în priză cel mai 
bun dintre cele două telefoane ale sale. 

Kiah îl privea. Ea nu mai văzuse până atunci compartimentul 
special din încălţările lui și dispozitivele ascunse acolo. 
Aruncându-i o privire rece, inteligentă, spuse: 

— Cine ești? 

În timp ce el privea înapoi, spre tabără, se auzi un bubuit 
îngrozitor și o limbă uriașă de foc ţâșni spre cer. Abdul 
presupuse că cisterna de benzină se încinsese și explodase. 
Spera că niciunul dintre sclavi nu fusese suficient de naiv încât 
să se apropie de foc. 

Porni apoi mai departe. Sistemul de încălzire al mașinii 
încălzea interiorul. Fără teamă că avea să fie urmărit, își putea 
permite să meargă încet și să aibă grijă să nu rătăcească în 
afara drumului. 

Kiah spuse: 

— Îmi pare rău că ţi-am pus întrebarea aceea. Nu-mi pasă 
cine ești. Tu m-ai salvat! 

— Și tu m-ai salvat, zise el. Când Mohammed aţintea arma 
spre mine... 

Dar nu se putea împiedica să nu se gândească la întrebarea 
ei. Ce avea să-i spună? Ce avea să facă mai departe cu ea și 
copilul ei? Trebuia să-i raporteze Tamarei imediat ce obținea 
semnal la telefon, dar nu mai avea alte planuri acum, când 
pierduse coordonatele transportului de cocaină. Și ce dorea ea 
să facă acum? Plătise pentru trecerea în Franţa, dar se afla prea 
departe și nu mai avea bani. 

Oricum, exista și o parte bună. De atunci încolo, Kiah și Naji 
constituiau un avantaj. Triburile ostile, patrulele suspicioase ale 
armatei și polițiștii băgăcioși aveau să îi privească pe cei trei ca 
pe o familie. Atâta vreme cât el era cu ei, nimeni nu și-ar fi 
imaginat că el era un ofiţer american din CIA. 

La Tripoli exista o secţie a DGSE-ului francez, unitatea lui Tab, 
slab  deghizată drept o companie comercială numită 
Entremettier & Cie. Abdul putea să-i lase pe Kiah și pe Naji acolo 
și să facă din asta problema altcuiva. DGSE-ul putea să-i trimită 
înapoi în Ciad - sau, dacă se simțeau generoși, puteau cu 
ușurință să-i trimită în Franța. El știa ce ar fi preferat Kiah. Da, 
se hotări el, avea să meargă spre Tripoli. 

Se aflau la vreo mie de kilometri distanţă. 

După o vreme luna apuse, dar farurile puternice luminau 
drumul în faţa lor. Încordarea lui Abdul începu să se reducă 
atunci când apărură primele semne de lumină la orizontul din 
dreapta lui și ziua începu să se aștearnă peste deșert. Acum 
putea să marească puţin viteza. 

La scurtă vreme după aceea, ajunseră la o oază în care un 
magazin improvizat oferea benzină la cutii, dar Abdul decise să 
nu oprească. Rezervorul de combustibil era încă pe trei sferturi 
plin. Conducea încet și nu parcurgeau distanţe prea mari, deci 
consumul orar de combustibil era scăzut. 

Naji se trezi și Kiah îi dădu apă și pâine din marele sac de 
pânză. In curând, deveni vioi și Abdul căută butonul care activa 
blocajele pentru copii, pentru a împiedica ușile și ferestrele din 
spate să se deschidă, așa că îl lăsară fără grijă să se 
zbenguiască pe spaţioasa banchetă din spate. Kiah scoase 
jucăria lui favorită, o camionetă galbenă din plastic, iar el se 
jucă mulțumit cu aceasta. 

Pe măsură ce soarele se ridica, aerul condiţionat pornea 
automat, iar ei își continuară drumul în arșiţa zilei. La 
următoarea oază, cumpărară mâncare și umplură rezervorul. 
Abdul își verifică telefonul, dar tot nu avea semnal. Mâncară toți 
trei pâine simplă, smochine și iaurt în timp ce își continuară 
drumul. Naji deveni tăcut și Abdul aruncă o privire în spate, 
observând că băieţelul era întins pe bancheta din spate, 
adormit. 

Abdul spera că aveau să ajungă la un drum adevărat și să 
găsească un loc în care ar fi putut avea paturi peste noapte, dar 
soarele începea să coboare și înțelese că erau nevoiţi să doarmă 
în deșert. Ajunseră la o câmpie plată, unde activitatea geologică 
crease mai multe formaţiuni stâncoase, zimțate. Abdul își 
verifică telefonul și observă că avea semnal. 

Îi trimise imediat Tamarei rapoartele și fotografiile pe care le 
pregătise în timpul celor zece zile petrecute în tabăra de sclavi. 
Apoi o sună, dar ea nu-i răspunse. Lăsă un mesaj ca să confirme 
și să completeze rapoartele, în care îi spunea că distrusese 
mijloacele de transport ale jihadiștilor, dar că ei aveau să obţină 
alte vehicule mai devreme sau mai târziu, așa că armata ar fi 
trebuit să atace locul într-o zi sau două. 

Părăsind drumul, conduse atent spre unul dintre dealurile 
stâncoase și opri în spatele acestuia, astfel încât mașina să nu 
fie vizibilă de pe drum. 

— Nu putem ţine încălzirea pornită toată noaptea, spuse el. 
Va trebui să dormim împreună în spate, ca să ne încălzim. 

Abdul și Kiah se așezară pe bancheta din spate cu Naji între 
ei, care începu să își sugă degetul mare. Se acoperiră toţi trei cu 
pături. 

Abdul era treaz de treizeci și șase de ore și condusese 
jumătate din acest timp, astfel că era epuizat. Probabil că a 
doua zi avea să conducă tot timpul. Işi închise telefonul, se lăsă 
pe spate, cu pătura peste genunchi, și închise ochii. O vreme, 
rămase nemișcat, cercetând drumul din față, încercând să 
distingă marginile și căutând, în același timp, pietrele ascuţite 
care ar fi putut să-i perforeze cauciucurile. Apoi soarele dispăru 
și deșertul se întunecă, iar el adormi rapid. 

O visă pe Annabelle. Era perioada fericită de dinainte ca 
familia ei îngustă la minte să le otrăvească relația. Se aflau într- 
un parc, întinși pe o peluză cu iarbă deasă. El stătea întins pe 
spate, iar Annabelle, sprijinită într-un cot, stătea aplecată peste 
el, sărutându-i faţa. Buzele ei îi mângâiau cu blândeţe fruntea, 
obrajii, nasul, bărbia, gura... El savura atingerile ei și dragostea 
pe care o exprimau acestea. 

Apoi începu să înțeleagă că visa. Nu dorea să se trezească 
prea curând, căci visul era delicios, dar descoperi că nu putea să 
rămână adormit, iar Annabelle și iarba verde începeau să se 
estompeze. Oricum, când visul se evaporă, sărutările 
continuară. El își aminti că se afla într-o mașină, în deșertul 
libian, și că dormise cam douăsprezece ore - apoi înțelese cine îl 
săruta. Deschise ochii. Era devreme și lumina era încă palidă, 
dar vedea clar faţa lui Kiah. 

Ea părea temătoare. 

— Eşti furios? îl întrebă ea. 

Într-un colţ îndepărtat al minţii lui, el realiză că tânjise după 
acest moment vreme de câteva săptămâni. 

— Nu sunt furios, spuse el sărutând-o lung. 

Ar fi dorit să o exploreze în toate felurile posibile și intuia că și 
ea simţea același lucru. El se gândi că nu mai avusese parte de 
un asemenea sărut până atunci. 

Ea se desprinse gâfâind. 

— Unde este Naji? întrebă Abdul. 

Ea arătă cu degetul. Băieţelul se afla pe scaunul din față, 
învelit în pătură, profund adormit. 

— Îl vom trezi peste o oră, zise ea. 

Se sărutară din nou, apoi Abdul zise: 

— Trebuie să te întreb... 

— Întreabă-mă. 

— Ce-ţi dorești? Vreau să spun... chiar aici, chiar acum. Ce 
vrei să facem noi? 

— Totul, spuse ea. Totul. 


CAPITOLUL 28 


Târziu, marţi după-amiază, Chang Kai fu alarmat de o știre 
senzaţională transmisă de la CCTY-13, canalul exclusiv pentru 
știri al televiziunii chineze. 

Se afla în biroul său de la Guoanbu când tânărul său specialist 
în Coreea, Jin Chin-hwa, intră și îi sugeră să pornească 
televizorul. Kai îl văzu pe Comandantul Suprem al Coreei de 
Nord, strălucitor într-un fel de uniformă militară, stând în 
picioare în fața unor avioane de vânătoare de la o bază aeriană, 
dar, evident, citind de pe un monitor. Kai fu surprins: era ceva 
neobișnuit pentru Comandantul Suprem Kang U-jung să 
vorbească în direct la televiziune. Trebuia să fie ceva grav, se 
gândi el. 

Coreea de Nord îl îngrijora de mulți ani. Guvernul era volatil și 
imprevizibil, ceea ce era periculos la un aliat de importanță 
strategică. China făcea tot ce putea ca să stabilizeze regimul, 
dar acesta părea să fie întotdeauna pe marginea unei crize. 
Coreea de Nord fusese liniștită timp de două săptămâni și 
jumătate de la revolta ultranaţionaliștilor și Kai fusese optimist 
că rebeliunea s-ar fi putut dezamorsa. 

Dar Comandantul Suprem era, înainte de orice, extrem de 
încăpățânat. Avea o faţă rotundă și zâmbea mult, dar făcea 
parte dintr-o dinastie care conducea prin teroare de generaţii 
întregi. Pentru el nu ar fi fost de ajuns să vadă că insurecția se 
stingea. Trebuia ca întreaga lume să-l vadă pe el zdrobind-o. 


VP - 467 


Trebuia să îngrozească pe oricine altcineva ar fi avut asemenea 
idei. 

CCTV-13 adăugase subtitrarea în mandarină la sunetul în 
coreeană. Kang spunea: 

— Trupele curajoase și loiale ale armatei populare coreene au 
contracarat insurecția organizată de autorităţile din Coreea de 
Sud, în tandem cu Statele Unite. Atacurile criminale ale 
trădătorilor inspirați de americani au fost zdrobite, iar vinovătții 
au fost arestaţi și vor ajunge în fața justiţiei. Între timp, 
operaţiunile de curățenie se află în desfășurare, în timp ce 
situaţia revine la normal. 

Kai opri sonorul. El știa că acuzaţia la adresa Statelor Unite 
era o propagandă de rutină. La fel ca și chinezii, americanii 
apreciau stabilitatea și urau tulburările imprevizibile, chiar și în 
țări care le erau ostile. Ceea ce îl deranja era restul declaraţiei. 

Privi spre Jin, care era al naibii de arătos în ziua aceea, 
purtând un costum negru, cu o cravată subţire. 

— Nu-i adevărat, nu-i așa? 

— Aproape sigur că nu. 

Jin era cetățean chinez de origine coreeană. Oamenii proști 
considerau că loialitatea unor astfel de oameni era suspectă și 
că lor nu ar fi trebuit să li se permită să lucreze în serviciile 
secrete. Kai credea contrariul. Descendenţă emigranților își 
exagerau adesea afecțiunea pentru ţara de adopţie și, uneori, 
chiar simțeau că aveau dreptul să nu fie de acord cu autorităţile. 
Ei erau, de obicei, mult mai loiali decât majoritatea chinezilor 
Han, iar sistemul strict de verificare al Guoanbu descoperea 
rapid orice excepţii. Jin îi spusese lui Kai că în China i se 
permitea să se simtă el însuși, un sentiment care nu era 
împărtășit de orice cetățean chinez. 

— Dacă ar fi adevărat că rebeliunea s-a încheiat, spuse Jin, 
Kang ar pretinde că nu s-a întâmplat niciodată. Faptul că el 
afirmă că s-a încheiat îmi sugerează că nu este așa. Asta ar 
putea să fie o încercare de a acoperi eșecul lor de a o suprima. 

— La asta mă gândeam și eu. 

Kai dădu din cap în semn de mulţumire, iar Jin plecă. 

Cântărea încă știrile când începu să îi sune telefonul personal. 
Răspunse: 

— Sunt Kai. 

— Sunt eu. 

Kai recunoscu vocea generalului Ham Ha-sun, care trebuia să 
telefoneze din Coreea de Nord. 

— Mă bucur că ai sunat, spuse el, și chiar vorbea serios. 

Ham trebuia să știe adevărul despre rebeliune. 

Acesta trecu direct la subiect. 

— Anunţul de la Pyongyang este de rahat. 

— N-au zdrobit insurecția? 

— Din contră. Ultranaţionaliștii și-au consolidat poziţiile, iar 
acum controlează întreaga parte de nord-est a ţării, inclusiv trei 
baze de rachete balistice și bazele nucleare. 

Deci Comandantul Suprem minţea. După cum se așteptaseră 
Kai și Jin. 

— Asta nu mai este o rebeliune, spuse Ham. Este război civil 
și nimeni nu poate prezice cine va câștiga. 

Era mai grav decât crezuse Kai. Coreea de Nord fierbea din 
nou. 

— Este o evoluție foarte importantă, zise el. Mulţumesc. 

Kai intenţiona să pună capăt rapid conversației, conștient că 
fiecare secundă sporea pericolul în care se afla Ham. Dar 
generalul nu terminase - el avea propria agendă. 

— Ştii că eu rămân unde mă aflu, spre binele tău, adăugă el. 

Kai nu era convins că era în întregime adevărat, dar nu dorea 
să intre într-o polemică. 

— Da, spuse el. 

— Când toate acestea se vor termina, va trebui să mă scoţi de 
aici. 

— Voi face tot ce pot... 

— Uită de tot ce poţi. Am nevoie de promisiunea ta. Dacă 
regimul învinge, mă vor executa pentru că sunt un ofițer 
superior în tabăra greșită. lar dacă rebelii vor bănui vreodată că 
vorbesc cu tine, mă vor împușca la fel ca pe un câine. 

Kai știa că era adevărat. 

— Îți promit, spuse el. 

— S-ar putea să fie nevoie să trimiţi o echipă a forțelor 
speciale peste frontieră, cu elicopterele, ca să mă scoţi de aici. 

Kai ar fi trebuit să lupte ca să obţină așa ceva de dragul unui 
singur spion, a cărui utilitate ajunsese la final, dar nu era 
momentul să-i mărturisească îndoielile sale. 

— Dacă este nevoie de asta, o vom face, zise el cu toată 
sinceritatea de care era în stare. 

— Cred că îmi datorezi asta. 

— Cu siguranţă. 

Kai vorbea serios și spera că avea să fie capabil să își 
plătească datoria. 

— Mulţumesc, zise Ham, apoi închise telefonul. 

Implicaţiile pe care Kai și Jin le deduseseră din discursul 
Comandantului Suprem fuseseră confirmate de cel mai de 
încredere spion pe care îl avusese vreodată Kai. Trebuia să 
transmită veștile. 

Abia așteptase o seară liniștită acasă, împreună cu Ting. 
Amândoi munceau mult și, la sfârșitul zilei, niciunul dintre ei nu 
dorea să se schimbe și să iasă în oraș, în localuri la modă, unde 
vedeau oameni și erau văzuţi. Serile liniștite erau deliciul lor. În 
cartierul lor se deschisese un local nou, numit Trattoria Reggio. 
Kai abia aștepta niște penne all'arrabbiata, dar datoria îl chema. 

Avea să îi spună ce aflase vicepreședintelui consiliului de 
securitate naţională, care era tatăl său, Chang Jianjun. 

Nu răspunse nimeni la telefonul personal al lui Jianjun, dar 
probabil că era deja acasă la ora aceea. Kai formă numărul 
părinţilor lui și îi răspunse mama sa. Își petrecu următoarele 
câteva minute răspunzând răbdător la întrebările ei: nu mai 
avea dureri de sinusuri și nu mai suferea din pricina asta de 
câţiva ani; Ting își făcuse vaccinul anual împotriva gripei și nu 
avusese efecte secundare de la injecție; mama lui Ting se 
simţea foarte bine pentru vârsta ei și nu suferea mai mult decât 
de obicei din cauza vechii ei răni de la picior; și, în sfârșit, el nu 
știa ce urma să se întâmple în continuare în Dragoste /a palat. 
Apoi ceru să vorbească cu tatăl lui. 

Ea spuse: 

— E plecat la restaurantul Enjoy Hot să mănânce picioare de 
porc împreună cu camarazii lui - și se va întoarce puţind a 
usturoi. 

— Mulţumesc, zise Kai. ÎI caut acolo. 

Ar fi putut să sune la restaurant, dar bătrânul ura să fie 
chemat la telefon în timpul unei cine cu vechii lui tovarăși. 
Oricum, localul nu era departe de sediul Guoanbu, prin urmare 
Kai decise să meargă acolo. In orice caz, era întotdeauna mai 
bine să discute personal cu tatăl lui decât la telefon. Îi spuse lui 
Peng Yawen să-l anunţe pe Călugăr. 

Inainte să plece, îi spuse lui Jin ce aflase de la generalul Ham. 


VP - 470 


— Acum merg să-l informez pe Chang Jianjun, îi spuse el. 
Sună-mă dacă se întâmplă ceva. 

— Da, domnule. 

Enjoy Hot era un restaurant mare, cu mai multe camere 
private. Într-una dintre acestea, Kai îl găsi pe tatăl său la cină cu 
generalul Huang Ling și cu șeful lui Kai, Fu Chuyu, ministrul 
securităţii statului. Camera era plină de mirosul aburind de chilii, 
usturoi și ghimbir. Cei trei bărbați erau toți membri ai Consiliului 
pentru securitate naţională: ei formau un puternic grup 
conservator. Păreau gravi, serioşi și iritaţi fiindcă fuseseră 
deranjați. Poate că asta era ceva mai mult decât o întâlnire 
prietenească. Lui Kai i-ar fi plăcut să știe despre ce discutau și 
de ce aveau nevoie de intimitate, izolându-se de ceilalți clienţi. 

Kai spuse: 

— Veşti din Coreea de Nord care nu pot aștepta până 
dimineață. 

Spera ca ei să-i spună să-și tragă un scaun, dar se pare că o 
asemenea curtoazie nu era necesară faţă de un bărbat mai 
tânăr, în opinia lor. Fu Chuyu, șeful lui, îi spuse: 

— Continuă! 

— Există dovezi puternice cum că regimul lui Kang U-jung 
pierde controlul ţării. Ultranaţionaliștii controlează acum partea 
de nord-est și partea de nord-vest - cu alte cuvinte, jumătate 
din ţară. Un informator de încredere a descris situaţia drept 
război civil. 

— Asta schimbă datele jocului, zise Fu. 

Generalul Huang părea sceptic. 

— Dacă este adevărat... 

Kai adăugă: 

— E întrebarea care se pune întotdeauna când e vorba despre 
informaţii secrete. Dar nu v-aș fi adus această informaţie dacă 
nu aș fi avut încredere în ea. 

Chang Jianjun spuse: 

— Dacă este adevărat, ce facem? 

Huang era agresiv, la fel ca întotdeauna. 

— Îi bombardăm pe trădători. În jumătate de oră putem rade 
de pe fața pământului orice bază pe care au pus mâna și astfel îi 
omorâm pe toţi. De ce nu? 

Kai știa de ce nu, dar păstră tăcerea. Tatăl lui răspunse la 
întrebare cu o notă de nerăbdare în voce: 

— Pentru că, în acea jumătate de oră, ei ar putea să lanseze 
rachete nucleare spre orașele chinezești. 

Huang păru iritat. 

— Acum suntem speriaţi de o adunătură de coreeni revoltați? 

— Nu, spuse Jianjun. Suntem speriaţi de bombele nucleare. 
Orice persoană întreagă la minte este speriată de bombele 
nucleare. 

Genul acesta de discurs îl înfuria pe Huang, care considera că 
făcea China să pară slabă. Spuse: 

— Deci oricine fură câteva arme nucleare poate să facă ce 
vrea, iar China va fi neputincioasă și nu se va opune! 

— Cu siguranță nu, spuse Jianjun aspru. Dar bombardamentul 
nu este prima noastră mutare. După un moment, adăugă 
gânditor: Deși ar putea foarte bine să fie ultima. 

Huang schimbă abordarea. 

— Mă îndoiesc că situaţia este la fel de rea precum ne este 
prezentată. Spionii își exagerează întotdeauna rapoartele ca să 
își umfle propria importanţă. 

Fu spuse: 

— Această informaţie este, cu siguranţă, adevărată. 

Kai își făcuse datoria și nu dorea să-i contrazică. 

— Vă rog să mă scuzaţi, spuse el. Dacă-mi permiteţi, vă las pe 
voi, bărbaţii mai în vârstă și mai înţelepţi, să discutaţi problema. 
Noapte bună! 

În timp ce părăsea încăperea, îi sună telefonul. Observă că 
apelantul era Jin și se opri în faţa ușii ca să răspundă. 

— Mi-ai spus să te informez dacă apar evoluţii noi, spuse Jin. 

— Ce s-a întâmplat? 

— KBS News din Coreea de Sud spune că ultranaţionaliștii din 
Coreea de Nord au preluat controlul bazei militare de la 
Hamhung, aflată la vreo trei sute de kilometri spre sud faţă de 
baza lor iniţială, Yeongjeo-dong. Au avansat mai departe decât 
ne-am imaginat. 

Kai evocă în minte o hartă a Coreei de Nord. 

— Asta înseamnă că ei stăpânesc acum mai mult de jumătate 
din ţară. 

— O jumătate care este și simbolică. 

— Pentru că Hamhung este cel de-al doilea oraș din Coreea 
de Nord. 

— Da. 

Era ceva foarte grav. 

— Mulţumesc pentru că m-ai anunţat. 

— Desigur, domnule. 

Kai închise și se întoarse în camera privată. Cei trei bărbaţi 
ridicară privirile surprinși. 

— Conform televiziunii din Coreea de Sud, ultranaționaliștii au 
ocupat acum Hamhung. 

EI îl văzu pe tatăl său pălind. 

— Asta este, zise el. Trebuie să-i spunem președintelui. 

Fu Chuyu își scoase telefonul. 

— Îl voi suna chiar acum. 


CAPITOLUL 29 


Elicopterele porniră în zbor peste Sahara în timpul nopții, 
intenţionând să ajungă la mina de aur în zori, la ceva mai mult 
de 36 de ore după ce raportase Abdul. Tamara și Tab, în calitate 
de ofițeri principali de informaţii, se aflau în elicopterul de 
comandă, alături de colonelul Marcus. In timp ce se aflau în aer, 
zorii în aer se iveau peste peisajul uniform, cu pietre și nisip, 
fără vegetaţie și fără vreun semn al prezenţei oamenilor. Părea 
o planetă, nelocuită, poate Marte. 

— Ești în regulă? o întrebă Tab. 

Ea nu era chiar în regulă. Era speriată. Simţea o durere în 
stomac și era nevoită să-și țină mâinile împreună ca să le 
împiedice să tremure. Era disperată să ascundă asta de cei aflaţi 
în elicopter. Dar putea să-i spună lui Tab. 

— Sunt îngrozită, îi spuse ea. Asta ar fi a treia mea luptă în 
șapte săptămâni. Ai putea să crezi că m-am obișnuit. 

— Întotdeauna sarcastică, spuse el, dar o strânse discret de 
braţ, într-un gest de afecțiune. 

— Voi fi în regulă, zise ea. 

— Știu că vei fi. 

Ea nu ar fi vrut pentru nimic în lume să rateze asta. Era 
punctul culminant al întregului proiect Abdul. Raportul lui 
electrizase forțele care luptau împotriva ISGS în Africa de Nord. 
E| găsise Hufra și - ceea ce era absolut remarcabil - al-Farabi se 
afla acolo. Dezvăluise rolul Coreei de Nord în înarmarea 

teroriștilor din Africa. Descoperise și o mină de aur, ce trebuia 
să fie o importantă sursă de venituri pentru jihadiști, precum și o 
tabără de muncă forţată. 

Tamara confirmase rapid localizarea exactă. Imaginile din 
satelit dezvăluiseră numeroase tabere de minerit în zona aceea, 
toate foarte asemănătoare văzute de la nouă mii de kilometri 
altitudine, dar Tab aranjase un zbor de recunoaștere al unui 
reactor Falcon 50 al forțelor aeriene franceze, la nouă kilometri 
altitudine, în loc de nouă mii, iar Hufra fusese ușor de identificat 
după uriașele urme negre ale arsurilor provocate de incendiul cu 
benzină al lui Abdul. Acum înțelegeau de fapt de ce eșuase 
cercetarea cu drona: ei presupuseseră că autobuzul avea să se 
îndrepte spre nord - calea cea mai rapidă spre un drum pavat -, 
dar, de fapt, acesta pornise spre vest, spre mină. 

Pentru Tamara fusese o provocare să alerteze pe toată lumea 
într-un timp atât de scurt și să coordoneze planurile cu forțele 
armate franceze și americane, astfel că existaseră momente în 
care imperturbabila Susan Marcus păruse aproape frustrată; dar 
reușise. Porniseră foarte devreme în acea dimineaţă și 
ajunseseră în punctul de întâlnire din deșertul luminat de stele 
în urmă cu o oră. 

Era cea mai mare operaţiune desfășurată până atunci, de 
forța multinațională. Regula angajamentelor pentru operaţiunile 
ofensive era de trei atacatori pentru un apărător și Abdul 
estimase că în tabără se aflau cam o sută de jihadiști. Colonelul 
Marcus adunase trei sute de militari. Infanteria era acum pe 
poziţii, în afara razei vizuale. Împreună cu ei se afla o echipă de 
control a sprijinului cu foc, care avea sarcina să coordoneze 
atacurile aeriene cu cele de la sol, astfel încât nimeni să nu 
tragă în cei din propria tabără. Asaltul aerian era condus de 
elicoptere de asalt Apache, înarmate cu mitraliere tip Gatling, 
rachete și rachete aer-sol Hellfire. Misiunea lor era să 
zdrobească rapid rezistenţa jihadiștilor, pentru a reduce la 
minimum pierderile în rândurile forței de asalt și a 
noncombatanților din zona sclavilor. 

Ultima aeronavă din flotă era un elicopter Osprey, care 
transporta personalul medical și proviziile lor, precum și 
lucrători sociali care vorbeau fluent limba arabă. Ei aveau să 
preia controlul după încetarea luptelor. Sclavii trebuiau îngrijiţi; 
probabil că aveau probleme de sănătate care nu fuseseră 


VP - 474 


niciodată tratate. Unii erau subnutriţi. Toţi urmau să fie trimiși 
înapoi la casele lor. 

Tamara observă la orizont o pată, care se transformă rapid 
într-un sat. Faptul că nu exista verdeață arăta că nu era un sat 
normal, construit în jurul unei oaze, ci o tabără minieră. Când 
flota ajunse mai aproape, ea observă o aglomerare de corturi și 
de adăposturi improvizate, într-un contrast evident cu cele trei 
incinte îngrădite: una conţinea carcasele arse ale unor mașini și 
camioane, alta avea o gaură în mijloc, care era, evident, mina 
de aur, iar în cea de-a treia se zăreau mai multe clădiri din 
cărămizi de zgură și ceea ce păreau să fie câteva lansatoare de 
rachete, sub prelate de camuflaj. 

Susan îi spuse Tamarei: 

— Cred că spuneai că jihadiștii se străduiesc din greu să-i ţină 
pe sclavi în afara zonelor îngrădite. 

— Da. Ei riscă să fie împușcați dacă se caţără pe garduri - 
spunea Abdul. 

— Deci toţi cei aflaţi în interiorul gardurilor sunt jihadiști. 

— In afara celor din clădirea vopsită în albastru-deschis. Acolo 
se află fetele răpite. 

— E de ajutor. Susan apăsă un întrerupător ca să se adreseze 
întregii forțe și spuse: Toate persoanele din interiorul zonelor 
îngrădite sunt soldați inamici, cu excepţia celor din clădirea 
vopsită în albastru-deschis, care sunt prizonieri. Nu trageti 
asupra clădirii vopsite în albastru-deschis. Toţi ceilalţi prieteni se 
află în afara zonelor îngrădite, încheie ea. 

Locul era deprimant. Cele mai multe dintre adăposturi păreau 
abia capabile să ţină soarele departe. Aleile erau mizerabile, 
presărate cu resturi și cu tot felul de gunoaie. Abia se crăpa de 
ziuă, așa că puţine persoane erau la vedere - doar câţiva 
bărbaţi zdrenţăroși care cărau apă și un mic grup de oameni 
care se ușurau la mică distanță de tabără, în ceea ce era, 
evident, latrina. 

Zgomotul elicopterelor ajunse în tabără și tot mai mulți 
oameni apărură să vadă ce se întâmpla. 

Aeronava din faţă era echipată cu un puternic sistem de 
adresare publică și o voce rosti în arabă: 

— Porniţi spre deșert, cu mâinile deasupra capului. Dacă nu 
sunteţi înarmaţi, nu veţi fi în pericol. Porniţi spre deșert, cu 
mâinile deasupra capului. 

Oamenii din zona sclavilor alergară spre deșert, mult prea 
grăbiţi ca să-și mai pună mâinile deasupra capului, dar erau, 
evident, neînarmați. 

În cea de-a treia incintă lucrurile erau diferite. Bărbaţii ieșeau 
din barăci îndreptându-se spre zona deschisă. Cei mai mulți 
aveau puști de asalt, iar unii dintre ei duceau lansatoare de 
rachete de mână. 

Toate elicopterele luară rapid înălțime și se îndepărtară. Tirul 
elicopterelor Apache era precis de la o distanţă de până la opt 
kilometri. Exploziile împânziră complexul, distrugând câteva 
dintre clădirile cazărmii. 

Cei mai mulţi infanteriști se apropiară dinspre deșert, ca să 
atragă tirul departe de locuințele sclavilor. Existau puţine 
adăposturi, dar o echipă instală o baterie de mortiere în groapa 
minei și începu să bombardeze complexul. Cineva din aer îi 
îndrumă probabil, pentru că tirul lor deveni rapid devastator de 
precis. 

Tamara privea totul de la depărtare, deși nu i se părea o 
distanţă prea sigură având în vedere sofisticatele sisteme de 
ochire ale lansatoarelor de rachete portabile. Oricum, își dădea 
seama că jihadiștii nu aveau nicio șansă de victorie. Cu mult 
depășiți numeric, ei erau încercuiți într-un spaţiu clar definit, 
fără să aibă unde să se ascundă, iar măcelul era îngrozitor. 

Una dintre rachetele lor își atinse ţinta și un elicopter Apache 
explodă în aer, iar bucăţile desprinse din el căzură pe pământ. 
Tamara strigă de disperare și Tab înjură. Forţele atacatoare 
încercară să-și dubleze eforturile. 

Complexul devenea un abator. Pământul era presărat cu 
morți și cu răniţi, adesea unul peste altul. Cei care nu erau răniți 
începeau să-și arunce armele și să părăsească în grabă 
complexul, cu mâinile ridicate deasupra capului, ca să arate că 
se predau. 

Fără ca Tamara să observe, o grupă de infanterie se 
apropiase de complex prin cartierul sclavilor și se adăpostise în 
apropierea porții; ei își îndreptau acum armele spre cei care se 
predau, ordonându-le să se întindă cu faţa în jos pe cărare. 

Tirul de răspuns era pe moarte și infanteria năvălea masiv în 
complex. Fiecare soldat din această misiune văzuse fotografiile 
color trimise de Abdul - ale lui al-Farabi cu bărbatul nord- 
coreean, îmbrăcat în blazerul negru de in - și toți știau că ar fi 

trebuit să-i captureze în viaţă, dacă era posibil. Tamara credea 
că șansele erau foarte slabe: foarte puţini jihadiști rămăseseră 
în viaţă. 

Elicopterele se retraseră, aterizând în afara complexului, în 
deșert, iar Tamara și Tab coborâră. Impușcăturile se 
terminaseră. Tamara se simţea bine și înțelese că frica îi trecuse 
imediat ce începuse bătălia. 

În timp ce se plimbau prin tabără, Tamara se minuna de ceea 
ce reușise Abdul: găsise locul acela, evadase, trimisese 
informaţiile acasă și îi împiedicase pe jihadiști să fugă dând foc 
parcului auto. 

Când ajunse ea în complex, soldaţii îi găsiseră pe al-Farabi și 
pe bărbatul nord-coreean. Cei doi prizonieri de mare valoare 
erau păziţi de un tânăr locotenent american, care părea foarte 
mândru. 

— Aceștia sunt oamenii voștri, doamnă, îi spuse el Tamarei în 
engleză. Mai este un coreean mort, dar acesta este cel din 
fotografia dumitale. 

EI îi separase pe cei doi de ceilalți prizonieri, cărora li se legau 
acum mâinile și picioarele, ca să nu poată să meargă sau să 
fugă. 

Tamara fu distrasă pentru moment de vederea celor trei 
femei tinere care purtau lenjerie dantelată, absurdă, de parcă ar 
fi dat probă pentru un film porno ieftin; apoi înțelese că trebuiau 
să fie ocupantele clădirii vopsite în albastru-deschis. Echipa 
lucrătorilor sociali avea haine pentru ele și pentru restul 
sclavilor, care purtau în mare parte niște zdrenţe ce se scurgeau 
de pe ei. 

Apoi își întoarse atenţia spre prizonieri. 

— Tu ești al-Farabi, Afganul, spuse ea în arabă. 

El nu răspunse. 

Se întoarse apoi spre coreean. 

— Care este numele tău? 

— Eu sunt Park Jung-hoon, răspunse el. 

Ea i se adresă locotenentului: 

— Instalați un adăpost, de orice fel, și vezi dacă poți să 
găsești o pereche de scaune. li vom interoga pe bărbații ăștia. 

— Da, doamnă. 

Evident, al-Farabi înţelegea engleza, pentru că spuse: 

— Refuz să mă supun oricărui interogatoriu. 

— Ar fi bine să te obișnuiești cu asta, îi zise ea. Vei fi interogat 
ani întregi. 


CAPITOLUL 30 


Kai primi un mesaj de la Neil Davidson, contactul său de la 
secția CIA din Beijing, prin care îi solicita o întâlnire de urgenţă. 

Pentru discreţie, obișnuiau să schimbe locul întâlnirilor lor. De 
data asta, Kai îi spuse lui Peng Yawen să-l sune pe directorul de 
la Cadillac Center și să-i spună că Ministerul Securităţii Statului 
solicita două bilete pentru meciul de baschet din după-amiaza 
aceea, dintre Beijing Ducks și Xinjiang Flying Tigers. Un mesager 
pe bicicletă livră biletele o oră mai târziu și Yawen îi trimise unul 
lui Neil, la ambasada americană. 

Kai presupunea că Neil dorea să discute despre criza care se 
prefigura în Coreea de Nord. In dimineaţa aceea, mai apăruse 
un semnal îngrijorător: o coliziune în Marea Galbenă, în largul 
coastei de vest a Coreei. Din întâmplare, în zona aceea fusese 
senin și existau fotografii din satelit foarte clare. 

Ca întotdeauna, Kai avea nevoie de ajutor pentru 
interpretarea imaginilor. Vasele erau vizibile mai ales datorită 
siajului, dar era clar că vasul mai mare îl lovise pe cel mic. Yang 
Yong, expertul, îi spusese că cel mai mare era un vas militar, iar 
cel mai mic era un trauler de pescuit, și putea să ghicească 
destul de ușor naţionalităţile vaselor. 

— In zona aceea, nava militară este aproape sigur din Coreea 
de Nord, zisese el. După cum arată, pare că a izbit traulerul, 
care este, probabil, sud-coreean. 

Kai era de acord. Frontiera maritimă controversată dintre 
apele teritoriale ale Coreei de Nord și de Sud era un subiect 
inflamabil. Linia trasată de Naţiunile Unite în 1953 nu fusese 
acceptată niciodată de Coreea de Nord, care, în 1999, declarase 
valabilă o altă linie, ce le oferea o parte mai mare din bogatele 
teritorii de pescuit. Era o dispută teritorială clasică și conducea 
la ciocniri frecvente. 

La miezul zilei, televiziunea sud-coreeană transmisese o 
înregistrare video făcută de unul dintre marinarii aflaţi la bordul 
traulerului de pescuit. Acesta arăta clar steagul roșu-alb- 

albastru al marinei militare nord-coreene, fluturând în vânt pe o 
navă care se îndrepta direct spre cameră. În timp ce se apropia, 
fără să vireze, se auzeau strigătele de frică ale echipajului 
traulerului. Apoi urmase o ciocnire zgomotoasă, urmată de 
țipete, iar filmarea se încheiase. Era dramatic și înspăimântător 
și, în câteva minute, filmul făcea înconjurul lumii pe internet. 

Doi marinari sud-coreeni fuseseră omorâţi, spunea crainicul: 
unul înecat și altul lovit de resturile care zburau. 

La scurtă vreme după aceea, Kai plecă spre Cadillac Center. 
În mașină își scoase sacoul și cravata și îmbrăcă o jachetă 
pufoasa Nike, ca să se amestece mai bine printre ceilalți 
spectatori. 

Mulțimea din arenă era compusă în mare parte din chinezi, 
dar cu o distribuţie generoasă și a altor etnii. Când Kai ajunse la 
locul lui, cu două cutii de bere Yanjing în mâini, Neil se afla deja 
acolo, purtând o jachetă caban și un fes negru, tricotat, tras 
peste frunte. Amândoi arătau la fel ca ceilalţi spectatori. 

— Mulţumesc, spuse Neil, acceptând o cutie de bere. Ai făcut 
rost de locuri bune. 

Kai ridică din umeri. 

— Suntem poliţia secretă. 

Își desfăcu apoi cutia de bere și sorbi. 

Cei de la Ducks jucau în echipamentul lor complet alb, pentru 
meciurile pe teren propriu, iar Tigers, în albastru ca cerul. 

— Arată exact ca un meci din State, spuse Neil. Sunt chiar și 
câţiva jucători negri. 

— Sunt nigerieni. 

— Nu știam că nigerienii joacă baschet. 

— Sunt foarte buni. 

Jocul începu și zgomotul mulţimii deveni prea puternic pentru 
a mai continua conversaţia. Cei de la Ducks conduceau după 
primul sfert și, până la pauza de la jumătatea meciului, aveau 
un avans de 58-43. 

În acest interval, Kai și Neil își apropiară capetele ca să 
discute afaceri. Neil spuse: 

— Ce dracu' se întâmplă în Coreea de Nord? 

Kai se gândi un moment. Trebuia să fie foarte atent să nu 
dezvăluie vreun secret. Cu toate acestea, el considera că era în 
interesul Chinei ca americanii să fie bine informați. 
Neînțelegerile conduceau adesea la crize. 

— Ceea ce se întâmplă este război civil, spuse el. lar rebelii 
câștigă. 

— Așa mi s-a părut și mie. 

— Din cauza asta, Comandantul Suprem face numai lucruri 
tâmpite, cum ar fi să scufunde o barcă de pescuit sud-coreeană. 
Încearcă din răsputeri să nu pară atât de slab pe cât este. 

— Sincer, Kai, de ce nu faceţi nimic ca să rezolvaţți această 
problemă? 

— Cum ar fi? 

— Să interveniţi cu armata voastră și să-i zdrobiţi pe rebeli, de 
exemplu. 

— Am putea să facem asta, dar, în timp ce îi zdrobim, ei ar 
putea să tragă rachete cu arme nucleare spre orașele 
chinezești. Nu putem să riscăm așa ceva. 

— Trimiteţi armata la Pyongyang și descotorosiți-vă de 
Comandantul Suprem! 

— Aceeași problemă. Atunci am fi în război cu rebelii și cu 
armele lor nucleare. 

— Lăsaţi-i pe rebeli să formeze un nou guvern. 

— Noi credem că asta se va întâmpla oricum, probabil și fără 
intervenţia noastră. 

— Și să nu faci nimic poate să fie periculos. 

— Știm asta. 

— Mai e ceva. Sunteţi conștienți că nord-coreenii îi sprijină pe 
teroriștii ISGS din Africa de Nord? 

— Ce vrei să spui? 

Kai știa exact ce intenţiona să spună Neil, dar trebuia să fie 
precaut. 

— Am făcut un raid în zona unei ascunzători teroriste numită 
Hufra, în Libia, în apropierea frontierei cu Nigerul. Este o mină 
de aur care funcţionează cu sclavi. 

— Bine lucrat. 

— L-am arestat pe al-Farabi, bărbatul despre care noi credem 
că este conducătorul Statului Islamic din Marea Sahară. 
Împreună cu el se afla un coreean, care ne-a spus că numele lui 
este Kim Jung-hoon. 

— Trebuie să existe mii de bărbaţi coreeni care se numesc 
Kim Jung-hoon. Este la fel ca John Smith în America. 

— De asemenea, am găsit niște rachete balistice cu rază 
scurtă de acţiune, Hwasong-5, montate pe camioane. 

Kai era șocat. El știa că nord-coreeni le vindeau puști 
teroriștilor, dar rachetele balistice erau cu totul altceva. Işi 
ascunse surprinderea și spuse: 

— Armamentul este singura lor industrie de succes pentru 
export. 

— Totuși... 

— Sunt de acord. Este o nebunie să le vinzi rachete acelor 
maniaci. 

— Deci se face totul cu aprobare de la Beijing. 

— La dracu’, nu! 

Echipele intrară din nou pe teren. În timp ce începea jocul, Kai 
strigă în mandarină: 

— Haide, Ducks! 

Neil spuse în engleză: 

— Mai vrei o cutie de Yanjing? 

— Fii convins, zise Kai. 

o... 

În seara aceea avea loc o cină oficială pentru președintele 
Zambiei, aflat în vizită, în sala pentru banchete oficiale din 
Marea Sală a Poporului din piaţa Tienanmen. China investise 
milioane în minele de cupru din Zambia, iar Zambia susținea 
China la ONU. 

Kai nu era invitat, dar participa la băuturile dinainte de cină. 
Cu un pahar de Chandon Me, răspunsul Chinei la șampanie, în 
mână, el discuta cu ministrul de externe Wu Bai, care era 
extrem de elegant în costumul său albastru-închis ca cerul 
nopții. 

Wu spuse: 

— Sunt convins că sud-coreenii vor riposta la scufundarea 
bărcii lor de pescuit. 

— Și apoi nord-coreenii vor riposta la riposta lor. 

Wu își cobori vocea. 

— Probabil că este un lucru bun că, acum, Comandantul 
Suprem nu mai deţine controlul armelor nucleare. Ar fi tentat să 
le folosească împotriva Coreei de Sud și atunci i-am avea pe 
americani implicaţi într-un război nuclear. 

— Este insuportabil să te gândești la așa ceva, spuse Kai. Dar 
amintește-ţi că el are și alte arme, aproape la fel de 
înfricoșătoare ca armele nucleare. 

Wu se încruntă. 

— Ce vrei să spui? 

— Coreea de Nord are două mii cinci sute de tone de arme 
chimice - gaze paralizante, agenţi iritanţi și vomitivi - și arme 
biologice - antrax, holeră și variolă. 

Wu părea panicat. 

— Fir-ar, nu mă gândeam la astea! zise el. Ştiam, dar mi-a 
scapat din atenţie. 

— Probabil că ar trebui să facem ceva în legătură cu asta. 

— Trebuie să le spunem să nu folosească armele acelea. 

— Și că, dacă le folosesc, noi facem... ce? 

Kai încerca să-l conducă pe Wu spre concluzia inevitabilă. 

— Le tăiem toate ajutoarele poate, spuse Wu. Nu doar pe cele 
de urgenţă, ci totul. 

Kai aprobă din cap. 

— Amenințarea îi va obliga să ne ia în serios. 

— Fără ajutor de la noi, regimul de la Pyongyang se va 
prăbuși în câteva zile. 

Era adevărat, se gândi Kai, dar Comandantul Suprem ar fi 
considerat, probabil, că era o ameninţare goală. El știa cât de 
crucială era Coreea de Nord pentru China din punct de vedere 
strategic și ar fi putut să decidă că, atunci când venea vremea 
să fie puși la încercare, chinezii ar fi considerat că era imposibil 
să-și abandoneze vecinii. Și ar fi putut să aibă dreptate. 

În orice caz, Kai păstră pentru sine aceste gânduri și spuse 
neutru: 

— Cu certitudine asta va pune presiune pe Pyongyang. 

Wu nu observă lipsa lui de entuziasm. 

— Voi discuta cu președintele Chen despre asta, dar cred că 
el va fi de acord. 

— Ambasadorul nord-coreean Bak Nam se află aici în seara 
asta. 

— Un client ciudat. 

— Știu. Să-l informez pe ambasadorul Bak că trebuie să 
discuţi cu el? 

— Da. Spune-i să vină să mă vadă mâine. Între timp, voi 
încerca să port o discuţie scurtă cu Chen în seara asta. 

— Bine. 

Kai îl părăsi pe Wu Bai și privi în jur. În cameră se aflau vreo 
mie de oameni și avu nevoie de câteva minute ca să localizeze 
delegaţia nord-coreeană. Ambasadorul Bak era un bărbat cu 

fața îngustă și cu un costum uzat. Ținea paharul într-o mână și 
ţigara în cealaltă. Kai îl mai întâlnise de câteva ori. Bak nu părea 
încântat să refacă această cunoștință. 

— Domnule ambasador, zise Kai, sper că transporturile 
noastre de urgenţă cu orez și cărbune sosesc fără probleme. 

Bak răspunse într-o mandarină perfectă, pe un ton ostil. 

— Domnule Chang, noi știm că dumneata ești cel care a 
impus o întârziere. 

Cine îi spusese asta? Ceea ce afirma în discuţiile legate de 
politică fusese întotdeauna confidenţial. Dezvăluirea părerilor 
contrare ar fi putut să submineze decizia finală. Cineva 
încălcase această regulă - probabil ca să-i facă rău lui Kai. 

Pentru moment, lăsă întrebarea aceasta deoparte. 

— Vă aduc un mesaj de la ministrul de externe, spuse el. 
Trebuie să vă vorbească. Sunteţi amabil să îl vizitaţi mâine? 

Kai era politicos. Niciun ambasador nu putea refuza o astfel 
de solicitare din partea unui ministru de externe. Dar Bak nu 
acceptă imediat. El spuse arogant: 

— Și despre ce ar dori să discute cu mine? 

— Stocurile de arme chimice și biologice ale Coreei de Nord. 

— Nu avem astfel de arme. 

Kai își suprimă un oftat. Tonul unui guvern era dat de cei aflaţi 
la cel mai înalt nivel și Bak nu făcea decât să imite stilul 
Comandantului Suprem, care avea încăpăţânarea virtuoasă a 
unui bigot religios. „Doar spune da, nenorocitule!” se gândea el 
îngrijorat; în schimb, spuse: 

— Atunci, ar putea să fie o discuţie scurtă. 

— Poate că nu. Eram pe cale să-i solicit o întâlnire domnului 
Wu pentru un alt subiect. 

— Pot să întreb despre ce e vorba? 

— S-ar putea să avem nevoie de ajutorul vostru ca să 
eradicăm insurecția de la Yeongjeo-dong organizată de 
americani. 

Kai nu răspunse la menţionarea Statelor Unite. Era simplă 
propagandă și Bak nu credea în ea mai mult decât Kai. 

— La ce vă gândiţi? 

— Ar trebui să discut acest lucru cu ministrul. 

— Probabil vă gândiţi la ajutor militar. 

Bak ignoră observaţia. 

— ÎI voi suna mâine pe domnul ministru. 

— ÎI voi informa. 

Kai îl găsi din nou pe Wu, exact când oaspeţii erau chemați la 
locurile lor pentru cină. Wu spuse: _ 

— Președintele Chen este de acord cu sugestia mea. In cazul 
în care Coreea de Nord folosește arme chimice sau biologice, 
vom tăia toate ajutoarele. 

— Bine, răspunse Kai. lar când o să vă întâlniți mâine cu 
ambasadorul Bak ca să-i spuneţi asta, el o să vă solicite ajutor 
militar împotriva rebelilor. 

Wu scutură din cap. 

— Chen nu va trimite trupe chinezești să lupte în Coreea de 
Nord. Amintește-ţi că rebelii au arme nucleare. Nici măcar 
Coreea de Nord nu merită să riscăm un război nuclear. 

Kai nu dorea ca Wu să refuze direct solicitarea lui Bak. 

— Le-am putea oferi ajutor limitat, sugeră el. Arme și muniţie, 
plus informaţii, dar fără personal la sol. 

Wu încuviinţă din cap. 

— Doar pentru utilizare cu rază scurtă pe câmpul de luptă, 
nimic ce poate fi folosit împotriva Coreei de Sud. 

— De fapt, spuse Kai, gândind cu voce tare, le-am putea oferi 
ajutor cu condiţia ca ei să înceteze incursiunile provocatoare în 
zona maritimă aflată în dispută. 

— Asta este o idee bună. Ajutor limitat, cu condiţia să se 
poarte frumos. 

— Da. 

— Îi voi sugera lui Chen. 

Kai privi în sala pentru banchet. O sută de chelneri aduceau 
deja primul fel. 

— Să vă bucuraţi de cină! spuse el. 

— Tu nu rămâi? 

— Guvernul Zambiei nu consideră că prezenţa mea este 
esențială. 

Wu zâmbi cu regret. 

— Ce noroc pe tine! zise el. 

o... 

Se întâlniră în dimineaţa următoare la Ministerul de Externe. 
Kai sosi primul, fiind urmat de ambasadorul Bak, care era însoțit 
de patru aghiotanţi. Se așezară în jurul unei mese rotunde, pe 
care îi aștepta ceai în căni cu capace de porțelan, ca să-l 
păstreze fierbinte. Se schimbară formulele de politeţe obișnuite, 

dar, în ciuda curtoaziei, atmosfera era încordată. Wu începu 
discuţia spunând: 

— Aș dori să discut cu dumneata despre armele chimice și 
biologice. 

Bak îl întrerupse imediat, repetând ceea ce îi spusese lui Kai 
cu o seară în urmă. 

— Nu dispunem de astfel de arme. 

— Din câte știi dumneata, îi spuse Wu ca să-i ofere o cale de 
ieșire. 

— Conform informaţiilor mele sigure, insistă Bak. 

Wu avea un răspuns pregătit. 

— În cazul în care veţi avea vreuna în viitor sau în cazul în 
care armata ar avea, de fapt, astfel de arme, fără știința 
dumitale, președintele Chen dorește să își facă părerile clar 
înțelese. 

— Părerile președintelui ne sunt bine cunoscute. Eu însumi... 

Wu ridică vocea și vorbi peste Bak. 

— El mi-a cerut să mă asigur! spuse el, lăsându-și furia să se 
vadă. 

Bak tăcu. 

— Coreea de Nord nu trebuie - niciodată - să folosească astfel 
de arme împotriva Coreei de Sud. Wu ridică o mână ca să-l 
împiedice pe Bak să-l întrerupă din nou. Dacă sfidați această 
regulă, sau dacă o treceţi cu vederea, sau dacă o încălcaţi fie și 
din greșeală, consecințele vor fi imediate și irevocabile. Fără 
vreo altă discuţie sau avertisment, China va retrage toate 
ajutoarele, de orice fel, pentru Coreea de Nord, și asta 
permanent. Nimic altceva. Nimic! 

Bak părea sfidător, dar pentru Kai era evident că, pe sub 
rânjetul subţire, era șocat. Încercă un ton sceptic atunci când 
spuse: 

— Dacă veți slăbi mortal Coreea de Nord, americanii vor 
încerca să preia controlul și sunt convins că nu-i doriţi ca vecini. 

— Nu te-am chemat aici pentru o discuţie, spuse Wu ferm. 
Renunţase complet la manierele obișnuite. lţi redau faptele. 
Crezi ce vrei, dar lăsaţi armele acelea îngrozitoare și 
incontrolabile acolo unde sunt ascunse acum și nici măcar să nu 
vă gândiţi să le folosiți. 

Bak își recăpătă stăpânirea de sine. 

— Ăsta este un mesaj foarte clar, domnule ministru de 
externe, și vă mulţumesc. 

— Bine. Acum, și dumneata ai un mesaj pentru mine. 

— Da. Insurecția care a început la Yeongjeo-dong se 
dovedește a fi mult mai dificil de stăpânit decât a admis public, 
până acum, guvernul meu. 

— Apreciez sinceritatea, spuse Wu, devenind din nou 
fermecător. 

— După părerea noastră, cea mai rapidă și mai eficientă cale 
să-i punem capăt este o operaţiune comună a armatelor nord- 
coreene și chineze. O asemenea etalare de forțe le va 
demonstra trădătorilor că au de înfruntat o opoziţie 
copleșitoare. 

— Înţeleg logica acestui lucru, zise Wu. 

— Și le va arăta susținătorilor lor din Coreea de Sud și din 
Statele Unite că și Coreea de Nord are prieteni puternici. 

„Nu prea mulţi însă”, se gândi Kai. 

Wu spuse: 

— Cu siguranţă îi voi transmite acest mesaj președintelui 
Chen, dar pot să-ţi spun, chiar în clipa asta, că el nu va accepta 
să trimită soldaţi chinezi în Coreea de Nord pentru acest scop. 

— Este foarte dezamăgitor, spuse Bak ţeapăn. 

— Dar nu disperaţi, adăugă Wu. Am putea să fim capabili să 
vă oferim armament și muniţie, precum și toate informaţiile pe 
care le putem afla despre rebeli. 

Bak dispreţuia evident această ofertă, dar era prea viclean ca 
să o refuze imediat. Spuse: 

— Orice ajutor va fi bine-venit, dar acesta cu greu va fi 
suficient. 

— Trebuie să adaug că un asemenea ajutor va fi oferit 
condiționat. 

— În ce condiţii? 

— Coreea de Nord trebuie să înceteze incursiunile de luptă 
din apele teritoriale aflate în dispută. 

— Noi nu acceptăm așa-numita limită nordică, impusă 
unilateral... 

— Nici noi, dar nu ăsta este subiectul, îl întrerupse Wu. Doar 
credem că acesta este un moment nepotrivit în care să 
demonstraţii ceva prin scufundarea navelor de pescuit. 

— Era un trauler. 

— Președintele Chen ar vrea ca voi să înfrângeți rebeliunea, 
dar consideră că acțiunile provocatoare la adresa Coreei de Sud 
sunt contraproductive. 

— Republica Populară Democrată Coreeană, spuse Bak 
pompos, folosind denumirea oficială a Coreei de Nord, nu se va 
lăsa intimidată. 

— Noi nu vrem asta, zise Wu. Dar ar trebui să trataţi fiecare 
problemă pe rând. În felul acesta aveţi șanse mai mari să le 
rezolvaţi pe ambele. 

Apoi se ridică în picioare, ca să le indice că întâlnirea se 
sfârșise. 

Bak prinse ideea. i 

— Voi transmite mesajul vostru, spuse el. In numele 
Comandantului Suprem, îți multumesc pentru că m-ai primit. 

— Cu plăcere. 

Coreenii părăsiră încăperea. După ce se închise ușa, Kai îi 
spuse lui Wu: 

— Crezi că vor avea inteligenţa să facă ceea ce le-am cerut? 

— Nicio șansă, zise Wu. 

DEFCON 3 


Stare de alertă crescută a fortelor armate. 
Forta aeriană capabilă de mobilizare 
în cincisprezece minute. 
(Fortele armate ale Statelor Unite s-au aflat 
în starea de alertă DEFCON 3 pe 11 septembrie 
2001.) 


CAPITOLUL 31 


Gus intră în Biroul Oval cu o hartă în mână. 

— A fost o explozie în Strâmtoarea Coreei, spuse el. 

Pauline vizitase Coreea pe vremea când era deputat. 
Fotografiile din acea excursie o făcuseră să fie iubită de 45 000 
de coreeni americani din Chicago. Spuse: 

— Amintește-mi unde se află exact Strâmtoarea Coreei? 

El ocoli biroul și așeză harta în fața ei. Ea inspiră discret 
aroma lui distinctivă, de fum de lemn, lavandă și mosc. Rezistă 
tentaţiei de a-l atinge. 

El însă era pus pe treabă. 

— Este canalul dintre Coreea de Sud și Japonia, spuse el, 
arătând cu degetul. Explozia a avut loc în partea de vest a 
strâmtorii, în apropierea unei insule mari, numită Jeju. Este o 
stațiune de vacanţă cu plaje, dar este, de asemenea, o bază 
militară navală de mărime medie. 

— Trupe americane la baza aceea? 

— Nu. 

— Bine. 

Când fusese în Coreea, discutase cu mai mulți dintre cei 28 
500 de soldaţi americani de acolo, unii chiar din districtul ei, și îi 
întrebase cum se simțeau fiind nevoiţi să trăiască în partea 
cealaltă a lumii. Le plăcea viață de noapte agitată din Seul, 
spuneau ei, dar fetele coreene erau timide. 

Acei tineri erau acum responsabilitatea ei. 

Degetul arătător al lui Gus se odihnea pe hartă imediat la sud 
de insula aceea. 

— Explozia nu a fost departe de baza navală. N-a fost nici pe 
departe de magnitudinea unui cutremur sau a unei explozii 
nucleare, dar a fost înregistrată de senzorii seismici din 
vecinătate. 

— Ce ar fi putut să o provoace? 

— N-a fost un fenomen natural de niciun fel. Ar putea să fi 
fost o bombă veche, neexplodată, de genul unei torpile sau al 
unei mine de adâncime, dar ei cred că a fost mai puternică de 
atât. Probabilitatea cea mai exactă ar fi ca un submarin să fi 
explodat. 

— Vreo informaţie? 

Telefonul lui Gus sună și el îl scoase din buzunar. 

— Informaţiile vin acum, sper, spuse el. Privi spre ecran și 
adăugă: Este CIA. Să răspund? 

— Te rog! 

— Gus Blake, răspunse el, apoi ascultă. 

Pauline îl privea. Inima unei femei putea să fie o bombă 
neexplodată, se gândea ea. „Mânuiește-mă delicat, Gus, ca să 
nu explodez. Doar dacă apropii perechea nepotrivită de fire, poți 
să mă arunci în aer, să-mi distrugi familia și speranţele de 
realegere, precum și cariera ta”. 

Avea tot mai des astfel de gânduri nepotrivite. 

El închise și spuse: 

— CIA a discutat cu serviciul naţional de informații din Coreea 
de Sud. 

Pauline se strâmbă. NIS era cumva o agenţie rebelă, cu o 
lungă istorie de corupţie, interferenţe în alegeri și alte activităţi 
ilegale. 

— Știu, spuse Gus, citindu-i gândurile. Nu sunt oamenii tăi 
favoriţi. Dar uite ce spun! Susţin că o navă submersibilă a fost 
detectată în apele sud-coreene și identificată ca fiind un 
submarin din clasa Romeo, aproape sigur de construcţie 
chinezească și aparținând marinei militare din Coreea de Nord. 
Se consideră că astfel de nave sunt înarmate cu trei rachete 
balistice, deși nu știm cu siguranţă. Când a început să se 
apropie de baza din Jeju, marina militară a trimis o fregată. 

— Fregata a încercat să avertizeze submarinul? 

— Sub apă nu există transmisiuni radio normale, așa că 
fregata a aruncat o mină de adâncime la o distanţă sigură faţă 
de submarin, ceea ce este, mai mult sau mai puţin, singura 
modalitate de a comunica în astfel de situaţii. Dar submarinul a 
continuat să se apropie de bază și, prin urmare, s-a considerat 
că se afla într-un fel de misiune de atac. Nava a primit ordin să 
lanseze rachetele sale antisubmarin Red Shark. A obţinut o 
lovitură directă și a distrus submarinul - fără supraviețuitori. 

— Nu e cine știe ce explicaţie. 

— Nu cred neapărat povestea. Cel mai probabil, submarinul a 
intrat din greșeală în apele teritoriale sud-coreene, iar ei au 
hotărât să dovedească imediat că pot fi la fel de duri ca cei din 
nord. 

Pauline oftă. 

— Nordul atacă un trauler de pescuit. Sudul distruge un 
submarin al nordului. Dinte pentru dinte. Trebuie să-i dăm în cap 
poveștii ăsteia înainte să scape de sub control. Orice catastrofă 
începe cu o problemă minoră care nu este rezolvată. 

Lucrurile de genul acesta o speriau. 

— Spune-i lui Chess să-l sune pe Wu Bai și să-i sugereze ca 
poporul chinez să-i domolească pe nord-coreeni. 

— S-ar putea să nu fie capabili să facă asta. 

— Pot să încerce. Dar, ai dreptate, Comandantul Suprem 
probabil că nu va asculta. Când ești un tiran, problema este 
aceea că poziţia ta este cât se poate de nesigură. Nu poţi slăbi 
strânsoarea nicio clipă. Imediat ce îţi arăţi slăbiciunea, mirosul 
sângelui se împrăștie în aer și se adună șacalii. Machiavelli 
spunea că este mai bine să fii temut decât iubit, dar se înșela. 
Un conducător popular poate să greșească și să supravieţuiască 
- până la un punct. Un tiran nu poate. 

— Poate că putem noi să calmăm Coreea de Sud. 

— Chess poate să discute și cu ei. Ar putea să fie convinși să-i 
facă un fel de ofertă de pace Comandantului Suprem. 

— Președintele No este un tip încăpățânat. 

— Mada... 

No Do-hui era o femeie mândră, care era convinsă că era 
strălucită și care simţea că putea să depășească orice obstacol. 
Un politician populist, ea câștigase alegerile jurând că, la un 
moment dat, Coreea de Nord și de Sud aveau să se reunifice; 
întrebată când avea să se întâmple asta, ea răspunsese: 

— Înainte de moartea mea. 

Puștii șmecheri din Coreea de Sud începuseră să poarte 
tricouri pe care scria „Înainte de moartea mea” și acesta 
devenise sloganul care o definea. 

Pauline știa că reunificarea n-avea să fie niciodată atât de 
simplă: costul ar fi fost uriaș în dolari și incomensurabil din 
punctul de vedere al tulburării sociale, când douăzeci și cinci de 
milioane de nord-coreeni înfometați ar fi descoperit că toate 
lucrurile în care crezuseră ei erau o mare minciună. Probabil că 
No înţelegea asta. Ea socotise, probabil, că americanii aveau să 
plătească factura și că inerția victoriei ei avea să depășească 
toate celelalte probleme. 

Șeful de cabinet, Jacqueline Brody, intră în birou și spuse: 

— Ministrul apărării dorește să vă vorbească. 

— A sunat de la Pentagon? întrebă Pauline. 

— Nu, doamnă, se află chiar aici, în drum spre sala de 
operaţiuni. 

— Trimite-l înăuntru! 

Luis Rivera fusese cel mai tânăr amiral din marina militară a 
Statelor Unite. Deși purta costumul albastru-închis, standard 
pentru Washington, reușea să arate de parcă încă era în armată: 
avea părul negru tuns scurt, cravata era strâns înnodată, iar 
pantofii lui străluceau. El îi salută pe Pauline și pe Gus cu o 
curtoazie plină de vioiciune și spuse: 

— Armata a Opta a Statelor Unite din Coreea a suferit un atac 
cibernetic major. 

Armata a Opta era cea mai mare componentă a prezenţei 
militare americane în Coreea de Sud. 

— Ce fel de atac? întrebă Pauline. 

— DDos. 

Pauline știa că acesta era un test. El folosea jargonul militar 
ca să vadă dacă ea înțelegea. Dar ea cunoștea acest acronim. 

— „Distributed Denial of Service”8, spuse, făcând mai degrabă 
o declaraţie decât adresând o întrebare. 

Rivera dădu din cap în semn de recunoaștere: Pauline trecuse 
testul. 

— Da, doamnă. Începând de azi-dimineaţă, devreme, firewall- 
urile au fost străpunse, iar serverele au fost inundate de 
milioane de solicitări artificiale de la numeroase surse. Stațiile 

de lucru au încetinit, iar reţeaua intranet a fost dezafectată. 
Toate comunicațiile electronice au încetat. 

— Ce aţi făcut? 

— Am blocat tot traficul de intrare. Acum refacem serverele și 
dezvoltăm filtre noi. Sperăm ca într-o oră să avem din nou 
comunicații funcţionale. Ar trebui să adaug că sistemul de 
comandă și control al armamentului, care este protejat printr-un 
alt sistem, nu a fost afectat. 

— Ceva pentru care trebuie să fim recunoscători. Cine este 
responsabil? 

— Fluxul de intrări provenea de la numeroase servere din 
toată lumea, dar mai ales din Rusia. Adevărata origine este, 
aproape sigur, Coreea de Nord. Aparent, există o semnătură 
detectabilă. Oricum, acum mă aflu la limita capacităţii mele de 
înţelegere. Raportez descoperirile specialiștilor de la Pentagon. 

— La creșă, probabil, spuse Pauline și Gus chicoti. Dar de ce 
acum? întrebă ea apoi. Coreea de Nord ne este ostilă de decenii. 
Astăzi au realizat brusc că este momentul să ne atace 
sistemele. Ce e în capul lor? 

— Toţi strategii sunt de acord că un război cibernetic este un 
preludiu necesar pentru unul adevărat, zise Luis. 

— Deci asta înseamnă că, în curând, Comandantul Suprem 
din Coreea de Nord se va afla în război cu Statele Unite. 

— AȘ spune că ei consideră că ar putea să se afle curând în 
război, mai probabil cu Coreea de Sud, dar, având în vedere 
alianţa strânsă dintre Statele Unite și Coreea de Sud, ar dori să 
ne slăbească pe noi, ca o măsură de prevedere. 

Pauline privi spre Gus, care zise: 

— Sunt de acord cu Luis. 

— Și eu, spuse ea. Plănuim să răspundem cu propriul nostru 
atac cibernetic, Luis? 

— Comandantul local se gândește la asta, iar eu nu am forțat 
lucrurile, spuse Luis. Avem resurse masive pentru războiul 
cibernetic, dar el este reticent să-și arate așii. 

Gus interveni: 

— Când ne vom desfășura armele cibernetice, o să vrem să 
fie un șoc îngrozitor pentru inamici, ceva pentru care nu sunt 
corespunzător pregătiţi. 

— Înţeleg asta, spuse Pauline. Dar guvernul de la Seul ar 
putea să nu fie la fel de reţinut. 

— Da, zise Luis. De fapt, suspectez că ei au lovit deja. Pentru 
ce s-a apropiat submarinul acela nord-coreean de baza navală 
de la Jeju? Poate că sistemele lui erau căzute și pierduse rețelele 
de navigaţie. 

Pauline spuse cu tristeţe: 

— Toţi oamenii aceia au murit fără niciun nenorocit de motiv. 
Ridică privirea. În regulă, Luis, mulţumesc. 

— Mulţumesc, doamnă președinte. 

Luis plecă, iar Gus spuse: 

— Vrei să discuţi cu Chester înainte să sune la Beijing și la 
Seul? 

— Da. Mulţumesc că mi-ai amintit. 

— Îl aduc aici. 

Pauline îl privi pe Gus în timp ce vorbea la telefon, gândindu- 
se la ceea ce se întâmplase când fuseseră plecaţi Gerry și Pippa. 
Gerry se culcase cu Amelia Judd, iar Pauline se gândise să se 
culce cu Gus. Ea știa că putea să-și mai salveze căsnicia și voia 
să încerce să facă să se întâmple acest lucru - trebuia, de dragul 
Pippei -, dar, în sufletul ei, își dorea altceva. 

Gus închise telefonul și spuse: 

— Chess este peste drum, în clădirea Eisenhower. Va ajunge 
aici în cinci minute. 

Așa era Casa Albă. Munca era intensă ore întregi și, în timp ce 
se întâmpla asta, concentrarea ei era de nezdruncinat; apoi, 
brusc, intervenea o pauză și restul vieţii ei o inunda. 

Gus spuse încet: 

— Peste cinci ani vei pleca din biroul acesta. 

— Poate peste un an, zise ea. 

— Dar mai probabil cinci. 

Ea îi studie fața și observă un bărbat puternic care se străduia 
să-și exprime emoțiile profunde. Se întreba ce avea să urmeze. 
Simţi că tremura. Asta o surprinse: ea nu simţise niciodată că 
tremura. 

— Pippa va fi la colegiu peste cinci ani, zise el. 

Ea încuviinţă din cap, în timp ce se gândea: „Pentru ce sunt 
speriată?” 

— Vei fi liberă, zise el. 

— Liberă..., spuse ea. 

Pauline începea să vadă unde putea să ducă asta și se simțea 
atât încântată, cât și neliniștită. 

Gus închise ochii, ca să-și recapete controlul, apoi îi deschise 
și spuse: 

— M-am îndrăgostit de Tamira când aveam douăzeci de ani. 

Tamira era fosta lui soţie. Pauline și-o imagină: o femeie 
înaltă, de culoare, în jur de cincizeci de ani, nu subţire, dar 
musculoasă, încrezătoare, bine îmbrăcată. Pe vremuri 
campioană de sprint, acum era un manager de succes al 
vedetelor sportive. Era frumoasă, inteligentă şi complet 
dezinteresată de politică. 

Gus continuă: 

— Am fost Împreună multă vreme, dar, încet, ne-am 
îndepărtat. Sunt singur de zece ani deja. 

Se simțea o oarecare notă de regret și asta îi spunea lui 
Pauline că viața de burlac nu fusese niciodată idealul lui Gus. 

— N-am trăit ca un călugăr - am ieșit la întâlniri. Am cunoscut 
câteva femei grozave. 

Pauline nu detectă nicio urmă de lăudăroșenie - el doar 
enumera faptele. În scopul unei mărturisiri complete, se gândea 
ea, amuzată, pentru scurtă vreme, de propriul ei limbaj juridic. 
El continuă: 

— Mai tinere, mai bătrâne, în politică sau în afara ei, cele mai 
multe de culoare, unele albe. Femei inteligente, sexy. Dar nu m- 
am îndrăgostit, nici măcar pe aproape. Până când am ajuns să 
te cunosc pe tine. 

— Ce spui? 

— Că am așteptat zece ani să apari tu, zise el zâmbind. Și, 
dacă e nevoie, pot să mai aștept încă cinci. 

Pauline se simţea copleșită de emoție. Gâtul părea să i se 
strângă și nu putea să vorbească. În ochi avea lacrimi. Ar fi dorit 
să-l ia în braţe, și să-și așeze capul pe pieptul lui și să plângă pe 
costumul lui cu dungi, de culoarea cretei. Dar ministrul de 
externe, Chester Jackson, intră în încăpere și ea trebui să se 
adune într-o secundă. 

Deschise un sertar al biroului, scoase o mână de șerveţele și 
își suflă nasul, întorcându-se cu spatele. Privi afară pe fereastră, 
peste peluza de nord, spre National Mall, unde mii de ulmi și de 
cireși își etalau culorile de toamnă, în minunate nuanţe de roșu, 
portocaliu și galben, care îi aminteau că, deși se apropia iarna, 
încă mai era vreme să se bucure. 

— Sper să nu mă aleg cu o răceală de toamnă, spuse ea, ca 
să-și șteargă pe ascuns lacrimile. Apoi se așeză pe scaun, cu 
faţa spre cameră, jenată, dar fericită, și adăugă: Hai să trecem 
la treabă! 

o... 

În seara aceea, la sfârșitul cinei, Pippa spuse: 

— Mamă, pot să-ţi pun o întrebare? 

— Sigur, dragă. 

— Ai lansa bombe nucleare? 

Pauline fu luată prin surprindere, dar nu ezită. 

— Da, desigur. Dar de unde a venit întrebarea asta? 

— Discutam despre asta la școală și Cindy Riley spunea: 
„Mama ta este cea care va apăsa pe buton”. Dar ai face asta? 

— Aș face-o. Nu poţi să fii președinte dacă nu ești dispus să 
faci asta. Face parte din slujbă. 

Pippa se întoarse în scaun ca să fie cu faţa la Pauline. 

— Dar ai văzut imaginile acelea de la Hiroshima, trebuie să le 
fi văzut. 

Pauline avea de lucru, așa cum avea în fiecare seară, dar 
aceasta era o discuţie importantă și nu avea de gând să o 
grăbească. Pippa era tulburată. Pauline se gândea cu nostalgie 
la vremurile când Pippa îi adresa întrebări ușoare, de genul: 
„Unde se duce luna când nu o mai vedem?” Spuse: 

— Da, am studiat fotografiile acelea. 

— Este totul nivelat - de o singură bombă! 

— Da. 

— Și toţi oamenii aceia uciși... optzeci de mii! 

— Știu. 

— lar supraviețuitorii au avut parte de ceva și mai rău - arsuri 
oribile, apoi boala de radiație. 

— Cea mai importantă parte a slujbei mele este să mă asigur 
că așa ceva nu se va mai întâmpla niciodată. 

— Dar spui că ai lansa o armă nucleară! 

— Uite ce e! După 1945, Statele Unite au fost implicate în 
numeroase războaie, mici și mari, unele în care au fost 
amestecate și alte țări cu arme nucleare - dar armele nucleare 
nu au mai fost folosite niciodată. 

— Asta nu dovedește că nu avem nevoie de ele? 

— Nu, dovedește că descurajarea funcţionează. Alte naţiuni 
se tem să atace Statele Unite cu arme nucleare pentru că știu 
că noi vom răspunde, iar ei nu pot câștiga. 

Pippa devenea tot mai iritată. Spuse pe un ton ostil: 

— Dar, dacă se întâmplă asta și tu apeși butonul, vom fi toți 
omorâţi! 

— Nu toți, nu neapărat. 

Pauline știa că asta era partea slabă a argumentaţiei sale. 

— De ce nu spui doar că vei apăsa pe buton cu degetele 
încrucișate la spate? 

— Nu cred în prefăcătorie. Nu funcţionează. Oamenii te 
descoperă. Oricum, nu trebuie să mă prefac, vorbesc serios. 

În ochii Pippei apărură lacrimi. 

— Dar, mamă, războiul nuclear poate să însemne sfârșitul 
rasei umane. 

— Știu. La fel ar putea să fie și schimbarea de climă. La fel ar 
putea să fie și o cometă sau următorul virus. Acestea sunt 
lucrurile pe care trebuie să le gestionăm dacă vrem să 
supravieţuim. 

— Dar când ai apăsa pe buton? Vreau să spun, în ce 
împrejurări? Ce ar putea să te determine să riști sfârșitul lumii? 

— M-am gândit mult la asta de-a lungul anilor, după cum poți 
să-ți imaginezi, începu Pauline. Există trei condiţii. Prima: oricare 
ar fi problema, am încercat toate mijloacele pașnice posibile 
pentru rezolvarea ei - toate canalele diplomatice -, dar acestea 
au dat greș. 

— Bine, în regulă, evident. 

— Ai răbdare, dragă, pentru că toate acestea sunt importante. 
A doua: problema nu poate fi rezolvată prin folosirea uriașului 
nostru arsenal de arme nonnucleare. 

— Greu de imaginat. 

Nu era greu deloc, dar Pauline nu porni pe acest drum 
secundar. 

— A treia și ultima: sunt uciși americani sau sunt pe cale să 
fie uciși din cauza acțiunilor inamicului. Deci, vezi, războiul 
nuclear este ultima soluţie, când orice altceva a eșuat. Aici este 
punctul în care mă separ de oameni ca James Moore, pentru 
care ameninţarea cu armele nucleare este prima opţiune - după 
care nu le mai rămâne nimic în sertar. 

— Dar, dacă toate aceste condiţii ale tale sunt îndeplinite, riști 
să elimini întreaga rasă umană. 

Pauline nu credea că era chiar atât de rău, dar era suficient 
de rău și nu avea de gând să se eschiveze. 

— Da, aș face-o. Și dacă nu aș putea răspunde cu da la 
această întrebare, nu aș putea să fiu președinte. 

— Oh, spuse Pippa, e îngrozitor. 

Dar ea nu era atât de emotivă. Cunoașterea faptelor o ajuta 
să facă faţă coșmarului. 

Pauline se ridică și zise: 

— lar acum trebuie să mă întorc în Biroul Oval și să mă asigur 
că nu se întâmplă așa ceva. 

— Mult noroc, mami! 

— Mulţumesc, dragă! 

Afară temperatura scădea; simţise asta mai devreme. Se 
hotări să plece spre aripa de vest prin tunelul pe care îl 
construise președintele Reagan. Cobori la subsol, deschise ușa 
unui dulap, intră în tunel și păși vioi de-a lungul covorului de un 
bej întunecat. Se întreba dacă Reagan crezuse că acolo, jos, 
avea să fie mai în siguranţă în cazul unui atac nuclear. Cel mai 
probabil era că, pur și simplu, nu-i plăcea să-i fie frig în timp ce 
mergea spre aripa de vest. 

Monotonia zidurilor era îndulcită de fotografii înrămate ale 
legendelor jazzului american, probabil alese de Obama. „Mă 
îndoiesc că lui Reagan îi plăcea Wynton Marsalis”, se gândi ea. 
Tunelul urma traiectoria colonadei de deasupra, virând în unghi 
drept la jumătatea drumului. La capătul lui era o scară care urca 
spre o ușă ascunsă, din afara Biroului Oval. 

Dar Pauline depăși Biroul Oval și intră în confortabila și micuța 
cameră de studiu, unde atmosfera nu era deloc ceremonioasă. 
Citi un raport complet despre raidul de la Hufra, din deșertul 
Sahara, observând că apăreau din nou două femei eficiente, 
Susan Marcus și Tamara Levit. Se gândi la armele nord-coreene 
descoperite în tabără și la bărbatul misterios care își spunea 
Park Jung-hoon. 

Gândurile îi reveneau constant la conversaţia cu Pippa. 
Privind în urmă la ceea ce spusese, n-ar fi dorit să schimbe 
nimic. Necesitatea de a te justifica în faţa unui copil era un 
exercițiu bun, reflectă ea; îţi clarifica gândurile. 

Dar sentimentul  copleșitor cu care rămăsese era 
singurătatea. 

Probabil că n-avea să fie nevoită niciodată să ia decizia 
despre care o întrebase Pippa - ferească Cerul! -, dar în fiecare 
zi se confrunta cu întrebări dificile. Alegerile ei le aduceau 
oamenilor bogăţie sau sărăcie, dreptate sau injustiţie, viață sau 
moarte. Ea făcea tot ce putea mai bine, dar nu era niciodată 
perfect sigură că avea dreptate. 

Și nimeni nu putea să-i ușureze povara. 

o... 

În noaptea aceea, pe Pauline o trezi telefonul. Ceasul ei de la 
marginea patului arăta ora unu. Dormea singură din nou, în 
dormitorul Lincoln. Ridică telefonul și auzi vocea lui Gus. 

— Credem că în acest moment Coreea de Nord este pe cale 
să atace Coreea de Sud. 

— Rahat, spuse Pauline. 

— La scurtă vreme după miezul nopţii, ora noastră, serviciul 
de informații pentru transmisiuni a detectat o creștere 
semnificativă a comunicaţiilor în jurul cartierelor generale ale 
forțelor aeriene și antiaeriene ale armatei populare din Coreea 
de Nord, la Chunghwa. Personalul senior militar și politic a fost 
anunţat, iar acum te așteaptă în camera de operaţiuni. 

— Sunt pe drum. 

Dormise adânc și trebuia să-și limpezească mintea complet și 
rapid. Își trase pe ea o pereche de blugi și un tricou și își îndesă 
în picioare niște mocasini. Părul ei era un dezastru, așa că se 
opri să-l îndese sub o șapcă de baseball; apoi se grăbi spre 
subsolul din aripa de vest. Când ajunse acolo, se simţea complet 
trează. 

De fiecare dată când era folosită, camera de operaţiuni era 
aproape plină, cu fiecare scaun din jurul mesei lungi ocupat și 
cu aghiotanţii așezați pe scaunele aliniate de-a lungul pereţilor, 
sub ecrane; dar acum erau de faţă doar câţiva oameni: Gus, 
Chess, Luis, Jacqueline Brody și Sophia Magliani, directorul 
informaţiilor naţionale, cu o mână de aghiotanţi. Nu fusese timp 
să fie aduși și alţii. 

La fiecare scaun se aflau o staţie de lucru computerizată și un 
telefon. Luis purta o cască și, imediat ce Pauline intră, el începu 
să vorbească fără nicio introducere. 

— Doamnă președinte, acum două minute, unul dintre cei 
patru sateliți de avertizare cu senzori în infraroșu a detectat 
lansarea a șase rachete de la Sino-ri, o bază militară din Coreea 
de Nord. 

Pauline nu se așeză. 

— Unde se află acum rachetele? întrebă ea. 

Gus îi puse în faţă o cană de cafea neagră, cu o urmă de 
lapte, exact cum îi plăcea ei. 

— Mulţumesc, murmură ea și sorbi recunoscătoare, în timp ce 
Luis continua. 

— O rachetă a fost defectă și a căzut în câteva minute. 
Celelalte cinci se îndreaptă spre Coreea de Sud. Apoi, încă una a 
explodat în aer. 

— Știm de ce? 

— Nu, dar defecţiunile rachetelor nu sunt neobișnuite. 

— În regulă, continuă! 

— La început, am crezut că erau aţintite spre Seul - capitala 
părea să fie o ţintă logică -, dar acum au trecut pe deasupra 
orașului și se apropie de coasta de sud. Arătă spre un ecran de 
pe perete. Graficul, realizat după informaţiile radar și alte 
informaţii, ne oferă o idee despre locul în care se află rachetele. 

Pauline văzu patru arce roșii, suprapuse peste o hartă a 
Coreei de Sud. Fiecare arc avea un cap de săgeată și se târa 
încet spre sud. 

— Observ două ţinte posibile, spuse ea. Busan și Jeju. 

Busan, aflat pe coasta de sud, era cel de-al doilea oraș ca 
mărime din Coreea de Sud, cu trei milioane și jumătate de 
locuitori și o uriașă bază navală, atât pentru forțele coreene, cât 
și pentru cele americane. Dar baza mult mai mică, exclusiv 
coreeană, aflată pe insula de vacanţă Jeju, ar fi putut avea o 
importanţă simbolică, pentru că era locul în care submarinul 
nord-coreean fusese distrus cu o zi în urmă. 

Luis spuse: 

— Sunt de acord și vom afla în curând care este vizat. Ridică 
o mână, cerându-le tuturor să aștepte în timp ce asculta în căști; 
apoi spuse: 

— Pentagonul spune că rachetele se află acum dincolo de 
jumătatea drumului pe deasupra Coreei de Sud și își vor atinge 
ţintele în două minute. 

Viteza cu care rachetele străbăteau o sută șaizeci de kilometri 
era uluitoare, se gândea Pauline. 

Chess interveni: 

— Mai există o a treia posibilitate, care ar fi să nu existe nicio 
țintă. 

— Explică, spuse Pauline. 

— Rachetele ar putea să însemne doar o demonstraţie, ca să 
sperie Coreea de Sud, caz în care ar putea să survoleze întreaga 
țară și să cadă în mare. 

— Ceva la care putem să sperăm, dar, cumva, nu cred că este 
stilul Comandantului Suprem, spuse Pauline. Luis, acelea sunt 
rachete balistice sau rachete de croazieră? 

— Noi credem că avem de-a face cu rachete balistice cu rază 
medie de acţiune. 

— Exploziv convenţional sau nuclear? 

— Exploziv convenţional. Aceste rachete vin de la Sino-ri - 
care este o bază controlată de Comandantul Suprem. El nu 
dispune de arme nucleare acum - toate se află la bazele 
controlate de rebeli ultranaţionaliști. 

— Pentru ce mai zboară încă aceste rachete? Coreea de Sud 
are și unele antirachetă, nu-i așa? 

— Rachetele balistice nu pot fi doborâte în timpul zborului - 
zboară prea sus și prea repede. Sistemul sol-aer Cheolmae 4HL 
al sud-coreenilor le va angaja în faza de coborâre, în timp ce se 
apropie de ţinte, atunci când încetinesc. Sistemul nu putea să le 
lovească atunci când zburau peste Seul. 

— Dar acum ar trebui. 

— În orice clipă. 

— Să sperăm că așa e. Ea se întoarse apoi spre Chess. Ce am 
făcut noi ca să împiedicăm acest lucru? 

— L-am sunat pe ministrul de externe chinez, Wu Bai, imediat 
ce am primit avertizarea de la informaţiile pentru transmisiuni. 
El mi-a servit niște gogoși, dar era clar că nu avea habar ce 
punea la cale Comandantul Suprem. 

— Ai mai vorbit cu altcineva? 

— Sud-coreenii nu știu de ce sunt atacați. Trimisul nord- 
coreean la ONU nu mi-a răspuns. 

Ea privi spre Sophia. 

— Vreo informaţie de la CIA? 

— Nu de la Langley. 

Sophia era, de obicei, strălucitoare, dar în seara aceea se 
îmbrăcase în grabă: părul ei lung și ondulat era adunat în spate 
și prins într-un coc și purta o jachetă sport galbenă și niște 
pantaloni verzi de alergare. Dar creierul îi funcţiona. 

— Omul lor cel mai bun din Beijing, Davidson, încearcă cu 
disperare să discute cu șeful Guoanbu, pe care îl cunoaște bine, 
dar nu a dat încă de el. 

Pauline încuviinţă din cap. 

— Chang Kai. Am auzit de el. Dacă e cineva la Beijing care 
știe cu adevărat ce se întâmplă, el este acela. 

Luis asculta din nou în căști. 

— Pentagonul este acum sigur că ţinta este Jeju, spuse el. 

— Asta lămurește lucrurile, zise Pauline. Este răzbunare. 
Comandantul Suprem pedepsește baza navală care i-a distrus 
submarinul. Ai crede că are destulă treabă să se lupte cu rebelii 
din propria ţară. 

Gus adăugă: 

— A eșuat să zdrobească rebeliunea, ceea ce îl face să pară 
slab, iar scufundarea submarinului înrăutățește lucrurile. Este 
disperat după o acţiune care să-l facă să pară dur. 

— Am accesat imaginile video de la bază, zise Luis. Nu sunt 

publice, ei trebuie să fi spart sistemul. Pe un ecran de pe perete 
apăru o imagine și Luis adăugă: Este televiziune cu circuit 
închis, filmări de supraveghere de securitate. 
__Văzură un port mare, înconjurat de un zid spargeval artificial. 
In interiorul împrejmuirii se aflau un distrugător, cinci fregate și 
un submarin. Imaginea se schimbă, provenind probabil de la o 
altă cameră CCTV, și văzură acum marinari pe puntea unei 
nave. O persoană dintr-o cameră din spate se uita la mai multe 
canale de intrare și le alegea pe cele mai interesante, pentru că 
imaginea se schimbă din nou și văzură drumurile din jurul 
clădirilor joase de birouri și apartamente. Această imagine 
prezenta, de asemenea, o activitate frenetică: oameni care 
alergau, mașini care se deplasau rapid, ofițeri care strigau în 
telefoane. 

— Bateria antirachetă a tras, spuse Luis. 

— Câte rachete? întrebă Pauline. 

— Lansatorul lansează opt într-o salvă. Așteptaţi... Urmă o 
pauză și Luis spuse: Una dintre cele opt s-a prăbușit la câteva 
secunde după lansare. Celelalte șapte sunt în zbor. 

După un minut, șapte arce noi apăreau pe graficul radar, pe o 
traiectorie de interceptare a rachetelor care se apropiau. 

— Treizeci de secunde până la contact, spuse Luis. 

Arcele de pe ecran se apropiau. 

— Dacă rachetele explodează deasupra unei zone populate..., 
zise Pauline. 

— Rachetele antirachetă nu au focoase de luptă, explică Luis. 
Acestea distrug dispozitivul care se apropie doar prin faptul că 
se ciocnesc de el. Dar focoasele rachetelor ar putea să 
explodeze când ating pământul. Făcu o pauză. Zece secunde. 

Camera era tăcută și toată lumea privea la grafic. Punctele se 
uneau. 

— Contact, spuse Luis. 

Graficul îngheță. 

— Cerul este plin de sfărâmături, adăugă Luis. Radarul este 
neclar. Avem lovituri la ţintă, dar nu știm câte. 

Pauline spuse: 

— N-ar fi trebuit să le lovim pe toate - cu șapte interceptoare 
menite să lovească doar patru rachete? 

— Da, spuse Luis. Dar rachetele nu sunt niciodată perfecte. 
Uite că aflăm... rahat, doar două lovituri. Încă mai sunt două 
rachete care se îndreaptă spre Jeju. 

Chess spuse: 

— Pentru numele Domnului, de ce nu trage bateria cu tot ce 
are? 

— Și atunci ce ar mai face dacă nord-coreenii ar lansa alte 
șase rachete? răspunse Pauline. 

Chess avea o altă întrebare. 

— Ce s-a întâmplat cu cele cinci rachete antirachetă care n-au 
lovit ţinta? Pot să încerce din nou? _ 

— La viteza aceea nu se pot întoarce. In cele din urmă vor 
încetini și se vor prăbuși, să sperăm că în mare. 

— Treizeci de secunde, spuse Luis. 

Toată lumea privea imaginile tv de la baza navală care era 
ținta. 

Oamenii de acolo probabil că n-aveau să vadă rachetele, care 
se mișcau prea repede pentru ochiul omenesc, se gândea 
Pauline. Dar ei știau, evident, că erau atacați: cu toţii alergau, 
unii într-un fel vioi, cu un scop precis, alții într-o panică oarbă. 

— Zece secunde, spuse Luis. 

Pauline își dorea să poată privi în altă parte. Nu voia să vadă 
cum mureau oameni; dar știa că nu putea să clipească. Trebuia 
să fie în stare să spună că văzuse ce se întâmplase. 

În timp ce privea spre un șir de clădiri joase, pe ecran apărură 
câteva fulgere, cinci sau șase, toate în același timp. Ea abia 
dacă avu timp să realizeze că rachetele aveau focoase multiple; 
apoi se prăbuși un zid și un om zbură prin aer, iar un camion se 
ciocni de o mașină parcată. Scena fu înghițită imediat de un fum 
cenușiu. 

Imaginea se mută în port și Pauline observă că cealaltă 
rachetă își împrăștiase bombele peste vase. Era un noroc, se 
gândi ea: rachetele balistice nu erau foarte precise. Văzu flăcări, 
fum și metal contorsionat, apoi un marinar care sărea în apă. 

După aceea ecranul deveni alb. 

Urmă un lung moment de tăcere uluită. 

În cele din urmă, Luis spuse: 

— Am pierdut semnalul. Ei cred că sistemul a fost distrus - 
deloc surprinzător. 

Pauline zise: 

— Am văzut suficient ca să știm că vor fi zeci de morți și de 
răniţi, plus pagube în valoare de milioane de dolari. Dar se vor 
termina lucrurile aici? Presupun că am fi auzit dacă ar mai fi fost 
lansate și alte rachete de altundeva din Coreea. 

Luis întrebă la Pentagon și, după ce așteptă, spuse: 

— Nu, nimic altceva. 

Acum, pentru prima dată, Pauline se așeză pe scaunul în 
capul mesei. 

— Doamnelor și domnilor, spuse ea, asta nu a fost izbucnirea 
unui război. 

Avură nevoie de un moment ca să înțeleagă cuvintele ei. Apoi 
Gus spuse: 

— De acord, doamnă președinte, dar ai vrea să ne explici cum 
gândești? 

— Desigur. Unu: aceasta este o lovitură strict limitată - șase 
rachete, o singură ţintă -, nu o încercare de a cuceri sau de a 
distruge Coreea de Sud. Doi: ei au avut grijă să nu ucidă 
americani, lovind o bază navală care nu este folosită de navele 
americane. Ca să rezumăm, tot ceea ce este legat de acest atac 
sugerează reţinere. Privi în jur și adăugă: Paradoxal. 

Gus aprobă din cap gânditor. 

— Au ripostat la adresa bazei care le-a distrus submarinul și 
asta e tot. Doresc ca această acţiune să fie privită ca o reacție 
proporțională. 

— Vor pace, spuse Pauline. Se chinuiesc să câștige un război 
civil și nu vor să lupte împotriva Coreei de Sud și a 
ultranaționaliștilor. 

— Unde ne plasăm noi în povestea asta? întrebă Chess. 

Pauline gândea din mers, dar se afla cu cel puțin câţiva pași 
înaintea grupului. 

— Trebuie să împiedicăm Coreea de Sud să riposteze. Nu le 
va plăcea, dar vor fi nevoiţi să înghită asta. Au un acord cu noi, 
tratatul de apărare reciprocă din 1953. În articolul II, 
documentul acela îi obligă să ne consulte când sunt ameninţaţi 
de un atac militar extern. Trebuie să se înţeleagă cu noi. 

Luis părea sceptic. 

— În teorie, zise el. 

— Adevărat. Este o lege elementară a relaţiilor internaţionale 
ca guvernele să-și îndeplinească obligaţiile prevăzute în tratate 
doar atunci când le convine. Când nu le convine, găsesc scuze. 
Așa că tot ceea ce avem noi de făcut acum este să batem în 
cuie chestia asta. 

— Bună idee. Cum? întrebă Chess. 

— Voi propune o încetare a focului și o conferinţă de pace: 
Coreea de Nord, Coreea de Sud, China și noi. Va fi găzduită de o 
tară asiatică, una mai mult sau mai puţin neutră - Sri Lanka ar 
putea să funcţioneze. 

Chess încuviinţă din cap. 

— Filipine, poate. Sau Laos, dacă chinezii preferă o dictatură 
comunistă. 

— Oricare, zise Pauline ridicându-se în picioare. Aranjează 
convorbirile cu președintele Chen și cu președintele No, te rog. 
Continuă să încerci să dai de trimisul Coreei de Nord la ONU, dar 
cere-i și lui Chen să-l sune pe Comandantul Suprem. 

— Da, doamnă, spuse Chess. 

— Familiile personalului militar american din Coreea de Sud ar 
trebui evacuate, zise Luis. 

— Da. lar acolo se mai află și 100 000 de civili americani. Ei ar 
trebui sfătuiţi să plece. 

— Încă un lucru, doamnă președinte. Cred că ar trebui să 
ridicăm nivelul de alertă la DEFCON 3. 

Pauline ezită. Asta însemna recunoașterea publică a faptului 
că lumea devenise un loc mult mai periculos. Așa ceva nu se 
făcea niciodată cu ușurință. 

Decizia referitoare la nivelul de alertă trebuia să fie luată de 
președinte și de ministrul apărării împreună. Dacă Pauline și 
Luis erau de acord, anunțul avea să fie făcut de către 
președintele comitetului unificat al statelor majore, Bill 
Schneider. 

Jacqueline Brody vorbi pentru prima dată. 

— Problema este că asta va face publicul să devină neliniștit. 

Luis nu avea răbdare să discute despre opinia publică. Nu era 
un democrat prea convingător. 

— Avem nevoie ca forțele noastre să fie pregătite! 

— Dar nu avem nevoie de panică în rândurile publicului 
american! spuse Jacqueline. 

Pauline rezolvă disputa. 

— Luis are dreptate, zise ea. Ridicaţi nivelul de alertă 
DEFCON. Să anunţe Bill mâine-dimineaţă, la conferinţa de presă. 

— Mulţumesc, doamnă președinte, spuse Luis. 

— Dar și Jacqueline are dreptate, adăugă Pauline. Trebuie să 
explicăm că această măsură este luată doar din precauţie și că 
populaţia din Statele Unite nu este în pericol. Gus, cred că tu ar 
trebui să apari alături de Bill ca să liniștești publicul. 

— Da, doamnă. 

— Acum o să fac un duș, așa că aranjează convorbirile 
telefonice pentru ceva mai târziu. Dar vreau să punem treaba 
asta în mișcare înainte ca Asia de Est să încheie ziua de lucru. În 
noaptea asta nu mai merg la culcare. 

o... 

James Moore acorda un interviu pentru un matinal tv. 
Consimţise să apară la un canal care nici măcar nu pretindea că 
făcea reportaje obiective. Era intervievat de Caryl Cole, care se 
descria drept o „soccer mom”? conservatoare, dar care, de fapt, 
era doar bigotă. Pauline se ridică de la masă și se duse în fostul 
salon de frumusețe ca să urmărească emisiunea. După un minut 
intră și Pippa, îmbrăcată pentru școală și cu rucsacul la ea, și 
rămase să privească. 


? Mamă din suburbii, care își petrece o bună parte a timpului ducându-și copiii la 
fotbal sau fiind angajată în alte activităţi similare. (n. red.). 

Pauline se aștepta de la Caryl să-l ia ușor pe Moore și exact 
asta se întâmplă. 

— Orientul îndepărtat este un cartier rău famat, spuse el în 
stilul său populist. Este condus de o bandă de chinezi, care cred 
că pot să facă tot ceea ce doresc. 

— Dar Coreea? întrebă Caryl. 

— Nu e tocmai o întrebare dificilă, comentă Pauline. 

Moore răspunse: 

— Sud-coreenii sunt prietenii noștri și e bine să ai prieteni 
într-un cartier rău famat. 

— Dar Coreea de Nord? 

— Comandantul Suprem este un hombre rău, dar el nu 
călărește singur. Face parte dintr-o bandă și primește ordine de 
la Beijing. 

— lremediabil de simplu, spuse Pauline, dar îngrozitor de greu 
de amintit și de înțeles. 

Moore continuă: 

— Sud-coreenii sunt de partea noastră și noi trebuie să-i 
apărăm. Pentru asta avem trupe acolo... Ezită, apoi spuse: 
Câteva mii de soldați. 

Pauline rosti spre televizor: 

— Cifra pe care o cauţi este douăzeci și opt de mii cinci sute. 

Moore continuă: 

— lar dacă băieţii noștri nu s-ar afla acolo, întreaga peninsulă 
Coreea ar fi cotropită de chinezi. 

— Asta este un gând care te trezește la realitate, zise Caryl. 

— Acum, zise Moore, nord-coreenii i-au atacat pe prietenii 
noștri. Au bombardat o bază navală și au ucis o mulţime de 
oameni. 

— Președintele Green a convocat o conferinţă de pace, 
comentă Caryl. 

— La dracu' cu asta, spuse Moore. Când cineva te pocnește 
peste bot, nu ceri o conferință de pace - îl lovești înapoi. 

— lar dumneata ai lovi înapoi Coreea de Nord dacă ai fi 
președinte? 

— Un bombardament masiv care ar distruge toate bazele 
militare pe care le au. 

— Vorbești despre bombe nucleare? 

— Nu are niciun rost să ai arme nucleare dacă nu le folosești. 

— El chiar a spus asta? zise Pippa revoltată. 

— Da, spuse Pauline. Și știi ceva? Chiar vorbește serios. Nu e 
îngrozitor? 

— Este stupid. 

— Ar putea să fie cel mai stupid lucru pe care la spus cineva 
în istoria rasei umane. 

— Asta nu o să-i dăuneze? 

— Așa sper. Dar dacă asta nu-i deraiază campania 
prezidenţială, nimic nu o va mai face. 

Mai târziu, ea îi repetă remarca lui Sandip Chakraborty, iar el 
o întrebă dacă putea să o includă în comunicatul de presă 
despre conferința de pace. 

— De ce nu? spuse Pauline. 

Toate emisiunile de știri din restul zilei prezentau două citate: 

Nu are niciun rost să ai arme nucleare dacă nu le folosesti. 

ȘI: 

Ar putea să fie cel mai stupid lucru pe care i-a spus cineva în 
istoria rasei umane. 


CAPITOLUL 32 


Orășelul din oaza libiană Ghadamis era asemenea unui castel 
fermecat dintr-o poveste. În centrul vechi, părăsit, casele albe, 
construite din argilă, paie și trunchiuri de palmier, erau toate 
legate între ele, cu un edificiu măreț. La nivelul de jos existau 
arcade umbroase între clădiri, iar etajele, rezervate în mod 
tradiţional pentru femei, erau conectate prin mici poduri. In 
interioarele albe, deschiderile ferestrelor și arcadele erau 
decorate vesel cu modele elaborate în nuanțe de roșu. Naji 
alerga prin jur încântat. 

Totul se potrivea cu dispoziţia lui Abdul și a lui Kiah. De 
aproape o săptămână deja, nimeni nu le mai spusese ce să facă, 
nimeni nu încercase să-i stoarcă de bani și nici nu îndreptase 
arma spre capetele lor. Așadar, nu se grăbeau să ajungă la 
Tripoli. 

În sfârșit, ajunseseră să creadă că îngrozitorul lor coșmar se 
terminase. Abdul continua să fie vigilent, uitându-se mereu în 
oglinda retrovizoare ca să se asigure că nu erau urmăriţi și 

analizând cu atenţie orice mașină care trăgea în apropierea lor, 
când era parcat; dar nu vedea niciodată ceva suspect. 

ISGS ar fi putut să le trimită vorbă prietenilor și asociaţilor lor 
ca să-i caute pe fugari, dar ei erau o familie tânără de arabi, cu 
un copil de doi ani, și existau mii de oameni asemenea lor. Chiar 
și așa, Abdul era mereu atent, căutând în mulţime faţa 
împietrită, cu cicatrice, a unui jihadist. Nu văzuse însă pe nimeni 
care să pară măcar de departe dubios. 

Dormeau în mașină sau pe podeaua casei cuiva, pretinzând 
că erau o familie. Povestea lor era că fratele lui Kiah murise la 
Tripoli, unde nu avea rude, și că ei trebuiau să-i pună în ordine 
afacerile, să vândă casa și mașina și să îi trimită banii mamei lui 
Kiah din N'Djamena. Oamenii simpatizau cu ei și nu se îndoiau 
de poveste. Naji era de ajutor: nimeni nu suspecta un cuplu cu 
un copil. 

Vremea la Ghadamis era dogoritor de fierbinte, iar locul avea 
parte de doar câteva ploi pe an. Mulţi dintre oamenii de acolo nu 
vorbeau arabă, având propriul limbaj, o limbă berberă. Dar 
orașul avea hoteluri, primele pe care le văzuseră Abdul și Kiah 
de când plecaseră din Ciad. După ce depășiră magicul centru 
vechi, se cazară la un hotel din orașul nou, modern, luând o 
cameră care avea un pat mare și un pătuț pentru Naji. Abdul 
plăti cu numerar și prezentă pașaportul lui ciadian, care era 
suficient pentru ei toți, ceea ce era un noroc, întrucât Kiah nu 
avea niciun fel de documente. 

Fu foarte încântat să afle că în cameră exista un duș - simplu, 
doar cu apă rece, dar era culmea luxului după toate prin care 
trecuseră. Rămase multă vreme sub jetul de apă, apoi ieși și se 
uită în jur după un prosop. 

Când Kiah îl văzu dezbrăcat, suspină de șoc și se întoarse cu 
spatele. 

El zâmbi și spuse cu blândeţe: 

— Ce s-a întâmplat? 

Ea se întoarse pe jumătate, acoperindu-și ochii, apoi chicoti și 
se relaxă. 

Luară cina într-o cafenea de lângă hotel. Localul avea un 
televizor, primul pe care-l vedea Abdul de câteva săptămâni 
bune, la care se transmitea un meci de fotbal din campionatul 
italian. 

Îl culcară pe Naji și făcură dragoste imediat ce el adormi. O 
făcură din nou dimineața, înainte ca el să se trezească. Abdul 
avea câteva prezervative, dar, în ritmul acela, avea să rămână 
rapid în pană. În acea parte a lumii, nu era ușor să cumperi 
astfel de lucruri. 

Era îndrăgostit de Kiah, nu exista nicio îndoială în legătură cu 
asta. Inima lui fusese cucerită de frumuseţea și de curajul ei, 
precum și de inteligenţa ei vie. Și era destul de sigur că și ea îl 
iubea. Dar nu avea încredere în emoţiile lor. Aceste sentimente 
puteau să fie doar rezultatul modului în care destinul îi adusese 
împreună. Timp de șapte săptămâni lungi, ei se ajutaseră unul 
pe altul să treacă printr-un disconfort intens și prin pericolele 
grave, zi și noapte. Abdul își amintea felul în care Kiah dăduse 
foc benzinei din parcul auto, fără să pară că s-ar teme pentru ea 
însăși. Îi salvase viaţa lui Abdul, omorându-l pe Mohammed. De 
atunci nu arătase nicio remușcare, iar el îi admira tăria de 
caracter. Dar era suficient? Dragostea lor avea să reziste 
revenirii la civilizaţie? 

Și mai exista și o prăpastie culturală între ei, la fel de uriașă 
ca Marele Canion. Ea se născuse și crescuse pe malurile lacului 
Ciad și, până în urmă cu câteva săptămâni, nu călătorise 
niciodată mai departe de N'Djamena. Obiceiurile limitate, 
represive, ale acelei societăţi rurale sărace erau tot ceea ce 
cunoștea ea. El locuise în Beirut, în Newark și în suburbiile 
Washingtonului. La liceu și la colegiu, el deprinsese moralitatea 
permisivă a ţării lui adoptive. Și astfel, chiar dacă făceau 
dragoste mereu, ea era șocată de lucruri normale, cum era să 
umble dezbrăcat printr-o cameră de hotel. 

lar el o indusese în eroare. Ea crezuse că el era un vânzător 
de ţigări din Liban - deși, de acum, era evident că bănuia 
minciuna. Mai devreme sau mai târziu, trebuia să-i 
mărturisească faptul că era cetăţean american și agent CIA - 
dar cum avea să se simtă ea când urma să afle asta? 

Stăteau întinși cu faţa unul spre altul, în camera lor, în timp ce 
Naji era încă adormit în pătuţul lui, cu obloanele închise ca să-i 
apere de arșiţă, iar el se delecta cu arcuirea nasului ei, cu 
intensitatea ochilor căprui și culoarea arămie a pielii ei. In timp 
ce îi mângâia trupul, el îi atinse din întâmplare părul pubian, iar 
asta o făcu să tresară. 

— Ce faci? spuse ea. 

— Nimic. Doar te ating. 

— Dar este lipsit de respect. 

— Cum poate să fie? Este un gest de afecţiune. 

— Este genul de lucruri pe care l-ai face cu o prostituată. 

— Chiar așa? N-am cunoscut niciodată o prostituată. 

Și iată o altă prăpastie. Kiah iubea sexul - ceea ce fusese clar 
încă de prima dată, când ea fusese cea care preluase iniţiativa 
-, dar crescuse cu anumite concepţii despre modestie, care erau 
uluitor de diferite de cele ale cuiva crescut într-un oraș 
american. Avea ea să reușească să se adapteze? Dar el? 

Naji se agită în pătuț și ei înţeleseră că era momentul să 
meargă mai departe. Spălară și îmbrăcară copilul, apoi reveniră 
la cafenea pentru micul dejun - și atunci văzură știrile. 

Abdul era pe cale să se așeze când privirea îi fu atrasă de 
filmul cu lansarea rachetelor. La început, crezu că se uita la un 
test, dar erau atât de multe rachete, încât părea prea costisitor 
pentru a fi un simplu exercițiu. Urmară câteva imagini cu 
rachetele luate de la sol, vizibile mai ales din cauza dărelor albe 
de condensare - și Abdul realiză că trebuiau să fie rachete de 
croazieră, pentru că rachetele balistice zburau prea rapid și prea 
sus pentru astfel de filmări. 

— De ce nu te așezi? îl întrebă Kiah. 

Dar el rămase în picioare, holbându-se la ecranul televizorului 
plin de teamă. 

Comentariul era într-o limbă pe care nu o recunoștea, deși 
bănuia că era est-asiatică. Apoi volumul fu redus și apăru o 
traducere în arabă, iar el află că rachetele fuseseră lansate de 
armata sud-coreeană, care realizase acea filmare, și că acţiunea 
era o ripostă la un atac asupra unei baze navale de-a lor, 
înfăptuit de rachetele din Coreea de Nord. 

— Ce vrei să mănânci? spuse Kiah. 

— Șșșt! zise Abdul. 

Urma un film ce prezenta o bază militară, cu grila 
caracteristică de drumuri drepte care făceau legătura între 
clădirile joase. Semnele erau hieroglife, iar traducerea identifica 
baza ca fiind Sino-ri, din Coreea de Nord. Pretutindeni exista o 
activitate frenetică în jurul a ceea ce păreau a fi lansatoare de 
rachete sol-aer. Imaginile ar fi putut fi făcute de un avion de 
recunoaștere sau de o dronă. Brusc, urmară mai multe explozii, 
limbi de foc însoţite de nori de fum. Altele noi apăreau în aer în 

apropierea camerei: forțele de la sol ripostau. Dar distrugerile 
de la sol erau îngrozitoare. Era evident că atacul intenţionase să 
distrugă complet ţinta. 

Abdul era îngrozit. Coreea de Sud ataca furibund Coreea de 
Nord cu rachete de croazieră, aparent ca o răzbunare pentru un 
incident anterior. Ce anume provocase acest dezastru? 

— Vreau /eben, spuse Naji. 

— Taci din gură, tati vrea să asculte știrile! răspunse Kiah. 

O parte din mintea lui Abdul înregistră faptul că tocmai fusese 
numit „tati”. 

În comentariul de la televiziune apăru apoi un detaliu 
important: Sino-ri era baza care lansase rachetele împotriva 
bazei navale sud-coreene de la Jeju. 

În toată povestea asta era o ripostă de tip „dinte pentru 
dinte”, pe care el o ratase în timp ce pierduse orice contract în 
deșert. Însă acest film bine realizat demonstra faptul că sud- 
coreenii doreau ca lumea să știe că ei ripostaseră. 

Cum de permiseseră americanii și chinezii să se întâmple așa 
ceva? 

Ce dracu' se întâmpla? 

Și unde aveau să ducă toate acestea? 


CAPITOLUL 33 


Chang Kai îi ceru lui Ting să plece din oraș. 

Încerca să se strecoare afară din biroul său de la Guoanbu, 
plin de o activitate frenetică, și să se întâlnească cu Ting și cu 
mama ei, Anni, la sala lor de gimnastică. Ele mergeau acolo ori 
de câte ori Ting avea o zi liberă. Anni făcea exerciţii de 
fizioterapie pentru vechea ei rană de la picior și Ting alerga pe 
bandă. Când ieșiră din vestiar, el le aștepta în cafenea cu ceai și 
chifle cu pastă de lotus. Imediat ce se așezară, el sorbi din ceai 
și spuse: 

— Trebuie să stăm de vorbă. 

— O, nu! spuse Ting. Ai o aventură. Mă părăsești. 

— Nu fi prostuță, spuse el zâmbind. Nu te voi părăsi niciodată. 
Dar vreau să pleci din oraș. 

— De ce? 

— Viața ta este în pericol. Cred că este pe cale să 
izbucnească un război și, dacă am dreptate, Beijingul va fi 
bombardat. 

Anni spuse: 

— Se vehiculează multe despre asta pe internet. Dacă știi 
unde să cauţi. 

Kai nu era surprins. O mulţime de chinezi știau să ocolească 
firewall-urile guvernului pentru a avea acces la știrile din vest. 

— E chiar atât de rău? spuse Ting. 

Era. Bombardamentul sud-coreean asupra bazei Sino-ri îl 
surprinsese pe Kai, deși el ar fi trebuit să știe tot. Președintele 
No era obligat să-i consulte pe americani înainte să întreprindă o 
astfel de acţiune. Aprobase Casa Albă acest atac? Sau 
președintele No se hotărâse, pur și simplu, să nu întrebe? Kai ar 
fi trebuit să știe, dar nu știa. 

Oricum, avea o puternică senzaţie că nimeni nu-i spusese lui 
No Do-hui ce să facă. El o întâlnise la un moment dat pe femeia 
subţire, cu faţă dură și cu păr cenușiu ca oţelul. Ea supravieţuise 
unei încercări de asasinat organizate de regimul din Coreea de 
Nord. Tentativa ucisese un consilier important care - doar Kai și 
patru oameni știau asta - fusese amantul ei. Asta contribuise, 
fără îndoială, la ura pe care o nutrea ea față de Comandantul 
Suprem. 

Sino-ri fusese rasă de pe fața pământului, iar președintele No 
anunţase triumfătoare că, de la baza aceea din Coreea de Nord, 
n-aveau să mai fie lansate alte rachete. Ea vorbea de parcă asta 
pusese capăt poveștii, dar, desigur, nu era așa. 

Capacitatea Comandantului Suprem Kang de a riposta era 
limitată, dar, într-un fel, asta făcea lucrurile și mai sumbre. 
Jumătate din armata nord-coreeană se afla deja sub controlul 
rebelilor, iar cealaltă jumătate fusese și mai mult slăbită de 
distrugerea bazei Sino-ri. Încă două sau trei lovituri ca aceea l-ar 
fi lăsat pe Comandantul Suprem aproape neputincios în disputa 
cu Coreea de Sud. El îl sunase pe președintele Chen și îi ceruse 
întăriri, respectiv trupe chinezești, dar Chen îi spusese doar să 
aștepte conferinţa de pace a președintelui Green. Kang era 
disperat, iar disperarea îl făcea să fie nesăbuit. 

Conducătorii lumii erau temători. Rusia și Marea Britanie, de 
obicei aflate în tabere opuse, își uniseră forțele în consiliul de 

securitate al Naţiunilor Unite, ca să forțeze un acord de încetare 
a focului. Franţa le susținuse. 

Exista o șansă redusă ca președintele Kang să accepte 
propunerea președintelui Green de a-și stăpâni agitația și de a 
participa la conferința de pace; dar Kai era pesimist. Pentru un 
tiran, era greu să reducă tensiunea. L-ar fi făcut să pară slab. 

Când Kai se gândea la un război total, cel mai tare se temea 
că Ting ar fi putut să păţească ceva. El era responsabil pentru 
siguranţa tuturor celor 1,4 miliarde de persoane din China, dar 
lui îi păsa, în mod special, doar de una dintre ele. 

— China și Statele Unite au pierdut controlul asupra 
evenimentelor, zise Kai. 

— Unde ai vrea să mă duc? întrebă Ting. 

— La casa noastră din Xiamen. Este la mai mult de o mie șase 
sute de kilometri distanță de aici. Ai avea măcar o șansă să 
supravieţuiești. Apoi privi spre Anni. Ar trebui să mergeţi 
amândouă. 

Ting spuse: 

— Nici nu se pune problema. Ştii asta. Eu am o slujbă, o 
carieră... 

El se așteptase ca ea să se împotrivească. 

— Anunţă-i că ești bolnavă, spuse el. Du-te acasă și 
împachetează! Pleacă mâine-dimineaţă cu frumoasa ta mașină 
sport. Oprește-te undeva peste noapte. Transformă asta într-o 
vacanţă. 

— Nu pot să le spun că sunt bolnavă. Știi suficiente despre 
industria noastră ca să-ţi dai seama de asta. În industria 
spectacolelor nu există scuze. Dacă nu apari, găsesc pe 
altcineva. 

— Tu ești vedeta! 

— Asta n-are atâta importanţă cât îţi închipui tu. Nu voi mai fi 
multă vreme vedetă dacă nu apar pe ecran. 

— E mai bine decât să mori. 

— În regulă, spuse ea. 

Kai era surprins. Nu se așteptase ca ea să cedeze atât de 
repede. 

Dar Ting încerca doar să fie teatrală. Spuse: 

— Voi pleca... dacă vii și tu cu mine. 

— Pleacă tu și voi veni și eu când voi putea. 

— Nu. Trebuie să mergem împreună. 

Așa ceva nu avea să se întâmple, iar ea știa asta. 

— Nu pot, spuse el. 

— Ba poţi. Dă-ţi demisia de la slujbă. Avem suficienţi bani. Am 
putea să trăim un an fără să rămânem în pană, poate chiar mai 
mult dacă suntem cumpătaţi. Am putea să ne întoarcem la 
Beijing imediat ce tu consideri că este sigur. 

— Trebuie să încerc să previn izbucnirea acestui război. Dacă 
reușesc, este cea mai bună cale de a-mi proteja familia și ţara. 
Și asta nu e doar o slujbă, este viaţa mea. Dar trebuie să fiu aici 
ca să o pot face. 

— Și eu trebuie să rămân aici pentru că te iubesc. 

— Dar pericolul... 

— Dacă va fi să murim într-un război, haide să murim 
împreună! 

El deschise gura ca să vorbească, dar nu avea ce să spună. Ea 
avea dreptate: dacă urma să fie un război, aveau să-l înfrunte 
împreună. 

Spuse: 

— Mai vrei niște ceai? 

o... 

Când se întoarse la birou, găsi pe ecran un mesaj de la șeful 
lui, ministrul securităţii statului, Fu Chuyu, prin care își anunţa 
demisia. Urma să plece peste o lună. 

Kai se întreba de ce. Fu avea vreo șaizeci și cinci de ani, 
vârstă care nu constituia un motiv de pensionare în eșaloanele 
de la vârf ale guvernului chinez. Kai o întrebă pe Yawen, 
secretara lui: 

— Ai văzut mesajul ministrului? 

— Toată lumea l-a primit, spuse ea. 

Asta era o umilinţă semnificativă pentru Kai, care, fiind unul 
dintre cei doi adjuncţi ai lui Fu, ar fi trebuit să se aștepte să fie 
anunţat din timp. În schimb, el fusese anunţat în același timp cu 
secretarele. 

— Mă întreb pentru ce pleacă, spuse el. 

— Secretara lui mi-a spus motivul, zise Yawen. Are cancer. 

— Ah... 

Kai se gândi la scrumiera lui Fu, confecţionată din carcasa 
unui obuz militar, și la marca lui de ţigări, Double Happiness". 

— A aflat de ceva vreme că are cancer la prostată, dar a 
refuzat tratamentul și a spus doar câtorva persoane. Acum s-a 
întins la plămâni și are nevoie de tratament în spital. 

Asta explica multe. Specific, justifica acea campanie de 
defăimare a lui Ting și, prin asociere, a lui Kai însuși. Cineva 
care își dorea slujba lui Fu primise din timp un pont și încercase 
să-l discrediteze pe candidatul cu cele mai mari șanse. Mișelul 
era, probabil, șeful informaţiilor interne, ministrul adjunct Li 
Jiankang. 

Fu era un vechi comunist tipic, se gândi Kai. Omul era pe 
moarte, dar tot complota. Voia să se asigure că succesorul lui 
avea să fie cineva la fel de rigid ca el însuși. Acești oameni nu se 
opreau până când nu se prăbușeau. 

Cât de mare era pericolul în care se afla Kai, personal? Părea 
o întrebare trivială atunci când Coreea se afla în pragul unui 
război total. „Cum pot să fiu vulnerabil la genul acesta de 
rahaturi, se întreba în sinea lui, când tatăl meu este 
vicepreședintele comisiei pentru securitate naţională?” 

Apoi îi sună telefonul personal. Yawen ieși din cameră, iar el 
răspunse. Era generalul Ham din Coreea de Nord. 

— Comandantul Suprem Kang luptă pentru supraviețuirea sa 
politică, spuse el. 

Kai gândea despre Kang că probabil se lupta, la propriu, 
pentru viața lui. Dacă nu-l omorau sud-coreenii, probabil că 
aveau să o facă ultranaţionaliștii. Dar spuse: 

— Ce te face să spui asta tocmai acum? 

— Nu poate să înfrângă această rebeliune. A luptat contra lor, 
dar rămâne fără arme, iar ei au mâna mai bună. Singurul motiv 
pentru care rebelii nu au eliminat încă resturile forțelor 
guvernamentale este acela că speră că sud-coreenii vor face 
treaba în locul lor. 

— Comandantul Suprem știe asta? 

— Cred că știe. 

— Atunci, de ce provoacă un război împotriva Coreei de Sud? 
Pare sinucigaș. 

— El crede că China nu-și poate permite să-l lase să piardă. 
Voi îl veţi salva. Asta este o idee fixă la Kang. El consideră că voi 
veți fi nevoiţi să-i trimiteţi întări - că nu aveţi de ales. 

— Nu putem trimite trupe chinezești în Coreea de Nord. Asta 
ne va implica într-un război împotriva Statelor Unite. 

— Dar nu puteţi lăsa Coreea de Sud să cucerească și să 
învingă Coreea de Nord. 

— Și asta este adevărat. 

— Kang crede că există o singură cale prin care treaba asta 
se poate încheia: voi îl veţi ajuta să respingă Coreea de Sud și 
să-i învingă pe ultranaţionaliști. Cu cât este mai distrus, cu atât 
presiunea este mai mare pentru China ca să-i vină în ajutor. Din 
cauza asta nu consideră că este nesăbuit. 

Kang se simţea invulnerabil. Oricine își spunea Conducător 
Suprem ar fi putut să ajungă să se convingă singur de această 
iluzie. 

Ham continuă: 

— El nu este nebun, este logic. Nu poate să poarte un război 
lung, lent - nu are resursele necesare. Trebuie să facă un gest 
decisiv, care să-i aducă victoria sau înfrângerea. Dacă reușește 
să câștige, e învingător. lar dacă pierde, voi trebuie să-l salvaţi, 
așa că el e tot învingător. 

Și asta era adevărat. 

Kai spuse: 

— l-au mai rămas rachete după distrugerea bazei Sino-ri? 

— Mai multe decât crezi. Toate sunt instalate pe camioane. 
După ce Le-a lansat pe cele șase spre Jeju, a trimis toate 
rachetele departe de baze și le-a ascuns. 

— Unde dracu’ poţi să ascunzi camioanele alea? Cele mai mici 
au aproape cincisprezece metri lungime. 

— Prin toată ţara. Sunt parcate în locuri în care nu pot fi 
observate de deasupra, în special în tuneluri și pe sub poduri. 

— Inteligent. Face aproape imposibil să le lovești. 

— Trebuie să închid, îmi pare rău, zise Ham. 

— Ai grijă de tine, spuse Kai, dar Ham închisese deja. 

Kai reflectă sumbru la conversaţia lor în timp ce nota detaliile 
pentru dosar. Tot ceea ce spusese Ham avea sens. Singura cale 
de a evita războiul acum era ca China să reţină Coreea de Nord, 
iar Statele Unite să reţină Coreea de Sud. Dar era mai ușor de 
spus decât de făcut. 

După câteva minute de gândire, crezu că vede o cale să-i 
impulsioneze pe americani. Decise să încerce mai întâi cu un 
membru al gărzii vechi a partidului comunist. Îl sună pe tatăl 
său. Avea să discute despre altceva, apoi avea să-i strecoare 
ideea lui în conversaţie. 

— Eşti prieten cu Fu Chuyu, spuse el când avu legătura. Ştiai 
că e pe moarte? 

Urmă o ezitare care-i oferi răspunsul. Apoi Jianjun spuse: 

— Da. Am aflat acum câteva săptămâni. 

— Mi-aș dori să-mi fi spus și mie. 

Jianjun se simţea clar vinovat pentru că ţinuse asta pentru 
sine, dar pretindea că nu era așa. 

— Mi s-a spus confidential, încercă să explice el. Are vreo 
importanţă? 

— A existat o mică, dar urâtă campanie de bârfe răutăcioase 
la adresa nurorii tale. Intenţia era să-mi provoace mie probleme. 
Acum înțeleg de ce. E vorba despre cine îi va succeda lui Fu ca 
ministru. 

— Asta e prima dată când aud despre așa ceva. 

— Cred că Fu este în cârdășie cu ministrul adjunct Li. 

— Eu nu am... Jianjun tuși, un spasm tipic pentru curăţarea 
gâtului al unui fumător, apoi reluă: Eu nu am nicio informaţie. 

„Sper că nenorocitele alea de ţigări nu te vor ucide și pe tine”, 
se gândi Kai. 

— Eu pariez pe Li, dar ar putea să fie la fel de bine și alţii. 

— Asta-i problema. E o listă lungă. 

— Că tot vorbim despre necazuri, ce crezi despre criza din 
Coreea? 

Jianjun păru ușurat să schimbe acel subiect jenant. 

— Coreea? Va trebui să devenim duri mai devreme sau mai 
târziu. 

Asta era răspunsul lui la orice. 

Kai decise că era timpul să-și încerce ideea. 

— Tocmai am vorbit cu cea mai bună sursă a noastră din 
Coreea de Nord. El mi-a spus despre Comandantul Suprem că 
este cu spatele la zid - rămâne fără arme și este posibil să facă 
un gest disperat. Noi trebuie să-l controlăm. 

— Doar dacă am putea. 

— Sau să-i facem pe americani să înfrâneze Coreea de Sud, 
convingându-l pe președintele No să nu riposteze la oricare ar fi 
următoarea mișcare a lui Kang. 

— Putem să sperăm la asta. 

Prefăcându-se că vorbește relaxat, Kai spuse: 

— Sau am putea să fim cinstiţi cu cei de la Casa Albă și să-l 
avertizăm pe președintele Green că președintele Kang este slab 
și disperat. 

— Nici nu se pune problema, zise Jianjun indignat. Să le 
spunem americanilor cât de slab este aliatul nostru? 

— O situaţie de genul acesta necesită măsuri excepţionale. 

— Dar nu până la trădare. 

„Ei bine, se gândi Kai, mi-am primit răspunsul: vechea gardă 
nici măcar nu ar lua în considerare ideea”. Se prefăcu oarecum 
convins și răspunse: 

— Presupun că ai dreptate. Apoi schimbă rapid subiectul. 
Bănuiesc că mama nici nu vrea să ia în considerare să 
părăsească orașul... Să se mute undeva unde este mai sigur. 
Într-un loc care este mai puţin probabil să fie bombardat. 

Urmă o pauză, apoi Jianjun spuse cu asprime: 

— Mama ta este un cetăţean comunist. 

Această remarcă îl derută pe Kai. 

— Îți închipui că nu știam asta? 

— Comunismul este ceva mai mult decât o teorie pe care o 
acceptăm pentru că există dovezi serioase, precum tabelul 
periodic al elementelor al lui Mendeleev. 

— Ce vrei să spui? 

— Comunismul este o misiune sacră. Se află deasupra a orice 
altceva, inclusiv deasupra legăturilor de familie și siguranţei 
personale. 

Lui Kai nu-i venea să creadă. 

— Deci, după tine, comunismul este mai important decât 
mama mea? 

— Exact. lar ea îţi va spune același lucru ca mine. 

Era mai extrem decât ar fi bănuit vreodată Kai. Se simțea 
uluit. 

Tatăl lui continuă: 

— Uneori, cred că generaţia ta nu înțelege asta cu adevărat. 

„Te-ai prins”, se gândi Kai, apoi spuse: 

— Ei bine, nu te-am sunat pentru o discuţie despre comunism. 
Dă-mi de știre dacă afli ceva despre cei care acţionează 
împotriva mea. 

— Desigur. 

— Când voi afla cine a fost cel care încearcă să ajungă la 
mine prin nevasta mea, am să-i tai boașele cu un cuțit ruginit, 
zise Kai, apoi închise telefonul. 

Avusese dreptate să se teamă că Jianjun avea să se 
împotrivească ideii de a juca cinstit cu americanii. Jianjun fusese 
crescut și învăţat să-i considere pe capitaliștii imperialiști drept 
dușmani pe viaţă. China se schimbase, lumea se schimbase, dar 
bătrânii erau blocaţi în trecut. 

Dar asta nu însemna că ideea lui era greșită - doar că trebuia 
să fie pusă în practică clandestin. 

Ridică telefonul și formă un număr, răspunzându-i-se imediat. 

— Sunt Neil. 

— Sunt Kai. Trebuie să știu dacă i-aţi dat acordul în avans 
președintelui No pentru atacul de la Sino-ri. 

Neil ezită, iar Kai spuse: 

— Trebuie să fim cinstiţii unii cu alţii. Situaţia este prea 
periculoasă pentru a face altfel. 

— În regulă, spuse Neil. Dar dacă mă citezi, voi nega. 

— Destul de corect. 

— Raspunsul este nu. N-am știut dinainte și, dacă am fi știut, 
nu l-am fi aprobat. 

— Mulţumesc. 

— E rândul meu. Voi știaţi despre atacul Comandantului 
Suprem Kang asupra bazei de la Jeju? 

— Nu. Același lucru. Fără avertizare, altfel am fi încercat să-l 
oprim. 

— La ce se gândește Comandantul Suprem Kang? 

— Despre asta trebuie să stau de vorbă cu tine. Criza este 
mai gravă decât crezi. 

— Hristoase, spuse Neil. E greu de imaginat așa ceva. 

— Crede-mă! 

— Continuă! 

— Problema este slăbiciunea regimului din Coreea de Nord. 

— Slăbiciunea lor? 

— Da. Ascultă! Jumătate din armata Coreei de Nord este 
acum controlată de rebeli. O parte din cealaltă jumătate a fost 
distrusă la  Sino-ri. Comandantul Suprem și-a împrăștiat 
lansatoarele mobile de rachete prin toată ţara... 

— Unde? 

— Poduri și tuneluri. 

— Rahat! 

— Dacă n-ar fi făcut asta, partea care a mai rămas din armata 
Coreei de Nord ar fi putut să fie eliminată cu alte două sau trei 
lovituri de rachete dinspre sud. 

— Deci Kang este în mare rahat. 

— Și asta îl face să fie nesăbuit. 

— Ce va face? 

— Ceva drastic. 

— ÎI putem opri? 

— Asigură-te că președintele No nu lovește din nou. 

— Dar Comandantul Suprem ar putea să o provoace. 

— El o va provoca, Neil. Trebuie să se răzbune pentru Sino-ri. 
Vreau ca președintele Green să se asigure că escaladarea se va 
opri aici și că președintele No nu ripostează și mai dur. 

— Totul depinde de cât de severă este răzbunarea lui Kang. Și 
singurii oameni care pot să-l stăpânească pe Comandantul 
Suprem sunteţi voi, băieţi, guvernul chinez. 

— Încercăm, Neil. Crede-mă, încercăm! 


CAPITOLUL 34 


— Nu am cum să plec de la Casa Albă, le spuse Pauline Pippei 
și lui Gerry, în ziua dinaintea Zilei Recunoștinței, în timp ce 
stăteau în picioare în Sala Centrală, lângă pian, cu valizele 
împrăștiate pe podeaua lustruită peste tot în jurul lor. Imi pare 
foarte rău. 

Cel mai vechi prieten al lui Gerry, un fost coleg de la 
Columbia, din urmă cu o viaţă, avea o fermă de cai în Virginia. 
Pauline, Gerry și Pippa plănuiseră să-și petreacă vacanţa de 
Ziua Recunoștinței împreună cu el, cu soția și cu fata lor, care 
era de-o vârstă cu Pippa. Școala era închisă pentru două zile, 
așa că puteau să plece miercuri-seară și să revină duminică. 
Ferma se afla în apropiere de Middleburg, la vreo optzeci de 
kilometri de Casa Albă, un drum de o oră cu mașina, poate mai 
mult dacă era aglomerat. Pippa era foarte încântată: era 
înnebunită după cai, la fel ca multe fete de vârsta ei. 

— Nu te îngrijora, îi spuse Gerry lui Pauline. Suntem obișnuiți 
cu asta. 

Nu părea prea dezamăgit însă. 

Ea spuse: 

— Dacă se calmează situaţia din Coreea, aș putea să ajung la 
cină sâmbătă seara. 

— Ei bine, ar fi frumos. Sună-mă, ca să le pot avertiza pe 
gazdele noastre să pregătească un loc în plus la masă. 

— Desigur. Ea se întoarse spre Pippa. N-o să-ți fie frig dacă o 
să câlărești afară toată ziua? 

— Calul ţine de cald, spuse Pippa. E ca încălzirea în scaun de 
la mașină. 

— Ei bine, asigură-te că porţi haine călduroase. 

Pippa schimbă rapid subiectul, devenind brusc îngrijorată. 

— O să fii în regulă, mamă, să-ţi petreci vacanța de Ziua 
Recunoștinței singură? 

— O să-mi fie dor de tine, dragă, dar nu vreau să-ţi stric 
vacanţa. Știu cât de mult ţi-ai dorit treaba asta. Și voi fi prea 
ocupată să salvez lumea ca să mă simt singură. 

— Dacă tot e să fim bombardati și făcuţi fărâme, aș vrea să 
fim împreună, zise Pippa pe un ton lejer, deși Pauline bănuia o 
îngrijorare serioasă dincolo de bravada ei. 

Pauline, la rândul ei, își ascundea teama că nu avea să-și mai 
vadă fiica niciodată. Dar îi răspunse în aceeași manieră 
serioasă: 

— Foarte dulce din partea ta, dar cred că pot să rețin bombele 
până duminică seara. 

Un hamal de la Casa Albă luă bagajele și Gerry îi spuse: 

— Serviciul secret ar trebui să aștepte. 

— Da, domnule! 

Pauline îi sărută, apoi îi privi cum se îndepărtează. 

Comentariul Pippei atinsese un punct sensibil. Ceea ce 
ascundea Pauline era convingerea că era cu adevărat posibil ca 
bombele să cadă peste Washington în următoarele câteva zile. 
Din acest motiv era bucuroasă că Pippa pleca din oraș. Își dorea 
doar ca fiica ei să fie cât mai departe. 

Fusese șocată de bombardamentul de la Sino-ri: nimeni nu se 
așteptase ca președintele No să întreprindă o acţiune atât de 
drastică fără să consulte Statele Unite. Era și foarte furioasă: se 
presupunea că erau aliaţi, angajaţi să acţioneze împreună. Dar 
No nu avea niciun regret, iar Pauline se temea că alianţa slăbea. 
Pierdea controlul asupra Coreei de Sud în același fel în care 

Chen pierdea controlul asupra Coreei de Nord. Era o evoluţie 
periculoasă. 

Se duse în Biroul Oval, unde o aștepta Chess ca să-și ia 
rămas-bun. Era îmbrăcat într-o haină matlasată și purta teniși, 
fiind gata să zboare la Colombo, Sri Lanka. 

— Cât durează zborul? îl întrebă Pauline. 

— Douăzeci de ore, inclusiv oprirea pentru realimentare. 

Chess se ducea la conferința de pace. China îl trimitea pe Wu 
Bai, ministrul de externe, al cărui rang era echivalent cu acela al 
secretarului de stat american. 

— Ai văzut rapoartele de la secţia CIA din Beijing, spuse 
Pauline. 

— Sigur că da. Tipul de la serviciul secret chinez este uluitor 
de candid. 

— Chang Kai. 

— Da. Nu cred că am primit vreodată un mesaj atât de sincer 
de la guvernul Chinei. 

— S-ar putea să nu fie de la guvern. Am senzaţia că Chang 
Kai lucrează de capul lui. Se teme de ceea ce ar putea face 
Comandantul Suprem Kang în Coreea de Nord și este îngrijorat 
că unele persoane din guvernul chinez nu consideră pericolul 
suficient de serios. 

— Ei bine, sunt pe cale să-i fac Comandantului Suprem o 
propunere atrăgătoare. 

— Să sperăm că și președintele Kang o privește în felul 
acesta. 

Ei discutaseră asta mai devreme, la o întâlnire a guvernului. 
Erau nevoiţi să-i ofere ceva lui Kang și deciseseră să-i ofere o 
revizuire a frontierei maritime dintre Coreea de Nord și Coreea 
de Sud, un punct sensibil pentru el. După părerea lui Pauline, 
revizuirea era necesară de multă vreme. Liniile din 1953 
fuseseră trasate atunci când Coreea de Nord era învinsă și 
China era slabă, iar acestea favorizau sudul, îmbrăcând coasta 
Coreei de Nord și oferind Coreei de Sud cele mai bune zone de 
pescuit din Marea Galbenă. O ajustare era corectă și avea să îi 
permită Comandantului Suprem să salveze situaţia. Președintele 
No din Coreea de Sud avea să protesteze, dar urma să accepte 
până la urmă. 

— Trebuie să plec. Avionul așteaptă, cu șapte membri ai 
personalului militar și diplomatic, care toți așteaptă sa mă 
informeze, pe drum. 

Chess se ridică în picioare și își luă servieta burdușită. 

— lar când ei obosesc, am de citit o grămadă de hârtii. 

— Să călătorești în siguranţă! 

Chess plecă. 

Pauline se mută în camera de studiu, comandă o salată și 
începu să treacă prin hârtii, folosind la maximum timpul, cu 
puţine întreruperi. Când ceru cafea, își verifică ceasul și observă 
că era ora nouă. Îi trecu prin minte că Chess se afla acum în aer. 

Își amintea felul în care îi stăpânise pe ceilalţi conducători ai 
lumii în urmă cu o lună, când prevenise izbucnirea războiului la 
frontiera dintre Sudan și Ciad, și se întreba dacă diplomaţia ei 
avea să funcţioneze din nou de data asta. Se temea că această 
criză coreeană ar fi putut să fie mult mai solicitantă. 

Apoi intră Gus. 

Ea zâmbi, fericită să-l vadă și să fie singură cu el în camera de 
studiu. Își suprimă un fior de vinovăţie: ea nu-l înșela pe Gerry 
decât în visele ei cu ochii deschiși. 

Gus era pus pe treabă. 

— Cred că președintele Kang este pe cale să facă ceva, spuse 
el. Am prins două indicii. Unul este activitatea intensă de 
comunicații din jurul bazelor militare din Coreea de Nord. Nu 
putem citi mesajele, pentru că sunt criptate, dar modelul 
sugerează că se pregătește un atac. 

— Asta este răzbunarea. Care e al doilea? 

— Un virus inactiv plantat în rețeaua armatei sud-coreene a 
fost activat și trimite ordine false. Ei au fost nevoiţi să-și 
instruiască toate forțele să ignore mesajele electronice și să se 
supună doar ordinelor telefonice, care vin de la fiinţe umane, 
până când devirusează sistemul. 

— Asta ar putea să fie preludiul unui asalt major. 

— Exact, doamnă președinte. Luis și Bill se află deja în 
camera de operaţiuni. 

— Să mergem! zise Pauline și se ridică de la biroul ei. 

Camera de operaţiuni se umplu. Intră șeful de cabinet, 
Jacqueline Brody, apoi Sophia Magliani de la DNI, urmată de 
vicepreședinte. 

Câteva ecrane prinseră viață, prezentând ceea ce păreau să 
fie imagini de la o cameră de supraveghere stradală. Pauline 
văzu centrul unui oraș, probabil Seul. Ea presupunea că trebuia 
să sune o alarmă, pentru că oamenii de pe străzi se grăbeau 
într-o direcţie sau alta. 

— Ce se întâmplă? întrebă ea. 

Bill Schneider, ascultând Pentagonul în căști, spuse: 

— Foc de artilerie. 

Luis explică: 

— Seul se află la doar douăzeci și cinci de kilometri de 
frontiera Coreei de Nord - în raza de acţiune a marilor tunuri de 
modă veche, cum este Koksan, de 170 mm, montat pe tanc. 

Pauline spuse: 

— Ținte? 

— Noi presupunem că Seul, răspunse Bill. 

— Răspunsuri? 

— Forțele sud-coreene trag cu artileria ca ripostă. Forţele 
americane așteaptă ordine. 

— Nu desfășuraţi forțele americane fără ca eu să spun asta. 
Deocamdată doar acţiuni defensive. 

— Da, doamnă. Impactul obuzelor artileriei a început. 

În imaginile din Seul, Pauline văzu un crater apărând brusc în 
drum, o casă prăbușindu-se, o mașină rostogolindu-se. Se 
simţea ca și cum i s-ar fi oprit inima. Comandantul Suprem 
depășise limita. Asta nu era o ripostă corespunzătoare, un atac 
declarativ, represalii simbolice. Asta însemna război. 

Bill spuse: 

— Supravegherea din satelit a observat rachete care străpung 
stratul de nori în Coreea de Nord. 

— Cât de multe? întrebă Pauline. . 

— Șase, spuse Bill. Nouă. Zece. In creștere. Toate vin din 
jumătatea vestică a Coreei de Nord, zona controlată de guvern. 
Niciuna dinspre zonele rebelilor. 

Se aprinse apoi un alt ecran, acesta prezentând informaţiile 
de la radar, suprapuse peste o hartă a Coreei. Rachetele erau 
atât de îngrămădite, încât Pauline nu le putea număra. 

— Cât de multe acum? întrebă ea. 

— Douăzeci și patru, răspunse Bill. 

— Asta este un atac în toată regula. 

— Doamnă președinte, asta înseamnă război, zise Luis. 

Ea simţi că i se face frig. Întotdeauna fusese îngrozită de asta. 
Se dedicase prevenirii războiului și eșuase. 

Se gândea: „Unde am greșit?” 

Avea să încerce să răspundă la această întrebare toată viața 
ei. 

O lăsă deoparte și spuse: 

— Și noi avem douăzeci și opt de mii cinci sute de soldaţi 
americani în Coreea de Sud. 

— Plus o parte dintre soțiile și copiii lor. 

— Și bărbaţi, presupun. 

— Și bărbaţi, acceptă Luis. 

— Dă-mi-l pe președintele Chen la telefon, te rog. 

Șeful de cabinet, Jacqueline Brody, spuse: 

— Mă ocup eu de asta. 

— De ce face asta Comandantul Suprem Kang? întrebă 
Pauline. Este sinucigaș? 

— Nu, spuse Gus. Este disperat, dar nu sinucigaș. Pierde lupta 
cu ultranaţionaliștii și nu mai poate rezista multă vreme. Până la 
urmă, ei îl vor executa, cu siguranţă, așa că se confruntă cu 
propria moarte. Singura cale de a schimba asta este cu ajutorul 
Chinei, dar ei nu vor să-și trimită trupele. El crede că poate să le 
forțeze mâna - și s-ar putea să aibă dreptate. China nu îl va 
salva de rebeli, dar ar putea să intervină ca să împiedice 
preluarea de către Coreea de Sud. 

Jacqueline spuse: 

— Sunt gata, doamnă președinte. Evident, chinezii așteptau 
apelul. Jacqueline adăugă: Puteţi vorbi la aparatul din fața 
dumneavoastră, doamnă. Celelalte telefoane din cameră vor 
prelua conversaţia doar pentru ascultare. 

Toată lumea săltă câte un receptor. Pauline rosti în telefonul 
ei: 

— Sunt președintele. 

Operatorul centralei de la Casa Albă spuse: 

— Vă rog să rămâneţi pentru legătura cu președintele Chinei. 

Un moment mai târziu, se auzi vocea lui Chen, care spuse: 

— Mă bucur să vă aud, doamnă președinte Green. 

— Sun în legătură cu situaţia din Coreea, după cum probabil 
ați ghicit. 

— După cum știți, doamnă președinte, Republica Populară 
Chineză nu are trupe în Coreea de Nord și nu a avut niciodată. 

Tehnic, era adevărat. Soldaţii chinezi care luptaseră în 
războiul din Coreea de la începutul anilor '50 fuseseră voluntari, 
teoretic, dar Pauline nu dorea să intre în această discuţie. 

— Știu asta, dar, chiar și așa, sper că mă puteţi ajuta să 
înţeleg ce dracu' face Coreea de Nord în clipa asta. 

Chen trecu la mandarină. Translatorul intră pe fir cu ceea ce 
era, evident, o declaraţie pregătită dinainte. 

— Loviturile de artilerie și rachetele care par să fi fost lansate 
din Coreea de Nord nu au nici permisiunea, nici aprobarea 
guvernului chinez. 

— Sunt ușurată să aud asta. Și sper că înțelegeţi că trupele 
noastre se vor apăra. 

Chen vorbea cu grijă, iar translatorul făcea la fel. 

— Pot să vă asigur că noi nu avem nicio obiecţie atâta vreme 
cât trupele americane nu se află pe teritoriul Coreei de Nord, în 
spaţiul aerian al Coreei de Nord sau în apele teritoriale ale 
Coreei de Nord. 

— Înţeleg. 

Asigurarea aparentă a lui Chen era, de fapt, un avertisment. 
El spunea că trupele Statelor Unite trebuiau să rămână în 
Coreea de Sud. Pauline spera să le ţină acolo, dar nu dorea să 
promită asta. Spuse: 

— Ministrul meu de externe, Chester Jackson, se află în avion 
chiar în clipa aceasta și zboară spre Sri Lanka să se întâlnească 
cu ministrul vostru de externe, Wu Bai, și cu ceilalţi - și sper 
foarte tare ca acest conflict să se încheie la conferință, dacă nu 
înainte. 

— La fel sper și eu. 

— Vă rog, nu ezitaţi să mă sunaţi în orice moment, zi sau 
noapte, dacă se întâmplă vreun lucru pe care îl consideraţi 
inacceptabil sau provocator. Statele Unite și China nu trebuie să 
intre în război. Acesta este țelul meu. 

— Și al meu. 

— Mulţumesc, domnule președinte. 

— Mulţumesc, doamnă președinte. 

După ce închiseră, generalul Schneider spuse imediat: 

— Nord-coreenii au lansat acum rachete de croazieră și 
avioanele de bombardament decolează. 

Pauline privi în jurul camerei de operațiuni și spuse: 

— Chen a fost foarte clar. China se va menţine în afara 
acestui conflict atâta timp cât noi rămânem în Coreea de Sud. 
Bill, asta trebuie să formeze baza strategiei noastre. Să ţinem 
China în afara conflictului este cel mai bun lucru pe care putem 
să-l facem ca să apărăm Coreea de Sud. 

Pe când spunea asta, se gândi cât de mult dispreţ avea să 
curgă peste această abordare din partea lui James Moore și a 
susținătorilor săi din presă. 

— Da, doamnă. Bill Schneider era agresiv prin natura lui, dar 
până și el putea să înțeleagă că abordarea ei avea sens. El 
continuă: Trupele Statelor Unite sunt pregătite să acționeze în 
limitele impuse de Chen. Imediat ce daţi ordinul, vom începe 
bombardarea cu artilerie a instalaţiilor militare din Coreea de 
Nord. Avioanele de vânătoare se află pe pistă, gata să lupte cu 
bombardierele care se apropie. Dar, în această etapă, nu vom 
trimite aeronave americane pilotate în spaţiul aerian al Coreei 
de Nord. 

— Desfășuraţi artileria acum. 

— Da, doamnă. 

— Ridicaţi aparatele de vânătoare în aer. 

— Da, doamnă. 

Mai multe ecrane prinseră viață. Pauline văzu piloții 
repezindu-se spre aparatele de vânătoare cu reacţie, la o bază 
care presupunea că era Osan USAF Base, aflată la vreo cincizeci 
de kilometri de Seul. Privi prin cameră și zise: 

— Păreri, vă rog. Coreea de Nord poate să câștige asta? 

Îi răspunse Gus: 

— improbabil, dar nu imposibil, spuse el, și Pauline văzu 
capetele înclinându-se în semn de aprobare în jurul mesei. Gus 
continuă: Singura lor speranță este un război-fulger, care să 
închidă rapid toate porturile și aerodromurile din Coreea de Sud, 
ca să împiedice sosirea întăririlor. 

— Doar pentru o clipă, haideţi să ne imaginăm ce am putea 
face noi dacă se întâmplă așa ceva. 

— Două lucruri, deși ambele implică pericole noi. Putem să 
creștem masiv forțele din regiune: mai multe cuirasate în Marea 
Chinei de Sud, mai multe bombardiere la bazele noastre din 
Japonia, mai multe avioane în Guam. 

— Dar chinezii ar putea să vadă întăririle ca pe o provocare. 
Vor suspecta că toate armele sunt îndreptate spre ei. 

— Da. 

— Și cealaltă opţiune? 

— Chiar și mai rea, spuse Gus. Am putea să dezafectăm 
armata nord-coreeană cu un atac nuclear. 

— Asta este ceea ce va susţine James Moore la televiziune 
mâine-dimineaţă. 

— Și am risca o ripostă nucleară, fie de la rămășițele 
arsenalului nuclear al Coreei de Nord, fie mai rău, de la China. 

— În regulă. Rămânem la strategia noastră actuală, dar 
trebuie să supraveghem îndeaproape bătălia. Ceea ce ne 
trebuie acum de la Pentagon, Bill, este o evaluare, pe ecran, în 
timp real, a avioanelor și rachetelor nord-coreene doborâte și a 
celor care le-au mai rămas în aer. Gus, aș vrea să discut cu 
Sandip. El ar trebui să trimită presei buletine în fiecare oră: te 
rog, asigură-te că este ţinut la curent! Am nevoie ca Ministerul 
de Externe să informeze toate ambasadele noastre din 
străinătate. Și avem nevoie de cafea. Și sandviciuri. O să fie o 
noapte lungă. 

o... 

Pe când soarele apunea în Asia de Est și zorii se iveau pe 
deasupra Casei Albe, generalul Schneider anunță că războiul- 
fulger al Coreei de Nord nu funcţionase. Cel puţin jumătate 
dintre rachete nu reușiseră să-și atingă ţintele: unele fuseseră 
doborâte de sistemele antirachetă, la altele fuseseră provocate 
defecţiuni cu ajutorul unui atac cibernetic care interfera cu 
sistemele lor, iar altele se prăbușiseră fără vreun motiv evident. 
Câteva bombardiere fuseseră doborâte de avioanele de 
vânătoare cu reacţie. 

Chiar și așa, existaseră multe victime în rândul trupelor și 
civililor, atât cetăţeni americani, cât și sud-coreeni. CNN 
prezentă o filmare din Seul și din alte orașe, unele dintre imagini 
fiind filmate de televiziunea sud-coreeană, altele preluate din 
postările din mediile de socializare. Filmarea prezenta clădiri 
prăbușite, incendii care făceau ravagii și echipaje ale 
ambulanţelor care se străduiau să ajute răniții și să adune 
morţii. În orice caz, niciun port sau aerodrom militar nu fusese 
închis. Atacul continua, dar rezultatul nu mai era pus la îndoială. 

Pauline simţea din plin tensiunea situaţiei, dar era de părere 
că sfârșitul era aproape. Când Bill termină, ea spuse: 

— Cred că ar trebui să propunem o încetare a focului acum. 
Haideţi să discutăm din nou la telefon cu președintele Chen. 

Jacqueline începu pregătirile. 

Bill spuse ţeapăn: 

— Doamnă președinte, Pentagonul ar prefera să termine cu 
distrugerea forțelor armate ale Coreei de Nord. 

— Nu putem face asta de la distanţă, spuse ea. Ar trebui să 
punem piciorul pe pământul Coreei de Nord și asta ar stârni un 
alt război, unul cu China, care ar fi mult mai al dracului de dificil 
de învins decât Coreea de Nord. 

În cameră se auziră murmure de aprobare și Bill spuse 
reticent: 

— Foarte bine. 

Pauline adăugă: 

— Dar până când nord-coreenii nu sunt de acord cu o încetare 
a focului, sugerez să aruncăm peste ei tot ce avem. 

El se lumină. 

— Foarte bine, doamnă președinte. 

— Chen este la telefon, spuse Jacqueline. 

Pauline ridică receptorul. După câteva amabilităţi scurte, îi 
spuse lui Chen: 

— Atacul nord-coreean asupra Coreei de Sud a fost înfrânt. 

Chen răspunse prin interpret: 

— Agresiunea autorităţilor de la Seul împotriva Republicii 
Populare Democrate Coreea este nejustificată. 

Pauline fu surprinsă. Ultima dată când vorbiseră, Chen fusese 
rezonabil. Acum părea să fie cuprins de o propagandă 
paranoică. 

— Chiar și așa, Coreea de Nord a pierdut bătălia, zise ea. 

— Armata populară coreeană va continua să apere cu energie 
Republica Coreea împotriva atacurilor inspirate de americani. 

Pauline puse mâna peste microfon și zise: 

— ÎI cunosc pe Chen. El nu crede în nimic din rahatul ăsta. 

— Cred că durii se află în cameră cu el și îi spun ce să zică, 
spuse Gus. 

Mai multe persoane încuviinţară din cap. 

Asta făcea ca lucrurile să fie ciudate, dar ea tot putea să-și 
transmită mesajul. 

— Cred că poporul Statelor Unite și poporul Chinei pot să 
găsească o cale de a pune capăt omorurilor. 

— Republica Populară Chineză va cântări, desigur, cu grijă 
ceea ce aveţi de spus. 

— Mulţumesc. Doresc o încetare a focului. 

Urmă o tăcere prelungă. 

Pauline adăugă: 

— AȘ fi recunoscătoare dacă aţi transmite mesajul tovarășilor 
voștri de la Pyongyang. 

Din nou răspunsul veni cu întârziere și Pauline și-l imagină pe 
Chen cu mâna peste telefon, vorbindu-le vechilor comuniști care 
se aflau împreună cu el în palatul lui de pe marginea lacului, la 
Zhongnanhai. Ce spuneau ei? Nimeni din guvernul de la Beijing 
nu avea cum să-și dorească acest război. Coreea de Nord nu îl 
putea câștiga - evenimentele din seara trecută dovediseră asta 
-, iar China nu dorea să se implice într-un conflict militar cu 
Statele Unite. 

Trăgând de timp, Chen spuse: 

— Și puteţi să ne asiguraţi că această propunere va fi 
acceptată de președintele No, la Seul? 

— Sigur că nu, spuse Pauline imediat. Coreea de Sud este o 
tară liberă. Dar voi face pe dracu-n patru să o conving. 

După o altă pauză lungă, Chen spuse: 

— Vom discuta asta cu cei de la Pyongyang. 

Pauline decise să-l preseze. 

— Când? 

De data asta, răspunsul lui veni fără nicio ezitare. 

— Imediat. 

Acesta era Chen, presupuse Pauline, fără consilierii lui. 

— Mulţumesc, domnule președinte, zise ea. 

— Mulţumesc, doamnă președinte. 

După ce închiseră, Pauline spuse: 

— A existat o schimbare la Beijing. 

Gus zise: 

— De îndată ce încep împușcăturile, militarii preiau controlul - 
armata chineză este condusă de niște duri. 

Pauline aruncă o privire spre Bill și reflectă că majoritatea 
militarilor erau duri. 

Apoi spuse: 

— În regulă. Haideţi să vorbim la Seul! 

— ÎI caut pe președintele No la telefon, spuse Jacqueline. 

Centrala făcu legătura la Seul și ea ridică receptorul, spunând: 


Ș 

—A fost o zi îngrozitoare pentru dumneata, doamnă 
președinte, dar trupele sud-coreene au luptat curajos și i-au 
învins pe agresori. 

Și-o închipuia pe No, cu părul ei gri pieptănat pe spate, cu 
fruntea înaltă, cu ochii întunecaţi și pătrunzători, cu ridurile din 
jurul gurii ce sugerau o istorie de conflicte. 

Președintele No răspunse: 

— Comandatul Suprem a învăţat că nu poate să-i atace pe 
sud-coreeni fără să fie pedepsit. 

Nota de satisfacție profundă din vocea ei îi sugera lui Pauline 
că No se gândea atât la încercarea de asasinat care-l ucisese pe 
iubitul ei, cât și la bombardamentul din ultimele ore. No adăugă: 

— Mulţumim curajosului și generosului popor american pentru 
sprijinul său nepreţuit. 

Ajungea cu asta, se gândi Pauline. 

— Acum trebuie să discutăm despre ce vom face în 
continuare. 

— Aici se întunecă și schimburile de rachete s-au oprit, dar 
vor porni din nou mâine-dimineaţă. 

Lui Pauline nu-i plăcea cum suna asta. 

— Doar dacă nu prevenim acest lucru, spuse ea. 

— Și cum vom face asta, doamnă președinte? 

— Fac o propunere de încetare a focului. 

La celălalt capăt urmă o tăcere. Ca să o umple, Pauline spuse: 

— Ministrul meu de externe și ministrul de externe chinez vor 
ajunge în Sri Lanka pentru a se întâlni cu ministrul vostru de 
externe și cu omologul lor nord-coreean. Ei ar trebui să discute 
detaliile unei încetări imediate a focului și să negocieze o 
înţelegere de pace. 

Președintele No spuse: 

— O încetare a focului îl va lăsa pe Comandantul Suprem la 
putere la Pyongyang și în posesia a ceea ce i-a mai rămas din 
armele lui - așa că el va constitui în continuare o amenințare 
pentru noi. 

Era adevărat, desigur. Pauline spuse: 

— Nu folosește la nimic să continuăm acest măcel. 

Răspunsul lui No o șocă. 

— Nu sunt de acord. 

Pauline se încruntă. Exista mai multă împotrivire decât 
anticipase. Ce dorea să spună No? 

— Aţi învins Coreea de Nord, spuse Pauline. Ce altceva mai 
vreţi? 

— Comandantul Suprem Kang a început acest război, 
răspunse No. Eu îl voi încheia. 

„O, Hristoase, se gândi Pauline, ea vrea capitulare 
necondiționată.” 

— O încetare a focului este primul pas spre încheierea 
războiului, zise ea. 

— Asta este o ocazie care apare o dată în viață, să-i eliberăm 
pe concetățenii noștri din nord de o tiranie criminală. 

Inima lui Pauline începu să bubuie. Comandantul Suprem 
Kang era, într-adevăr, un tiran criminal, dar președintele No nu 
avea puterea să-l răstoarne împotriva voinţei chinezilor. 

— Ce puneţi la cale? 

— Să ducem până la capăt distrugerea armatei Coreei de 
Nord și să instaurăm un regim nou și neagresiv la Pyongyang. 

— vă referiţi la o invazie a Coreei de Nord? 

— Dacă este necesar. 

Pauline dorea să descurajeze ideea asta imediat. 

— Statele Unite nu-și vor uni forțele cu ale voastre. 

Răspunsul lui No o surprinse. 

— Nici n-am dori să faceţi asta. 

Pauline își pierdu, pentru moment, cuvintele. 

Niciun conducător coreean nu mai vorbise în felul acesta, încă 
din anii '50. Dacă nordul și sudul aveau să fie reunificate cumva, 
în urma acestui război, sudul ar fi trebuit să se descurce cu un 
flux subit de douăzeci și cinci de milioane de persoane, pe 
jumătate înfometate, care nu aveau habar cum să trăiască într-o 
economie capitalistă. No își bazase campania pe o promisiune 
de unificare într-un viitor vag: sloganul ei „Înainte să mor” 
însemna „Nu chiar niciodată”, dar putea să însemne și „Nu chiar 
acum”. |n orice caz, principala ei problemă nu era cea 
economică. Era China. 

Citindu-i gândurile, No spuse: 

— Dacă voi vă ţineţi deoparte, noi credem că și chinezii vor 
face același lucru. Noi vom spune că problemele Coreei trebuie 
rezolvate de poporul coreean, fără implicarea oricărei alte 
naţiuni. 

— Beijingul nu vă va permite să instalați un guvern 
proamerican la Pyongyang. 

— Știu. Vom discuta viitorul Coreei de Nord și de Sud cu aliații 
și vecinii noștri, desigur. Dar noi considerăm că a sosit 
momentul pentru Coreea, ca un întreg, să nu mai fie un simplu 
pion în jocul altcuiva. 

După părerea lui Pauline, nu era ceva realist. Dacă aveau să 
încerce, ar fi avut de plătit ca dracu’. Inspiră adânc. 

— Doamnă președinte, vă înțeleg sentimentele, dar cred că 
ceea ce propuneţi este periculos pentru Coreea și pentru 
întreaga lume. 

— Am promis reunificarea ţării mele. S-ar putea să nu mai 
apară un al doilea moment ca acesta în următorii cincizeci de 
ani. Nu voi rămâne în istorie ca președintele care și-a ratat 
șansa. 

Și asta încheia discuţia, se gândi Pauline. Era vorba despre 
răzbunarea pentru uciderea iubitului ei și despre respectarea 
promisiunii din campanie; dar, mai ales, era vorba despre 
moștenirea ei. Avea șaizeci și cinci de ani și se gândea la locul ei 
în istorie. Acesta era destinul ei. 

Nu mai era nimic de adăugat. Pauline spuse abrupt: 

— Mulţumesc, doamnă președinte, și întrerupse convorbirea. 

Aruncă o privire în jurul mesei. Auziseră cu toţii conversaţia. 
Apoi spuse: 

— Strategia noastră de gestionare a crizei din Coreea s-a 
prăbușit. Nordul a atacat și a pierdut, iar sudul este hotărât să 
invadeze. Conferinţa mea de pace a murit înainte să se nască. 
Președintele No plănuiește un derapaj uriaș în politica mondială. 

Făcu o pauză, ca să se asigure că gravitatea previziunii ei 
avea timp să se așeze. Apoi reveni la detalii practice. 

— Bill, vreau ca tu să susţii astăzi conferinţa de presă din 
camera de informări a Casei Albe. 

Schneider părea reticent, dar ea avea nevoie de un bărbat în 
uniformă. 

— Sandip Chakraborty te va însoţi. Aproape adăugă: „Ca să te 
țină de mână” dar se abţinu. Spune-le că eram pregătiţi pentru 
atac și că i-am făcut faţă cu minimum de pagube. Dă-le cât de 
multe detalii militare poţi: numărul de rachete lansate, de 
avioane inamice doborâte, de victime militare, de victime 
civile... Poţi să le spui că am păstrat contactul cu președintele 
Chinei și al Coreei de Sud pe tot timpul nopţii, dar nu răspunde 

la niciun fel de întrebări politice: spune-le că situaţia este încă 
neclară și că, în orice caz, tu ești doar un soldat. 

— Foarte bine, doamnă. 

— Cu puţin noroc, acum avem la dispoziţie câteva ore ca să 
reflectăm. Atenţie! Vă rog luaţi-vă cu toţii adjuncţii aflaţi în 
această cameră și plecaţi ca să vă odihniţi câteva ore, în timp ce 
Asia de Est doarme. Eu mă duc să fac un duș. Ne întâlnim din 
nou în seara asta, când apar zorii în Coreea. 

Se ridică în picioare și ceilalți o urmară. Prinse o privire de la 
Gus și înțelese că el dorea să o însoţească, dar ea considera că 
era o idee proastă să-l favorizeze prea evident, așa că întoarse 
privirea și ieși din cameră. 

Se întoarse la reședință și făcu un duș. Se simţi împrospătată, 
dar obosită: avea nevoie disperată de somn. In orice caz, se 
așeză mai întâi pe marginea patului, în halatul de baie din 
prosop, și o sună pe Pippa să o întrebe cum mergea vacanța. 

— Traficul a fost îngrozitor seara trecută și ne-a luat două ore 
să ajungem aici! spuse Pippa. 

— Groaznic, zise Pauline. 

— Pe urmă însă am luat cina împreună și a fost amuzant. În 
dimineaţa asta, Josephine și cu mine am plecat devreme să 
călărim. 

— Ce cal ai avut? 

— Un ponei mic și drăguţ, numit Parsley, vioi, dar ascultător. 

— Perfect. 

— Apoi tati ne-a dus la Middleburg ca să cumpărăm plăcinte 
cu dovleac și... ghici peste cine am dat? Doamna Judd! 

Pauline avu brusc o senzaţie rece în stomac. Deci Gerry 
aranjase o întâlnire cu iubita lui de Ziua Recunoștinței. Boston 
nu însemnase doar o simplă aventură de o noapte până la urmă. 

— Ca să vezi, spuse ea, străduindu-se să aibă un ton voios. 
Dar nu se putu împiedica să nu adauge: Ce coincidență! 

Ea spera ca Pippa să nu sesizeze sarcasmul. 

Dar Pippa păru indiferentă. 

— S-a dovedit că ea își petrece sărbătorile împreună cu un 
prieten care are o podgorie în apropiere de Middleburg. Așa că 
tati a stat la cafea cu bătrâna Judders, în timp ce eu și Jo am 
cumpărat plăcinte. Acum mergem înapoi și o vom ajuta pe 
mama lui Jo să umple curcanul. 

— Sunt foarte bucuroasă că vă distraţi atât de bine, zise 
Pauline, apoi realiză că sunase totul puţin cam deprimant. 

Pippa era tânără, dar avea instincte feminine, așa că tonul 
vag deprimat al lui Pauline îi reaminti că mama ei nu avea parte 
de sărbători. 

— Hei, ce se întâmplă în Coreea? spuse ea imediat. 

— Incerc să opresc războiul. 

— Oh! Ar trebui să fim toţi îngrijoraţi? 

— Lasă asta în seama mea! Îmi voi face eu griji pentru toată 
lumea. 

— Vrei să vorbești cu tati? 

— Nu, dacă e la volan. 

— Da, e la volan. 

— Transmite-i dragostea mea! 

— Sigur. 

— La revedere, draga mea! 

— Pa, mamă! 

Pauline închise, cu un gust amar în gură. 

Gerry și Amelia Judd plănuiseră totul. În weekend, Gerry avea 
să găsească o scuză ca să se strecoare de lângă gazdele lor 
pentru o întâlnire. O minţise pe Pauline - în timp ce ea se 
împotrivea curajos tentaţiei. 

Cu ce greșise? Simţise Gerry sentimentele pe care începea să 
le aibă pentru Gus? „Nu-ţi poţi stăpâni sentimentele”, se gândi 
ea. Lui Pauline nu-i păsase, cu adevărat, când începuse să 
bănuiască faptul că Gerry făcuse o mică pasiune pentru doamna 
Judd. Dar ea își putea stăpâni acţiunile. Gerry o înșelase, în timp 
ce Pauline n-o făcuse. Era o mare diferenţă. 

Era ora opt, oră de vârf pentru știrile tv. Unul dintre posturi 
trebuia să-l întrebe pe James Moore despre Coreea - de parcă el 
ar fi știut ceva, se gândi ea amărâtă. Probabil că nici nu știa 
unde se află Coreea pe hartă. Porni televizorul și sări de la un 
canal la altul până când îl descoperi la un matinal populist. 

El purta o jachetă bej, din piele de căprioară, cu franjuri. 
Aceasta era o atitudine nouă: acum nici măcar nu se mai 
prefăcea că se conformează. Oamenii chiar își doreau un 
președinte care arăta ca Davy Crocket? 

Era intervievat de Mia și Ethan. Pentru început, Ethan spuse: 

— Aţi vizitat Asia de Est, deci aveţi informaţii la prima mână 
despre situația de acolo. 

Pauline râse. Moore făcuse un tur de zece zile prin Asia de Est 
și își petrecuse exact o zi în Coreea, cea mai mare parte a 
acesteia într-un hotel de cinci stele din Seul. 

Moore răspunse: 

— Nu vreau să pretind că aș fi un expert, Ethan, și, cu 
certitudine, nu pot pronunţa toate numele acelea amuzante... 
Făcu o pauză, pentru ca ceilalţi doi să chicotească. Dar consider 
că aceasta este o situaţie care necesită bun-simţ. Coreea de 
Nord l-a atacat pe unul dintre aliaţii noștri și, atunci când ești 
atacat, trebuie să ripostezi puternic. 

Pauline spuse: 

— Cuvântul pe care îl cauţi este escaladare, Jim. 

El continuă: 

— Orice altceva îl încurajează pe inamic. 

Mia își încrucișă picioarele. La fel ca toate femeile angajate la 
acest canal, trebuia să poarte o fustă suficient de scurtă încât 
să-i lase genunchii la vedere. Ea spuse: 

— Dar despre ce vorbești, Jim, în termeni pământeni? 

— Spun că noi am putea să ștergem Coreea de Nord de pe 
fața pământului cu un singur atac nuclear și că am putea să 
facem asta azi. 

— Ei bine, pare destul de drastic. 

Pauline râse din nou. 

— Drastic? spuse ea către ecran. Este o nebunie, asta este! 

Moore răspunse: 

— Nu numai că asta ar rezolva problema dintr-o lovitură, dar 
i-ar și speria pe alţii. Haide să le spunem oamenilor: „Dacă ataci 
America, te-ai ars!” 

Pauline putea să-și imagineze cum susţinătorii lui loveau cu 
pumnul în aer. Ei bine, ea urma să-i salveze de anihilarea 
nucleară, fie că doreau ca ea să facă asta, fie că nu. 

Închise televizorul. 

Era gata de culcare, dar mai exista ceva ce trebuia să facă 
înainte să adoarmă. 

Își trase pe ea un trening și cobori scările la etajul de mai jos. 
Găsi acolo echipa serviciului secret și pe un tânăr maior al 
armatei, care purta mingea de fotbal atomică. 

Desigur, nu era o minge de fotbal, ci o servietă de aluminiu 
Zero Haliburton, într-o husă neagră, din piele. Arăta ca o valiză 
de transportat costume, cu excepţia faptului că avea o antenă 

mică de comunicații, care ieșea în afară de lângă mâner. Pauline 
îl salută pe tânăr și îl întrebă cum se numește. 

— Sunt Rayvon Roberts, doamnă președinte. 

— Ei bine, maior Roberts, aș vrea să arunc o privire în 
interiorul mingii de fotbal, ca să-mi împrospătez memoria. 
Deschide-o, te rog! 

— Da, doamnă. 

Roberts îndepărtă rapid învelitoarea de piele neagră, apoi 
așeză cutia de metal pe podea, desfăcu cele trei zăvoare și 
ridică rapid capacul. 

Cutia conţinea trei obiecte și un telefon fără tastatură. 

Roberts spuse: 

— Doamnă, îmi permiteți să vă reamintesc ce reprezintă 
fiecare dintre aceste obiecte? 

— Da, te rog. 

— Aceasta este Cartea Neagră. 

Era un blocnotes obișnuit de birou, cu inele. Pauline îl luă de 
la el și răsfoi paginile, care erau tipărite cu negru și roșu. 
Roberts spuse: 

— Acesta enumeră opţiunile de ripostă de care dispuneţi. 

— Adică toate modurile în care pot porni un război nuclear. 

— Da. 

— N-ai crede că pot fi atât de multe. Mai departe! 

Roberts ridică un alt notebook, ce părea similar. 

— Aceasta este o listă a locaţiilor secrete din ţară în care vă 
puteţi refugia în caz de urgenţă. 

Urma un dosar din carton cu vreo douăsprezece pagini 
capsate. 

— Acesta detaliază sistemul de alertă de urgenţă, care vă 
permite să vă adresaţi naţiunii pe toate staţiile de radio și de 
televiziune în cazul unei urgenţe naţionale. 

Obiectul era aproape depășit, se gândi Pauline, în epoca 
știrilor nonstop. 

— lar acest telefon apelează un singur număr: centrul militar 
naţional de comandă de la Pentagon. Centrul va transmite 
ordinele dumneavoastră către centrele pentru lansarea 
rachetelor, submarinele nucleare, aerodromurile de 
bombardament și comandanții de pe câmpul de luptă. 

— Mulţumesc, domnule maior, spuse ea. 


VP - 537 


Apoi părăsi grupul și reveni la etaj. În sfârșit, putea să meargă 
la culcare. Işi scoase hainele și se strecură recunoscătoare între 
cearșafuri. Se întinse, cu ochii închiși, și revăzu în minte valiza 
aceea îmbrăcată în piele. Ceea ce conţinea cu adevărat însemna 
sfârșitul lumii. 

În câteva secunde, adormi. 


CAPITOLUL 35 


Tripoli era un oraș mare, cel mai mare pe care-l văzuse 
vreodată Kiah, de două ori mai mare decât N'Djamena. Zona 
centrală avea zgârie-nori cu vedere spre plajă, dar restul locului 
era îngrămădit și aglomerat, cu multe clădiri deteriorate de 
bombardamente. Unii dintre bărbaţi purtau haine în stil 
european, dar toate femeile aveau rochii lungi și acoperăminte 
pentru cap. 

Abdul îi duse pe ea și pe Naji la un hotel mic și ieftin, dar 
curat, unde niciunul dintre oaspeţi sau din personal nu era alb și 
nimeni nu vorbea altă limbă în afară de arabă. Kiah fusese 
intimidată de hoteluri la început și, atunci când cei din personal 
se purtau respectuos, ea îi bănuia că-și băteau joc. Il întrebase 
pe Abdul cum să trateze cu ei, iar el îi spusese: 

— Fii amabilă, dar nu-ţi fie teamă să ceri ceea ce-ţi dorești, iar 
dacă ei par curioși în legătură cu tine și te întreabă de unde vii 
și așa mai departe, doar le zâmbești și le spui că ești prea 
ocupată ca să stai la taclale. 

Ea descoperise că asta funcţiona. 

Când se treziră, în prima lor dimineaţă acolo, Kiah începu să 
se gândească la viitor. Până în acel moment, ea nu crezuse cu 
adevărat că scăpaseră din tabăra minieră. In timp ce 
călătoriseră spre nord, prin Libia, conducând pe drumuri care se 
îmbunătăţeau treptat și dormind în locuri tot mai confortabile, în 
ea se cuibărise o teamă secretă că jihadiștii aveau să reușească 
să-i prindă din nou și să-i târască în sclavie. Bărbaţii aceia erau 
puternici și brutali și, de obicei, obțineau ceea ce doreau. Abdul 
era singurul bărbat din câţi cunoscuse vreodată care li se putea 
împotrivi. 

Acum coșmarul se terminase, slavă Domnului, dar ce aveau 
să facă în continuare? Care era planul lui Abdul? Era și ea 
inclusă în acest plan? 

Se hotărî să-l întrebe. El îi răspunse cu o altă întrebare: 

— Tu ce vrei să faci? 

— Ştii ce vreau, zise ea. Vreau să locuiesc în Franța, unde pot 
să-mi hrănesc copilul și să-l trimit la școală. Dar mi-am cheltuit 
toți banii și încă sunt în Africa. 

— S-ar putea să te pot ajuta. Nu sunt sigur, dar voi încerca. 

— Cum? 

— Nu pot să-ţi spun acum. Te rog, ai încredere în mine! 

Sigur că avea încredere în el. Își încredinţase viaţa în mâinile 
lui. Dar în el exista o tensiune subterană și întrebările ei o 
scoseseră la suprafaţă. Era îngrijorat în legătură cu ceva. Nu era 
vorba de jihadiști: părea să nu se mai teamă că aceștia ar fi 
putut să-l urmărească. Ocazional, încă mai privea peste umăr și 
verifica celelalte mașini, dar nu mereu, nu obsesiv. Deci ce 
provoca acea tensiune? Oare se gândea la viitorul lor împreună 
- sau separat? : 

Kiah găsea lucrul acesta înspăimântător. Incă de când îl 
întâlnise pentru prima dată, el îi lăsase impresia că deţinea 
controlul, că era pregătit pentru orice, că nu se temea de nimic. 
Acum însă, el recunoștea că nu era sigur dacă putea să o ajute 
să-și termine călătoria. Ce avea să facă ea dacă el nu reușea? 
Cum putea să se întoarcă la lacul Ciad? 

Adoptând un ton vioi, el spuse: 

— Toţi avem nevoie de haine noi. Hai să mergem la 
cumpărături! 

Kiah nu fusese „la cumpărături” niciodată, dar mai auzise 
expresia și știa că femeile bogate se plimbau prin magazine în 
căutarea unor lucruri pe care să le cumpere cu banii pe care-i 
aveau în plus. Nu se imaginase niciodată făcând același lucru. 
Femeile de felul ei cheltuiau bani doar atunci când erau nevoite. 

Abdul chemă un taxi și se duseră în centrul orașului, unde, pe 
sub arcadele umbroase, erau aliniate diverse magazine, care își 
scoteau jumătate din marfa pe trotuar. Abdul spuse: 

— Mulţi arabi francezi poartă haine tradiţionale, dar tu ai 
putea să descoperi că viaţa e mai ușoară în haine europene. 

Kiah nu avea nevoie să fie convinsă. Ea visa să aibă parte de 
libertatea femeilor europene și dorea ca îmbrăcămintea să 
simbolizeze acest lucru. 

Găsiră un magazin cu articole pentru copii. Naji se bucură de 
întregul proces de alegere a culorilor și a măsurilor potrivite. li 
plăcea să îmbrace o cămașă nouă și să se privească în oglindă, 
iar Abdul era amuzat. 

— Atâta vanitate la cineva atât de tânăr! spuse el. 

— La fel ca tatăl lui, murmură Kiah. 

Salim avusese și el o urmă de vanitate, se gândi ea. Apoi privi 
îngrijorată spre Abdul, în speranţa că el nu avea să fie jignit de 
menționarea fostului ei soț. Unui bărbat nu-i plăcea să i se 
aducă aminte că femeia lui se mai culcase și cu altcineva. In 
orice caz, Abdul zâmbea la Naji și nu părea să îi pese. 

Naji luă două perechi de pantaloni scurți, patru cămăși, două 
perechi de pantofi, ceva lenjerie și o șapcă de baseball, pe care 
insistă să o poarte chiar atunci. 

La un magazin din apropiere, Abdul dispăru în cabina de 
probă și reveni îmbrăcat într-un costum de bumbac albastru- 
închis, o cămașă albă și o cravată simplă, îngustă. Kiah nu-și 
putea aminti când văzuse ultima oară un bărbat care purta 
cravată, în afară de televizor. 

— Arăţi ca un american, îi spuse ea. 

— Quel horreur!!, spuse Abdul în franceză, zâmbind. 

Apoi, lui Kiah îi trecu prin minte că el chiar ar fi putut să fie 
american. Asta ar fi explicat toţi banii aceia. Avea să îl întrebe, 
decise ea. Nu atunci, dar curând. 

El reveni în spatele magazinului, apoi reapăru în roba lui 
obișnuită, maro, ducându-și hainele cele noi într-o pungă. 

După aceea intrară într-un magazin pentru femei. 

— Nu vreau să cheltuiesc prea mult din banii tăi, îi spuse Kiah 
lui Abdul. 

— Să-ţi spun cum facem, îi zise el. Alege două costume, unul 
cu fustă și altul cu pantaloni, apoi alege lenjerie, pantofi și orice 
altceva care să se potrivească la fiecare dintre ele. Nu-ţi face 
griji pentru bani. Aici nimic nu este scump. 

Kiah nu considera că preţurile erau mici, dar ea nu cumpărase 
niciodată haine - doar materiale din care trebuia să le 
confecționeze ea însăși -, așa că, de fapt, nu știa mare lucru. 

— Și nu te grăbi, spuse Abdul. Avem suficient timp. 

Era o senzaţie ciudată să nu se îngrijoreze pentru preţ, 
descoperi Kiah. Era plăcut, dar puţin derutant, pentru că se 
temea să creadă că putea să aibă orice își dorea din acel 
magazin. Cu nesiguranţă, ea încercă o fustă în carouri și o bluză 
lila. Se simţea prea stânjenită ca să iasă afară și să-i arate lui 
Abdul. Apoi încercă o pereche de blugi și un tricou verde. 
Asistenta din magazin îi oferi lenjerie neagră, cu dantelă, și 
spuse: 

— Lui îi va plăcea asta. 

Dar Kiah nu se putea decide să cumpere ceea ce arăta ca o 
lenjerie pentru prostituate și insistă pentru bumbac alb. 

Incă era jenată pentru ceea ce făcuse în mașină, în prima 
noapte de după evadarea lor. Dormiseră unul în braţele celuilalt 
ca să se încălzească, dar când apăruse lumina, ea începuse să-i 
sărute faţa adormită și, odată pornită, nu se mai putuse opri. li 
sărutase mâinile, gâtul și obrajii, până când el se trezise, apoi, 
desigur, făcuseră dragoste. Ea îl sedusese. Era rușinos. Și totuși, 
nu se putea convinge să regrete asta, pentru că era îndrăgostită 
de el și credea că și el începuse să o iubească. Chiar și așa, era 
îngrijorată fiindcă se purtase ca o ușuratică. 

Ea ceru să i se pună totul într-o pungă și îi spuse lui Abdul că 
avea să îi arate ce cumpărase după ce ajungeau la hotel. El 
zâmbi și îi spuse că abia dacă putea să aștepte. 

In timp ce ieșeau din magazin, ea se întreba cu dorință dacă 
avea să ajungă vreodată, cu adevărat, să poarte acele haine în 
Franța. 

— Mai avem încă un lucru de făcut, zise Abdul. In timp ce tu 
încercai hainele, am întrebat dacă există vreun loc în care 
putem să facem niște fotografii. Se pare că pe strada următoare 
există o agenţie de turism, cu un automat fotografic. 

Kiah nu auzise niciodată de o agenţie de turism sau de un 
automat fotografic, dar nu spuse nimic. Abdul se referea adesea 
la lucruri despre care ea nu știa nimic și, în loc să-l sâcâie tot 
timpul cu întrebări, aștepta ca înţelesul acestora să se clarifice. 

Virară de două ori și intrară într-un magazin care era decorat 
cu imagini ale unor avioane și peisaje străine. O tânără, cu 
atitudinea unei femei de afaceri, era așezată la un birou, 
îmbrăcată cu o fustă și o bluză ce semănau oarecum cu cele pe 
care le cumpărase Kiah. 

Într-o parte se afla o cameră mică, cu perdele. Femeia îi dădu 
lui Abdul câteva monede în schimbul unor bancnote, iar el îi 
explică lui Kiah cum funcţiona mașinaria. Era simplu, dar 
rezultatul părea un fel de miracol: în câteva secunde, printr-o 
fantă apăru o bandă de hârtie, ca un copil care scoate limba, și 
Kiah văzu patru fotografii color cu fața ei. Când văzu fotografiile, 
Naji își dori și el câteva, ceea ce era bine, se gândi Kiah, pentru 
că Abdul spusese că aveau nevoie și de fotografiile lui Naji. 

La fel ca orice copil de doi ani, Naji nu înțelegea necesitatea 
de a rămâne nemișcat, așa că avu nevoie de trei încercări 
înainte să obțină câteva fotografii bune. 

Femeia din spatele biroului spuse: 

— Aeroportul internaţional din Tripoli este închis, dar 
aeroportul Mitiga are zboruri spre Tunis, de unde puteţi lua 
avioane spre alte destinaţii. 

Ei îi mulțumiră, apoi ieșiră. În stradă, Kiah întrebă: 

— Pentru ce avem nevoie de fotografii? 

— Ca să putem obţine documente de călătorie pentru tine și 
Naji. 

Kiah nu avusese niciodată documente. Să se identifice la 
frontieră nu făcuse parte niciodată din planul ei. Abdul părea să 
considere că ea putea să intre legal în Franţa. Din câte știa ea, 
așa ceva era imposibil. Altfel, pentru ce i-ar fi plătit cineva pe 
traficanţii de oamenii? 

Abdul zise: 

— Spune-mi ziua ta de naștere, apoi și pe a lui Naji. 

El se încruntă după ce le auzi, încercând să memoreze 
ambele date, presupunea ea. 

Dar exista o îngrijorare. 

— De ce nu ţi-ai făcut și tu fotografii? îl întrebă ea. 

— Eu am deja documente. 

Nu asta era, de fapt, întrebarea ei. 

— Când Naji și cu mine ajungem în Franţa... 

— Da? 

— Tu unde vei pleca? 

Expresia lui încordată reveni. 

— Nu știu, răspunse el. 

De data asta, ea îl presă, simțind că trebuia să primească un 
răspuns. Nu putea suporta toată această anxietate. 

— Vei veni cu noi? 

Dar răspunsul lui nu-i aduse nicio ușurare. 
— Inshallah, spuse el. Dacă vrea Dumnezeu. 
o... 

Luară prânzul într-o cafenea. Comandară beghrir, cozonaci 
marocani cu semolina!?, cu sos de miere și unt topit. Naji îi 
adora. 

In ciuda mesei simple, Abdul avea un sentiment ciudat: se 
simțea ca după un pahar de vin bun în compania muzicii lui 
Mozart. Se întreba dacă asta era fericirea. 

In timp ce beau cafeaua, Kiah spuse: 

— Ești american? 

Era deșteaptă. 

— Ce te face să spui asta? o întrebă el. 

— Ai o mulţime de bani. 

El ar fi vrut să-i spună adevărul, dar, în momentul acela, era 
prea periculos. Trebuia să aștepte până la terminarea misiunii. 

— Trebuie să-ţi explic o mulţime de lucruri, spuse el. Poţi să 
mai aștepți puţin? 

— Desigur. 

El tot nu știa ce-l aștepta în viitor, dar, până la sfârșitul zilei, 
spera să fie capabil să ia unele decizii. 

Se întoarseră la hotel și îl lăsară pe Naji să-și facă somnul de 
după-amiază, apoi Kiah îi arătă lui Abdul noile ei haine. Oricum, 
când îmbrăcă lenjeria albă, realizară că trebuiau să facă 
dragoste imediat. 

După aceea el se îmbrăcă în costumul lui cel nou: era 
momentul să se întoarcă în lumea reală. La Tripoli nu exista o 
secţie CIA, dar DGSE-ul francez avea un birou acolo, iar el 
stabilise o întâlnire. 

— Trebuie să merg la o întâlnire, îi spuse el lui Kiah. 

Ea păru îngrijorată, dar îi acceptă declaraţia fără vreun 
comentariu. 

— Vei fi în regulă aici? o întrebă el. 

— Desigur. 

— Dacă se întâmplă ceva, poţi să mă suni. 

El îi cumpărase un telefon cu două zile în urmă și încărcase 
cartela preplătită cu perioada maximă posibilă. Ea nu-l folosise 
încă. 


12 Varietate de faină purificată din grâu dur, din care se prepară budinci, paste sau 
cușcuș. (n. red.). 

— Voi fi bine, nu-ţi face griji! 

Hotelul avea puţine facilităţi, dar la recepţie exista un bol cu 
cărţi de vizită care menţionau adresa locului, în scriere arabică, 
și Abdul luă câteva pe drumul spre ieșire. 

Se urcă într-un taxi și porni spre centru. Se simţea minunat să 
poarte din nou haine în stil american. Nici măcar nu era un 
costum foarte bun, dar nimeni nu știa asta acolo și, în orice caz, 
îi amintea că era cetățean al celei mai puternice ţări din lume. 

Taxiul opri în faţa unei clădiri ponosite de birouri. Pe zidul de 
la intrare se afla o coloană de plăci de aramă murdare, fiecare 
cu un buton de sonerie, un difuzor și denumirea gravată a unei 
companii. El o găsi pe cea numită „Entremettier & Cie” și apăsă 
butonul. Nu se auzi niciun sunet în difuzor, dar ușa se deschise 
și el păși în interior. 

Își dorea ceva anume de la această întâlnire și nu era sigur 
dacă putea obţine. Se pricepea să obțină ceea ce dorea într-o 
confruntare pe stradă sau în deșert, dar nu era un războinic de 
birou. Avea o oarecare șansă să reușească ceea ce spera, mai 
mare de cincizeci la sută, considera el. Dar dacă ei se dovedeau 
încăpăţânaţi, el nu prea avea ce să facă. 

Semnele îl îndrumară spre un birou de la etajul al treilea. Bătu 
la ușă și intră. Tamara și Tab îl așteptau acolo. 

Trecuseră vreo două luni de când îi văzuse ultima oară și se 
simţea destul de emoţionat. Cumva, spre surprinderea lui, și ei 
păreau să simtă la fel. Tab avea lacrimi în ochi când îi strânse 
mâna lui Abdul, iar Tamara își aruncă brațele în jurul lui și îl 
îmbrățișă. 

— Ai fost atât de curajos! spuse ea. 

În cameră se mai afla un bărbat într-un costum bej, care-l 
salută formal pe Abdul în franceză, apoi îi spuse că se numea 
Jean-Pierre Malmain și îi strânse mâna. Abdul presupunea că era 
ofițerul francez cu cel mai mare grad din Libia. 

Se așezară în jurul mesei și Tab spuse: 

— Doar ca să știi, Abdul, capturarea bazei Hufra a fost cea 
mai mare realizare de până acum a campaniei împotriva ISGS. 

Tamara adăugă: 

— De asemenea, când am închis Hufra, am pus mâna pe un 
dosar uriaș, burdușit cu informaţii despre ISGS: nume, adrese, 
puncte de întâlnire, fotografii. Și am descoperit amploarea 
șocantă a sprijinului nord-coreean acordat terorismului african. 

Este cea mai mare pradă de informații din istoria jihadismului 
nord-african. 

O secretară elegant îmbrăcată intră cu o sticlă de șampanie și 
patru pahare pe o tavă. Tab spuse: 

— O mică sărbătoare în stil franțuzesc. 

Apoi desfăcu dopul sticlei și turnă. 

— Pentru eroul nostru! spuse Tamara și băură toţi. 

Abdul simțea că relaţia dintre Tamara și Tab se schimbase 
față de ziua în care îi întâlnise, pe malurile lacului Ciad. Dacă 
avea dreptate și ei erau acum un cuplu, își dorea să-i facă să 
vorbească despre asta. Era convins că acest lucru avea să le 
slăbească poziţia față de cererea pe care dorea să le-o 
adreseze. Zâmbi și spuse: 

— Voi doi sunteți împreună acum? 

Tamara zise: 

— Da. 

Amândoi păreau foarte mulțumiți. 

— Dar să lucraţi pentru serviciile de informații ale unor naţiuni 
diferite..., spuse Abdul. 

— Eu mi-am dat demisia, zise Tab. Acum sunt în perioada de 
preaviz. Mă întorc în Franţa ca să lucrez în afacerea familiei. 

Tamara adăugă: 

— Și eu am aplicat pentru un transfer la secţia CIA din Paris. 
Phil Doyle mi-a aprobat solicitarea. 

Tab continuă: 

— lar șeful meu, Marcel Lavenu, a recomandat-o pe Tamara 
șefului CIA de acolo, care este un prieten de-al lui. 

— Ei bine, atunci vă doresc numai bine amândurora, spuse 
Abdul. Sunteţi amândoi atât de frumoși... veţi avea cei mai 
minunati copii. 

Ei aveau un aer straniu și Tamara spuse: 

— N-am spus că ne căsătorim. 

Abdul păru jenat. 

— Ce demodat din partea mea să fac această presupunere! 
Mă iertați! 

— Nu-i nevoie, spuse Tab. Pur și simplu nu s-a ivit ocazia să 
discutăm despre asta, atâta tot. 

Tamara schimbă rapid subiectul. 

— Și acum, dacă ești pregătit, te ducem înapoi la N'Djamena. 

Abdul nu spuse nimic. 

Ea adăugă: 

— Mi-e teamă că ei doresc o informare amănunţită. Ar putea 
să dureze câteva zile. Însă apoi, ai tot dreptul la o vacanţă 
lungă. 

„Am ajuns și aici”, se gândi Abdul. 

— Sunt fericit să fac informarea, desigur, spuse el. Nu era 
adevărat, dar trebuia să se prefacă. Și abia aștept vacanţa. Dar 
misiunea nu s-a încheiat încă. 

— Nu s-a încheiat? 

— Mi-ar plăcea să încerc să iau din nou urma. Transportul nu 
se află la Tripoli - am verificat pe dispozitivul de urmărire. Așa 
că, aproape sigur, a traversat Mediterana. 

— Abdul, ai făcut destule, zise Tamara. 

— In orice caz, spuse Tab, ar putea să fi debarcat oriunde în 
Europa de Sud, de la Gibraltar la Atena. Asta înseamnă mii de 
kilometri de coastă. 

— Dar unele locuri sunt mai probabile decât altele, argumentă 
Abdul. Sudul Franţei, de exemplu, are o infrastructură bine pusă 
la punct pentru importul și distribuirea drogurilor. 

— Tot este o zonă mare de cercetat. 

— Nu chiar. Am condus de-a lungul drumului de coastă - 
Corniche, cred că se numește -, aș putea să prind semnalul. 
Apoi am putea afla cine se află la capătul celălalt al drumului 
cocainei. E o ocazie prea bună ca să o ratăm. 

Jean-Pierre Malmain interveni: 

— Noi nu suntem aici ca să prindem traficanţi de droguri. 

Suntem pe urmele teroriștilor. 
_ — Dar Europa este locul din care le vin banii, insistă Abdul. 
Intreaga operaţiune este finanțată, până la urmă, de puștii care 
cumpără droguri în cluburi. Toate pagubele pe care le putem 
produce la capătul francez vor produce daune întregii operaţiuni 
de trafic de droguri a ISGS - care pentru ei valorează probabil 
chiar mai mult decât mina de aur de la Hufra. 

Malmain spuse indiferent: 

— Decizia trebuie să fie luată, evident, de superiorii noștri. 

Abdul scutură din cap. 

— Nu ne permitem să pierdem timpul. Transmiţătoarele radio 
vor fi descoperite când vor începe să desfacă sacii de cocaină. 
Asta s-ar putea să se fi întâmplat deja, dar, dacă nu - dacă 

avem noroc -, ar putea să se întâmple în orice clipă de acum. 
Vreau să plec spre Franța mâine. 

— Eu nu pot autoriza asta. 

— Nu-ţi cer asta. Face parte din ordinele mele iniţiale. Dacă 
greșesc, voi fi rechemat din Franţa. Dar mă duc. 

Malmain ridică din umeri, renunțând. 

Tamara spuse: 

— Abdul, există ceva ce ai avea nevoie de la noi chiar acum? 

— Da. 

Asta era partea delicată, dar se gândise bine la felul în care 
avea să-și formuleze solicitarea. Se bătu peste buzunare, în 
căutarea unui pix, dar realiză că își pierduse obiceiul de a purta 
unul. 

— Poate cineva să-mi dea un creion și o foaie de hârtie, vă 
rog? 

Malmain se ridică. În timp ce el aducea materialele pentru 
scris, Abdul spuse: 

— Când am fugit de la Hufra, doi dintre sclavi au scăpat 
împreună cu mine - o femeie și un copil, emigranți ilegali. l-am 
folosit ca acoperire, pretinzând că suntem o familie. Este o 
poveste perfectă și mi-ar plăcea să continui cu asta. 

— Pare o idee bună, comentă Tamara. 

Malmain îi dădu un blocnotes și un creion, iar Abdul scrise: 
„Kiah Haddad și Naji Haddad” adăugând data nașterii fiecăruia. 
Apoi spuse: 

— Am nevoie de două pașapoarte franceze autentice, câte 
unul pentru fiecare. La fel ca orice alt serviciu secret din lume, 
DGSE era capabil să obţină pașapoarte pentru oricine, ca parte 
a muncii sale. 

Tamara văzu ce scrisese și spuse: 

— Au luat numele tău de familie? 

— Pretindem că suntem o familie, îi aminti Abdul. 

— O, da, desigur, spuse ea, dar Abdul știa că ghicise adevărul. 

Malmain, căruia în mod clar nu-i plăcea planul lui Abdul, 
spuse: 

— Voi avea nevoie de fotografii. 

Abdul scoase din buzunarul sacoului cele două benzi de 
fotografii pe care le făcuseră la agenţia de turism și le împinse 
peste masă. 

Tamara spuse: 

— O! Femeia de la lacul Ciad! Chiar mi se părea că numele 
Kiah îmi este cunoscut. Apoi îi explică lui Malmain: Am întâlnit-o 
pe această femeie în Ciad. Ea ne-a întrebat despre viaţa în 
Europa și eu i-am spus să nu aibă încredere în traficanţii de 
oameni. 

— A fost un sfat bun, zise Abdul. Ei i-au luat banii și au 
aruncat-o într-o tabără de sclavi din Libia. 

Malmain spuse cu un ușor dispreţ: 

— Deci, te-ai împrietenit cu femeia asta. 

Abdul nu-i răspunse. 

Tamara încă privea fotografia. 

— E foarte frumoasă. Îmi amintesc că mă gândeam la asta la 
vremea respectivă. 

Desigur că toţi bănuiau relaţia dintre el și Kiah. Abdul nu 
încercă să o explice, ci îi lăsă să creadă ce vor. 

Tamara era de partea lui. Întorcându-se spre Malmain, ea 
spuse: 

— Cât timp îţi va lua să rezolvi pașapoartele - o oră sau cam 
așa ceva? 

Malmain ezită. Părea să considere că Abdul trebuia mai întâi 
să se întoarcă la N'Djamena pentru informare. Dar era dificil să-i 
refuze ceva lui Abdul după tot ceea ce făcuse el - iar Abdul se 
baza pe asta. 

Malmain renunţă și, ridicând din umeri, spuse: 

— Două ore. 

Abdul își ascunse ușurarea. Purtându-se ca și cum fusese 
încrezător tot timpul că avea să se întâmple asta, el îi dădu lui 
Malmain una dintre cărțile de vizită pe care le luase de la 
recepţia hotelului. 

— Te rog, trimite-le la hotelul meu. 

— Sigur. 

Plecă după câteva minute. În stradă, opri un taxi și îi dădu 
adresa agenţiei de turism pe care o vizitaseră mai devreme. Pe 
drum, rumegă ceea ce făcuse. Acum era angajat să îi ducă pe 
Kiah și pe Naji în Franţa. Visul ei avea să devină realitate. Dar ce 
urma să se întâmple cu el? Ce planuri avea el după aceea? Era 
evident că pe ea o preocupa această întrebare la fel de mult ca 
pe el. El amânase ziua în care trebuia să-i dea un răspuns cu 
scuza că nu știa ce atitudine vor avea cei de la CIA ȘI DGSE. Dar 

acum știa și nu mai exista niciun motiv să evite adevărata 
problemă. 

După ce Kiah și Naji se stabileau în Franţa, avea să le spună 
adio și să se întoarcă la casa lui din Statele Unite, fără să-i mai 
revadă niciodată? De câte ori se gândea la această posibilitate, 
se simţea deprimat. Se gândea la prânzul lor din ziua aceea și la 
cât de mulţumit se simţise. Când avusese parte ultima oară de 
un asemenea sentiment de corectitudine și de satisfacţie față 
de locul lui în lume? Poate că niciodată. 

Taxiul parcă și Abdul intră în agenţia de voiaj. În spatele 
biroului se afla aceeași femeie tânără, îmbrăcată la modă, care 
își aminti de el din acea dimineaţă. La început păru îngrijorată, 
de parcă s-ar fi gândit că el se întorsese fără nevasta lui ca să îi 
ceară o întâlnire. 

El zâmbi liniștitor. 

— Trebuie să zbor la Nisa, spuse el. Trei bilete. Doar dus. 


CAPITOLUL 36 


Un vânt aspru bătea peste lacul sudic, circular, din complexul 
guvernamental de la Zhongnanhai, la ora șapte dimineaţa. 
Chang Kai cobori din mașină și își închise complet fermoarul 
hainei, pentru a se apăra de frig. 

Era pe cale să se întâlnească cu președintele Chen, dar el se 
gândea la Ting. Seara trecută ea îl întrebase despre război, iar 
el îi spusese că superputerile aveau să împiedice amplificarea 
acestuia. Dar, în sufletul lui, nu era convins și ea simţise asta. 
Se duseseră în pat și se agăţaseră protector unul de altul. În 
sfârșit, făcuseră dragoste cu un aer de disperare, de parcă ar fi 
fost ultima oară. 

După aceea rămăsese întins, treaz. Pe când era tânăr, 
încercase să-și dea seama cine avea cu adevărat puterea. Era 
președintele, șeful armatei sau grupul membrilor Politburo? Sau 
președintele american, sau presa americană, sau miliardarii? 
Treptat, el înţelesese că toată lumea avea constrângeri. 
Președintele american era condus de opinia publică, iar 
președintele chinez era condus de partidul comunist. Miliardarii 
trebuiau să obțină profituri, iar generalii trebuiau să câștige 

bătălii. Puterea nu provenea dintr-o anumită poziţie, ci dintr-o 
rețea de o complexitate imensă - un grup de persoane și de 
instituţii esenţiale, fără o voinţă colectivă, fiecare trăgând într-o 
altă direcţie. 

Și el făcea parte din ea. Ceea ce se întâmpla era vina lui la fel 
de mult ca a oricui altcuiva. 

Intins în pat și ascultând foșnetul permanent al cauciucurilor 
pe asfaltul de afară, se întreba ce altceva ar mai fi putut să facă 
din locul lui din reţea, ca să împiedice criza coreeană să se 
transforme într-o catastrofă globală. Trebuia să se asigure că 
Ting, mama ei și părinţii lui n-aveau să moară într-o furtună de 
bombe, de resturi zburătoare, de zidărie prăbușită și de radiaţie 
mortală. 

Acest gând îl ținu treaz multă vreme. 

Acum, când închidea ușa mașinii și își ridica gulerul hainei, 
observă două persoane care stăteau în picioare la marginea 
apei, cu spatele spre el, privind pe deasupra lacului cenușiu și 
rece. Recunoscu silueta tatălui său, Chang Jianjun, în pardesiul 
său negru, arătând ca o statuie ghemuită, cu excepţia faptului 
că fuma. Bărbatul care se afla împreună cu el era, probabil, 
tovarășul lui de multă vreme, generalul Huang, care înfrunta 
frigul în tunica uniformei sale, prea dur ca să poarte o eșarfă de 
lână. „Garda veche este aici”, se gândi Kai. 

Se apropie de ei, dar nu-i auziră sunetul pașilor, probabil din 
cauza vântului. 

— Dacă americanii vor război, le dăm noi război, îl auzi pe 
Huang spunând. 

— Arta supremă a războiului este să-ţi învingi dușmanul fără 
să lupţi, spuse Kai. Asta spunea Sun Tzu. 

Huang păru furios. 

— N-am nevoie de lecţii despre filosofia lui Sun Tzu de la un 
tinerel ca tine. 

O altă mașină opri în apropiere și din ea cobori tânărul 
ministru al apărării naţionale, Kong Zhao. Kai era bucuros să 
vadă un aliat. Kong scoase o jachetă de schi roșie din portbagaj 
și și-o trase pe el. Observându-i pe cei trei la marginea apei, 
întrebă: 

— De ce nu mergem înăuntru? 

Jianjun îi răspunse: 

— Președintele vrea să se plimbe. Consideră că are nevoie de 
mișcare. 

Tonul lui Jianjun era ușor lipsit de respect. Unii dintre militarii 
de modă veche considerau că mișcarea era moftul celor tineri. 

Președintele Chen ieși din palat îmbrăcat călduros, cu mănuși 
și un fes tricotat. Era urmat de un aghiotant și de un bodyguard. 
Porni imediat în pas vioi și ceilalți i se alăturară. Jianjun își 
aruncă ţigara și plecară cu toţii în jurul lacului, în sens orar. 

Președintele începu formal: 

— Chang Jianjun, în calitate de vicepreședinte al comisiei 
pentru siguranța naţională, care-i părerea dumitale despre 
războiul din Coreea? 

— Sudul câștigă, spuse Jianjun fără nicio ezitare. Au mai multe 
arme, iar rachetele lor sunt mai precise. 

Vorbea în maniera unei informări militare, prezentând doar 
faptele, fără înflorituri. 

Chen continuă: 

— Cât de mult timp poate să reziste Coreea de Nord? 

— Vor rămâne fără rachete în cel mult câteva zile. 

— Dar noi îi aprovizionăm din nou. 

— Cât de repede putem. Fără îndoială că americanii fac 
același lucru pentru sud. Dar niciunul dintre noi nu poate să o 
țină așa la nesfârșit. 

— Deci, ce se va întâmpla? 

— Sudul ar putea să invadeze nordul. 

Președintele se întoarse spre Kai. 

— Cu ajutor american? 

Kai spuse: 

— Casa Albă nu va trimite trupe americane în nord. Dar 
coreenii nici nu vor avea nevoie. Armata sud-coreeană se poate 
descurca și fără ei. 

Jianjun spuse: 

— Și atunci, toată Coreea va fi condusă de regimul de la Seul 
- ceea ce înseamnă că va fi condusă de Statele Unite. 

Kai nu era sigur că ultima parte era adevărată, dar nu era 
momentul pentru o dispută. 

Chen spuse: 

— Recomandări pentru acţiune? 

Jianjun spuse emfatic: 

— Trebuie să intervenim. Este singura cale prin care putem 
împiedica transformarea Coreei într-o colonie americană - în 
pragul nostru. 

Intervenția era lucrul de care se temea Kai cel mai tare. Dar, 
înainte să poată spune asta, Kong Zhao rosti, fără să aștepte ca 
președintele să-l întrebe: 

— Nu sunt de acord. 

Jianjun păru furios pentru că fusese contrazis. 

— Continuă, Kong, spuse Chen cu blândețe. Explică-ne de ce! 

Kong își trecu o mână prin freza dezordonată. 

— Dacă intervenim, le oferim americanilor dreptul de a face 
același lucru. Vorbea pe tonul raţional dintr-o discuţie filosofică, 
în contrast cu tirul de neoprit al lui Jianjun. Intrebarea 
importantă nu este cum să salvăm Coreea de Nord, ci cum să 
prevenim războiul cu Statele Unite. 

Generalul Huang scutură viguros capul, în semn de 
dezaprobare. 

— Americanii nu doresc un război cu noi mai mult decât ne 
dorim noi, zise el. Atâta vreme cât forțele noastre nu depășesc 
graniţa cu Coreea de Sud, ei vor rămâne pe loc. 

— Nu știi asta, ridică din umeri Kong. Nimeni nu știe cu 
siguranţă ce vor face Statele Unite. Mă întreb dacă ne putem 
asuma riscul unui război între superputeri. 

— Viaţa e un risc, mârâi Huang. 

— lar politica înseamnă evitarea riscului, ripostă Kong. 

Kai decise că era momentul să intervină. 

— AȘ putea să fac o sugestie? 

— Desigur, spuse Chen. Zâmbi spre Jianjun și adăugă: 
Sugestiile fiului tău sunt deseori utile. 

Jianjun nu era întru totul de acord cu asta. Își plecă fruntea, în 
semn de apreciere a complimentului, dar nu comentă nimic. 

Kai spuse: 

— Mai există un lucru pe care am putea să-l încercăm înainte 
să trimitem soldaţi chinezi în Coreea de Nord. Am putea să 
propunem o reconciliere între Comandantul Suprem din 
Pyongyang și ultranaţionaliștii de la baza Yeongjeo-dong. 

Chen încuviinţă din cap. 

— Dacă se poate ajunge la o reconciliere între regim și rebeli, 
poate fi desfășurată și jumătatea care lipsește din armata 
Coreei de Nord. 

Jianjun părea gânditor. 

— Și armele nucleare. 

Asta era problema. Kai adăugă în grabă: 

— Armele nucleare nu trebuie să fie utilizate. Simplul fapt că 
acestea devin disponibile pentru guvernul de la Pyongyang ar 
trebui să fie suficient ca să-i aducă pe sud-coreeni la masa 
negocierilor. 

Chen se gândea însă la o altă piedică. 

— E greu să ni-l închipuim pe Comandantul Suprem împărțind 
puterea cu cineva, ca să nu mai vorbim de oamenii care au 
încercat să-l răstoarne. 

— Dar dacă se confruntă cu situaţia de a alege între asta și 
înfrângerea totală... 

Chen se gândi la asta. După un minut sau două de gândire 
profundă, el spuse: 

— Merită o încercare. 

— Îl veţi suna pe Comandantul Suprem Kang, domnule? 
întrebă Kai. 

— Imediat. 

Kai era mulţumit. 

Generalul Huang nu era. Lui nu-i plăceau discuţiile despre 
compromisuri, care făceau China să pară slabă. Președintele 
Chen fusese o dezamăgire pentru el. Huang și vechea gardă 
sprijiniseră ridicarea la putere a lui Chen, în speranța că el avea 
să favorizeze comunismul ortodox, dar, în această funcţie, Chen 
nu fusese atât de dur pe cât speraseră ei. 

În orice caz, Huang știa cum să accepte o înfrângere și să 
limiteze pagubele, așa că spuse: 

— Nu ne putem permite nicio întârziere. În cazul în care Kang 
este de acord, aș sugera, dacă-mi permiteţi, domnule 
președinte, să insistăm ca el să le facă această ofertă rebelilor 
chiar astăzi. 

— Bine gândit, spuse Chen. 

Huang părea împăcat. 

Grupul ocolise lacul și acum aproape că se întorsese la sala 
Qinzheng. Jianjun i se adresă încet lui Kai, într-un moment în 
care nu-l putea auzi altcineva: 

— Ai mai vorbit cu prietenul nostru Neil în ultima vreme? 

— Desigur. Discut cu el cel puţin o dată pe săptămână. Este o 
sursă de informaţii valoroasă în ceea ce privește concepţiile de 
la Casa Albă. 

— Hm... 

— De ce întrebi? 

— Ai grijă! spuse Jianjun. 

Intrară în clădire cu toţii și urcară scările. 

Chen spuse unui aghiotant: 

— Găsește-l pe Kang la telefon! 

Își scoaseră hainele și își frecară mâinile îngheţate. Un 
servitor le aduse ceai ca să se încălzească. 

Kai se întreba ce dorise să îi zică, de fapt, tatăl lui. Cuvintele 
lui sunaseră de rău augur. Știa cineva ce își spuneau unul altuia 
el și Neil? Era posibil. Puteau să existe microfoane, în ciuda 
tuturor precauţiilor pe care și le luau. Atât Kai, cât și Neil 
raportau, de obicei, discuţiile pe care le aveau și astfel de 
rapoarte puteau să aibă scurgeri. Spusese Kai ceva pentru care 
să fie vinovat? Ei bine, da, îi spusese lui Neil cât de slabă era 
Coreea de Nord, iar această afirmaţie putea să fie considerată 
drept neloială. 

Kai se simţea neliniștit. 

Telefonul sună și Chen răspunse. 

Toţi ascultară în tăcere în timp ce președintele trecea în 
revistă punctele care apăruseră în discuţia lor. Kai era atent la 
tonul lui Chen. Deși toţi președinții erau, teoretic, egali ca 
funcție, în realitate Coreea de Nord era dependentă de China, 
iar asta se reflecta în atitudinea lui Chen, care era cea a unui 
tată care îi vorbea fiului său adult, iar acesta putea să i se 
supună sau nu. 

Urmă o tăcere îndelungată, în timpul căreia Chen ascultă. 

Apoi, în sfârșit, el spuse un singur cuvânt: 

— Astăzi. 

Speranţele lui Kai creșteau: suna bine. 

Chen spuse insistent: 

— Trebuie rezolvat astăzi. 

Urmă o pauză. 

— Mulţumesc, domnule Comandant Suprem! 

Chen închise și zise: 

— A spus că da. 

Imediat ce se întoarse la Guoanbu, Kai îl sună pe Neil 
Davidson. Neil era într-o întâlnire - despre Coreea, presupunea 
Kai. Porni canalul de știri al televiziunii sud-coreene, care, 
uneori, era primul care relata noutăţile. Nordul părea tot mai 
slăbit, lansând tot puţine rachete, dintre care cele mai multe 
erau interceptate, în timp ce sud-coreenii curățau energic 
molozul și consolidau clădirile deteriorate de bombardamente. 
Nu era nimic nou. 

Pe la prânz îl sună generalul Ham. 

Vorbea foarte încet și era evident că-și ţinea gura foarte 
aproape de telefon, de parcă s-ar fi temut să nu fie auzit. 

— Comandantul Suprem mi-a îndeplinit toate așteptările, 
spuse el. 

Suna a laudă, dar Kai știa că era tocmai opusul. 

Ham continuă: 

— Mi-a justificat întru totul decizia pe care am luat-o cu atât 
de mulţi ani în urmă. 

Se referea la decizia de a spiona pentru China. 

— În orice caz, acum m-a surprins cu încercarea de a face 
pace. 

Kai știa asta, desigur, dar nu spuse nimic. 

— Când s-a întâmplat? 

— Kang a sunat la Yeongjeo-dong în dimineaţa asta. 

Imediat după ce vorbise cu președintele Chen, calculă Kai. 
Fusese rapid. 

— Kang este disperat, zise el. 

— Nu suficient de disperat, comentă Ham. El nu le-a oferit 
rebelilor nicio altă motivaţie în afară de amnistie. Ei nu au 
încredere că el va respecta amnistia și doresc mult mai multe. 

— Cum ar fi? 

— Conducătorul celorlalţi rebeli, Pak Jai-jin, vrea să devină 
ministrul apărării și succesorul desemnat de Kang pentru postul 
de Comandant Suprem. 

— Ceea ce Kang a refuzat. 

— Deloc surprinzător, spuse Ham. Să desemnezi un rebel ca 
moștenitor al tău e ca și cum ţi-ai semna propria condamnare la 
moarte. 

— Kang ar fi putut oferi un compromis. 

— Dar n-a făcut-o. 

Kai oftă. 

— Deci nu va exista niciun armistițiu. 

— Nu. 

Kai era dezamăgit, deși nu era chiar surprins. Rebelii nu-și 
doreau un armistițiu. Era evident că ei considerau că tot ce 
aveau de făcut era să aștepte distrugerea regimului de la 
Pyongyang, după care aveau să pășească în vidul de putere. N- 
avea să fie niciodată atât de simplu, dar ei nu înțelegeau asta. 
In orice caz, de ce nu se străduia mai mult Comandantul 
Suprem? Kai îi spuse lui Ham: 

— In momentul ăsta, ce își dorește, de fapt, Kang? 

— Moarte sau glorie, răspunse Ham. 

Kai simţi ceva greu în stomac. Asta era un discurs apocaliptic. 
Spuse: 

— Dar ce înseamnă asta? 

— Nu sunt sigur, zise Ham. Dar staţi cu ochii pe radar. Apoi 
închise. 

Kai se temea că, acum, Comandantul Suprem ar fi putut să fie 
mai îndrăzneţ decât oricând. El îndeplinise cererea lui Chen, deși 
cu jumătate de inimă, și le oferise rebelilor o înțelegere; iar 
acum ar fi putut să considere că refuzul lor justifica agresiunea 
sa. Sugestia de pace a lui Kai, din dimineața aceea, ar fi putut 
chiar să fi înrăutățit lucrurile. 

Uneori, se gândi el, pur și simplu nu poţi să câștigi. 

Scrise o notă scurtă, prin care informa că rebelii refuzaseră 
oferta de pace a Comandantului Suprem, și o trimise 
președintelui Chen, expediind apoi cópii spre toate personajele 
importante din guvern. O astfel de notă chiar ar fi trebuit să fie 
trimisă cu semnătura șefului său, Fu Chuyu, dar Kai nici măcar 
nu se mai prefăcea că-l respectă. Fu complota împotriva lui și 
acest lucru era cunoscut de oricine știa câte ceva. Conducătorii 
Chinei aveau nevoie să li se reamintească într-un fel că nu Fu, ci 
Kai era cel care le trimitea informaţiile esențiale. 

Îl chemă pe șeful biroului pentru Coreea, Jin Chin-hwa. Jin 
avea nevoie de o tunsoare, se gândi Kai; bretonul îi acoperea 
total un ochi. Era pe cale să menţioneze asta când realiză că 
mai văzuse un tânăr care arăta în felul acesta și se gândi că, 
probabil, era ceva la modă, așa că nu pomeni nimic. În schimb, 
spuse: 

— Putem supraveghea Coreea de Nord pe radar? 

— Sigur, zise Jin. Armata noastră are informaţii radar - sau 
putem să intrăm în sistemul de radar al armatei sud-coreene, 
care este, probabil, mult mai bine calibrat. 

— Trebuie să vezi. S-ar putea să se întâmple ceva în curând. 
Și trimite informatiile aici, te rog. 

— Da, domnule. Vă rog să porniţi canalul nr. 5. 

Kai schimbă canalele după cum fusese instruit. Un minut mai 
târziu, apăru o informaţie radar, suprapusă peste o hartă. In 
orice caz, cerul de deasupra Coreei de Nord părea liniștit după 
zilele de război aerian. 

Neil îi returnă apelul abia pe la mijlocul după-amiezii. 

— Eram într-o întâlnire, îi spuse el cu accentul lui tărăgănat 
texan. Șeful meu poate să vorbească mai mult decât un 
predicator baptist. Ce e nou? 

Kai spuse: 

— Este posibil ca cineva să fi aflat ce am discutat noi doi 
ultima dată. 

Urmă un moment de ezitare, apoi Neil spuse: 

— O, fir-ar! 

— Ce? 

— Folosești un telefon securizat, corect? 

— Cât se poate de securizat. 

— Noi tocmai am concediat pe cineva. 

— Pe cine? 

— Un tehnician de la computere. A lucrat pentru ambasadă, 
nu pentru secţia CIA, dar se băga oricum și prin fișierele 
noastre. Am aflat destul de repede, dar trebuie să fi văzut nota 
mea despre conversaţia noastră. Ai necazuri? 

— Unele dintre lucrurile pe care ţi le-am spus ar putea să fie 
interpretate greșit - mai ales de către dușmanii mei. 

— Îmi pare rău! 

— Evident, tehnicianul nu spiona pentru mine. 

— Noi credem că raporta armatei populare de eliberare. 

Ceea ce însemna generalul Huang. Așa aflase tatăl lui Kai 
despre discuţia lor. 

— Mulţumesc pentru că ai fost sincer cu mine, Neil. 

— În momentul ăsta nu ne permitem să fim altfel. 

— Prea al naibii de adevărat! Vorbim curând. 

Încheiară convorbirea. 

Kai se lăsă pe spate și reflectă. Se pregătea o campanie 
împotriva lui. Acum nu mai era vorba doar de bârfe despre Ting. 
Cineva încerca să-l prezinte ca pe un fel de trădător. Ceea ce 
trebuia să facă era să lase totul baltă și să îi discrediteze pe 
dușmanii lui. Ar fi putut să lanseze îndoieli vizavi de loialitatea 
ministrului adjunct Li, să împrăștie zvonuri cum că generalul 
Huang avea o problemă gravă cu jocurile de noroc și să pună în 
circulaţie un ordin că nimeni nu avea voie să discute despre 
problemele de sănătate mentală ale lui Fu Chuyu. Dar toate 
acestea erau minciuni, iar el nu avea timp. 

Brusc, radarul prinse viaţă. Colţul de sus din stânga al 
ecranului păru să se umple de săgeți. Kai descoperi că era dificil 
să estimeze cât de multe. 

Jin Chin-hwa îl sună și spuse: 

— Atac cu rachete. 

— Da. Cât de multe? 

— Multe. Douăzeci și cinci, poate treizeci. 

Nu credeam că nord-coreenii mai au atât de multe rachete. 

— S-ar putea să fie chiar tot stocul lor. 

— Ultima zvâcnire a Comandantului Suprem. 

— Priviţi partea de jos a ecranului pentru riposta sud- 
coreeană. 

Dar înainte se întâmplă altceva: apăru un alt mănunchi de 
rachete, de asemenea în partea nord-coreeană, dar mai 
apropiate de frontieră. Kai spuse: 

— Ce dracu”... 

— Ar putea să fie drone, spuse Jin. Poate e doar imaginaţia 
mea, dar cred că se deplasează mai încet. 

„Rachete și drone, se gândi Kai, urmează bombardierele”. 

Mută la televiziunea sud-coreeană. Aceasta difuza un 
avertisment de atac aerian, care alterna cu imaginile oamenilor 
care alergau spre adăposturi, în parcările subterane și în cele 
peste șapte sute de staţii ale reţelei metropolitane a metroului 
din Seul. Fluieratul ascuţit al sirenelor acoperea zgomotul 
traficului. Kai știa că exerciţiile de alarmă aeriană se ţineau o 
dată pe an, de fiecare dată la ora 3 după-amiaza, și, întrucât 
acum era mai târziu, sud-coreenii știau că era o alertă 
adevărată. 

Televiziunea nord-coreeană încă nu începuse emisia, dar Kai 
găsi o staţie radio, care difuza însă muzică. 


VP - 558 


Pe ecranul radar, echipamentele atacatoare începeau să se 
lovească de apărarea antirachetă. Priveliștea era ciudat de 
lipsită de dramatism: două săgeți în mișcare, una în atac, alta în 
apărare, se apropiau, se atingeau, apoi dispăreau în tăcere, fără 
vreun sunet sau vreo indicație a faptului că un echipament 
militar în valoare de milioane de dolari tocmai fusese zdrobit în 
bucăţi. 

Dar lui Kai îi era clar că, la fel ca în cazul oricăror atacuri cu 
rachete, apărarea nu era impenetrabilă. Avea impresia că cel 
puţin jumătate dintre rachetele sau dronele nord-coreene 
reușeau să treacă. În curând aveau să lovească orașele 
aglomerate. Mută din nou la televiziunea sud-coreeană. 

Printre avertizările de raid aerian, imaginile de pe străzile 
orașelor prezentau acum un peisaj apocaliptic. Aproape că nu 
exista trafic. Mașinile, autobuzele, camioanele și bicicletele 
fuseseră abandonate de șoferii lor panicaţi acolo unde se aflau. 
Semafoarele din intersecțiile pustii se schimbau de la verde la 
galben și roșu nebăgate în seamă. Câţiva oameni puteau fi 
văzuţi alergând, dar nimeni nu se plimba. O mașină de pompieri 
roșie mergea încet de-a lungul unei străzi, așteptând izbucnirea 
incendiilor, fiind urmată de o ambulanţă vopsită în roșu și 
galben. „Oameni curajoși”, se gândi Kai. Se întreba cine filma 
acele imagini și decise că era posibil să fie camere acţionate de 
la distanţă. 

Apoi începură să cadă bombele și Kai suferi un alt șoc. 

Bombele produceau puţine pagube, părând să fie încărcate cu 
mici cantități de exploziv. Unele explodau în aer, la douăzeci sau 
treizeci de metri deasupra solului. Nicio clădire nu se prăbușea, 
nicio mașină nu exploda. Paramedicii săreau din ambulanţele lor 
și pompierii își desfășurau furtunurile, apoi rămâneau în 
picioare, holbându-se neîncrezători la proiectilele care fâsâiau 
uşor. 

Apoi în sfârșit, lucrătorii de la serviciile de urgență începură să 
tușească și să strănute și Kai spuse cu voce tare: 

— O, nu, nu! 

În curând, oamenii începură să icnească, încercând să respire. 
Unii cădeau la pământ. Cei care încă se puteau mișca se 
repezeau spre vehiculele lor ca să-și ia măștile de gaze. 

Kai spuse către biroul gol: 

— Nenorociţi! Folosesc arme chimice! 

O altă cameră prezenta o imagine dintr-o tabără a armatei 
sud-coreene. Aici otrava părea să fie diferită: soldaţii se 
repezeau să îmbrace echipamentul hazmat, dar feţele lor se 
înroșeau deja, unii vomitau, alţii erau prea dezorientaţi ca să 
știe ce să facă, iar cei mai grav afectați erau la pământ, cuprinși 
de convulsii. Kai spuse: 

— Acid cianhidric. 

In parcarea unui supermarket, cumpărătorii săreau din 
mașinile lor blocate pe loc, încercând să ajungă în magazin, unii 
dintre ei cu bebeluși și copii. Cei mai mulţi nu reușeau să ajungă 
la uși și se prăbușeau pe asfalt, cu gurile deschise în ţipete pe 
care Kai nu le putea auzi, în timp ce iperita le bășica pielea, le 
orbea ochii și le distrugea plămânii. 

Cea mai groaznică scenă venea de la o bază a armatei 
Statelor Unite, unde fusese lansat un agent paralizant. Mulţi 
dintre soldaţi păreau să fi fost deja îmbrăcați în echipamentul de 
protecţie - o precauţie vizionară, iar acum încercau cu disperare 
să-i ajute pe cei care nu ajunseseră încă la echipament, inclusiv 
mulți civili. Bărbaţi și femei deopotrivă erau pe jumătate orbiţi, 
scăldați în sudoare, vomitând în spasme necontrolate. Kai 
credea că ar fi putut să fi fost expuși la VX, o invenţie 
englezească preferată de nord-coreeni drept armă criminală. 
Aceasta ducea rapid la agonie și paralizie, apoi la moarte prin 
sufocare. 

Când telefonul lui Kai sună, răspunse fără să-și ia privirea de 
la ecran. 

Ministrul apărării, Kong Zhao, spuse: 

— Vezi nenorocirea aceea? 

— Au lansat arme chimice, zise Kai. Poate chiar și biologice - 
acelea acţionează mai lent, nu-ţi poţi da seama încă. 

— Ce dracu' vom face noi? 

— Nu prea mai contează, spuse Kai. Singurul lucru care 
contează acum este ce vor face americanii. 

DEFCON 2 


La un pas de războiul nuclear. 


Fortele armate gata de actiune în mai putin de şase ore. 
(Nivelul de alertă a mai fost atât de ridicat doar o 
singură dată, în 1962, în timpul crizei rachetelor din 
Cuba.) 


CAPITOLUL 37 


Timp de câteva momente, Pauline fu paralizată de groază. 

Pornise televizorul în timp ce se îmbrăca, dar rămăsese în 
picioare în faţa ecranului, îmbrăcată doar în lenjerie intimă, 
incapabilă să privească în altă parte. CNN prezenta nonstop 
imagini din Coreea de Sud, mai ales filme realizate cu 
telefoanele mobile și postate pe rețelele de socializare, dar și 
imagini ale televiziunii sud-coreene, toate prezentând un 
coșmar monstruos, care mergea dincolo de tot ceea ce își 
închipuiseră pictorii medievali despre ziua Judecăţii de Apoi. 

Era tortură la distanță. Gazele otrăvitoare atacau fără 
discriminare: bărbați, femei și copii, coreeni, americani și alţii. 
Cei care se aflau în aer liber erau cei mai vulnerabili, dar 
magazinele și birourile aveau sisteme de ventilaţie care trăgeau 
în interior o parte din substanţele chimice; aerul otrăvitor se 
putea strecura în case și în apartamente, tăcut, pe lângă 
marginile ușilor și ale ferestrelor. Plutea chiar și în jurul rampelor 
și în parcările subterane, unde se adăpostiseră unele persoane, 
provocând scene îngrozitoare de panică și isterie. Măștile de 
gaze nu ofereau protecție completă împotriva acestora - așa 
cum Subliniau reportajele de știri mai bine informate -, căci 
anumite substanţe puteau să pătrundă lent în fluxul sanguin 
prin piele. 

Bebelușii și copiii erau cei care o întristau cel mai tare: 
țipetele, gâfâiala disperată după aer, feţele arse, convulsiile 
incontrolabile... Era dificil să priveşti adulţii suferind atât de 

tare, dar să vezi copiii într-o asemenea agonie era pur și simplu 
insuportabil; ea închidea deseori ochii, apoi se străduia să 
privească mai departe. 

Sună telefonul. Era Gus. 

— Cât de mult s-a răspândit? întrebă ea. 

— Cele trei orașe cele mai importante din Coreea de Sud sunt 
afectate - Seul, Busan și Incheon plus cele mai multe baze 
militare americane și sud-coreene. 

— La dracu'! 

— lad, asta este. 

— Câţi americani au fost uciși? 

— Nu avem încă o numărătoare, dar ar trebui să fie de ordinul 
sutelor, inclusiv o parte dintre membrii familiilor militarilor. 

— Încă este în desfășurare? 

— Atacul cu rachete s-a încheiat, dar gazele fac victime în 
continuare. 

În gâtul lui Pauline se ridică un acces de furie și își dori să 
tipe. Se strădui însă să rămână impasibilă. După ce se gândi 
vreme de un minut, spuse: 

— Gus, este evident că toate acestea cer un răspuns 
important din partea Statelor Unite, dar nu voi lua decizia asta 
în grabă. Este cea mai mare criză de după 11 septembrie. 

— Acum este noapte în Orientul îndepărtat și nu vor mai 
exista alte acțiuni în următoarele ore. Ceea ce ne oferă o zi ca 
să planificăm totul. 

— Dar vom începe devreme. Adu pe toată lumea în camera 
operaţională la... să spunem la opt treizeci. 

— În regulă. 

Închiseră telefonul și ea se așeză pe pat gânditoare. Armele 
chimice și biologice erau inumane și contraveneau legilor 
internaţionale. Erau indescriptibil de crude. Și fuseseră folosite 
pentru uciderea americanilor. Războiul din Coreea nu mai era 
doar o hărțuială locală. Lumea avea să aștepte reacția 
americană la această oroare. Ceea ce însemna reacţia ei. 

Se îmbrăcă cu mare grijă, într-un costum cu fustă sobru, gri- 
închis, și cu o bluză albă, care reflecta dispoziţia ei solemnă. 

Până când ajunse în Biroul Oval, emisiunile de știri matinale 
adunau deja reacţii. Oamenii nu aveau nevoie de politicieni ca 
să-i agite în legătură cu asta. Furia lui Pauline era împărtășită de 
oamenii de pe tot cuprinsul Statelor Unite. Navetiștii intervievaţi 

în staţiile de metrou erau furioși. Orice atac la adresa 
americanilor îi supăra; dar acesta îi făcuse să ia foc. 

Coreea de Nord nu avea ambasadă în Statele Unite, dar avea 
o misiune permanentă la Naţiunile Unite, într-un birou cu o 
singură cameră de la Centrul Diplomatic de pe 2" Avenue, în 
New York; mulțimea furioasă se adunase în stradă, în fața 
clădirii, strigând spre ferestrele de la etajul al treisprezecelea. 

În Columbus, Georgia, un cuplu coreean-american fusese 
împușcat în magazinul lor general de către un tânăr alb. Acesta 
nu furase niciun ban, deși luase un cartuș de ţigări Marlboro 
Light. 

Pauline citi informările de peste noapte și sună o mulţime de 
persoane, inclusiv pe ministrul de externe, Chester Jackson, care 
tocmai se întorsese din călătoria lui inutilă în Sri Lanka, pentru 
conferința de pace care nu mai avusese loc. 

Tulburată, Pippa sună de la ferma de cai. 

— De ce ar face așa ceva? întrebă ea. Sunt niște monștri? 

— Nu sunt monștri, dar sunt oameni disperaţi, ceea ce este 
aproape la fel de rău, spuse Pauline. Bărbatul care conduce 
Coreea de Nord se află cu spatele la zid. Este atacat de rebelii 
din propria ţară, de vecinii săi din sud și de Statele Unite. Se 
gândește că va pierde războiul, puterea și, probabil, și viața. Ar 
face orice. 

— Ce vei face tu? 

— Încă nu știu, dar, când americanii sunt atacați în felul 
acesta, trebuie să acţionez cumva. La fel ca oricine altcineva, 
vreau să-i lovesc cu furie. Dar trebuie să mă și asigur că asta nu 
se va transforma într-un război între noi și China. Așa ceva ar fi 
de zece ori mai rău, de o sută de ori mai rău decât ceea ce s-a 
întâmplat la Seul. 

Pe un ton de frustrare, Pippa spuse: 

— De ce este totul atât de complicat? 

„Aha, se gândi Pauline, începi să te maturizezi.” Spuse: 

— Problemele simple sunt rezolvate imediat, așa că rămân 
doar cele dificile. Din cauza asta nu trebuie să crezi niciodată un 
politician care are răspunsuri simple. 

— Presupun că ai dreptate. 

Pauline se întrebă dacă ar fi trebuit să-i spună Pippei să revină 
la Casa Albă cu o zi mai devreme, dar decise că era oricum mai 
în siguranţă în Virginia. 

— Ne vedem mâine, dragă, spuse ea pe un ton relaxat. 

— În regulă. 

La biroul ei, Pauline mâncă o omletă și bău o cană de cafea, 
apoi se duse în camera de operaţiuni. 

Tensiunea din aer era acolo precum electricitatea statică. Era 
oare ceva ce puteai să miroși? Ea simţi lacul de mobilă de pe 
masa strălucitoare, căldura trupurilor a treizeci de bărbaţi și 
femei aflaţi în jurul ei și parfumul dulce al unui aghiotant din 
apropiere; și mai exista ceva. Mirosul fricii, se gândi ea. 

Ea era vioaie și încercă să fie practică. 

— Să o luăm de la început, spuse ea. Înclină din cap spre 
generalul Schneider, președintele Statului Major Unificat, care 
era îmbrăcat în uniformă. Bill, ce știm despre victimele 
americane? 

— Avem patru sute douăzeci de militari americani morți și o 
mie o sută nouă zeci de răniţi - și numărătoarea nu s-a încheiat. 
Vocea lui părea un lătrat și Pauline presupunea că își înăbușea 
cu greu emoţiile. Atacul s-a încheiat cu aproape trei ore în urmă 
și mi-e teamă că nu i-am localizat încă pe toți. Totalul final va fi 
mai ridicat. Inghiţi în sec. Doamnă președinte, mulţi americani 
curajoși și-au sacrificat viaţa sau sănătatea pentru țara lor 
astăzi, în Coreea de Sud. 

— Și noi toţi le mulțumim pentru curajul și loialitatea lor, Bill. 

— Da, doamnă. 

— Ce știm despre victimele civile? Cu doar câteva zile în 
urmă, aveam în Coreea de Sud o sută de mii de cetățeni 
americani care nu sunt militari. Cât de mulţi am reușit să 
evacuăm? 

— Nu destui. El își drese vocea și spuse mai ușor: Ne 
așteptăm la vreo patru sute de civili morţi și la patru mii de 
răniţi, deși asta nu este nimic altceva decât o presupunere. 

— Cifrele sunt tragice, dar felul în care au murit este de-a 
dreptul înfiorător. 

— Da. lperită, acid cianhidric și gaz paralizant VX. 

— Vreo armă biologică? 

— Nu, din câte știm până acum. 

— Mulţumesc, Bill. Pauline își îndreptă apoi privirea spre 
Chester Jackson, îmbrăcat în costumul lui de tweed și cu o 
cămașă încheiată până sus, spre deosebire de generalul 
Schneider. Chess, de ce s-a întâmplat asta? 

— Îmi ceri să citesc gândurile Comandantului Suprem. 

Chess era asemenea lui Gerry, atent să scoată în evidenţă 
toate nuanțele; și, la fel ca Gerry, și el cerea răbdare. 

— Așadar, răspunsul meu este o presupunere, dar iată care 
este aceasta. Kang, consider eu, se poartă nesăbuit pentru că el 
crede că, mai devreme sau mai târziu, China trebuie să-l salveze 
și, cu cât urgenţa este mai mare, cu atât asta se va întâmpla 
mai repede. 

Directorul naţional de informaţii, Sophia Magliani, interveni în 
discuţie spunând: 

— Dacă-mi permiteţi, doamnă președinte, cam asta este 
părerea oricui din comunitatea de informaţii. 

— Dar Kang are dreptate? întrebă Pauline. Până la urmă 
chinezii îi vor salva fundul? 

— Un alt exerciţiu telepatic, doamnă președinte, spuse Chess 
și Pauline își controlă nerăbdarea. Beijingul este greu de citit, 
pentru că există două facțiuni, tinerii progresiști și comuniștii 
bătrâni. Progresiștii îl consideră pe Kang o adevărată belea și lor 
le-ar plăcea să-l vadă dispărut. Comuniștii consideră că acesta 
este un bastion indispensabil împotriva imperialismului 
capitalist. 

— În concluzie..., spuse Pauline, împingându-l înainte. 

— Concluzia este că ambele părți sunt hotărâte să ţină Statele 
Unite departe de Coreea de Nord. Dacă noi le încălcăm 
teritoriul, spaţiul aerian sau maritim, riscăm să provocăm un 
război cu Beijingul. 

— Spui că riscăm un război, nu că asta face războiul 
inevitabil. 

— Da, și mi-am ales cu grijă cuvintele. Noi nu știm unde vor 
trage linie chinezii. Probabil că nici ei nu știu. S-ar putea ca ei să 
nu ia o decizie până când nu vor fi obligaţi să facă asta. 

Pauline își aminti cuvintele Pippei: „De ce este totul atât de 
complicat?” 

Toate acestea erau informaţii preliminare. Grupul o aștepta 
pe ea să vorbească: ea era căpitanul, iar ei erau echipajul; ei 
aveau să manevreze nava, dar ea trebuia să le spună încotro să 
se îndrepte. 

Spuse: 

— Atacul nord-coreenilor din dimineaţa aceasta schimbă 
datele jocului. Până acum, prioritatea noastră a fost evitarea 

războiului. Acest lucru nu mai este subiectul principal. Războiul 
a izbucnit, în ciuda eforturilor noastre. Noi nu l-am dorit, dar 
este aici. Făcu o pauză, apoi adăugă: Acum, sarcina noastră 
este protejarea vieților americanilor. 

Ei păreau solemni, dar și ușuraţi. În sfârșit, aveau o direcţie. 

— Care este primul nostru pas? Ea simţea că inima îi bătea tot 
mai tare. Până atunci, nu mai făcuse nimic asemănător. Inspiră 
adânc, apoi rosti încet și categoric: Trebuie să ne asigurăm 
acum că nord-coreenii nu vor mai ucide niciodată cetăţeni 
americani. Intenţionez să le iau definitiv puterea de a ne face 
rău. Le vom distruge complet forțele armate. Și vom face asta 
astăzi. 

Bărbaţii și femeile din jurul mesei izbucniră într-o explozie 
spontană de aplauze: era evident că era ceea ce speraseră ei. 

Ea așteptă câteva momente, apoi continuă: 

— Ar putea să existe mai multe căi prin care putem să 
obținem asta. Se întoarse din nou spre președintele Statului 
Major Unificat. Bill, prezintă-ne opţiunile militare, te rog. 

El vorbea cu o încredere totală, în contrast total faţă de 
academicul Chess. 

— Daţi-mi voie să încep cu maximul, spuse el. Am putea lansa 
un atac nuclear la adresa Coreei de Nord, transformând întreaga 
țară într-un peisaj selenar. 

Această propunere nu putea fi acceptabilă de la început, dar 
Pauline nu spuse asta. Ea ceruse toate opțiunile, iar Bill i le 
prezenta. Indepărtă ideea cu o mișcare ușoară a mâinii. 

— Asta va solicita James Moore în următorul interviu televizat, 
spuse ea. 

Chess zise: 

— In orice caz, este opţiunea cu cea mai mare probabilitate 
de a ne atrage într-un război nuclear cu China. 

— Nu o recomand, dar trebuie să fie luată în considerare, zise 
Bill. 

— Ai dreptate, Bill, spuse Pauline. Ce altceva? 

— Scopul declarat ar putea să fie realizat și prin invadarea 
Coreei de Nord de către trupele americane. O forță suficient de 
mare ar putea să ocupe Pyongyangul, să-l captureze pe 
Comandantul Suprem, împreună cu întreaga sa echipă, să 
dezarmeze armata și să distrugă toate rachetele din ţară, 


VP - 566 


împreună cu toate stocurile rămase de arme chimice și 
biologice. 

— Și, din nou, va trebui să luăm în considerare reacţia Chinei, 
zise Chess. 

Generalul Schneider răspunse cu o indignare stăpânită: 

— Sper că nu vom lăsa teama de chinezi să ne dicteze reacţia 
la această oroare. 

— Nu, Bill, nu vom face asta, rosti Pauline. Doar căutăm 
opțiuni. Care este următoarea? 

— A treia și, probabil, ultima, spuse Bill, este abordarea 
minimalistă: un atac aerian american total asupra instalaţiilor 
guvernamentale și militare din Coreea de Nord, folosind avioane 
de vânătoare și de bombardament, rachete de croazieră și 
drone, dar fără trupe terestre; scopul este distrugerea completă 
a capacităţii Pyongyangului de a purta războiul pe uscat, în aer 
și pe apă - fără să invadăm, de fapt, Coreea de Nord. 

— Chiar și asta i-ar ofensa pe chinezi, zise Chess. 

— Așa este, spuse Pauline, dar este la limită. Ultima oară 
când am vorbit cu președintele Chen, a insinuat că ei nu vor 
reacţiona la un atac al nostru cu rachete împotriva Coreei de 
Nord atâta timp cât nu sunt implicate trupe americane care să 
pătrundă pe teritoriul sau în spaţiul aerian sau maritim al Coreei 
de Nord. Opţiunea minimalistă a lui Bill implică violarea de către 
noi a spaţiului aerian și maritim - dar nu vom pune piciorul pe 
uscat. 

Chess spuse sceptic: 

— Și credeţi că chinezii vor tolera asta? 

— Nu garantez, zise Pauline. Va trebui să ne asumăm un risc. 

Urmă un lung moment de tăcere. 

Gus Blake vorbi pentru prima dată. 

— Ca să fie clar, doamnă președinte, având în vedere aceste 
trei opţiuni, noi vom ataca și partea din Coreea de Nord care 
este controlată de rebeli? 

— Da, spuse Schneider cu hotărâre. Ei sunt nord-coreeni și au 
arme. Nu putem să facem treaba pe jumătate. 

— Nu, zise Chess. O parte dintre armele lor sunt nucleare. 
Dacă îi atacăm cu scopul declarat de a-i șterge de pe faţa 
pământului, ei de ce nu ar riposta cu arme nucleare? 

Gus rosti: 

— Sunt de partea lui Chess, dar dintr-un alt motiv. După ce 
Comandantul Suprem va dispărea, Coreea de Nord va avea 
nevoie de un guvern și ar putea să fie înțelept să le oferim 
rebelilor o parte din asta. 

Pauline păru să se hotărască și spuse: 

— Nu voi trage în oameni care nu au făcut nimic ca să 
rănească Statele Unite. În orice caz, în clipa în care fac o 
mișcare împotriva noastră îi radem. 

Acest scenariu primi aprobarea generală. 

— Am sentimentul că am ajuns la un consens aici, spuse ea. 
Opţiunea minimalistă a lui Bill este cea despre care ar trebui să 
discutăm. 

Încă o dată urmară murmure de aprobare. 

Ea continuă: 

— Am spus astăzi și am vorbit serios. Ora opt, în seara asta - 
ora noastră -, va fi la scurtă vreme după răsăritul soarelui în 
Asia de Est. Bill, putem să facem asta până atunci? 

Schneider păru brusc energizat. 

— Am înţeles, doamnă președinte. 

— Rachete de croazieră, drone, avioane de bombardament și 
de vânătoare. De asemenea, desfășurăm navele Marinei Militare 
a Statelor Unite, ca să atace navele nord-coreene oriunde s-ar 
afla. 

— Chiar și în porturile nord-coreene? 

Pauline se gândi preţ de o clipă, apoi spuse: 

— Chiar și în porturi. Misiunea noastră este să eliminăm forța 
de luptă nord-coreeană. Nu există ascunzători. 

— Și ridicăm nivelul de alertă? 

— Cu siguranţă. DEFCON 2. 

Gus spuse: 

— Pentru un impact maxim, ar trebui, de asemenea, să 
desfășurăm și forțele din afara Coreei, în special cele din Japonia 
și Guam. 

— Faceţi asta! 

— Și ar fi bine ca unii dintre aliaţii noștri să participe și ei, ca 
să demonstreze că acesta este un efort internaţional, nu doar al 
Statelor Unite. 

— Cred că vor fi dornici să ni se alăture, mai mult sau mai 
puţin din cauza folosirii armelor chimice ilegale, zise Chess. 

— Mi-ar plăcea să-i implicăm pe australieni, spuse Gus. 


VP - 568 


— Sună-i, rosti Pauline. lar eu mă voi adresa naţiunii pe 
reţelele de televiziune în momentul în care începe atacul nostru, 
la ora opt, în seara asta. 

Pauline se ridică în picioare și toată lumea făcu la fel. 

— Vă mulţumesc, doamnelor și domnilor, spuse ea. Haideţi să 
facem asta! 

o... 

Înapoi în Biroul Oval, ea îl convocă pe Sandip Chakraborty, 
care îi vorbi despre campania lui James Moore; acesta o acuza 
deja de timiditate. 

— În cazul ăsta, nicio surpriză din partea lui, spuse ea. 

Apoi îl instrui pe Sandip să rezerve cincisprezece minute la 
toate reţelele, la ora opt seara. 

— Bine gândit, spuse el. Emisiunile de știri își vor petrece 
toată ziua speculând în legătură cu ceea ce veţi face și nu vor 
acorda prea mare atenţie atacurilor marginale ale lui Moore. 

— Bine, răspunse ea. 

De fapt, ei nu prea îi mai păsa de Moore, dar nu dorea să 
descurajeze entuziasmul lui Sandip. 

După aceea, îl chemă pe Gus și îi spuse: 

— Vreau să mă îndrumi în privinţa protocolului pentru 
declararea unui război nuclear. 

El păru uluit. 

— Se va ajunge la asta? 

— Nu, câtă vreme pot să împiedic asta, spuse ea. Dar trebuie 
să fiu pregătită pentru orice. Haide să stăm jos! 

Se așezară faţă în față pe canapele. 

— Ești familiarizată cu mingea de fotbal atomică, spuse el. 

— Da, deși mingea poate fi folosită doar atunci când sunt 
plecată de la Casa Albă. 

— În regulă, deci dacă ești aici, ceea ce este foarte probabil, 
primul lucru pe care ar trebui să-l faci este să te întâlneşti cu cei 
mai importanți consilieri. 

— Toată lumea crede că este o decizie exclusiv a 
președintelui. 

— În practică, este, pentru că e puţin probabil să existe timp 
pentru discuţii, dar, dacă este posibil, trebuie să faci asta. 

— Ei bine, presupun că aș dori s-o fac dacă ar fi posibil. 

— Ai putea să discuţi doar cu mine. Acordă-ţi un minut. 

— Și după aceea? 

— Pasul doi: suni la consiliul de război de la Pentagon, 
folosind telefonul special din mingea de fotbal atomică, dacă nu 
te afli aici, la Casa Albă. Când ai legătura cu ei, trebuie să-ți 
dovedești identitatea. Ai biscuitul? 

Pauline îl scoase din buzunar - o cutie din plastic, opacă. 

— ÎI voi deschide, spuse ea. 

— Singurul fel în care poţi face asta este să-l rupi în două. 

— Știu. 

Ea prinse cutia mică în ambele mâini și o răsuci în direcţii 
diferite. Aceasta se rupse cu ușurință, dezvăluind un dreptunghi 
de plastic ca o carte de credit. Cardul se schimba în fiecare zi. 

— Ceea ce este tipărit pe card este codul de identificare, zise 
Gus. 

— Scrie: „Douăzeci și trei, Hotel Victor”. 

— Le citești asta, iar ei vor ști că tu ești cea care le dai ordine. 

— Și asta e tot? 

— Nu încă, nu. Pasul trei: consiliul de război le trimite un ordin 
codificat echipajelor lansatoarelor de rachete, submarinelor și 
avioanelor de bombardament. Acum, timpul scurs este de trei 
minute. 

— lar echipajele trebuie să decodifice ordinele. 

— Da... 

El nu adăugă „evident”, dar nuanţa de nerăbdare din vocea 
lui o făcu pe Pauline să înţeleagă că îl întrerupea cu întrebări 
stupide, semn că discuţia îl făcea să fie încordat. „Trebuie să 
rămân foarte calmă astăzi”, se gândi ea. Spuse: 

— Îmi pare rău, o întrebare prostească. Te rog să continui! 

— Ordinul consiliului de război desemnează ţintele, momentul 
lansării și codurile necesare pentru deblocarea focoaselor. Cu 
excepția cazului în care urgenţa intervine ca o surpriză 
completă, acele ţinte trebuie să fie, în mod normal, aprobate 
anterior de tine. 

— Dar eu nu am... 

— Bill îţi va trimite o listă în următoarea oră - sau cam așa 
ceva. 

— În regulă. 

— Pasul patru este pregătirea pentru lansare. Echipajele 
trebuie să confirme codurile de autentificare, să introducă toate 
coordonatele țintelor și să deblocheze rachetele. Până în acest 
moment, ai posibilitatea să contramandezi ordinul. 

— Presupun că pot chema înapoi bombardierele în orice 
moment. 

— Corect. Dar acum, pasul cinci: rachetele sunt lansate și nu 
există nicio cale să le rechemi sau să le redirecţionezi. Timpul 
scurs, cinci minute. Războiul nuclear a început. 

Pauline simţea atingerea sorții ca pe o mână rece. 

— Ferească Dumnezeu să fie nevoie vreodată să facem asta! 

— Amin, spuse Gus. 

o... 

Ea fu îngrijorată din cauza asta toată ziua. Ceea ce se 
hotărâse să facă era periculos, iar faptul că echipa ei aprobase 
unanim acest plan nu o elibera de responsabilitate. Dar 
alternativele erau și mai rele. Opţiunea nucleară - pe care o 
cerea James Moore, după cum prevăzuse Pauline - era și mai 
riscantă. Dar ea trebuia să dea o lovitură mortală unui regim 
care ameninţa America și întreaga lume. 

Oricât se gândea la asta, ajungea la aceeași concluzie. 

Echipa de televiziune ajunse în Biroul Oval la ora șapte. 
Filmarea unei singure echipe avea să fie preluată de toate 
canalele. Bărbaţi și femei în blugi și treninguri pregăteau 
camerele, luminile și microfoanele, trăgând cabluri peste 
covorul auriu. Între timp, Pauline făcea ultimele retușuri ale 
discursului ei, iar Sandip îl încărca pe teleprompter. 

Sandip îi aduse o bluză de un albastru-deschis, o nuanţă 
potrivită pentru camere. 

— Costumul gri va părea negru la televiziune, dar este 
potrivit, spuse el. 

Un expert în machiaj îi aranja faţa și un coafor îi fixa părul 
blond. 

Incă mai era timp să se răzgândească, își spuse ea în timp ce 
se învârtea în jurul argumentaţiei. Dar ajungea mereu în același 
loc. 

Ceasul ticăi și, la ora opt fără un minut, camera rămase 
tăcută. 

Producătorul făcu numărătoarea inversă a ultimelor secunde 
ridicând degetele. 

Pauline privi spre camere și spuse: 

— Compatrioţii mei americani... 

CAPITOLUL 38 


Sala de conferinţe de la sediul Guoanbu din Beijing rămase 
tăcută când președintele Green spuse: 

— Compatrioţii mei americani... 

Era ora opt dimineaţa. Chang Kai îi chemase pe șefii de 
departamente să privească transmisia împreună cu el. Unii 
aveau ochii înceţoșaţi și purtau haine îmbrăcate în grabă. 
Membrii personalului din sediul Guoanbu priveau aceleași 
imagini în birourile lor. 

Canalele de știri din întreaga lume speculaseră, în ultimele 
douăsprezece ore, despre ce avea să spună Pauline Green, dar 
nu existase nicio scurgere. Informaţiile din comunicaţii arătaseră 
o creștere a activităţii a armatei Statelor Unite, așa că se punea 
ceva la cale - dar ce anume? Nici măcar spionii bine plătiţi ai lui 
Kai, din Washington, nu reușiseră să prindă vreun fir. 
Președintele Chen vorbise de două ori cu președintele Green și 
Kai aflase doar că, după cum spusese el, ea era un tigru pregătit 
de atac. Miniștrii de externe ai celor două ţări se aflaseră în 
contact toată noaptea. Consiliul de securitate al ONU fusese în 
ședință permanentă. 

Desigur, președintele Green avea să reacționeze după 
folosirea de către guvernul de la Pyongyang a armelor chimice, 
dar care avea să fie această reacţie? În principiu, ea ar fi putut 
să anunţe orice, de la un protest diplomatic până la un 
bombardament nuclear. Dar, în practică, trebuia să fie ceva 
mare. Nicio ţară nu-și putea permite să nu riposteze la genul 
acesta de atac asupra soldaţilor și cetățenilor săi. 

Guvernul chinez se afla într-o poziţie imposibilă. Coreea de 
Nord scăpa de sub control. Beijingul avea să fie învinovăţit 
pentru crimele celor de la Pyongyang. Acestei situaţii 
periculoase nu i se putea permite să evolueze nici măcar o 
singură zi. Dar ce urma să facă, în final, China? 

Kai spera că președintele Green avea să îi ofere un indiciu. 

— Concetăţenii mei americani, în ultimele câteva secunde, 
Statele Unite au lansat un atac aerian total asupra forțelor 
militare ale regimului de la Pyongyang, Coreea de Nord. 

— Rahat! spuse Kai. 

— Acele forțe au ucis mii de americani cu arme infame, care 
sunt interzise de toate ţările civilizate din lume, iar eu sunt aici 
ca să vă spun... Vorbea lent, accentuând fiecare cuvânt. 
Regimul de la Pyongyang este șters de pe fața pământului chiar 
acum. 

Lui Kai îi trecu prin minte că mica femeie blondă din spatele 
biroului uriaș arăta acum mai redutabilă decât oricare alt 
conducător pe care-l văzuse vreodată. 

— Chiar în timp ce vă vorbesc, lansăm rachete nenucleare și 
bombe asupra tuturor țintelor militare și guvernamentale aflate 
sub controlul guvernului de la Pyongyang. 

— Nenucleare, repetă Kai. Slavă Cerului și Pământului! 

— Suplimentar, piloţii bombardierelor noastre decolează chiar 
acum, pregătiţi să urmeze rachetele și să se asigure de 
distrugerea completă a țintelor. 

— Rachete și bombe, dar fără arme nucleare, spuse Kai. 
Cineva să pună imaginile radar și cele din satelit pe ecranele 
noastre. 

Președintele Green continuă: 

— In următoarele câteva ore, bărbatul care își spune 
Comandantul Suprem își va pierde total orice capacitate de a 
ataca Statele Unite. Il vom lăsa complet neputincios. 

Kai își luă telefonul și formă numărul personal al lui Neil 

Davidson. Apelul intră direct în mesageria vocală, după cum se 
și aștepta: probabil că Neil prefera să privească fără întreruperi 
discursul președintelui. Dar Kai dorea să fie prima persoană 
apelată după încheierea transmisiunii. În următoarele câteva 
minute, Neil avea să primească o informare diplomatică din 
partea Ministerului de Externe, care urma să detalieze mesajul 
lui Pauline Green și să răspundă unora dintre întrebările care 
fierbeau în mintea lui Kai. Așteptă semnalul mesajului, apoi 
spuse: „Sunt Kai, mă uit la președintele vostru. Sună-mă!” Apoi 
închise. 
__— Decizia de a ataca este crucială, continuă Pauline. 
Intotdeauna am sperat că nu va fi nevoie să iau o astfel de 
decizie. Nu am ales acest curs din cauza emoțiilor, nici dintr-o 
dorinţă de răzbunare și ură. Am discutat-o calm cu cei din 
cabinetul meu și am considerat în mod unanim că aceasta este 
singura opţiune viabilă deschisă Statelor Unite, ca popor liber și 
independent. 

Pe perete, un ecran prinse viaţă, prezentând o imagine radar 
suprapusă peste o hartă. Kai privi nedumerit, fără să înţeleagă 
ceea ce vedea. Rachetele păreau să fie dincolo de Coreea de 
Sud, la kilometri distanţă deasupra oceanului. 

Yang Yong, care putea descifra rapid astfel de informaţii 
vizuale, murmură: 

— Câte dracului de rachete sunt acolo? 

Kai spuse: 

— Nu știu, dar sunt destul de convins că americanii nu au atât 
de multe rachete în Coreea de Sud, mai ales după ultimele 
câteva zile. 

— Nu, acestea nu vin din Coreea de Sud, spuse Yang cu 
siguranţă în voce. De fapt, cred că provin din Japonia. 

Statele Unite aveau baze pe teritoriul Japoniei și pe insulele 
Okinawa și puteau să lanseze rachete de croazieră de pe navele 
și avioanele din zonă. Yang adăugă: 

— Atât de multe! 

Kai își aminti că Statele Unite aveau nenumărate submarine 
uriașe, fiecare dintre acestea fiind capabil să ducă o sută 
cincizeci de rachete Tomahawk. 

— Asta se întâmplă când te iei la trântă cu cea mai bogată 
tară din lume, spuse el. 

Jin Chin-hwa, șeful biroului pentru Coreea, privea în laptopul 
său. 

— Ascultaţi asta, spuse el. Un cargou chinez, care descarcă 
orez în portul nord-coreean Nampo, tocmai ne-a trimis un mesaj. 

Fiecare navă chinezească - inclusiv cele comerciale - avea cel 
puţin un membru al echipajului a cărui datorie era să raporteze 
orice lucru important pe care-l observa. Aceștia trimiteau 
mesajele către ceea ce credeau că ar fi Centrul de Informații 
Maritime din portul Shenzhen, dar era, de fapt, Guoanbu. 

Jin continuă: 

— Ei spun că un distrugător american - USS Morgan - a 
navigat până la gurile râului Taedong, apoi a tras o rachetă de 
croazieră care a lovit și a scufundat o navă a marinei militare 
nord-coreene chiar în faţa ochilor lor. 

Zhou Meiling, tânăra expertă în internet, spuse: 

— Deja! 

— Președintele nu glumea, comentă Kai. Chiar va anihila 
armata nord-coreeană. 

— Nu e chiar ceea ce a spus, zise Yang Yong pedant. 

Kai se întoarse spre el. Yang nu vorbea precum ofiţerii mai 
tineri, care încercau întotdeauna să demonstreze cât erau de 
deștepţi. 

— Ce vrei să spui cu asta? îl întrebă el. 

— Ea n-a zis niciodată că atacă exact Coreea de Nord - 
întotdeauna a spus Pyongyang și, o singură dată, Comandantul 
Suprem. 

Kai nu observase acest detaliu. 

— Bună observaţie, zise el. Asta ar putea să însemne că îi va 
lăsa în pace pe rebelii ultranaţionaliști. 

— Sau, pur și simplu, că lasă deschisă această opţiune pentru 
moment. 

— Voi încerca să aflu când voi vorbi cu cei de la CIA. 

Transmisiunea președintelui se încheie fără alte dezvăluiri. 
Câteva minute mai târziu, Kai fu convocat la Zhongnanhai, 
pentru o întrunire de urgenţă a comisiei pentru afaceri externe. 
EI îl anunţă pe Călugăr, apoi își luă pardesiul și ieși din clădire. 

Prevăzuse că, pe când cei din grup dezbăteau reacţia chineză 
la atacul american, aveau să se separe în două tabere, șoimi și 
porumbei, ca de obicei. Kai urma să încerce să caute un 
compromis care să-i permită Chinei să-și salveze faţa, fără să 
pornească al Treilea Război Mondial. 

În timp ce se afla pe drum, prin traficul aglomerat din Beijing 
- iar rachetele americane se aflau încă în aer, în zborul lor de o 
mie șase sute de kilometri din Japonia până în Coreea de Nord -, 
îl sună Neil Davidson. 

Accentul lui texan nu era la fel de tărăgănat ca de obicei - de 
fapt, Neil părea cât se poate de încordat. 

— Kai, înainte ca oricine să facă ceva în grabă, vrem să fim 
extrem de clari în discuţia cu voi: Statele Unite nu au nicio 
intenţie să invadeze Coreea de Nord. 

Kai spuse: 

— Deci voi credeţi că vă puteţi descurca în această situaţie 
luând măsuri care să nu ajungă până la invazie, dar nu excludeţi 
cu totul această posibilitate. 

— E vorba despre dimensiunile ei. 

Kai fu extrem de ușurat, pentru că asta însemna că mai exista 
o șansă pentru limitarea crizei, chiar și în acele momente; dar își 

păstră gândul pentru sine. Nu era niciodată înţelept să faci 
lucrurile prea ușoare pentru cealaltă parte. Spuse: 

— Dar, Neil, USS Morgan a violat deja frontiera nord-coreeană 
când s-a apropiat de gurile râului Taedong, ca să scufunde un 
vas al marinei militare nord-coreene cu o rachetă de croazieră. 
Vrei să-mi spui că asta nu înseamnă invazie? 

Urmă o tăcere și Kai presupuse că Neil nu aflase încă despre 
Morgan. Dar el își reveni din surprindere și spuse: 

— Bombardamentul naval nu este exclus. Dar, te rog, crede- 
mă că noi nu intenţionăm să trimitem trupe la sol în Coreea de 
Nord. 

— Este o deosebire subţire ca firul de păr, spuse Kai, dar, de 
fapt, nu era deloc nemulțumit. 

Dacă acolo doreau americanii să traseze linia dintre un atac și 
o invazie, guvernul chinez ar fi putut să accepte asta, cel puţin 
neoficial. 

Neil răspunse: 

— În timp ce vorbim, ministrul nostru de externe îl sună pe 
ambasadorul vostru de la Washington ca să-i transmită același 
lucru. Disputa noastră este cu oamenii care au lansat armele 
acelea chimice, nu cu băieții de la Beijing. 

Kai dădu o notă de scepticism vocii sale. 

— Încerci să spui că atacul vostru este un răspuns 
proporțional? 

— Este exact ceea ce spun, iar noi considerăm că și restul 
lumii va vedea lucrurile în același fel. 

— Eu nu cred că guvernul chinez va adopta o perspectivă atât 
de îngăduitoare. 

— Atâta timp cât înţelegeţi că intenţiile noastre sunt strict 
limitate. Nu avem nicio intenţie să preluăm guvernul din Coreea 
de Nord. 

Era ceva important, dacă era adevărat. 

— Voi transmite mesajul. 

Telefonul lui Kai arăta un apel în așteptare: probabil că era de 
la biroul lui, urmând să fie anunţat că primele rachete 
atinseseră ţintele. Dar mai avea nevoie de încă ceva de la Neil. 

— Am observat că președintele Green nu a spus că atacă azi 
Coreea de Nord, ci s-a referit, în mod repetat, la regimul de la 
Pyongyang. Asta înseamnă că nu bombardaţi bazele militare ale 
rebelilor? 

— Președintele nu va ataca oameni care nu le-au făcut rău 
americanilor. 

Asta era o asigurare care ascundea o ameninţare. Rebelii 
erau în siguranţă atâta vreme cât rămâneau neutri. Aveau să 
devină ţinte dacă îi atacau pe americani. 

— Suficient de clar, spuse Kai. Mai am un alt apel. Rămânem 
în legătură. 

Fără să aștepte vreun răspuns, el întrerupse convorbirea și 
răspunse apelului în așteptare. 

Era Jin Chin-hwa. 

— Primele rachete au lovit Coreea de Nord, spuse el. 

— Unde? 

— In mai multe locuri simultan: Chunghwa, cartierul general 
al forţelor aeriene nord-coreene, lângă Pyongyang; baza navală 
de la Haeju; o reședință a familiei Kang... 

Kai avea în minte o hartă a Coreei de Nord și acum îl 
întrerupse pe Jin spunând: 

— Toate ţintele acestea se află în vestul ţării, departe de zona 
rebelilor. 

— Da. 

Asta confirma ceea ce spusese Neil. 

Mașina lui Kai ajunse la Poarta Noii Chine, supunându-se 
măsurilor elaborate de securitate. Spuse: 

— Mulţumesc, Jin, apoi închise. 

Călugărul parcă într-un șir de limuzine aflate în fața Sălii 
Compasiunii Indrăgite, Huairen, clădirea în care se întruneau 
comisiile politice importante. La fel ca majoritatea clădirilor din 
complexul Zhongnanhai, și aceasta fusese proiectată în stil 
tradițional, având liniile acoperişului curbate. Avea un 
auditorium masiv, pentru ceremoniile oficiale, dar Comisia 
pentru Afaceri Externe se întrunea în sala de conferinţe. 

Kai cobori din mașină și inspiră briza proaspătă ce bătea 
peste lac. Acesta era unul dintre puţinele locuri din Beijing în 
care aerul nu era poluat. Işi rezervă câteva secunde ca să 
inspire adânc și să-și oxigeneze sângele, apoi intră în clădire. 

Președintele Chen era deja acolo. Spre surprinderea lui Kai, 
acesta purta un costum fără cravată și nu se bărbierise. Kai nu-l 
mai văzuse niciodată atât de neîngrijit: probabil că fusese treaz 
jumătate de noapte. Era adâncit într-o conversaţie cu tatăl lui 
Kai, Chang Jianjun. Dintre șoimi erau prezenţi Huang Ling și Fu 

Chuyu, iar Kong Zhao reprezenta porumbeii. Cei aflaţi la mijlocul 
drumului, neangajaţi, erau reprezentați de ministrul de externe 
Wu Bai și de președintele Chen însuși. Toţi păreau deosebit de 
îngrijoraţi. 

Chen le spuse tuturor să se așeze și îi ceru lui Jianjun să-i 
pună la curent pe toți. Jianjun raportă că apărarea antirachetă 
nord-coreeană nu funcţionase prea bine, parţial din cauza unui 
atac cibernetic american asupra lansatoarelor lor, și că era 
probabil ca atacul să obţină exact ceea ce intenţionase 
președintele Green, și anume distrugerea completă a regimului 
de la Pyongyang. 

— Nu cred că e cazul să vă reamintesc, tovarăși, spuse el, că 
tratatul din 1961 dintre China și Coreea de Nord ne obligă să 
venim în ajutorul Coreei de Nord atunci când aceasta este 
atacată. 

Președintele Chen adăugă: 

— Este, desigur, singurul tratat de apărare pe care îl are 
China cu vreo naţiune. Dacă nu îl onorăm, vom fi umiliţi în fața 
întregii lumi. 

Fu Chuyu, șeful lui Kai, sintetiză informaţiile de la divizia lui 
Kai. Apoi Kai interveni, adăugând ceea ce aflase de la Neil 
Davidson în ultimele câteva minute, respectiv că americanii nu 
plănuiau să preia controlul guvernului nord-coreean. 

Fu îl răsplăti pe Kai cu o privire încărcată de ură. 

Generalul Huang spuse: 

— Haideţi să ne imaginăm o situaţie în oglindă! Să 
presupunem că Mexicul ar ataca similar Cuba, cu arme chimice, 
omorând sute de consilieri ruși; și, ca răspuns, rușii ar lansa un 
atac aerian masiv, conceput să elimine guvernul și armata 
mexicană. Ar apăra americanii Mexicul? Există măcar o urmă de 
îndoială? Sigur că asta ar face! 

Kong Zhao zise simplu: 

— Dar cum? 

Huang fu luat prin surprindere. 

— Ce vrei să spui prin „cum? 

— Ar bombarda ei Moscova? 

— Ar lua în considerare opţiunile. 

— Exact. În situaţia pe care ai imaginat-o, tovarășe, 
americanii s-ar confrunta cu aceeași dilemă cu care ne 
confruntăm noi acum. Ar trebui să pornim al Treilea Război 

Mondial din cauza unui atac asupra unei ţări vecine, de mâna a 
doua? 

Huang lăsa să i se vadă frustrarea. 

— De fiecare dată când se sugerează că guvernul Chinei ar 
trebui să întreprindă acţiuni ferme, cineva spune că asta ar 
putea declanșa al Treilea Război Mondial. 

— Pentru că acest pericol este mereu prezent. 

— Nu putem permite ca acest lucru să ne paralizeze. 

— Dar nici nu-l putem ignora. 

Președintele Chen interveni, spunând: 

— Amândoi aveţi dreptate, desigur. Ceea ce avem nevoie 
astăzi este un plan care să răspundă atacului american din 
Coreea de Nord fără să amplifice această criză, ducând-o la un 
nivel și mai ridicat. 

Kai spuse: 

— Dacă se poate, domnule președinte... 

— Dă-i drumul! 

— Trebuie să ne confruntăm cu faptul că, astăzi, Coreea de 
Nord nu are un singur guvern, ci două. 

Huang se înfurie la ideea de a-i trata pe rebeli de parcă ar fi 
constituit un guvern, dar Chen încuviinţă din cap. 

Kai continuă: 

— Comandantul Suprem este, teoretic, aliatul nostru, dar el 
nu mai cooperează cu noi, iar acum a generat această criză, pe 
care noi nu am dorit-o. Rebelii controlează jumătate din ţară și 
toate armele nucleare. Trebuie să ne gândim ce relaţie dorim să 
avem cu ultranaţionaliștii de la baza Yeongjeo-dong, care au 
devenit - fie că ne place, fie că nu - un guvern alternativ 

Huang era indignat. 

— Rebeliunea împotriva partidului comunist nu trebuie să 
pară niciodată că reușește, spuse el. Și, în orice caz, cum am 
putea să discutăm cu oamenii aceia? Nici nu știm cine sunt 
conducătorii lor și cum să intrăm în contact cu ei. 

— Eu știu cine sunt și pot să-i contactez, zise Kai. 

— Cum este posibil așa ceva? 

Kai privi deliberat în jurul camerei, spre aghiotanțţii aflaţi în 
așteptare. 

— Domnule general, desigur că ai dreptul să afli această 
informaţie strict secretă, dar iartă-mă dacă ezit să dezvălui 
numele unei surse de informaţii de mare sensibilitate. 

Huang înţelese că greșea și se retrase. 

— Da, da, iartă-mă că am pus această întrebare! 

Președintele Chen spuse: 

— In regulă, deci putem discuta cu ultranaţionaliștii. 
Următoarea întrebare: ce dorim să le spunem? 

Kai avea o idee foarte clară, dar nu dorea ca această întrunire 
să stabilească un program care să-l imobilizeze, așa că spuse: 

— Discuţia ar trebui să fie exploratorie. 

Dar Wu Bai era suficient de viclean încât să știe ce punea la 
cale Kai și nu dorea să-i lase mână liberă. 

— Putem face mai mult de atât, spuse el. Noi știm ce ne 
dorim: o încetare totală și necondiționată a ostilităţilor. Și putem 
bănui ce își doresc ultranaţionaliștii: o parte semnificativă din 
orice guvern nou în Coreea de Nord. 

Kai răspunse: 

— lar sarcina mea va fi să aflu exact care sunt solicitările lor, 
pentru a pune capăt rebeliunii. 

Dar el știa deja că avea să meargă mai departe decât să afle 
acest lucru. 

Huang repetă obiecţia anterioară. 

— Nu ar trebui să le oferim puterea oamenilor care au sfidat 
partidul. 

— Mulţumesc pentru că ai subliniat acest lucru, generale, 
spuse Wu, apoi se întoarse spre restul grupului. Consider că 
declaraţia tovarășului Huang este absolut corectă. 

Huang păru înmuiat, dar, de fapt, Wu nu era deloc de acord 
cu el. 

— Nu putem să presupunem că acești ultranaţionaliști sunt de 
încredere, continuă Wu, subliniind o altă idee. Nicio înțelegere 
cu ei nu este posibilă fără garanţii clare. 

Huang, nepăsător faţă de implicaţiile nerostite, aprobă din 
cap viguros. Șarmul lui Wu, considerat ca fiind superficial de 
către duri, era de fapt o tactică mortală, se gândi Kai. Wu îl 
neutralizase pe Huang, iar Huang nici măcar nu observase. 

Chen zise: 

— Este un plan bun, dar nu va funcţiona imediat. Ce putem 
face astăzi, acum, ca să temperăm situaţia? 

Kong Zhao avea o sugestie. 

— Cerem o încetare a focului de ambele părți și, în același 
timp, punem presiune pe Pyongyang să înceteze focul 
unilateral. 

Chen răspunse: 

— Ei mai au măcar ceva rachete la dispoziţie? 

— Câteva, ascunse pe sub poduri și în tuneluri, zise Kai. 

Chen clătină din cap gânditor. 

— Chiar și așa, ei vor considera că o încetare unilaterală a 
focului nu este cu mult diferită față de acceptarea înfrângerii. 

— Putem încerca, zise Kong. 

— De acord. Acum, în ce fel le vom transmite solicitările 
noastre? 

Kai se pregăti: avea să fie o discuţie lungă. Partea importantă 
a întrunirii fusese rezolvată, dar, acum, fiecare avea să 
contribuie cu ceva de importanţă minoră. Își controlă 
nerăbdarea cu oarecare efort și începu să plănuiască întâlnirea 
cu ultranaţionaliștii. 

Trebuia să comunice cu șeful rebelilor, nu cu generalul Ham. 
Compuse un mesaj pe telefon: 


În atenţia generalului Pak Jae-jin 

SECRET 

Un emisar superior al Republicii Populare Chineze 
dorește să vă viziteze astăzi. El va fi singur, cu 
excepția pilotului elicopterului, și ambii bărbați vor fi 
neînarmați. Misiunea acestuia este de cea mai mare 
importanță pentru Coreea și China. 

Vă rog să confirmati primirea acestui mesaj și să 
menționați disponibilitatea pentru întâlnirea cu acest 
reprezentant. 

De la ministrul securității statului. 


Îi trimise mesajul lui Jin Chin-hwa, cu instrucţiuni de a-l 
transmite mai departe spre orice adresă de internet pe care o 
putea găsi de la baza militară din Yeongjeo-dong. Ar fi preferat 
să folosească o singură adresă - securizată -, dar urgenţa era 
mai importantă decât securitatea. 

De îndată ce întrunirea se încheie, îl încolţi pe tatăl său. 

— Am nevoie de un avion cu reacţie al forţelor aeriene care să 
mă ducă la Yanji, spuse el. Și apoi de un elicopter care să mă 
ducă până la Yeongjeo-dong. 

— Voi aranja eu asta, spuse Jianjun. Când? 

Kai își privi ceasul. Era ora zece. 

— La ora unsprezece, plecarea din Beijing; la ora două, 
transferul la Yanji; la ora trei, aterizarea la Yeongjeo-dong... 
aproximativ. 

— În regulă. 

Era o ușurare să fie de acord cu tatăl lui măcar o dată, se 
gândi Kai. Spuse: 

— Le-am transmis ultranaţionaliștilor că voi fi neînsoţit - în 
afară de pilot - și că amândoi vom fi neînarmaţi. Fără arme la 
bordul elicopterului, te rog. 

— Bine gândit. De îndată ce te vei afla pe teritoriul rebel, vei 
fi permanent în inferioritate. Singura cale de a rămâne în viață 
este să nu existe nicio luptă. 

— Așa mă gândeam și eu. 

— Consideră că s-a rezolvat. 

— Mulţumesc. 

— Mult noroc, fiule! 

o... 

În Coreea de Nord era o zi senină, fără nori. Zburând la o 
altitudine joasă, pe deasupra zonei estice, Kai privea în jos, spre 
peisajul luminat de soarele de iarnă. Avea impresia unei ţări 
care funcționa normal. Pe câmpuri existau muncitori și 
tractoare, iar pe drumuri se vedeau camioane. 

Desigur, nu era la fel ca în China: traficul din orașe nu era 
blocat, exista mai puţină poluare, iar turnurile de apartamente 
care se ridicau ca bălăriile la marginea orașelor chinezești erau 
rare pe aici. Coreea de Nord era mai săracă și mai puţin 
populată. 

Nu se observa niciun semn al războiului: nu existau clădiri 
prăbușite sau câmpuri arse, nici șine de cale ferată 
contorsionate. Rebeliunea inițială implicase confruntări în 
apropierea bazelor militare și, apoi, noii conducători ai acestei 
zone se ţinuseră în afara conflictului internaţional. Probabil că 
oamenii îi iubeau fie și numai pentru aceasta. Erau deștepțţi 
acești ultranaţionaliști? Sau doar norocoși? Avea să afle în 
curând. 

De asemenea, nu exista niciun semn vizibil al atacului 
american. Așa cum promiseseră, ei ţintiseră doar vestul ţării, 
teritoriul aflat încă sub controlul Comandantului Suprem. Poate 
că, pe deasupra capului lui Kai, zburau rachete, dar, dacă era 
așa, acestea erau prea sus și prea rapide ca să fie vizibile. 

Mașinăria guvernului funcţiona bine în zona rebelă. Pilotul lui 
Kai contactă controlul de trafic aerian coreean în felul obișnuit și 
obținu aprobarea de zbor. 

Mai devreme în cursul acelei zile, conducătorul rebel Pak Jai- 
jin răspunsese prompt la mesajul lui Kai. Părea dornic să 
discute. Fusese de acord cu întâlnirea și îi dăduse coordonatele 
exacte ale bazei militare, stabilind ora întâlnirii pentru trei și 
jumătate după-amiaza. 

In timp ce se afla în tranzit pe aeroportul militar Yanji, Kai 
primise un apel panicat de la generalul Ham, spionul lui în 
tabăra lui Pak Jae-jin. 

— Ce faci? spusese Ham. 

— Va trebui să punem capăt acestui război. 

— Ai de gând să tratezi cu ultranaţionaliștii? 

— Este o discuţie de tatonare. 

— Oamenii ăștia sunt fanatici. Naționalismul lor e un fel de 
religie. 

— Ei par să fi obţinut mult sprijin. 

— Susţinătorii lor consideră, în principal, că oricine ar fi mai 
bun decât Comandantul Suprem. 

Kai făcuse o pauză ca să se gândească. Ham nu exagera, de 
obicei; dacă el era îngrijorat, trebuia să existe un motiv. Kai 
spusese: 

— Având în vedere că trebuie să mă întâlnesc cu oamenii 
aceștia, cum ar trebui să tratez cu ei? 

Răspunsul lui Ham venise imediat: 

— Să nu ai încredere în ei. 

— Am priceput. 

— Voi fi și eu la întâlnire. 

— De ce? 

— Ca să traduc. Pe aici nu sunt prea multe persoane care 
vorbesc mandarina. Cei mai mulţi dintre ultranaționaliști 
consideră limba voastră ca pe un simbol al opresiunii străine. 

— În regulă. 

— Doar să ai mare grijă să nu dai vreun semn că ne-am mai 
întâlnit înainte. 

— Desigur. 

Inchiseseră apoi telefonul. 

De la frontiera dintre China și Coreea, elicopterul lui Kai fu 
urmărit pe tot drumul de un elicopter înarmat, de producţie 
rusească, un model poreclit Crocodilul datorită botului său 
ameninţător. Era vopsit în culori de camuflaj, dar purta cocarda 
forțelor aeriene și antiaeriene ale armatei populare coreene, o 
stea roșie, în cinci colţuri, în interiorul unui cerc dublu, cu roșu și 
albastru. Aeronava coreeană se ţinea la o distanţă sigură și nu 
făcea manevre amenințătoare. 

Kai își petrecu timpul îngrijorându-se pentru ceea ce avea să-i 
spună generalului Pak. Existau o sută de moduri diferite pentru 
a exprima fraza: „Putem să cădem la o înţelegere?”, dar care 
dintre ele era cel mai potrivit pentru această ocazie? De obicei, 
Kai nu ducea lipsă de încredere în sine - mai degrabă opusul -, 
dar întâlnirea aceasta era excepţională. Niciodată, în viaţa lui, 
nu depinseseră atât de multe lucruri de reușita sau eșecul 
acțiunilor sale. 

De fiecare dată când arunca o privire spre Crocodil, își 
amintea cât de mare era riscul pe care și-l asumase. Rebelii ar fi 
putut decide să-l aresteze și să-l bage într-o celulă ca să-l 
interogheze. Puteau spune că era spion. Chiar era spion. Dar 
acum nu mai avea niciun sens să-și facă griji pentru asta. Era 
deja angajat în acţiune. 

În plus, el era singurul care știa că urma să meargă mai 
departe decât simpla aflare a faptelor. intenţiona să negocieze 
cu rebelii. Nu avea mandat pentru asta, dar ei nu știau. lar dacă 
ar fi putut să obţină o înţelegere rezonabilă, era convins că ar fi 
reușit să-l determine pe președintele Chen să o susţină. 

Era o strategie riscantă, dar era o situaţie de urgenţă. 

Elicopterul se apropie de Yeongjeo-dong zburând de-a lungul 
unui râu îngust, printr-o vale împădurită. Kai începu să vadă 
diverse dovezi ale bătăliei pentru controlul bazei din urmă cu 
patru săptămâni: o aeronavă prăbușită într-un pârâu, o cabană 
distrusă, o parcelă de pădure arsă. Auzi pilotul discutând cu 
baza de control de la sol. 

În timp ce coborau, observă că ultranaţionaliștii făcuseră o 
demonstraţie pentru a-l impresiona. Șase rachete balistice 


VP - 584 


intercontinentale, fiecare mai lungă de douăzeci de metri, erau 
perfect aliniate pe vehiculele lor de lansare, transportoare- 
ridicătoare cu unsprezece perechi de roţi. Kai știa că aveau o 
rază de acţiune de unsprezece mii de kilometri - distanța de 
acolo până la Washington, DC. Fiecare dintre acestea era 
înarmată cu focoase nucleare multiple. Rebelii îi arătau lui Kai 
atuul lor. 

Aeronava lui Kai fu îndreptată spre un heliport. 

Micul grup de întâmpinare era puternic înarmat, dar bărbaţii 
se relaxară când Kai cobori cu mâinile goale, purtând costum și 
cravată și având pardesiul descheiat, evident neînarmat. Chiar 
și așa, fu percheziţionat cu atenţie înainte să fie escortat spre o 
clădire cu două niveluri, care era, fără îndoială, cartierul 
general. Kai observă găurile de gloanţe din pereţii de cărămidă. 

Fu condus apoi în apartamentul ofițerului comandant, un 
spaţiu lipsit de confort, cu mobilă ieftină și o podea acoperită cu 
linoleum. Prost ventilat și slab încălzit, apartamentul reușea să 
fie atât rece, cât și înăbușitor. În așteptare, ca să-l întâmpine pe 
Kai, se aflau trei bărbaţi îmbrăcaţi în uniforme complete de 
generali nord-coreeni, purtând șepcile supradimensionate care 
întotdeauna i se păruseră comice lui Kai. Un al patrulea general 
stătea în picioare într-o parte și Kai îl recunoscu pe Ham. 

Cel aflat la mijloc, dintre cei trei, păși în faţă și se prezentă ca 
fiind Pak Jae-jin, apoi îi prezentă și pe ceilalți și conduse grupul 
într-un birou din interior. 

Pak își scoase chipiul și se așeză în spatele unui birou utilitar, 
care nu avea nimic altceva în afara unui telefon. Apoi îi făcu 
semn cu mâna lui Kai să se așeze în faţa biroului. Ham ocupă un 
scaun din colţ, iar ceilalţi doi rămaseră în picioare în spatele lui 
Pak, încadrându-l cu autoritate. Conducătorul rebel era un 
bărbat scund, subţire, în jur de patruzeci de ani, cu părul rar și 
tuns scurt, care readucea în mintea lui Kai imaginea lui 
Napoleon la o vârstă mijlocie. 

Kai presupunea că Pak trebuia să fi fost curajos și deștept ca 
să ajungă la gradul de general la o vârstă relativ tânără. De 
asemenea, bănuia că era mândru și supărăcios, sensibil la orice 
sugestie că ar fi fost un parvenit. Cea mai bună abordare era să 
fie cât mai sincer cu putinţă, în timp ce îl flata ușor. 

Pak vorbea în coreeană, Kai în mandarină, iar Ham traducea 
în ambele sensuri. 

— Spune-mi pentru ce te afli aici, spuse Pak. 

— Eşti soldat, îţi place să treci direct la subiect, așa că voi 
face același lucru, răspunse Kai. Îţi voi spune întregul adevăr. 
Prioritatea cea mai importantă a guvernului chinez este ca 
guvernul din Coreea de Nord să nu ajungă sub controlul 
americanilor. 

Pak păru indignat. 

— Nu va ajunge sub controlul nimănui în afară de cel al 
poporului coreean. 

— Suntem de acord, spuse Kai imediat, deși nu era în 
întregime adevărat. 

Beijingul ar fi preferat un fel de conducere comună chinezo- 
coreeană, cel puţin pentru o vreme. Dar detaliile puteau fi lăsate 
pentru mai târziu. 

— Așa că întrebarea este cum facem să se întâmple asta, 
continuă el. 

Expresia lui Pak deveni depreciativă. 

— Se va întâmpla fără ajutorul chinezilor, spuse el. Regimul 
de la Pyongyang este pe punctul să se prăbușească. 

— De acord din nou. Mă bucur că vedem aceeași imagine. 
Ăsta este un semn încurajator. 

Pak aștepta în tăcere. 

Kai continuă: 

— Asta ne aduce la întrebarea următoare: ce anume va 
înlocui guvernul Comandantului Suprem? 

— Nu există nicio întrebare. Va fi un guvern Pak. 

„Fără nicio falsă modestie”, se gândi Kai. Dar asta era o 
faţadă. Dacă Pak chiar ar fi crezut că nu avea nevoie de ajutorul 
chinezilor, nu ar fi fost de acord cu această întâlnire. Kai îl privi 
în ochi și spuse simplu: 

— Poate. 

Apoi așteptă o reacţie. 

Urmă o pauză. Pak păru furios la început, gata să protesteze. 
Apoi figura lui se schimbă și își ascunse iritarea. 

— Poate? spuse el. Ce altă posibilitate mai există? 

„Acum facem progrese”, se gândi Kai. 

— Există mai multe posibilităţi, cele mai multe dintre ele 
nedorite, spuse el. Învingătorul final ar putea să fie Coreea de 
Sud, Statele Unite sau China, dar asta nu epuizează 
posibilităţile. Se aplecă în faţă și spuse cu intensitate în voce: 

Dacă dorinţa ţi se va împlini și Coreea de Nord va fi condusă de 
nord-coreeni, va trebui să-ți faci un aliat din cel puţin unul dintre 
ceilalţi pretendenți. 

— Pentru ce aș avea nevoie de aliaţi? 

Kai observă folosirea pronumelui „eu”, presupunând că Ham 
traducea exact. După cum vedea lucrurile Pak, rebeliunea era el 
însuși. 

— Câștig, spuse el, confirmând gândul lui Kai. 

— Într-adevăr, așa este, zise Kai pe un ton admirativ. Dar 
până acum ai luptat doar împotriva regimului de la Pyongyang, 
care este cea mai slabă dintre forțele implicate în acest conflict. 
Îi vei termina doar cu un mic efort suplimentar: asaltul aerian de 
astăzi i-a slăbit mortal. Dar s-ar putea să te trezești în dificultate 
atunci când vei intra în conflict cu Statele Unite sau cu Coreea 
de Sud. 

Pak părea ofensat, dar Kai era sigur că bărbatul înțelegea că 
logica lui nu putea fi contestată. Cu fața neclintită, Pak spuse: 

— Ai venit aici cu o propunere? 

Kai nu avea nicio autoritate să facă propuneri, dar nu 
recunoscu asta. 

— Ar putea să existe o cale prin care să preiei controlul Coreei 
de Nord și, în același timp, să-ţi oferi o apărare imbatabilă 
împotriva oricărei interferenţe viitoare din partea Coreei de Sud 
sau a Statelor Unite. 

— Și asta este...? 

Kai făcu o pauză și își alese cu grijă cuvintele. Acesta era 
momentul crucial al conversaţiei. Era, de asemenea, și 
momentul în care el își depășea mandatul. Dar își puse gâtul la 
bătaie până la capăt. 

Spuse: 

— Unu: atacă Pyongyangul imediat, cu toate forțele de care 
dispui, în afară de cele nucleare, și preia conducerea guvernului. 

Pak nu avu nicio reacție: asta fusese întotdeauna o parte a 
planului său. 

— Doi: vei fi recunoscut imediat de Beijing ca președinte al 
Coreei de Nord. 

Privirea lui Pak se lumină. Se imagina deja ca președinte 
recunoscut al țării sale. Fără îndoială că visase multă vreme la 
asta, dar Kai îi oferea acest lucru a doua zi, cu garanţia puterii 
Chinei. 

— Și trei: declară o încetare unilaterală și necondiționată a 
focului în războiul dintre Coreea de Nord și cea de Sud. 

Pak se încruntă. 

— Unilaterală? 

— Acesta este preţul, spuse Kai ferm. Beijingul te va 
recunoaște în același moment în care vei declara încetarea 
focului. Fără întârzieri, fără condiţii preliminare. 

Se aștepta la o împotrivire, dar Pak avea altceva în cap. 

— Voi avea nevoie ca președintele Chen să-mi facă o vizită 
personală. 

Kai putea înţelege de ce acest lucru era important pentru Pak. 
Era vanitos, desigur, dar avea și o viclenie politică: imaginile cu 
cei doi bărbaţi strângându-și mâinile aveau să îl legitimeze într- 
un fel în care nu putea să o facă nimic altceva. 

— De acord, spuse Kai, deși nu avea autoritatea să fie de 
acord cu nimic. 

— Bine. 

Kai începu să creadă că reușise să obţină ceea ce sperase. Își 
spuse însă în sinea lui că încă nu era momentul să se bucure. 
Încă mai putea să fie aruncat într-o celulă. Se hotărî să plece de 
acolo cât încă era pe val. 

— Nu există timp pentru acorduri oficiale scrise. Va trebui să 
avem încredere unii în alţii. 

În timp ce vorbea, cuvintele generalului Ham îi reveneau în 
memorie: „Să nu ai încredere în ei” Dar Kai nu avea de ales. 
Trebuia să parieze pe Pak. 

Generalul se întinse peste birou și îi întinse mâna: 

— Atunci haide să ne strângem mâinile! 

Kai se ridică în picioare și îi strânse mâna. 

— Mulţumesc pentru că ai venit să ne întâlnim, zise Pak. 

Asta era o concediere, înţelese Kai. Pak se comporta deja ca 
un președinte. 

Ham se ridică în picioare și spuse: 

— Te conduc eu la elicopter. 

Apoi îl însoţi pe Kai afară. 

Vremea era încă rece, dar însorită, cu un vânt ușor și fără 
nori, prin urmare condiţiile de zbor erau perfecte. Kai și Ham 
mergeau la o distanță de un metru unul faţă de celălalt, 
traversând baza către heliport. Vorbind din colţul gurii, Kai 
spuse: 

— Cred că am reușit. A fost de acord cu propunerea. 

— Să sperăm că se ţine de cuvânt. 

— Sună-mă în seara asta dacă poţi, ca să confirmi că atacul 
asupra Pyongyangului merge mai departe. 

— Voi face tot ce pot. Ai nevoie de detaliile unui contact 
securizat cu Pak, iar el are nevoie de același lucru de la tine. 

Ham scrise o serie de numere și de adrese pe un blocnotes, 
iar Kai făcu același lucru; apoi schimbară informațiile. 

Ham îl salută rigid și Kai se urcă în elicopter. 

Rotoarele începură să se învârtească în timp ce el își fixa 
centurile de siguranţă. Câteva minute mai târziu, aeronava se 
ridică de la sol, se înclină și porni spre nord. 

Kai își permise un moment de triumf sincer. Dacă treaba asta 
funcţiona, criza avea să se încheie până în dimineaţa următoare. 
Avea să fie pace între Coreea de Nord și Coreea de Sud; 
americanii ar fi fost satisfăcuţi, iar China ar fi avut în continuare 
un tampon esenţial în zonă. 

Acum trebuia să se asigure că președintele Chen era de 
acord. 

l-ar fi plăcut să sune imediat la Beijing, dar telefonul lui nu 
funcționa acolo și, în orice caz, ar fi fost nesigur în acea ţară. 
Trebuia să aștepte până când ajungea la Yanji și să sune de 
acolo, înainte să se îmbarce într-un avion spre Beijing. Avea să 
vorbească imediat cu Chen, dar intenţiona să își deformeze 
oarecum raportul, ca să ascundă faptul că își depășise 
atribuțiile. 

Cel mai mare pericol era ca vechea gardă să-l facă pe Chen 
să se răzgândească. Huang era încă oripilat de ideea de a face 
pace cu cei care se răzvrătiseră împotriva regimului comunist. 
Dar preţul pentru continuarea războiului nu ar fi fost prea mare? 

După ora de trafic de vârf, la Yanji se lăsă noaptea, iar 
elicopterul cobori la baza aeriană militară din apropierea 
aeroportului civil. Kai fu întâmpinat de un căpitan, care îl 
conduse la un telefon securizat. _ 

Sună la Zhongnanhai și îl găsi pe președintele Chen. Incepu 
prin a spune: 

— Domnule președinte, rebelii plănuiesc să-și lanseze atacul 
final împotriva regimului de la Pyongyang în noaptea aceasta. 

Vorbea de parcă ar fi fost informaţiile pe care le obținuse mai 
degrabă decât propunerea pe care o făcuse el însuși. 

Chen era uluit. 

— N-am prins nicio șoaptă despre asta până acum. 

— Decizia a fost luată în ultimele câteva ore. Dar este 
strategia corectă pentru  ultranaţionaliști. Atacul aerian 
american de astăzi trebuie să fi eliminat orice capacitate de 
împotrivire a Pyongyangului. Nu va exista niciodată un moment 
mai bun pentru ca ei să preia puterea. 

— Cred că este o evoluție bună, spuse Chen gânditor. 
Dumnezeu știe că trebuie să scăpăm de Kang. 

— Pak mi-a făcut o ofertă, zise Kai, inversând rolurile. Dacă 
noi îl recunoaștem drept președinte, el promite încetarea 
unilaterală a focului. 

— E promiţător. Luptele se vor opri. Noul regim va debuta prin 
a semna un acord cu noi, ceea ce este un început bun pentru 
relaţiile noastre. Va trebui să-l conving pe generalul Huang, dar 
toată treaba pare avantajoasă pentru noi. Bine lucrat! 

— Mulţumesc, domnule. 

Președintele închise. Totul mergea conform planului, se 
gândea Kai. 

Formă numărul de la biroul lui și vorbi cu Jin Chin-haw. 

— Ultranaţionaliștii vor ataca Pyongyangul în seara asta, 
spuse el. l-am zis deja președintelui, dar va trebui să-i informăm 
și pe toţi ceilalți. 

— Imediat. 

— Vreo veste din partea ta? 

— Bombardamentul american pare să se fi oprit - cel puţin 
pentru astăzi. 

— Mă îndoiesc că vor mai continua și mâine. Nu se poate să fi 
rămas prea multe de bombardat. 

— Câteva rachete încă ascunse pe undeva, presupun. 

— Cu puţin noroc, asta se va încheia mâine. 

Kai închise și se îmbarcă în avion. Telefonul personal îi sună în 
timp ce pilotul pornea motoarele. Era generalul Ham. 

— Se întâmplă, spuse el, părând oarecum surprins. Elicoptere 
înarmate pornesc chiar acum spre capitală. Echipe de arestare 
se îndreaptă spre toate reședințele prezidenţiale. Tancuri și 
vehicule blindate vin în urma elicopterelor. Aruncă totul în luptă. 
Este pe viaţă și pe moarte. 

Era periculos de detaliat într-o convorbire telefonică. Ham 
folosea un telefon diferit de fiecare dată și le arunca pe cele 

folosite. Totuși, nu era chiar imposibil ca supravegherea de la 
Pyongyang sau cea a serviciilor de informaţii ale lui Pak să 
prindă întâmplător o convorbire. Ei ar fi înţeles ce se întâmpla, 
deși n-ar fi fost capabili să-i identifice pe cei care vorbeau, cel 
puţin nu imediat. Era un risc, unul mic, dar mortal. Viaţa unui 
spion era periculoasă. 

— Generalul este îngrijorat că Beijingul ar putea să-i fi întins o 
capcană. El consideră că toți chinezii sunt răi și mincinoși. Dar 
asta este marea lui șansă și trebuie să o folosească. 

— Te duci în capitală? 

— Da. 

— Rămânem în contact. 

— Sigur. 

Închiseră telefoanele. 

Reactoarele forţelor aeriene nu aveau Wi-Fi pentru pasageri, 
deci Kai nu-și putea folosi telefonul în zbor. Era un fel de 
ușurare, se gândi el în timp ce se lăsa pe spate în scaunul său. 
Făcuse tot ce putuse în ziua aceea, obţinând ceea ce sperase, și 
era obosit. Abia aștepta să-și petreacă noaptea în pat cu Ting. 

Închise ochii. 


CAPITOLUL 39 


Pe Kai îl trezi telefonul, în timp ce avionul său cobora 
deasupra orașului Beijing. Se frecă la ochi și preluă apelul. 

Era Jin Chin-hwa, care spuse: 

— Coreea de Nord a bombardat Japonia! 

Preţ de un moment, Kai fu complet derutat. Chiar se gândea 
că ar fi putut să viseze. 

— Cine? Rebelii? întrebă el. 

— Nu. Comandantul Suprem. 

— Japonia? Pentru ce dracu' ar ataca Japonia? 

— A lovit trei baze americane. 

Brusc, Kai înțelese. Erau represalii. Rachetele și 
bombardierele care atacaseră în ziua aceea Coreea de Nord 
veniseră de la bazele americane din Japonia. În timp ce simţea 
cum roţile avionului atingeau asfaltul, spuse: 

— Deci Comandantul Suprem încă mai avea ceva rachete 
balistice... 

— Trebuie să le fi folosit pe ultimele șase. Trei au fost 
interceptate și trei au trecut. Există trei baze aeriene americane 
în Japonia și toate trei au fost lovite: Kadena, în Okinawa, 
Misawa, pe insula principală, și - cel mai rău dintre toate - 
Yokata, care se află, de fapt, în Tokyo, așa că vor fi multe 
victime japoneze. 

— Asta este o catastrofă. 

— Președintele Chen se întâlnește cu unii dintre colegii lui în 
camera de operațiuni. Te așteaptă și pe tine. 

— In regulă. Sună-mă cu actualizări. 

— Desigur. 

Kai coborî din avion și fu condus la mașina sa. În timp ce se 
îndepărtau, Călugărul spuse: 

— Acasă, domnule? 

— Nu, spuse Kai. Du-mă la Zhongnanhai. 

Ora de vârf se terminase și mașinile se deplasau ușor prin 
oraș. Era noapte, dar la Beijing existau 300 000 de felinare 
stradale, își aminti Kai. 

Japonia era un inamic puternic, dar ce era mai rău la aceste 
vești, reflecta el, era faptul că Japonia avea un tratat militar de 
lungă durată cu Statele Unite, conform căruia America trebuia 
să intervină dacă Japonia era atacată. Deci întrebarea nu era 
doar în ce fel avea să răspundă Japonia la bombardament, ci și 
ce aveau să facă americanii acum. 

Și cum urma să afecteze asta înțelegerea pe care o făcuse Kai 
la Yeongjeo-dong. 

Îl sună pe Neil Davidson. 

— Sunt Neil. 

— Sunt Kai. 

— E o furtună de rahat, Kai! 

— E ceva ce trebuie să știi, spuse Kai, făcând un pas 
hotărâtor. Regimul Comandantului Suprem din Coreea de Nord 
se va încheia până mâine la ora asta. 

— Ce... ce te face să spui asta? 

— Instalăm un regim nou. Asta era o speranță, raportată ca o 
realizare. Nu-mi cere detalii, te rog, adăugă el. 

— Mă bucur că m-ai informat. 

— Presupun că președintele Green va discuta cu prim- 
ministrul Ishikawa despre felul în care vor reacționa 
Washingtonul și Tokyo la bombardarea bazelor Statelor Unite 
din Japonia. 

— Într-adevăr. 

— Așa că, acum, poţi să le spui să lase în seama Chinei 
eliminarea regimului care a lansat acele rachete. 

Kai nu se aștepta ca Neil să fie de acord cu asta. După cum se 
aștepta, răspunsul fu neangajant. 

— Bine de știut, răspunse texanul. 

— Lăsaţi-ne doar douăzeci și patru de ore. Asta este tot ce vă 
cerem. 

Neil păru să rămână neutru. 

— Voi transmite asta. 

Kai nu mai putea face nimic altceva. 

— Mulţumesc, spuse el, apoi închise. 

Se simţea deranjat de această conversaţie. Nu era vorba 
despre neutralitatea studiată a lui Neil, care era de așteptat, ci 
era altceva care-l făcea să fie neliniștit. În orice caz, nu reuși să- 
și dea seama imediat. 

Sună acasă. Ting îi răspunse imediat, aparent îngrijorată. 

— De obicei mă suni când urmează să întârzii atât de mult. 

— Imi pare rău, spuse Kai. Mă aflam într-un loc în care nu 
aveam conexiune la telefon. E totul în regulă? 

— In afară de cină, da. 

Kai oftă. 

— Mă bucur să-ţi aud vocea. Și să știu că se îngrijorează 
cineva pentru mine când nu apar. Mă face să mă simt iubit. 

— Ești iubit. Știi asta. 

— Îmi place să mi se aducă aminte. 

— Acum m-ai excitat. Când ajungi acasă? 

— Nu sunt sigur. N-ai aflat știrile? 

— Ce știri? Citeam replicile din scenariu. 

— Pornește televizorul. 

— Doar o clipă. Urmă o pauză, apoi ea spuse: O, Dumnezeule! 
Coreea de Nord a bombardat Japonia! 

— Acum știi de ce lucrez până târziu. 

— Sigur, sigur. Până când termini de salvat China, îţi voi 
păstra patul cald. 

— Cea mai mare recompensă. 

Își luară rămas-bun și el închise. 

Mașina lui Kai ajunse la Zhongnanhai, trecu prin barajele de 
securitate și parcă în fața sălii Qinzhengl. Kai își strânse mai tare 
pardesiul pe el în timp ce se îndrepta spre intrare. In ziua aceea 
la Beijing era mai frig decât la Yeongjeo-dong. 

Trecu prin controlul de securitate al clădirii, apoi alergă în jos, 
pe scări, spre camera de operaţiuni de la subsol. La fel ca 
înainte, spaţiul vast din jurul scenei era ocupat de birouri cu 
stații de lucru. Locul era mai aglomerat decât ultima dată, acum 
când erau pe picior de război. Era tăcut, dar exista un vag 
zgomot de fundal, precum murmurul traficului îndepărtat. Era 
imposibil ca sunetul traficului să pătrundă până acolo și Kai 
decise că probabil se auzea zgomotul sistemului de ventilaţie. 
Aerul mirosea vag a dezinfectant, ca într-un spital, și Kai 
presupunea că era riguros purificat, pentru că acea sală era 
proiectată să funcţioneze atunci când orașul de deasupra era 
infectat, otrăvit sau chiar radioactiv. 

Toată lumea asculta într-o tăcere deplină ambele părți ale 
unei conversații telefonice. Una dintre voci îi aparţinea 
președintelui Chen. Cealaltă persoană vorbea într-o limbă pe 
care Kai o percepea ca fiind japoneză, iar cel de-al treilea era un 
interpret, care spunea: 

— Sunt bucuros să am oportunitatea de a discuta cu 
președintele Republicii Populare Chineze. 

Suna nesincer chiar și la mâna a doua. 

Chen spuse: 

— Domnule prim-ministru, vă asigur că atacul cu rachete de 
pe teritoriul japonez, săvârșit de către guvernul de la 
Pyongyang, a fost efectuat fără consimțământul sau aprobarea 
Chinei. 

Evident, Chen discuta cu Eiko Ishikawa, prim-ministrul 
Japoniei. Chen, asemenea lui Kai, spera să ţină în frâu o ripostă 
japoneză extremă la atacul cu rachete. China încă încerca să 
împiedice războiul. Era bine. 

În timp ce declaraţia lui Chen era tradusă în japoneză, Kai 
păși în vârful picioarelor pe scenă, se înclină spre președinte și 
se așeză la masă. 

De la Tokyo veni următorul răspuns: 

— Sunt cât se poate de ușurat să aud asta. 

Chen trecu rapid la subiectul esenţial. 

— Dacă așteptați câteva ore, veţi înţelege că acest atac, așa 
grav cum este, nu merită represalii din partea voastră. 

— Ce vă face să spuneţi asta? 

Ceva din propoziţia aceasta sună ca un clopotel de alarmă 
pentru Kai, dar amână să se gândească mai mult și se concentră 
la ascultare. 

— Regimul Comandantului Suprem se va încheia în 
următoarele douăzeci și patru de ore, răspunse Chen. 

— Ce anume îi va lua locul? 

— Mă iertaţi dacă nu voi intra în detalii? Doresc doar să vă 
asigur că persoanele responsabile pentru ceea ce s-a întâmplat 
în Japonia astăzi vor fi imediat îndepărtate de la putere și aduse 
în fața justiţiei. 

— Înţeleg. 

Conversaţia continuă în același stil, Chen acordând asigurări 
și Ishikawa neangajându-se cu nimic, până când convorbirea se 
încheie. 

Kai se gândi din nou la propoziţia aceea: „Ce vă face să 
spuneţi asta?” Neil folosise aceleași cuvinte. Era un răspuns 
evaziv, un mod de a nu răspunde, un semn că vorbitorul era în 
gardă, de obicei pentru că avea ceva de ascuns. Atât Neil, cât și 
Ishikawa exprimaseră prea puţină surprindere când aflaseră că 
regimul de la Pyongyang era pe cale să fie răsturnat. Era 
aproape ca și cum ei ar fi știut deja că Pyongyangul era 
condamnat. Dar cum era posibil așa ceva? Pak însuși luase 
această decizie doar cu câteva ore în urmă. 

Atât CIA, cât și guvernul Japoniei știau ceva ce Kai nu știa. 
Ceea ce era foarte grav pentru șeful unei agenţii de informații. 
Ce ar fi putut să fie? 

Lui Kai îi trecu prin minte o posibilitate, care însă era atât de 
surprinzătoare, încât îi venea greu să o formuleze. 

Acum vorbea generalul Huang, dar Kai nu asculta. Se ridică în 
picioare și se îndepărtă - o acţiune lipsită de respect faţă de 
Huang, care provocă ridicarea sprâncenelor în jurul mesei -, 
apoi cobori de pe scenă. Sună la biroul său și vorbi cu Jin. 

— Uită-te la cele mai recente fotografii din satelit din Coreea 
de Nord, spuse el, vorbind cu voce scăzută în timp ce se 
îndepărta de scenă. Cerul ar trebui să fie senin - era senin cu 
câteva ore în urmă, când am fost acolo. Vreau să văd de la 
Pyongyang spre sud, peste graniţă, la Seul, chiar în partea 

cealaltă. Ceea ce mă interesează cu adevărat este ce se află 
între cele două orașe, drumul pe care ei îl numesc Autostrada 
Reunificării. Când ai o imagine bună, afișeaz-o pe un ecran din 
camera de operaţiuni. Asigură-te că este aliniată cu nordul în 
sus. 

— Am înţeles. 

Kai reveni la masa mare de pe scenă. Huang încă vorbea. Kai 
privi ecranele. După câteva minute, unul dintre ele prezentă o 
imagine de noapte. Negrul era îndulcit de două mănunchiuri de 
lumină, unul în sud și altul în nord, capitalele celor două ţări: 
Coreea de Nord și Coreea de Sud. Intre ele era întuneric. 

Aproape. 

Privind cu mai multă atenție, Kai observă patru fascicule 
înguste de lumină, mult prea lungi ca să fie vreun fenomen 
natural. Puteau să fie provocate de șiruri de vehicule în trafic. El 
calculă că fiecare se întindea pe treizeci până la patruzeci și 
cinci de kilometri. Asta însemna sute de vehicule. 

Mii. 

Era, de fapt, explicaţia faptului că Neil și Ishikawa nu fuseseră 
surprinși. Ei aflaseră cumva despre intenţia lui Pak de a ataca 
Pyongyangul, dar știuseră că o altă forţă intenţiona să distrugă 
regimul în noaptea aceea. 

Cei din jurul mesei urmăriră privirea lui Kai, pierzându-și unul 
câte unul interesul pentru discursul lui Huang. Chiar și 
președintele privea. 

În sfârșit, Huang termină de vorbit, iar Chen spuse: 

— La ce mă uit? 

— Coreea de Nord, spuse Kai. Benzile de lumină sunt 
convoaie - patru. Vehiculele acelea se îndreaptă spre 
Pyongyang. 

Ministrul apărării, Kong Zhao, spuse: 

— Doar în baza acestor fotografii, aș spune că sunt două 
divizii care se deplasează fiecare în două coloane, cu un total de 
douăzeci și cinci de mii de soldați și câteva mii de vehicule. 
Zona demilitarizată dintre Coreea de Nord și Coreea de Sud este 
minată pe doi sau trei kilometri adâncime, dar ei au trecut de 
câmpurile de mine, așa că trebuie să fi deminat culoare largi 
peste barieră - o operaţiune plănuită cu mult timp în urmă, sunt 
convins. În același timp, aș presupune că există forţe 
aeropurtate care se lansează chiar acum ca să ocupe capete de 

pod și să blocheze punctele prin care urmează să avanseze 
armata principală, plus debarcări pe plaje, pe coastă; putem 
încerca să confirmăm asta. 

Chen spuse: 

— Nu ai precizat ale cui trupe sunt. 

— Presupun că sunt sud-coreeni. 

— Deci este o invazie, zise Chen. 

— Da, domnule președinte, spuse Kong. Este o invazie. 

o... 

În cele din urmă, Kai se strecură în pat alături de Ting, la 
scurtă vreme după ora unu noaptea. Ea se rostogoli spre el și îl 
luă în brațe, sărutându-l pasional, apoi, imediat, se întoarse la 
somn. 

El închise ochii și recapitulă evenimentele ultimelor ore. În 
camera de operațiuni existase o discuţie furioasă despre cum ar 
fi trebuit să reacționeze la invazia sud-coreeană. Negocierile lui 
Kai cu Pak deveniseră, instantaneu, irelevante. O încetare a 
focului era în afara discuţiei. 

Tratatul de apărare dintre China și Coreea de Nord lăsa 
deschise câteva opţiuni. Tatăl lui Kai, Chang Jianjun, și generalul 
Huang propuseseră o invazie chinezească pentru a proteja 
Coreea de Nord de atacul Sudului. Cei cu capetele mai puţin 
înfierbântate scoseseră în evidenţă faptul că, de îndată ce 
trupele chineze ajungeau acolo, trupele americane aveau să le 
urmeze rapid, astfel că americanii și chinezii urmau să se 
confrunte în luptă. Spre marea ușurare a lui Kai, acest pericol 
fusese considerat de către majoritatea persoanelor din jurul 
mesei ca fiind un preţ prea mare de plătit. 

Conducătorul Suprem era slăbit mortal, dar Pak și rebelii lui 
erau puternici și se aflau deja pe câmpul de luptă. Cu acordul 
grupului, Huang personal îl sunase pe Pak, îi spusese tot ceea ce 
se știa despre invazie și îl încurajase să bombardeze convoaiele 
sud-coreene care se apropiau. Radarul arătase că Pak făcuse 
asta imediat, în timp ce își continua atacul împotriva 
Pyongyangului. 

Până atunci, rebelii folosiseră doar câteva dintre rachetele lor 
și aveau destule; convoaiele erau oprite. 

Era un prim pas bun. 

Trupele chineze nu aveau să fie implicate, dar, începând din 
zori, China urma să le dea ultranaţionaliștilor orice altceva: 

rachete, drone, elicoptere, avioane de vânătoare cu reacție, 
artilerie, puști și cantităţi nelimitate de muniţie. Ultranaţionaliștii 
controlau deja jumătate din ţară și, probabil, puteau să preia 
controlul unui teritoriu și mai mare în următoarele câteva ore. În 
orice caz, confruntarea-cheie avea să fie bătălia pentru 
Pyongyang. 

Acesta părea să fie rezultatul cel mai puţin rău dintre toate 
scenariile posibile. Dacă japonezii erau rezonabili, războiul putea 
să rămână limitat la Coreea. 

Președintele Chen se retrăsese la culcare și cei mai mulţi 
dintre ceilalți făcuseră același lucru, lăsându-i în urmă doar pe 
cei care trebuiau să lucreze la partea logistică pentru trimiterea 
unor cantităţi uriașe de armament peste graniţă, în Coreea de 
Nord, într-un timp foarte scurt. 

Kai se dusese la culcare cu sentimentul că guvernul chinez ar 
fi putut să facă ceva mult mai rău. 

Imediat ce se trezi, sună la Guoanbu și vorbi cu managerul de 
noapte, Fan Yimu, care îi dădu vestea bună că rebelii îl 
arestaseră pe Comandantul Suprem și că generalul Pak își 
stabilise cartierul general într-o reședință prezidențială 
simbolică, la nord de Pyongyang. În orice caz, armata sud- 
coreeană era o nucă mult mai greu de spart, iar ei își reluaseră 
înaintarea spre capitală. 

Știrile de dimineață de la televiziunea chineză anunțau 
demisia Comandantului Suprem Kang, din cauza unor motive de 
sănătate, și înlocuirea acestuia cu generalul Pak. Președintele 
chinez îi trimisese lui Pak un mesaj de susţinere, prin care 
reafirma angajamentul Chinei faţă de tratatul lor de apărare 
reciprocă. O incursiune a forțelor sud-coreene era energic 
respinsă de curajoasa armată populară a Coreei de Nord. 

Toate acestea erau exact așa cum se așteptase Kai, dar a 
doua poveste ca importanţă îl cam îngrijora. Aceasta prezenta 
grupuri de naționaliști japonezi furioși care se adunau la Tokyo 
în zori; pentru un protest la adresa bombardamentului. 
Reportajele de știri observau că în populaţia japoneză exista 
deja un anumit resentiment față de coreeni, vânturat cu 
nerăbdare de propagandiștii rasiști și care era doar parţial 
contracarat de dragostea tinerilor japonezi pentru filmele 
coreene și muzica pop. Un profesor etnic coreean fusese bătut 
de un golan în faţa unei școli din Kyoto. Președintele unui grup 

politic de extremă dreaptă dădea un interviu și, cu o voce 
răgușită și excitată, cerea un război total împotriva Coreei de 
Nord. 

Prim-ministrul Ishikawa convocase o întrunire a cabinetului la 
ora nouă dimineaţa. Protestele aveau să pună presiune pe 
guvernul japonez pentru luarea unor măsuri drastice, dar 
președintele Green avea să facă tot ceea ce putea pentru a 
reţine Japonia. Kai spera ca Ishikawa să reușească să ţină 
capacul pus. 

În mașină, pe drumul spre Guoanbu, citi rapoartele serviciilor 
de informaţii ale armatei despre evoluţia bătăliei pentru 
Pyongyang. Părea că invadatorii sud-coreeni se mișcaseră rapid, 
iar acum asediau capitala. El spera să afle mai multe de la 
generalul Ham. 

La birou, porni televizorul și îl văzu pe prim-ministrul japonez 
la începutul unei conferinţe de presă, după întrunirea 
cabinetului său. 

— Regimul de la Pyongyang a comis un act de război 
împotriva Japoniei și nu am altă alegere decât să ordon forţei de 
autoapărare a ţării noastre să se pregătească pentru 
întreprinderea unor acţiuni ce au în vedere respingerea 
agresiunii nord-coreene. 

Desigur, acest discurs avea un dublu înțeles. Articolul 9 din 
Constituţia Japoniei interzicea guvernului să declare război. In 
orice caz, acesta putea să își exercite dreptul la autoapărare. 
Toate mijloacele de care dispunea armata japoneză erau 
dedicate apărării. 

Dar anunţul era enigmatic dintr-un alt motiv. Împotriva cui se 
apărau ei acum? Două armate rivale își disputau Coreea de Nord 
și niciuna dintre ele nu era responsabilă pentru 
bombardamentele din urmă cu o zi. Regimul care făcuse asta nu 
mai exista. 

Șeful biroului pentru Japonia îi raportă lui Kai ce spuneau 
spionii chinezi de la Tokyo. Bazele militare americane și 
japoneze fierbeau de activitate, dar nu păreau să pornească la 
război. Avioanele cu reacție japoneze efectuau misiuni de 
supraveghere, dar niciun bombardier nu decola. Niciun 
distrugător nu părăsea portul și niciun lansator nu era încărcat 
cu rachete. Fotografiile din satelit confirmau ceea ce spuneau 
spionii. Totul părea calm. 

Generalul Ham îl sună de la Pyongyang. 

— Ultranaţionaliștii pierd, spuse el. 

Kai se temea de asta. 

— De ce? 

— Sud-coreenii sunt prea numeroși și prea bine înarmați. 
Aprovizionarea din China nu a ajuns încă în totalitate, iar 
tancurile noastre se află încă pe drum, de la bazele din est. Nu 
mai avem timp. 

— Ce va face Pak? 

— Va cere trupe la Beijing. 

— Noi vom refuza. Nu vrem să-i implicăm pe americani în 
asta. 

— Atunci vom pierde Pyongyangul în favoarea sud-coreenilor. 

Acest lucru era inimaginabil. 

Brusc, Ham spuse: 

— Trebuie să plec! 

Apoi întrerupse apelul. 

Trebuia să fie umilitor pentru Pak să implore ajutor de la 
Beijing, se gândi Kai. Dar ce altceva putea să facă marele 
comandant rebel? Gândurile lui Kai fură întrerupte când cineva îl 
chemă în sala de conferinţe. Guvernul japonez acţionase. 

Douăsprezece avioane de vânătoare cu reacţie decolaseră de 
la baza Naha, din Okinawa, îndreptându-se spre vest, și, câteva 
minute mai târziu, începuseră să patruleze pe deasupra Mării 
Chinei de Sud, între Okinawa și China. Raidurile lor erau 
concentrate în jurul unui mic grup de insule nelocuite și de 
stânci, numite Insulele Diaoyu. Acestea se aflau la o mie de 
kilometri distanţă de Japonia, dar la doar trei sute de kilometri 
de China, și totuși japonezii susțineau suveranitatea asupra lor 
și le numeau Insulele Senkaku. 

Avioanele cu reacție chinezești se aflau, de asemenea, pe cer, 
deasupra Mării Chinei de Est, și Kai monitoriza imaginile video 
ce veneau de la acestea. Vedea insulele ițindu-se din apă de 
parcă ar fi fost împrăștiate cu nepăsare de zeii antici. Imediat ce 
avioanele japoneze se aflară pe poziţii, două submarine de atac 
de clasa Soryu ieșiră la suprafaţă în apropierea insulelor. 

Japonezii chiar alegeau acest moment ca să își susțină 
punctul de vedere în legătură cu o mână de stânci fără valoare 
din mijlocul mării? 

Kai privi marinarii de pe submarinele japoneze îmbarcându-se 
în bărci gonflabile și debarcând apoi pe o plajă îngustă, unde 
descărcară ceea ce păreau să fie lansatoare de rachete sol-aer 
portabile. Își croiră drum spre unul dintre puţinele petice de 
teren plat și înfipseră steagul japonez. 

În următoarele câteva minute, începură să ridice corturi și să 
instaleze o bucătărie de campanie. 

Șeful biroului pentru Japonia îl sună pe Kai de la etajul de mai 
jos ca să-i spună că armata japoneză anunţase că, „drept 
măsură de precauţie”, montase o bază avansată pe insulele 
Senkaku - care, subliniau japonezii, făceau parte din ţara lor. 

Un minut mai târziu, Kai fu convocat la Zhongnanhai. 

Pe drumul cu mașina, continuă să citească rapoartele și să 
studieze filmările. În același timp, își ţinea un ochi spre imaginile 
radar, pe care putea să le vadă pe telefon. Nu exista nicio luptă. 
În momentul acela doar se tatonau. 

În camera de operaţiuni, atmosfera era sumbră. Kai își ocupă 
locul la masă în tăcere. 

Când ajunse toată lumea, Chen îi ceru lui Chang Jianjun o 
actualizare a situaţiei. Kai observă că tatăl lui părea brusc 
îmbătrânit: avea părul rar, pielea flască și cenușie și nu se 
bărbierise bine. Încă nu împlinise șaptezeci de ani, dar fumase 
timp de jumătate de secol, după cum dovedeau dinții lui 
îngălbeniţi. Kai spera că era în regulă. 

După ce rezumă situaţia curentă, Jianjun spuse: 

— În ultimele două luni, am fost martori la o serie de atacuri 
în creștere la adresa Chinei. În primul rând, Statele Unite au 
înăsprit sancţiunile împotriva Coreei de Nord, ceea ce a dus la 
criza economică și la izbucnirea rebeliunii ultranaţionaliștilor. 
Apoi, mai mult de o sută de cetăţeni de-ai noștri au fost 
măcelăriți de o dronă americană la Port Sudan. După aceea am 
prins geologi americani - ineficient ascunși la bordul unei nave 
vietnameze - care prospectau în căutare de petrol în apele 
noastre teritoriale. În al patrulea rând, așa-zisul nostru proiect 
clandestin de la Hufra, din deșertul Sahara, a suferit un atac 
violent care a distrus complet tabăra. În sfârșit, aliatul nostru 
apropiat, Coreea de Nord, a fost atacat cu rachete de Coreea de 
Sud, apoi atacat din nou de avioanele, navele și rachetele 
americane, fiind invadat noaptea trecută. lar astăzi, Insulele 

Diaoyu - teritoriu chinez, după o judecată oricât de îndepărtată 
- au fost invadate și ocupate de soldaţi japonezi. 

Era o listă formidabilă și de netăgăduit, iar Kai se gândi 
pentru o clipă că poate el nu reușise să vadă legăturile. 

— Și, în tot acest timp, spuse Jianjun cu emfază, ce a făcut 
China? Cu singura excepţie a scufundării navei Vu Trong Phung, 
nu am tras nici măcar un singur foc de armă. Vă spun, tovarăși, 
că noi am încurajat această agresiune în creștere prin reacțiile 
noastre slabe. 

Ministrul apărării, Kong Zhao, răspunse: 

— Nu omori un om pentru că ţi-a furat bicicleta, spuse el. Da, 
trebuie să răspundem la această invazie japoneză revoltătoare - 
dar răspunsul nostru trebuie să fie proporţional. Oficialii Statelor 
Unite au afirmat în mod repetat că Insulele Diaoyu intră sub 
incidența tratatului militar dintre Japonia și Statele Unite, așa că 
americanii sunt obligaţi sa apere insulele. Și, să fim cinstiți, 
această ocupaţie nu prezintă nicio ameninţare pentru noi. 
Soldaţii japonezi nu pot face acolo nimic din ceea ce nu pot face, 
mai bine chiar, de la bordul submarinelor lor - cu excepţia 
plantării unui steag. Steagurile sunt simbolice, desigur - ăsta 
este singurul lor scop -, și acţiunea japonezilor este simbolică, 
nimic altceva. Răspunsul nostru trebuie calibrat corespunzător. 

„Nici eu n-aș fi putut să exprim asta mai bine”, se gândi Kai. 
Kong răsturnase imediat atmosfera întrunirii. 

În momentul acela, generalul Huang spuse: 

— Avem imagini ale insulelor ocupate, surprinse de o dronă 
chinezească. Doar vreo două minute. Aţi vrea să le vedeti, 
tovarăși? 

Doreau, desigur. 

Huang vorbi cu un aghiotant și arătă spre un ecran. 

Văzură o insulă mică: doar un vârf stâncos, un petic de teren 
drept, acoperit cu tufișuri uscate și iarbă neîngrijită, și o plajă 
îngustă. Două submarine pluteau în golf, fiecare dintre ele 
afișând răsăritul de soare roșu cu alb al steagului Marinei 
Militare Japoneze. Pe insulă se aflau în jur de treizeci de soldaţi, 
cei mai mulţi cu un aspect tineresc și vesel. O imagine mai 
apropiată îi arăta discutând și zâmbind, în timp ce ridicau 
corturile. Unul dintre ei făcea cu mâna spre aeronava care îi 
filma. Altul întindea un deget spre ea - un gest de dispreţ și de 

antagonism care era extrem de jignitor în Japonia și China - și 
ceilalți râdeau. Filmul se termină. 

În jurul mesei se auziră murmure furioase. Comportamentul 
soldaților era insultător. Ministrul de externe Wu Bai, de obicei 
civilizat, spuse: 

— Tinerii aceia proști își bat joc de noi. 

— Ce crezi că ar trebui să facem, Wu Bai? zise președintele 
Chen. 

Wu se simţea clar jignit de filmare și spuse cu o ranchiună 
necaracteristică: 

— Tovarășul Chang Jianjun a subliniat faptul că am suferit o 
serie de umilinţe de dragul păcii. 

Cuvântul „umilinţe” era încărcat de semnificaţii: aducea în 
memorie anii pe care îi petrecuse ţara sub călcâiul 
colonialismului vestic și le ridica întotdeauna părul pe ceafă. 

— Undeva, cândva, trebuie să rămânem fermi și, după 
părerea mea, acesta este momentul și acesta este locul. Este 
prima dată când a fost invadat teritoriul chinez. Făcu o pauză ca 
să-și tragă răsuflarea. Tovarăși, ar trebui să le arătăm clar 
dușmanilor noștri că acesta este locul în care tragem linia. 

Președintele Chen îl surprinse pe Kai prin susținerea imediată 
a lui Wu. 

— Sunt de acord, spuse el. Datoria mea de bază este să 
protejez integritatea teritorială a ţării. Dacă nu reușesc să fac 
asta, am eșuat ca președinte. 

Era o declaraţie serioasă - și toate acestea pentru că niște 
băieți înfierbântaţi dovediseră lipsă de respect! Kai era disperat, 
dar nu spuse nimic. Nu avea nicio șansă să se impună în fața 
durilor când aceștia erau susținuți de președinte și de ministrul 
de externe. Învăţase, cu multă vreme în urmă, să lupte numai în 
bătăliile pe care le putea câștiga. 

Apoi Chen dădu ușor înapoi. 

— Chiar și așa, reacţia noastră trebuie să fie măsurată. 

Asta era o scânteie de speranţă. 

Președintele continuă: 

— O singură bombă va distruge mica tabără pe care au 
construit-o soldaţii japonezi și probabil că îi va ucide pe cei mai 
mulţi dintre marinarii de acolo. Domnule amiral Liu, ce nave 
avem în vecinătate? 

Liu își consulta deja laptopul și răspunse imediat: 

— Portavionul Fujian se află la optzeci de kilometri distanţă. 
Nava are patruzeci și patru de avioane, inclusiv treizeci și două 
de avioane cu reacție Flying Shark. Avioanele Flying Shark 
transportă patru bombe ghidate prin laser, fiecare de câte cinci 
sute de kilograme. Sugerez să trimitem două avioane, unul ca 
să lanseze bomba și altul ca să filmeze atacul. 

— Domnule amiral, transmiteţi navei coordonatele precise ale 
țintei și spuneţi echipajului să se pregătească de lansare. 

— Da, domnule. 

Kai interveni, în sfârșit, dar nu argumentă direct împotriva 
bombardamentului, ci spuse: 

— Ar trebui să luăm în considerare reacția pe care ar putea să 
o aibă americanii la acest lucru. Nu vrem să fim luaţi prin 
surprindere. 

Kong Zhao îl susținu imediat. 

— Americanii nu vor rămâne deoparte, fără să reacționeze. 
Asta ar face ca tratatul lor defensiv cu Japonia să fie lipsit de 
sens. Ei trebuie să facă ceva. 

Wu Bai își aranjă batista din buzunarul de la piept și spuse: 

— Președintele Green va evita o acţiune agresivă, dacă acest 
lucru este posibil. Ea a reacţionat slab la uciderea acelui soldat 
cu armele Norinco în Ciad; a reacţionat slab în legătură cu 
geologii americani care s-au scufundat odată cu Vu Trong 
Phung; Și, la început, a reacţionat slab la moartea americanilor 
în Coreea de Sud, până când tovarășii noștri de la Pyongyang au 
fost atât de proști încât să folosească arme chimice. Nu cred că 
ea va porni un război pentru câţiva marinari japonezi. Va exista 
o ripostă simbolică, poate chiar un răspuns exclusiv diplomatic. 

Un mod de gândire optimist, își spuse Kai, dar nu avea niciun 
rost să afirme asta cu voce tare. 

Amiralul Liu spuse: 

— Domnule președinte, avioanele sunt pregătite. 

— Ordonă-le să decoleze, răspunse Chen. 

Liu vorbi la telefonul lui. 

— Porniţi! zise el. Repet, porniţi! 

Al doilea reactor îl filma pe primul și, pe unul dintre ecranele 
din sala de operaţiuni, apăru o imagine clară. Kai văzu spatele 
primului Flying Shark, cu aripioarele sale distinctive ridicate și 
eșapamentele gemene. Un moment mai târziu, acesta luă viteză 
de-a lungul punţii de decolare, se năpusti în sus pe rampa de 

decolare de la prova portavionului, ce părea o trambulină de 
sărituri cu schiurile, apoi urcă rapid spre cer. Camera îl urmărea 
și, pentru un moment, Kai simţi o urmă de amețeală în timp ce 
acesta lua viteză și sărea de pe capătul rampei. 

Pe când cele două avioane accelerau, cineva spuse: 

— Cât de al dracului de repede zboară? 

Amiralul Liu spuse: 

— Viteza maximă este în jur de două mii două sute de 
kilometri pe oră. După o pauză, adăugă: Nu vor ajunge însă în 
apropierea acestei viteze în timpul acestei călătorii scurte. 

Reactoarele urcară până când fură prea sus ca să mai vadă 
navele, iar atenţia reveni la filmarea de la dronă, care îi arăta pe 
marinarii japonezi în tabăra lor. Acum corturile lor se înălţau 
într-un șir ordonat și o parte dintre oameni păreau să 
pregătească prânzul. Alţii se aflau pe plaja minusculă, ţopăind în 
jur, stropind și aruncând nisip. Unul dintre ei îi filma cu telefonul 
mobil. 

Ignoranţa plină de fericire mai dură doar câteva secunde. 

Unii dintre ei priviră în sus, poate fiindcă auziseră reactoarele. 
Aeronavele trebuie să li se fi părut prea îndepărtate ca să fie o 
ameninţare, iar însemnele lor nu puteau să fie vizibile de pe sol, 
așa că, la început, marinarii rămaseră acolo privind. 

Primul reactor se înclină și viră, urmărit de camera de pe al 
doilea avion, și apoi își începu pasajul de bombardament. 

Poate că marinarii primiră vreun fel de avertisment de la 
submarinul lor, pentru că, brusc, apucară puștile automate și 
lansatoarele de rachete portabile și ocupară rapid poziţii 
defensive în ceea ce părea să fie un model prestabilit, în jurul 
insulei minuscule. Lansatoarele lor, de dimensiunea și forma 
unor muschete din secolul al șaisprezecelea, probabil că erau 
versiunea japoneză a armelor americane FIM-92, care trăgeau 
rachete antiaeriene Stinger. 

Amiralul Liu spuse: 

— Reactoarele se află la circa zece mii de metri altitudine și 
zboară cu o sută cincizeci de metri pe secundă. Armele acelea 
portabile nu reprezintă nicio amenințare. 

Pentru un moment, totul fu nemișcat. Marinarii de pe insulă își 
păstrară poziţia și primul reactor rămase stabil în lentilele 
camerei celui de-al doilea. Amiralul Liu spuse: 

— Lansaţi bombele! 

Și Kai crezu că observă o străfulgerare ce putea să fie 
lansarea unei rachete. 

Apoi mica insulă explodă în flăcări și fum. Nisipul și pietrele 
zburară în aer, străpungând fumul și căzând în mare, alături de 
bucăţi deschise la culoare, ce semănau cu părţi din trupuri 
omenești. Militarii din camera de operaţiuni izbucniră în urale. 

Kai nu li se alătură. 

Încet, resturile se așezară, fumul se împrăștie și suprafaţa 
apei reveni la normal. 

Nu mai rămăsese nimeni în viaţă. 

Camera de operațiuni era tăcută. 

Cel care rupse tăcerea fu Kai. 

— Și astfel, tovarăși, spuse el, ne aflăm în război contra 
Japoniei. 

DEFCON 1 


Războiul nuclear este iminent sau a început. 
CAPITOLUL 40 


Pauline nu dormea când o sună Gus. Pentru ea era ceva 
neobișnuit să stea întinsă în pat trează, noaptea. Nicio criză 
anterioară nu o mai împiedicase să adoarmă. Când sună 
telefonul, nu avu nevoie să privească spre ceasul de la 
marginea patului, pentru că știa deja ora: era 12:30. 

Când răspunse, Gus spuse: 

— Chinezii au bombardat Insulele Senkaku. Au omorât câţiva 
marinari japonezi. 

— Fir-ar! spuse ea. 

— Persoanele-cheie se află în sala de operaţiuni. 

— Mă îmbrac. 

— Te conduc eu acolo. Mă aflu la reședință, la etajul tău, în 
bucătăria de lângă ascensor. 

— În regulă. 

Închise și se ridică din pat. Era aproape o ușurare să facă un 
lucru în loc să zacă întinsă acolo și să se gândească. Avea să 
doarmă mai târziu. 

Îmbrăcă o jachetă de blugi peste un tricou albastru-închis și 
își pieptănă părul. Traversă holul central, intră în zona 
bucătăriilor și îl găsi pe Gus așteptând-o lângă ascensor. Intrară 
în lift și apăsară buton pentru subsol. 

Pauline se simţi dintr-odată descurajată și înlăcrimată. Spuse: 

— Deși încerc întruna să transform lumea într-un loc mai 
sigur, totul devine tot mai rău! 

În ascensor nu existau camere de securitate. El o prinse în 
braţe și ea își lipi obrazul de umărul lui. Rămaseră așa până 
când ascensorul se opri, despărțindu-se înainte de deschiderea 
ușilor. Un agent din serviciul secret aștepta afară. 

Momentul de descurajare al lui Pauline trecu rapid. Când 
ajunseră în camera de operaţiuni, redevenise ea însăși. Se așeză 
pe locul ei, apoi privi în jur și spuse: 

— Chess! Cum stăm? 

— Cu spatele la zid, doamnă președinte. Tratatul nostru de 
apărare cu Japonia este o piatră de temelie a stabilităţii în Asia 
de Est. Suntem obligaţi să apărăm Japonia de toate atacurile și 
doi președinți recenți au confirmat public că acest angajament 
include Insulele Senkaku. Dacă nu ripostăm, tratatul nostru cu 
Japonia va fi lipsit de sens. Multe depind de ceea ce vom face 
acum. 

„Nu e așa întotdeauna?” se gândi ea. 

Bill Schneider, președintele comitetului unificat al statelor 
majore, spuse: 

— Dacă îmi permiteţi, doamnă președinte... 

— Dă-i drumul, Bill! 

— Trebuie să dăm o lovitură serioasă capacităţii lor de a ataca 
Japonia. Coasta de est a Chinei este partea cea mai apropiată de 
Japonia; acolo se află principalele lor baze navale, de la Qingdao 
și de la Ningbo. Sugerez un atac puternic cu rachete asupra 
fiecăreia dintre ele, ţintit cu atenţie ca să reducem la minimum 
victimele civile. 

Chess își scutura deja capul dezaprobator. 

Pauline spuse: 

— Asta ar însemna o escaladare majoră. 

— Este ceea ce am făcut și regimului de la Pyongyang - am 
distrus capacitatea Coreei de Nord de a ne ataca. 

— Coreenii au meritat-o. Au folosit arme chimice. Lumea a 
fost de partea noastră din acest motiv. Aici nu e același lucru. 

— Eu îl văd ca pe un răspuns proporţional, doamnă 
președinte. 

— Chiar și așa, haideţi să căutăm o opţiune mai puţin 
provocatoare. 

Chess spuse: 

— Am putea să protejăm Insulele Senkaku cu un inel de oțel: 
distrugătoare, submarine și avioane de vânătoare cu reacţie. 

— La nesfârșit? 

— Mai târziu, când ameninţarea se reduce, protecţia poate fi 
redusă. 

Ministrul apărării, Luis Rivera, spuse: 

— Chinezii au făcut un film al bombardamentului, doamnă 
președinte. L-au difuzat în lume - sunt mândri pentru ceea ce au 
făcut. 

— În regulă, haideţi să aruncăm o privire! 

Înregistrarea apăru pe un ecran de pe perete. Văzură o 
filmare de departe a unei insule minuscule, o filmare mai 
apropiată a unor marinari japonezi care plantau un steag și 
filmarea unui avion cu reacţie chinezesc care decola de pe un 
portavion. Intercalate cu alte imagini ale reactorului, existau 
prim-planuri ale unui tânăr marinar care făcea gesturi obscene 
cu degetul și altele ale camarazilor lui, care râdeau. 

Luis explică: 

— Asta este versiunea asiatică a gestului cu degetul mijlociu, 
doamnă președinte. 

— Am bănuit. 

Gestul acela probabil că îi înfuriase pe conducătorii Chinei, se 
gândi Pauline. Bărbaţii de la conducerea Chinei nu erau 
insensibili. Îşi aminti pregătirile pentru o întâlnire cu 
președintele Chen la summitul G20: aghiotanţii lui solicitaseră 
schimbări pentru zeci de detalii minore, despre care ei spuneau 
că îl vor deranja, de la înălțimea scaunelor până la alegerea 
fructelor din bolul de pe masa laterală. 

În film, soldaţii deveniră atenţi și își ocupară poziţiile 
defensive, apoi insula păru să explodeze. Pe măsură ce resturile 
se așezau, o imagine aparent luată de o dronă se concentra 
asupra cadavrului unui marinar tânăr, întins pe nisip, iar 
comentariul în mandarină, cu subtitrări în engleză, spunea: 
„Armatele străine care vor viola teritoriul Chinei vor suferi toate 
o soartă asemănătoare”. 

Pauline simţi că i se face rău, mai întâi din cauza a ceea ce 
tocmai văzuse și apoi remarcând mândria pe care, evident, o 
afișau chinezii. 

— Este îngrozitor, spuse ea. 

Luis Rivera comentă: 

— Amenințarea aceea sugerează că un inel de oțel nu va fi 
suficient. Mai există și alte insule disputate. Nu sunt sigur că le 
putem păzi pe toate. 

— În regulă, dar tot nu voi reacţiona peste măsură, răspunse 
Pauline. Daţi-mi ceva ce reprezintă mai mult decât un inel de 

oțel, dar mai puţin decât un măcel cu rachete împotriva 
teritoriului Chinei. 

Luis avea un răspuns. 

— Reactorul care a lansat bomba a venit de pe portavionul 
chinezesc numit Fujian. Avem rachete anti-navă care îl pot 
distruge. 

— E adevărat, spuse Bill Schneider. Doar o singură rachetă de 
croazieră stealth de-a noastră poate scufunda o navă, deși noi 
lansăm un mănunchi întreg, ca să fim siguri de distrugerea unei 
ținte atât de mari precum un portavion. Raza de acţiune este de 
cinci sute cincizeci de kilometri și avem suficiente mai apropiate 
de atât. Pot fi lansate de pe nave și de pe avioane și avem la 
dispoziție ambele variante. 

Luis spuse: 

— Dacă optăm pentru asta, trebuie să facem foarte clar faptul 
că vom răspunde în același fel la orice atacuri similare, doamnă 
președinte. China nu-și poate permite să-și vadă portavioanele 
distruse. Noi avem unsprezece, iar ei au doar trei, dar dacă 
scufundăm Fujian, vor rămâne doar cu două. Și nu le pot înlocui 
cu ușurință. Portavioanele costă treisprezece miliarde de dolari 
bucata și este nevoie de ani întregi pentru construcție. După 
părerea mea, scufundarea portavionului Fujian, combinată cu 
ameninţarea de a le scufunda și celelalte două portavioane, va 
avea un efect masiv de trezire asupra guvernului chinez. 

Chess zise: 

— Sau ar putea să-i conducă spre măsuri disperate. 

— II putem avea pe Fujian pe cameră? spuse Pauline. 

— Desigur. Avem avioane și drone în aer, în vecinătate. 

Intr-un minut, marea navă cenușie apăru pe ecran, văzută de 
deasupra. Avea o formă distinctivă, cu rampa curbată de la 
provă, ca o trambulină de sărituri cu schiurile. Pe punte se aflau 
circa zece avioane cu reacţie și elicoptere, adunate în jurul 
suprastructurii, iar câțiva oameni lucrau în jurul lor, arătând, de 
la distanţa aceea, ca și cum ar fi hrănit o larvă. Restul punţii 
enorme, respectiv pista de aterizare, era gol. 

Pauline spuse: 

— Cât de numeros este echipajul aflat la bord? 

— In jur de două mii cinci sute de oameni, inclusiv personalul 
de zbor, răspunse Bill. 

Aproape toţi se aflau sub punte. Nava arăta ca o clădire de 
birouri; aproape nimeni nu era vizibil din exterior. 

Explozia avea să îi ucidă pe unii dintre ei, se gândea Pauline; 
câţiva ar fi putut să supraviețuiască, dar cei mai mulţi aveau să 
se înece. 

Nu dorea însă să pună capăt celor două mii cinci sute de vieți. 

Luis spuse: 

— l-am ucide pe oamenii care i-au omorât pe marinarii 
japonezi. Numerele nu sunt proporționale, dar principiul este 
corect. 

— Chinezii nu vor vedea lucrurile așa, spuse Pauline. Se vor 
răzbuna. 

— Dar nu pot câștiga jocul, iar ei știu asta. Dacă joacă până la 
final, nu poate exista decât un singur rezultat: China devine un 
deșert nuclear. China are aproape trei sute de focoase nucleare; 
noi avem mai mult de trei mii. Prin urmare, la un moment dat, ei 
vor ajunge la negocieri. lar dacă le provocăm acum pagube 
serioase, ei vor cere pace cât mai devreme, nicidecum mai 
târziu. 

Întrunirea rămase tăcută. „Așa stau lucrurile, se gândi ea. 
Toate informaţiile sunt disponibile, fiecare are o părere, dar, 
până la urmă, o singură persoană ia decizia - și aceea sunt eu”. 

Amenințarea chinezilor fu cea care o făcu să se hotărască: 
„Armatele străine care vor viola teritoriul Chinei vor suferi toate 
o soartă asemănătoare”. Ei aveau să o facă din nou. Acest lucru, 
combinat cu tratatul care obliga Statele Unite să apere Japonia, 
însemna că un protest simbolic nu era suficient. Reacţia ei 
trebuia să-i doară. 

— Fă-o, Bill! spuse ea. 

— Da, doamnă președinte, spuse Bill, apoi vorbi la telefon. 

O femeie cu pielea de culoare închisă, în haine albe de 
bucătărie, intră cu o tavă. 

— Bună dimineața, doamnă președinte, spuse ea. Mă 
gândeam că v-ar plăcea niște cafea. 

Apoi așeză tava lângă Pauline. 

— Foarte frumos din partea ta să te trezești în mijlocul nopţii, 
Merrilee, zise Pauline. Mulţumesc. 

Femeia turnă cafea într-o ceașcă și adăugă niște lapte. 

— Cu plăcere, răspunse ea. 

Existau trei sute de oameni care așteptau să îndeplinească 
până și cea mai nesemnificativă dorinţă a președintelui, dar, 
dintr-un anumit motiv, Pauline era mișcată de faptul că Merrilee 
îi făcea cafea în toiul nopţii. 

— Apreciez asta, adăugă ea. 

— Vă rog să-mi spuneţi dacă mai aveţi nevoie de ceva, zise 
Merrilee, apoi plecă. 

Pauline sorbi din cafea și privi din nou la Fujian pe ecran. 
Avea trei sute de metri lungime. Chiar avea să reușească să o 
scufunde? 

O imagine de la o distanţă mai mare arăta faptul că 
portavionul era însoţit de câteva vase de sprijin. Pauline spuse: 

— Poate vreunul dintre vasele mai mici să deturneze 
rachetele care atacă? 

Bill Schneider răspunse: 

— Pot să încerce, dar nu le vor lovi pe toate. 

Pe tavă se aflau câteva produse de patiserie. Ea apucă o 
bucată și mușcă din ea. Deși nu era nimic în neregulă, ea 
descoperi că abia dacă o putea înghiţi. Sorbi din cafea și puse 
înapoi pateul. 

Bill spuse: 

— Rachetele de croazieră sunt pregătite de lansare, doamnă 
președinte. Le lansăm din avioane și de pe nave. 

— Daţi-i drumul! rosti ea cu inima grea. Foc! 

Un moment mai târziu, Bill spuse: 

— Prima salvă a fost lansată de pe o navă. Rachetele au de 
parcurs optzeci de kilometri și ar trebui să lovească ţinta în șase 
minute. Avionul se află mai aproape și va lansa peste cinci 
minute. 

Pauline se uită la Fujian. Două mii cinci sute de persoane, se 
gândi ea. Nu erau golani sau criminali, cei mai mulţi erau tineri 
care aleseseră să se înroleze în marină, pentru a-și trăi viaţa pe 
valurile oceanelor. Toţi aveau părinţi, surori, iubite, copii. Două 
mii cinci sute de familii aveau să fie lovite de suferinţă. 

Tatăl lui Pauline fusese în marina militară înainte să se 
însoare cu mama ei, își aminti ea. Citise toate Poveștile din 
Canterbury în engleza medievală, spunea el, știind că n-avea să 
mai aibă niciodată atât de mult timp liber. 

Un elicopter se ridică de pe puntea lui Fujian. Pilotul acela 
scăpase de moarte pentru câteva minute, se gândea Pauline. 
Cea mai norocoasă persoană din lume. 

Apoi începu agitația în jurul a ceea ce părea să fie 
amplasamentul unui tun. Bill spuse: 

— Acela este un lansator de rachete sol-aer, cu rază scurtă de 
acţiune. Este încărcat cu opt rachete Red Banner, fiecare lungă 
de doi metri, capabilă să zboare exact pe deasupra nivelului 
mării. Scopul ei este să intercepteze rachetele atacatoare. 

— Deci Red Banner este o rachetă anti-rachetă. 

— Da, iar activitatea aceasta intensă ne sugerează că radarul 
chinezesc a văzut venind rachetele noastre anti-navă. 

— Trei minute! rosti cineva. 

Lansatorul de pe punte se roti și, un moment mai târziu, o 
explozie de fum de la botul acestuia indică faptul că acesta 
lansase rachetele. Apoi, o imagine de la mare înălţime prezentă 
dârele de vapori de la cele zece sau mai multe rachete ce se 
apropiau incredibil de repede, pe direcţia de lovire din lateral a 
portavionului Fujian. Lansatorul de pe punte trase din nou rapid 
și una dintre rachetele care se apropiau se sparse în bucăţi și se 
prăbuși în mare. 

Apoi Pauline observă un alt mănunchi de rachete ce se 
apropiau de Fujian din direcţia opusă. Acestea proveneau de la 
avion, presupuse ea. 

Acum trăgeau și unele dintre navele mai mici care escortau 
Fujian, dar mai rămăseseră doar câteva secunde până la 
impact. 

Pe punte, marinarii se grăbeau să reîncarce Red Banner, dar 
nu se puteau mișca suficient de repede. 

Loviturile de impact avură loc aproape simultan, fiind 
concentrate la mijlocul navei. Urmă o explozie uriașă. Pauline 
icni când puntea portavionului Fujian păru să se ridice și să se 
rupă de la mijloc, făcând toate aeronavele să alunece în mare. O 
flacără izbucni din interior și fumul se revărsă pretutindeni în 
jur. Cele două jumătăți ale punţii de trei sute de metri se 
prăbușeau încet în mare. Pauline privi cu oroare în timp ce nava 
gigantică se rupea în două. Părţile centrale ale celor două 
jumătăţi se scufundau, în timp ce prova și pupa se ridicau în aer. 
| se păru că vede siluete umane - minuscule de la distanţa 
aceea - zburând prin aer și prăbușindu-se în apă. 

— O, nu! șopti ea. 

Simţi mâna lui Gus atingându-i braţul și strângând-o blând, 
apoi retrăgându-se. 

Pe măsură ce minutele treceau, epava se umplea încet cu apă 
și se scufunda tot mai adânc. Pupa dispăru prima, lăsând un 
crater temporar în apă, ce se umplu rapid, scuipând spumă. 
Prova se scufundă la scurt timp după aceea, cu un efect 
asemănător. Pauline privea fix suprafaţa apei, în timp ce 
aceasta revenea la normal. Peste puţină vreme, marea deveni 
calmă. Câteva trupuri nemișcate pluteau printre bucăţi de lemn, 
cauciuc și plastic. Navele de escortă coborau bărci de salvare, 
fără îndoială ca să adune supraviețuitorii. Pauline se gândi că nu 
aveau să fie prea mulţi. 

Era aproape ca și cum Fujian nu existase niciodată. 

o... 

Bărbaţii care conduceau China erau în stare de șoc. 

Aveau prea puţină experiență de război, se gândea Kai. 
Ultima dată când armata chineză fusese implicată într-un 
conflict serios fusese în 1979, în timpul unei scurte și nereușite 
invazii a Vietnamului. Cei mai mulţi dintre cei aflaţi în sală nu 
fuseseră niciodată martori la ceea ce tocmai văzuseră pe ecran 
- mii de oameni care fuseseră uciși deliberat și violent. 

Furia și durerea persoanelor din sală aveau să își găsească 
ecou și în rândul cetățenilor obișnuiți, Kai era convins de asta. 
Dorinţa de răzbunare urma să fie puternică aici și chiar și mai 
puternică pe străzi, printre oamenii ale căror taxe plătiseră acel 
portavion. Guvernul chinez trebuia să treacă la represalii. Până 
și Kai credea asta. Nu puteau trece cu vederea uciderea atâtor 
cetăţeni chinezi. 

Generalul Huang spuse: 

— În cel mai minimal răspuns, noi trebuie să scufundăm, ca 
represalii, cel puţin unul dintre portavioanele lor. 

Ca de obicei, Kong Zhao, tânărul ministru al apărării, vorbi pe 
un ton precaut: 

— Dacă facem asta, ei vor scufunda încă unul dintre ale 
noastre. Încă o tură de „dinte pentru dinte”... iar noi nu vom mai 
rămâne cu niciunul, în timp ce americanii vor avea... Se gândi 
un moment, apoi adăugă: Opt. 

— Și ai vrea să-i lași, pur și simplu, să scape cu asta? 

— Nu, dar mă gândesc că ar trebui să luăm o pauză și să 
reflectăm. 

Telefonul lui Kai sună. El se îndepărtă de masă ca să găsească 
un loc liniștit, în colț. 

Era Ham, care spuse: 

— Sud-coreenii ocupă orașul Pyongyang. Generalul Pak a 
plecat. 

— Unde se duce? 

— La baza lui iniţială de la Yeongjeo-dong. 

— Acolo unde se află rachetele nucleare. 

Kai le văzuse în ziua în care vizitase baza: șase bucăți, 
aliniate pe vehiculele lor gigantice de lansare. 

— Există o cale prin care îl poţi opri să le folosească. 

— Spune-mi repede! 

— Nu o să-ţi placă. 

— Sunt sigur. 

— Fă-i pe americani să-i convingă pe sud-coreeni să se 
retragă din Pyongyang. 

Sugestia era radicală, dar avea un oarecare sens. Preţ de un 
moment, Kai nu spuse nimic, gândindu-se la cuvintele lui. 

Ham adăugă: 

— Ai contacte la americani, nu-i așa? 

— Îi voi suna, dar s-ar putea ca ei să nu fie în stare să facă 
ceea ce vrei tu. 

— Spune-le că, dacă sud-coreenii nu se retrag, Pak va folosi 
armele nucleare. 

— Chiar ar face asta? 

— Este posibil. 

— Asta ar însemna sinucidere. 

— Este ultima lui șansă. E tot ce i-a mai rămas. El nu poate să 
învingă în alt fel. Și, dacă pierde, ei îl vor ucide. 

— Chiar crezi că ar putea să folosească arme nucleare? 

— Nu văd ce l-ar putea împiedica. 

— Voi face tot ce pot. 

— Spune-mi ceva! Spune-mi părerea ta! Care sunt șansele ca 
eu să mor în următoarele douăzeci și patru de ore? 

Kai simţi că îi datora lui Ham un răspuns sincer. 

— Cincizeci-cincizeci, spuse el. 

— Deci s-ar putea să nu mai locuiesc niciodată în noua mea 
casă, zise Ham cu tristeţe. 

Kai simţi un impuls de compasiune. 

— Încă nu s-a terminat, spuse el. 

Ham închise. 

Înainte să-l sune pe Neil, Kai se întoarse pe scenă. 

— Generalul Pak a plecat de la Pyongyang, spuse el. Acum 
sud-coreenii sunt stăpâni peste capitală. 

Președintele Chen întrebă: 

— Unde s-a dus Pak? 

— La Yeongjeo-dong, răspunse Kai. Făcu o pauză, apoi 
adăugă: Acolo unde se află rachetele nucleare. 

o... 

Sophia Magliani, directorul informaţiilor naţionale, încheie o 
convorbire la telefon și spuse: 

— Doamnă președinte, dacă-mi permiteţi... 

— Te rog! 

— Știţi că avem un canal dosnic de comunicare cu Beijingul. 

Canal dosnic era denumirea pe care o foloseau pentru o 
metodă de comunicare neoficială, informală, între guverne. 

— Știu, sigur. 

— Tocmai am aflat că rebelii au abandonat Pyongyangul. Sud- 
coreenii au învins. 

— Astea sunt vești bune, nu-i așa? 

— Nu neapărat. Tot ce mai poate să facă acum generalul Pak 
este să lanseze armele nucleare. 

— Va face asta? 

— Chinezii cred că o va face - doar dacă sud-coreenii nu se 
retrag. 

— lisuse! 

— Vorbiţi cu președintele No? 

— Desigur. Pauline privi spre șeful de cabinet, Jacqueline 
Brody, și spuse: Aranjează convorbirea, Jacqueline! 

— Da, doamnă. 

— Dar nu am prea mari speranţe, adăugă Pauline. 

Președintele No Do-hui își realizase ambiția vieții: unificase 
Coreea de Nord și Coreea de Sud sub conducerea aceluiași lider 
- ea însăși. Avea să renunțe la asta sub ameninţarea unui atac 
nuclear? Abraham Lincoln ar fi renunţat la Sud după ce 
câștigase războiul civil? Nu, dar Lincoln nu era amenințat cu 
armele nucleare. 

Telefonul sună și Pauline ridică receptorul. 

— Bună ziua, doamnă președinte, zise ea. 

Vocea lui No părea triumfătoare. 

— Bună ziua, doamnă președinte. 

— Felicitări pentru splendida victorie militară! 

— La care ai încercat să mă convingi să renunţ. 

Într-un fel, era un dezavantaj faptul că No vorbea engleza atât 
de bine. Asta îi permitea să fie mai categorică. 

Pauline spuse: 

— Mi-e teamă că generalul Pak ar putea să fie pe punctul să-ţi 
fure această victorie. 

— Lasă-l să încerce! 

— Chinezii cred că va folosi armele nucleare. 

— Asta ar fi un act sinucigaș. 

— Ar putea să o facă chiar și așa - doar dacă nu vă retrageţi 
trupele. 

— Să le retragem? spuse ea, nevenindu-i să creadă. Am 
învins! Oamenii sărbătoresc mult așteptata reunificare a Coreei 
de Nord cu cea de Sud. 

— Sărbătorirea este prematură. 

— Dacă ordon acum retragerea, postul meu de președinte nu 
va mai rezista nicio zi. Armata se va revolta și voi fi răsturnată 
printr-o lovitură de stat militară. 

— Ce spui despre o retragere parţială? Ai putea să te retragi 
la periferia Pyongyangului, să-l declari un oraș neutru și să-l 
inviţi pe Pak la o conferinţă constituţională, ca să discutaţi 
viitorul Coreei de Nord. 

Pauline nu era deloc convinsă că Pak ar fi acceptat asta ca 
bază de discuţii pentru pace, dar merita o încercare. 

În orice caz, No nu avea de gând să-i ofere această ocazie. 

— Generalii mei vor vedea asta ca pe o capitulare inutilă. Și ar 
avea dreptate. 

— Deci ești dispusă să riști anihilarea nucleară? 

— Toţi riscăm asta în fiecare zi, doamnă președinte! 

— Nu în felul acesta. 

— În următoarele câteva secunde, va trebui să le vorbesc la 
televizor cetățenilor mei. Mulţumesc pentru apel și te rog să mă 
scuzi! 

Apoi închise telefonul. 

Pauline era uluită. Nu mulţi oameni îi închideau telefonul în 
nas președintelui Statelor Unite. 

După un moment spuse: 

— Putem să punem televiziunea sud-coreeană pe ecranele 
noastre, vă rog? Încercaţi YTN, este canalul exclusiv de știri. 

Imediat apăru un crainic de știri, care vorbea în coreeană, și, 
după o pauză, subtitrările în direct fură prezentate la baza 
ecranului. Undeva în Casa Albă, realiză Pauline, exista un 
interpret care putea să facă o traducere simultană din coreeană 
în engleză și să transmită rezultatul pe tastatură. 

În curând apăru o filmare mișcată a unui oraș bombardat, 
dintr-un vehicul, și subtitrările spuneau: „Forțele sud-coreene au 
preluat controlul asupra orașului Pyongyang”. Un reporter 
încântat până la isterie era așezat pe un tanc în mișcare, cu un 
microfon în mână, și țipa spre cameră. Purta o cască militară, 
costum și cravată. Subtitrările dispărură, poate pentru că 
interpretul nu putea să înţeleagă ceea ce spunea reporterul; dar 
comentariul era inutil, în orice caz. În spatele reporterului, 
Pauline văzu o coloană lungă de vehicule militare, aflate pe 
drumul principal din oraș. Era o intrare triumfală în capitala 
inamicului. 

Pauline spuse: 

— La dracu'. Pun pariu că Pak se uită la asta și arde pe 
dinăuntru. 

Locuitorii din Pyongyang se holbau de la ferestrele lor sau 
stăteau cu ușile deschise, iar câţiva mai îndrăzneţi fluturau din 
mână, dar nu coborau în stradă ca să sărbătorească eliberarea. 
Își trăiseră viaţa sub unul dintre cele mai represive guverne din 
lume și aveau să aștepte până când erau siguri de căderea 
acestuia înainte să-și asume riscul de a-și arăta sentimentele. 

Imaginea de la televizor se schimbă din nou și Pauline văzu 
coafura sobră a președintelui No. La fel ca întotdeauna, ea se 
afla alături de steagul sud-coreean, cu un taegeuk roșu și 
albastru, simbolul echilibrului cosmic, înconjurat de patru 
trigrame la fel de simbolice. Dar acum, steagul unificării, cu alb 
și albastru, se înălța de cealaltă parte a ei. Era o declaraţie 
incontestabilă: acum, ea conducea cele două jumătăţi ale ţării. 

În orice caz, Pauline fusese în biroul președintelui No și nu era 
acela. No se afla într-un buncăr subteran, presupunea Pauline. 

Când No începu să vorbească, subtitrările reveniră. 

— Curajoșii noștri soldaţi au ocupat orașul Pyongyang, spuse 
ea. Bariera artificială care a divizat Coreea încă din 1945 cade. 

În curând, vom fi în realitate ceea ce am fost dintotdeauna în 
minţile noastre: o singură ţară. 

Se descurca bine, se gândea Pauline, dar erau importante 
toate detaliile. 

— Coreea unită va fi o ţară liberă și democratică și va avea 
legături strânse și prietenești cu China și Statele Unite. 

Pauline comentă: 

— Mai ușor de spus decât de făcut. 

— Vom stabili imediat un secretariat pentru organizarea 
alegerilor. Între timp, armata sud-coreeană va acţiona ca forţă 
de menţinere a păcii. 

Bill Schneider se ridică brusc, privind la ecran, și spuse: 

— O, lisuse Hristoase, nu! 

Toată lumea îi urmări privirea. Pauline observă o imagine 
radar ce prezenta lansarea unei singure rachete. Bill spuse: 

— Acolo este Coreea de Nord! 

— De unde a pornit racheta? întrebă Pauline. 

Bill încă avea căștile pe urechi, fiind conectat direct cu 
Pentagonul. 

— A decolat de la Yeongjeo-dong - baza nucleară, spuse el. 

Pauline spuse: 

— Fir-ar, a făcut-o! exclamă Pauline. Pak a lansat o rachetă 
nucleară. 

— Se află imediat deasupra norilor, zise Bill. Ținta este 
apropiată. 

— Atunci Seul, aproape sigur, comentă Pauline. Puneţi Seul pe 
ecrane. Ridicaţi niște drone în aer. 

Ea văzu mai întâi o fotografie din satelit a orașului, cu râul 
Han șerpuind prin el, traversat de mai multe poduri decât putea 
ea să numere. Un operator invizibil apropie imaginea până când 
reuși să vadă traficul de pe străzi și vopseaua albă de pe un 
teren de fotbal. Un moment mai târziu, alte câteva ecrane se 
luminară, prezentând imagini care proveneau, probabil, de la 
camerele de supraveghere a traficului și de la alte camere de 
supraveghere din oraș. Era jumătatea după-amiezii. Mașinile, 
autobuzele și camioanele erau aliniate la semafoare și pe 
podurile înguste. 

În Seul locuiau zece milioane de persoane. 

Bill spuse: 

— Distanţa este de aproape patru sute de kilometri, ceea ce 
înseamnă un zbor de două minute, iar racheta se află în aer de 
vreun minut, așa că presupun că mai sunt șaizeci de secunde 
până la impact. 

Pauline nu putea să facă nimic în șaizeci de secunde. 

Nu văzu nicio clipă racheta. Știu că aterizase atunci când 
toate ecranele care prezentau orașul Seul se albiră. 

Timp de câteva momente, toți se holbară la ecranele goale. 
Apoi apăru o imagine nouă, probabil de la o dronă militară a 
Statelor Unite. Pauline știa că era Seul pentru că recunoștea 
meandrele în formă de W ale râului; dar nimic altceva nu mai 
era la fel. În zona centrală, pe o rază de vreo trei kilometri, nu 
mai exista nimic: nici clădiri, nici mașini, nici străzi. Peisajul 
părea golit. Toate clădirile fuseseră rase, înţelese ea, absolut 
toate; iar resturile îngrămădite acopereau orice altceva, inclusiv 
trupurile. Era de zece ori mai rău decât cel mai cumplit uragan, 
poate chiar de o sută de ori. 

Dincolo de zona centrală, incendiile păreau să fi izbucnit 
peste tot, unele mari și altele reduse, provenind de la benzina 
vehiculelor arse; flăcările izbucneau la întâmplare, în birouri și 
magazine. Mașinile erau răsturnate și împrăștiate precum 
jucăriile. Fumul și praful ascundeau o parte din distrugeri. 

Întotdeauna exista o cameră rămasă în funcţiune pe undeva, 
iar acum, unul dintre tehnicienii din camerele din spate găsi o 
imagine în direct, ce părea să fie luată dintr-un elicopter care se 
ridica de pe unul dintre aeroporturile din partea de vest a 
orașului. Pauline observa că încă mai existau câteva mașini care 
se mișcau la marginile orașului Seul, ceea ce indica existenţa 
unor supraviețuitori. Văzu oameni răniţi care mergeau cu greu, 
unii împiedicându-se, probabil orbiţi de explozie; alții sângerând, 
poate din cauza cioburilor de sticlă care zburaseră, alţii, 
neatinși, ajutându-i pe ceilalți. 

Pauline era ameţită. Nu crezuse niciodată că avea să vadă o 
asemenea distrugere. 

Se scutură: acum depindea de ea să facă ceva în legătură cu 
asta. 

— Bill, ridică nivelul de alertă la DEFCON 1. Războiul nuclear a 
început! zise ea. 

Tamara se trezi în patul lui Tab, așa cum se întâmpla acum în 
cele mai multe dimineţi. Îl sărută, apoi se ridică și porni 
dezbrăcată spre bucătărie. Deschise aparatul de cafea și se 
întoarse în dormitor. Se duse la fereastră și privi afară, spre 
orașul N'Djamena, care se încingea rapid sub soarele deșertului. 

Nu avea să mai privească această priveliște prea multe 
dimineţi. Obţinuse transferul la Paris. Dexter se opusese, dar 
rezultatele ei în proiectul Abdul o făcuseră să fie o alegere 
naturală pentru coordonarea agenţilor infiltraţi în grupurile 
islamiste arabe din Franţa - așa că Dexter fusese redus la 
tăcere. Ea și Tab aveau să se mute. 

Apartamentul se umplu de aroma revigorantă a cafelei. 
Tamara porni televizorul: știrea principală era că Statele Unite 
scufundaseră un portavion chinezesc. 

— O, fir-ar! spuse ea. Tab, trezește-te! 

Apoi turnă cafea în două cești și o băură în pat, în timp ce 
priveau știrile. Nava, numită Fujian, fusese scufundată ca 
represalii pentru bombardarea de către chinezi a trupelor 
japoneze de pe Insulele Senkaku, aflate în dispută, spunea 
crainicul. 

— Lucrurile nu se vor termina aici, rosti Tab. 

— Pun pariu! 

Făcură duș și se îmbrăcară, apoi luară micul dejun. Tab, care 
putea să obţină o masă delicioasă din conţinutul unui frigider 
aproape gol, făcu ouă jumări cu parmezan ras, pătrunjel tocat și 
un praf de paprika. 

Apoi el îmbrăcă un blazer italian de inspiraţie tropicală, iar ea 
își legă o eșarfă de bumbac în jurul capului; când Tab era pe 
punctul să oprească știrile, atenţia le fu atrasă de un reportaj 
chiar și mai șocant. Rebelii nord-coreeni lansaseră o bombă 
nucleară peste Seul, capitala Coreei de Sud. 

— Asta înseamnă război nuclear, zise Tab. 

Ea încuviinţă din cap sumbră. 

— Ar putea să fie ultima noastră zi pe pământ. 

Se așezară din nou. 

— Poate ar trebui să facem ceva special, spuse Tamara. 

Tab părea gânditor. 

— Am o sugestie, zise el. 

— Ce? 

— E cumva de paradă. 

— Spune tot! 

— Am putea... ai vrea... ceea ce vreau să spun... vrei să te 
măriţi cu mine? 

— Astăzi? 

— Sigur că astăzi! 

Tamara se trezi că era incapabilă să vorbească. Rămase 
tăcută preț de un lung moment. 

— Nu te-am supărat, nu-i așa? zise Tab. 

Tamara își regăsi vocea. 

— Nu știu cum să-ţi spun cât de mult te iubesc, spuse ea, și 
simţi o lacrimă scurgându-i-se pe față. 

El sărută lacrima. 

— Atunci, o să iau asta ca pe un da. 


CAPITOLUL 41 


Informaţiile începeau să inunde camera de operaţiuni de la 
Zhongnanhai și Kai le asimila în timp ce se lupta să îndepărteze 
o senzaţie de neputinţă năucită. În următoarele câteva minute, 
toată lumea fu șocată. Era prima dată când fuseseră folosite 
arme nucleare după 1945. Știrile călătoreau rapid. 

În câteva secunde, piețele de capital din Asia de Est intrară în 
cădere liberă. Oamenii își încasau acţiunile, de parcă banii le-ar 
fi fost de vreun folos într-un război nuclear. Președintele Chen 
închise bursele de valori din Shanghai și Shenzhen cu o oră 
înainte de momentul obișnuit. Ordonă și închiderea pieţei din 
Hong Kong, dar Hong Kongul refuză și pierdu douăzeci de 
procente în zece minute. 

Guvernul din Taiwan, o insulă care nu făcuse parte niciodată 
din China comunistă, emise o declaraţie oficială prin care 
spunea că avea să atace forțele militare ale oricărei ţări care 
viola spaţiul aerian taiwanez sau apele sale teritoriale. Kai 
înțelese imediat semnificaţia acestui lucru. Ani întregi, avioanele 
cu reacţie chinezești survolaseră Taiwanul, pretinzând că aveau 
dreptul, întrucât Taiwanul se afla de fapt în China; și, ca 
răspuns, taiwanezii lansau în mod repetat avioane și amplasau 
lansatoare de rachete - dar, de fapt, nu-i atacaseră niciodată pe 

intruși. Părea că acum acest lucru se schimbase. Aveau să 
doboare avioanele chinezești. 

— Asta înseamnă război nuclear, rosti generalul Huang. Și, 
într-un război nuclear, este mai bine să lovești primul. Noi avem 
lansatoare terestre, lansatoare submarine și avioane de 
bombardament cu rază lungă de acţiune și ar trebui să le 
desfășurăm chiar de la început. Dacă le permitem americanilor 
să lovească primii, o mare parte din muniţia noastră nucleară va 
fi distrusă înainte de a putea fi folosită. 

Huang vorbea întotdeauna de parcă ar fi declarat fapte 
incontestabile, chiar și atunci când făcea presupuneri, dar în 
acest caz avea dreptate. O primă lovitură a americanilor avea să 
schilodească armata chineză. 

Ministrul apărării, Kong Zhao, avea o expresie disperată. 

— Chiar dacă lovim primii, ţineţi seama de faptul că noi avem 
exact trei sute douăzeci de focoase nucleare, iar americanii au 
ceva mai mult de trei mii. Să ne imaginăm că fiecare dintre 
armele noastre distruge una de-a lor la prima lovitură. Ei încă 
vor avea o mulţime, iar noi nu vom avea nimic. 

— Nu neapărat, zise Huang. 

Kong Zhao își pierdu calmul. 

— Nu încerca să mă duci cu preșul! strigă el. Am văzut 
nenorocitele de jocuri strategice, la fel și tu. Noi pierdem 
întotdeauna! Întotdeauna! 

— Jocurile strategice sunt jocuri, spuse Huang disprețuitor. 
Războiul e război! 

Înainte să poată răspunde Kong, Chang Jianjun spuse: 

— Pot să sugerez cum am putea să purtăm un război nuclear 
limitat? 

Kai îl mai auzise pe tatăl lui vorbind despre asta și înainte. Dar 
el nu avea încredere într-un război limitat. Istoria demonstra că 
acesta rămânea rareori limitat. În orice caz, rămase tăcut pentru 
moment. 

Jianjun continuă: 

— Ar trebui să dăm un număr mic de lovituri preventive 
asupra unor ţinte din Statele Unite, atent selectate - fără orașe 
importante, doar baze militare din zone slab populate -, apoi, 
imediat, să oferim o încetare a focului. 

— Asta ar putea să funcţioneze și, cu siguranţă, ar fi mai bine 
decât un război total, zise Kai. Dar nu mai există și altceva ce 
am putea încerca înainte? 

Președintele Chen spuse: 

— La ce anume te gândești? 

— Dacă putem restrânge luptele la arme nonnucleare, putem 
înfrânge toate aceste raiduri la adresa teritoriului nostru 
naţional. In cele din urmă, am putea chiar să-i împingem pe sud- 
coreeni afară din Coreea de Nord. 

— Poate, spuse președintele, dar cum îi vom împiedica pe 
americani să folosească armele nucleare? 

— Oferindu-le o scuză, apoi o ameninţare. 

— Explică! 

— Ar trebui să-i spunem președintelui Green că lovitura 
nucleară împotriva Seulului a fost efectuată de elemente 
dizidente din Coreea, care sunt chiar acum zdrobite și 
deposedate de armele nucleare, și că nu se vor mai întâmpla 
alte atrocități. 

— Dar s-ar putea să nu fie adevărat. 

— Nu. Dar putem spera. lar declaraţia va câștiga ceva timp 
pentru noi. 

— Și ameninţarea? 

— Un ultimatum pentru președintele Green. Aș sugera 
formularea: „Un atac nuclear al Statelor Unite împotriva Coreei 
de Nord va fi considerat drept un atac nuclear împotriva Chinei”. 
Este asemănător cu ceea ce a spus președintele Kennedy în anii 
'60: „Va fi politica acestei naţiuni să considere orice rachetă 
nucleară lansată din Cuba, împotriva oricărei naţiuni din 
emisfera vestică, drept un atac al Uniunii Sovietice împotriva 
Statelor Unite, ceea ce va atrage o reacţie de represalii 
completă împotriva Uniunii Sovietice”. Cred că acestea au fost 
cuvintele exacte. 

Odată, la colegiu, Kai scrisese un eseu despre criza rachetelor 
din Cuba. 

Chen clătină din cap gânditor. 

— Ceea ce înseamnă că, dacă bombardaţi nuclear Coreea de 
Nord, e ca și cum ne-aţi bombarda pe noi. 

— Exact, domnule. 

— Nu este asta o formă diferită a politicii noastre actuale? 

— Dar este mai explicită. Și ar putea să-l determine pe 
președintele Green să ezite și să se gândească de două ori. Intre 
timp, putem căuta căi pentru evitarea războiului nuclear. 

— Cred că asta este o idee bună, spuse președintele Chen. 
Dacă toată lumea este de acord, asta o să fac. 

Generalul Huang și Chang Jianjun păreau nemulțumiți, dar 
niciunul nu se ridică împotriva propunerii, așa cum fusese 
formulată. 

o... 

Pauline îl chemă pe președintele comitetului unificat al 
statelor majore. 

— Bil, trebuie să-i zdrobim generalului Pak capacitatea de a 
folosi bombe nucleare împotriva aliaţilor noștri din Coreea de 
Sud - sau de oriunde dracului altundeva. Ce opţiuni avem? 

— Nu văd decât una singură, doamnă președinte, și anume un 
atac nuclear în teritoriul rebel din Coreea de Nord, care să 
distrugă baza de la Yeongjeo-dong și oricare altă bază militară 
ce ar putea să aibă arme nucleare. 

— Și cum va reacţiona Beijingul la asta? 

— Ar putea să înțeleagă sensul atacului, spuse Bill. Ei nu vor 
ca rebelii să folosească acele arme nucleare. 

Gus era sceptic. 

— Ca o alternativă, Bill, ei ar putea să adopte teoria că noi am 
început un război nuclear prin atacarea celui mai apropiat aliat 
al lor, ceea ce îi obligă să lanseze un atac nuclear împotriva 
Statelor Unite. 

Pauline spuse: 

— Haideţi să ne asigurăm că știm exact despre ce vorbim 
aici! Luis, fă-ne o simulare a celor mai probabile efecte ale unui 
atac nuclear chinezesc împotriva Statelor Unite. 

— Da, doamnă, zise ministrul apărării, care avea informaţiile 
la îndemână. China dispune de vreo șaizeci de rachete balistice 
intercontinentale, cu armament nuclear, capabile să atingă 
Statele Unite. Acestea sunt arme pe care le folosești sau le 
pierzi, cel mai probabil pregătite să fie distruse la începutul unui 
război nuclear, așa că ei le vor lansa pe toate imediat. La 
Pentagon, la ultima simulare majoră, am presupus că aproape 
jumătate dintre aceste ICBM vor fi îndreptate către zece orașe 
majore din Statele Unite, iar cealaltă jumătate către ţinte 
strategice, cum ar fi baze militare, porturi, aeroporturi și centre 

de telecomunicaţii. Noi le vom vedea venind și vom lansa 
apărarea antirachetă, care ar putea să doboare cam una din 
două într-o estimare optimistă. 

— Și cum vezi cifrele victimelor americane în această etapă? 

— În jur de douăzeci și cinci de milioane, doamnă președinte. 

— lisuse Hristoase! 

Luis continuă: 

— Noi vom lansa imediat cele mai multe dintre cele patru 
sute de ICBM ale noastre, urmate rapid de mai mult de o mie de 
focoase lansate de pe avioane și submarine. Asta ne va lăsa un 
număr similar în rezervă, dar acestea nu vor fi necesare, pentru 
că, în acel moment, vom fi distrus capacitatea guvernului chinez 
de a continua războiul. Capitularea va urma rapid. Cu alte 
cuvinte, doamnă președinte, noi învingem. 

„Noi învingem, se gândi Pauline, cu douăzeci și cinci de 
milioane de oameni morţi și cu marile noastre orașe 
transformate în deșert”. 

— Ferească Dumnezeu să avem parte vreodată de o astfel de 
victorie, spuse ea. 

Unul dintre ecrane prezenta postul CNN și privirea lui Pauline 
fu atrasă de o filmare cu familiarele străzi din Washington, încă 
întunecate, dar deja aglomerate. 

— Ce se întâmplă afară? întrebă ea. Este ora patru treizeci 
dimineaţa - străzile ar trebui să fie aproape goale. 

Jacqueline Brody veni imediat cu răspunsul. 

— Oamenii părăsesc orașul. Acum câteva minute, au existat 
câteva interviuri cu șoferi opriţi la semafoare. Ei cred că, dacă 
va urma un război nuclear, Washingtonul va fi prima ţintă. 

— Unde se duc? 

— Toţi cred că vor fi mai în siguranţă în afara orașelor - în 
pădurile din Pennsylvania, în munţii Blue Ridge... Cei din New 
York fac ceva similar, îndreptându-se spre munţii Adirondack. 
Presupun că cetăţenii din California se vor îndrepta spre Mexic 
de îndată ce se vor trezi. 

— Sunt surprinsă că oamenii știu deja despre asta. 

— Unul dintre posturile de televiziune a trimis o dronă cu 
cameră deasupra orașului Seul. Intreaga lume poate să vadă 
devastarea de acolo. 

Pauline se întoarse spre Chess. 

— Ce se întâmplă în Coreea de Nord? 

— Sud-coreenii atacă fiecare redută a rebelilor. Președintele 
No îi lovește cu tot ce are. 

— Nu voi folosi arme nucleare dacă nu voi fi obligată. Haideţi 
să-i lăsăm președintelui No șansa să facă treaba pentru noi! 

Jacqueline Brody spuse: 

— Doamnă președinte, a venit un mesaj de la președintele 
Chinei. 

— Arată-mi! 

— Pe ecran, acum! 

Pauline citi cu voce tare ultimatumul președintelui Chen. 

— Orice atac nuclear al Statelor Unite împotriva Coreei de 
Nord va fi considerat drept un atac nuclear asupra Chinei. 

— Kennedy a zis ceva asemănător în timpul crizei cubaneze, 
remarcă Chess. 

— Dar asta schimbă ceva? întrebă Pauline. 

Luis Rivera spuse cu fermitate: 

— Nimic. Noi am fi presupus că asta este politica lor chiar și 
fără declaraţie. 

— Mai există ceva ce ar putea să fie chiar și mai important, 
spuse Pauline. Ei spun că Seulul a fost bombardat de elemente 
dizidente din Coreea de Nord și că acestea sunt, chiar acum, 
deposedate de armele lor nucleare; mai mult, că nu se vor mai 
întâmpla altfel de asemenea atrocități. 

— Au adăugat „sperăm” la final? zise Luis. 

— Nu greșești, Luis, dar cred că trebuie să le oferim această 
șansă. Dacă armata sud-coreeană îi va elimina pe rebelii 
ultranaţionaliști, problema va fi rezolvată fără alte atacuri 
nucleare. Nu putem exclude această posibilitate doar pentru că 
noi credem că este improbabilă. 

Pauline privi în jurul mesei: unora dintre cei prezenţi nu le 
plăcea treaba asta, dar nimeni nu i se opunea. 

Spuse: 

— Bill, te rog ordonă Pentagonului să se pregătească pentru 
un posibil atac asupra rebelilor nord-coreeni. Indreptaţi arme 
nucleare spre toate bazele militare din zonele rebele. Acesta 
este un plan de ultimă instanţă, dar trebuie să fim pregătiţi. Nu 
vom deschide focul până când nu vom vedea încotro se 
îndreaptă bătălia de la sol. 

— Doamnă președinte, spuse Bill, prin faptul că așteptăm le 
oferim chinezilor șansa să lanseze prima lovitură nucleară. 

— Știu, zise Pauline. 

o... 

Ting îl sună pe Kai. Vocea ei era piţigăiată și șovăielnică. 

— Ce se întâmplă, Kai? 

El se îndepărtă de scenă și rosti încet: 

— Rebelii din Coreea de Nord au lansat o bombă nucleară la 
Seul. 

— Știu! Filmam o scenă și, brusc, toţi tehnicienii și-au scos 
căștile și au plecat. Munca s-a oprit. Sunt pe drum spre casă. 

— Sper că nu conduci tu... 

Ea părea prea supărată ca să poată conduce. 

— Nu, am un șofer. Kai, ce înseamnă asta? 

— Nu știm, dar facem tot ce putem ca să ne asigurăm că 
situaţia nu escaladează. 

— Nu mă voi simţi în siguranţă până când nu voi fi cu tine. La 
ce oră ajungi acasă? 

Kai ezită, apoi îi spuse adevărul. 

— Nu sunt sigur că voi reuși să ajung acasă în seara asta. 

— E chiar atât de rău? 

— Ar putea să fie. 

— Mă duc să o iau pe mama și să o aduc la noi. Nu te 
deranjează, nu-i așa? 

— Sigur că nu. 

— Doar că nu vreau să fiu singură la noapte, spuse Ting. 

eoo 

Pauline își scoase hainele în dormitorul Lincoln și se băgă în 
duș. Avea câteva minute la dispoziţie ca să se împrospăteze și 
să se schimbe: în ziua aceea, dintre toate zilele, nu putea să 
poarte o jachetă de blugi. 

Când ieși din duș, Gerry era așezat pe marginea patului, 
îmbrăcat în pijamale și cu un halat de baie demodat pe 
deasupra. 

— Suntem pe cale să pornim la război? spuse el. 

— Nu, dacă pot să împiedic asta. 

Ea ridică un prosop: dintr-odată, se simțea jenată să stea 
goală în fața lui. Era ciudat, după cincisprezece ani de căsătorie. 
Își spuse în sinea ei că era ciudat să se poarte atât de prostește 
și începu să se șteargă. 

— Ai auzit de Raven Rock, zise apoi. 

— Un buncăr nuclear. Plănuiești să mergi acolo? 


VP - 628 


— Ceva asemănător, dar mai secret. Și da, ar putea să fie 
nevoie să mergem acolo astăzi. Tu și Pippa ar trebui să fiți 
pregătiţi. 

— Eu nu merg, spuse Gerry. 

Pauline știu imediat cum avea să decurgă restul conversaţiei. 
El avea să-i spună că mariajul lor se terminase. Ea se aștepta 
oarecum la asta, dar chiar și așa, o rănea. 

— Ce vrei să spui? zise ea. 

— Nu vreau să merg într-un buncăr nuclear - nici acum, nici 
altă dată - cu tine sau fără tine. 

Se opri și o privi, de parcă ar fi spus deja destule. 

— Nu vrei să fii împreună cu soţia și cu fiica ta dacă 
izbucnește războiul? întrebă Pauline. 

— Nu. 

Ea așteptă, dar el nu îi explică motivul. 

Ea își puse sutienul, chiloţii și dresurile și se simţi mai puţin 
inconfortabil. 

El nu avea să spună ceea ce trebuia să fie spus, așa că 
trebuia să o facă ea. 

— Nu doresc să te torturez și nici măcar să te interoghez. 
Spune-mi dacă greșesc, dar am senzaţia că vrei să fii cu Amelia 
Judd. 

O serie de emoţii trecură peste fața lui: la început, 
surprindere; apoi, curiozitate, de parcă s-ar fi întrebat de unde 
știa ea; apoi, rușine pentru că o minţise; și, în sfârșit, sfidare. Își 
ridică bărbia. 

— Ai dreptate, spuse el, exprimând cea mai mare teamă a ei. 

— Sper că nu vei încerca să o iei pe Pippa cu tine. 

El păru recunoscător pentru că i se pusese o întrebare atât de 
ușoară. 

— O, nu. 

Preţ de un moment, Pauline fu atât de ușurată, încât nu putu 
să vorbească. Privi în jos și își ridică mâna la frunte, ca să-și 
ascundă ochii. 

Gerry spuse: 

— Nici măcar nu trebuie să o întreb pe Pippa despre asta, 
pentru că știu deja ce va spune. Va dori să rămână cu tine. El se 
gândise, evident, la acest lucru și luase o decizie. O fată are 
nevoie de mama ei. Înţeleg, desigur. 

— Oricum, mulțumesc. 

Ea se îmbrăcă în cea mai sobră ţinută pe care o avea, un 
costum cu fustă neagră și un pulover gri-argintiu din merinos. 

Gerry continua să zăbovească. Părea că nu terminase. 

— Nu cred că tu ești inocentă, zise el. 

Asta o luă prin surprindere. 

— Ce vrei să spui? 

— Ai pe altcineva. Te cunosc. 

— Acum nu prea mai contează cu adevărat, dar, ca să fie clar, 
n-am mai făcut sex cu nimeni altcineva de când am început să 
ne întâlnim. Totuși, m-am gândit la asta în ultima vreme. 

— Ştiam eu. 

El dorea să se certe, dar ea nu avea de gând să facă asta. Se 
simțea prea tristă ca să aibă o dispută. 

— Ce a mers prost, Gerry? zise ea. Ne iubeam. 

— Presupun că toate căsătoriile rămân fără vigoare mai 
devreme sau mai târziu. Singura întrebare este dacă, din lene, 
cuplul va rămâne împreună sau se va despărți și va încerca din 
nou cu alți parteneri. 

Era ceva atât de superficial, se gândi ea. Nu era vina nimănui, 
de fapt, aşa era viața normală: asta era mai mult o scuză decât 
o explicație. Nu o credea sub nicio formă, dar nu simțea niciun 
imbold să-l contrazică. 

Gerry se ridică de pe pat și se duse spre ușă. 

Pauline se gândi apoi la o problemă practică. 

— Pippa se va trezi în curând, spuse ea. Va trebui să fii tu cel 
care-i spune că ne vom despărți. Și să-i explici cât de bine poţi. 
Eu nu voi face asta în locul tău. 

El se opri, cu mâna pe clanţa ușii. 

— În regulă. Era clar că nu era prea bucuros, dar nu avea cum 
să refuze. Nu acum, totuși. Poate mâine? 

Pauline ezită, dar, cântărind lucrurile, era încântată de 
întârziere. În ziua aceea, dintre toate zilele, nu dorea să aibă de- 
a face cu o adolescentă traumatizată. 

— Apoi, la un moment dat, va trebui să anunţăm asta public. 

— Nicio grabă. 

— Putem discuta când și cum. Dar, te rog, nu lăsa veștile să 
scape. Fii discret! _ 

— Desigur. Și Amelia este îngrijorată din cauza asta. li va 
afecta cariera, evident. 


VP - 630 


„Cariera Ameliei, se gândi Pauline. Nu dau nicio jumătate de 
rahat pe cariera Ameliei!” 

Apoi Gerry plecă. 

Pauline scoase din caseta ei de bijuterii un colier de aur cu un 
singur smarald și și-l trecu peste cap. Apoi se privi în oglindă. 
Arăta foarte prezidenţial. 

Părăsi reședința și se întoarse în camera de operaţiuni. 

— Ce se întâmplă? întrebă ea. 

Gus îi răspunse: 

— Președintele No pune tot mai multă presiune pe 
ultranaționaliști, dar aceștia rezistă. Chinezii încă par să se 
gândească la felul în care să reacționeze la scufundarea navei 
Fujian - nu au acţionat în niciun fel, dar o vor face. Ai primit 
telefoane de la președinții și prim-miniștrii multor naţiuni, 
inclusiv Australia, Vietnam, Japonia, Singapore și India. Este pe 
cale să înceapă o sesiune de urgenţă a Consiliului de Securitate 
al Naţiunilor Unite. 

— Ar fi mai bine să încep să răspund la apeluri, spuse Pauline. 
Pornim cu Japonia. 

Jacqueline spuse: 

— ÎI caut pe prim-ministrul Ishikawa. 

Dar primul apel de care avu parte Pauline fu de la mama ei, 
care spuse: 

— Bună, dragă! Sper că ești bine. 

Pauline auzea motorul unei mașini. 

— Mamă, unde ești? 

— Suntem pe 1-90, chiar lângă Gary, Indiana. Tatăl tău 
conduce. Tu unde ești? 

— Sunt la Casa Albă, mamă. Ce treabă aveţi la Gary? 

— Ne îndreptăm spre Windsor, Ontario. Sper să nu ningă până 
ajungem acolo. 

Windsor era cel mai apropiat oraș canadian de Chicago, dar 
tot se afla la vreo cinci sute de kilometri distanţă. Părinţii lui 
Pauline hotărâseră că America nu mai era sigură, realiză ea. Se 
simțea deprimată, deși nu prea putea să-i învinovăţească. Işi 
pierduseră încrederea în capacitatea ei de a-i proteja. La fel ca 
alte milioane de americani. 

Dar ea încă mai avea o șansă să-i salveze. 

— Mamă, te rog, sună-mă ca să-mi spui cum vă descurcati, 
spuse ea. Nu ezita, bine? 

— Bine, dragă. Sper că poţi face ca totul să fie în regulă. 

— Voi face tot ce pot. Vă iubesc, mamă! 

— Și noi te iubim, dragă! 

Când închise telefonul, Bill Schneider zise: 

— Avertizare de rachetă de la satelitul cu senzori în infraroșu. 

— Unde? 

— Un moment... Coreea de Nord. 

Inima ei îngheţță. 

Gus, care stătea lângă Pauline, spuse: 

— Priviţi la noua fotografie din satelit. 

Pauline văzu arcul roșu. 

— Doar o singură rachetă, zise ea. 

Bill purta căștile care îl ţineau în contact permanent cu 
Pentagonul. 

— Nu este îndreptată spre Seul - este prea sus, zise el. 

— Atunci unde? întrebă Pauline. 

— Fac calcule de triangulaţie... doar o clipă... Busan. 

Era cel de-al doilea oraș din Coreea de Sud, un port uriaș de 
pe coasta sudică, având opt milioane de locuitori. Pauline își 
îngropă capul în mâini. 

Luis spuse: 

— Asta nu s-ar fi întâmplat dacă am fi bombardat nuclear 
Yeongjeo-dongul, acum o oră. 

Pauline își pierdu brusc răbdarea. 

— Luis, dacă tot ce poţi spune este „Ti-am zis eu!”, de ce nu 
taci dracului din gură? 

Luis păli de șoc și furie, dar rămase tăcut. 

— Haideţi să vedem o fotografie din satelit a orașului-țintă! 
spuse apoi Pauline. 

Un aghiotant răspunse: 

— Sunt câţiva nori împrăștiați, dar se poate vedea destul de 
bine. 

Imaginea apăru pe un ecran și Pauline o studie. Văzu delta 
unui râu, o linie lată de cale ferată și docuri vaste. Işi aminti de 
scurta ei vizită la Busan, pe vremea când era deputat. Oamenii 
fuseseră calzi și prietenoși: îi oferiseră o piesă de îmbrăcăminte 
tradiţională, un șal roșu cu auriu, pe care ea încă îl purta. 

— Radarul confirmă că nu există decât o singură rachetă, zise 
Bill. 

— Vreo filmare? 

Pe unul dintre ecrane apăru o filmare a orașului de la 
distanță. După felul în care sălta obiectivul, era clar că filmarea 
era realizată de pe o navă. Apoi apăru și sunetul și Pauline auzi 
huruitul unui motor mare și foșnetul valurilor, plus o conversaţie 
relaxată între doi bărbaţi care, evident, nu aveau habar ce era 
pe cale să se întâmple. 

Apoi un dom roșu-portocaliu apăru deasupra docurilor. Cel 
care filma strigă șocat. Domul crescu și deveni un stâlp de fum 
care luă forma unui nor-ciupercă. 

Pauline ar fi dorit să-și închidă ochii, dar nu putea. 

Opt milioane de oameni, se gândea ea; unii uciși imediat, alţii 
grav răniţi, mulţi otrăviţi pentru totdeauna de radiaţii. Coreeni și 
americani și, într-un oraș-port, oameni de alte naţionalităţi. Elevi 
de școală, bunici și bebeluşi nou-născuţi. Luis avusese dreptate: 
ea ar fi putut să prevină asta, dar nu o făcuse. N-avea să mai 
facă această greșeală a doua oară. 

Unda de șoc întârziată lovi nava și imaginea arătă puntea, 
apoi cerul, apoi nimic. Pauline spera ca marinarul care filmase 
totul să supraviețuiască. 

— Bill, spuse ea, cere-le celor de la Pentagon să confirme că 
ceea ce tocmai am văzut a fost o explozie nucleară. 

— Da, doamnă. 

Ea nu se îndoia de acest lucru cu adevărat, dar detectorii de 
radiaţii puteau să confirme și, pentru ceea ce era pe cale să 
facă, nu puteau să existe prea multe confirmări. 

Generalul Pak o comisese acum de două ori. Pauline nu mai 
putea să pretindă că războiul nuclear putea fi evitat. Ea era 
singura persoană din lume care-l putea împiedica să o mai facă 
și a treia oară. 

— Chess, zise ea, trimite-i un mesaj președintelui Chen, în 
orice fel poţi, în care să îi spui că Statele Unite sunt pe cale să 
distrugă toate bazele nucleare din Coreea de Nord, dar nu vor 
ataca China. 

— Da, doamnă. 

Pauline scoase din buzunar Biscuitul. Răsuci carcasa de 
plastic pentru a rupe sigiliul, apoi scoase micul card din interior. 

Toţi cei din cameră o priveau în tăcere. 

— Este confirmat, zise Bill. A fost o explozie nucleară. 

Ultima speranţă a lui Pauline se evaporă brusc. 

— Cheamă consiliul de război! zise ea. 

Apoi telefonul ei sună și o voce rosti: 

— Doamnă președinte, sunt generalul Evers, din consiliul de 
război de la Pentagon. 

— Generale, zise ea, în conformitate cu instrucţiunile mele 
anterioare, aţi îndreptat armele nucleare spre toate bazele 
militare din regiunea deținută de rebeli din Coreea de Nord. 

— Da, doamnă. 

— Acum îţi voi da codurile de autentificare. După ce vei auzi 
codurile corecte, vei da instrucțiunile necesare pentru lansarea 
armelor. 

— Da, doamnă. 

Ea privi spre biscuit și citi codul: 

— Oscar Noiembrie, trei, șapte, trei. Repet, Oscar Noiembrie, 
trei, șapte, trei. 

— Mulţumesc, doamnă președinte. Acesta este codul corect și 
eu am dat acum ordinul de lansare. 

Pauline închise. Cu inima grea, spuse: 

— S-a făcut! 

o... 

La Zhongnanhai, priveau cu toţii un grafic radar care arăta 
rachetele ce se ridicau pe cerul Americii ca un cârd de gâște 
sălbatice care porneau în marea lor migraţie sezonieră. 

— Lansaţi un atac cibernetic total asupra comunicaţiilor 
americanilor, de toate felurile! spuse Chen. 

Aceasta era rutina. Kai presupunea că avea să fie doar parțial 
încununat de succes. Americanii se pregătiseră pentru războiul 
cibernetic, la fel cum făcuseră și chinezii; și ambele părți aveau 
planuri de urgenţă și de contraatac. Atacul cibernetic urma să 
producă mai multe pagube, fără să fie însă decisiv. 

Fu Chuyu întrebă: 

— Unde sunt restul rachetelor? Nu văd decât vreo douăzeci 
sau treizeci. 

— Se pare că este doar un atac limitat, zise Kong Zhao. Ei nu 
pornesc un război nuclear total. Ceea ce înseamnă că ţinta nu 
este, probabil, China. 

— Nu putem să fim siguri de asta, spuse Huang. Și nu ne 
putem asuma riscul de a amâna contraatacul până când va fi 
prea târziu. 

— Vom ști în curând, rosti Kong. Dar, în momentul acesta, 
ținta poate să fie oriunde între Vietnam și Siberia. 

Kai putea să vadă din informaţiile radar că rachetele zburau 
deja pe deasupra Canadei. 

— Cineva să ne dea o estimare a momentului sosirii! strigă el. 

Un aghiotant spuse: 

— Douăzeci și două de minute. Și ținta nu este Siberia. 
Rachetele sunt prea departe, de acum, pentru asta. 

Kai realiză că ţinta putea să fie chiar clădirea în care se aflau 
ei. Camera de operațiuni era blindată împotriva oricărui atac, în 
afara unei lovituri directe a unei bombe nucleare. Dacă 
rachetele americanilor erau precise, el avea să fie mort peste 
douăzeci și două de minute. 

Mai puţin, de acum... 

Avu impulsul să o sune pe Ting, apoi se împotrivi. 

Rachetele se aflau acum pe deasupra apei. 

— Cincisprezece minute, spuse un aghiotant. Vietnam nu este 
ținta plauzibilă. Vorbim despre Coreea sau China. 

Era Coreea, Kai era sigur de asta. Nu era doar o dorință. 
Președintele Green ar fi trebuit să fie nebun să atace China cu 
doar treizeci de rachete. Chinezii ar fi putut supraviețui 
distrugerilor, apoi ar fi răspuns cu tot ceea ce aveau, nimicind o 
mare parte din armata americană înainte ca aceasta să poată fi 
desfășurată. În orice caz, nu era China cea care aruncase 
bombe nucleare peste Seul și Busan, ci generalul Pak. 

Ministrul de externe, Wu Bai, spuse: 

— Am primit o comunicare oficială de la Casa Albă, prin care 
suntem informaţi că ei atacă bazele nucleare din Coreea de 
Nord și nimic altceva. 

— Ar putea să fie o minciună, spuse Huang. 

— Zece minute, rosti aghiotantul. Tinte multiple. Toate în 
Coreea de Nord. 

Presupunând că nu era o minciună, cum aveau să trateze 
bărbaţii din cameră această situaţie? Americanii scufundaseră 
un portavion, omorând două mii cinci sute de marinari chinezi, și 
erau pe cale să transforme jumătate din Coreea de Nord, cel 
mai apropiat aliat militar al Chinei, într-un deșert radioactiv. Kai 
știa că tatăl lui și ceilalți comuniști bătrâni nu puteau să trăiască 
o asemenea umilinţă din partea celui mai vechi dușman al lor. 
Mândria pentru ţara lor și pentru ei înșiși nu putea suporta așa 
ceva. Aveau să ceară un atac nuclear împotriva Statelor Unite. 
Ei cunoșteau consecinţele, dar aveau să o facă oricum. 

— Cinci minute. Toate ţintele se află în zona de nord și de est 
a Coreei, evitând Pyongyangul și restul teritoriului ocupat de 
armata sud-coreeană. 

După asta, lui Kai și lui Kong Zhao avea să le fie foarte dificil 
să-i reţină pe generalul Huang și pe aliaţii săi, inclusiv pe Chang 
Jianjun. Dar președintele Chen avea ultimul cuvânt și Kai simţea 
că el urma să încline spre moderație. Probabil. 

— Un minut. 

Kai se holbă la imaginea din satelit a Coreei de Nord. Era 
copleșit de sentimentul unei tragedii, știind că eșuase să 
împiedice acest lucru. 

Graficul radar arătă rachetele aterizând, într-un interval de 
câteva secunde, peste tot sfertul de nord-est al Coreei. După 
calculele lui Kai, în zona aceea existau unsprezece baze militare 
și se părea că președintele Green le lovise pe toate. 

Imaginea de la satelitul cu senzori de infraroșu era chiar și 
mai elocventă. 

Chang Jianjun se ridică în picioare. 

— Dacă-mi permiteţi, domnule președinte, în calitate de 
vicepreședinte al comisiei pentru securitate naţională... 

— Dă-i drumul! 

— Răspunsul nostru trebuie să fie dur și să le provoace 
pagube adevărate Statelor Unite - și, în orice caz, trebuie să fie 
proporțional cu ofensa. Propun trei atacuri nucleare asupra unor 
baze militare americane din afara continentului american: în 
Alaska, Hawaii și Guam. 

Chen scutură din cap. 

— Una va fi suficientă. O ţintă, o bombă - dacă într-adevăr 
facem asta. 

Kong Zhao zise: 

— Întotdeauna am spus că nu vom folosi primii armele 
nucleare. 

— Și nu vom fi primii, zise Jianjun. Dacă vom face așa cum 
sugerez eu, vom fi abia a treia mână. Ultranaţionaliștii nord- 
coreeni au fost prima mână, iar Statele Unite, a doua. 

— Mulţumesc, Chang Jianjun. 

Președintele Chen privi spre Kai, dorind, evident, să asculte 
argumentele împotriva acestui lucru. 

Kai se trezi într-un conflict public direct cu tatăl său. 

— În primul rând, observați că agresiunea americanilor 
împotriva noastră, adică scufundarea portavionului Fujian, nu a 
implicat arme nucleare. 

— O observaţie importantă, spuse Chen. 

Kai se simţi încurajat. Președintele era, în mod clar, pentru 
moderație. Poate că moderaţia avea să învingă. El continuă: 

— In al doilea rând, americanii au folosit arme nucleare nu 
împotriva noastră, nici măcar împotriva prietenilor noștri din 
Coreea de Nord, ci împotriva unui grup rebel căruia Republica 
Populară Chineză nu-i datorează niciun fel de loialitate. Am 
putea considera chiar că președintele Green ne-a făcut o 
favoare atât nouă, cât și întregii lumii, scăpându-ne de un grup 
rebel de uzurpatori care aproape că a declanșat un război 
nuclear. 

Un aghiotant șopti ceva la urechea ministrului de externe, Wu 
Bai. Wu păru furios. 

— Șeful executivului din Hong Kong s-a întors împotriva 
noastră. El solicită oficial ca armata chineză să evacueze 
imediat garnizoana din Hong Kong, toate cele douăsprezece mii 
de persoane, ca să se asigure că Hong Kongul nu devine o ţintă 
a atacului nuclear. Wu făcu o pauză. El a făcut publică această 
solicitare. 

Huang se înroși la față. 

— Trădătorul! 

Președintele Chen spuse furios: 

— Credeam că-l ținem sub control! Noi l-am numit șef al 
executivului tocmai pentru că era loial partidului. 

„Aţi instalat un guvern-marionetă, se gândi Kai, și nu v-aţi 
așteptat niciodată ca păpușa să vă muște”. 

— Vedeţi? rosti Huang. Mai întâi Taiwanul devine sfidător, 
apoi Hong Kongul. Vă tot spun: este fatal să pari slab! 

Șeful lui Kai, Fu Chuyu, spuse: 

— Imi pare rău că trebuie să adaug ştirilor proaste altele și 
mai proaste, spuse el. Dar am primit un mesaj de la ministrul 
adjunct pentru informaţii interne, pe care trebuie să-l ascultați. 
Se pare că sunt necazuri în Xinjiang. 

Această vastă provincie deșertică din vestul Chinei avea o 
populaţie majoritar musulmană și o mică mișcare de 
independență. 

— Separatiștii au preluat controlul aeroportului Diwopu și al 
sediului partidului comunist din capitala Urumqi. Ei au declarat 
că Xinjiang este acum Turkestanul de Est, o ţară independentă, 
și că va rămâne neutră în actualul conflict nuclear. 

Kai își dădea seama că rebeliunea avea să reziste, probabil, o 
jumătate de oră. Armata din Xinjiang avea să se năpustească 
asupra separatiștilor ca o haită de lupi peste o turmă de oi. Dar, 
în astfel de momente, chiar și o lovitură militară comică, de 
operetă, era o gravă atingere adusă mândriei Chinei. 

Era enervant, după cum demonstră imediat generalul Huang. 

— Acesta este imperialism reacţionar, evident, fumegă el. 
Priviţi ce s-a întâmplat în ultimele două luni! Coreea de Nord, 
Sudan, Marea Chinei de Sud, Insulele Diaoyu, Taiwan, iar acum 
Hong Kong și Xinjiang. Este moarte printr-o mie de tăieturi, o 
campanie atent planificată pentru a priva China de teritorii 
bucată cu bucată! lar americanii se află în spatele fiecărui pas! 
Trebuie să oprim asta acum. Trebuie să-i facem pe americani să 
plătească prețul pentru agresiunea lor - altfel ei nu se vor opri 
până când China nu va fi redusă la statutul de colonie servilă, 
ceea ce a fost până în urmă cu un secol. Un atac nuclear limitat 
este singura variantă posibilă pentru noi acum. 

Președintele Chen spuse: 

— Nu am ajuns încă în acel punct disperat. Ar putea să vină, 
știu asta. Dar, deocamdată, trebuie să încercăm metode mai 
puţin apocaliptice. 

Cu coada ochiului, Kai observă privirile aruncate între tatăl 
său și generalul Huang. „Normal, se gândi el, ar fi descurajaţi să 
piardă această dispută.” 

Apoi Jianjun se ridică în picioare, murmură ceva despre 
chemarea naturii și părăsi încăperea. Era surprinzător. Kai știa 
că tatăl lui nu suferea din cauza problemelor cu vezica obișnuite 
la bărbaţii în vârstă. Jianjun nu-și recunoștea niciodată 
problemele de sănătate în fața lui, dar mama lui îl ţinea la 
curent. In orice caz, Jianjun trebuia să fi avut un motiv puternic 
ca să părăsească încăperea în toiul unei discuţii atât de 
importante. Era bolnav? Bătrânul era un dinozaur, dar Kai îl 
iubea. 

Chen spuse: 

— Generale Huang, te rog să pregătești armata populară de 
eliberare să intre în Hong Kong în forță și să preia controlul 
guvernului de acolo. 

Nu era ceea ce își dorea Huang, dar era mai bine decât nimic, 
iar el acceptă fără să se opună. 

Apoi Kai îl observă pe Wang Qingli intrând în cameră. Wang 
era șeful securităţii prezidenţiale. Deși era un acolit al lui Huang 
și al lui Jianjun, era mult mai bine îmbrăcat și, uneori, era 
confundat cu președintele pe care-l păzea. Acum el urcă pe 
scenă și rosti ceva la urechea lui Chen. 

Lui Kai nu-i plăcea asta. Se întâmpla ceva. Jianjun părăsise 
camera, apoi intrase Wang. Coincidenţă? 

Prinse privirea aliatului său, Kong Zhao. Kong se încruntă. Și 
el era tulburat. 

Apoi se uită la președintele Chen, care-l asculta pe Wang, 
părând agitat și nervos și chiar pălind ușor. Era șocat. 

De acum, toată lumea din jurul mesei realizase că se întâmpla 
ceva ciudat. Discuţia se opri și toţi așteptară în tăcere. 

Fu Chuyu, ministrul securității și șeful lui Kai, se ridică în 
picioare. 

— lertaţi-mă, tovarăși, dar trebuie să întrerup discuţia 
noastră. Sunt nevoit să vă informez că o investigaţie internă a 
Guoanbu a dezvăluit dovezi serioase cum că Chang Kai este un 
agent al Statelor Unite. 

Kong Zhao izbucni: 

— Ridicol! 

Fu insistă: 

— Chang Kai își derula propriul program de politică externă, 
necunoscut tovarășilor săi. 

Kai abia dacă putea să creadă ceea ce tocmai se întâmpla. 
Chiar încercau să scape de el în toiul unei crize nucleare 
globale? 

— Nu, nu puteţi face asta, spuse el. China nu este vreo 
republică bananieră. 

Fu continuă ca și cum Kai nici măcar nu vorbise: 

— Avem dovezi pentru trei acuzaţii fatale la adresa lui. Unu, 
Kai a informat CIA despre slăbiciunea mortală a regimului 
Comandantului Suprem din Coreea de Nord. Doi, el a făcut la 
Yeongjeo-dong o înţelegere cu generalul Pak pe care nu era 
autorizat să o negocieze. Trei, le-a transmis americanilor o 

avertizare timpurie despre decizia noastră de a-l înlocui pe 
Comandantul Suprem cu generalul Pak. 

Toate acestea erau mai mult sau mai puţin adevărate. Kai le 
făcuse pe toate - dar nu pentru că era un trădător, ci pentru că 
serveau cel mai bine interesele Chinei. 

Dar povestea aceasta nu avea nicio legătură cu justiţia. Astfel 
de acuzaţii nu aveau niciodată legătură cu justiţia. El ar fi putut, 
la fel de bine, să fie acuzat de corupţie. Acesta era un atac 
politic. 

Kai se gândise că era blindat împotriva inamicilor săi politici. 
Era un prinţișor. Tatăl lui era vicepreședintele comisiei pentru 
securitate naţională. Ar fi trebuit să fie intangibil. 

Dar tatăl lui părăsise camera. 

Kai înţelegea acum simbolismul profund al acestei acțiuni. 

Fu spuse: 

— Cel mai apropiat colaborator al lui Kai, în toată această 
afacere, a fost Kong Zhao. 

Kong arăta de parcă tocmai fusese trăsnit. 

— Eu? spuse el șocat. Işi recuperă însă rapid stăpânirea de 
sine și adăugă: Domnule președinte, este evident că aceste 
acuzaţii au fost scoase la iveală în acest moment pentru că 
facțiunea agresivă, pro-război, din cadrul acestui guvern, vede 
asta ca pe singura cale de a câștiga disputa. 

Chen nu-i răspunse lui Kong. 

Fu spuse: 

— Nu am altă alternativă decât să-i plasez pe Chang Kai și pe 
Kong Zhao în stare de arest. 

Kai se gândi: „Cum ne pot aresta în mijlocul camerei de 
operaţiuni?” Dar ei plănuiseră totul. 

Ușa principală se deschise și șase dintre agenţii de securitate 
ai lui Wang, îmbrăcați în costumele lor distinctive, negre, intrară 
în încăpere. 

— Este o lovitură de stat! spuse Kai. 

El presupunea că acesta fusese complotul pus la cale de tatăl 
său împreună cu Fu Chuyu și cu generalul Huang la cina cu 
picioare de porc de la restaurantul Enjoy Hot. 

Wang vorbi din nou cu Chen, dar, de data asta, suficient de 
tare încât să fie auzit de toată lumea. 

— Cu permisiunea dumneavoastră, domnule președinte... 

Chen ezită preţ de un lung moment. 

Kai spuse: 

— Domnule președinte, dacă mergeţi pe această direcţie, 
încetați să mai fiți președintele ţării noastre și deveniți un 
simplu instrument al armatei. 

Însă Chen părea să fie de acord cu asta. Era clar că el 
considera că moderația câștigase disputa, dar vechea gardă era 
mai puternică. Putea el să-i sfideze și să supravieţuiască? Putea 
el să sfideze armata și autoritatea colectivă a vechilor 
comuniști? 

Nu putea. 

— Dă-i drumul! spuse președintele Chen, iar Wang își chemă 
oamenii. 

Toată lumea privea într-o tăcere hipnotică în timp ce agenţii 
de securitate traversau camera și urcau pe scenă. Doi se 
postară în picioare de fiecare parte a lui Kai și alţi doi alături de 
Kong. Ambii bărbaţi se ridicară, fiind ţinuţi ușor de coate. 

Privind spre Fu Chuyu, Kong strigă cu furie: 

— Vă veţi distruge propria ţară, idioţi nenorociţi! 

Fu spuse încet: 

— Du-i pe amândoi la închisoarea Qincheng. 

— Da, domnule ministru, zise Wang. 

Agenţii îi conduseră pe Kai și pe Kong jos de pe scenă, apoi 
traversară camera și ieșiră. 

Chang Jianjun se afla pe hol, lângă ascensoare: părea că 
ieșise din cameră ca să nu fie nevoit să fie martor la arestare. 

Kai își amintea o conversaţie în care tatăl lui îi spusese: 
„Comunismul este o misiune sacră. Este mai presus de orice 
altceva, inclusiv legăturile noastre de familie și propria 
siguranţa. Acum înţelegea ce dorise să spună bătrânul. 

Wang se opri și spuse nesigur: 

— Chang Jianjun, vrei să vorbești cu fiul tău? 

Fără să caute privirea lui Kai, Jianjun spuse: 

— Nu am niciun fiu. 

— Ah, dar eu am un tată, spuse Kai. 


VP - 641 


CAPITOLUL 42 


Pauline omorâse sute de oameni, poate chiar mii, atunci când 
bombardase bazele militare din Coreea de Nord și poate mult 
mai mulți fuseseră schilodiţi de explozii sau distruși de radiații. 
În mintea ei, știa că făcuse lucrul corect: regimul criminal al 
generalului Pak trebuia terminat. Dar niciun raţionament nu o 
putea face să se simtă împăcată cu asta în inima ei. De fiecare 
dată când se spăla pe mâini, se gândea la Lady Macbeth, care 
încerca să-și îndepărteze sângele de pe mâini. 

Se adresase naţiunii la televiziune, la ora opt în acea 
dimineaţă, anunțând că, acum, ameninţarea nucleară din partea 
Coreei de Nord se încheiase. Chinezii și ceilalţi ar fi trebuit să 
înţeleagă că asta era soarta celor care foloseau arme nucleare 
împotriva Statelor Unite sau aliaţilor acestora. Primise mesaje 
de susţinere de la mai mult de jumătate dintre conducătorii 
lumii și ea le spusese tuturor că un regim nuclear rebel era o 
amenințare pentru toată lumea. Ceruse calm, dar nu asigurase 
audiența că totul avea să fie în regulă. 

Chinezii aveau să treacă la represalii, se temea ea, deși nu le 
spusese asta. Gândul o umplea de groază. 

Să le spună oamenilor să nu intre în panică nu era niciodată 
eficient și părăsirea orașelor americane începea să ia amploare. 
Fiecare centru al orașelor importante era blocat. Sute de mașini 
formau lungi șiruri la trecerile frontierei spre Canada și Mexic. 
Magazinele de arme vânduseră toate stocurile de muniţie. La un 
magazin Costco din Miami, un bărbat fusese împușcat mortal 
într-o ceartă pentru ultima cutie de conserve de ton. 

Imediat după emisiune, Pauline și Pippa se urcară în Marine 
One ca să zboare la Țara Munchkin. Intrucât fusese trează toată 
noaptea, Pauline aţipise pe drum. Când elicopterul ateriză, ar fi 
vrut să nu-și deschidă ochii. Avea să încerce să prindă o oră sau 
două de somn mai târziu, dacă era posibil. 

In timp ce ascensorul le ducea în jos, Pauline se simţea 
recunoscătoare să se afle în siguranță, sub pământ; apoi regretă 
acest gând egoist, care însă reveni când o privi pe Pippa din 
nou. 

Prima dată când venise în Țara Munchkin, fusese o celebritate 
aflată în vizită, care inspecta un exponat. Totul fusese imaculat, 

iar atmosfera foarte calmă. Acum totul era diferit. Locul era în 
funcţiune și coridoarele erau pline de activitate. Cabinetul lui 
Pauline și ofițerii superiori de la Pentagon se mutau acolo. 
Dulapurile de depozitare erau aprovizionate și peste tot se 
vedeau cutii de carton pe jumătate goale. Inginerii porneau 
mecanismele pentru controlul mediului, verificând totul din nou 
și din nou. Îngrijitorii puneau prosoape la băi și aranjau mesele 
din popota ofiţerilor. Aerul de eficiență vioaie nu reușea să 
mascheze complet substratul de teamă înăbușită. 

Pauline fu întâmpinată de generalul Whitfield, pe a cărui faţă 
rotundă se citea încordarea. Ultima dată, el fusese amabilul 
curator al unei instalaţii care nu era folosită niciodată; astăzi, el 
purta povara zdrobitoare de a gestiona ceea ce putea să fie 
ultimul bastion al civilizaţiei americane. 

Zona de locuit a lui Pauline era modestă pentru un 
apartament prezidenţial: un dormitor, un salon, care folosea și 
drept birou, un colţișor de bucătărie și o baie compactă, cu o 
combinaţie de duș și cadă. Corespundea nevoilor de bază, 
asemenea unui hotel de categorie medie, cu reproduceri ieftine 
pe perete și covoare verzi. Peste tot se auzea pe fundal 
zgomotul constant al ventilatoarelor și se simțea un miros 
nenatural, al aerului purificat, întrebându-se cât de mult timp 
avea să fie nevoită să locuiască acolo, ea avu un sentiment de 
regret gândindu-se la opulența reședinței sale de la Casa Albă. 
Dar aici era vorba despre supraviețuire, nu despre confort. 

Pippa avea o singură cameră, în imediata vecinătate a lui 
Pauline. Era emoţionată datorită mutării și nerăbdătoare să 
exploreze buncărul. 

— Este precum momentul acela, dintr-un film western vechi, 
în care se așază căruțele în cerc. 

Ea presupunea că tatăl ei avea să li se alăture mai târziu și 
Pauline nu o lămuri. Câte un șoc, pe rând. 

Pauline îi oferi Pippei un suc din frigider. 

— Ai un minibar! exclamă Pippa. Eu nu am decât apă 
îmbuteliată. Ar fi trebuit să-mi aduc niște dulciuri! 

— Există un magazin pe aici. Poţi să cumperi câte ceva. 

— Și pot să merg la cumpărături fără serviciul secret. Ce 
tratație! 

— Da, poţi. Acesta este cel mai sigur loc din lume. 

„Ceea ce este ironic”, se gândi ea. 

Pippa observă și ea ironia și exuberanţa i se evaporă. Se 
așeză, având un aer gânditor. 

— Mamă, ce se întâmplă, cu adevărat, într-un război nuclear? 

Pauline se gândi că îi ceruse lui Gus, cu mai puţin de o lună în 
urmă, să-i amintească faptele esenţiale și simţi din nou groaza 
aceea din timp ce recita litania agoniei și distrugerii. Acum 
privea cu dragoste spre fata ei, care purta un tricou vechi cu 
inscripţia „Pauline președinte”. Expresia Pippei trăda mai 
degrabă curiozitate și îngrijorare decât frică. Ea nu cunoscuse 
niciodată violenţa, nici nu avusese inima sfâșiată. Merita 
adevărul, se gândi Pauline, deși asta avea să o supere. 

Chiar și așa, ea îndulci detaliile. „În prima milionime de 
secundă, se formează o sferă de foc având un diametru de două 
sute de metri. Oricine aflat în interiorul ei moare instantaneu”. 
În schimb spuse: 

— În primul rând, mulţi oameni sunt uciși imediat de căldură. 
Ei nu vor ști nimic despre asta. 

— Ce noroc pe ei! 

— Poate. 

„Explozia nivelează clădirile pe o rază de un kilometru și 
jumătate. Aproape oricine aflat în zona aceea moare”. 

— Apoi explozia distruge proprietăţile și împrăștie resturile. 

— Deci ce vor face autorităţile? întrebă Pippa. 

— Nicio ţară din lume nu are suficienţi doctori încât să facă 
faţă victimelor unui război nuclear. Spitalele noastre vor fi 
copleșite și mulţi oameni vor muri din cauza lipsei îngrijirilor 
medicale. 

— Dar cât de mulţi? _ 

— Asta depinde de numărul de bombe. Intr-un război dintre 
Statele Unite și Rusia, având în vedere că ambele țări au stocuri 
uriașe de arme nucleare, probabil că ar muri în jur de o sută 
șaizeci de milioane de americani. 

Pippa era uluită. 

— Dar asta înseamnă mai mult de jumătate din ţară. 

— Da. În momentul ăsta, pericolul este un război cu China, 
care are stocuri mai reduse; totuși, cred că vor fi uciși vreo 
douăzeci și cinci de milioane de cetățeni americani. 

Pippa era bună la aritmetică. 

— O persoană din treisprezece, zise ea. 

— Da. 

Ea încercă să-și imagineze. 

— Asta înseamnă treizeci dintre copiii de la școala mea. 

— Da. 

— Cincizeci de mii de locuitori din DC. 

— Și mi-e teamă că ăsta este doar începutul, spuse Pauline. 

Ar fi putut, foarte bine, să-i expună întreaga oroare, se gândi 
ea. 

— Radiația va produce cancer și alte boli mulţi ani după 
aceea. Știm asta de la Hiroshima și Nagasaki, unde au explodat 
primele bombe nucleare. Ea ezită, apoi adăugă: lar ceea ce s-a 
întâmplat astăzi în Coreea este de treizeci de ori mai rău decât 
la Hiroshima. 

Pippa era pe punctul să izbucnească în lacrimi. 

— Pentru ce ai făcut asta? 

— Ca să împiedic ceva și mai rău. 

— Ce ar putea să fie mai rău? 

— Generalul Pak a lansat bombe nucleare peste două orașe. A 
treia ar fi putut să fie în Statele Unite. 

Pippa părea tulburată. 

— Vieţile americanilor nu valorează mai mult decât vieţile 
coreenilor. 

— Orice viaţă umană este prețioasă. Dar poporul american m- 
a ales să îi fiu conducător și eu am promis să-l protejez. Fac cea 
mai a dracului treabă. Și nu mă pot gândi la un alt lucru pe care 
aș fi putut să-l fac în ultimele două luni ca să împiedic ceea ce 
se întâmplă acum. Am prevenit un război la graniţa dintre Ciad 
și Sudan. Am încercat să împiedic ţările să le vândă arme 
teroriștilor. l-am lăsat pe chinezi să scape nepedepsiţi după 
scufundarea unei nave vietnameze. Am șters de pe fața 
pământului taberele ISGS din deșertul Sahara. M-am abținut să 
invadez Coreea de Nord. Nu pot considera niciuna dintre aceste 
acţiuni drept o decizie greșită. 

— Dar ce este cu iarna nucleară? 

Pippa părea neobosită, dar era îndreptăţită să primească 
răspunsuri. 

— Căldura de la exploziile nucleare pornește mii de incendii, 
iar fumul și cenușa se ridică foarte sus în atmosferă și blochează 
lumina soarelui. Dacă explodează sute de bombe, poate chiar 
mii, întunecarea soarelui va răci pământul și va reduce ploile. 
Unele dintre cele mai mari regiuni agricole ale noastre ar putea 

să devină prea reci ca să mai putem cultiva ceva. Prin urmare, 
mulţi dintre oamenii care au supravieţuit exploziilor, căldurii și 
radiaţiilor vor ajunge să moară de foame. 

— Deci este sfârșitul rasei umane? 

— Probabil că nu, dacă Rusia rămâne în afara războiului. Chiar 
și în cazul cel mai rău, câţiva oameni vor supraviețui probabil în 
locuri în care există soare și ploaie. Dar, în oricare dintre 
scenarii, este sfârșitul civilizaţiei, așa cum o știm. 

— Mă întreb cum ar fi viaţa atunci... 

— Există mii de romane despre asta și fiecare spune o 
poveste diferită. Adevărul este că nu știe nimeni. 

— Ar fi mai bine dacă nu ar avea nimeni arme nucleare. 

— Ceea ce nu se va întâmpla. Este ca și cum le-ai cere 
texanilor să renunțe la armele lor. 

— Poate că doar am putea să nu mai deţinem atât de multe. 

— Se numește controlul armelor, zise Pauline sărutând-o pe 
Pippa. Şi ăsta, fata mea deșteaptă, este începutul înţelepciunii. 

Petrecuse mult timp ca să-i explice Pippei ce însemna viaţa, 
dar trebuia să aibă grijă și de ceilalți americani. Ridică 
telecomanda televizorului. 

— Haide să vedem știrile! 

Un reporter spunea: 

— Milioane de case și de locuri de muncă ale americanilor au 
rămas fără electricitate în dimineaţa aceasta, ca urmare a 
erorilor apărute la computerele câtorva furnizori de energie. Unii 
comentatori presupun că erorile sunt rezultatul acţiunii unui 
singur virus software. 

— Sunt chinezii, spuse Pauline. 

— Pot să facă asta? 

— Da. Și probabil că noi le facem lor ceva asemănător. Se 
numește război cibernetic. 

— Ce noroc că suntem bine aici! 

— Locul ăsta are o sursă de energie independentă. 

— Mă întreb de ce au decis să atace energia pentru locuințele 
obișnuite. 

— Este unul dintre zecile de lucruri diferite pe care trebuie să 
le fi încercat. Ideal, ei doresc să saboteze comunicațiile militare, 
ca să nu mai putem lansa rachete și avioane. Dar software-ul 
nostru militar este bine apărat. Sistemele de securitate civile nu 
sunt la fel de bune. 

Pippa privi intens spre Pauline, apoi spuse ferm: 

— Cuvintele tale sunt încurajatoare, dar fața ta este 
îngrijorată. 

— Ai dreptate, dragă. Cred că putem supravieţui unui atac 
cibernetic. Dar mă îngrijorează altceva. În filosofia militară 
chineză, un atac cibernetic este preludiul. Ceea ce urmează este 
un război adevărat. 

o... 

Abdul conducea spre ieșirea din Nisa, îndreptându-se spre 
vest de-a lungul coastei, cu Kiah alături de el și cu Naji în spate, 
legat într-un scaun pentru copii. Cumpărase o mică mașină de 
familie cu două uși, veche de trei ani. Scaunul șoferului era 
puţin inconfortabil pentru statura lui, dar era în regulă pentru 
distanţe scurte. 

Drumul mergea de-a lungul plajelor goale ale Mediteranei și 
restaurantelor cu obloanele trase, pregătite pentru iarnă. In 
Paris și în alte orașe mari existau blocaje în trafic, în timp ce 
oamenii speriați se îndreptau spre zonele rurale, dar Coasta de 
Azur era o ţintă nucleară improbabilă; și, deși oamenii erau 
panicaţi, nu se puteau gândi la un loc mai sigur în care să se 
ducă. 

Kiah știa foarte puţine despre politica mondială și era doar 
vag conștientă de existenţa armelor nucleare, așa că nu aprecia 
grozăvia a ceea ce s-ar fi putut întâmpla, iar Abdul nu o 
lămurea. _ 

Opri mașina într-un mare port de agrement dintr-un orășel. Își 
verifică dispozitivul din buzunar și văzu un semnal identic cu cel 
pe care-l prinsese când trecuse prima dată pe aici, în urmă cu 
două zile. 

După ce parcă mașina, el și Kiah coborâră și inspirară aerul 
înviorător al mării. Îmbrăcară noile haine de iarnă pe care le 
cumpăraseră de la Galeriile Lafayette. Soarele era strălucitor, 
dar sufla o briză răcoroasă și, pentru oamenii obișnuiți cu 
deșertul Sahara, o astfel de vreme era rece. Kiah alesese o 
pelerină neagră, croită pe măsură, cu un guler de blană, care o 
făcea să arate ca o prinţesă. Abdul avea o jachetă groasă care-i 
conferea un aer nautic. 

Kiah îl îmbrăcă pe Naji cu noul lui palton și îi puse pe cap 
căciula tricotată. Abdul deschise căruciorul și îl așeză confortabil 
pe Naji. 

— ÎI împing eu, spuse Kiah. 

— Pot s-o fac eu, nu mă deranjează. 

— Este degradant pentru un bărbat. Nu vreau ca oamenii să 
creadă că ești sub papuc. 

Abdul zâmbi. 

— Francezii nu gândesc în felul acesta. 

— Te-ai uitat în jur? În partea asta de lume sunt mii de arabi. 

Era adevărat. Acolo, în portul de agrement, nu existau feţe 
negricioase, dar în zona orașului Nisa, în care locuiau ei, exista 
un mare procentaj de etnici nord-africani. 

Abdul ridică din umeri. Chiar nu avea importanţă cine 
împingea căruţul și, cu timpul, Kiah avea să își schimbe probabil 
modul de gândire. Nu era nevoie să o grăbească. 

Se plimbară alene prin portul de agrement. Abdul se gândise 
că poate lui Naji i-ar fi plăcut să vadă bărcile, dar Kiah era cea 
care reacţiona. Era uluită. Deși fusese proprietar de barcă, ea nu 
văzuse niciodată astfel de nave. Cel mai mic iaht cu o cabină i 
se părea uluitor de luxos. Pe unele dintre ele, proprietarii făceau 
curățenie sau vopseau - sau doar stăteau și beau câte ceva. 
Existau și câteva iahturi mari, oceanice. Abdul se opri să 
privească unul dintre ele, numit M; Amore. Membrii echipajului, 
în uniforme albe, spălau geamurile. 

— Este mai mare decât casa în care locuiam! spuse Kiah. La 
ce folosește? 

— Este pentru el. 

Abdul arătă spre un bărbat îmbrăcat într-un pulover larg, 
așezat pe puntea superioară împreună cu două femei tinere, 
care erau cam dezbrăcate pentru vremea aceea și păreau 
înfrigurate. Toţi beau șampanie. 

— Doar pentru plăcerea lui. 

— Mă întreb de unde are toţi banii ăștia. 

Abdul știa de unde își obținea bărbatul banii. 

Se plimbară prin port timp de o oră. Existau patru cafenele, 
trei închise și una deschisă, deloc aglomerată. In interior era 
curat și cald, cu mașini de cafea argintii și strălucitoare și un 
proprietar vioi și eficient, care zâmbi spre Naji și le spuse să se 
așeze oriunde doreau. Ei aleseră o masă de lângă fereastră, cu 
vedere bună spre nave, inclusiv spre Mi Amore. Işi scoaseră apoi 
hainele și comandară ciocolată caldă și produse de patiserie. 

Abdul răcea ciocolata într-o lingură și îl hrănea pe Naji. 
Copilului îi plăcea și cerea mai multă. 

Dacă după-amiaza mergea conform planului, misiunea lui 
Abdul avea să se încheie până la căderea serii. 

După asta n-avea să se mai poată preface, nici faţă de 
angajatorii săi, nici faţă de el însuși. Trebuia să înfrunte faptul că 
nu-și dorea să meargă acasă. Dar avea suficienţi bani pentru 
câteva luni de hoinăreală și nu era convins că rasa umană mai 
avea atât de mult timp la dispoziţie. 

Când privea spre Kiah și Naji, se simțea sigur de un singur 
lucru: nu avea să-i părăsească. Descoperise o mulțumire liniștită 
în viața alături de ei și n-avea să renunțe niciodată la asta. 
Abdul știa ce se întâmpla în Coreea și, oricât de puţin timp le 
mai rămăsese - șaizeci de ani sau șaizeci de ore sau șaizeci de 
secunde singurul lucru de care-i păsa era să și-l petreacă 
împreună cu ei. 

Observă apoi două vase mici care intrau în port, o șalupă de 
viteză și o bărcuţă rapidă, ambele cu benzi roșii și albastre și 
cuvântul POLICE scris cu litere mari. Aparțineau poliţiei judiciare, 
forța naţională cea mai serioasă care se ocupa de criminalitate, 
cumva asemănătoare cu FBI. 

Un moment mai târziu, auzi sirenele și câteva mașini de 
poliție intrară în port de pe drumul principal. Ignorând semnele 
cu intrarea interzisă, acestea porniră de-a lungul cheiului, 
mergând periculos de rapid. Kiah spuse: 

— Mă bucur că nu le stăm în cale! 

Atât mașinile, cât și bărcile se apropiară de Mi Amore. 

Poliţiștii săriră afară din mașini. Erau puternic înarmaţi: toţi 
aveau pistoale în tocurile de la centură, iar unii dintre ei aveau 
și puști. Mișcându-se rapid, unii se împrăștiară de-a lungul 
cheiului, iar alţii traversară pasarela și urcară pe iaht. Abdul fu 
bucuros să realizeze că treaba asta fusese planificată și 
repetată. 

— Nu-mi plac armele acelea, spuse Kiah. Ar putea să se 
descarce accidental. 

— Haide să rămânem aici, în cafenea! Probabil că este cel mai 
sigur loc. 

Membrii echipajului în uniforme albe de pe Mi Amore ridicau 
mâinile în aer. 

Câţiva polițiști intrară sub punți. 

Unul dintre ei, înarmat cu pușcă, urcă pe puntea superioară. 
Bărbatul cel voinic i se adresă, fluturând furios din braţe. 
Polițistul părea nepăsător, ridicând arma și scuturând din cap. 

Apoi, pe punte urcă un poliţist musculos, cu un sac mare din 
polietilenă rezistentă pe care erau imprimate cuvintele: 
„Atenţie, substanţe chimice periculoase!” în mai multe limbi. 

Abdul își amintea o scenă nocturnă de pe un doc din Guinea- 
Bissau și câţiva bărbaţi care descărcau saci ca acela la lumina 
farurilor, în timp ce limuzina aștepta cu motorul oprit. „Bingo”, 
își spuse încet. 

Kiah auzi și îl privi curioasă, dar nu-i ceru nicio explicaţie. 

Membrii echipajului erau puși în cătușe, conduși jos de pe iaht 
și împinși în spatele unei dube. Bărbatul cel masiv și fetele 
aveau parte de un tratament similar, în ciuda indignării 
bărbatului. Alţi câţiva oameni apărură de sub punți și fură, la 
rândul lor, legaţi în cătușe și băgaţi în vehicule. 

Ultima persoană adusă de dedesubt părea cunoscută. 

Era un bărbat nord-african tânăr și grăsun, îmbrăcat cu un 
tricou verde și o pereche de pantaloni scurți jegoși. In jurul 
gâtului avea un șirag de pietre și boabe, pe care Abdul îl mai 
văzuse și înainte. 

— Nu poate să fie Hakim, nu-i așa? zise Kiah. 

— Pare să fie el, spuse Abdul. 

De fapt, știa precis asta. Bărbatul care derula afacerea 
decisese, dintr-un oarecare motiv, ca Hakim să însoţească 
livrarea pe tot drumul până în Franţa - și iată-l acolo! 

Abdul se ridică și ieși din cafenea ca să vadă mai bine. Kiah 
rămase în interior cu Naji. 

Un polițist apucă furios colierul-talisman al lui Hakim și îl 
smulse. Lanţul se rupse și pietrele se împrăștiară pe chei. Hakim 
scoase un strigăt de disperare: protecţia lui magică dispăruse. 
Poliţiștii râdeau în timp ce pietrele se rostogoleau pe ciment. 

Când nu erau atenţi, Hakim sări de pe chei în apă și începu să 
înoate viguros. 

Abdul era surprins de cât de bine putea să înoate Hakim. 
Puţini oameni din deșert știau să înoate, în orice fel. Poate că 
Hakim învățase pe lacul Ciad. 

În orice caz, încercarea lui de evadare era lipsită de speranţă. 
Unde se putea duce? Dacă ieșea din apă pe chei sau pe plajă, 

avea să fie, pur și simplu, înhăţat din nou. Dacă înota în afara 
portului, probabil că avea să se înece în largul mării. 

În orice caz, nu avea să ajungă prea departe. Cei doi polițiști 
din barca rapidă porniră după el. Unul dintre ei manevră barca 
gonflabilă, iar al doilea scoase un baston telescopic din oțel și îl 
întinse la lungimea maximă. Îl ajunseră cu ușurință din urmă, iar 
polițistul cu bastonul îl ridică foarte sus și îl lovi pe Hakim în cap 
cu toată forța. 

Hakim se scufundă sub apă și schimbă direcția, încă înotând 
foarte repede; dar barca îl urmă şi polițistul îl lovi din nou, 
ratând capul, însă lovindu-l în umăr. In apa mării apăru sânge. 

Hakim continuă să se zbată, înotând cu un singur braţ și 
încercând să-și ţină capul sub apă, dar polițistul ţinea bastonul 
pregătit și, imediat ce Hakim ieși la suprafaţă ca să ia aer, îl iovi 
din nou. Ofițerii de pe chei aclamau și aplaudau. 

Abdul își amintea de un joc din copilărie numit Whack-a- 
Mole”. 

Polițistul lovi din nou capul lui Hakim, ceea ce stârni alte 
urale. 

Când, în sfârșit, Hakim începu să dea semne de oboseală, ei îl 
traseră afară din apă și îl aruncară pe fundul bărcii, legându-l în 
cătușe. Braţul lui stâng părea rupt și capul îi sângera. 

Abdul intră din nou în cafenea. Un bărbat brutal suferise o 
bătaie brutală: era dreptate brută. 

Prizonierii fură duși de la locul crimei, iar banda izolatoare a 
poliţiei fu întinsă peste tot în jurul iahtului. De sub punți erau 
aduși tot mai mulți saci de polietilenă - ceea ce priva ISGS de 
milioane de dolari, se gândea Abdul cu o satisfacție profundă. 
Poliţiştii puternic înarmaţi se îndepărtară și locul lor fu luat de 
detectivi și de ceea ce păreau să fie specialiști criminaliști. 

— Putem să mergem, îi spuse Abdul lui Kiah. A 

Plătiră ciocolata și se întoarseră la mașina lor. In timp ce se 
îndepărtau, Kiah spuse: 

— Ştiai ce urma să se întâmple, nu-i așa? 

— Da. 

— În sacii aceia de plastic erau droguri? 

— Da. Cocaină. 

— Din cauza asta ai fost cu noi în autobuz tot drumul de la 
lacul Ciad? Din cauza acelei cocaine? 


Ia „Lovește cârtița” joc electronic lansat de Arcade, popular în anii '80. (nitr.). 

— E mai complicat de atât. 

— Îmi vei explica și mie? 

— Da. Acum pot să-ţi spun, pentru că totul s-a încheiat. Sunt 
multe de povestit. Unele lucruri sunt încă secrete, dar pe cele 
mai multe pot să ţi le împărtășesc. Poate în seara asta, după ce 
merge la culcare Naji. Vom avea suficient timp. Și pot să 
răspund la toate întrebările tale. 

— Bine. 

Se lăsa întunericul. Se întoarseră la Nisa și parcară în fața 
clădirii lor. Abdul iubea locul acela. La parter se afla o brutărie, 
iar mirosul de pâine proaspătă și de patiserie îi amintea de casa 
copilăriei lui, din Beirut. 

Abdul îl duse pe Naji în apartamentul lor. Era un apartament 
mic, dar confortabil, cu două dormitoare, o cameră de zi, o 
bucătărie și o baie. Kiah nu locuise niciodată într-un loc cu mai 
mult de o cameră și se credea în paradis. 

Naji era deja somnoros, poate din cauza aerului proaspăt al 
mării. Abdul îl hrăni cu ouă jumări, urmate de o banană, iar Kiah 
îi făcu baie și îl băgă în pijamale curate. Abdul îi citi o poveste 
despre un urs koala, numit Joey, dar Naji adormi înainte să 
ajungă la final. 

Kiah începu să pregătească cina, presărând seminţe de susan 
și de otetar peste cuburile de carne de miel. Aproape 
întotdeauna optau pentru mâncare arabă tradiţională. La Nisa 
puteau să cumpere toate ingredientele, de obicei de la 
magazine libaneze sau algeriene. Abdul stătea așezat și admira 
graţia cu care se mișca ea prin bucătărie. 

— Nu vrei să te uiţi la știri? îl întrebă ea. 

— Nu, spuse Abdul mulţumit. Nu vreau să mă uit la știri. 

o... 

Închisoarea Qincheng era destinată prizonierilor politici, care 
primeau un tratament mai bun decât criminalii obișnuiți. Invinșii 
din conflictele politice erau adesea aduși în închisoare în baza 
unor acuzații false: era un risc profesional pentru membrii elitei 
chineze. Celula lui Kai măsura doar cinci metri pe patru, dar 
avea un birou, un televizor și un duș. 

| se permitea să poarte propriile haine, dar îi luaseră 
telefonul. Kai se simţea dezbrăcat fără el. Nu-și putea aminti 
ultima dată când fusese fără telefon pentru mai mult timp decât 
avea nevoie să facă un duș. 

Lovitura de la Beijing din ziua aceea îl luase prin surprindere, 
dar acum înţelegea că ar fi trebuit să se gândească la această 
posibilitate. Fusese concentrat să-l convingă pe președintele 
Chen să nu pornească un război și nu-și imaginase că șoimii ar fi 
putut să-l deposedeze pe Chen de capacitatea de a alege. 

O conspirație împotriva președintelui ar fi trebuit să fie 
demascată de jumătatea din Guoanbu care se ocupa de 
securitatea internă, dar, desigur, șeful acestui departament, 
ministrul adjunct Li Jiankang, făcuse parte din complot, iar 
superiorul său, ministrul securităţii statului, Fu Chuyu, fusese 
unul dintre conducătorii reţelei. Cu armata și poliția secretă în 
spatele complotului, acesta nu avea cum să eșueze. 

Cel mai mare șoc fusese trădarea tatălui său. Desigur, Kai îl 
auzise pe Jianjun spunând că revoluţia comunistă era mai 
importantă decât orice altceva, inclusiv decât legăturile de 
familie; dar oamenii spuneau astfel de lucruri fără să se 
gândească cu adevărat la ele. Sau, cel puţin, așa crezuse 
întotdeauna Kai. Dar tatăl lui vorbise serios. 

Așezat la birou și privind știrile la micul televizor, Kai simţea 
cât de ciudat era să fie neajutorat. Soarta Chinei - și a lumii - nu 
se mai afla acum în mâinile lui. Cu Kong Zhao în pușcărie, la fel 
ca el, nu mai era nimeni care să-i înfrâneze pe militari. Probabil 
că aveau să realizeze schema lui Jianjun pentru un atac nuclear 
limitat. Ei ar fi putut să declanșeze chiar distrugerea Chinei. 
Trebuia doar să aștepte și să vadă. 

Dar își dorea să poată aștepta alături de Ting. N-avea să-l 
ierte niciodată pe tatăl său pentru că îl separase de ea, poate 
chiar în timpul ultimelor zile din viaţa lor. Dorea cu disperare să 
stea de vorbă cu ea. Işi privi ceasul. Mai era o oră până la miezul 
nopții. 

Apoi ceasul îi oferi ideea. 

Lovi în ușă ca să atragă atenţia. Două minute mai târziu, intră 
un tânăr ofițer de la închisoare numit Liang. El nu-și luă nicio 
măsură de prevedere: gardienii deciseseră, evident, în privinţa 
lui Kai că nu reprezenta o ameninţare pentru ei, ceea ce era 
adevărat. 

— E ceva în neregulă? îl întrebă bărbatul. 

— Chiar vreau să vorbesc la telefon cu soţia mea. 

— Nu se poate, îmi pare rău! 

Kai își scoase ceasul și îl ţinu în mână ca să-l poată vedea 
Liang. 

— Acesta este un Rolex Datejust din oţel, care costă opt mii 
de dolari americani la mâna a doua. Il dau la schimb pentru 
ceasul tău. 

Liang purta un ceas ofițeresc - echipament standard militar -, 
care valora zece dolari. 

Ochii lui Liang sclipiră de lăcomie, dar el spuse precaut: 

— Trebuie să fii corupt ca să-ţi permiţi un ceas ca ăsta. 

— A fost un cadou de la soţia mea. 

— Atunci, ea trebuie să fie coruptă. 

— Soţia mea este Tao Ting. 

— Din Dragoste la palat? zise Liang emoţionat. Îmi place 
serialul acela! 

— Ea joacă rolul lui Sun Mailin. 

— Știu! Concubina favorită a împăratului. 

— Poţi să o suni din partea mea, de pe telefonul tău. 

— Vrei să spui că aș putea să vorbesc cu ea? 

— Dacă vrei... Apoi dă-mi mie telefonul! 

— O, stai să vezi când va afla iubita mea despre asta! 

— O să scriu numărul pe care trebuie să-l formezi. 

Liang ezită. 

— Totuși, o să iau și ceasul... 

— În regulă, imediat ce îmi dai telefonul. 

— De acord. 

Liang formă numărul pe care i-l dăduse Kai. Un moment mai 
târziu, spuse: 

— Vorbesc cu Tao Ting? Da, sunt împreună cu soţul tău, dar, 
înainte să-i dau telefonul, vreau doar să-ţi spun că iubitei mele îi 
place serialul și că este o mare onoare să discut cu tine... O, ești 
foarte drăguță să spui asta, mulțumesc! Da, este aici. 

Apoi îi dădu telefonul lui Kai, iar el îi dădu ceasul Rolex. 

— Draga mea, rosti Kai apoi. 

Ting izbucni în lacrimi. 

— Nu plânge! spuse Kai. 

— Mama ta mi-a spus că te-au trimis la închisoare - ea spune 
că este vina tatălui tău! 

— E adevărat. 

— lar americanii au distrus jumătate din Coreea de Nord cu 
arme nucleare și toată lumea spune că urmează China. E 
adevărat? 

Kai simţea că, dacă răspundea sincer, ea avea să se supere și 
mai tare. 

— Nu cred că președintele Chen este atât de prost încât să 
permită să se întâmple una ca asta, spuse el; nu-i zisese cu 
adevărat o minciună, dar nici adevărul pe deplin. 

— Totul a luat-o razna! zise ea. Toate semafoarele din Beijing 
au fost oprite și traficul este blocat. 

— Asta este opera americanilor, zise el. Război cibernetic. 

Liang își scotea vechiul său ceas de mână și își punea la 
încheietură noul Rolex. Tinea mâna ridicată, savurând 
momentul. 

— Când vei ieși de acolo? întrebă Ting. 

„Niciodată, se gândi Kai, în cazul în care comuniștii bătrâni 
lansează o armă nucleară împotriva americanilor.” Dar spuse: 

— Dacă tu și cu mama veți putea să puneţi presiune pe tatăl 
meu, s-ar putea să nu dureze prea mult. 

Ting își trase nasul zgomotos și reuși să se oprească din 
plâns. 

— Cum e acolo? Ţi-e frig? Ti-e foame? 

— E mult mai bine decât într-o închisoare obișnuită, spuse 
Kai. Nu-ţi face griji pentru confortul meu. 

— Cum este patul? Vei putea să dormi? 

În momentul acela, Kai nu se putea închipui dormind, dar 
presupuse că, mai devreme sau mai târziu, natura avea să își 
urmeze cursul. 

— Singurul lucru în neregulă cu patul meu este că nu te afli tu 
în el. 

Asta o făcu să plângă din nou. 

Liang se opri din admirarea ceasului și spuse: 

— Nu mai avem prea mult timp. Ceilalţi paznici se vor întreba 
ce fac. 

Kai încuviinţă din cap. 

— Draga mea, trebuie să închid. 

— Voi pune fotografia ta pe pernă, lângă mine, ca să pot să te 
privesc în continuare. 

— Doar stai întinsă și gândește-te la toate momentele bune 
pe care le-am petrecut împreună. Asta te va ajuta să dormi. 

— Mă duc să-l văd pe tatăl tău la prima oră, mâine-dimineaţă. 

— E o idee bună. 

Ting putea să fie foarte convingătoare adesea. 

— Voi face tot ce pot ca să te scot de acolo. 

— Putem să sperăm. : 

— Trebuie să gândim pozitiv. iți spun noapte bună și ne 
vedem mâine. 

— Somn uşor, spuse Kai. La revedere, dragostea mea! 

eoo 

Pentru prima dată, Pauline ținea o întrunire în camera de 
operațiuni din Tara Munchkin, care era o replică a celei de la 
Casa Albă. Persoanele-cheie erau: Gus, Chess, Luis, Bill, 
Jacqueline și Sophia. Tensiunea era ridicată, dar tot nu știau ce 
intenţiona să facă China. La Beijing era miezul nopţii și probabil 
că guvernul de acolo avea să ia o decizie abia dimineaţă. Între 
timp, Statele Unite nu aveau prea multe de făcut, ci doar să 
lupte împotriva atacurilor cibernetice care, până atunci, nu 
fuseseră paralizante. 

Pauline reveni la apartamentul ei ca să ia prânzul cu Pippa. 
Comandară hamburgeri de la cantină, apoi Pippa o întrebă: 

— Când va ajunge tati aici? 

Pauline se așteptase la asta. incercase să dea de Gerry, dar el 
nu răspundea la telefon. Acum, ea era cea care trebuia să-i 
spună Pippei adevărul. „Așa să fie”, se gândi ea. 

— Tata și cu mine avem o problemă, răspunse ea. 

Pippa păru nedumerită, dar și tulburată: putea ghici că era de 
rău. 

— Ce vrei să spui? 

Pauline ezită. Cât de multe avea să înțeleagă Pippa? Cât de 
mult înţelegea Pauline însăși la vârsta de paisprezece ani? Nu 
era prea sigură: fusese cu foarte multă vreme în urmă și, 
oricum, părinţii ei nu se despărțiseră niciodată. Înghiţi în sec și 
spuse: 

— Tata s-a îndrăgostit de altcineva. 

Pippa păru uluită. Era clar că nu-și imaginase asta nicio clipă. 
La fel ca majoritatea copiilor, ea considera căsătoria părinţilor ei 
ca fiind eternă, fără să se gândească prea mult la asta. 

— Nu ne părăsește, nu-i așa? zise ea. 

Pippa vedea totul ca și cum Gerry o abandona și pe ea, nu 
doar pe mama ei. Dar Gerry nu spusese că avea să se mute. 

— Nu știu ce va face, spuse Pauline cu sinceritate, deși ar fi 
putut să adauge ceea ce presupunea. Tot ceea ce știu este că el 
dorește să fie împreună cu ea. 

— Ce nu e bine la noi? 

— Nu știu, dragă. 

Și Pauline își punea această întrebare. Era vorba de slujba ei? 
Era sexul prea plictisitor? Sau, pur și simplu, lui îi plăcea ceva 
diferit? 

— Poate că nu e nimic în neregulă cu noi, spuse ea. Poate că 
unii bărbaţi au nevoie de o schimbare. 

— Oricum, cine este? 

— Cineva cunoscut. 

— Serios? 

— Este doamna Judd. 

Pippa izbucni în râs. Apoi se opri la fel de brusc. 

— Este ridicol, spuse ea. Tatăl meu și directoarea de la școala 
mea. Îmi pare rău că am râs. Nu e amuzant. În afară de aspectul 
ăsta. 

— Înţeleg ce vrei să spui. Este ceva grotesc în toată povestea 
asta. 

— Când a început? 

— Poate în timpul acelei excursii la Boston. 

— În hotelul ăla mizerabil? Ca să vezi! 

— Aș prefera să nu aud detalii, dragă, dacă nu te deranjează. 

— Mă simt ca și cum totul s-ar duce de râpă. Război nuclear... 
și tata care ne părăsește. Ce mai urmează? 

— Încă ne avem una pe cealaltă, spuse Pauline. Îţi promit că 
asta nu se va schimba. 

Apoi le sosi mâncarea. În ciuda suferinţei ei, Pippa mâncă un 
cheeseburger și cartofi prăjiţi, apoi bău un shake de ciocolată. 
După aceea se întoarse în camera ei. 

Când, în sfârșit, îl prinse pe Gerry la telefon, Pauline spuse: 

— Sunt vreo două lucruri pe care trebuie să le discut cu tine. 

Se simţea băţos de formală, ceea ce era straniu față de 
bărbatul cu care se culcase timp de cincisprezece ani. Se 
întreba dacă doamna Judd se afla cu el în cameră. Unde era el, 
oricum? La casa ei? La un hotel? Poate că se duseseră împreună 
la podgoria din Middleburg deţinută de prietenul ei. Ar fi fost mai 
puţin periculos decât în centrul orașului Washington, deși nu cu 
mult. 

— În regulă, spuse el îngrijorat. Te ascult. 

Ea își dădea seama, după vocea lui, că era fericit. „Fericit fără 
mine. Este vina mea? Cu ce am greșit?” 

Apoi își alungă aceste gânduri prostești. 

— l-am spus Pippei ce se întâmplă, spuse ea. Am fost nevoită. 
Ea nu putea să înțeleagă de ce nu te afli aici, cu noi. 

— Îmi pare rău. N-am vrut să las responsabilitatea. Nu părea 
însă prea sincer. Le-am spus celor din serviciul secret, nu că ei 
nu ar fi bănuit. 

— Încă trebuie să discuţi cu ea, zise Pauline. Are o mulţime de 
întrebări, iar eu nu pot să răspund la toate. 

— Acum este cu tine? 

— Nu, se află în camera ei, dar are telefonul, așa că poţi să o 
suni. 

— O voi suna. Care este celălalt lucru? spuneai că sunt două. 

— Da. 

Pauline era hotărâtă să nu se certe cu bărbatul pe care-l 
iubise timp de atâţia ani. Dacă era posibil, ar fi dorit ca amândoi 
să se gândească cu drag la timpul petrecut împreună. 

— Doream doar să-ţi mulţumesc, spuse ea. Mulţumesc pentru 
vremurile bune. Mulţumesc pentru că m-ai iubit atât de multă 
vreme. 

Urmă o scurtă perioadă de tăcere și, când el vorbi, glasul îi 
părea gâtuit. 

— Ai spus un lucru minunat. 

— M-ai susținut mulţi ani. Meritai mai multă atenţie și mai 
mult timp decât puteam eu să-ţi ofer. Acum e prea târziu, știu 
asta, dar îmi pare rău. 

— Nu există nimic pentru care să-ţi ceri scuze. A fost un 
privilegiu să fiu împreună cu tine. În cea mai mare parte a fost 
bine, nu-i așa? 

— Da, spuse Pauline. În cea mai mare parte a fost bine. 

o... 

Unii oameni nu se puteau desprinde de televizor. Alţii 
petreceau de parcă ar fi fost sfârșitul lumii. Tamara și Tab 
petreceau. 

În ciuda tuturor condiţiilor, ei reușiseră să se căsătorească la 
doar câteva ore după ce luaseră această decizie și chiar să 
organizeze o petrecere de nuntă. 

Tamara o dorea pe femeia umanistă care oficiase căsătoria lui 
Drew Sandberg, ofițerul de presă al ambasadei, cu Annette 
Cecil, de la MI6. O sunase pe Annette și îi ceruse numărul 
femeii. 

— Tamara! exclamase Annette. Te căsătorești! Dragă, este 
minunat! 

— Calmează-te, calmează-te! 

— El cine este? Nici măcar nu știam că te întâlnești cu cineva. 

— Nu te agita prea tare, nu este pentru mine, este pentru un 
prieten. 

Annette nu o crezuse. 

— Eşti o zăpăcită secretoasă. Sunt disperată să aflu. 

— Te rog, Annette, doar dă-mi datele de contact. 

Annette cedase și îi oferise informaţia. 

Liturgul umanist se numea Claire și era liberă în seara aceea. 

— Am rezolvat, îi spusese Tamara lui Tab și îl sărutase cu 
exuberanţă. Acum... unde ar trebui să ţinem ceremonia și 
petrecerea? 

— Hotelul Lamy are o sală privată încântătoare, care dă spre 
grădini. Poate să găzduiască aproximativ o sută de persoane. 
Am putea să facem ceremonia și petrecerea în același loc. 

Își petrecuseră ziua ca să organizeze totul. Sala Oasis de la 
hotelul Lamy era disponibilă. Hotelul avea un stoc mare de 
șampanie veche Travers și Tab îl rezervă integral. 

— O să și dansăm? spusese el. 

— O, da. M-am îndrăgostit de tine când am văzut cât de prost 
dansezi. 

Trupa de jazz din Mali, Desert Funk, era disponibilă și Tamara 
o rezervase. 

Trimiseseră invitaţiile prin e-mail. 

Târziu, după-amiază, stând în picioare lângă ușa deschisă a 
dulapului lui Tab, Tamara îi analizase costumele și spusese: 

— Ce ar trebui să purtăm? 

— Trebuie să ne îmbrăcăm elegant, răspunsese el imediat. 
Toată lumea va înțelege că asta nu este precum o nuntă în Las 
Vegas, chiar dacă a fost organizată în ultima clipă. Este o 
căsătorie adevărată, pentru toată viaţa. 

După aceea ea simţise nevoia să-l sărute din nou. Apoi 
revenise la dulap. 

— Frac? 

— Bună idee! 

Ea observase o husă pentru costume, inscripționată cu 
Teinturerie de l'Opéra. Probabil că provenea de la o curăţătorie 
situată în apropiere de Place de l'Opera, din Paris. 

— Ce este înăuntru? 

— Un costum alb, cu coadă și papion. N-am purtat niciodată 
ținuta asta în Ciad. De aceea se află tot în sacul de la 
curățătorie. 

Ea scosese costumul. 

— O, Tab, o să arăţi splendid în ăsta! 

— Mi s-a mai spus că mă avantajează. Dar asta înseamnă că 
tu va trebui să porți o rochie de bal. 

— E în regulă. Am rochia perfectă. O să leșini doar când mă 
vei privi. 

La ora opt, în seara aceea, sala Oasis găzduia aproape dublul 
numărului de oaspeţi pe care-i invitaseră. Nimeni nu era refuzat. 

Tamara purta o rochie de un roz pudrat, cu un decolteu care 
atrăgea toate privirile. 

În fața prietenilor lor, ei jurară să fie tovarăși, aliaţi și iubiţi 
pentru tot restul vieții lor, fie că avea să fie scurtă sau lungă. 
Claire îi declară soţ și soţie, un chelner pocni dopul șampaniei și 
toată lumea aplaudă. 

Desert Funk începu să cânte un blues liniștit. Chelnerii 
scoaseră capacele platourilor de la bufet și turnară șampanie. 
Tamara și Tab primiră primele două pahare și fiecare luă câte o 
sorbitură. 

— Acum ești pentru totdeauna cu mine. Cum te simţi? o 
întrebă Tab. 

— Nu mi-am imaginat niciodată că aș putea să fiu atât de 
fericită, zise Tamara. 

o... 

— Mamă, tu mi-ai spus că ai trei condiţii pentru folosirea 
armelor nucleare, zise Pippa. 

Pauline considera întrebarea Pippei ca fiind utilă: o făcea să 
se concentreze asupra a ceea ce era elementar. 

— Îmi amintesc, desigur. 

— Mai spune-mi o dată care erau. 

— Prima: am încercat toate mijloacele pașnice pentru 
rezolvarea problemei, dar acestea au dat greș. 

— lar acum pare că tu ai făcut asta. 

Făcuse asta? se gândi un lung moment, apoi răspunse: 

— Da, am făcut asta. 

— Și a doua condiţie? 

— Nu putem rezolva problema cu arme convenţionale, 
nonnucleare. 

— Asta se aplică și pentru Coreea de Nord? 

— Cred că da. Din nou Pauline făcu o pauză de gândire, dar 
ajunse la aceeași concluzie. După ce rebelii au devastat două 
orașe cu bombe nucleare, trebuia să ne asigurăm că vom 
distruge complet puterea lor de foc, astfel încât ei să nu poată 
face asta din nou. Nicio cantitate de armament convenţional nu 
ar fi putut să garanteze acest lucru. 

— Presupun că nu. 

— Și a treia: americanii sunt uciși sau sunt pe cale să fie uciși 
de acţiunile inamicului. 

— Și în Coreea de Sud au fost uciși americani. 

— Corect. 

— Vei face asta din nou? Vei lansa alte rachete nucleare? 

— Dacă trebuie, draga mea. Dacă americanii sunt uciși sau 
amenințați, da. 

— Dar vei încerca să nu faci asta. 

— Din toate puterile mele. Pauline își privi ceasul. Ceea ce 
tocmai intenţionez să fac acum. Avem o întrunire programată și 
la Beijing este exact ora de trezire. 

— Mult noroc, mami! 

Îndreptându-se spre camera de operaţiuni, Pauline trecu pe 
lângă o ușă pe care scria „Consilier pentru securitate naţională” 
Și, din impuls, bătu la ușă. 

Auzi vocea lui Gus. 

— Mda? 

— Eu sunt. Ești gata? 

El deschise ușa. 

— Îmi pun cravata. Ai vrea să intri pentru un moment? 

În timp ce-l privea făcând nodul unei cravate sobre, gri-închis, 
ea spuse: 

— Orice intenţionează să facă chinezii, cred că o vor face în 
următoarele douăsprezece ore. Dacă lasă totul pentru o altă zi, 
va părea că s-au răzgândit. 

Gus încuviinţă din cap. 

— O mare parte din toată povestea asta este despre cum să 
pari puternic faţă de aliaţii tăi și faţă de dușmani. 

— Și nu este doar o problemă de vanitate. Dacă pari puternic, 
este mai puţin probabil să fii atacat, atât în afacerile 
internaţionale, cât și în curtea școlii. 

El se întoarse spre ea. 

— Cravata arată bine? _ 

Ea o ajustă, deși nu era necesară nicio modificare. In timp ce 
făcea asta, simţea mirosul de fum de lemn și de lavandă. Cu 
mâinile pe pieptul lui, ridică privirea spre el. Ceva ce nu plănuia 
să spună îi ieși pe gură fără să vrea. 

— Nu putem aștepta încă cinci ani. 

Se surprinsese pe sine, dar era adevărul. 

— Știu, zise el. 

— S-ar putea să nu mai avem cinci ani. 

— S-ar putea să nu mai avem cinci zile. 

Ea inspiră adânc și, după o clipă de gândire, spuse: 

— Dacă trăim până la sfârșitul acestei zile, Gus, ar trebui să 
ne petrecem noaptea împreună. Ce zici? 

— Dumnezeule, da! 

— Ești sigur că și tu vrei asta? 

— Din toată inima. 

— Atinge-mi faţa! 

El își puse palma pe obrazul ei. Ea întoarse capul și îi sărută 
palma. Dorinţa mocnea în interiorul ei, făcând-o să simtă că ar fi 
putut să-și piardă controlul. Nu dorea să aștepte, nici măcar 
până în seara aceea. 

Telefonul din cameră sună. 

Ea păși înapoi, simțindu-se brusc vinovată, de parcă apelantul 
ar fi putut să-i vadă în cameră. 

Gus se întoarse și ridică receptorul. După un moment, zise: 

— În regulă! După ce închise, spuse: Te sună președintele 
Chen. 

Atmosfera se schimbă într-o clipă. 

— S-a trezit devreme, comentă Pauline. La Beijing este ora 
cinci dimineaţa. O să preiau convorbirea din camera de 
operaţiuni, ca să poată auzi toată lumea. 

Părăsiră împreună încăperea. 

Ea își lăsă deoparte sentimentele pentru Gus și își concentră 
gândurile asupra a ceea ce o aștepta. Trebuia să uite acum de 

viaţa de zi cu zi. Era mama unei adolescente, soția unui bărbat 
necredincios și o femeie îndrăgostită de un coleg - însă trebuia 
să lase în urmă toate aceste relaţii și să fie conducătorul lumii 
libere. Și totuși, era nevoită să-și amintească permanent faptul 
că, dacă lua decizia greșită, Pippa, Gerry și Gus aveau să 
suporte consecinţele. 

Își îndreptă spatele și intră în camera de operaţiuni. 

Ecranele de pe pereţii din jur prezentau toate sursele de 
informaţii disponibile: satelit, infraroșu și știrile tv din Statele 
Unite, Beijing și Seul. Cei mai importanţi colegi și consilieri ai ei 
se aflau deja în jurul mesei. Nu cu multă vreme în urmă, 
începuse să-i placă să înceapă ședințele cabinetului cu o glumă. 
Nu mai era cazul însă. 

Se așeză. 

— Pune-l pe difuzor! Apoi rosti cu o voce prietenoasă: Bună 
dimineața, domnule președinte Chen! Este foarte devreme 
pentru voi. 

Fața lui apăru pe ecranele din cameră. Purta obișnuitul său 
costum albastru-închis. 

— Bună dimineaţa! spuse el. 

Nimic altceva. Fără preliminarii  politicoase, fără vreo 
conversație de complezență. Tonul lui era rece. Pauline 
presupunea că erau și alte persoane în cameră cu el, care-i 
supravegheau fiecare cuvânt. 

— Domnule președinte, spuse ea, cred că noi doi trebuie să 
punem capăt escaladării acestei crize. Sunt sigură că sunteţi de 
acord cu mine. 

Răspunsul lui veni imediat, cât se poate de agresiv: 

— China nu a contribuit la escaladarea crizei! Statele Unite au 
scufundat un portavion, au atacat Coreea de Nord și au folosit 
arme nucleare! Voi aţi escaladat criza! 

— l-aţi bombardat pe amărâţii aceia de marinari japonezi pe 
Insulele Diaoyu. 

— A fost o acţiune defensivă. Ei au invadat China! 

— Este o problemă discutabilă, dar, în orice caz, ei nu au 
folosit violenţa. Nu au făcut rău nici măcar unui singur chinez. 
Dar voi i-aţi omorât. Asta este escaladare. 

— Și voi ce aţi fi făcut dacă chinezii ar fi ocupat San Miguel? 

Pauline trebui să se gândească un moment ca să-și 
amintească de San Miguel, o insulă mare, nelocuită, din largul 
coastei Californiei de Sud. 

— Aș fi foarte furioasă, domnule președinte, dar nu i-aș 
bombarda pe oamenii voștri. 

— Mă îndoiesc. 

— În orice caz, criza ar trebui să se încheie acum. Eu nu voi 
mai întreprinde nicio altă acţiune militară dacă vă angajaţi să 
faceţi același lucru. 

— Cum puteți spune așa ceva? Aţi scufundat un portavion, ați 
omorât mii de chinezi și aţi atacat Coreea de Nord cu arme 
nucleare, iar acum îmi cereți să promit că nu va mai exista nicio 
acțiune militară! Este absurd! 

— Pentru orice persoană care dorește să prevină izbucnirea 
celui de al Treilea Război Mondial, este singura cale de acțiune 
rezonabilă! 

— Daţi-mi voie să clarific ceva, spuse Chen și Pauline avu 
senzaţia tulburătoare că asculta vocea pierzaniei. A existat o 
vreme când puterile vestice puteau să facă tot ceea ce doreau 
în Asia de Est, fără vreo teamă de repercusiuni. Noi, chinezii, 
numim perioada aceea Era Umilinţei. Doamnă președinte, zilele 
acelea au trecut. 

— Noi doi am discutat întotdeauna ca egali... 

Dar el nu terminase. 

— China va răspunde agresiunii voastre nucleare, continuă el. 
Scopul acestei convorbiri este de a vă anunţa că reacţia noastră 
va fi una proporțională, limitată și fără vreo intenţie de 
escaladare. După aceea, puteţi să ne cereți angajamentul de a 
nu mai întreprinde alte acţiuni militare. 

Pauline spuse: 

— Voi alege pacea, nu războiul, atâta vreme cât voi putea, 
domnule președinte. Dar acum este rândul meu să clarific ceva. 
Pacea se încheie în momentul în care ucideţi cetățeni americani. 
Generalul Pak și-a învățat lecţia în dimineaţa aceasta și voi știți 
ce i s-a întâmplat lui și ţării sale. Să nu vă închipuiţi cumva că 
pentru voi va fi altfel! 

Pauline așteptă răspunsul lui Chen, dar președintele chinez 
închisese telefonul. 

— Fir-ar! exclamă ea. 

— Vorbea de parcă lângă el exista un comisar care îndrepta 
pistolul spre capul lui, comentă Gus. 

Directorul informațiilor naţionale, Sophia Magliani, spuse: 

— Asta ar putea să fie adevărul literal, Gus. Secţia CIA din 
Beijing crede că a existat un fel de schimbare la vârf, poate o 
lovitură. Chang Kai, ministrul adjunct pentru informaţii externe, 
pare să fi fost arestat. Spun „pare” pentru că nu a existat niciun 
anunţ, dar cel mai bun agent al nostru din Beijing a obţinut 
informaţia de la soţia lui. Chang este un tânăr reformator, așa 
că arestarea lui sugerează că adepţii liniei dure au preluat 
controlul. 

— Asta face mai probabil ca ei să acţioneze agresiv, spuse 
Pauline. 

— Exact, doamnă președinte. 

— Am citit planul pentru China în urmă cu ceva vreme, spuse 
Pauline. Pentagonul avea planuri de război pentru diverse 
situaţii. Cel mai mare și mai important era Planul pentru Rusia. 
China venea pe locul al doilea. 

— Haideţi să-l parcurgem, pentru ca toată lumea să știe 
despre ce vorbim. Luis? 

Ministrul apărării părea adormit, în ciuda faptului că era la fel 
de îngrijit ca întotdeauna. Cu toţii se îndreptau spre a doua 
noapte lipsită de somn. Luis spuse: 

— Fiecare bază militară din China care dispune de arme 
nucleare - sau ar putea să dispună - este deja ţintită de una 
dintre rachetele noastre balistice înarmate cu focoase nucleare 
și pregătite de lansare din Statele Unite. Lansarea acestora va fi 
primul nostru gest în caz de război. A 

Când Pauline primise acest plan, i se păruse abstract. Il 
studiase cu atenţie, dar se gândise tot timpul că adevărata ei 
misiune era să se asigure că n-avea să fie nevoie niciodată de 
acest plan. Acum lucrurile erau diferite. Acum știa că ar fi putut 
să fie nevoită să facă asta și, în mintea ei, vedea floarea roșie- 
portocalie a iadului, clădirile care se prăbușeau și trupurile oribil 
carbonizate ale bărbaților, femeilor și copiilor. 

Dar își păstră un ton de eficienţă vioaie. 

— Chinezii le vor vedea în imaginile din satelit și în cele radar, 
în doar câteva secunde, dar rachetele vor avea nevoie de 
treizeci de minute ca să ajungă în China. 

— Da. Și imediat ce vor apărea, chinezii vor lansa propriul lor 
atac nuclear asupra Statelor Unite. 

„Da, se gândi ea. Măreţii zgârie-nori din New York se vor 
prăbuși, plajele strălucitoare din Florida vor deveni radioactive și 
maiestuoasele păduri din vest vor arde până când nu va mai 
rămâne nimic în afară de un covor de cenușă”. 

— Dar noi avem ceva ce chinezii nu au - rachete antirachetă, 
zise ea. 

— Sigur că avem, doamnă președinte: staţiile de intercepţie 
de la Fort Greely, din Alaska, și de la baza aeriană Vandenberg, 
din California, plus sisteme mai mici de interceptare, cu baza pe 
mare. 

— Funcţionează? 

— Nu ne așteptăm să fie sută la sută eficiente. 

Bill Schneider, care purta ca întotdeauna un set de căști ce-l 
țineau în legătură permanentă cu Pentagonul, mârâi: 

— Sunt cele mai bune din lume. 

— Dar nu sunt perfecte, spuse Pauline. Am înţeles că, dacă 
reușesc să doboare jumătate din muniţia lansată, se consideră 
că s-au descurcat bine. 

Bill nu o contrazise. 

Luis continuă: 

— Avem, de asemenea, submarine cu focoase nucleare care 
patrulează în Marea Chinei de Sud. Avem paisprezece astfel de 
nave și, în momentul acesta, jumătate dintre ele se află în raza 
de acţiune potrivită pentru a ataca China. Fiecare submarin este 
înarmat cu douăzeci de rachete balistice și fiecare rachetă are 
între trei și cinci focoase. Doamnă președinte, oricare dintre 
aceste submarine duce suficientă putere de foc ca să devasteze 
orice ţară din lume. Ele vor deschide imediat focul asupra 
teritoriului principal al Chinei. 

— Dar e de presupus că și chinezii au ceva similar. 

— Nu chiar. Ei au patru sau cinci submarine de clasa Jin, 
fiecare înarmat cu douăsprezece rachete balistice, dar rachetele 
au doar câte un singur focos. Puterea lor de foc nu este, nici pe 
departe, comparabilă cu a noastră. 

— Noi știm unde se află submarinele acelea? 

— Nu. Submarinele moderne sunt foarte tăcute. Senzorii 
noștri hidroacustici le pot detecta doar când se apropie de 
coastele noastre. Senzorii de anomalii magnetice, de obicei 

instalați pe avioane, pot descoperi doar submarinele care se află 
în apropierea suprafeței apei. Pe scurt, submarinele se pot 
ascunde până în ultima clipă. 

Pauline aprobase planul pentru China și nu vedea cum ar fi 
putut să fie îmbunătăţit, dar acesta nu garanta o victorie rapidă. 
Americanii aveau să câștige, dar milioane de oameni din ambele 
țări aveau să moară. 

Dintr-odată, Bill Schneider strigă: 

— Rachetă lansată! Rachetă lansată! 

— O, nu! Pauline privi spre ecranele din jurul camerei, dar nu 
văzu niciun semn al acesteia. Unde? 

— Oceanul Pacific. Vorbind la microfonul lui, Bill spuse: Pentru 
numele Domnului, fiţi mai preciși! Apoi, după o pauză: Pacificul 
de Est, doamnă președinte. Vorbind din nou la telefon, ordonă: 
Aduceţi niște drone cu camere în vecinătate, rapid! 

— Radarul pe ecranul trei! spuse Gus. 

Pauline privi spre ecran și observă un grafic care prezenta un 
arc roșu peste marea albastră. Apoi înregistrarea se schimbă și 
în partea stângă a ecranului apăru imaginea familiară a unei 
insule. 

— O singură rachetă balistică, asta-i tot! spuse Bill. 

— Lansată de unde? întrebă Gus. Nu poate să vină din China - 
am fi observat cu o jumătate de oră în urmă. 

— Trebuie să fi fost lansată de pe un submarin care, imediat 
după aceea, s-a scufundat, răspunse Bill. 

— Vine imaginea de la dronă, zise Gus. 

Pauline privi imaginea cu sufletul la gură. Insula era, în mare 
parte, împădurită, dar în zona de sud exista o zonă construită, 
cu un aeroport mare și un port natural. Cea mai mare parte a 
coastei era reprezentată de o bandă aurie de plaje. 

— O, Dumnezeule, este Honolulu! spuse ea. 

— Bombardează Hawaii, spuse Chess nevenindu-i să creadă. 

— Cât de departe se află racheta? întrebă Pauline. 

— Un minut până la impact, răspunse Bill. 

— Hristoase! Hawaii are apărare antirachetă? 

— Da, spuse Bill, pe țărm și la bordul navelor din port. 

— Spune-le să tragă! 

— Le-am spus deja, dar racheta zboară jos și rapid și este 
greu de lovit. 

Toate ecranele prezentau acum diferite imagini din satelit cu 
Honolulu, în Hawaii era mijlocul după-amiezii. Pauline vedea 
umbrelele în culori strălucitoare aliniate în șiruri drepte la 
Waikiki Beach. Se abţinu cu greu să nu plângă. Un reactor mare 
își lua zborul de pe aeroportul din Honolulu, probabil înţesat de 
oameni aflați în vacanță, care se îndreptau spre casă și care, 
acum, ar fi putut să scape de moarte preţ de câteva secunde. 
Cuirasatele și submarinele marinei militare a Statelor Unite se 
aflau la ancoră în Pearl Harbor. 

„Pearl Harbor, se gândi Pauline. Asta s-a mai întâmplat și 
înainte. Nu cred că pot suporta așa ceva”. 

— Treizeci de secunde, spuse Bill. Submarin confirmat ca fiind 
chinezesc de către supravegherea prin satelit în infraroșu. 

Pauline știa ce avea de făcut. Avea inima plină și abia dacă 
putea să vorbească. Reuși să spună: 

— Spune Pentagonului să fie gata pentru executarea planului 
China la comanda mea. 

— Da, doamnă. 

Gus spuse încet: 

— Eşti sigură? 

— Nu încă, zise Pauline. Dacă această rachetă este înarmată 
cu exploziv convențional, am putea să fim în stare să evităm un 
război nuclear. 

— Dar nu și altfel. 

— Nu. 

— De acord. 

— Douăzeci de secunde, spuse Bill. 

Pauline realiză că se afla în picioare și la fel erau toți ceilalți 
din cameră. Nu-și putea aminti când se ridicase. 

Imaginile de la dronă continuau să se schimbe moment cu 
moment, prezentând coada de vapori pe deasupra pădurii și a 
câmpurilor cultivate, apoi pe deasupra unei autostrăzi 
aglomerate de mașini și camioane, circulând liniștite în lumina 
soarelui. Inima lui Pauline se frângea, în timp ce mintea ei 
spunea: „E vina mea, asta este vina mea!” 

— Zece secunde. 

Brusc, apărură circa zece urme de vapori când rachetele 
defensive fură lansate de la Pearl Harbor. 

— Sigur una trebuie să lovească! strigă ea. 

Apoi, o altă imagine arătă îngrozitor de familiarul cerc roșu- 
portocaliu al morții, apărând în oraș, la est de port și la nord de 
aeroport. 

Cercurile de foc înghițeau oameni și clădiri, apoi se 
transformau în stâlpi de fum, cu capete de ciupercă. In port, un 
val imens mătură complet Insula Ford. Toate clădirile 
aeroportului fură dintr-odată aplatizate, iar avioanele de la porți 
fură acoperite de flăcări. Orașul Honolulu fu cu totul cuprins de 
foc, pe măsură ce rezervoarele de combustibil explodau în 
fiecare mașină și în fiecare autobuz. 

Pauline ar fi vrut să se prăbușească, să-și îngroape capul în 
mâini și să plângă, dar se forţă să-și recapete controlul. 

— Pune pe difuzor consiliul de război de la Pentagon, te rog, 
spuse ea cu un ușor tremurat în voce. 

Apoi scoase Biscuitul. Spărsese carcasa de plastic în 
dimineaţa aceea: chiar era aceeași zi? 

In difuzor, o voce spuse: 

— Sunt generalul Evers din consiliul de război de la Pentagon, 
doamnă președinte. 

Camera era tăcută. Toată lumea privea la Pauline. 

— Generale Evers, după ce vei auzi codul meu corect de 
autentificare, vei executa imediat planul China. Este clar? 

— Da, doamnă. 

— Vreo întrebare? 

— Nu, doamnă. 

Pauline privi din nou imaginile din satelit, ce prezentau fața 
coșmarului umanităţii. „Jumătate din America va arăta precum 
acest infern dacă nu citesc numerele acelea, se gândi ea. Și 
probabil că va fi la fel și dacă o fac”. 

— Oscar Noiembrie trei șapte trei, rosti ea. Repet, Oscar 
Noiembrie trei șapte trei. 

— Am dat ordinul pentru executarea planului, spuse 
generalul. 

— Mulţumesc, domnule general. 

— Eu vă mulțumesc, doamnă președinte. 

Foarte încet, Pauline se așeză. Işi lăsă apoi un braţ pe masă și 
își cobori capul pe el. Se gândi la morţii din Hawaii și la cei care 
urmau să moară; apoi la cei care urmau să aibă în curând 
aceeași soartă în China și, la scurtă vreme după aceea, în marile 
orașe din Statele Unite continentale. Închise strâns ochii, dar 

încă putea să-i vadă. Tot echilibrul și încrederea de sine i se 
scurseseră din trup precum sângele dintr-o rană arterială. Se 
simțea dominată de o tristeţe neajutorată, atât de copleșitoare, 
încât îi tremura tot trupul. Inima stătea să îi explodeze și simțea 
că va muri. 

Și apoi, în sfârșit, începu să plângă. 

